
Notă asupra ediţiei în limba română 


Am terminat de scris această carte în 2008. De atunci au apărut multe 
volume şi nenumărate articole pe temele pe care le-am abordat. Am 
continuat să le cercetez şi, astfel, unele dintre opiniile mele s-au schimbat. 
În timp ce pregăteam cartea spre a fi publicată în limba română, am 
hotărât să fac doar modificări minimale, limitându-mă la a corecta erori 
faptice şi greşeli de scriere observate de mine sau de cititorii mei. Le 
mulţumesc tuturor pentru că mi le-au semnalat, mai ales recenzenţilor. 


Prefaţă 


Această carte are ca subiect politicile de epurare etnică ale guvernului 
român în perioada în care ţara a fost aliata Germaniei naziste, din iulie 
1940 până în august 1944. Sintagma „epurare etnică” folosită în acest 
context poate părea anacronică deoarece a intrat în limbajul comun al 
lumii vorbitoare de limba engleză după destrămarea Iugoslaviei şi 
sângerosul război civil care a urmat. Totuşi, aplicarea sa în cazul 
politicilor româneşti de la începutul anilor 1940 se justifică prin simplul 
fapt că autorităţile române au folosit-o în mod regulat cu referire la 
politicile lor față de minoritățile etnice din ţară (sintagmele „minorităţi 
naţionale” şi „minorităţi etnice” sunt folosite aici ca sinonime). Termenii 
folosiţi de autorităţi sunt purificarea etnică sau epurarea etnică, care se pot 
traduce în limba engleză tocmai prin „ethnic purification” sau „ethnic 
cleansing”. 

S-a sugerat de curând că sintagma „epurare etnică” nu ar semnifica 
doar expulzarea violentă a persoanelor de altă etnie dintr-un anumit 
teritoriu, ci s-ar putea referi de asemenea la politici de asimilare culturală 
şi lingvistică, voluntare sau impuse, deoarece astfel de politici pot duce şi 
la crearea unei naţiuni omogene din punct de vedere cultural şi etnici. 
Chiar dacă o astfel de definiţie extinsă este utilă în alte studii, în cazul 
particular descris în această carte ea poate induce în eroare. Românii nu 
au folosit niciodată sintagma în acest sens „moale”, pentru ei „epurarea 
etnică” a fost întotdeauna sinonimă cu scoaterea fizică a indivizilor de altă 
etnie din ţară. De fapt, justificarea acestor politici în ochii susținătorilor 
lor a fost tocmai eşecul perceput al asimilării culturale din perioada 
interbelică: astfel, între „purificare” şi „asimilare” se făcea o distincţie 
clară, fiind consideraţi chiar termeni opuşi. 

Liderii români credeau că epurarea etnică se poate realiza fie printr-un 
schimb de populaţie cu ţările învecinate- „patriile externe” ale 
minorităţilor respective —, fie printr-un „transfer unilateral” spre o 
destinaţie aleasă de statul minorităţilor fără „patrie”, precum evreii şi 
romii2. În ambele cazuri, violenţa a fost parte integrantă din acest proces, 


dar gradul de aplicare a acesteia a fost diferit: mai mic în primul caz, mult 
mai mare în al doilea. În cazul evreilor din provinciile din est, deportările 
violente şi forţate au fost precedate şi însoţite de execuţii în masă. 

Unele dintre evenimentele şi personalităţile discutate în această carte 
au făcut subiectul cercetării academice mulţi ani şi chiar decenii. 
Istoriografia Holocaustului românesc, în special, include mai multe cărţi 
detaliate şi bine documentate, scrise în cea mai mare parte de expatriaţi 
români care locuiesc în prezent în Occident sau în Israel3. Aceste volume 
urmează în general interpretarea din colecţia de bază a documentelor 
publicate de Matatias Carp în 19464. Carp a fost unul dintre secretarii lui 
Wilhelm  Filderman, multă vreme preşedintele Federaţiei Uniunii 
Comunităţilor Evreieşti (FUCE), care a fost desfiinţată printr-un decret-lege 
în decembrie 1941. Atât înainte, cât şi după dizolvarea FUCE, dr. 
Filderman şi-a apărat cu abilitate conaţionalii, scriind memorandumuri 
informate şi meşteşugit redactate către autorităţi şi mobilizând 
intelectualii români şi forţele de opoziţie împotriva politicilor antisemite 
ale guvernului. Carp a reuşit să adune o serie foarte importantă de 
documente din această perioadă, dintre care le-a selectat în vederea 
publicării pe cele mai semnificative. Volumul său include eseuri bogate în 
informaţii despre diverse aspecte ale acestei istorii tragice. Acest volum a 
fost cel care a creat cea mai puternică — şi, în elementele sale de bază, 
corectă — tradiţie istoriografică a Holocaustului românesc. 

În anii 1950 şi 1960, istoricii români au păstrat o tăcere aproape 
absolută cu privire la Holocaust, deoarece regimul comunist a interzis 
efectiv toate cercetările şi dezbaterile pe acest subiect. În anii 1970, când 
lucrările istorice în acest domeniu au reapărut în România, scopul lor a 
fost de a nega sau de a minimaliza rolul statului român în tragedia 
comunităţii evreieşti din ţară, vinovăția pentru aceasta fiindu-le atribuită 
în principal sau exclusiv naziştilor. Între timp, comunismul românesc 
intrase în etapa naționalistă şi dorea să cosmetizeze istoria naţională a 
României5. Chiar şi după căderea comunismului, situaţia a rămas multă 
vreme departe de a fi mulţumitoare, deoarece discursul naţionalist al 
celor care minimalizau şi negau răspunderea românească pentru soarta 
evreilor din ţară a dominat spaţiul publics. Situaţia a început să se 
schimbe recent, în cea mai mare parte datorită presiunii occidentale 
dinainte de aderarea României la Organizaţia Tratatului Atlanticului de 
Nord şi la Uniunea Europeană. Un punct de referinţă în această situaţie a 
fost înfiinţarea, la iniţiativa preşedintelui Ion Iliescu, în octombrie 2003, a 
Comisiei Internaţionale pentru Studierea Holocaustului în România, sub 
conducerea câştigătorului Premiului Nobel Elie Wiesel. Comisia alcătuită 
din specialişti din România, Europa, America şi Israel şi-a publicat 
Raportul final în 2005 şi de atunci negarea categorică a elementelor de 


bază ale evenimentelor a devenit imposibilă, cel puţin în cercurile 
academice respectabile”. Cu toate acestea, chiar şi în România de astăzi, 
problematica politicii antisemite româneşti îi preocupă mai mult pe 
istoricii români de origine evreiască, dintre care mulţi sunt marginalizaţi 
în comunitatea academică a ţării. Majoritatea istoricilor români preferă în 
general să se ţină departe de acest subiect, alegând în schimb să se 
concentreze pe aspecte ale istoriei recente a ţării, în care românii apar 
mai mult ca victime decât ca făptuitori. 

Poate ca urmare a acestei situaţii multe lucrări ale unor specialişti care 
studiază Holocaustul din România sunt categorisite ca replici pentru cei 
care neagă şi minimalizează problema şi cărora li se permite astfel de fapt 
să determine agenda de cercetare pentru oponenții lor. Aşa cum a sugerat 
Irina Livezeanu în eseul său critic despre starea istoriografiei 
Holocaustului românesc, specialiştii respectabili îşi concentrează prea 
multă energie pentru a dovedi- încă o dată!- culpa autorităţilor 
româneşti pentru această tragedie şi nu răspund la multe întrebări de 
tipul „de ce” şi „cum” sau nici măcar nu le formuleazăs. Ca să nu cad în 
capcana unor asemenea polemici sterile, am decis să nu intru în 
contradicţie cu discursul naţionalist: dacă se consideră în continuare că 
este necesară negarea argumentelor naţionaliste, aceasta ar trebui 
realizată într-un proiect separat; volumul de faţă îşi va urma logica 
proprie. Aşa cum s-a exprimat cu măiestrie Timothy Snyder cu privire la 
un context oarecum similar, „este uşor să fii captivat de coregrafia creării 
şi distrugerii de mituri şi dificil după aceea să reintri în ritm”o. 

În acelaşi timp, această carte datorează mult eforturilor istoricilor care 
au descoperit şi au publicat numeroase documente primare legate de 
istoria Holocaustului, de persecutarea romilor şi de planurile de expulzare 
a membrilor altor minorităţi. În afară de colecţia realizată de Matatias 
Carp, amintită mai sus, se impun colecţia despre Holocaustul evreilor 
români editată de Jean Ancel şi cea editată de Lya Benjamin şi de alţi 
cercetători asociaţi cu Federaţia Comunităţilor Evreieşti din România10. 
Mai recent, la acestea s-au adăugat o colecţie mai puţin voluminoasă de 
documente publicată de Comisia Internaţională pentru Studierea 
Holocaustului în România şi cea publicată de Arhivele Naţionale 
Germane!1. În plus, indispensabile pentru studierea acestei teme sunt cele 
două colecţii excelente despre deportarea romilor români în Transnistria, 
editate de Lucian Nastasă şi Andrea Varga şi de Viorel Achim12. 
De asemenea, Viorel Achim a publicat şi a comentat superb unele 
documente importante referitoare la planificarea schimburilor de 
populaţie după război13. Dintre numeroasele publicaţii importante ale 
surselor primare referitoare la diferite aspecte ale istoriei României din 
perioada analizată în volumul de faţă, precizez transcrierea de către 


Marcel Dumitru Ciucă şi colaboratorii săi a şedinţelor Consiliului de 
Miniştri din 1940 şi 194414. Cititorul va găsi referiri la alte publicaţii 
importante în notele de final şi în bibliografie. 

Purificarea naţiunii se deosebeşte de alte studii ale politicii româneşti 
privind minoritățile naţionale din timpul celui de-al Doilea Război 
Mondial. Pentru început, nu se limitează doar la tratamentul aplicat 
evreilor şi romilor, ci analizează politica în contextul intenţiei guvernului 
de a epura România de toate minoritățile. Este adevărat că evreii şi romii 
au fost supuşi celor mai barbare forme de persecuție în România în al 
Doilea Război Mondial şi acesta este motivul pentru care orice studiu al 
politicii de epurare etnică trebuie să plaseze această problemă în centrul 
atenţiei sale. Totuşi, în acest studiu afirm că politica românească faţă de 
evrei şi romi, precum şi concepţia, evoluţia şi efectele acestora nu pot fi 
înţelese în afara contextului mai larg, şi anume un proiect de purificare 
etnică totală a ţării15. Trebuie notat că cercetarea mea nu poate fi 
considerată o noutate în sfera tot mai mare a cercetărilor privind 
epurarea etnică, în care Holocaustul este considerat de mult timp cel mai 
barbar şi cel mai sistematic — unic în acest sens — caz de epurare etnică16. 
De asemenea, scopul acestei lucrări este de a reconstrui contextul în care 
s-a desfăşurat persecutarea evreilor şi romilor, de a identifica originile 
proiectului de purificare totală, de a explica de ce aceste idei au exercitat o 
atracţie irezistibilă asupra liderilor români şi a unui segment considerabil 
al elitelor intelectuale ale României de la începutul anilor 1940, de a 
urmări evoluţia politicii gândite pentru implementarea acestuia şi, în 
final, de a explica motivele pentru care guvernul devotat acestui proiect şi- 
a realizat doar o mică parte din țelul programatic. 

În al doilea rând, deoarece este o lucrare despre politicile statului 
român şi despre reacţia faţă de acestea din diferite părţi ale societăţii 
româneşti, ea acordă mai puţină atenţie unor masacre care, deşi sunt 
considerate în mod legitim o parte a istoriei Holocaustului din România, 
nu au fost planificate de autorităţi şi pentru care guvernul poartă „doar” o 
răspundere indirectă, cum ar fi pogromurile sângeroase de la Bucureşti, 
din ianuarie 1941, şi de la Iaşi, din iunie al aceluiaşi an. În schimb, 
masacrele din Basarabia şi nordul Bucovinei din iulie şi august 1941 în 
care armata, jandarmeria şi poliţia română au ucis la ordinele guvernului 
sunt analizate mai detaliat. De asemenea, volumul acordă o atenţie 
deosebită, spre deosebire de alte cărţi pe această temă, analizei planurilor 
de purificare etnică. Deşi aceste planuri nu au fost puse niciodată în 
practică, ele sunt cruciale pentru înţelegerea modului în care autorităţile 
şi-au imaginat mijloacele de a realiza puritatea etnică. 

Deşi cartea se concentrează asupra evenimentelor din perioada 
1940-1943, partea I este dedicată mai ales istoriei intelectuale a extremei 


drepte româneşti din anii 1930. Principalul obiectiv al acestei analize este 
să identifice originea consensului privind necesitatea şi fezabilitatea 
purificării etnice totale, la care s-a ajuns deja în cercurile de dreapta 
româneşti în toamna anului 1940. Consider că fără o astfel de analiză nu 
putem înţelege de ce în august 1940, atunci când guvernul a proclamat ca 
politică oficială o asemenea purificare, o comunitate substanţială de 
intelectuali şi birocraţi s-a arătat dornică să contribuie la implementarea 
acesteia. Analiza explică de asemenea motivul pentru care, în pofida 
faptului că niciun teoretician al purificării etnice nu a fost membru al 
guvernelor din perioada războiului, aceste guverne s-au dedicat în 
totalitate proiectului. 

Pe de altă parte, deşi în partea I examinez istoria intelectuală a 
României din perioada interbelică, am considerat că se impune să aduc în 
discuţie scrieri ale principalilor protagonişti din perioada celui de-al 
Doilea Război Mondial. Într-adevăr, acest lucru poate părea oarecum 
problematic, de vreme ce cadrul instituţional şi politic al României din 
perioada războiului este tratat în partea a II-a. Totuşi, dificultăţile cu care 
cititorii s-ar putea confrunta sunt minore, în timp ce avantajele — ocazia de 
a privi traiectoria intelectuală a protagoniştilor din toată perioada 
ascensiunii extremei drepte — cântăresc mult mai mult. 

Trebuie să precizez că am considerat că era necesar să includ această 
analiză a evoluţiei naţionalismului românesc în anii 1930 şi la începutul 
anilor 1940 — chiar dacă succint- din simplul motiv că nu pare să fie 
examinată suficient în literatura de specialitate. Cel mai important studiu 
recent al naţionalismului românesc interbelic, o carte excelentă scrisă de 
Irina Livezeanu, se concentrează în principal asupra anilor 1920 şi nu 
tratează istoria intelectuală a dreptei româneşti din anii 193017. O 
descriere valoroasă a regretatului istoric român Zigu Ornea nu include 
unele dintre evoluţiile intelectuale foarte importante pentru dezvoltarea 
politicii de purificare etnică, în special eugenia şi „demografia ştiinţifică”, 
deoarece nu intră în sfera preocupărilor sale18. Pe de altă parte, cartea 
Mariei Bucur despre eugenia românească se axează pe perioada 
interbelică şi neglijează cel de-al Doilea Război Mondial19. Deşi istoria 
antisemitismului românesc a făcut deja subiectul unor cercetări profunde 
şi fascinante, comunitatea academică nu a conştientizat încă suficient 
adevărata dimensiune a xenofobiei generale a dreptei româneşti, 
ostilitatea acesteia faţă de toţi indivizii de altă etnie şi gradul obsesiei sale 
faţă de puritatea etnică drept singura condiţie „firească” a naţiunii20. 

Mai mult, tratamentul şi soarta deportaților nu fac parte din sfera de 
interes a acestei cărţi. Câteva consideraţii explică această limitare asupra 
subiectului. Oamenii deportaţi din România în 1941 şi 1942 au ajuns să 
trăiască şi să moară în lagărele de concentrare şi ghetourile din 


Transnistria — o regiune din sudul Ucrainei pe care românii au ocupat-o şi 
au administrat-o din septembrie 1941 până în martie 1944, fără a anexa 
însă formal acest teritoriu. Transnistria a fost astfel o groapă de gunoi cu 
tot felul de etnii indezirabile din România — în anticiparea soluţiilor la 
problema evreilor şi la alte probleme rasiale, care aveau să fie identificate 
şi implementate la sfârşitul războiului, permiţând deportarea acestor 
oameni şi mai departe de teritoriul României, cel puţin aşa credea 
guvernul. Transnistria nu a fost o parte a teritoriului ţării supus epurării, 
deşi posibilitatea anexării sale în cele din urmă la sfârşitul războiului, 
urmată de purificare etnică, a fost luată serios în calcul. Totuşi, atât 
regimul legal din Transnistria, cât şi politica referitoare la rezidenții săi au 
fost substanţial diferite de cele din România. Aceste subiecte merită să fie 
tratate într-o altă carte; o încercare de a le include în prezentul volum ar fi 
făcut proiectul nefezabil21. 

Politica românească de epurare etnică nu a fost determinată doar de 
ideologie. Liderii români au fost nevoiţi să ia în considerare multe alte 
aspecte, dintre care situaţia internaţională a ţării era cel mai important. 
Acesta este motivul pentru care cartea acordă o atenţie considerabilă 
evoluţiei politicii externe a României de la sfârşitul anilor 1930 şi 
începutul anilor 1940 şi în special motivelor care i-au făcut pe liderii 
români să se alieze cu Germania nazistă. Această alianţă a influenţat 
inevitabil climatul intern şi a exercitat o influenţă puternică asupra 
multor politicieni, birocraţi şi intelectuali români, în special de dreapta. Pe 
de altă parte, când conducătorii români au ajuns la concluzia că Germania 
nazistă nu va fi în stare să-şi învingă rivalii, au reluat relaţiile cu aliaţii 
occidentali, iar această orientare le-a influenţat de asemenea politica faţă 
de minoritățile naţionale22. Aceste aspecte sunt abordate într-o anumită 
măsură în volum. 

O altă temă a istoriei politice româneşti pe care am considerat că se 
impune s-o abordez, oarecum împotriva preferințelor mele, este grupul de 
la conducere — indivizii de la nivelul cel mai înalt al guvernării. Deşi se 
pretindea a fi o democraţie, în cea mai mare parte a anilor 1930 politica 
românească a ajuns să depindă tot mai mult de dorinţele şi capriciile 
monarhului ţării. Din 1938 până în 1940, ţara a fost o dictatură regală şi, 
din 1940 până în 1944, una militară. Istoricii care studiază politicile 
regimurilor în care puteri vaste au fost concentrate în mâinile unei 
singure persoane nu pot să nu privească îndeaproape la personalitatea şi 
politica acesteia, şi nici nu pot neglija aranjamentele instituţionale şi 
relaţiile de putere dintre persoana de la conducere şi slugile sale, precum 
şi dintre acestea. 

Mai mult, chiar dacă în timpul dictaturii militare supravegherea 
poliţienească a fost generalizată, doar rareori s-a recurs la represiuni 


împotriva membrilor majorităţii etnice, iar opinia publică a sprijinit în 
general regimul şi politica sa de alianţă cu Germania nazistă până în 
ultimul an al războiului. Cât sprijin a existat pentru politica de epurare 
etnică şi, în particular, pentru persecutarea violentă şi uciderea evreilor în 
societatea românească? Câţi oameni i s-au opus şi de ce? Care erau 
motivațiile românilor care sprijineau politica de epurare etnică şi ce îi 
stimula pe cei care i se împotriveau, chiar dacă sporadic? Acestea sunt 
unele dintre cele mai incomode întrebări în legătură cu al Doilea Război 
Mondial în România. Fără a pretinde că oferă răspunsuri definitive, 
volumul de faţă încearcă să aducă o contribuţie la discuţia pe aceste teme. 

Consider că purificarea etnică a fost o politică concepută de elite şi 
implementată la ordinele oficialilor de cel mai înalt rang din guvern. 
Aceasta nu înseamnă totuşi că ignor nivelele de mai jos ale birocraţiei, 
soldaţii şi jandarmii de rând şi rolul lor în comiterea atrocităților. Nici nu 
îi văd pe făptaşii de la un nivel inferior ca simple „unelte” în mâinile 
guvernului României. Dimpotrivă, acord o atenţie specială 
comportamentului acestor actori, motivaţiilor pentru a lua parte la 
atrocități sau pentru a încerca să scape de această „îndatorire”. Urmăresc 
de asemenea modul în care presiunile de jos au influenţat politica urmată 
de fapt de autorităţi, adică modul în care acestea au forţat uneori guvernul 
să opteze pentru mijloace mai radicale şi mai sângeroase de epurare 
etnică, în timp ce în alte situaţii şi în alte contexte i-au convins pe liderii 
țării să-şi tempereze politicile. Cartea combină astfel abordările 
caracteristice istoriei politice, intelectuale şi sociale. În termenii 
dezbaterilor istoriografice despre politica germană a „soluţiei finale”, 
cartea poate fi considerată o încercare de a aduce laolaltă perspective 
intenţionaliste şi funcționaliste, aplecându-se mai mult asupra celor 
dintâi23. 

Termenul „Holocaust” este asociat invariabil cu politica nazistă de 
distrugere fizică a evreimii europene şi o astfel de înţelegere este 
fundamental corectă: fără Hitler şi Partidul Nazist la putere în Berlin, cu 
siguranţă această catastrofă nu s-ar fi produs niciodată. Totuşi, germanii 
nu au fost singurii autori ai acestor crime monstruoase; guvernele, poliţia 
şi armatele regimurilor pronaziste din toată Europa au contribuit la 
anihilarea evreimii europene. Guvernele pronaziste şi elitele care le-au 
sprijinit aveau propriile motive pentru a-i ataca pe evrei, motive ce 
rezonau cu proiectul nazist, dar care nu erau identice cu acesta. lată de ce 
comunitatea ştiinţifică a manifestat întotdeauna interes — care a renăscut 
după căderea comunismului — faţă de această clasă diferită de criminali, 
precum şi față de politicile, ideologiile lor şi alţi determinanţi 
motivaţionali24. Lucrarea de faţă contribuie la această cercetare în 
desfăşurare. 

români le revendicau pentru că printre locuitorii acestora se numărau minorităţi etnice româneşti 
—:— Graniţe internaţionale 


Harta 1. România Mare (cu gri) şi provinciile sale istorice 


TRANSILVANIA 


OLTENIA 


Harta 2. România în 1942 


Introducere 


Într-o zi din septembrie 1941, dictatorul român, mareşalul Ion 
Antonescu, l-a chemat în oraşul basarabean Tighina (pe atunci 
sediul lui Antonescu în calitate de comandant suprem al armatei 
române) pe directorul Institutului Central de Statistică. Conversaţia 
lor nu a fost înregistrată şi nici întâlnirea în sine nu a fost 
menţionată în registrul oficial al activităţilor dictatorului, dar 
conţinutul său poate fi dedus dintr-un memorandum pregătit de 
sus numitul director, dr. Sabin Manuilă, la mijlocul lui octombriei. 
Conform memorandumului, în timpul audienței dictatorul i-a 
comunicat „un ideal măreț” al său. Deşi intimidat de îndrăzneala şi 
radicalismul viziunii şefului său, Manuilă a fost de acord. A început 
să redacteze un plan pentru a transforma visul în realitate2. 

Viziunea lui Antonescu era cea a unei Românii Mari „pure” din 
punct de vedere etnic, în interiorul graniţelor din 1939. Ea 
presupunea mai întâi restaurarea integrităţii teritoriale a 
României Mari, aşa cum se născuse după Primul Război Mondial şi 
cum existase până în vara anului 1940, când România a fost 
obligată să cedeze Basarabia şi nordul Bucovinei Uniunii Sovietice, 
nordul Transilvaniei Ungariei şi sudul Dobrogei Bulgariei. Când 
Ion Antonescu s-a întâlnit cu Manuilă la Tighina, Basarabia şi 
Bucovina tocmai fuseseră eliberate de sovietici şi administraţia 
românească era în curs de reinstituire; astfel, Antonescu putea şi 
fără îndoială avea sentimentul că soarta le era prielnică lui şi ţării 
sale şi părea încrezător că şi celelalte provincii aveau să se alăture 
curând din nou Regatului României. Chiar dacă alţi români nu 
erau la fel de încrezători ca Antonescu cu privire la viitorul 
apropiat al ţării, îi împărtăşeau cu siguranţă dorinţa de a recâştiga 
teritoriile pierdute şi de a răzbuna umilinţa suferită de ţară cu un 


an în urmă. A doua parte a viziunii lui era cea care, după cum 
considera Manuilă, avea să-i surprindă şi să-i uimească: intenţia de 
a realiza — şi încă într-o perioadă relativ scurtă- o „purificare” 
etnică totală a României printr-un schimb de populaţie cu ţările 
învecinate sau un „transfer unilateral” de nonromâni care nu 
aveau „patriile lor externe”, precum evreii şi romii3. 

Existau motive întemeiate de uimire. Conform recensământului 
din 1930- singurul de încredere până în 1941-, populaţia 
României Mari era de 18.057.028 de persoane, dintre care 
nonromâni 5.075.704 sau 28,1%. Aşa cum a explicat Manuilă în 
memorandumul său, dacă viziunea lui Antonescu avea să se 
realizeze, populaţia nonromână s-ar fi redus la 1.633.121, dintre 
care germanii (4,5% din populaţia totală) reprezentau mai mult de 
jumătate - se spera totuşi că şi ei vor pleca în Germania la 
momentul potrivit. „Turco-tătarii”, o altă minoritate care nu avea 
să fie epurată imediat (1,1% din total), era de aşteptat să emigreze 
de asemenea voluntar în Turcia, în baza unei convenţii separate 
româno-turce, semnată în 19364. Restul minorităţilor ungare, 
ucrainene, bulgare şi sârbeşti, care trăiseră timp de secole pe 
teritoriul României Mari, urmau să fie reduse la doar 618.554 sau 
3,4% din populaţia totală. Aceştia aveau să fie mai ales oameni mai 
bătrâni, trecuţi de vârsta reproducerii, precum şi „bogătaşii 
satului, până la proporţia de 1 sau chiar 2%”, care erau consideraţi 
importanţi din punct de vedere economic. 

Pentru a realiza viziunea lui Antonescu, 3.581.618 persoane 
aveau să părăsească România şi 1.602.399 de etnici români din 
țările învecinate aveau să se stabilească în România5. Aproape 
5.200.000 aveau să fie strămutați forţat, rupţi din mediul lor 
obişnuit şi duşi în ţări şi localităţi despre care majoritatea dintre ei 
nu ştiau nimic. Şi toate acestea urmau să fie realizate de guvernul 
unei ţări sărace, cu doar 18.036.087 de locuitori — aceasta ar fi fost 
populaţia României după încheierea transferurilor. Împlinirea 
acestei viziuni ar fi adus schimbări dramatice pentru România şi 
vecinii săi. 

Manuilă ştia ce se afla în spatele acestor cifre atunci când a 
scris: „Schimbul de populaţie implică eforturi supraomeneşti şi 
produce dureri nenumărate”. O întreagă generaţie de români, în 
opinia lui Manuilă, avea să-şi dedice întreaga viaţă exclusiv acestui 


scop. Şi totuşi, după ce l-a avertizat pe şeful său cu privire la 
dificultăţile şi pericolele care pândeau ţara pe acest drum, Manuilă 
a afirmat că era necesar să se îndrepte spre o „Românie a zilei de 
mâine”, care avea să fie o naţiune „omogenă din punct de vedere 
etnic”, cuprinzând în interiorul graniţelor sale toţi etnicii români. 
Acesta era ceea ce numea „idealul măreț’, „adevăratul ideal 
naţional” al românilore. Pentru a înţelege pe deplin forţa acestei 
formule, este necesară o analiză mai atentă a implicaţiilor acestui 
limbaj. 


Partea I 


Idealul naţional 


Capitolul 1 


Un ideal sau mai multe? Scurtă istorie 


Marea Unire 


La momentul în care Manuilă îşi scria memorandumul, metafora 
„idealului naţional” exista deja de multă vreme în cultura politică 
românească. În ajunul Marelui Război, sintagma însemna 
unificarea naţională, adică alăturarea la statul român a tuturor 
provinciilor considerate româneşti. Statul-naţiune românesc 
modern a fost creat în 1859 ca urmare a unirii a două principate 
dunărene sau româneşti, Valahia şi Moldova, aflate la acea dată 
sub suzeranitate otomană (independenţa deplină a fost obţinută în 
1878). Dar la sfârşitul secolului al XIX-lea şi începutul secolului XX, 
România (sau Vechiul Regat, cum a ajuns să fie numită ulterior) era 
înconjurată, la est, nord şi vest, de teritorii în care etnicii români 
constituiau fie o majoritate, fie o pluralitate a populaţiei. Unele 
dintre aceste provincii, Basarabia şi Bucovina, aparținuseră 
Moldovei la începuturile istoriei lor. De fapt, mai mulţi etnici 
români locuiau în afara României decât în interiorul ei, situaţie 
considerată nedreaptă şi anormală în acele vremuri de afirmare a 
naţionalismului. 

„Idealul naţional” românesc era o variaţie a temei principale 
din rândul elitelor statelor balcanice nou-create: realizarea 
unificării naţionale era înţeleasă ca extinderea maximă a 
controlului statului asupra teritoriilor considerate- din varii 
motive — ancestrale. În comparaţie cu alte state noi din Europa de 
Sud-Est, România pare să fi avut cele mai puţine şansă de a-şi 
realiza idealul naţional. Motivul era că „teritoriile sale ancestrale” 
se aflau în interiorul graniţelor a două imperii vecine puternice, 


Rusia şi Austro-Ungaria, la a căror dispariţie se gândeau serios 
foarte puţini contemporani. În loc să viseze cu ochii deschişi, 
conducerile celor două partide politice principale — conservatorii şi 
liberalii - preferau să se concentreze pe aspecte mai presante ale 
dezvoltării economice şi sociale, încercând în acelaşi timp să 
menţină un echilibru atât în relaţiile cu Viena, cât şi cu Sankt- 
Petersburguli. 

Dar idealul s-a păstrat mereu: exaltat de câteva generaţii de 
poeţi, scriitori şi istorici români, el a exercitat o influenţă puternică 
asupra tineretului român. Rolul istoricilor a fost îndeosebi notabil 
şi, la începutul secolului XX, cel mai prolific şi mai influent dintre 
aceştia a fost Nicolae Iorga, supranumit „apostolul neamului”. Om 
de o energie şi o ambiţie colosală, a lăsat moştenire un număr 
puţin probabil de 1.200 de cărţi şi broşuri, plus aproximativ 23.000 
de articole şi recenzii?. În ajunul Marelui Război, Iorga era un 
orator şi un publicist cu un deosebit succes la public, ale cărui 
prelegeri la Universitatea din Bucureşti, în ultimii ani dinaintea 
Primului Război Mondial, atrăgeau invariabil un public foarte 
mare şi eterogen. Având studii în Franţa şi Germania, Iorga a fost 
un naţionalist de expresie rankeană. Considera că istoria 
europeană se îndrepta inexorabil spre o „diferenţiere a neamurilor 
din universalismul sacrului imperiului medieval [...] potrivit legii 
sângelui naţional”. Astfel, doar timpul hotăra realizarea idealului 
naţional — pur şi simplu nu se putea altfel3. 

Printre provinciile româneşti aflate sub ocupaţie străină, una 
deţinea locul de onoare: Transilvania. Această situaţie era explicată 
prin doi factori. În primul rând, conform versiunii asupra istoriei 
pe care românii o învățau la şcoală, descendenţii coloniştilor 
romani din provinciile Daciei s-au ascuns timp de nouă secole în 
munţii Transilvaniei după retragerea romanilor la sud de Dunăre 
(270-275 e.n.), până la reapariţia lor pe scena istoriei în secolul al 
XII-lea, când au fost menţionaţi pentru prima dată în izvoare 
scrise4. De asemenea, din Transilvania românii s-au deplasat spre 
sud, repopulând teritoriile cunoscute ulterior ca Valahia şi 
Moldova, pe care le abandonaseră după retragerea romanilor. 
Astfel, Transilvania era, aşa cum obişnuiau să spună românii, 
„leagănul şi inima naţiunii române”. 

În al doilea rând, de la sfârşitul secolului al XIX-lea până la 


începutul secolului XX, românii din Transilvania s-au aflat sub o 
presiune puternică din partea statului ungar, care se străduia să 
maghiarizeze toate naţionalităţile nonungare ale ţării. Ca răspuns, 
elitele româneşti din Transilvania au creat o serie întreagă de 
organizaţii culturale autonome, ziare şi reviste, bănci şi firme care 
se ocupau de nevoile ţăranilor români. Ele au dus un război de 
propagandă menit să convingă curtea de la Viena să intervină în 
afacerile interne ale Ungariei în interesul românilor şi să atragă de 
partea lor opinia publică europeană (aşa-numita  Mişcare 
Memorandistă din anii 1880). Fervoarea naționalistă din 
Transilvania era atât de puternică, încât s-a revărsat dincolo de 
Carpaţi şi a ajuns la tinerii exaltaţi din Bucureşti. Printre ei se 
număra Nichifor Crainic, viitor poet şi publicist naţionalist. Aşa 
cum a scris câteva decenii mai târziu, în ajunul Marelui Război, 
„Ardealul însemna idealul naţional”s. 

Şi astfel, în august 1916, când armata română a acţionat 
împotriva Austro-Ungariei de partea Triplei Antante, motivul era 
Transilvania. Totuşi, în pofida entuziasmului iniţial, prestaţia 
militară românească a fost mediocră şi, în martie 1918, ţara a fost 
obligată să semneze un tratat de pace separat cu Puterile Centrale, 
care ocupau la acea dată cea mai mare parte a teritoriului naţional 
românesc, inclusiv capitala Bucureşti. Dar Puterile Centrale au 
pierdut războiul pe frontul de vest şi, la 10 noiembrie 1918, 
România a reintrat în război. Austro-Ungaria se dezintegra şi 
trupele româneşti au intrat în Bucovina şi Transilvania, unde 
grupuri autoproclamate care îi reprezentau pe românii din 
provincii au organizat demonstraţii şi au făcut declaraţii în 
favoarea unirii cu România. (În martie 1918, Basarabia se 
alăturase deja României cu acordul Germaniei şi al Austro- 
Ungariei, în timp ce Imperiul Rus se dezintegra în urma revoluţiei 
bolşevice.) Tulburările din Ungaria atingeau punctul culminant 
odată cu numirea comunistului Bela Kun în funcţia de prim- 
ministru şi cu formarea republicii ungare sovietice pe 21 martie 
1919. Acest lucru le-a oferit românilor un pretext pentru a 
pătrunde şi mai mult pe teritoriul ungar, iar în august 1919 au 
intrat în Budapesta”. Această mişcare le-a consolidat poziţia de 
negociere la Conferinţa de Pace de la Paris. 

Succesul românesc de la Paris a fost spectaculosa. Indiferent că 


a fost datorită prezenţei trupelor româneşti în provinciile pe care 
le revendicau sau sprijinului popular din rândul etnicilor români 
din provinciile respective pentru unirea cu România sau 
discursului direct şi manevrelor diplomatice abile ale 
negociatorului-şef al României, Ion. I.C. Brătianu, sau 
angajamentului Aliaților faţă de principiul wilsonian al distribuirii 
teritoriilor „conform trăsăturilor rasiale şi etnografice ale 
locuitorilor de acolo” sau unei combinaţii între toţi aceşti factori, 
românii au primit aproape tot ce au vrut, cu doar două excepţiio. 

În primul rând, Banatul de Vest le-a fost dat sârbilor, în pofida 
protestelor româneşti vehemente: conform recensământului din 
1910, românii reprezentau 37,42% din populaţia întregii provincii 
şi insistau că Banatul era o entitate geografică ce nu ar fi trebuit 
dislocată, dar aliaţii au decis opusul şi au atribuit partea de vest, 
aproximativ o treime, sârbilor, care deţineau o majoritate 
puternică aici; românii au primit restuli0. În al doilea rând, 
România a fost obligată să semneze un tratat privind minoritățile, 
care garanta drepturile acestora şi prevedea acordarea dreptului 
de vot evreilor, cărora până în acel moment nu li se permisese, în 
marea lor majoritate, să devină cetăţeni români, precum şi un 
anumit grad de control al Ligii Naţiunilor privind implementarea 
acestor prevederi. În România, acest tratat a fost considerat un 
amestec în afacerile sale interne şi o umilință naţională şi a 
devenit subiectul agitaţiilor naţionaliste continue11. 

Dar chiar şi aşa nu se putea nega că ţara câştigase enorm de 
mult: odată cu încorporarea Basarabiei, Bucovinei, Transilvaniei şi 
a unei părţi mari din Banat şi cu recuperarea sudului Dobrogei de 
la Bulgaria (sudul Dobrogei a fost anexat de România în 1913, în 
urma celui de-al Doilea Război Balcanic, dar a fost pierdut în 1918, 
când românii au semnat un tratat de pace separat), atât populaţia, 
cât şi teritoriul României au crescut de mai bine de două ori: de la 
7.750.000 la 16.250.000 de locuitori şi de la 140.000 la 290.000 de 
kilometri pătraţii2. Visul României Mari a devenit realitate şi o 
naţiune care cu doar un deceniu în urmă era o ţară mică prinsă în 
menghină între două mari imperii a devenit un jucător important 
în Europa de Sud-Est. 


Idealul naţional în anii 1920 şi la începutul anilor 
1930: dezvoltare şi naționalism 


Realizarea idealului naţional aşa cum a fost înţeles înainte de 
Primul Război Mondial a crescut aşteptările, dar a şi lăsat în urmă 
un vid periculos, un sentiment că viaţa îşi pierduse sensul. Aşa 
cum s-a exprimat Crainic, „victoria absorbea credinţa, nimicind-o 
şi lăsând un pustiu în urma ei”13. Într-o cultură în care limbajul 
naţionalismului romantic ocupa un loc atât de însemnat, acest 
sentiment de vid putea duce la alienarea multora, în special a 
tinerilor. Ca răspuns la această ameninţare, politicienii români s- 
au concentrat pe crearea unui discurs care avea să canalizeze 
energia şi idealismul generaţiei postbelice spre sarcinile percepute 
ale noului stat. În realitate, au încercat să reinterpreteze 
semnificaţia „idealului naţional”. 

În primul deceniu de după Marele Război, prestigiul 
democraţiilor occidentale victorioase era atât de mare, încât 
practic aproape toată lumea şi cu siguranță toţi politicienii 
influenţi erau de acord că România trebuia să le emulezei4. 
Aceasta însemna că ţara trebuia să devină o democraţie propriu- 
zisă şi să se dezvolte. Sufragiul universal s-a acordat în 1919, iar în 
1923 s-a promulgat o nouă constituţie, democratică. Cât priveşte 
„dezvoltarea”, nu era nimic nou în legătură cu importanţa 
acordată economiei: cu mult timp înainte de Primul Război 
Mondial, acesta fusese unul dintre crezurile elitelor din ţările 
„înapoiate” din Europa de Sud-Est. După realizarea Marii Uniri, 
politicienii au încercat să-l prezinte ca pe adevăratul „ideal 
naţional” din perioada postunificare. Iată ce scria în 1923 Mihail 
Manoilescu, un economist liberal şi funcţionar public influent de la 
acea vreme: 


Idealul nostru naţional de eri a fost unul singur, simplu şi clar: a fost 
un ideal de întregire [...]. 

[Astăzi] suntem în faza reconstrucției naţionale, al cărei succes 
condiţionează însăşi existenţa noastră ca stat şi ca popor15. 


Nu exista de asemenea niciun dezacord cu privire la 
instrumentul care avea să implementeze schimbarea - acesta era 
statul. Mai mult, elitele au convenit după război, aşa cum o 
făcuseră şi înainte, că acest stat era național. Astfel îi definea 
caracterul articolul 1 al noii constituţii a ţăriii6. În mod 
caracteristic, deşi opoziţia, condusă de Partidul Naţional, era 
îngrozită de modul în care constituţia a fost adoptată de Partidul 
Naţional Liberal, care domina parlamentul, precum şi de lipsa 
prevederilor privind autonomia regională, definirea României ca 
stat naţional nu a fost niciodată atacată de politicienii sau de 
intelectualii influenţi17. 

În 1932, Constantin C. Giurescu, un alt istoric naţionalist român 
şi unul dintre principalii rivali ai lui Iorga, a publicat o scurtă 
broşură intitulată sugestiv Un nouideali8. Acest text, poate mai 
mult decât oricare altul, exprima consensul general al elitelor 
româneşti din anii 1920 şi începutul anilor 1930. Pornind de la 
premisa că fiecare om şi fiecare societate are nevoie de un ideal 
care să confere semnificaţie existenţei sale şi că astfel este o 
condiţie sine qua non a dezvoltării fructuoase şi armonioase, 
Giurescu a continuat prin a le aminti cititorilor săi cât de multe 
realizase națiunea română într-o perioadă relativ scurtă. Cu doar o 
sută de ani înainte, se înflăcăra Giurescu, emisarilor români la 
Istanbul, tronul stăpânului imperial al ţării, nu li se permitea nici 
măcar să privească în ochii sultanului, fiind în schimb obligaţi să-şi 
trimită plângerile miniştrilor acestuia şi să le sărute poalele. De 
atunci, românii realizaseră unirea celor două principate, îşi 
asiguraseră independenţa faţă de turci (1878), îi uniseră pe toţi 
românii într-un singur stat (1918), introduseseră votul universal 
(1919) şi creaseră o burghezie naţională19. Dar odată cu realizarea 
idealului naţional al integrităţii statului naţional apărea o 
întrebare necesară: care era noul ţel, noul ideal al poporului 
român? 


Giurescu era convins că ştie răspunsul: noul ideal naţional 
trebuia să „asigure populaţiei etnice respective o dezvoltare optimă, 
materială şi morală, în orişice caz o dezvoltare superioară aceleia de 
care se bucura în vechile formaţiuni politice, alogene” (subliniere în 
original). Giurescu recunoştea că la momentul redactării tratatului 


său statul român nu se putea lăuda cu atingerea acestui obiectiv. 
Totuşi, dorea să pară optimist: ţara avea un popor minunat şi era 
plină de bogății naturale - mai trebuia „un plan metodic de lucru în 
toate direcţiile, pe timp îndelungat şi conducători care să aibă un 
înalt simţ etic, un desăvârşit respect faţă de lege şi fată de stat” 
(subliniere în original)20. 

Numindu-şi statul „naţional”, elitele româneşti înțelegeau că el 
aparţinea unei etno-naţiuni - comunitatea etnică a românilor. Deşi 
constituţia vorbea despre români ca despre cetăţeni români, în 
utilizarea sa de zi cu zi sintagma însemna aproape întotdeauna 
„etnici români”. De pildă, când în 1930 Sabin Manuilă a scris un 
studiu despre minoritățile naţionale, a putut să citeze o serie 
întreagă de politicieni şi intelectuali români care erau cu toţii de 
acord asupra acestui aspect. Astfel, de exemplu, Iuliu Maniu, unul 
dintre liderii Partidului Naţional şi ulterior al Partidului Naţional 
Ţărănesc, a scris în 1924 că statul naţional „este cea mai perfectă 
organizaţie omenească, pentru că are la bază unitatea limbii, 
obiceiurilor, gândirii, tradiţiei, aspiraţiunilor, cari caracterizează şi 
constituesc în mod firesc o naţiune [...]. De această organizaţie 
grandioasă, care se numeşte Stat, are nevoie fiecare popor, ca în ea 
şi prin ea să-şi poată perfecționa însuşirile speţifice naţionale şi să 
şi le apere în caz de nevoie”21. 

Simion Mehedinţi, un geograf, etnograf şi antropolog român de 
seamă, insista că românii erau singura naţiune „autohtonă” de pe 
teritoriul României Mari, fiind „zămisliţi” aici- spre deosebire de 
celelalte grupuri etnice care îşi aveau patriile în altă parte — şi că 
minoritățile naţionale fuseseră „introduse” în interiorul naţiunii 
române de puteri ostile. Ca „gazde”, românii au fost nevoiţi să 
accepte aceşti „oaspeţi”, adică minoritățile, păzindu-se în acelaşi 
timp de tendinţele centrifuge ale unora dintre ele22. De asemenea, 
această idee era centrală în viziunea Partidului Naţional Liberal, 
unul dintre cele două partide importante din România interbelică 
(celălalt fiind Partidul Naţional Ţărănesc). Astfel, I.G. Duca, unul 
dintre liderii săi şi viitor prim-ministru al ţării, a subliniat în 
încercarea de a defini doctrina partidului său în 1923 că acesta era 
dedicat, printre alte valori, naţionalismului, ceea ce însemna 
„mijlocul de a salva individualitatea materială [a românilor], de a 
împiedica cotropirea ei de către elemente superioare prin putere 


sau prin organizarea lor” — o aluzie atât la capitalul străin văzut ca 
o ameninţare la adresa antreprenorilor locali, cât şi la cetăţenii 
români de altă etnie, despre care se credea că sunt „mai dezvoltați” 
decât etnicii români23. 

Dacă se considera că „statul naţional” promova dezvoltarea 
grupului etnic dominant, minoritățile erau „o problemă”. Mai mult, 
într-o anumită măsură, dezvoltarea trebuia îndreptată împotriva 
acestora. Aparent, exista un consens şi cu privire la acest lucru — 
deşi măsura în care interesele „gazdelor” şi „oaspeţilor” se 
excludeau reciproc sau erau compatibile făcea subiectul unor 
neînţelegeri. 

Înainte de Primul Război Mondial, majoritatea românilor, atât 
din interiorul, cât şi din afara Regatului, erau agricultori şi 
crescători de animale. Clasa conducătoare, cu puţini membri, a 
Vechiului Regat (sau Regatul, România dinainte de Marea Unire din 
1918) era alcătuită din intelectuali, preoţi, funcţionari publici şi 
militari, majoritatea de asemenea etnici români. În schimb, etnicii 
români erau puternic subreprezentaţi în industrie, meşteşuguri şi 
comerţ. Antreprenorii români erau de obicei evrei sau greci ori 
aparţineau altor minorităţi „mercuriale” - citându-l pe Yuri 
Slezkine - al căror stil tradiţional de viaţă îi făcuse mai bine 
pregătiţi să reuşească într-o economie capitalistă în plin avânt24. 
Politica Partidului Liberal, principalul partid din România în anii 
dinaintea Primului Război Mondial, numită „prin noi înşine”, avea 
rolul de a contracara această situaţie percepută drept anormală 
printr-un sprijin de stat concertat pentru antreprenori „naţionali”, 
adică etnici români. Naţional-liberalii, de fapt un Partid Liberal 
cosmetizat, au continuat această politică în anii 1920, când aproape 
au avut monopol asupra puterii25. 

Odată cu încorporarea noilor provincii după Primul Război 
Mondial, românii s-au confruntat cu o situaţie în care 
inferioritatea lor percepută în ocupațiile mai moderne şi mai de 
seamă a devenit şi mai accentuată. Târgurile şi oraşele din noile 
provincii erau populate în cea mai mare parte de naţionalităţi 
dominante anterior, precum ruşii în Basarabia, germanii în 
Bucovina şi ungurii în Transilvania, precum şi de evrei, care 
vorbeau fie idiş, fie limba culturii dominante local. Astfel, conform 
recensământului din 1930, în oraşul Chişinău, capitala Basarabiei, 


românii reprezentau 42,2% din populaţia totală, evreii 35,7% şi 
ruşii 17,1%. Trebuie notat că graniţele oraşelor româneşti erau 
trasate astfel încât să dilueze majorităţile nonromâneşti prin 
includerea în acele unităţi administrative a satelor cu etnici 
români din apropiere. În oraşul Chişinău propriu-zis, procentele de 
evrei şi ruşi erau şi mai mari, aşa cum sugerează o comparaţie cu 
recensământul rus din 1897: în 1897, evreii din Chişinău alcătuiau 
45,9% din populaţie, ruşii 27% şi românii doar 17%26. În Cernăuţi, 
capitala Bucovinei, românii reprezentau 27% din populaţie în 
1930, evreii 37,9% şi germanii 14,6%; în 1910, când recenzorii 
austrieci au înregistrat originea vernaculară (Umgangssprache), şi 
nu cea etnică, 48,4% din populaţia oraşului a ales germana, 17,9% 
„ruteana” (adică ucraineana), 17,4% poloneza şi doar 15,7% 
româna. În 1930, în oraşul Cluj, cel mai important oraş din 
Transilvania, românii alcătuiau 34,6%, ungurii 47,3% şi evreii 13%, 
în timp ce în 1910 procentele erau de 12,4%, 71,7% şi, respectiv, 
11,6%27. 

Aceste statistici erau destul de sumbre, dar în realitate este 
posibil ca românii să fi simţit, aşa cum a afirmat în mod 
convingător Irina Livezeanu, că situaţia era şi mai gravă, deoarece 
„oraşele şi târgurile din noile provincii ale României [...] în general 
nu vădeau un caracter românesc vizibil”. În oraşul Cernăuţi, de 
exemplu, „universitatea, teatrul, majoritatea liceelor şi cotidienele 
erau în germană, iar prezenţa românilor [...] nu se făcea simțită în 
afara comunităţii româneşti în sine”28. 

Intelectualii şi politicienii români preferau să atribuie această 
situaţie acțiunilor  premeditate ale regimurilor imperiale 
precedente, despre care se afirma că intenționau să-i 
denaţionalizeze pe români pentru a-şi asigura controlul asupra 
teritoriilor româneşti. Astfel, de exemplu, Manuilă, în studiul său 
din 1930 privind minoritățile naţionale, după ce a citat cu acordul 
lui Mehedinţi afirmaţia acestuia că „România este în Europa statul 
cel mai eterogen din punct de vedere etnografic” şi că ea „este 
singura ţară pe pământ ale cărei oraşe sunt în cea mai mare parte 
în mâinile străinilor”, a adăugat, citându-l pe Maniu, că oraşele din 
Transilvania „au fost construite în mod artificial, ca centre de 
maghiarizare” şi că „statul român trebuie «să refacă ceea ce au 
stricat ungurii, însă nu prin distrugerea unor valori existente, ci 


prin crearea de noi valori». Iată şi o idee pentru viitor!”29. 

Exclamaţia lui Manuilă era simptomatică. Într-adevăr, 
majoritatea contemporanilor săi din rândul intelectualilor şi 
politicienilor români aveau sentimentul că, după unificarea 
teritoriilor româneşti, „idealul naţional” era modernizarea ţării 
comparabilă cu cea a vecinilor săi occidentali şi, în acelaşi timp, 
eliminarea „găurii din mijloc” - subreprezentarea românilor în 
majoritatea sferelor economice şi sociale de prestigiu. Aceşti 
intelectuali şi politicieni tindeau să perceapă subreprezentarea ca 
insuportabil de ruşinoasă, deoarece putea sugera că românii erau 
incapabili să devină cu adevărat „moderni”30. 

Politicienii români erau conştienţi de tensiunea dintre 
angajamentul faţă de dezvoltarea gestionată de stat şi intenţia de a 
disloca minoritățile naţionale, care adesea erau mai „avansate” 
decât populaţia majoritară în ocupațiile „moderne”. Dar în anii 
1920 şi la începutul anilor 1930 aceştia, în majoritatea lor absolută, 
voiau să creadă că obiectivele de mai sus erau compatibile. 
România semăna şi din acest punct de vedere cu alte ţări din 
Europa de Est şi de Sud-Est care ieşiseră victorioase din Primul 
Război Mondial graţie alianţei lor cu Franţa şi Marea Britanie: 
victoria a legitimizat democraţia şi elitele şi-au declarat sprijinul 
pentru aceasta, chiar dacă agenda lor politică era marcată de o 
doză puternică de naționalism etnic31. Devotamentul faţă de 
democraţie însemna că drepturile minorităţilor nu puteau fi 
încălcate pe faţă. Statul trebuia să procedeze cu precauţie atât 
pentru a creşte statutul naţionalităţii dominante, cât şi pentru a 
putea susține că respectă drepturile minorităţilor. Pentru a 
exemplifica modul în care această dilemă a fost abordată de elitele 
româneşti mai liberale şi mai prevăzătoare, este util să-l analizăm 
mai atent pe unul dintre cei mai importanţi reprezentanţi ai lor, 
Iuliu Maniu. 

Maniu a dominat politica românească în cea mai mare parte a 
perioadei interbelice şi, în timpul celui de-al Doilea Război 
Mondial, a fost cel mai influent lider al opoziţiei democratice 
prooccidentale. A fost unul dintre liderii PNȚ de la înfiinţarea 
acestuia în 1926 până în 1933 şi din 1937 până în 1946, când 
formațiunea, împreună cu toate celelalte partide din opoziţie, a 
fost desfiinţată de autorităţile comuniste, iar liderii săi, inclusiv 


Maniu, au fost arestaţi şi întemnițați. Maniu a fost prim-ministrul 
României din noiembrie 1928 până în octombrie 1930 şi din 
octombrie 1932 până în ianuarie 1933. A murit în închisoarea de la 
Sighet la 5 februarie 1953. 


Fotografia 1.1. Iuliu Maniu. 
Prin amabilitatea Arhivelor Naţionale ale României. 


Maniu s-a născut în 1873, într-o familie de nobili români din 
Transilvania, având o tradiţie glorioasă de luptători pentru 
drepturile ţăranilor români sub opresiune ungară. A fost educat în 
spiritul naţionalismului românesc încă din copilărie şi în tinereţe a 
jurat să se dedice neamului său32. Maniu a studiat dreptul la 
universităţile din Cluj (în maghiară, Kolozsvâr), Budapesta şi 
Viena. În 1906 a fost ales în parlamentul ungar pe lista Partidului 
Naţional Român şi s-a dovedit a fi un politician capabil, curajos, 
prudent şi ingenios. Spre sfârşitul Primului Război Mondial era 
deja un lider de facto al partidului său şi al comunităţii româneşti 
din Transilvania. A luptat în Primul Război Mondial pe frontul 
italian, dar a refuzat ferm cererile autorităţilor ungare de a semna 
o declaraţie care denunța participarea României în războiul 
împotriva Austro-Ungariei. S-a întors în Transilvania în ultimele 
săptămâni ale războiului, când imperiul îşi dădea ultima suflare şi 


în noiembrie 1918 a organizat preluarea administraţiei provinciale 
din Transilvania de către „gărzile naţionale” româneşti. A jucat 
rolul principal în organizarea demonstraţiei masive, de o sută de 
mii de români transilvăneni, care a decretat unirea Transilvaniei, 
Banatului şi estului Ungariei cu România la 1 decembrie 1918, la 
Alba Iulia. Din 2 decembrie 1918 până în 2 aprilie 1920 a condus 
administraţia provinciei Transilvania, care a supravegheat 
tranziţia spre unificarea deplină cu Vechiul Regat33. 


Maniu a fost astfel un naţionalist român înflăcărat. Dar a fost şi 
un democrat, iar devotamentul său faţă de democraţie a fost la fel 
de puternic precum cel faţă de naționalism. O dată, într-o apariţie 
publică puternic promovată, chiar s-a autointitulat „un adevărat 
fanatic al democraţiei [...] un fanatic adversar al dictaturii sub 
orice formă s-ar prezenta ea”34. Nu erau simple vorbe pentru 
Maniu: în mai 1938, când le-a rostit, România era o dictatură sub 
regele Carol al II-lea şi la acea dată Maniu se împotrivea 
tendinţelor autoritare ale lui Carol de câţiva ani. După ce a luptat 
împotriva dictaturii regale, s-a opus ferm dictaturii lui Ion 
Antonescu din timpul războiului şi, după o lovitură de stat care l-a 
îndepărtat pe Antonescu în august 1944, s-a împotrivit curajos 
preluării puterii de către comunişti - până la sfârşitul vieţii sale. 

Strâns legată de angajamentul lui Maniu faţă de democraţie era 
dorinţa sa de garantare pentru cetăţenii români de altă etnie a 
unor drepturi naţionale pe care le considera indispensabile pentru 
demnitatea lor umană şi naţională. S-a dedicat „asigurării libertăţii 
pentru toţi şi dezvoltării pentru toate popoarele conlocuitoare”, 
inclusiv dreptului fiecărei naţiuni de a „se cultiva în limba ei, de a 
se ruga lui Dumnezeu în limba ei şi de a-şi cere drepturile în limba 
ei”. Aceste principii au fost afirmate în declaraţia de unire 
aprobată pe 1 decembrie 1918 de adunarea de la Alba Iulia35. Ele 
au făcut parte din platforma PNȚ pe toată perioada interbelică36. 

Maniu a detaliat cel mai amplu idealurile sale şi pe cele ale 
partidului în „problema minorităţilor” într-o prelegere din mai 
1924. Apreciind că odată cu formarea statului naţional român 
idealul naţional încă nu fusese atins, el a afirmat că „următorul 
scop” al naţiunii române trebuia să fie promovarea dezvoltării, 
câştigarea respectului vecinilor săi şi al întregii „lumi civilizate”. În 


acest sens, ţara sa trebuia să fie o democraţie, să garanteze statul 
de drept şi respectarea drepturilor omului, inclusiv ale 
minorităţilor. Dintre acestea, a amintit dreptul de a beneficia de 
educaţie primară în limba maternă în şcoli publice şi de a-şi crea 
propriile instituţii de învăţământ, culturale şi religioase. Statul 
trebuia să facă eforturi pentru a numi reprezentanţi ai 
minorităţilor în diverse poziţii administrative şi judiciare locale şi 
regionale în zonele în care minoritățile predominau numeric37. 
După standardele Europei interbelice, acesta era într-adevăr un 
program generos. 

Şi totuşi, Maniu credea că națiunea română avea „drepturi 
speciale” faţă de teritoriul României, deoarece s-a „format” aici şi, 
drept urmare, însăşi identitatea şi psihologia sa erau indisolubil 
legate de teritoriu. Minoritățile reprezentau „insule” de diferite 
popoare în „marele corp autohton naţional”; aceste populaţii îşi 
aveau „patriile” în altă parte şi prezenţa lor pe teritoriul naţional 
al românilor era rezultatul „infiltrării”3e. Deşi drepturile 
minorităţilor nu trebuiau ignorate, statul român era responsabil în 
principal faţă de națiunea română şi datoria sa era să repare 
daunele provocate de puterile ostile care îi conduseseră pe români 
timp de secole. Şi anume, oraşelor trebuia să li se dea un caracter 
românesc „veritabil” şi trebuiau populate cu etnici români care să 
fie promovați în sferele economiei şi profesiilor liberale în care 
erau subreprezentaţi. Altfel, „structura socială a poporului 
românesc, în lipsa unui strat social mijlociu, şi producţia naţională 
în lipsa clasei producătoare a industriaşilor şi a comercianților 
sunt incomplete şi bolnave”39. Maniu credea că țelul său era pe 
deplin compatibil cu valorile democratice şi un sistem democratic 
şi că „nu va putea pe nimeni supăra această acţiune”, care nu 
reprezenta decât o dorinţă a românilor de a atinge, „cu 
protecţiunea Statului [lor şi] cu banul public”, acelaşi nivel de 
dezvoltare pe care populaţiile de alte rase, limbi şi religii îl 
atinseseră pentru ele înseşi40. 

Devotamentul lui Maniu faţă de crearea echilibrului corect 
între naționalism şi democraţie era sincer şi puternic, dar ar fi o 
exagerare să spunem că acţiunile şi poziţiile sale publice au fost 
întotdeauna constante. Astfel, după ce partidul său a câştigat 77,8% 
din votul popular în alegerile parlamentare din decembrie 1928, cu 


sprijinul masiv al votanţilor minoritari, realizările din mandatul 
său i-au dezamăgit. Este adevărat că în timpul conducerii PNȚ din 
noiembrie 1928 până în octombrie 1930 situaţia minorităţilor s-a 
îmbunătăţit oarecum, dar nu s-a adoptat nicio lege a minorităţilor 
şi nici nu s-a revizuit Legea din 1925 privind şcolile publice, care 
limita sever dreptul de a înfiinţa şcoli ale minorităţilor41. Pe de altă 
parte, în 1933, atunci când vechiul prieten şi aliat apropiat al lui 
Maniu Alexandru Vaida-Voevod a venit cu ideea adoptării unor 
măsuri autoritare în scopul dislocării cetăţenilor români de altă 
etnie din economia naţională şi profesiunile liberale şi al 
debarasării de angajamentul faţă de democraţie, deoarece stătea în 
calea unei creşteri rapide şi de succes a puterii etnicilor români, 
Maniu s-a opus ferm sugestiei sale şi l-a exclus pe Vaida-Voevod din 
partid42. 

Poate cel mai mare eşec al carierei politice a lui Maniu s-a 
produs în 1937, când a semnat un pact electoral de „neagresiune” 
cu Corneliu Zelea Codreanu, unul dintre liderii celui mai important 
şi mai violent partid fascist antisemit din România, denumit oficial 
„Totul pentru Ţară”, dar cunoscut mai cu seamă ca Garda de Fier 
sau Legionarii. Acest pact a avut rolul de a împiedica fraudarea 
masivă a alegerilor parlamentare din decembrie, acelaşi an, de 
către guvern, căruia se opuneau atât PNȚ, cât şi Garda de Fier. 
Astfel, scopul pactului era limitat. Totuşi, când a justificat public 
înţelegerea sa cu Codreanu, Maniu a făcut unele declaraţii în care 
îşi exprima simpatia pentru acesta ca om, chipurile, de o înaltă 
probitate morală. Cu aceasta ocazie, Maniu a afirmat chiar că el şi 
Codreanu aveau o înţelegere „identică” a „ideii naţionale” şi şi-a 
exprimat speranţa ca în cele din urmă Codreanu să înţeleagă 
imposibilitatea unei politici antisemite în România43. Chiar dacă 
Maniu şi-a reafirmat simultan angajamentul faţă de democraţie, 
renunţarea la violenţă, antisemitism şi „persecuțiile de orice fel”, 
precum şi orientarea mai mult spre democraţiile occidentale decât 
spre Italia fascistă şi Germania nazistă (o poziţie politică oficială a 
partidului lui Codreanu), aceste declaraţii au provocat o nelinişte 
justificată în rândul susținătorilor lui Maniu, şi de atunci continuă 
să provoace controverse44. 

Aşa cum sugerează exemplul lui Maniu, naționalismul etnic 
românesc din perioada interbelică putea fi şi a fost moderat în 


practică de devotamentul unor membri ai elitei româneşti faţă de 
democraţia parlamentară şi principiile statului de drept. Deşi este 
inutil să ne întrebăm ce s-ar fi întâmplat în România în al Doilea 
Război Mondial dacă Maniu şi alţi naţionalişti moderați de aceeaşi 
factură s-ar fi aflat la cârma statului în acea perioadă, este clar că 
istoria ţării ar fi fost foarte diferită. În realitate, în această perioadă 
la conducerea statului român s-au aflat oameni mult mai de 
dreapta şi naționalismul lor era de o cu totul altă natură. 


Radicalizarea dreptei româneşti în anii 1930: 
programul statului etnocratic 


Timp de mai multe decenii, specialiştii care au studiat mişcările 
interbelice de dreapta şi-au concentrat atenţia asupra ideologiilor 
şi politicilor celor două partide principale de factură fascistă, 
Partidul Naţional Creştin al lui A.C. Cuza (sau cuziştii) şi Garda de 
Fier a lui Corneliu Zelea Codreanu45. O asemenea atenţie este de 
înţeles, dat fiind că acestea erau partide politice de masă, care se 
bucurau de un sprijin electoral considerabil la sfârşitul anilor 1930 
şi care au participat la exercitarea puterii, deşi pentru o perioadă 
destul de limitată. Cuziştii au format un guvern în decembrie 1937 
şi au rămas la putere până în februarie 1938; Garda de Fier a 
împărţit puterea cu dictatorul român Ilon Antonescu din 
septembrie 1940 până în ianuarie 1941. Dintre acestea două, Garda 
de Fier avea atributele unei mişcări sociale autentice într-o măsură 
mai mare decât PNC, bucurându-se de sprijinul maselor în ţară şi 
bazându-se pe devotamentul unui grup mare de activişti. În 
practicile sale discursive, Garda era şi mai ingenioasă: în timp ce 
Cuza era un megaloman primitiv antisemit, care credea că reuşise 
să transforme prejudecata populară în nu mai puţin decât „ştiinţa” 
antisemitismului (A.C. Cuza era profesor de economie politică la 
Universitatea din Iaşi), Codreanu, fostul său student şi discipol, 
care ulterior s-a distanțat de el pe motive politice, amesteca 
ingenios agitația antisemită cu denunţarea corupţiei politice şi 
pledoarii pentru regenerarea morală a României46. Sinceritatea 


aparentă şi religiozitatea profundă, precum şi folosirea cu abilitate 
a unor imagini tradiţionale din domeniul spiritualităţii şi 
martiriului au fost cele care i-au adus lui Codreanu devotamentul 
fanatic şi sprijinul multor tineri români şi al unora dintre cei mai 
străluciți intelectuali ai ţării47. 

Totuşi, concentrarea asupra acestor două partide, asupra 
liderilor şi adepților intelectuali pune în umbră influenţa altor 
intelectuali de dreapta şi politicieni cu orientări extremiste care, 
deşi nu s-au afiliat niciodată unor mişcări politice de masă, au 
jucat un rol important în politica românească, datorită apropierii 
personale de regele Carol al II-lea, prestigiului de care se bucurau 
scrierile lor în România şi în afară sau datorită combinației 
ambilor factori. Mai mult, o astfel de concentrare tinde să pună în 
umbră faptul că în România interbelică naționalismul nu era 
îndreptat numai împotriva evreilor, ci a tuturor minorităţilor. Cu 
toate că atât cuziştii, cât şi legionarii au făcut din „ameninţarea 
evreiască” strigătul lor de luptă cel mai important - deşi Codreanu 
perora din când în când împotriva tuturor „străinilor”, nu doar 
evrei -, majoritatea celorlalţi susţinători ai dreptei atacau 
sistematic toate minoritățile naţionale, considerându-i duşmanii de 
moarte ai românilor48. Aceştia au fost cei care, aşa cum voi arăta 
mai jos, au stat la originea unei reorientări radicale spre dreapta a 
politicii interne a ţării şi spre atitudinea progermană pe arena 
internaţională în fatidicul an 1940. Astfel, pe termen lung, ei s-au 
dovedit a fi mai influenţi decât cuziştii şi legionarii. 

Majoritatea persoanelor ale căror puncte de vedere sunt 
analizate în paginile următoare au apărut ca voci importante ale 
dreptei în anii 1930; în deceniul precedent ele făceau parte dintre 
politicienii şi publiciştii de viziune dominantă apropiaţi de centrul 
politic şi de unul dintre cele două partide aşa-zise istorice, PNL sau 
PNȚ. Trecerea lor spre dreapta în anii 1930 poate fi considerată un 
exemplu românesc al radicalizării politice generale din Europa 
interbelică atunci când sprijinul tot mai firav pentru democraţie pe 
fondul dislocării economice şi sociale produse de Marea 
Depresiune a fost însoţit de orientarea multor conservatori spre o 
cooperare mai strânsă cu mişcările de factură fascistă49. Totuşi, în 
România a mai existat un motiv pentru reorientarea unor 
intelectuali şi politicieni spre dreapta: personalitatea şi politica 


monarhului ţării, regele Carol al II-lea, cu care aceste personaje 
aveau diferite legături. Multe aspecte ale evoluţiei lor politice ar fi 
imposibil de înţeles fără a arunca o privire mai atentă la acest rege. 

Carol al II-lea (1893-1953), al treilea rege din Dinastia 
Hohenzollern-Sigmaringen, care a condus România începând cu 
1866, a fost numit de un istoric „capul încoronat cel mai corupt din 
Europa secolului XX”. În timpul vieţii sale, a fost supranumit în 
presa internaţională „regele playboy”50. Scandalurile de tot felul, 
dar mai ales cele sexuale şi financiare, i-au marcat întreaga viaţă. 

Moştenitor al tronului prin naştere, Carol a renunţat la 
drepturile sale în decembrie 1925 printr-o scrisoare adresată 
tatălui său, regele Ferdinand, în timp ce se afla într-o excursie în 
Europa. Motivul deciziei sale a fost hotărârea de a trăi cu amanta 
sa, Elena Lupescu, fiica unui cuplu romano-catolic de origine 
evreiască. Elena Lupescu fusese căsătorită anterior cu un ofiţer al 
armatei române de care a divorţat în 1920. Până când l-a întâlnit 
pe Carol, în mai 1925, a trăit la periferia societăţii demimonde din 
Bucureşti, având o reputaţie de femeie promiscuăsi. În urma 
scrisorii sale de renunțare la tron, lui Carol i s-au retras prin lege 
drepturile de moştenitor în 4 ianuarie 1926. Mihai, fiul său şi al 
principesei Elena a Greciei, cu care se căsătorise în 1921 şi de care 
a divorţat în 1928, a fost proclamat moştenitor. S-a alcătuit regența 
şi lui Carol i s-a interzis să se întoarcă în ţară. Totuşi, situaţia din 
România s-a schimbat în scurt timp52. 

Regele Ferdinand a murit în iulie 1927 şi principele Mihai a 
devenit rege, consiliul de regență fiind controlat de Partidul 
Naţional Liberal. Acest acord ar fi putut funcţiona, dacă puternicul 
lider al partidului, Ion I.C. Brătianu, nu ar fi murit subit în 
noiembrie, acelaşi an. Cu depresiunea economică instalată, regența 
extrem de nepopulară şi opinia publică tot mai favorabilă lui 
(românii aveau tendinţa de a-l vedea pe principele deposedat ca 
victimă a intrigilor PNL), Carol a văzut că avea o şansă. PNȚ, care 
se afla la putere din noiembrie 1928, a fost luat de valul opiniei 
publice, iar Maniu însuşi s-a lăsat amăgit de asigurările vagi ale lui 
Carol, conform cărora, după urcarea pe tron, avea să renunţe la 
Elena Lupescu şi să-şi reia relaţia maritală cu principesa Elena53. 

Revenirea bruscă a lui Carol în România (avionul său a aterizat 
la Cluj pe 7 iunie 1930) a fost primită cu mare entuziasm de o mare 


de oameni. În ziua următoare, parlamentul a votat cu 495 la 1 
abrogarea Legii din 4 ianuarie 1926 şi proclamarea ca rege a lui 
Carol. Fiul său, Mihai, a fost decăzut la poziţia de moştenitor. La 
mijlocul lunii august, Elena Lupescu s-a întors în România şi s-a 
instalat confortabil în palatul regal. Domnia lui Carol avea să 
dureze până la 6 septembrie 1940, când va fi obligat să abdice şi să 
părăsească România pentru totdeauna54. 

Carol nu avea decât o idee vagă cu privire la ce dorea să facă în 
ţara sa, în afară de a fi rege, dar nu era complet lipsit de ideologie. 
În mod cert, nu era un democrat şi nu respecta prea mult 
constituţia sau legea în general. Nici nu avea o părere prea bună 
despre partidele politice şi politicienii români55. Idealul său era o 
dictatură regală de tip bonapartist-plebiscitar, în care avea să joace 
rolul principal. Din când în când, Carol vorbea cu entuziasm 
despre Mussolini, Hitler şi Salazar; ceea ce îi plăcea la ei nu era 
atât dimensiunea „revoluţionară” a regimurilor lor, cât stilul 
autoritar al guvernării lor, combinat cu retorica „reîntineririi”, 
care se potrivea percepţiei sale despre sine56. Dar nu se gândea 
„doar” la păstrarea puterii de dragul puterii, ci visa la 
modernizarea ţării şi la intrarea lui în istorie ca unul dintre cei mai 
mari monarhi ai României. 

În viziunea standard a istoriei române, Carol este un ticălos. Nu 
apare niciodată pe lista „marilor români” din niciun sondaj 
naţional şi atunci când rămăşiţele sale au fost aduse în România 
din Portugalia în 2003, au fost îngropate în afara catedralei de la 
mănăstirea Curtea de Argeş, şi nu în interior, unde se odihnesc alţi 
domnitori români. Este surprinzător aşadar să descoperim că unii 
dintre contemporanii săi, chiar după căderea sa şi pe fondul 
ostilităţii publice faţă de memoria sa, au fost dispuşi să facă 
evaluări afirmative precaute despre capacităţile şi intenţiile sale. 
Sociologul Henri H. Stahl, de exemplu, a afirmat în anii 1980 că 
regele Carol se considera un „Brâncoveanu al culturii româneşti” — 
o referire la domnitorul valah respectat din secolul al XVIII-lea, 
care a iniţiat o perioadă foarte productivă de renaştere culturală. 
Stahl a subliniat că sprijinul regelui a fost indispensabil pentru 
multe realizări culturale importante, precum crearea Muzeului 
Satului Românesc şi publicarea unor reviste culturale de înaltă 
calitate. „Păcat”, a concluzionat Stahl, „că omul avea mari defecte, 


că altfel era plin de calităţi”57. 

Un mit despre Carol care s-a perpetuat mult timp îşi are 
originea în cercurile lui Maniu; s-ar spune că din primele zile de la 
ascensiunea sa la putere, Carol a depus eforturi consecvente 
pentru abolirea democraţiei şi introducerea dictaturii regale, un ţel 
pe care l-a atins în cele din urmă în februarie 193858. În realitate 
totuşi, politica lui Carol din 1930-1938 nu a fost în niciun caz 
consecventă. Cu toate acestea, într-adevăr, colaborarea lui Carol cu 
partidele politice şi politicienii români a fost aparte: o accepta doar 
în termenii săi proprii, care însemnau înainte de toate apărarea 
nenumăratelor sale interese financiare. Abuzând de prerogativa 
constituţională de a numi prim-ministrul şi membrii guvernului, s- 
a străduit mereu să aleagă un candidat care putea fi influenţat 
foarte uşor şi să-i izoleze şi să-i anihileze politic pe cei care, 
asemenea lui Maniu, erau recunoscuţi pentru integritatea lor. Aşa 
cum s-a exprimat un observator elocvent, „dintre oamenii de 
treabă, Carol al II-lea alegea întotdeauna pe cel mai flexibil; dintre 
ceilalţi, pe cea mai mare lichea”59. „Lichea” era apelativul peiorativ 
cel mai des folosit pentru preferaţii lui Carol de cei care fie se 
simțeau furaţi de dreptul lor, fie erau dezgustaţi de regimul său 
imoral. 

Tratamentul aplicat de Carol politicienilor români a fost 
interpretat adesea ca o strategie conştientă de fragmentare a 
partidelor politice, în special a celor mari şi influente, ca etapă 
preliminară a abolirii lor completeso. Dar a accepta această 
interpretare ar însemna a-i atribui lui Carol o conştiinciozitate şi o 
strategie pe termen lung de care nu era capabili. Jurnalele sale 
recent publicate, interpretate împreună cu alte surse disponibile 
de curând, sugerează clar că ar fi fost bucuros să continue 
„colaborarea” cu partidele româneşti după 1937, aşa cum o făcuse 
înainte, dacă ar mai fi fost posibil. A ajuns la concluzia că nu mai 
era posibil din cauza circumstanțelor foarte speciale de la sfârşitul 
anului 1937, despre care discutăm mai jos. Remarcabil în povestea 
domniei lui Carol nu este atât că democraţia (nu discutăm aici dacă 
ceea ce a încheiat Carol merită numele de democraţie) a fost 
suprimată la începutul anului 1938 — practic toţi vecinii României, 
cu singura excepţie notabilă a Cehoslovaciei, erau conduşi la acea 
dată de diferite tipuri de guverne autoritare —, cât că regele Carol s- 


a abținut pentru o perioadă atât de lungă să distrugă faţada 
democratică, în pofida dispreţului său profund pentru partidele 
politice şi politica electorală şi contrar sprijinului de care 
democraţia se bucura în societatea românească. Explicaţia este 
simplă: rezerva de specialişti „flexibili” şi „lichele” incompetente 
era atât de mare în rândul politicienilor români, încât Carol pur şi 
simplu nu a simţit nevoia să întreprindă acţiuni drastice. Întrucât 
principala sa preocupare era libertatea sa şi a anturajului său de a 
delapida fondurile publice şi pentru că nu exista nicio contradicţie 
gravă între el şi politicienii tradiţionali, lui Carol i-a fost uşor să 
obţină ce a vrut, menţinând aparenţa de „democraţie”. Nu putem 
decât să fim de acord cu următoarea afirmaţie a unuia dintre foştii 
aliaţi, ulterior defăimător al lui Carol: 


Carol [...] nu poate fi înţeles dacă nu este judecat în acelaşi timp cu toată 
societatea românească care l-a hulit sau l-a adulat, exagerându-i de 
atâtea ori scăderile sau trecându-i în sarcina propriilor ei păcate 
(subliniere în original)62. 


Potrivit unui istoric român, Carol nu a fost un tiran şi ar fi putut 
fi uşor „pus la punct” dacă politicienii români s-ar fi opus 
tendinţelor sale autoritare. În schimb, „mediocritatea” şi 
„politicianismul atât de dăunător” ale clasei politice româneşti i-au 
garantat practic triumful politic63. 

Deşi Carol a intenţionat să-i manipuleze pe politicienii români 
în interes personal, unii au încercat să-l folosească pentru a-şi 
avansa propriile interese şi agende politice. Aceştia erau în cea mai 
mare parte politicieni şi publicişti de dreapta care simpatizau cu 
tendinţele sale autoritare de după exil şi care sperau că l-ar putea 
interesa ideile lor; odată ajuns la tron, gândeau ei, Carol avea să-i 
ducă pe cele mai înalte culmi ale puterii. Totuşi, curând după 
restaurarea lui Carol pe tron, majoritatea acestor persoane au fost 
tot mai dezamăgite de „inconsecvenţa” regelui în combaterea 
„regimului partidelor” şi de faptul că uitase de serviciile pe care i 
le aduseseră în timpul exilului. Această dezamăgire i-a împins şi 
mai mult spre dreapta, apropiindu-i uneori de Garda de Fier, deşi 
încercau să evite o ruptură completă de Carol şi de anturajul 
acestuia. Între timp aveau să-şi dezvolte şi să-şi publice propriile 


idei politice, care urmau să confere o interpretare nouă şi mai 
radicală naţionalismului românesc. 

Nichifor Crainic era unul dintre aceştia. Născut în 1889 într-o 
familie săracă de ţărani, a visat la o carieră de preot creştin 
ortodox şi a primit educaţia aferentă la seminarul din Bucureşti. 
La o vârstă destul de fragedă însă a abandonat aceste planuri. A 
luptat în Primul Război Mondial şi în 1920-1922 a studiat teologia şi 
misticismul medieval la Viena, având senzaţia că a fost primul 
român care a descoperit-o64. La scurtă vreme după revenirea sa la 
Bucureşti, Crainic a devenit un poet popular, jurnalist şi publicist 
de dreapta, editor la importanta revistă culturală lunară Gândirea 
(1922) şi, mai târziu, editor la alte periodice de dreaptas5. Crainic 
avea de asemenea ambiţii politice. În 1927 a fost ales în parlament 
cu sprijinul PNȚ, dar curând după aceea a părăsit partidul şi a 
devenit în schimb „carlist”, adică un susţinător energic al 
restaurării lui Carol. Totuşi, Crainic şi-a pierdut influenţa în 
anturajul lui Carol aproape imediat după ascensiunea la tron a 
celui din urmă. Aceasta l-a făcut să se apropie şi mai mult de 
dreapta. 

La începutul anilor 1930, media deja o reconciliere şi o posibilă 
fuziune între legionari şi cuzişti, dar eforturile sale au eşuat şi şi-a 
atras neîncrederea ambilor lideri. În urma acestui fiasco a adoptat 
un nou proiect: consolidarea cuziştilor şi transformarea lor în cel 
mai important partid de dreapta. Crainic a jucat un rol central în 
pregătirea fuziunii cuziştilor cu minusculul Partid Naţional Agrar, 
condus de poetul naţionalist transilvănean Octavian Goga. Această 
fuziune a avut loc în iunie 1935. Totuşi, în urma congresului de 
unificare, Goga şi Cuza, care nu aveau încredere în Crainic şi se 
temeau de ambițiile sale politice, l-au exclus din nou-creatul Partid 
Naţional Creştin şi au refuzat să adopte un program scris de acesta. 
În ciuda eşecului său, Crainic a rămas o persoană influentă a 
dreptei româneşti66. 

Deşi majoritatea ideilor politice ale lui Crainic se formaseră deja 
până a revenit de la Viena, ele s-au radicalizat considerabil în anii 
1930, în timpul ascensiunii la putere a naziştilor în Germania şi a 
succeselor obţinute de aceştia ulterior pe plan intern şi 
internaţional. Ideile sale au fost sintetizate într-un volum publicat 
în 1936, care includea programul scris în 1935 pentru Partidul 


Naţional Creştin. 

Crezul lui Crainic poate fi redus la două componente de bază. În 
primul rând, o reinterpretare a naţionalismului românesc în 
sensul în care creştinismul ortodox devenea o parte centrală a 
acestuia, oferind în acelaşi timp tradiţiei ortodoxe o interpretare 
bigotă şi autoritară. Aceasta era o direcţie nouă de dezvoltare a 
naţionalismului românesc, deoarece până atunci el tindea să fie 
laic şi raţionalist, în mare parte datorită influenţei gândirii politice 
franceze. În al doilea rând, a contrapus explicit naționalismul 
democraţiei, care, susţinea el, nu reuşise să garanteze dominaţia 
etnicilor români în „propriul” stat şi permisese minorităţilor, în 
special evreilor, să joace un rol prea important. În loc să fie 
democratic, statul român trebuia să devină etnocratic, adică să 
reprezinte exclusiv interesele etnicilor români, cărora interesele 
tuturor celorlalte minorităţi naţionale le erau ireconciliabil opuse. 
În practică, aceasta însemna că în statul reformat, cu adevărat 
naţionalist: (1) doar românilor neaoşi li se va permite să ocupe 
funcţii publice; (2) tuturor funcţionarilor publici li se va interzice 
să se căsătorească cu neromâni; (3) ortodoxia va deveni doctrina 
oficială a statului şi preoţii vor primi salariu de la stat; 
(4) societatea va fi reorganizată pe o bază corporatistă şi în fiecare 
corporație cota minorităţilor va fi menţinută în limitele 
procentului minorităţii din populaţia generală; (5) membrii 
minorităţilor despre care se credea că sunt periculoşi pentru 
interesele naţionale îşi vor pierde cetăţenia română; (6) se vor lua 
măsuri decisive pentru a creşte numărul de etnici români, cu 
scopul de a le asigura dominaţia asupra minorităţilor „prin forţa 
numărului organizat şi prin calitatea lui”67. În vederea îndeplinirii 
acestui scop se va face schimb de populaţie cu ţările învecinate, 
etnicii români vor fi repatriați din America (nu se oferea nicio 
explicaţie privind modul în care s-ar putea realiza acest lucru) şi se 
va desfăşura o colonizare masivă cu etnici români de-a lungul 
graniţelor ţării şi pe terenurile confiscate de la proprietarii evrei. 
În plus, politica publică va promova natalitatea în rândul etnicilor 
români68. 

Când Crainic îşi scria programul, principalele sale idei circulau 
deja. 1935, anul în care şi-a scris programul, a fost marcat de o 
profundă agitaţie naționalistă şi antisemită. Ideea de reducere prin 


mijloace legislative sau de reglementare a cotelor minorităţilor din 
diferite profesiuni şi activităţi economice la cotele minorităţilor 
respective din întreaga populaţie a ţării era discutată aprins în 
parlament şi în general de societate69. Dezbaterea a fost deschisă 
în mod neintenţionat de guvernul lui Gheorghe Tătărescu, o 
„lichea” infamă a lui Carol şi membru al Partidului Naţional 
Liberal, pe care regele îl alesese în funcţia de prim-ministru fiindcă 
nu avea coloană vertebrală şi era cinic. În aprilie 1934, guvernul a 
introdus proiectul de lege intitulat „Pentru folosirea personalului 
român în întreprinderi”. Proiectul asigura tratament preferenţial 
pentru cetăţenii români faţă de străini: românii trebuiau să 
reprezinte cel puţin 80% dintre toţi angajaţii oricărei 
întreprinderi70. Totuşi, susţinătorii dreptei cereau ca termenul 
„român” să fie înţeles nu ca referitor la cetăţenii statului, ci numai 
la etnicii români. O astfel de interpretare contravenea flagrant cu 
constituţia din 1923, care folosea termenul în sensul său nonetnic 
incluziv, dar acest lucru a fost ignorat de naţionalişti. Guvernul, 
căruia îi lipseau atât caracterul, cât şi convingerea de a apăra 
principiile constituţionale, a făcut un pas în întâmpinarea 
naţionaliştilor şi, în ianuarie 1935, a emis un decret care obliga 
toate întreprinderile să raporteze guvernului componenţa 
personalului lor, împărţită în trei categorii: cetăţeni români de 
origine etnică română, cetăţeni români de origine etnică 
neromână şi străini. Înurma acestui precedent, legile şi 
regulamentele româneşti au început să dispună înregistrarea 
originii etnice a beneficiarilor programelor guvernamentale şi a 
angajaţilor statului, precum şi să ceară un certificat de origine 
etnică de la potenţialii beneficiari şi viitorii angajaţi ai statului; 
deşi nu au decretat expres discriminarea membrilor minorităţilor 
naţionale, ele au favorizat totuşi în mod tacit o asemenea 
discriminare”1. 

În 1934-1935, atacul asupra minorităţilor şi spiritului 
constituţiei a fost condus de un fost aliat apropiat al lui Maniu şi 
fost prim-ministru român în 1919-1920 şi 1932-1933, Alexandru 
Vaida-Voevod, cunoscut şi sub numele de Vaida. Acesta s-a 
distanțat de Maniu în problema necesităţii ca PNȚ să colaboreze cu 
Carol sau să se alăture opoziţiei intransigente faţă de monarh şi 
anturajul său, Vaida sprijinind prima opţiune şi Maniu pe cea din 


urmă. Alegerea de către Vaida a temei pe care avea să-şi 
fundamenteze campania a fost dictată de oportunismul politic: 
credea că aceasta avea să atragă voturi, permițându-i să creeze o 
bază politică independentă72. În această perioadă, Vaida a lansat 
sintagma numerus valachiqus, care se dorea să însemne realizarea 
unei „cumpene drepte” între etnicii români şi minorităţi. Deşi este 
îndoielnic că Vaida a fost cu adevărat un naţionalist atât de ardent 
pe cât părea, în discursul său public a exploatat cu neruşinare 
resentimentul claselor de mijloc româneşti faţă de minoritățile 
care le depăşeau ca număr în profesiile lucrative şi de prestigiu73. 

În cercurile politice din Bucureşti, în 1935, iniţiativa lui Vaida a 
primit un sprijin considerabil din partea unor susţinători diferiţi ai 
dreptei, fie independenţi, fie marginalizaţi în propriile partide, 
fiind de asemenea sprijinită în secret de rege, care spera să 
submineze astfel poziţia lui Maniu în Transilvania74. Printre cei 
mai importanţi participanţi la această campanie a fost Mihail 
Manoilescu, poate singurul economist român din acea perioadă 
care a dobândit un renume internaţional. Născut în 1891 într-o 
familie nobilă din Moldova, despre care se considera că are relaţii, 
dar nu şi avere, Manoilescu a primit educaţie ca inginer de 
drumuri. A luptat în Primul Război Mondial şi, începând cu 1920, a 
lucrat în diverse ministere economice din guvernele conduse de 
Partidul Naţional Liberal. În această perioadă a fost un apărător al 
liberalismului economic şi politic, dar chiar şi atunci se evidenția 
prin entuziasmul său exuberant cu privire la capacitatea statului 
de a reconstrui societatea pe „principiile organizării ştiinţifice”75. 
În mai 1926 şi ianuarie 1927, în timp ce se afla în misiuni 
diplomatice în Italia ca subsecretar al ministrului de Finanţe, 
Manoilescu a avut audienţe la Mussolini, pe care a ajuns să-l 
admire76. 

În iunie 1928, în timp ce se afla într-o delegaţie la Paris, 
Manoilescu s-a întâlnit cu Carol şi a devenit „carlist”77. După 
restaurarea din iunie 1930, în care a jucat un rol important, 
Manoilescu a pregătit un memorandum pentru rege, care 
cuprindea un program întreg de acţiuni „menite, aşa cum a scris în 
memoriile sale, să pună capăt ficţiunilor democraţiei şi să 
revalorizeze pretutindeni românismul şi elita lui” (subliniere în 
original). Regele a studiat programul cu atenţie şi aparent i-a 


plăcut totul, cu excepţia ideii de abolire imediată a 
parlamentului7s. În 1930-1931, Manoilescu a fost foarte influent în 
anturajul lui Carol şi a servit ca ministru al Lucrărilor Publice şi 
Comunicaţiilor (1930), ministru al Industriei şi Comerţului 
(1930-1931) în guvernele PNȚ, precum şi ca guvernator al Băncii 
Centrale. Dar în octombrie 1931 a rupt relaţiile cu Carol ca urmare 
a disputei dacă se impunea ca statul să salveze o bancă 
falimentară, Banca Marmorosch Blank, al cărei proprietar, Aristide 
Blank, era un membru influent al cercului intim al regelui, 
cunoscut drept camarilă (regele, care avea interese financiare în 
bancă, a sprijinit ideea, în timp ce Manoilescu, la acea dată 
guvernator al Băncii Naţionale, s-a opus)79. 

Pierzându-şi poziția în camarilă şi simțindu-se izolat, 
Manoilescu s-a orientat şi mai mult spre dreapta în tabăra criticilor 
regelui. Acest lucru l-a apropiat în cele din urmă de Garda de Fier, 
pe care a finanţat-o prin intermediul unei companii pe care o 
deţinea împreună cu fraţii săi şi pe a cărei listă de candidaţi a fost 
ales senator în decembrie 193780. În 1934 a publicat Le siecle du 
corporatisme şi în 1937 Le parti unique, institution politique des 
regimes nouveaux, ambele la Paris81. Aceste cărţi au fost traduse 
imediat în limba română şi în multe alte limbi europene, fiind 
reeditate de mai multe ori într-o perioadă scurtă de timp. 
Manoilescu a devenit un fel de celebritate în cercurile europene 
fasciste şi naţionalist-socialiste. A fost primit cu braţele deschise la 
Berlin, Roma şi Lisabona şi a fost întâmpinat de potentaţii celor 
trei regimuri82. 

Argumentul lui Manoilescu se baza pe o singură aserţiune, 
repetată ad nauseam: democraţia şi economia de piaţă nu reuşiseră 
să asigure dezvoltarea ţărilor agrare deoarece nu serveau decât 
intereselor naţiunilor industrializate. Dar odată cu instalarea 
depresiunii globale a devenit evident că de fapt capitalismul pieţei 
libere era depăşit chiar şi în ţările industrializate. Prin urmare, 
democraţia şi economia de piaţă trebuiau abrogate şi trebuia 
introdus un nou stat corporatist totalitar. În România, o astfel de 
revoluţie avea misiunea de a crea primul stat cu adevărat 
românesc, deoarece statul creat aici de la mijlocul secolului al XIX- 
lea de elita educată în Franţa era „împrumutat” (din Franţa şi, în 
general, din Europa Occidentală). Doar o astfel de revoluţie îi putea 


„reabilita statul şi îl reintegra în sufletul popular” (subliniere în 
original) şi astfel îi putea face în cele din urmă pe români un 
„popor politic”83. 

Aceasta însemna în primul rând românizarea economiei, a 
cărei necesitate Manoilescu a încercat să o dovedească prin 
următorul silogism. Orice naţiune, pentru a exista- afirma el-, 
trebuie să aibă un ideal. Acest ideal nu poate fi decât 
naționalismul, adică „o confirmare puternică a personalităţii sale 
colective”. Dar existenţa minorităţilor naţionale ameninţă cu 
distrugerea o astfel de personalitate. Atunci când minoritățile 
domină diferite ramuri ale economiei naţionale, se pierde 
caracterul naţional al întregii ţări: 


Şi astfel, dacă o ţară ca întreg vrea să-şi apere caracterul naţional, este 
necesar ca fiecare dintre organismele colectivităţii naţionale să aibă un 
clar caracter naţional (subliniere în original)84. 


Această sarcină ar putea fi rezolvată doar de corporaţii, a 
insistat el, deoarece doar ele se află într-o poziţie care le permite să 
supravegheze implementarea românizării şi să purifice economia 
de neromânis5. 

Pe 3 decembrie 1935, Manoilescu a ţinut un discurs important 
în Senat pe acest subiect, primit, aşa cum îşi amintea, cu căldură de 
susţinătorii lui Vaida-Voevoda6. Ca preşedinte ales (în februarie 
1935) al Asociaţiei Generale a Inginerilor din România, a 
sponsorizat şi a obţinut în acelaşi an o decizie de a promova o 
politică de românizare în această profesiune. A fost prima decizie 
de acest fel, pe care au urmat-o în scurt timp alte organizaţii 
profesionale, dintre care se remarcă baroul, care şi-a stabilit chiar 
o politică de eliminare completă a tuturor neromânilor ca ţel 
suprem”. 

În cadrul dreptei româneşti au existat dezacorduri cu privire la 
grupurile care trebuiau considerate duşmanii principali ai 
românilor - doar evreii sau toate minoritățile etnice. A.C. Cuza 
prefera prima opţiune: era un antisemit obsesiv care visa la o 
uniune a tuturor creştinilor împotriva evreilor, dar mulţi alţi 
susţinători ai dreptei, inclusiv Vaida-Voevod, Manoilescu şi Crainic, 
deşi puternic antisemiţi ei înşişi, considerau toate minoritățile 


duşmani ai naţiunii şi şi-au elaborat programele ca atare. Un alt 
politician influent de dreapta, Valer (sau Valeriu) Pop, a descris în 
memoriile sale (scrise după al Doilea Război Mondial) modul în 
care s-a distanțat de Cuza pe această problemă. 

Pop s-a născut în familia unui preot român greco-catolic din 
Transilvania. Ca şi Maniu, în tinereţe visa la o carieră politică, dar 
spre deosebire de marele său contemporan şi rival, nu s-a alăturat 
Partidului Naţional şi pare să fi fost un loialist al Habsburgilor. A 
luptat în Primul Război Mondial în rândurile armatei austro- 
ungare până la sfârşitul războiului şi s-a predat italienilor abia la 
începutul lunii noiembrie 1918, când perspectiva înfrângerii 
imediate a Puterilor Centrale a devenit evidentă pentru toată 
lumea. S-a alăturat apoi corpurilor de voluntari români şi s-a întors 
odată cu ei în Transilvania, o provincie românească în acel 
moment. La începutul anilor 1920, în timp ce profesa ca jurist în 
Cluj, Pop a încercat să organizeze diverse grupuri naţionaliste într- 
o forţă politică mai coerentă, care putea concura cu PNȚ în 
Transilvania, plasându-se mai la dreapta decât acest partid, dar 
încercările sale au eşuat în cea mai mare parte. În 1923, după 
negocieri prelungite privind aspecte programatice şi 
organizaționale cu Cuza, s-a alăturat, împreună cu un mic grup de 
susținători ai dreptei din Transilvania, partidului acestuia din 
urmă şi a fost ales în Parlament în mai 1926 pe listele de candidaţi 
ale acestuia. La scurtă vreme după aceea, probabil la începutul 
anului 1927, a avut o intervenţie în Camera Deputaţilor privind 
românizarea oraşelor, în care a încercat să demonstreze că nu se 
făcuse niciun progres în acest sens după război şi că erau necesare 
măsuri mai urgente. Imediat după discursul său, Cuza i-a asigurat 
pe deputaţii maghiari minoritari că nu avea nimic împotriva lor şi 
că singurii săi duşmani erau „jidanii”. Exact în aceeaşi perioadă, îşi 
amintea Pop ulterior, mulţi alţi politicieni români, inclusiv 
naţional-liberali de frunte, şi-au exprimat în particular 
solidaritatea cu Pop. La scurt timp după aceea, în mai 1927, Liga lui 
Cuza s-a destrămat; Pop a fost printre cei care au plecatss. 

În pofida acestui eşec, Pop a revenit curând pe scena politică 
naţională ca preşedinte al organizaţiei laice a greco-catolicilor din 
Transilvania, ale căror interese erau amenințate de încercările 
clerului ortodox, sprijinite de mulţi politicieni din Vechiul Regat, de 


a-şi consolida poziţia în provincie în detrimentul Bisericii Greco- 
Catolice. A fost reales în parlament în iunie 1931 pe lista blocului 
eterogen creat de Nicolae Iorga, pe atunci prim-ministru. Reîntors 
în parlament, a stabilit relaţii apropiate cu regele, care l-a 
promovat în diferite poziţii guvernamentale, dintre care cea mai 
importantă a fost cea de ministru al Justiţiei. Ajucat un rol 
important în intrigile lui Carol din Transilvania menite să 
submineze PNȚ şi influenţa lui Maniu şi în 1935 a fost unul dintre 
cei care au sprijinit numerus valachiqus, ţinând un alt discurs 
incendiar în parlament prin care critica eşecul românizării 
oraşelor89. 

Susţinătorii români ai dreptei, asemenea celor analizaţi mai 
sus, aparţineau, spre deosebire de membrii marginali ai Gărzii sau 
chiar de cuzişti, principalelor tendinţe respectabile din politica şi 
cultura românească. Unii dintre ei aveau o experienţă 
considerabilă la guvernare, alţii aveau influenţă în cercurile 
intelectuale şi mulţi au fost, la un moment dat, apropiaţi ai lui 
Carol al II-lea. Nu toţi au fost extremişti de dreapta şi naţionalişti o 
viaţă întreagă, precum Crainic; probabil că persoane precum 
Vaida-Voevod şi Pop şi-au însuşit discursul naţionalist mai mult din 
consideraţii de oportunism politic decât din convingere. Totuşi, toţi 
vedeau ascensiunea fascismului şi a naţional-socialismului ca pe 
un semn sigur al faptului că naționalismul agresiv deţinea cheia 
pentru viitor şi erau gata să parieze pe această carte. Erau gata de 
asemenea să se debaraseze de democraţie ca fiind ineficientă şi 
învechită şi să îmbrăţişeze forma autoritară de guvernământ ca 
fiind mai potrivită pentru soluţionarea problemelor ţării lor şi ca 
reflectând mai bine „noile vremuri” în care se presupunea că intră 
lumea. Credeau că România trebuia să stabilească relaţii mai 
strânse cu Italia fascistă şi cu Germania nazistă şi să nu se mai 
bazeze prea mult pe democraţiile occidentale. Indiferent dacă au 
fost fanatici ideologi sau nu, ei au făcut ideile de expulzare a 
minorităţilor naţionale din economia naţională şi din ţară 
acceptabile politic şi chiar respectabile. Deşi au existat diferenţe 
între perspectivele lor şi rivalităţile personale puternice i-au 
împiedicat să creeze o grupare politică coerentă, cu toţii erau în 
fond de acord cu programul lui Crainic, care preconiza crearea 
unui stat etnocratic. 


Capitolul 2 


Colonizare şi strămutare: 
primele experienţe româneşti 


Programul lui Nichifor Crainic reflecta nu doar ideile comune 
ale dreptei româneşti, ci şi experienţa acumulată de statul român 
în unele domenii, în special colonizarea şi strămutarea. Aşa cum 
vom discuta în acest capitol, spre sfârşitul anilor 1930 a devenit o 
modă în rândul susținătorilor dreptei din România să considere 
această experienţă dovada irefutabilă că o aplicare masivă a 
aceloraşi metode ar permite o transformare mai rapidă şi mai 
cuprinzătoare a României într-o naţiune omogenă din punct de 
vedere etnic. 

Pentru prima dată, românii au încercat colonizarea ca mijloc de 
schimbare a caracterului demografic al unei anumite regiuni după 
războiul pentru independenţă din 1877-1878, atunci când 
Congresul de la Berlin a atribuit nordul Dobrogei României, în 
schimbul cedării sudului Basarabiei Rusiei1. Dobrogea avea o 
valoare strategică foarte mare pentru România, deoarece oferea 
acces mai larg la Marea Neagră, dar populaţia sa era mixtă, cu 
musulmani, în cea mai mare parte turci şi tătari, care reprezentau 
în 1879, conform statisticilor româneşti, 30% din întreaga 
populaţie, faţă de 29,2% români şi 26,9% bulgari?. 

Elitele româneşti credeau în necesitatea vitală de a schimba 
compoziţia etnică a populaţiei provinciei. Conform legilor din 1880 
şi 1882, cu modificările legislative ulterioare, statul român a intrat 
în posesia unor proprietăţi funciare considerabile în regiune, atât a 
moşiilor care aparținuseră statului otoman, cât şi a celor 
abandonate de cei care emigraseră. Deoarece mare parte din 
terenul agricol fusese luată anterior în arendă de cetăţenii 


provinciei de la statul otoman pentru o dijmă anuală (tipul de 
proprietate funciară cunoscut ca mirie în dreptul otoman), legea 
cerea ca rezidenții care doreau să intre în proprietatea deplină a 
parcelelor să plătească la valoarea de piaţă; li s-a acordat de 
asemenea dreptul de a renunţa la o treime din pământul lor în 
favoarea statului în schimbul drepturilor de proprietate depline. 
Astfel, statul a ajuns să intre treptat în posesia a 88.000 de hectare 
de teren agricol ce era disponibil distribuirii etnicilor români3. 
Statul a vândut aceste proprietăţi în parcele de două tipuri: de la 3 
la 10 hectare şi de la 10 la 100 de hectare. Primele au fost vândute 
la preţuri negociate prin acord reciproc cu viitorul cumpărător, 
valoarea lor fiind plătibilă în rate pe o perioadă de 30 de ani; cele 
din urmă au fost vândute la licitaţie. Pentru ambele tipuri de 
achiziţie erau eligibili doar cetăţenii români de origine etnică 
română: în conformitate cu articolul 3 al constituţiei din 1866, care 
spunea: „Teritoriul României nu se poate coloniza cu populaţiuni 
de gintă streină”4. 

Printr-o serie de legi din 1888, 1903 şi 1916, cu diverse 
amendamente, guvernul a acordat privilegii privind alocarea de 
terenuri ofiţerilor inferiori în rezervă, care serviseră în armată 
mult timp, şi veteranilor din războiul din 1877-1878, care „nu 
aveau pământ de hrană”. Aceste privilegii includeau parcele mai 
mari (până la 20 de hectare) ce urmau a fi acordate mai ales de-a 
lungul graniţei cu Bulgaria, anularea impozitelor funciare, scutiri 
de taxe şi subvenţii guvernamentale directe. La rândul lor, 
colonizatorii îşi pierdeau dreptul de a dispune liber de pământ şi 
erau obligaţi să se stabilească în „centrele de colonizare”. 
Locuitorii unor asemenea centre erau numiţi oficial „colonişti”5. 

În pofida resurselor considerabile alocate de guvern acestui 
program, în general se credea că experienţa era un dezastru. 
Adesea, colonizatorii considerau climatul prea diferit de cel cu care 
erau obişnuiţi, statul nu îşi îndeplinea promisiunea de a 
implementa reglementările necesare şi obligaţia de a locui în 
regiunile desemnate era prea împovărătoare. În multe cazuri, 
coloniştii şi-au vândut proprietăţile, în pofida interdicţiei de a face 
acest lucru, sau pur şi simplu le-au abandonat. Drept urmare, deşi 
în 1916 existau 4.500 de colonişti veterani în Dobrogea, pentru al 
căror sprijin guvernul cheltuise 2,5 milioane de lei, 3.017 foşti 


colonişti fuseseră deposedaţi în Dobrogea încă din 1903, statul 
confiscându-le fostele pământuri- 38.000 de hectare- pentru 
neîndeplinirea obligaţiilore. Aşa cum s-a exprimat Nicolae Iorga în 
1930, „noi am fi putut să învăţăm dela colonizarea vechii Dobrogi 
ce înseamnă o colonizare proastă”7. 

Dar dacă politica de colonizare a provinciei a fost ineficientă, 
eforturile de a o dezvolta, inclusiv construirea podului peste 
Dunăre de la Cernavodă (inaugurat în 1895), investiţiile în portul 
Constanţa şi calea ferată care îl conecta cu restul României, 
precum şi distribuirea pământului arabil doar coloniştilor de 
origine etnică română au adus un flux de etnici români din restul 
țării, mai ales din Valahia, şi au dus la o creştere exponențială a 
populaţiei provinciei, precum şi la transformarea compoziţiei sale 
etnices. Populaţia a crescut la 261.490 în 1900 şi 368.189 în 1912. 
Compoziţia demografică s-a schimbat dramatic de asemenea: în 
1912, românii reprezentau 56,9% din totalul populaţiei, bulgarii 
13,4%, iar turcii şi tătarii 10,8%9. În 1930, populaţia celor două 
judeţe din nordul Dobrogei totaliza 437.131 de locuitori, dintre 
care românii alcătuiau aproape 65%. În mod caracteristic, 
proporţia lor din zonele urbane (67,3%) era uşor mai ridicată decât 
în zonele rurale (64,3%), ceea ce sugerează că dezvoltarea 
economică per se era mai importantă pentru această schimbare 
demografică decât programele de distribuire a proprietăţilor 
funciare10. 

În 1913, după al doilea Război Balcanic, în care Grecia, Serbia şi 
România au luptat împotriva Bulgariei, România a anexat de la 
Bulgaria, conform Tratatului de la Bucureşti, sudul Dobrogei, 
cunoscut şi sub numele de Cadrilater datorită formei sale pe hartă. 
Teritoriul noii provincii era de 7.695 de kilometri pătraţi şi 
populaţia de 281.931, dintre care românii alcătuiau doar 2,3%, iar 
bulgarii 47,6%, conform datelor bulgare, şi 43%, conform surselor 
româneşti (ambele dau acelaşi procent de români). Mulţi bulgari 
care locuiau în provincia nou-anexată erau colonişti instalaţi de 
guvernul bulgari1. Astfel, românii au avut un pretext pentru a 
susţine că situaţia demografică existentă era ilegitimă şi pentru a 
încerca să o inverseze prin forţă. Pe 1 aprilie 1914 era deja 
adoptată o lege privind organizarea Dobrogei Noi care prevedea 
confiscarea unei părţi din terenurile acordate de statul bulgar 


coloniştilor bulgari din 1878 până în 1913. Întrucât cele mai multe 
dintre suprafeţele deţinute de aceşti colonişti nu erau proprietate 
privată ci arende acordate de statul bulgar, ei au avut opţiunea de 
a-l cumpăra de la statul român, care a moştenit drepturile de 
proprietate de la statul bulgar în urma anexării provinciei, la 
valoarea de piaţă - opţiune pe care cei mai mulţi dintre ei nu şi-o 
permiteau -, sau de a ceda o treime din teren statului şi de a li se 
recunoaşte restul ca proprietate privată. Etnicii români puteau 
deveni colonişti în noua provincie chiar dacă nu erau cetăţeni 
români12. 

Dar izbucnirea Marelui Război a zădărnicit aceste planuri. 
După război, alte probleme presante de pe agenda guvernului 
român i-au suprasolicitat acestuia resursele administrative şi 
financiare. Cea mai importantă- din punctul de vedere al 
consecinţelor sale sociale, economice şi politice pe termen lung — 
era reforma agrară. Legiferată în vara anului 1917, în principal ca 
un mijloc de a împiedica o revoluţie socială de tip rus, aceasta a 
început cu adevărat în decembrie 1918 şi a continuat până spre 
sfârşitul anilor 1920. Reforma consta în exproprierea marilor moşii 
deţinute în cea mai mare parte de boierii români şi în 
redistribuirea ulterioară a pământului arabil — de regulă, pe o bază 
destul de egalitară- ţărănimii române. Ţăranii trebuiau să 
plătească sume modeste pentru pământul primit, în timp ce statul 
le acorda credite subvenţionate13. 


Reforma a avut întâi de toate un caracter social, dar s-a dorit şi 
să-i privilegieze pe agricultorii etnici români. Astfel, membrii 
minorităţilor etnice au fost discriminați sistematic atunci când 
guvernul a pus în practică aşa-numita „colonizare internă”, adică 
relocarea ţăranilor din comunele în care nu exista suficient 
pământ disponibil pentru redistribuire în alte regiuni ale ţării. 
Citând ca motiv articolul 3 al constituţiei („Teritoriul României nu 
se poate coloniza cu populaţiuni de gintă streină”), toţi cetăţenii 
români de altă etnie au fost excluşi din aceste programe. Dar scara 
acestor operaţiuni a fost nesemnificativă: până în 1930, doar 
33.093 de colonişti primiseră 256.095 de hectare de pământ- un 
număr mai curând banal în comparaţie cu cele aproximativ 1.479 
de milioane de gospodării ţărăneşti care au primit pământ în 


timpul reformei14. În al doilea rând, statul român a încercat să 
confişte pământul de la coloniştii recenți care nu erau de origine 
etnică română şi care au fost instalaţi în provincii de statele 
precedente. Totuşi, astfel de încercări erau contrare prevederilor 
tratatului privind minoritățile şi, atunci când coloniştii ungari din 
Transilvania au câştigat procesul împotriva statului român la Liga 
Naţiunilor (1925), România a trebuit să le achite compensaţii de 
709.000 de lei. Drept urmare, s-a renunţat la aceste practici15. În 
fine, colonizarea a fost folosită sporadic ca mijloc de consolidare a 
noilor graniţe, ca, de exemplu, atunci când coloniştii au fost 
instalaţi de-a lungul frontierelor cu Ungaria, Bulgaria şi Uniunea 
Sovietică; un număr necunoscut, dar probabil destul de mic de 
refugiaţi etnici români din Ungaria şi Banatul de Vest au fost 
instalaţi în astfel de regiuni16. 

În 1924, guvernul şi-a îndreptat din nou atenţia spre Cadrilater. 
Printr-un amendament la Legea din 1914, coloniştilor bulgari li s-a 
retras dreptul de a-şi cumpăra parcelele şi procedura birocratică 
pentru recunoaşterea drepturilor lor de proprietate a fost 
complicată şi mai mult, deşi intervalul de timp în care trebuiau să 
depună toate documentele necesare a fost limitat la 90 de zile. În 
cazul în care coloniştii bulgari nu reuşeau să depună documentele 
cerute sau dacă documentele lor erau invalidate de comisia special 
creată, pământul le era confiscat. Mai mult, statul român a 
expropriat, în conformitate cu legile reformei agrare, suprafeţele 
peste „minimul intangibil” al terenului arabil, în cazul în care 
coloniştii bulgari le deţineau chiar după cedarea unei treimi din 
proprietatea funciară către stat17. 

În mod previzibil, confiscările masive ce au rezultat în urma 
acestei politici au creat resentimente puternice în rândul 
bulgarilor din regiune. Presa bulgară susţinea o campanie 
neîncetată prin care denunța politica românească din Cadrilater şi 
guvernul bulgar a depus numeroase plângeri la Liga Naţiunilor. 
Bande de comitadji, care operau din teritoriul bulgar sub comanda 
Organizaţiei Revoluţionare Dobrogene (VDRO) şi care se bazau pe 
sprijinul bulgarilor din Cadrilater, au atacat şi au ucis oficiali 
români şi i-au terorizat pe coloniştii români de acolo1g. 

Pe lângă confiscarea continuă a proprietăţilor funciare de la 
coloniştii etnici bulgari, statul român a fost beneficiarul unei 


emigrări continue a turcilor şi tătarilor din sudul Dobrogei. 
Emigraţia lor a început după formarea statului bulgar şi a 
continuat pe toată perioada interbelică, fiind sprijinită de Turcia, 
care dorea să repopuleze teritoriile din Asia Mică golite după 
expulzarea creştinilor în urma războiului său pentru 
independenţă din 1919-1923. Fenomenul s-a intensificat după 
semnarea, pe 4 septembrie 1936, a convenției dintre Turcia şi 
România privind emigrația voluntară a musulmanilor din 
Dobrogea, atât cea Veche, cât şi cea Nouă19. Folosindu-se de dreptul 
său de preemţiune la achiziţia proprietăţilor funciare, guvernul a 
cumpărat suprafeţe enorme de teren arabil în provincie, în scopul 
colonizării cu etnici români. În ultimele nouă luni ale anului 1936, 
guvernul a cumpărat 3.617,5 hectare de la musulmanii emigranţi, 
deşi statul se aştepta să intre în posesia, în total, a 120.000 de 
hectare deţinute anterior de turci şi tătari20. Conform datelor 
bulgare, statul român a expropriat nu mai puţin de 48% din 
terenul deţinut anterior de populaţia locală a provinciei21. 

Situaţia demografică din Dobrogea Nouă s-a schimbat constant 
în perioada interbelică în favoarea etnicilor români. În timp ce în 
1912 numărul acestora era de doar 6.600 (2,3% din populaţia 
totală), în 1930 ajunseseră la 69.000 (19%) şi în 1940 la 86.000 
(21%). În aceeaşi perioadă, numărul de bulgari şi proporţia lor 
raportat la populaţia totală s-au schimbat după cum urmează: 
1912, 122,000 (43%); 1930, 137.000 (37,7%); şi în 1940, 152.000 
(37,2%). Situaţia demografică a turcilor şi tătarilor s-a schimbat şi 
mai dramatic: 1912, 136.000 (48%); 1928, 137.000 (40,6%) şi 96.000 
(26%) în 1938 (nu există date pentru 1940)22. În această masă de 
colonişti etnici români existau două grupuri de colonişti cu un 
statut special; aceste cazuri merită mai multă atenţie deoarece 
naţionaliştii români se refereau cel mai mult la aceştia atunci când 
vorbeau despre colonizarea Cadrilaterului. 

Primii erau coloniştii militari. În iunie 1922, colonelul Gheorghe 
Rasoviceanu, comandantul Regimentului 9 Vânători, care a luptat 
în scurta campanie din 1916 din Dobrogea, i-a trimis ministrului de 
Război un memorandum în care propunea colonizarea oamenilor 
săi lăsaţi la vatră de-a lungul frontierei cu Bulgaria, în sudul 
Dobrogei. Coloniile trebuiau să fie formate din 50 de familii 
fiecare; coloniştii aveau să trăiască sub conducerea unui fost ofiţer 


comandant. Rasoviceanu a expus logica acestui plan în termeni 
„naţionali” (adică în limbajul naţionalismului etnic) şi militari şi 
credea că avea să creeze un precedent pentru restul ţării, ale cărei 
graniţe trebuiau întărite prin colonii agrare militare similare23. 

Guvernul a asimilat această propunere şi a emis un decret în 
acelaşi an. Prin urmare, s-au creat 13 colonii cu 458 de colonişti, 
dar experimentul s-a dovedit a fi un dezastru. Aşa cum a stabilit o 
comisie a Ministerului de Război în 1929 (guvernul PNȚ condus de 
Iuliu Maniu), coloniştii, ale căror drepturi de proprietate nu 
fuseseră clar stabilite, trăiau într-o stare de „neoiobăgie” faţă de 
conducătorii lor şi majoritatea nici nu s-au aşezat în mod trainic pe 
proprietăţile lor, continuând să călătorească între satele lor de 
origine şi colonii. În urma acestor informaţii, guvernul a ordonat 
oprirea înfiinţării de colonii militare, i-a eliberat pe colonişti de 
dependenţa faţă de conducătorii coloniilor şi le-a retras unora 
dintre aceştia titlul de colonist şi privilegiile conexe. La doar 55% 
dintre coloniştii iniţiali li s-au confirmat titlul şi drepturile de 
proprietate24. 

În 1925, în provincie s-a făcut un nou experiment. De data 
aceasta, imboldul a venit de dincolo de graniţele României. O serie 
de schimbări importante din Balcani după Marele Război au 
contribuit la un declin sever al condiţiilor de viaţă ale aromânilor, 
numiţi şi cuţovlahi sau pur şi simplu vlahi, în Grecia. Originile 
acestui grup etnic rămân încă neclare. Aceştia vorbesc o limbă 
înrudită cu româna, dar totuşi distinctă. Deşi sunt cu siguranţă 
descendenţii unei populaţii romanizate străvechi, nu este clar dacă 
au locuit iniţial pe teritoriul de la nord de Dunăre şi astfel, la un 
moment dat, au făcut parte din aceeaşi comunitate ca românii şi 
apoi au migrat spre sud sau dacă au fost un grup etnic distinct în 
sudul Balcanilor încă de la începutul existenţei lor ca popor. 
Aromânii fuseseră seminomazi timp de secole, specializându-se în 
creşterea animalelor, comerţul ambulant, cămătărie şi diverse 
meşteşuguri. Doar o mică parte dintre aromâni erau agricultori, 
spre deosebire de majoritatea altor popoare balcanice. 
Reprezentanţii aromânilor la conferinţa de pace de la Paris 
estimau că numărul total de aromâni era de aproximativ 500.000, 
cei mai mulţi locuind în Grecia25. 

Românii şi-au descoperit „fraţii” de la sud de Dunăre la mijlocul 


secolului al XIX-lea şi de atunci diferite grupuri naţionaliste s-au 
inflamat periodic în problema pretinselor persecuții asupra 
acestor populaţii. Totuşi, guvernul român a preferat să fie prudent 
şi s-a abținut să exploateze această temă potenţial explozivă. 
Acţiunile guvernului s-au limitat la acordarea de sprijin financiar 
şcolilor şi bisericilor aromâne în scopul de a-şi stabili o oarecare 
influenţă asupra altor evenimente din peninsulă. Dar naționaliștii 
proromâni erau o minoritate în rândul aromânilor, care aveau 
tendinţa să sprijine aspiraţiile naţionale greceşti (fenomen 
cunoscut ca helenofilie)26. Situaţia s-a schimbat mult după Primul 
Război Mondial ca urmare a emigrației între, pe de o parte, Grecia 
şi Bulgaria şi, pe de altă parte, Grecia şi Turcia. În 1920-1925, 1,3 
milioane de refugiaţi etnici greci au sosit în Grecia, în timp ce doar 
aproximativ 90.000 de bulgari şi 355.000 de turci au emigrat din 
această ţară spre „patriile lor etnice”27. Acest influx a dus la o 
deteriorare severă a condiţiilor de trai în rândul aromânilor greci. 


Un total de 145.127 de familii de refugiaţi greci au fost instalate 
pe parcele agricole, majoritatea în Macedonia, Tracia şi Epir, unde 
locuia minoritatea aromână. Pentru a face loc coloniştilor, 
pământul folosit în mod tradiţional pentru păşunat a fost parcelat 
şi transformat în ferme ale coloniştilor2e. În plus, unii greci din 
Asia Mică aveau calităţi excelente de comercianţi şi cămătari, 
făcându-le astfel o concurenţă puternică aromânilor în ocupațiile 
lor tradiţionale. Stilul de viaţă vechi de secole al aromânilor se 
apropia de sfârşit. Drept urmare, sentimentele politice din sânul 
comunităţii s-au schimbat: deşi majoritatea şi-au păstrat 
sentimentele helenofile, o minoritate de aromâni pro-România au 
decis să emigreze în România şi să ceară ajutorul guvernului de la 
Bucureşti. 


La început, un răspuns pozitiv de la Bucureşti s-a lăsat aşteptat: 
autorităţile româneşti erau preocupate de alte probleme stringente 
şi să se ocupe de o masă de refugiaţi din Grecia, fie ei şi „fraţi”, era 
ultimul lucru pe care şi-l doreau. De fapt, guvernul dorea să 
„închidă” problema cu totul şi a ignorat constant rapoarte 
alarmante din Grecia29. Totuşi, în cele din urmă, guvernul a fost 
convins să acţioneze ca urmare a agitaţiilor grupurilor de 


imigranţi din regiune sprijinite de opoziţie30. Prin Decretul din 13 
iunie 1925, guvernul a rezervat pentru instalarea aromânilor 
jumătate din teritoriul din sudul Dobrogei destinat colonizării. 
Aspectul militaro-strategic era evident în prevederea conform 
căreia cei care se instalau de-a lungul frontierei aveau să 
primească o parcelă de 15 hectare, în timp ce restul coloniştilor 
aveau să primească 10 hectare. 

Primul transport de aromâni a sosit la Constanţa în august 
1925; imigrația lor a atins punctul culminant în martie şi aprilie 
1926, apoi a scăzut, dar a continuat până în 1932, când practic a 
luat sfârşit. Din aprilie 1925 până în februarie 1932, 13.669 de 
colonişti au primit aprobare de la guvern, dintre care 4.946 erau 
„macedoneni”, aşa cum erau cunoscuţi de regulă aromânii în 
România, şi 9.013 erau din Vechiul Regat şi alte teritorii, mai ales 
din Banat (aproximativ 800). Din noiembrie 1933 până la mijlocul 
anului 1938, doar 22 de familii de „macedoneni” au fost admise în 
vederea colonizării în Cadrilater31. 

Sosirea acestor nou-veniţi a exacerbat tensiunile din provincie. 
Nici etnicii bulgari, nici etnicii români locali nu s-au bucurat de 
noii lor vecini. În mai 1925, chiar înainte ca primul transport de 
aromâni să sosească din Grecia, un grup de notabili locali din 
oraşul Silistra, în sudul Dobrogei, printre care „un fost poliţai, 
Director de bancă”, „un avocat, fost subprefect”, a publicat un 
memorandum pe care îl trimiseseră guvernului cu cererea de a nu 
aduce colonişti aromâni în sudul Dobrogei. „Macedonenii”, insistau 
ei, aveau limba lor şi obiceiurile lor, străine localnicilor, şi, prin 
urmare, nu puteau contribui la românizarea provinciei: 


Omul [...] este legat sufleteşte de locul în care s-a născut, patria lui este 
țara unde se găseşte locul acela, ţara ale cărei obiceiuri le are, a cărei 
limbă o vorbeşte, la ale cărei legi se supune, de la a cărei cultură îşi 
luminează mintea. 

Românii Macedoneni născuţi şi crescuţi în meleagurile sudice ale 
Balcanilor, având obiceiurile balcanice, necunoscând limba 
românească şi cu un caracter în totul deosebit de al Românilor din 
regat, nu pot fi în măsură să dezvolte aici o activitate care să 
corespundă intereselor naţionale româneşti. 


Aceşti localnici români îi preferau, evident, pe localnicii bulgari 


aşa-zişilor fraţi din Grecia şi se temeau că sosirea acestora avea să 
le facă vieţile insuportabile: 


Bulgarii sunt oameni harnici, sobri şi economi, se supun legilor şi 
execută de bună voe măsurile legale, nu uită însă atingerile abuzive 
asupra persoanei şi averei lor şi sunt vindicativi. 

Aromânii, trăiţi de atâtea secole sub oblănduirea turcă, apoi greacă şi 
bulgară, au caractere iuți, duşmănoase şi răzbunătoare. 

Orice minte luminată trebue să vadă cari ar fi rezultatele aşezărei la un 
loc a acestor două naţionalităţi, mai ales când Macedonenii s-ar aşeza 
ca stăpânitori şi plini de gândul şi dorinţa de distrugere a elementului 
bulgar32. 


La rândul lor, nou-veniţii se simțeau înstrăinaţi şi trădaţi şi s-au 
organizat rapid în grupuri în scopul de a proteja ceea ce 
considerau a fi drepturile lor. Aşa cum scria unul dintre liderii lor, 
Constantin Noe, în 1938: 


Nu astfel erau nou-veniţi. 

În Grecia, ei văzuseră cum stăpânesc elemente dominante pe 
minoritari şi acum veneau în ţară ca şi ei să fie stăpâni. 

Ei nu admiteau să fie salutaţi sau să li se întoarcă salutul în altă limbă 
decât cea românească. La biserică [...] pretindeau să se citească 
româneşte33. 


Nu a fost un accident faptul că VDRO s-a format exact în anul în 
care a început colonizarea aromânilor; primind sprijin de la 
bulgarii locali, bandele VDRO au atacat colonişti aromâni şi oficiali 
români34. Aromânii au răspuns pe măsură, organizând uneori 
adevărate masacre ale bulgarilor, precum cel din satul Cocina în 
primăvara anului 1927. Când un colonist aromân a fost ucis acolo, 
aromânii din satele învecinate au invadat pur şi simplu Cocina, i- 
au bătut şi i-au ucis pe localnicii bulgari35. În raportul trimis de 
ministrul adjunct român al Afacerilor Interne prefectului judeţului 
Durostor, din sudul Dobrogei, acţiunile aromânilor au fost descrise 
după cum urmează: 


Macedonenii, acţionând cu sprijinul autorităţilor, atacă şi bat, ucid şi 
violează ca nişte barbari [...]. 
Se spune că macedonenii au dat foc satului Ială Iuciurman. [...] Mulţi 


săteni ar fi fost ucişi şi răniţi. În timpul atacului, când cei răniţi uşor se 
duceau spre [satul învecinat] Şabla, macedonenii i-au ajuns din spate 
cu maşinile şi i-au omorât cu cuțite şi pistoale36. 


Aparent, aromânii considerau aceste acte manifestări patriotice 
şi „sprijin” pentru jandarmeria română. Noe a susţinut că acţiunile 
lor sângeroase au contribuit la pacificarea treptată a provinciei la 
începutul anilor 1930, dar cel puţin la fel de plauzibil este că 
adevărata cauză a pacificării a fost o decizie a guvernului PNȚ 
condus de Maniu de a suspenda colonizarea aromânilor în 
Cadrilater, în 192937. Spre sfârşitul anilor 1930, comunitatea 
aromână şi alţi etnici români din sudul Dobrogei au fost atraşi de 
Garda de Fier, care a folosit o retorică antibulgară şi a acuzat 
autorităţile de trădarea intereselor „elementului românesc” din 
provincie. Mai ales tinerii aromâni erau cunoscuţi pentru 
participarea lor activă la mişcarea legionară3s. 

Cât despre naționaliștii români, astfel de tragedii nu au avut în 
ochii lor nicio importanţă. Doreau prea mult să creadă în succesul 
colonizării Cadrilaterului de către aromâni şi au cerut ca acesta să 
fie urmat de eforturi concertate pentru a-i aduce în ţară pe toți 
etnicii români care trăiau în străinătate şi pentru a-i instala pe 
proprietăţile gospodăriilor minoritarilor. Astfel, în sesiunea 
parlamentară din 9 martie 1937 a fost înaintat un proiect de lege 
semnat de şapte deputaţi care reprezentau atât majoritatea 
(dominată de Partidul Naţional Liberal), cât şi opoziţia. Acesta 
prevedea exproprierea în interesul public a următoarelor imobile 
deţinute de membrii minorităţilor: (1) toate proprietăţile mai mari 
de 25 de pogoane, dobândite după 1914, dacă se aflau la mai puţin 
de 100 de kilometri de graniţa cu Ungaria; (2) toate pământurile 
deţinute de indivizi minoritari unguri şi parcelele deţinute de 
membrii altor minorităţi mai mari de 50 de pogoane, chiar dacă 
erau deţinute dinainte de 1914, dacă se aflau în zona de graniţă. 
Românii din străinătate urmau să fie instalaţi pe aceste terenuri39. 

Istoricul Constantin C. Giurescu, la acea vreme deputat şi 
membru al Partidului Naţional Liberal „Gheorghe I. Brătianu” (un 
mic grup naţionalist de dreapta care s-a rupt în 1930 de Partidul 
Naţional Liberal din cauza ambițiilor personale ale liderului său, 
Gheorghe I. Brătianu, fiul lui Ion [Ionel] I.C. Brătianu, şi el un 


istoric naţionalist), a prezentat proiectul de lege în numele 
semnatarilor. În prezentarea lui Giurescu, proiectul a sunat şi mai 
radical decât textul propriu-zis. El a susţinut că numărul de etnici 
români care trăiau în afara graniţelor ţării era de aproximativ 1,9 
milioane - fără îndoială, o mare exagerare. Aceşti oameni, a 
afirmat el, aveau să-şi piardă în curând identitatea românească din 
cauza presiunilor de asimilare la care erau supuşi. Pe de altă parte, 
în România trăiau „milioane de străini”; mai grav, în unele regiuni 
etnicii români erau în minoritate, iar în oraşe predomina populaţia 
de altă etnie40. 

În opinia lui Giurescu, soluţia era evidentă: un plan pe termen 
lung trebuia elaborat şi implementat constant de toate guvernele, 
indiferent de orientare, pentru a elimina o astfel de situaţie. Un 
fond special de cel puţin un miliard de lei trebuia alocat pentru 
achiziţionarea proprietăţilor minorităţilor, începând cu cei care 
locuiau de-a lungul graniţelor ţării şi în oraşe. Românii din 
străinătate trebuiau aduşi pe cheltuiala guvernului şi aromânii, ale 
căror abilităţi speciale în materie de comerţ, meşteşuguri şi 
cămătărie erau bine-cunoscute, trebuiau „plasaţi” cu precădere în 
oraşe. „Străinii” trebuiau fie „schimbaţi” cu etnicii români din 
țările vecine, fie încurajați să emigreze, în urma precedentului 
creat de convenţia turco-română din 1936. Dacă Grecia şi Bulgaria, 
care erau mai sărace decât România - a continuat Giurescu —, ar fi 
putut să accepte şi să colonizeze sute de mii de refugiaţi etnici, 
România, o ţară mult mai mare şi mai bogată, era cu siguranţă 
capabilă să implementeze un astfel de plan. Dacă au existat 
neajunsuri în timpul colonizării aromânilor, ele fuseseră cauzate 
de lipsa de angajare reală a guvernului în acest proiect41. 


Poate că suspiciunile lui Giurescu au fost corecte. Politica 
descurajării imigrației etnicilor români din străinătate, iniţiată de 
PNȚ în 1929, a fost continuată de succesorii acestuia. Purtătorul de 
cuvânt al guvernului, vorbind după Giurescu, a recunoscut: 
guvernul considera că prioritatea sa era soarta românilor din ţară, 
şi nu din afară, a afirmat el şi a adăugat că pur şi simplu nu exista 
suficient pământ pentru a continua colonizarea cu aromâni42. 


Fotografia 2.1. Constantin C. Giurescu, ministru secretar de stat 
pentru Propagandă (cu banderolă), cca 1939-1940. 
Prin amabilitatea Arhivelor Naţionale ale României. 


Atunci când, în aprilie 1940, guvernul a prezentat un nou 
proiect de lege privind colonizarea, acesta conţinea puţine detalii 
în spiritul planului susţinut de Giurescu şi de alţi naţionalişti. 
Guvernul nu vedea colonizarea ca pe un mijloc de „naţionalizare” 
a zonelor de graniţă româneşti sau a oraşelor sale; de fapt- aşa 
cum a negat ferm-, colonizarea nu era îndreptată împotriva 
minorităţilor din oricare regiune, inclusiv din Cadrilater. Scopurile 
sale erau de natură economică: colonizarea trebuia să faciliteze 
crearea mai multor ferme mai mari şi mai eficiente, care să 
servească drept „modele” pentru ţăranii din vecinătate, 
contribuind la răspândirea în rândul acestora a noilor tehnici 
agricole şi a know-how-ului43. Dar, după doar câteva luni, atât 
guvernul ţării, cât şi atitudinea sa faţă de colonizare şi strămutare 
se vor schimba radical. 


Capitolul 3 


De partea naziştilor 


Această schimbare a fost consecinţa transformării politicii 
româneşti în urma victoriei Germaniei asupra Franţei şi a 
reorientării Bucureştiului spre Berlin. Schimbarea a fost realizată 
de regele Carol şi de apropiații săi. Aşadar, faptul că din februarie 
1938 ţara era o dictatură regală a avut o mare importanţă: puteri 
enorme fiind concentrate în mâinile monarhului, politica externă 
românească depindea de calculele regelui privind atitudinea de 
politică externă care ar fi putut da cele mai multe şanse de 
supravieţuire regimului existent. Dar această reorientare nu s-a 
realizat împotriva voinţei naţiunii române, aşa cum au susţinut 
Maniu şi alţi critici. O parte considerabilă din clasa politică 
românească a sprijinit această schimbare, unii fără tragere de 
inimă, alţii cu entuziasm. Mulţi susţinători ai dreptei din România 
credeau că astfel de schimbări- mai întâi instaurarea dictaturii 
regale, apoi reorientarea politicii externe — aveau să aducă un salt 
în carierele lor politice şi să le faciliteze implementarea ideilor 
naţionaliste. 


Dictatură în mod implicit 


De ce a hotărât Carol să suprime în mod formal „democraţia” şi să 
introducă dictatura făţişă? Aşa cum am mai afirmat, Carol dorea să 
păstreze aparenţa unei ordini democratice atât timp cât interesele 
sale personale, majoritatea mercantile, erau bine reprezentate de 
„lichelele” politice pe care le instalase la putere. Nu este o simplă 


coincidenţă faptul că guvernul care s-a aflat la putere cel mai mult 
timp, din ianuarie 1934 până în noiembrie 1937, în România 
interbelică a fost cel al lui Gheorghe Tătărescu, care avea reputaţia 
binemeritată a celui mai cinic, mai lipsit de coloană vertebrală şi 
mai corupt politician români. Deşi sub conducerea lui Tătărescu 
situaţia economică a ţării s-a îmbunătăţit oarecum (nu atât din 
cauza politicii guvernului, cât ca o reflectare a tendinței din 
regiune din a doua jumătate a anilor 1930), popularitatea 
personală a regelui părea să fie în declin, mai cu seamă din cauza 
corupţiei galopante şi a continuării relaţiei romantice cu Elena 
Lupescu2. Ca femeie cu un statut social inferior, percepută de toată 
lumea ca fiind vulgară, coruptă şi complet lipsită de decenţă, ea 
deranja prea multe sensibilităţi. Ca evreică, ea era „dovada” celor 
mai exagerate fantezii antisemite şi o ţintă perfectă pentru 
atacuri3. Totuşi, regele nu lua în seamă ce se petrecea în afara 
palatului său şi nu era la curent, probabil, cu declinul rapid al 
popularității sale. 

Astfel se explică greşeala sa ce a dus la o criză pentru care a fost 
complet nepregătit. În decembrie 1937 trebuiau să aibă loc 
alegerile parlamentare obişnuite şi guvernul Tătărescu, respectând 
tradiţia românească deja consacrată, a demisionat pe 14 
noiembrie. Conform practicii, monarhul trebuia să numească un 
nou guvern, de regulă din partidul de opoziţie, pentru a asigura 
alternarea adecvată la putere a elitelor. Apoi, un nou guvern urma 
să „organizeze” alegeri, astfel încât să-i permită să câştige o 
majoritate confortabilă în noua legislatură4. Dar Carol era atât de 
îndrăgostit de Tătărescu şi de echipa sa, încât l-a renumit în funcţia 
de prim-ministru, în pofida impresiei generale că acesta din urmă 
era prea „uzat” pentru a putea câştiga5. 

În acest context poate fi înţeleasă originea pactului de 
„neagresiune” Maniu-Codreanu. Prin semnarea pactului, ambii 
lideri doreau să împiedice guvernul- şi regele- să obţină un 
avantaj, în pofida faptului că nu se bucura de popularitate. Pactul 
şi-a atins scopul imediat: guvernul a pierdut alegerile, pentru 
prima dată în istoria românească. Rezultatele de la alegeri- PNL 
cu aliaţii, 35,9% din votul popular; PNȚ, 20,4%; legionarii, 15,6%; 
cuziştii, 9,15%; şi multe alte partide mai puţin de 5% - au fost un 
şoc pentru toată lumea şi mai ales pentru Carols. 


În urma alegerilor, Carol avea un spaţiu de manevră foarte 
limitat. Deoarece naţional-liberalii nu aveau practic nicio şansă de 
a forma o coaliţie pentru guvernare şi întrucât Carol era hotărât să 
nu-i lase pe Codreanu sau Maniu să preia puterea, el putea fie să 
înmâneze guvernarea cuziştilor (sau oricărui partid mai mic), 
sperând că vor urma în scurt timp noi alegeri în care guvernul va 
câştiga, fie să abroge constituţia şi să instaureze dictatura - opţiune 
pe care sicofanţii săi o invocau stăruitor. Carol s-a decis în 
favoarea primei alternative, dar, aşa cum sugerează jurnalul său, 
chiar şi la momentul numirii lui Octavian Goga ca prim-ministru, 
Carol considera deja această acţiune o manevră pe termen scurt, 
cu scopul de a face loc dictaturii regale”. 

Dacă aşa au stat lucrurile, atunci Carol şi-a atins pe deplin 
scopul. Dar preţul plătit de ţară a fost teribil şi primele victime ale 
manevrei cinice a regelui au fost evreii. Pe 22 ianuarie 1938, Carol 
a semnat Decretul-lege nr. 169, pregătit de guvern, privind 
revizuirea statutului de cetăţean al evreilor, făcând astfel o 
concesie foarte importantă lobby-ului antisemit, care susţinuse de 
ani de zile că „milioane” de refugiaţi evrei au primit „ilegal? 
cetăţenia română. Conform acestei legi, toţi evreii care primiseră 
cetăţenia după Primul Război Mondial (adică majoritatea 
rezidenţilor evrei din România, întrucât constituţia din 1866 le 
interzicea practic obţinerea cetăţeniei române) trebuiau să-şi 
depună documentele în vederea verificării în termen de 40 de zile. 
Guvernul a adoptat şi alte măsuri antisemite, inclusiv interzicerea 
unor ziare naţionale pe care antisemiţii le considerau controlate de 
evrei, servindu-le interesele. Bande de paramilitari cuzişti numite 
Lăncieri şi militanţi de partid îi atacau pe evrei şi le jefuiau 
proprietăţile în toată ţara. Evreii au răspuns prin închiderea 
afacerilor, iar bursele româneşti s-au prăbuşit şi guvernele 
democratice occidentale l-au supus pe rege unor presiuni 
diplomatice intense. Carol al II-lea s-a decis în cele din urmă să 
anuleze mascarada doar atunci când economia ţării a ajuns pe 
marginea prăpastiei şi teama că un război civil era iminent s-a 
răspândit la scară largăs. 

A fost Carol al II-lea antisemit? Cu siguranţă nu, dar, fiind 
profund imoral, era indiferent la suferinţele altora şi, la un 
moment dat, a decis că era în avantajul său să se folosească de 


cuziştii antisemiţi pentru propriile scopuri politiceo. La 10 
februarie 1938, regele a demis guvernul, a anulat alegerile şi l-a 
desemnat pe patriarhul Miron (Cristea) să numească un nou 
consiliu de miniştri. În 20 februarie a fost promulgată noua 
constituţie, care interzicea orice activitate politică independentă, 
scotea partidele politice în afara legii şi concentra efectiv toată 
puterea în mâinile monarhului. Dictatura regală devenise realitate. 

Aceste veşti au fost primite cu o uşurare aproape universală; 
opinia publică română simţea că se evitase ce era mai rău, în timp 
ce doar puţine persoane deplângeau soarta „democraţiei” aşa cum 
o cunoscuseră începând din 191910. Dintre partidele politice 
majore din România, doar Partidul Naţional Ţărănesc sub 
conducerea lui Maniu a adoptat o poziţie tranşant negativă faţă de 
lovitura de stat a lui Carol, dar chiar şi mulţi dintre membrii PNȚ 
de seamă şi-au părăsit liderii şi au trecut de partea lui Carol, în 
timp ce alţii căutau o scuză pentru a face acelaşi lucru. Situaţia era 
şi mai gravă în PNL, fiindcă liderul său în vârstă, Dinu Brătianu, 
dorea să se opună, dar a fost practic părăsit de toţi ceilalţi. Nu s-a 
raportat niciun protest în masă11. Atunci când, la mijlocul lunii 
decembrie 1938, Frontul Renaşterii Naţionale (FRN)- singurul 
„partid? permis oficial- a fost înfiinţat prin decret regal şi 
apartenenţa la acesta a devenit obligatorie pentru fiecare 
funcţionar public, majoritatea foştilor politicieni „democraţi” s-au 
grăbit să i se alăture12. Victoria lui Carol a fost facilă şi fără vărsare 
de sânge — pur şi simplu deoarece mulţi dintre supuşii săi doreau 
să fie învinşi de propriul suveran. 


Fotografia 3.1. Alexandru Vaida-Voevod, Constantin Argetoianu, 
mareşalul Constantin Prezan, Nicolae Iorga şi Gheorghe Tătărescu 
(în uniforme) pe un stadion, 1938-1939. În picioare, printre aceştia, 

sunt ierarhi creştini ortodocşi care nu au putut fi identificaţi. 
Prin amabilitatea Arhivelor Naţionale ale României. 


Dictatura lui Carol a fost mai curând blândă. Persecuţia politică 
nu i-a vizat decât pe legionari, ai căror membri marcanţi, conduşi 
de Codreanu, au fost arestaţi în aprilie 1938, judecaţi şi condamnaţi 
la mulţi ani de muncă silnică pentru „înaltă trădare” şi apoi 
asasinați sub falsul pretext de a fi „încercat să fugă de sub escortă” 
în noaptea de 29-30 noiembrie 1938- actul care a provocat 
indignare în rândul unora şi uşurare pentru mulţi13. Legionarii au 
răspuns asasinându-l pe prim-ministrul Armand Călinescu, un fost 
politician PNȚ, sub a cărui administraţie a avut loc represiunea 
încheiată cu uciderea liderilor mişcării, ceea ce a provocat un nou 
val de omoruri extrajudiciare prin ordin guvernamentali4. Dar 
curând după aceea regimul s-a stabilizat. Carol l-a repus în funcţie 
pe Gheorghe Tătărescu ca şef al guvernului la sfârşitul lunii 
noiembrie 1939 şi l-a păstrat în funcţie până la începutul lunii 
iunie 1940, fiind la fel de mulţumit de această „lichea” în timpul 
dictaturii făţişe pe cât a fost în timpul democraţiei fictive. 

Politica dictaturii regale faţă de minoritățile naţionale a fost 
neuniformă. Deşi violențele antisemite s-au oprit, verificarea 
cetăţeniei evreilor a continuat şi, ca urmare, 73.253 de familii de 


evrei români sau 225.220 de evrei şi-au pierdut cetăţenia (în total, 
203.423 de familii şi-au depus actele pentru revizuire). Evreilor li s- 
a interzis de asemenea să se alăture FRN şi guvernul a continuat să 
insiste pe aşa-zisa necesitate ca evreii să părăsească România. 
Totuşi, alte minorităţi au fost probabil tratate mai bine decât în 
timpul „democraţiei” şi cu siguranţă mai bine decât sub guvernele 
PNL. Reprezentanţii lor au fost încurajați să intre în FRN şi 
restricţiile asupra unora dintre activităţile culturale şi educaţionale 
ale minorităţilor au fost relaxate, făcându-l pe Maniu să protesteze 
că în timpul domniei personale a lui Carol minoritățile aveau mai 
multă libertate decât etnicii români15. În iulie 1939, Ministerul 
Economiei Naţionale a inversat precedenta interpretare a Legii din 
1934 privind utilizarea de personal în întreprinderi, stipulând că 
aceasta limita doar angajarea de cetăţeni străini, deşi termenul 
„român” trebuia înţeles „conform prevederilor constituţionale [ca] 
fiind echivalent cu cetăţean român”16. Astfel, nu a existat nicio 
continuitate a politicii antiminorităţi în diversele guverne 
româneşti şi nu a existat nimic inevitabil cu privire la trecerea 
radicală spre forme mai extreme de naționalism în 1940. Această 
trecere nu poate fi înțeleasă decât în contextul unei schimbări 
fundamentale a climatului politic paneuropean şi al încercărilor 
regimului regal de a se adapta la acesta. 


Fotografia 3.2. Surogatul de fascism al regelui Carol: 
parada Frontului Renaşterii Naţionale, Bucureşti, cca 1938-1939. 
Prin amabilitatea Arhivelor Naţionale ale României. 


„Împrejurările istorice favorabile” 


O transformare majoră a orientării politice externe a României s-a 
produs în timpul domniei lui Carol: de la poziţia de aliat al Franţei 
în Europa de Sud-Est, ţara a adoptat treptat o poziţie asemănătoare 
cu neutralitatea vizavi de puterile occidentale şi Germania, apoi s-a 
apropiat tot mai mult de aceasta din urmă până când România a 
devenit, în vara anului 1940, practic un satelit al Berlinului17. Dar 
această transformare nu a fost rezultatul predispoziţiilor 
ideologice ale lui Carol şi nici al strategiei sale pe termen lung, aşa 
cum bănuiau Maniu şi aliaţii săi. Mai curând a fost o consecinţă a 
unei schimbări în echilibrul de forţe de pe continentul european, 
văzută din perspectiva intereselor percepute ale României18. Aşa 
cum a demonstrat Rebecca Haynes, în timp ce îşi apropia treptat şi 
şovăitor ţara de Germania, Carol a fost motivat de următoarele 
consideraţii. Mai întâi, a luat în calcul importanţa legăturilor 
economice cu această ţară pentru succesul dezvoltării României. În 
al doilea rând, spera să-i convingă pe germani să garanteze 
integritatea teritorială a României, în primul rând împotriva 
revendicărilor revizioniste ale ungurilor privind Transilvania. În al 
treilea rând, spera că germanii îi puteau apăra ţara de 
ameninţarea sovietică din ce în ce mai puternică (aici cea mai 
mare îngrijorare era Basarabia, deoarece sovieticii nu au 
recunoscut niciodată anexarea acesteia de către România). În toate 
aceste aspecte, politica externă a lui Carol reflecta opiniile 
predominante ale elitelor politice româneşti19. 

Dacă ar fi acţionat după bunul plac, Carol ar fi preferat să nu 
apropie România de Germania atât de mult pe cât a făcut-o în cele 
din urmă. Acesta este motivul pentru care politica externă 
românească, deşi se îndrepta în direcţia Berlinului din august 
1936- când Carol l-a demis pe ministrul Afacerilor Externe 
prooccidental Nicolae Titulescu -, a reacţionat la evenimente mai 
mult decât a acţionat din proprie iniţiativă. România a semnat un 
tratat economic cu Germania (pe care aceasta îl dorea de ani de 
zile) abia în 27 martie 1939, solicitând în acelaşi timp şi primind în 
cele din urmă, la 13 aprilie 1939, garanţii britanice şi franceze în 
privinţa graniţelor de vest ale României20. 


La sfârşitul lunii aprilie 1939, Carol şi-a exprimat acordul cu 
opinia lui Armand Călinescu, prim-ministrul său şi fost membru 
PNȚ, conform căreia „nu poate fi niciun dubiu asupra rezultatului 
[posibilului] război: victoria aliaţilor. Concluzia deci că trebuie să 
facem aceeaşi politică ca la 1914, adică neutralitate cât mai lungă, 
cu scopul final de a intra, la un moment dat, de partea aliaţilor”. În 
23 august, acelaşi an, după ce a aflat despre pactul sovieto-nazist, 
care le-a dat peste cap toate calculele anterioare, Carol şi Călinescu 
au revizuit situaţia, despre care credeau că se înrăutățește de la o 
zi la alta, şi au ajuns practic la aceeaşi concluzie pe care o 
formulaseră în aprilie21. Chiar la 20 mai 1940, după primele zece 
zile ale războiului fulger german din Occident, Carol se opunea 
încă sfaturilor lui Tătărescu, care considera că Germania câştigase 
practic războiul şi era momentul să reorienteze politica 
românească spre învingător 22. 

Abia în 28 mai 1940, după ce a aflat despre capitularea armatei 
belgiene, regele a acceptat în cele din urmă sfaturile lui Tătărescu, 
ministrului Afacerilor Externe Grigore Gafencu şi mareşalului 
Curţii (şi „prietenul” lui Lupescu), Ernest Urdăreanu, că 
reorientarea spre Germania era inevitabilă. Nici atunci nu a vrut 
totuşi să se grăbească: 


Primejdia de a se reataşa de Germania este mare, dar, dacă fatalitatea 
ne împinge în această direcţie, mai bine să o facem la ora a 12-a. 


Deşi Carol „îi admira pe germani şi recunoştea calităţile lor”, nu 
le putea suporta „brutalitatea”23. 

În urma demisiei lui Gafencu, considerat prea prooccidental 
pentru a fi credibil în noua sa misiune, Carol l-a numit în funcţie 
pe loan Gigurtu, un om de afaceri bogat, care avea interese în 
Germania. Câteva săptămâni mai târziu, după ce germanii au 
intrat în Paris (14 iunie) şi chiar în ajunul capitulării Franţei, Carol 
a emis, la 21 iunie, un decret privind reorganizarea Frontului 
Renaşterii Naţionale în „Partidul unic şi totalitar al Națiunii”, în 
care accesul evreilor era interzis în mod explicit24. Totuşi, 
susţinătorii dreptei din anturajul regelui simțeau că astfel de 
acţiuni simbolice nu erau suficiente pentru a-l convinge pe Hitler 


de schimbarea de opinie a lui Carol. Aşa cum a scris Valer Pop în 
memoriile sale, 


Germania totalitaristă şi antisemită nu se putea încrede pe deplin decât 
în state care în mod sincer şi fără reticenţe se conduceau după aceleaşi 
principii ca ea însăşi25. 


Bineînţeles, Pop voia să spună că oamenilor ca el, adică 
naţionaliştilor xenofobi bine-cunoscuţi şi simpatizanţilor naziştilor 
şi fasciştilor, trebuia să li se acorde autoritate reală în guvern. Alţi 
susţinători ai dreptei, inclusiv Alexandru Vaida-Voevod, Gheorghe 
Brătianu şi chiar Horia Sima, noul lider al legionarilor, care fugise 
în Germania în momentul persecuției partidului său din 1939 şi 
care revenise acum în România şi simula „apropierea” faţă de rege, 
îi dădeau lui Carol aceleaşi sfaturi26. 

Cu toate acestea, regele ezita şi doar deteriorarea rapidă în 
continuare a situaţiei internaţionale a României l-a forţat să se 
apropie şi mai mult de Germania. Pe 26 iunie 1940, Uniunea 
Sovietică a cerut cedarea imediată a Basarabiei şi Bucovinei; 
încercarea disperată a României de a căuta sprijin la Berlin a 
eşuat, deoarece germanii i-au sfătuit categoric să cedeze (totuşi, 
Berlinul a convins Moscova să-şi limiteze revendicarea la nordul 
Bucovinei, lăsând partea de sud a acestei provincii în mâinile 
României). Românii au urmat acest sfat, dar renunţarea la 
Basarabia şi nordul Bucovinei nu a pus capăt problemelor. La 
începutul lunii iulie, Ungaria şi Bulgaria au mărit presiunea asupra 
României pentru a recâştiga controlul asupra Transilvaniei şi, 
respectiv, sudului Dobrogei27. 

De data aceasta, Carol a făcut o mutare decisivă. Pe 3 iulie, a 
format un nou guvern sub conducerea lui Ioan Gigurtu. Acesta îi 
includea pe Mihail Manoilescu ca ministru de Externe, Horia Sima 
ca ministru al Culturii, Nichifor Crainic ca ministru al Relaţiilor 
Publice, împreună cu o serie de personalităţi mai puţin cunoscute, 
apreciate pentru relaţiile lor din Germania şi Italia sau pentru 
simpatia lor public exprimată pentru fascism şi nazism28. Primul 
act al noului guvern a fost declararea noului crez al politicii 
externe: „O integrare sinceră în sistemul creat de axa Berlin- 
Roma”. În 2 iulie, România a „renunţat” la garanţia britanică şi în 7 


iulie s-a retras fără nicio explicaţie din Liga Naţiunilor29. 

România era într-adevăr într-o situaţie foarte dificilă. Circulau 
mereu zvonuri despre mişcări de trupe sovietice de-a lungul 
Prutului, o nouă graniţă sovieto-română; aceste mişcări erau 
adesea interpretate ca dovezi ale unui atac sovietic iminent. 
Existau temeri larg răspândite privind un atac asupra ţării din 
Ungaria şi Bulgaria, cu posibil sprijin din partea naziştilor şi 
sovieticilor. Întrucât Franţa, principalul aliat al României, era 
distrusă din punct de vedere militar şi Marea Britanie fusese 
alungată de pe continent, exista o alternativă la încercarea de a 
încheia o alianţă cu Germania? Maniu şi loan Hudiţa, cel mai 
influent expert în materie de politică externă al PNȚ, credeau că 
exista. Cei doi au respins zvonurile despre un atac sovietic iminent, 
tratându-le ca pe o farsă a guvernului şi au insistat că nicio altă 
concesie teritorială nu se mai putea face fără luptă, chiar dacă 
acest lucru însemna ocuparea ţării de către Germania şi aliaţii săi. 
România nu trebuia să-şi abandoneze în niciun caz orientarea spre 
Marea Britanie, susțineau Maniu şi Hudiţa. Deoarece nu s-au îndoit 
niciodată că Hitler va pierde războiul în cele din urmă, ei 
considerau că ocuparea României de către Germania era 
preferabilă oricărei politici ce avea să facă din România aliatul 
acesteia: pierderea temporară a independenţei în războiul 
împotriva lui Hitler şi a aliaţilor săi, credeau ei, avea să garanteze 
României o poziţie de negociere mult mai puternică la sfârşitul 
conflagrației decât orice câştiguri pe care le-ar fi putut oferi o 
alianţă cu puterile fasciste30. Dar o astfel de poziţie necesita 
clarviziune şi putere de convingere, pe care foarte puţini 
politicieni români le aveau. Deşi suspiciunea şi resentimentele faţă 
de germani erau puternice (România era prin tradiţie francofilă), 
ura şi teama faţă de sovietici erau şi mai puternice, iar majoritatea 
elitelor româneşti îi alegeau pe germani în detrimentul sovieticilor. 
Cu alte cuvinte, politica externă a lui Carol era mai apropiată de 
opinia publică românească (sau cel puţin a elitelor româneşti) 
decât de platforma opoziţiei31. 

Mandatul scurt al lui Gigurtu a fost marcat de o serie de decizii 
care au pus bazele politicilor interne româneşti mulţi ani după 
aceea, supraviețuind astfel nu doar lui Gigurtu, ci şi regelui însuşi. 
Cele mai importante au fost două legi împotriva evreilor din 8 


august 1940, ambele formulate de ministrul de Justiţie şi 
profesorul de drept de la Universitatea din Bucureşti Ion V. Gruia. 
Prima lege introducea definiţia juridică a unui evreu şi restricționa 
sever drepturile civile şi politice ale persoanelor astfel definite. A 
doua lege interzicea căsătoriile între „românii de sânge” şi evrei. 
Ambele legi urmau conştient şi explicit legislaţia antisemită nazistă 
de la Nurnberg, cu unele diferenţe oarecum minore. Legea 
românească oferea o definiţie mai largă a „evreilor” decât 
legislaţia germană, incluzând practic în această noţiune toate 
persoanele cu „sânge mixt”. Spre deosebire de versiunea germană, 
legea românească îi împărțea pe evrei în trei categorii, în funcţie 
de momentul în care au dobândit cetăţenia română. Evreii 
naturalizaţi în timpul legislaţiei foarte restrictive a Vechiului Regat 
erau cel mai puţin discriminați, iar cei care deveniseră cetăţeni 
români după 1918 erau cei mai discriminaţi32. 

Nu detaliile acestor legi s-au dovedit semnificative pe termen 
lung, ci spiritul lor. Aşa cum Lya Benjamin a afirmat în mod 
convingător, în 1940-1944, adică pe durata persecuției oficiale a 
evreilor, împărţirea evreimii româneşti în categorii juridice a 
rămas o vorbă goală, deoarece după adoptarea legii lui Gruia nici 
legislatorul, nici administraţia, în timp ce duceau politica 
antisemită, nu au acordat atenţie acestor fineţuri juridice33. 
Stabilind un statut juridic inferior pentru cetăţenii români de 
origine etnică neromână, regimul a făcut un pas decisiv în direcţia 
opusă constituţionalismului liberal, pe care se bazase sistemul 
politic şi juridic românesc cel puţin din 1866, şi spre un stat fondat, 
în cuvintele lui Gruia, „pe [...] concepţia biologică a Naţiei”. Din 
acest moment, a continuat Gruia, „națiunea [...] a devenit mai 
puţin o comunitate juridică sau o colectivitate politică [şi] mai mult 
o comunitate spirituală şi organică, aşezată pe legea sângelui, din 
care izvorăşte o ierarhie a drepturilor politice”34. Acest limbaj avea 
implicaţii de rău augur mai întâi de toate pentru evrei şi apoi 
pentru celelalte minorităţi naţionale. În această privinţă, Gruia 
reflecta de asemenea noul spirit care domnea la Bucureşti. 

Noua strategie care îi viza pe cetăţenii români de altă etnie a 
fost clarificată mai întâi în timpul negocierilor româno-ungare 
privind Transilvania. Deşi avea o sferă de aplicare limitată iniţial, a 
fost generalizată în scurt timp ca principala prioritate internă a 


guvernului. Din acest motiv povestea negocierilor merită mai 
multă atenţie. În pofida faptului că răspunsul lui Hitler la cererile 
României de protecţie la începutul lunii iulie 1940 nu a fost 
liniştitor, mulţi susţinători ai dreptei din România s-au amăgit că 
opiniile liderilor germani erau împărţite în această privinţă şi că 
Hitler însuşi nu era dispus să sprijine Ungaria. Într-adevăr, în 
1936-1937 Hitler a trimis câteva mesaje guvernului de la Bucureşti, 
asigurându-i pe români că Germania nu va sprijini niciodată 
revendicările teritoriale ale Ungariei faţă de România. De 
asemenea, este posibil ca în rândul naziştilor de la conducere să fi 
existat într-adevăr diferenţe de opinie pe această temă şi politica 
nazistă în acest sens să fi fost volatilă35. Până în vara anului 1940, 
Carol denunţase asigurările lui Hitler ca fiind lipsite de garanţii, 
dar acum s-a agăţat de ele drept unica sa speranţă. 

În cele din urmă, pe 6 iulie 1940, la presiunea lui Hitler, Carol a 
căzut de acord să înceapă negocierile cu Ungaria şi Bulgaria pe 
tema teritorială pe baza a ceea ce el numea „principiul etnic”. În 
pofida similarităţii semantice, în 1940 sintagma „principiu etnic” 
era înţeleasă de români destul de diferit faţă de „principiul 
naţionalităţii”, aşa cum era formulat în cele 14 puncte de 
preşedintele Woodrow Wilson şi apoi aplicat de puterile 
occidentale pentru a stabili noi graniţe în Europa după Primul 
Război Mondial. Cel puţin teoretic, conform „principiului 
naţionalităţii” de după Primul Război Mondial, o simplă majoritate 
a unei etnii dintr-un teritoriu era un motiv suficient pentru ca 
regiunea respectivă să fie acordată statului-naţiune respectiv (deşi, 
bineînţeles, în practică datele etnografice erau adesea modificate 
de puterea militară, politică şi din alte consideraţii). „Principiul 
naţionalităţii” nu a însemnat niciodată că statele create pe baza sa 
aveau să fie „pure” din punct de vedere etnica. În 1940, românii 
înțelegeau prin sintagma „principiu etnic” că orice schimbare 
teritorială trebuie însoţită de un schimb de populaţie, astfel încât 
rezultatul final să fie crearea unor state „pure” din punct de vedere 
etnic. Şi invers, dacă schimbările teritoriale nu erau însoţite de 
schimburi de populaţie şi nu duceau la puritatea etnică a statelor 
implicate, urmau să fie considerate nelegitime. 

Ideea definirii bazei de negociere cu Ungaria şi Bulgaria în 
aceşti termeni pare să-i fi aparţinut lui Manoilescu, ministru de 


Externe, sau lui Valer Pop, principalul negociator român cu 
Ungaria, ori ambilor simultan şi a fost acceptată de Carol pe 6 iulie. 
Raționamentul de bază din acest caz era după cum urmează: de 
vreme ce Hitler era un partizan autodeclarat al principiului etnic şi 
deoarece „soluţionase” deja disputa teritorială dintre Reich şi Italia 
privind Tirolul de Sud (aşa-numitul acord Hitler-Mussolini din 23 
iunie 1939) prin „încurajarea” etnicilor germani din acea regiune 
să se mute în Marele Reich, susţinătorii dreptei din România 
credeau că îl puteau atrage de partea românească dacă românii se 
dovedeau dispuşi să urmeze aceeaşi logică37. Adevărata lor 
intenţie era să substituie concesiunile teritoriale cu schimburi de 
populaţie. Sperau că, întrucât România avea mai mulţi etnici 
maghiari în interiorul graniţelor sale decât etnici români în 
Ungaria (mai ales dacă secuii erau contabilizaţi ca maghiari) şi mai 
mulţi etnici bulgari decât etnici români în Bulgaria, românii vor 
ceda numai acea parte a teritoriului lor necesară pentru 
colonizarea numărului „în exces” de „străini” etnici care urmau să 
fie exilați din România în respectiva ţară. 

Susţinătorii dreptei din România şi simpatizanţii nazişti care îl 
înconjurau acum pe regele Carol s-au convins singuri că acest plan 
era cel mai bun şi că era singura speranţă de a ieşi din problema 
internaţională cu pierderi teritoriale minime. În plus, credeau că 
acest plan avea un merit mai larg în afara contextului disputei 
teritoriale cu Ungaria şi Bulgaria, deoarece putea contribui la 
propulsarea ţării pe drumul omogenităţii etnice — situaţie despre 
care credeau că era singura „firească” şi benefică. Într-un mesaj 
adresat Fihrerului în 26 iulie, Carol explica poziţia ţării sale după 
cum urmează: 


România nu poate să se abată nicio clipă de la principiul etnic, un 
principiu care poate să fie satisfăcut în mare măsură prin schimbul de 
populaţie, ce ar trebui efectuat sistematic şi obligatoriu, pentru a 
reduce sau chiar a înlătura complet susceptibilitatea problemei 
minorităţilor naţionale3s. 


Manoilescu, care a redactat scrisoarea regelui, a fost şi mai 
explicit în Consiliul Coroanei din 23 august, aşa cum şi-a amintit în 
memoriile sale: 


Într-o soluţie rezonabilă dată litigiului nostru cu Ungaria, prin schimb 
ar fi pentru noi şi unele foloase, căci nu este puţin lucru să scăpăm de 
secuimea înfiptă ca un cui în inima ţării. Este fara secuilor 
românească? am întrebat eu, fără ca să primesc drept răspuns nicio 
contestare39. (subliniere în original) 


Ideea a câştigat imediat teren în cercurile politice mai largi. În 2 
august, Gigurtu şi Manoilescu au organizat o întâlnire cu 
reprezentanţii principali ai Transilvaniei, la care şapte dintre cei 
16 prezenţi au acceptat atât ideea negocierilor cu ungurii, cât şi 
principiul schimbului de populaţie, iar ceilalţi au fost în favoarea 
rezistenţei armate (patru) sau au refuzat să adopte o poziţie clară. 
Mai ales Sextil Puşcariu, un renumit filolog de la Universitatea din 
Cluj, a spus că, dacă „operăm abcesul secuiesc, prin expulzarea 
secuilor nu ne micşorăm”. 

Printre susţinătorii entuziaşti ai acestei strategii se numărau 
Alexandru Vaida-Voevod şi dr. Iuliu Haţiegan, rectorul Universităţii 
din Cluj. Mai ales acesta a afirmat că „formula guvernului de 
omogenizare etnică a ţării este admirabilă şi că începe să fie 
simpatică maselor largi populare” (subliniere în original)40. Planul 
lui Manoilescu-Pop a găsit sprijin chiar şi în interiorul PNȚ. 
Conform notelor lui Hudiţa din jurnalul său, în 17 august un grup 
de lideri PNȚ a discutat strategia guvernului şi a hotărât să sprijine 
concesiile teritoriale, dacă se vor face pe baza principiului etnic şi 
al schimburilor de populaţie. Chiar şi Maniu, care ulterior avea să 
condamne transferul nordului Transilvaniei către Ungaria şi să 
dea vina pe guvern pentru acest lucru, părea să creadă în această 
etapă că strategia guvernului nu era complet lipsită de logică şi că 
opinia publică nu ar înţelege partidul său, dacă acesta ar 
condamna-o imediat41. 

În 26-27 iulie, Gigurtu şi Manoilescu au avut audienţe cu Hitler 
la Salzburg şi cu Mussolini la Roma, în timpul cărora le-au explicat 
strategia României noilor conducători ai Europei. Manoilescu le-a 
spus interlocutorilor săi că „baza tratativelor [trebuia să fie] 
schimbul de populaţie, cu scopul de a se ajunge la o soluţie în care 
nici un ungur să nu rămână sub români şi nici un român sub unguri” 
(subliniere în original). Ambii dictatori, considerau românii, 


păreau să aprobe. În special Hitler nu doar că agrea această 
formulă ca bază a negocierilor, ci a şi adăugat: „Ceea ce trebuie 
cruțat cu orice preţ este substanţa etnică”. Mussolini a fost chiar 
mai entuziasmat: „Nimic nu este mai preţios pentru un popor decât 
omogenitatea naţională a teritoriului său” (subliniere în original)42. 

Inspirat de acest început aparent pozitiv, Manoilescu i-a dat 
instrucţiuni lui Valer Pop în aceeaşi logică. Negocierile cu Ungaria 
au început la 16 august în oraşul Turnu-Severin. Tactica 
românească a fost mai întâi de a-i forţa pe unguri să accepte 
principiul schimbului de populaţie ca bază a compromisului şi 
doar apoi de a-şi dezvălui calculele în privinţa suprafeţei 
teritoriale ce trebuia cedată Ungariei, în care să fie „plasaţi” etnicii 
maghiari expulzați din Transilvania, pentru care nu exista spaţiu 
disponibil în Ungaria după expulzarea etnicilor români. (Deoarece, 
conform datelor româneşti, existau aproximativ 1.475.000 de etnici 
maghiari în România şi doar aproximativ 45.000 de etnici români 
în Ungaria, numărul „suplimentar” al etnicilor maghiari trebuia să 
fie cu adevărat enorm; în 1939, populaţia Ungariei era estimată la 
8,7 milioane43.) Conform acestor calcule, românii trebuiau să 
cedeze 10.000 de kilometri pătraţi dacă toţi etnicii maghiari aveau 
să părăsească ţara sau 7.000 de kilometri pătraţi dacă doar etnicii 
maghiari din zonele rurale aveau să fie expulzaţi44. În comparaţie 
atât cu cererile ungurilor — 67.000 de kilometri pătraţi —, cât şi cu 
suprafaţă acordată în realitate de Hitler şi Mussolini Ungariei la 
Viena, la 30 august 1940 — 42.243 de kilometri pătraţi —, aceste cifre 
erau într-adevăr mici45. 

Dar tactica nu a avut rezultatul scontat. Deşi nu au respins 
ideea schimbului de populaţie şi a „omogenizării etnice”, ungurii 
au subliniat foarte clar că erau gata să „omogenizeze” populaţia 
teritoriului aşa cum doreau românii abia după ce se făceau 
concesiile teritoriale, şi nu înainte. Cât priveşte „repatrierea” 
secuilor, guvernul ungar a indicat clar că „nu dorea şi nici nu 
putea face să emigreze secui de la vetrele lor, niciodată şi sub nicio 
condiţie”46. 

Memorandumul maghiar citat mai sus a pus efectiv capăt 
conferinţei de la Turnu-Severin, apoi negocierile au intrat în 
impas. În 26 august, Hitler s-a decis să taie nodul gordian şi i-a 
chemat pe români şi pe unguri la Viena în 29 august 1940. La 


Viena, Ribbentrop şi Ciano au obligat mai întâi ambele părţi să 
accepte arbitrajul germano-italian, fără a le spune care avea să fie 
decizia finală şi amenințând România cu un atac german total dacă 
refuza. Decizia privind Transilvania, a spus Ribbentrop, nu avea să 
se bazeze doar pe „principiul etnic”, ci pe o sinteză a principiilor 
teritoriale şi etnice şi schimbul de populaţie nu va fi obligatoriu, ci 
voluntar47. 

În discuţiile din noaptea din 29-30 august, Consiliul Coroanei a 
decis să accepte arbitrajul cu 21 de voturi pentru şi 10 împotrivă4g. 
În după-amiaza aceleiaşi zile, Ribbentrop şi Ciano şi-au anunţat 
decizia românilor deprimaţi şi ungurilor uluiţi: România trebuia să 
cedeze Ungariei 42.243 de kilometri pătraţi, cu o populaţie de 2,6 
milioane, dintre care, conform datelor româneşti, 1,3 milioane 
erau români (aproape 50% din total) şi 975.000 maghiari (37,1%)49. 

Istoricii au dezbătut mult timp dacă Hitler i-a dezamăgit în mod 
deliberat pe români sau, aşa cum credeau Manoilescu şi Pop, s-a 
răzgândit brusc în privinţa politicilor sale în problema 
Transilvaniei50. Deşi această problemă este de o importanţă 
primară în înţelegerea politicii germane din Balcani, este mult mai 
puţin relevantă pentru scopurile acestui studiu. De o mai mare 
importanţă este faptul că ideea unui schimb masiv de populaţie, 
inventat iniţial ca mijloc de soluţionare a unei probleme 
particulare - disputa teritorială cu Ungaria-, a fost imediat 
generalizată şi proclamată ca noul principiu al guvernării din 
România. Astfel, într-o adresă către naţiune radiodifuzată la 
întoarcerea sa în Bucureşti după vizita la Salzburg şi Roma pe 27 
iulie, Manoilescu a subliniat clar că schimbul de populaţie cu 
Ungaria şi Bulgaria, pe care guvernul îl lua în calcul la acea dată, 
era doar o parte a unei viziuni mai largi de purificare etnică. După 
20 de ani de politică foarte generoasă în privinţa minorităţilor, a 
continuat Manoilescu, noul guvern s-a decis „să păşească, cu 
mijloace şi mai radicale, la rezolvarea definitivă a problemei 
minorităţilor de acelaşi sânge cu popoarele învecinate cu noi, prin 
măsuri luate în spiritul şi cu metodele timpului nostru”. 


Între acestea, măsura care a dat foarte bune rezultate în toate țările 
este schimbul de populaţie [...]. 
Pe această cale se păstrează şi se fortifică ceea ce este mai preţios 


pentru un popor, şi anume substanţa lui etnică [...]. 

A aduce în cadrul statului românesc pe toţi românii din afară de 
hotarele lui [...], fără a lăsa nici un român în afară de hotare, şi a 
micşora în cea mai mare măsură posibilă numărul minorităţilor din 
România, iată două măsuri ideale pentru împlinirea cărora orice 
stăruinţă este binevenită şi orice mijloc este potrivit. 

Pe de altă parte, [...] ţara nu poate căpăta o perfectă omogenitate 
românească şi românii nu pot ajunge să se simtă aşa cum ar dori, 
stăpâni la ei acasă, decât dacă se rezolvă prin măsuri categorice şi 
hotărâtoare problema elementului evreesc de la noi51. 


Pe 9 august, Ion Gigurtu a repetat acelaşi deziderat în discursul 
său la radio adresat naţiunii: 


Guvernul ţării porneşte cu o totală sinceritate şi în desăvârşit lealism la 
o dureroasă dar inevitabilă acţiune, la capătul căreia națiunea noastră 
se va regăsi întărită prin o omogenitate naţională cu adevărat 
compactă pe tot întinsul ţării şi care-i va asigura la frontierele sale o 
bună vecinătate şi o pace durabilă şi demnăs2. 


Acesta era într-adevăr un program de acţiune atât absolut nou, 
în sensul că niciun alt guvern românesc nu mai proclamase până 
atunci ceva la fel de îndrăzneţ, cu repercusiuni atât de profunde şi 
într-un mod atât de explicit barbar, dar şi tradiţional, deoarece era 
în acord deplin cu ţelurile îndelung promovate de naționaliștii 
radicali români. Este suficient să comparăm declaraţia lui 
Manoilescu cu programul statului etnocratic aşa cum fusese expus 
de Crainic în 1936 pentru a vedea că nu există nicio diferenţă 
semnificativă între cele două. Ceea ce se schimbase era situaţia 
politică: de la o poziţie lipsită de putere, naţionaliştii radicali 
români ajunseseră la vârful puterii. Pentru ei, o alianţă cu 
Germania nazistă constituia „împrejurările istorice favorabile” 
pentru implementarea celor mai îndrăzneţe visuri. 


Capitolul 4 


Eugenie românească: rasism fără „rasă” 


Deplasarea spre dreapta din anii 1930 şi începutul anilor 1940 
nu s-a produs doar în rândul politicienilor români, ci şi al 
experţilor în guvernare, singurii care puteau asigura justificarea 
intelectuală, suportul logistic şi prestigiul programului de 
naționalism radical atât de necesare. Un astfel de grup a fost 
format din eugenişti români care, deşi nu s-au bucurat niciodată 
de o vizibilitate mare în rândul publicului general, au avut acces la 
şi influenţă asupra „politicii de populaţie” adoptată de guvern 
(aceasta era sintagma oficială folosită la scară largă în epocă). În 
acest capitol examinez în detaliu conţinutul şi evoluţia ideilor lor. 

Centrul mişcării eugenice din România interbelică a fost oraşul 
transilvănean Cluj. Această situaţie era oarecum neobişnuită, 
Bucureştiul domina restul ţării. Excepţia se datora unei singure 
persoane, dr. Iuliu Moldovan (1882-1966), şeful şcolii de eugenie 
din Cluj2. Fiul unui preot greco-catolic din Transilvania, a absolvit 
şcoala medicală la Viena, apoi şi-a continuat educaţia la Praga, 
Paris, Roma şi Napoli, obţinând în cele din urmă doctoratul în 
patologie generală la Viena. În timpul Primului Război Mondial s-a 
înrolat în armata austro-ungară ca medic şi şi-a câştigat o reputaţie 
ca specialist în epidemiologie şi medicină preventivă. Din 
decembrie 1918 până în aprilie 1920, Moldovan a deţinut o poziţie 
echivalentă cu ceea a ministrului Sănătăţii în administraţia 
regională sub conducerea lui Iuliu Maniu. În aceşti ani, Moldovan 
a înfiinţat o şcoală medicală şi Institutul de Igienă şi Igienă Socială 
din Cluj. Din 1920 în 1925 a lucrat ca inspector general pentru 
igienă al guvernului naţional în Transilvania, desfăşurând astfel 
mai mult sau mai puţin aceeaşi activitate pe care o desfăşurase în 


administraţia provizorie sub conducerea lui Maniu. 

Participarea lui Moldovan în politica românească de la nivel 
înalt a fost mai curând nesemnificativă. În 1928-1930, în guvernul 
PNȚ, a fost secretar general la Ministerul Muncii, Sănătăţii şi 
Protecţiei Sociale şi ministru adjunct la aceeaşi instituţie. În aceşti 
ani a redactat legi privind sănătatea publică ce includeau idei 
precum determinarea statului de a „înlătura elementele disgenice”, 
înfiinţarea unor centre de cercetare a moştenirii biologice şi 
facilitarea cercetării în domeniul eugeniei3. Dar aceste prevederi 
au fost moderate în timpul dezbaterilor din parlament şi punerea 
lor în aplicare după ce Moldovan şi-a pierdut funcţia de stat s-a 
îndepărtat şi mai mult de planul iniţial. Relaţiile sale cu Maniu s-au 
răcit şi în 1939 a apărut pe scena publică în calitate de membru al 
Consiliului Suprem al Frontului Renaşterii Naţionale sub 
conducerea lui Carol4. 


Fotografia 4.1. Iuliu Moldovan. Prin amabilitatea lui Marius Turda. 


Deşi nu a deţinut o funcţie publică superioară, Moldovan a fost 
o personalitate publică importantă. Începând cu 1926 a jucat un rol 
principal în Asociaţiunea Transilvană pentru Literatura şi Cultura 
Poporului Român (ASTRA). Înfiinţată în 1861 de un grup de 
intelectuali români, ASTRA a fost cea mai importantă instituţie 
pentru deşteptarea naţională a românilor din Transilvania aflaţi 
sub conducere ungară. După unire, deşi a continuat să se bucure 


de o autoritate morală considerabilă în rândul românilor din 
Transilvania, organizaţia s-a confruntat cu o criză de identitate. 
Guvernul fiind acum dedicat promovării aceleiaşi culturi naţionale 
ce anterior fusese aproape monopolizată de ASTRA, iar diverse 
fundaţii culturale finanţate de stat din Vechiul Regat făcându-i 
concurenţă, ASTRA trebuia să se  redefinească pentru a 
supravieţui5. Moldovan a adus o nouă energie în ASTRA, făcând 
din ceea ce numea „principiul biologic-naţional” principala 
preocupare a asociaţiei. Sub conducerea sa, una dintre cele zece 
secţii ale ASTRA, numită „medicală-biopolitică”, a devenit cea mai 
importantă şi probabil singura funcţională;. 

În 1927, Moldovan a înfiinţat revista Buletin eugenic şi biopolitic, 
care a devenit platforma principală pentru propagarea ideilor 
eugenice din ţară. Prin poziţiile sale strategice de la ASTRA, 
Universitatea din Cluj, unde era profesor, şi Institutul de Igienă şi 
Igienă Socială din Cluj, pe care îl conducea, Moldovan a exercitat o 
putere considerabilă de patronaj. În anii 1920, când Fundaţia 
Rockefeller şi-a extins activitatea în România în sfera sănătăţii 
publice, s-a stabilit un contact strâns cu Moldovan, identificat drept 
„progresist” datorită educaţiei sale „occidentale”. Fundaţia a 
continuat să colaboreze îndeaproape cu Moldovan până când 
Cortina de Fier a izolat România de Occident în 1947. Colaborarea 
strânsă cu Fundaţia i-a oferit lui Moldovan şansa de a obţine 
pentru discipolii săi burse de studii în Statele Unite şi Europa, ceea 
ce i-a sporit şi mai mult autoritatea”. 

Într-o carte recentă, Maria Bucur sugerează convingător că 
eugeniştii români din perioada interbelică nu pot fi înţelegi în 
paradigma consacrată — atât de tradiţiile istoriografice româneşti, 
cât şi de cele occidentale - a modernizatorilor/occidentaliştilor vs 
tradiţionalişti/naţionalişti. În schimb, autoarea insistă că eugeniştii 
din România au fost atât modernizatori, cât şi tradiţionaliştie. 
Această sugestie utilă trebuie extinsă la majoritatea intelectualilor 
români din perioada interbelică. Eugeniştii, în special, erau 
modernizatori, deoarece credeau în progres, ştiinţă şi în 
organizarea raţională a societăţii, considerau industrializarea 
inevitabilă şi, în ultimă instanţă, dezirabilă. Dar se temeau în 
acelaşi timp de modernitate şi de consecinţele sale şi credeau, aşa 
cum a scris Iuliu Moldovan în cartea sa Biopolitica, din 1926, că 


„prosperitatea biologică a capitalului uman scade progresiv, chiar 
în urma progresului civilizaţiei”. În acest sens, erau tradiţionalişti. 

Principala preocupare a lui Moldovan era că industrializarea şi 
urbanizarea aveau tendinţa de a produce un declin al creşterii 
demografice şi al sănătăţii generale a populaţiei; pe termen lung, 
aceste forţe puteau duce la depopulare şi la dispariţia unei naţiuni 
şi chiar a civilizaţiei înseşi. Credea că existau două explicaţii 
pentru o astfel de evoluţie. În primul rând, orăşenii aveau tendinţa 
să facă mai puţini copii şi, în al doilea rând, bolile contagioase 
letale din rândul săracilor de la oraş şi în special bolile venerice 
erau mai răspândite decât în rândul ţăranilor. Repetând formula 
spengleriană - foarte răspândită în România anilor 1920- că 
lumea ajunsese la „începutul apusului civilizaţiei noastre”, 
Moldovan a comentat că această tendinţă era evidentă nu doar în 
ţările mai avansate, ci şi în România”. 

Totuşi, era posibilă evitarea unui astfel de declin sau cel puţin 
încetinirea acestuia. Pentru a reuşi în acest sens, erau necesare 
reorganizarea completă a statului şi reeducarea societăţii 
româneşti. Pentru început, liderii naţionali, apoi toţi cetăţenii 
trebuiau să înţeleagă pericolele care îi aşteptau în viitor, precum şi 
mijloacele prin care să le prevină şi ulterior să fie decişi să 
acţioneze în consecinţă. Nu ideologia de partid şi nici interesele şi 
drepturile membrilor individuali ai societăţii erau cele care 
formau baza noii orânduiri, ci mai curând „biologia” corect 
înţeleasă. Constituţia trebuia revizuită, „fixând pentru totdeauna 
principiile fundamentale în vederea asigurării prosperității 
biologice [a cetăţenilor]”. Un „consiliu biologic suprem” trebuia să 
înlocuiască Consiliul Legislativ existent, format din comisii a căror 
opinie privind constituţionalitatea oricărei legi era necesară 
înainte de a putea fi votată de parlamenti0. O „academie 
biopolitică” finanțată de guvern trebuia creată pentru a oferi 
cursuri politicienilor aspiranţi şi funcţionarilor publici care urmau 
să aibă obligaţia de a obţine un certificat de la academie pentru a- 
şi continua cariera11. 

Rolul noului stat biopolitic avea să fie, pe lângă diseminarea 
informaţiilor ştiinţifice despre bolile ereditare şi teoriile eugenice 
(Moldovan numea în mod sugestiv acest proces „deşteptarea 
conştiinţei de rasă”), acela de a încuraja procrearea în rândul 


familiilor de elită şi de a o descuraja în rândul „disgenicilor” şi, în 
cele din urmă, de a steriliza indivizii „care, din cauza defectelor 
ereditare, erau valori negative, un balast, mai mult chiar: un 
pericol biologic [...] pentru naţiune, ca orbi, surdo-muţi, imbecili, 
idioţi psihopatici, criminali etc.”12. De asemenea, guvernul trebuia 
să gestioneze industrializarea astfel încât să păstreze „pătura 
țărănească intactă”, deoarece existenţa unei astfel de pături era 
singura garanţie a unei creşteri demografice continue13. 

Viziunea lui Moldovan era în conflict cu valorile fundamentale 
ale democrației- o doctrină politică ce, deşi fusese atacată de 
extrema dreaptă şi de extrema stângă, a fost inclusă în constituţia 
din 1923 şi, în anii 1920, a fost recunoscută de majoritatea elitelor 
româneşti. Această viziune risca să se confrunte cu bisericile, 
deoarece elitismul arogant al lui Moldovan şi glorificarea „selecţiei 
naturale” se opuneau valorilor creştine ale compasiunii şi egalităţii 
oamenilor. Moldovan era conştient de acest lucru, dar susţinea că, 
dacă democraţia şi creştinismul erau înţelese corect, ele erau 
compatibile cu programul său14. De asemenea, era oarecum 
ambiguu în privinţa naţionalismului: deşi definiţia pe care o dădea 
„capitalului uman” cuprindea minoritățile naţionale ca membri 
valoroşi ai societăţii, în alte părţi din carte vorbea despre naţiune 
în sens etnic şi insista asupra necesităţii de a „reglementa imigrația 
elementelor străine”15. 

Chiar şi cu aceste rezerve, am putea concluziona că ideile lui 
Moldovan, aşa cum se reflectă în cartea sa din 1926, deşi 
respingătoare pentru sensibilităţile de astăzi, atât în ceea ce 
priveşte premisele lor majore, cât şi anumite detalii, nu erau 
extremiste. Astfel s-ar putea explica de ce Bucur, care s-a 
concentrat pe această carte, i-a făcut lui Moldovan o descriere 
nemeritat de indulgentă16. 

Moldovan a înfiinţat revista Buletin eugenic şi biopolitic în 1927, 
dar în 1930 publicarea acesteia a fost suspendată şi nu a reapărut 
decât în iunie 1934. Între timp, eugenia lui Moldovan se 
radicalizase, aşa cum indică discursul său în faţa adunării generale 
ASTRA din 1933 despre efectele benefice ale selecţiei naturale în 
societatea umană17. Tonul revistelor s-a schimbat de asemenea pe 
măsură ce apelurile la instituirea unor măsuri de „protejare a 
capitalului uman”, precum sterilizarea disgenicilor, au devenit mai 


sonore şi mai insolente, în timp ce fascinația faţă de programe din 
alte ţări şi în primul rând din Germania nazistă era declarată 
explicit. Moldovan şi alţi membri ai şcolii sale vedeau în politica 
nazistă o justificare irefutabilă a ideilor lor. Aşa cum scria 
Moldovan în 1940, 


atunci când în anul 1926 biopolitica a fost introdusă în programul de 
activităţi al Astrei ca principală preocupare a sa, puţini ne-au înţeles. 
[...] A fost nevoie de apariţia unui nou regim politic în Germania şi 
Italia ca să ne forţeze [...] să înţelegem postulatele eugeniei1s. 


Sugestiile naţionaliste, abia perceptibile în cartea lui Moldovan 
din 1926, au devenit extrem de evidente de la un număr la altul al 
revistei reînnoite, conţinând adesea implicaţii violente. Cartea lui 
Moldovan din 1944, o culegere de eseuri publicate iniţial în 
perioada 1938-1943, reflecta pe deplin aceste evoluţii urâte ale 
gândirii şi şcolii sale. 

Este adevărat, aşa cum a subliniat Bucur, că la începutul şi spre 
finalul carierei sale Moldovan s-a opus ferm teoriei supremaţiei 
raselor pure şi în special teoriei rasei nordice. A luat această 
poziţie ferm în revista sa, în 1927, şi a reluat-o în 194319. Dar dacă 
analizăm mai atent scrierile lui Moldovan de la sfârşitul anilor 
1930 şi prima jumătate a anilor 1940, observăm că motivele 
opoziţiei sale constante faţă de teoria rasială şi aplicarea acesteia 
în România ţineau mai mult de mândria naţională decât de un 
universalism umanist. Ca persoană care a studiat şi a trăit mulţi 
ani în oraşe în care se vorbea limba germană, era foarte conştient 
de aroganţa insuportabilă a celor care se considerau superiori 
rasial tuturor est-europenilor, inclusiv românilor20. 

Mai mult, atitudinea lui Moldovan şi a discipolilor săi faţă de 
gândirea rasistă a fost mai ambiguă decât a sugerat Bucur. La 
sfârşitul anilor 1930 şi în primele etape ale celui de-al Doilea 
Război Mondial, pe măsură ce fascinația şcolii lui Moldovan faţă de 
nazişti a crescut, membrii acesteia au ajuns la concluzia că aşa- 
zisele succese ale naziştilor puteau fi atribuite potenţialului 
mobilizator al unei idei rasiale21. Deoarece doctrina care lăuda 
puritatea rasei mai presus de orice era inacceptabilă pentru 
români, care credeau că erau descendenţii femeilor dace şi 


legionarilor romani şi, astfel, un amestec de rase prin definiţie (de 
asemenea, amestecul altor popoare, precum slavii, tătarii şi grecii, 
era uneori recunoscut), provocarea consta în crearea unui concept 
care să substituie „rasa”. În mod ideal, un astfel de concept trebuia 
să pară la fel de solid şi imuabil ca şi „rasa” şi trebuia să fie la fel 
de uşor de înţeles şi de convingător pentru mase ca „rasa”, dar 
trebuia şi să lase loc valorii biologice a românilor22. 

Timp de doi ani, din noiembrie 1936 până în septembrie 1938, 
Buletinul eugenic şi biopolitic a publicat o serie de articole scrise de 
Ovidiu Comşia (unul dintre discipolii lui Moldovan şi membru al 
Gărzii de Fier), prin care dorea să probeze că noţiunea românească 
tradiţională de neam, era la fel de bună pentru români ca „rasa” 
pentru germani23. Faptul că a fost un proiect programatic, inspirat 
şi încurajat de Moldovan însuşi, poate fi dedus atât din lungimea 
fără precedent a seriei de articole, cât şi din plasarea invariabilă a 
textelor lui Comşia în deschiderea numărului. Este şi mai relevant 
că Moldovan însuşi şi-a însuşit ideile lui Comşia în eseurile 
publicate în 1938-1943 şi retipărite în 1944 în culegerea citată mai 
sus. 

Potopul de cuvinte al lui Comşia cu greu putea ascunde sărăcia 
conţinutului. Ridicol de pompos, abscons şi discordant până la 
autocontrazicere, Comşia se bloca tocmai în absurditatea sarcinii 
pe care îşi propusese să o rezolve: să demonstreze necesitatea 
vitală a păstrării „purităţii” biologice a unui popor a cărui definiţie 
includea  „amestecul” ca element constitutiv fundamental. 
Argumentarea lui Comşia se reducea la următoarele: începea prin 
a postula că un amestec produs cu mult timp în urmă şi succedat 
de o perioadă extinsă de „stabilizare” biologică, aşa cum a fost 
cazul românilor care ar fi supravieţuit o mie de ani în izolare în 
munţii Carpaţi după retragerea legiunilor romane, putea fi benefic. 
Comşia a definit chiar etnicul, concept echivalent cu cel de neam, ca 
un „amestec stabilizat”24. O astfel de stabilizare se produce într-un 
anumit spaţiu şi într-o unitate organică cu acesta. Amestecul, care 
se produce într-o etapă ulterioară (de data aceasta este numit 
hibridizare), este periculos, deoarece implică elemente din afara 
„spaţiului biologic” al etnicului şi duce la „dezechilibrarea socială”. 

Începând în acest punct, logica lui Comşia devine 
impenetrabilă. După ce face o serie de afirmaţii fără legătură între 


ele, ajunge la următoarea concluzie: democraţia este de regulă 
semnul unei „dezechilibrări biologice” şi al unei naţiuni care intră 
în faza iniţială a declinului biologic. Deşi în ţări cu „etnii stabile”, 
precum Marea Britanie sau Scandinavia, democraţia ar fi putut să 
fie benefică, în altele, ca România, unde exista prea multă 
„hibridizare”, era letală: 


Pentru aceste din urmă motive, regimul de mână tare îşi află o 
justificare biologică, fiindcă numai el ar putea potoli noianul de 
vârtejuri centrifuge şi condensa eforturi parţiale. [...] Apoi, când după 
lungi decenii de selecţiune interioară, etnicul se va stabiliza în 
componenta lui generică, sistemul social-politic ar putea fi şi altul25. 


Apoi Comşia continuă prin a susţine că declinul civilizaţiilor 
străvechi a fost rezultatul „hibridizării” şi că progresul creştea 
pericolul „declinului biologic” al etniilor. O astfel de evoluţie putea 
fi împiedicată prin acţiunile concertate ale guvernelor care trebuie 
însărcinate cu oprirea „amestecului” excesiv, slăbirea ritmului de 
urbanizare şi garantarea existenţei şi prosperității păturii sociale 
sănătoase a ţăranilor, un adevărat rezervor de vigoare etnică26. 

Mai târziu, în 1942, într-un eseu intitulat sugestiv „Neamul”, 
Moldovan a sintetizat, după cum urmează, expunerea lui Comşia: 


Aşa cum acolo alţii vorbesc de rasă, noi vorbim de neam sau mai precis 
de fond etnobiologic. Căci biologice sunt toate manifestările vieţii, deci 
şi cele spirituale27. 


Este relevant că teoriile lui Comşia semănau puternic cu 
conceptul fascist italian de razza. Deoarece, ca şi românii, italienii 
nu puteau revendica nicidecum „puritatea rasială”, au fost nevoiţi 
să dilueze conţinutul biologic lipsit de compromisuri al conceptului 
nazist de Rasse şi să-i ataşeze elemente „culturale” şi „spirituale”, 
încercare ce nu avea la prima vedere nicio logică, dar care a fost 
valoroasă din punct de vedere psihologic şi politic2s. În ceea ce îi 
privea, Moldovan şi membrii şcolii sale au fost mulţumiţi de 
încercările italiene de a redefini „rasa”, aşa cum atestă articolele 
laudative în acest sens publicate în revista şcolii29. 

Seria lui Comşia a demonstrat fără echivoc direcţia în care se 
îndrepta întreaga şcoală, adică spre un concept mai biologic şi mai 


reificat al comunităţii în al cărei serviciu se puneau. Această 
reorientare a culminat prin redefinirea explicită şi radicală de 
către Moldovan în eseul său din 1943 „Statul etnic” a conceptului 
de „stat biopolitic” pe care îl formulase în 1926: dacă în 1926 se 
presupunea că acest concept servea naţiunii civice, acum servea 
comunităţii de sânge sau doar etnicilor români30. În 1927, 
Moldovan nega explicit că românii erau „toţi descendenţii direcţi 
ai unei singure familii ancestrale”, dar în 1942 insista că „azi nu 
există familie de Români, care să nu aibă cândva în trecut înaintaşi 
comuni cu orice altă familie românească”31. Un alt membru al 
şcolii şi beneficiar al programului de burse al Fundaţiei 
Rockefeller, Petru Râmneanţu, a exprimat aceeaşi idee după cum 
urmează: „Neamul nostru, mai mult poate decât altele, în primul 
loc e o comunitate de sânge, care progresiv devine tot mai 
omogenă”32. 

Puritatea sângelui fiind de importanţă crucială, impunea 
obligaţia de a apăra neamul de amestecul cu alte popoare. După 
cum s-a exprimat Moldovan: 


Există fracțiuni ale neamului nostru, cari în urma unui amestec de 
sânge străin şi în proporţia acestui amestec se deosebesc sufleteşte de 
noi. Dacă amestecul nu este de durată şi de proporţii prea mari, pata 
aceasta în suflet poate cu timpul să dispară. Cu cât mai mult se repetă 
însă atari amestecături şi cu cât mai extinse sunt, cu atât mai profundă, 
definitivă şi extinsă va fi alterarea fondului nostru etnic şi cu el şi a 
comunităţii de tradiţie şi a comunităţii de destin33. 


În studiul din 1937 despre căsătoriile mixte din oraşele din 
Transilvania, Râmneanţu a susţinut, fără nicio probă, că aceste 
familii erau periculoase pentru sănătatea naţiunii române şi că 
numărul lor în Transilvania atinsese proporţii alarmante. A propus 
o întreagă serie de măsuri legislative, administrative şi 
educaţionale pentru a lupta împotriva acestui fenomen, printre 
care adoptarea unei legi care interzicea căsătoriile dintre persoane 
de altă etnie şi ofiţeri, subofiţeri şi funcţionari publici, înscrierea 
copiilor născuţi în familii mixte la şcolile nonromâneşti, demiterea 
funcţionarilor publici din zonele de graniţă care aveau soţi/soţii de 
altă etnie decât română şi creşterea numărului de etnici români în 


oraşe până la nivelul cotei lor din populaţia rurală34. 

Un alt discipol important al lui Moldovan, Iordache Făcăoaru, 
era şi mai radical şi mai intransigent în scrierile sale decât 
Râmneanţu (spre deosebire de Moldovan şi Râmneanţu şi 
asemenea lui Comşia, era membru al Gărzii de Fier)35. În 
particular, începând cu 1934, când a devenit un colaborator 
regulat al Buletinului, Făcăoaru a propagat cu zel toată legislaţia 
germană care viza, printre altele, sterilizarea disgenicilor, crearea 
unei pături stabile de ţărani cu sânge german, protejarea 
moştenirii ereditare a poporului german şi educarea populaţiei în 
spiritul eugeniei36. Nu a ezitat să-şi evidenţieze clar opinia 
conform căreia politica nazistă putea şi trebuia să fie transplantată 
în România, ca atunci când a lăudat educaţia eugenică din 
Germania: 


Noua rațiune de stat cere o educaţie socială şi politică educativă 
plăsmuirii unui nou tip de om, a unui popor nou. [...] 

Biologia sau filosofia generaţiunei, a familiei şi a rasei, teoretică şi 
aplicată preservă specificul naţional şi constituie în mâna conducerii 
pârghie pentru înnobilarea corpului etnic37. 


În anii 1930 şi 1940, Făcăoaru, împreună cu Râmneanţu, a editat 
o secţiune despre progresele eugeniei în ţări străine, în principal 
europene şi nord-americane, deşi ocazional şi Japonia a făcut 
obiectul atenţiei (aparent, majoritatea informaţiilor românilor 
veneau din reviste occidentale specializate, la care se abonaseră cu 
fonduri de la Fundaţia Rockefeller)s. Aceasta era o parte 
importantă a revistei, menită să creeze impresia unei mişcări 
internaţionale  inexorabile, o componentă indispensabilă a 
vremurilor moderne. Secţiunea relata constant ştiri despre eugenie 
într-un mod care evidenția clar că autorii săi preferau cele mai 
drastice măsuri împotriva amenințării cu „degenerarea” ridicată 
de „înmulţirea disgenicilor” şi cu ceea ce Făcăoaru numea 
„promiscuitate etnică”, incluzând atât sterilizarea forţată, cât şi 
îndepărtarea „etniilor disgenice” de pe teritoriile statelor 
respective39. Astfel, la începutul anului 1938, Râmneanţu a relatat 
următoarele sub titlul „Sterilizarea romilor”: 


Presa naţional-socialistă se ridică împotriva colonizării Țiganilor. 
Numeroasele cercetări din ultimul timp au dovedit că este imposibil ca 
Ţiganii să devină sedentari. Impulsul nomad învinge regulat. Din 
Polonia se anunţă că se plănuieşte colonizarea Țiganilor în Abisinia40. 


În vara aceluiaşi an, Făcăoaru a relatat începutul sterilizării 
„ţiganilor şi tătarilor” în Suedia şi a explicat că tătarii erau „corciţii 
rezultați din romi şi suedezi”41. În numărul următor, Făcăoaru a 
scris despre „rasismul Statelor Unite. Din zece milioane de şomeri, 
două milioane sunt negri. Senatorul Bilba a propus ca două 
milioane de negri să fie colonizați în statul negru Liberia 
(Africa)”42. 

De asemenea, se făceau implicaţii antisemite subtile. La 
începutul anului 1938, Râmneanţu şi-a anunţat cititorii că 
criminalitatea din rândul evreilor din România este de cinci ori 
mai mare decât în rândul germanilor şi că aceste date erau 
sprijinite de descoperiri similare în Germania43. În acelaşi număr 
în care a anunţat începutul sterilizării „ţiganilor şi tătarilor” din 
Suedia, Făcăoaru a inclus un articol intitulat „Franţa pentru 
salvarea rasei” despre campania din această ţară de stopare a 
imigrației evreilor. Când acelaşi autor a scris despre introducerea 
şcolilor separate pentru copiii romi în Köln, a adăugat aprobator în 
mod evident: „În acest mod, copiii de țigani- ca şi de evrei- nu 
mai rămân în contact cu tinerimea germană”44. 

Dintre colaboratorii regulaţi ai revistei, diatribele rasiste 
viscerale ale lui Făcăoaru erau cele mai explicite, disimulând cu 
greu apelurile la violenţă împotriva celor „inferiori din punct de 
vedere rasial”. De exemplu, în articolul său din 1935, „Înmulțirea 
disgenicilor şi costul lor pentru societate şi stat”, ataca brutal 
„elementele ineficiente prin originea etnică”. Ţinta sa o constituiau 
etniile „de origină extra-europeană inferioară”, în special ţiganii şi 
tătarii, cu toate că şi evreii erau menţionaţi în acest context. Cu 
toţii aveau obiceiul, credea el, de a-şi ascunde originea etnică la 
recensăminte, astfel încât numărul lor era mai mare decât cel 
raportat. Astfel, conform recensământului din 1930, numărul de 
romi era de aproximativ 67.000, în realitate însă existau în jur de 
400.000 în România. Cei mai mulţi dintre aceştia erau un „corp 
străin parazitar şi dăunător” şi doar puţini puteau fi consideraţi 


„folositori” societăţii. Nu numai ei erau periculoşi, ci şi „corciturile” 
lor cu parteneri de alte etnii aveau un „nivel social şi biologic 
scăzut”. Tătarii erau doar mai sus decât romii, dar mai jos decât 
alte neamuri, care aveau origini europene45. În articolul din 1938, 
Iordache Făcăoaru a deplâns amestecul dintre etnicii români şi 
romi ca fiind un dezastru atât de mare, „încât celelalte 
consideraţiuni [...] rămân pe un plan cu totul secundar”46. 

Dovada că scrierile lui Făcăoaru nu trebuie considerate aberaţii 
ale unui nonconformist, ci idei reprezentative pentru curentul 
principal al şcolii lui Moldovan se poate deduce din faptul că în 
1942-1943 Iuliu Moldovan a exprimat public idei similare, deşi în 
forme ceva mai puţin stringente. De exemplu, şi-a afirmat 
admiraţia nemărginită pentru realizările statului german nazist în 
diferite domenii, obţinute în „lupta necruțătoare faţă de 
evreime”47. Moldovan s-a distanțat public de Făcăoaru o singură 
dată. Aceasta s-a întâmplat în 1943, când Făcăoaru a publicat în 
Buletin articolul „Valoarea biorasială a naţiunilor europene şi a 
provinciilor româneşti”, în care susţinea că dintre 25 de naţiuni 
europene, englezii, şvabii (!) şi suedezii erau „din punct de vedere 
biologic” în frunte, ruşii, ungurii (bineînţeles!) şi romii se aflau în 
partea de jos a clasamentului, iar germanii şi românii ocupau 
poziţiile şapte şi, respectiv, paisprezece. Dintre etnicii români, locul 
de onoare îl ocupau locuitorii provinciilor din vest şi nord 
(Bucovina, Transilvania şi Banat), cei din provinciile din est 
(Moldova, Basarabia şi Transnistria) erau la mijloc, iar cei din sud 
(Oltenia, Muntenia şi Dobrogea) la coadă. În acelaşi număr al 
revistei, Moldovan a publicat o notă editorială în care sublinia că 
nu este de acord cu aceste descoperiri. Evident, ele erau prea 
umilitoare pentru români şi îi dezbinau prea mult48. 

Secţiunea despre progresele eugeniei din străinătate includea 
de asemenea relatări regulate despre colonizare şi schimburile de 
populaţie, în principal în Italia fascistă şi Germania nazistă. Ca şi 
mentorii lor germani, adepţii şcolii lui Moldovan credeau că 
strămutarea şi colonizarea erau mijloace puternice de creare a 
unei comunităţi naţionale viguroase şi sănătoase din punct de 
vedere biologic49. La începutul anului 1938, Buletinul a relatat 
prima dată planurile italiene de a coloniza Abisinia; în toamna 
anului 1941 a fost relatată colonizarea cu ţărani germani a 


teritoriilor poloneze „încorporate”; în toamna anului 1942, 
repatrierea „voluntară” a croaților din provincia austriacă Stiria a 
atras atenţia redactorilor; şi, în fine, în primăvara anului 1943, s-a 
publicat o relatare mai detaliată decât de obicei a colonizării 
teritoriilor poloneze anexate cu etnici germani „repatriați? din 
diverse ţări ale Europei Centrale şi de Est50. Încă o dată, Făcăoaru a 
fost cel care a propus, încă din 1936, într-un raport prezentat 
Societăţii Române de Antropologie din Cluj, să fie aduşi românii 
din străinătate pentru a înlocui „minoritățile inferioare” din 
România51. Credea că dintr-un milion de etnici români care trăiau 
în străinătate, nu mai puţin de 500.000 îşi doreau să imigreze, dar a 
insistat că nu toată lumea ar trebui lăsată să intre în România, ci 
doar cei care reprezentau „valori biologice” superioare şi care îşi 
puteau dovedi abilităţile ca agricultori şi aveau uneltele necesare 
pentru a înfiinţa ferme viabile: 


Populaţia dinafara graniţelor dispusă să emigreze la noi ar fi prealabil 
cercetată şi clasificată din punct de vedere al valorii biologice. [...] Cu 
cât discriminarea va fi mai amănunţită şi mai severă, cu atât mai 
fericite vor fi rezultatele. Sentimentalismul n-are ce căuta aici. [...] 
Numărul admis la imigrare trebuie determinat nu de mijloacele 
statului, ci exclusiv de calitatea solicitanţilors2. 


La începutul anului 1942, Buletinul a publicat un veritabil 
panegiric al politicii regimului fascist italian de recolonizare a 
terenurilor revendicate din Italia (bonifica integrale), care era 
însoţit de încurajarea repatrierii imigranţilor italieni din 
străinătate. Articolul se încheia printr-un apel la elitele româneşti 
să înveţe din experienţa italiană şi să acţioneze fără întârziere53. 
În 1943, atât Râmneanţu, cât şi Moldovan s-au alăturat corului de 
voci care susțineau strămutarea românilor din străinătate în ţară. 
Şi în această privinţă exprimau poziţia comună a şcolii. Aşa cum s- 
a exprimat Moldovan, statul etnic „nu va putea fi desăvârşit şi nu 
va putea afla linişte până nu va cuprinde pe toţi fiii neamului între 
graniţele sale”54. 


Au fost eugeniştii români precursori ai noilor vremuri sau doar 
încercau să se poziţioneze favorabil în noul context din Europa şi 


ţara lor la sfârşitul anilor 1930? Evident, nu erau în niciun caz 
gânditori originali, deşi s-au străduit să ajusteze discursul eugenic 
importat din alte locuri, în special din Statele Unite, Germania şi 
Italia, la condiţiile româneşti şi la ceea ce considerau a fi interesele 
etnicilor români. Ca mulţi alţi politicieni şi intelectuali români, 
majoritatea eugeniştilor români au fost oportunişti, pretinzând că 
sunt democrați, deşi de un tip aparte, atunci când democraţia 
părea să fie singura abordare posibilă, apoi devenind explicit 
antidemocraţi când democraţia nu a mai fost la modă. Erau 
naţionalişti, dar, din nou, naționalismul lor tindea să fie mai mult 
sau mai puţin xenofob, în funcţie de ceea ce se considera a fi o 
normă la un moment dat. După al Doilea Război Mondial, cei mai 
mulţi dintre ei aveau să se adapteze cu succes la regimul 
comunist55. 

Până la izbucnirea războiului, cei mai mulţi dintre ei detestau 
să folosească explicit un limbaj violent în declaraţiile lor publice, 
pentru a nu-şi pierde respectabilitatea academică în Occident. 
Totuşi, conţinutul crezului lor mărturisit public a fost de la început 
antiliberal şi tot mai xenofob şi mai provocator, până când au 
devenit, la începutul anilor 1940, susţinători direcţi ai 
exclusivismului etnic şi ai violenţei masive. Mulţi naţionalişti 
români au evoluat în aceeaşi direcţie, dar contribuţia eugeniştilor 
a fost unică dintr-un anumit punct de vedere. Ei au fost primii care 
au dat noţiunii de neam - esenţială timp de decenii în imaginaţia 
naționalistă românească - o semnificaţie „biologică” dură, trecând 
alte simboluri ale etnicităţii, precum limba, cultura şi religia pe 
locul al doilea sau al treilea în raport cu biologia. Aşa cum s-a 
exprimat Marius Turda, au oferit un „model biologic al 
identităţii”56. Au oferit de asemenea o justificare „ştiinţifică” 
pentru această transformare discursivă. 

La începutul anilor 1940, limbajul „biologiei sănătoase” a 
devenit unul dintre punctele centrale ale discursului oficial al 
statului român, o schimbare care a avut consecinţe politice 
imediate şi profunde. Bineînţeles, această schimbare nu poate fi 
atribuită exclusiv unui mic grup de medici români care îşi spuneau 
eugenişti. Cu toate acestea, nu există nicio îndoială că au făcut tot 
ceea ce le-a stat în putinţă pentru a o facilita, a o încuraja şi a-i 
conferi prestigiu „ştiinţific”. 


Capitolul 5 


Ştiinţă modernă şi naționalism: 
două cazuri româneşti 


Cel mai eficient funcţionar public: Sabin Manuilă 


Persoana prin care ideile lui Moldovan au fost canalizate până la 
vârful piramidei guvernării româneşti a fost Sabin Manuilă, 
probabil cel mai bun funcţionar public al României interbelice. În 
general, el este recunoscut drept creatorul statisticii şi al 
demografiei „moderne” (adică „ştiinţifice”) din România, şi aceasta 
nu este o exagerare. Foarte inteligent, cu o exprimare clară şi bine 
organizat, a fost un administrator capabil şi tenace. Era de 
asemenea perspicace şi abil în politică. Capacitatea sa de a 
supravieţui politic sub regimuri foarte diferite şi de a-şi îmbunătăţi 
treptat poziţia în toate cercurile era impresionantă. Abilităţile sale 
de a-şi ascunde adevăratele gânduri şi intenţii erau fără egali. 
Manuilă s-a născut în 1894 în satul Sâmbăteni din Transilvania, 
în familia unui preot greco-catolic. Ambii părinţi au fost militanţi 
naţionalişti, iar unchiul său a fost nimeni altul decât Vasile Goldiş, 
fost lider al ASTRA. Şi-a obţinut diploma de bacalaureat în 1912 la 
liceul maghiar din Arad, un oraş cu 412.000 de locuitori, conform 
recensământului ungar din 1910, dintre care 59,1% români. Aşa 
cum şi-a amintit ulterior, în clasa sa de patruzeci de elevi erau doar 
doi etnici români şi un etnic german2. În 1912, Manuilă s-a înscris 
la şcoala medicală de la Universitatea din Budapesta, unde şi-a 
întrerupt studiile din cauza izbucnirii Primului Război Mondial (a 
fost doctor în armata austro-ungară), astfel că a absolvit-o în 1919. 
Dar chiar şi ca student, Manuilă a luat parte la transformările 


revoluţionare din Transilvania, servind în garda naţională română 
cu ajutorul căreia s-a preluat provincia de sub administraţia 
ungară în toamna anului 1918 şi a participat la Adunarea 
Naţională de la Alba Iulia din 1 decembrie 1918. După absolvire, 
Manuilă a reluat cursurile universitare la Departamentul de Igienă 
Publică de la Universitatea din Cluj, sub conducerea lui Iuliu 
Moldovan. În 1925-1926 a primit o bursă de la Fundaţia Rockefeller 
şi a studiat la Şcoala de lIgienă şi Sănătate Publică de la 
Universitatea Johns Hopkins, unde s-a specializat în „biostatistică”, 
„biometrie”, demografie şi administrarea sistemului de sănătate. 
După ce s-a întors în România, a lucrat pentru o scurtă perioadă ca 
inspector de sănătate publică în Transilvania, judeţul Cluj, şi pe 1 
aprilie 1927 a fost numit director general la Ministerul Muncii, 
Sănătăţii şi Bunăstării Sociale. Odată mutat la Bucureşti, a locuit 
aici până la fuga sa în Statele Unite în 1948, după ce comuniştii au 
preluat puterea. În 1927, când a fost înfiinţat Institutul de Igienă şi 
Sănătate Publică în Bucureşti, cu sprijinul Fundaţiei Rockefeller, 
Manuilă a devenit şef de departament al acestei instituţii, post pe 
care l-a ocupat până în 1940. 

Cariera lui Manuilă a intrat pe un curs ascendent vertiginos în 
martie 1930, când a fost însărcinat cu realizarea unui nou 
recensământ al populaţiei. Conform relatărilor lui Manuilă (1934), 
Fundaţia Rockefeller a iniţiat primul recensământ complet al 
populaţiei României Mari şi a pus la dispoziţie maşini de perforat 
folosite la procesarea datelor şi alte echipamente de ultimă 
generaţie3. Se pare că relaţia bună a lui Manuilă cu Fundaţia a fost 
de o importanţă vitală pentru această promovare. 

Realizarea recensământului din 29 decembrie 1930 a fost o 
sarcină uriaşă care trebuia îndeplinită în condiţii extrem de 
dificile: lipsa fondurilor publice, indiferenţă sau ostilitate din 
partea unui segment mare din clasa politică şi intelectuală, nivelul 
scăzut de pregătire al celor însărcinaţi cu efectuarea 
recensământului5. După colectarea datelor a început etapa şi mai 
dificilă a procesării lor: au trecut ani de zile până la sosirea 
maşinilor şi chiar şi atunci doar aproximativ 10% din nevoile de 
echipament modern au fost satisfăcute. Această situaţie explică de 
ce procesarea datelor nu s-a încheiată decât la sfârşitul anilor 1930, 
când a început publicarea rezultatelor recensământului (s-au 


publicat zece volume). Manuilă a perseverat în eforturile sale de a 
explica necesitatea unui recensământ, de a-şi instrui personalul 
(ceea ce presupunea predarea unor abilităţi de bază, precum 
tabelarea şi folosirea unei rigle de calcul) şi de a apăra reputaţia 
instituţiei sale. Se mândrea îndeosebi cu faptul că a fost prima 
persoană care a introdus metodele cele mai „avansate” ale 
organizării forţei de muncă, pe care le învățase în Statele Unite. 
Toţi angajaţii săi munceau în aceeaşi încăpere, ceea ce uşura 
supravegherea acestora şi nu aveau decât două pauze de câte 15 
minute în ziua de lucru”. 

Mai mult decât atât, Manuilă şi-a extins treptat baza 
instituţională. Numit director al Oficiului Demografic, creat în 
1931, a devenit şeful Institutului de Demografie şi Recensământ în 
1933, care a rezultat din fuziunea Oficiului Demografic cu 
Directoratul deja existent al Recensământului General al 
Populaţiei. Atunci când, în 1935, Institutul de Demografie şi 
Recensământ a fuzionat cu o altă instituţie de statistică, numită 
Institutul de Statistică Generală al Statului şi cu Departamentul de 
Statistică Agrară de sub conducerea Ministerului Agriculturii şi 
Domeniilor, noua instituţie a primit numele de Institutul Central 
de Statistică. Manuilă a ajuns şi la conducerea acestuia. Decretul 
regal din 7 ianuarie 1936 a încredinţat „executarea sau 
îndrumarea tuturor lucrărilor statistice privind Regatul României” 
către ICS şi a interzis în mod specific colectarea oricăror date 
statistice de către orice instituţie publică fără obţinerea prealabilă 
a unei autorizaţii de la ICS. Manuilă a reuşit să supravieţuiască mai 
multor reorganizări ale instituţiei, generate, se pare, de 
resentimente privind poziţia sa dominantă. După lovitura de stat 
prin care generalul Antonescu a ajuns la putere, la începutul lunii 
septembrie 1940, ascensiunea lui Manuilă a continuat fără 
întrerupere, atingând punctul culminant pe 1 iunie 1941, când un 
decret regal a făcut din ICS „singurul organ de statistică al 
statului”. Decretul mai preciza că „toate unităţile statistice, 
departamentele, cu bugetele, personalul, inventarul şi arhivele lor 
se încadrează în Institutul Central de Statistică, care trece [...] la 
Preşedinţia Consiliului de Miniştri”e. 


Nu este necesar să subscriem afirmației lui George K. Strobe, 


directorul Diviziei Internaţionale de Sănătate a Fundaţiei 
Rockefeller din 1953, conform căreia „Institutul a fost creaţia 
imaginaţiei lui [Manuilă], a înţelegerii sale şi a neobişnuitului 
geniu administrativ al acestuia. În 1938 l-a transformat în una 
dintre cele mai importante instituţii demografice ale Europei”, 
pentru a vedea că rolul personal al lui Manuilă în realizarea 
recensământului din 1930 — o sursă prețioasă de date de încredere 
despre România interbelică - şi în consolidarea ICS a fost într- 
adevăr decisivo. Şi nu există nicio îndoială că nu numai aspectele 
legate de succesul, prestigiul şi puterea sa personale au fost cele 
care i-au îndrumat acţiunile, ci şi devotamentul sincer faţă de o 
anumită viziune măreaţă: modernizarea cuprinzătoare a 
României. 

Pentru moment, perspectiva lui Manuilă asupra stării curente a 
naţiunii româneşti era sumbră. În studiul său din 1934, „Rolul 
statisticii în reorganizarea Statului. Constatări asupra reorganizării 
țării noastre”, care probabil nu a fost scris în vederea publicării, 
vorbea despre „necinstea care bântuie pe o scară întinsă” şi despre 
lipsa „unui spirit de disciplină”, despre „o țărănime neştiutoare de 
carte, industriaşi şi negustori cu foarte puţină carte”, alături de „o 
supraproducţie dezastruoasă de absolvenţi de şcoli secundare şi 
superioare” care nu doreau decât să devină funcţionari publici în 
loc să se angajeze într-o activitate economică independentă şi 
despre economie, a cărei stare „se putea exprima în fraza lapidară 
că suntem o ţară bogată într-un stat sărac”10. 

Doar statul putea să schimbe situaţia, continua Manuilă, dar 
pentru a reuşi trebuia să acţioneze ferm şi pe baza unui plan pe 
termen lung gândit ştiinţific. Într-un text scris în 1940, Manuilă a 
introdus o metaforă ce merită citată în întregime: 


Distanţa care desparte omul politic al vremurilor trecute de cel al 
vremurilor moderne este ca şi distanţa dintre cărăuşul de odinioară, 
care cunoştea pas cu pas drumul relativ scurt şi pe care-l parcurgea 
încet, limitându-şi încărcătura după cum îşi aprecia rezistenţa carului 
şi voinicia boilor, şi între inginerul de Calea Ferată care calculează 
matematic şi nu apreciază din ochi rezistenţa liniei ferate, capacitatea 
de încărcare a vagoanelor, forţa motrică a locomotivei şi alte elemente 
de acest gen11. 


Acest plan putea fi creat doar pe baza unor date bogate şi 
precise; fără statistică, statul avea să bâjbâie pe întuneric, aşa cum 
făcuse deja, ceea ce explica rezultatele slabe de până atunci. Datele 
statistice, aşa-zis complet obiective, de încredere şi „ştiinţifice” — 
într-un cuvânt, neproblematice — erau cheia rezolvării problemelor 
țării. Dar simpla colectare periodică de date statistice prin 
intermediul instituţiilor publice specializate nu era suficientă: 
statul însuşi trebuia reorganizat pe o „bază ştiinţifică”, astfel încât 
fiecare dintre organismele sale să devină o agenţie de colectare a 
datelor statistice şi fiecare dintre funcţionarii săi, un agent care 
colectează date: 


Astfel, statistica — pătrunzând cu tentaculele ei până în cele mai mici 
celule ale serviciilor publice - arată lacunele şi indică mijlocul de 
îndreptare şi complectare: raţionalizarea serviciilor. [...] La fiecare 
moment, activitatea întregii ţări ar putea fi exprimată în cifre şi 
fotografiată în grafice. 

Continuitatea de guvernare pe linia progresului ar fi asigurată. [...] 
Într-un cuvânt, am realiza visul unei perfecte organizări a ţării 
noastre12. 


Încrederea nemărginită a lui Manuilă în cifre şi în potenţialul 
lor transformator ne aminteşte de fascinația faţă de cercetarea 
cantitativă, atât de caracteristică climatului intelectual din 
Occident în ultimele decenii ale secolului al XIX-lea şi primele 
decenii ale secolului XX. Şi aici, o astfel de modă putea să 
„transforme oamenii în obiecte care pot fi manipulate”, aşa cum 
bine s-a exprimat Theodore M. Porter13. Lui Manuilă îi lipsea 
sofisticarea intelectuală pentru a vedea exagerările din 
revendicările sale. Iar naționalismul şi conservatorismul său l-au 
predispus la o colaborare strânsă cu dictaturile lui Carol al II-lea şi 
Ion Antonescu, care au împărtăşit entuziasmul lui pentru 
modernizarea promovată de stat. Sub conducerea lui Antonescu, 
ICS avea să-şi atingă apogeul puterii şi prestigiului, progresând 
rapid pe calea devenirii în centrul unui veritabil imperiu birocratic 
cu tentacule ce ajungeau în fiecare sat, dacă nu în fiecare 
gospodărie14. 


Sociologia ca „ştiinţă a naţiunii”: Dimitrie Gusti 


Succesul temporar înregistrat de Manuilă în construirea propriului 
imperiu birocratic (a fost rapid destrămat după preluarea puterii 
de către comunişti) nu a fost o experienţă unică în România anilor 
1930 şi 1940. Un alt caz mai bine cunoscut a fost cel al lui Dimitrie 
Gusti, profesor de sociologie din Bucureşti, a cărui ascensiune 
ştiinţifico-birocratică spectaculoasă şi cădere bruscă le-au precedat 
pe cele ale lui Manuilă. Este instructiv să examinăm istoria lui 
Gusti şi a şcolii lui în detaliu, deoarece ambii indivizi şi discipolii 
lor au colaborat strâns şi, după ce baza instituţională a lui Gusti a 
fost distrusă, mulţi dintre angajaţii săi şi-au găsit loc de muncă la 
ICS, unde au lucrat sub îndrumarea lui Manuilă în timpul celui de- 
al Doilea Război Mondial. 

Născut în 1880 la Iaşi, Dimitrie Gusti a absolvit liceul şi 
universitatea din acel oraş, unde a studiat sociologia şi economia. 
Din 1899 până în 1910 şi-a continuat educaţia la universităţile din 
Berlin, Leipzig (unde a obţinut doctoratul în sociologie) şi Paris, 
unde a urmat cursurile unor renumiţi sociologi germani şi 
francezi, precum Max Weber, Leopold von Wiese, Georg Simmel şi 
Emile Durkheim. Gusti a revenit la Iaşul în 1910 şi a devenit cadru 
didactic universitar, ajungând profesor în 1915. În 1918, când 
Ilaşiul a fost gazda unor valuri de refugiaţi din calea armatelor 
germane şi austro-ungare, printre care familia regală, guvernul şi 
parlamentul, Gusti a înfiinţat Asociaţia pentru Ştiinţă şi Reformă 
Socială, pe care a transformat-o în Institutul Social Român în 1921. 
Când catedra de profesor a lui Gusti a fost transferată la 
Universitatea din Bucureşti, în 1920, asociaţia/institutul l-au urmat. 
Denumirea de „Institut” induce în eroare totuşi, deoarece îi lipsea 
o bază materială, iar calitatea de membru erau doar onorifică, fără 
a atrage o obligaţie financiară. Era de fapt o platformă de 
interacţiune între lumea academică şi politicieni. Talentul lui Gusti 
de a lega şi de a menţine prietenii cu persoane care erau dezbinate 
de rivalități reciproce a fost de folos Institutului. Organizând o 
serie de conferinţe cu figuri publice invitate să susţină prelegeri pe 
diverse teme, dintre care unele erau publicate ulterior, Gusti a 
reuşit să stabilească contacte cu personalităţi influente fără a se 


alătura vreunei tabere politice, asigurându-şi astfel finanţarea de 
la guverne succesive diferite15. 

Gusti nu a fost doar profesor universitar cu foarte multe relaţii 
şi nici un alt „teoretician pur”, ca mulţi alţii în Europa Centrală şi 
de Est la acea dată. Era o personalitate importantă datorită 
ambiţiei şi capacităţii sale de a lega sociologia de reforma socială, 
pentru care cercetarea sociologică trebuia să ofere date în baza 
cărora să acţioneze, o viziune asupra viitorului şi recomandări 
concrete de acţiune. Viziunea lui Gusti asupra vocației sociologiei 
era cât se poate de cuprinzătoare; într-adevăr, sociologia avea 
capacitatea de a face realitatea socială inteligibilă în întregime. 
Gusti considera că societatea era „condiţionată” de „cadrele” sale 
cosmologice (naturale) şi biologice, juridice şi politice, istorice şi 
psihologice, dintre care toate aveau să facă obiectul cercetării 
sociale16. 

Şi mai important, Gusti şi-a imaginat societatea ca fiind formată 
din „unităţi” diverse care, în asociere cu alte unităţi, alcătuiau 
unităţi mai mari, începând cu familia, trecând apoi la sat, judeţ/ 
municipalitate şi ajungând la naţiune: „Națiunea este elementul cel 
mai de seamă al vieţii sociale de astăzi”17 (subliniere în original), 
afirma sociologul român. Cercetarea sociologică empirică avea 
astfel rolul de a cunoaşte națiunea. Pentru Gusti, sociologia era 
efectiv o „ştiinţă a naţiunii” care 


va determina Etica şi Politica Națiunii prin care neamul îşi va găsi 
drumul adevăratei realizări de sine18. 


Deoarece România era o naţiune de ţărani, cunoaşterea 
realităţii ţărănimii era de o importanţă vitală pentru sociologia 
românească. Unitatea de bază a vieţii ţăranilor era satul, astfel 
încât cunoaşterea vieţii satului avea să fie prima etapă a unei 
cercetări sociale empirice româneşti veritabile. Forma unei astfel 
de cercetări avea să fie o „monografie sociologică”, cu rolul de a 
descrie „o unitate” în cel mai mic detaliu. Producerea unui număr 
mare de astfel de monografii — ideal era să fie studiate toate satele, 
adică 15.000 — avea să asigure „ştiinţa Naţiunii”19. 

Gândirea lui Gusti a unit discursul sociologic contemporan cu 
experienţele cercetării de teren efectuate împreună cu studenţii 


săi. De fapt, teoriile sale au apărut în urma unor astfel de 
experienţe. În aprilie 1925, Gusti şi zece dintre studenţii săi au 
mers în satul Goicea Mare din judeţul Dolj (Oltenia), unde au 
experimentat „primul contact cu lumea satului”, fără a avea totuşi 
un plan de cercetare sau o metodologie. Datele brute, cu atât mai 
puţin rezultatele cercetării, nu au fost publicate niciodată20. Câţiva 
ani mai târziu, Gusti ştia mai bine ce voia să studieze şi îşi 
conturase modul în care avea să facă acest lucru. În timpul unor 
astfel de călătorii, Gusti şi studenţii săi vor studia cultura locală şi 
relaţiile sociale şi vor publica apoi datele culese într-o „monografie 
sociologică”. Din acest moment, călătoriile vor fi cunoscute sub 
numele de „campanii monografice”. După 1927, campaniile 
monografice ale studenţilor lui Gusti au devenit evenimente 
regulate, planificate şi organizate de profesor şi de asistenții săi şi 
promovate puternic atât în România, cât şi în străinătatez. 
Bucurându-se de un prestigiu tot mai mare, Gusti a primit şi mai 
mult sprijin de la noul rege, care se considera un mare reformator 
şi binefăcător al artelor şi ştiinţelor22. Mai mult, Gusti a trăit ani de 
zile cu sora Elenei Lupescu. Prin concubina sa, cu care s-a căsătorit 
ulterior, la presiunile lui Lupescu şi ale lui Carol, Gusti avea acces 
direct la rege23. 

Sprijinul statului pentru iniţiativele lui Gusti a crescut 
exponențial după restaurarea lui Carol în 1930 şi în special după 
1934, când Gusti a devenit directorul Fundaţiei Culturale Regale 
„Principele Carol”. Din 1934 până în 1939, numărul echipelor de 
studenţi conduse de Gusti a crescut de zece ori şi accentul s-a 
mutat de pe cercetare pe activităţi de tip Kulturtrăger, precum 
crearea de cooperative ţărăneşti, înfiinţarea de biblioteci, 
plantarea de copaci şi demonstrarea noilor tehnici în agronomie, 
silvicultură, economia gospodăriei, apicultură şi aşa mai departe24. 
Din 1925 până în 1945 s-au făcut cercetări în 626 de sate25. În 1936, 
Gusti a organizat impresionantul Muzeul al Satului Românesc din 
Bucureşti, în care erau expuse artefacte autentice ale culturii 
materiale din satele românești- colibe, mori de apă şi de vânt şi 
diverse unelte agricole —, precum şi biserici de lemn. Acest muzeu a 
devenit foarte cunoscut şi este considerat şi astăzi o importantă 
atracţie turistică. 

În vara aceluiaşi an, Gusti a sugerat ca proiectele de cercetare 


pentru echipele de studenţi să devină obligatorii pentru toţi cei 
care îşi încheiau studiile, iar în octombrie 1938 (adică după 
instituirea dictaturii regale) a fost promulgată o lege în acest sens. 
Legea prevedea înfiinţarea unei noi instituţii numite Serviciul 
Social, condusă de Gusti26. Drept urmare, în vara anului 1939, 
3.201 tineri din toată România au fost instruiți timp de 30 de zile în 
31 de centre pentru cea mai mare campanie monografică din toate 
timpurile, care urma să aibă loc în toamnă (132 de echipe faţă de 
230 în ultimii cinci ani)27. Această campanie nu a avut loc 
niciodată; pe 13 octombrie 1939, Legea Serviciului Social a fost 
suspendată, fără a mai fi reactivată vreodată28. 

Gusti se întinsese mai mult decât îi era plapuma, provocând 
resentimente puternice în diferite sfere. Aşa cum a notat în 
jurnalul său Constantin Argetoianu, care, ca prim-ministru, a 
ordonat desfiinţarea Serviciului Social (iniţiativa nu i-a aparţinut, 
dar a fost de acord cu ea, deoarece nu avea încredere în sociologie 
şi credea că experimentul costa prea mult), el însuşi a fost surprins 
să vadă cât de populară s-a dovedit această decizie: 


Suspendarea Serviciului Social a avut un răsunet extraordinar. Parcă s- 
ar fi luat din nou Plevna! Toată lumea e fericită! Primesc felicitări din 
toate părţile. [...] A fost pentru toată lumea o pacoste [...] Gusti e astăzi 
omul cel mai urât din Ţara Românească. Serviciul Social se amesteca în 
toate, stânjenea toate serviciile administraţiei. Personalul său, compus 
din oamenii cei mai nechemaţi, sub pretextul legăturilor directe ale 
Serviciului cu Rege, batjocorea lumea întreagă. 


Chiar şi regele, care s-a opus iniţial presiunii de a desfiinţa 
Serviciul Social, a cedat în cele din urmă, „cu lacrimi în ochi”, după 
ce i s-a spus că „nici pentru o mare victorie [militară] [prim- 
ministrul său n-ar] fi primit mai puţine felicitări decât primeşte el 
pentru suprimarea Serviciului Social”29. 

După suspendarea Serviciului Social şi mai ales după abdicarea 
lui Carol al II-lea în 6 septembrie 1940, baza instituţională a lui 
Gusti s-a prăbuşit. Ion Antonescu nu l-a sprijinit, deoarece Gusti 
era prea apropiat de fostul rege. În schimb, mulţi membri ai şcolii 
lui au fost angajaţi în ICS-ul lui Manuilă. Această mişcare a fost 
firească, deoarece Manuilă şi Gusti au colaborat îndeaproape 


începând cel puţin din 1930, când Gusti a condus o comisie pentru 
recensământul populaţiei al cărui director era Manuilă, care a 
participat de asemenea la mai multe campanii monografice ale 
echipelor lui Gusti 


Fotografia 5.1. Dimitrie Gusti la Congresul General al „Vetrelor culturale” 
(Bucureşti, 1938). Înfiinţate de studenţii lui în zonele rurale, aceste cluburi 
trebuiau să crească nivelul de cultură al ţărănimii. Gusti putea fi strict şi 
condescendent cu studenţii lui, dar manifesta un respect profund, până la 
autoumilire, când vorbea cu doamne din înalta societate. Abilitatea politică a 
lui Gusti i-a asigurat sprijin la cel mai înalt nivel pentru proiectele sale. 
Prin amabilitatea Arhivelor Naţionale ale României. 


Gusti a îndrumat mulţi sociologi de seamă, pe unii dintre ei 
sprijinindu-i prin recomandările sale să primească burse de studiu 
în străinătate de la Fundaţia Rockefeller. Ca şi în relaţiile sale cu 
politicieni români, Gusti a demonstrat o capacitate impresionantă 
de a se înconjura de studenţi cu orientări politice foarte diferite, 
uneori incompatibile. Unii dintre discipolii săi, precum Dumitru 
Cristian Amzăr şi Traian Herseni, aveau să devină legionari, cel 
dintâi intrând într-o polemică aprinsă cu maestrul său din motive 
care nu ţineau neapărat de politică, în timp ce alţii, ca Henri H. 
Stahl şi Octavian Neamţu, erau oarecum mai apropiaţi de stânga. 
Alţii, precum Anton Golopenţia, care în anii de război avea să fie 
adjunctul şi mâna dreaptă a lui Manuilă, aveau puţine preferinţe 
politice, dar împărtăşeau conceptul lui Manuilă asupra a ceea ce 


constituia „idealul naţional” (în 1933-1936, Golopenţia a studiat 
sociologia şi şi-a luat doctoratul la Universitatea din Leipzig, cu 
sprijinul financiar al Fundaţiei Rockefeller)31. 


Istoriile lui Gusti şi Manuilă sunt similare în mai multe privinţe. 
Ca şi Manuilă, Gusti era un adept entuziast al ştiinţei sociale şi visa 
să folosească instrucţia primită în ţările occidentale mai 
„avansate” pentru a transforma radical şi pentru a îmbunătăţi 
societatea românească. Asemenea lui Manuilă, Gusti s-a folosit de 
legăturile politice şi resursele statului pentru a-şi crea propria 
şcoală şi pentru a-şi extinde baza instituţională exagerat de mult, 
provocând resentimente în diferite tabere. În fine, ambii 
specialişti-birocraţi şi-au pierdut poziţiile de putere şi influenţă din 
cauza unor schimbări politice pe care nu le puteau controla. 

Deşi Manuilă şi Gusti pot fi consideraţi exemple ale ceea ce 
James Scott a numit pe bună dreptate o cultură a „modernismului 
superior” (high modernism), care punea accent pe realizarea unei 
transformări societale profunde, conform unui plan pe termen 
lung proiectat  „ştiinţific”, şi pe utilizarea puterilor 
guvernamentale, între cei doi au existat diferenţe considerabile, 
mai ales în ceea ce priveşte caracterul naţionalismului lor32. Mai 
exact, naționalismul lui Gusti a fost mai moderat decât 
naționalismul lui Manuilă. Este adevărat, Gusti, asemenea 
majorităţii intelectualilor români din perioada respectivă, 
considera că el şi munca lui serveau interesului naţiunii şi chiar s-a 
referit la membrii echipelor studenţeşti ca la „«funcţionari sociali», 
cărora Națiunea le-a încredinţat cele mai importante interese ale 
ei”33. Conceptul său de „naţiune” includea un element biologic 
(„sângele”), excluzând astfel efectiv minorităţile34. Prin urmare, 
campaniile monografice vizau sistematic exclusiv satele de etnici 
români şi le evitau pe celelalte3s. În plus, Gusti nu a sprijinit 
iniţiativa lui Stahl, Golopenţia şi Neamţu de a începe să colaboreze 
cu tineri sociologi din Ungaria, cedând astfel presiunii presei 
naţionaliste, politicienilor şi birocraţilor care s-au opus acestei 
iniţiative36. 

Dar Gusti nu trebuie judecat prea aspru din aceste cauze. Să ne 
amintim că nu a fost un gânditor original şi că în strădania sa de a 
construi un sistem de sociologie a folosit elemente din diverse 


discursuri, cele mai în vogă la acea dată. Astfel de elemente au fost 
tropii „rasei” şi „biologiei” ca elemente constitutive ale naţiunii, 
dar folosindu-le, Gusti le-a atenuat semnificaţia, punând în schimb 
accentul pe dimensiunile culturale şi psihologice ale conceptului 
de „naţiune”37. În mod similar, reticenţa sa în a colabora cu 
ungurii şi a aloca resurse pentru studiul minorităţilor naţionale, 
deşi ofensatoare pentru sensibilităţile noastre de azi, ar putea fi 
mai bine înţeleasă ca o consecinţă a conformismului său şi a ceea 
ce s-ar putea numi o strategie preventivă de supravieţuire în 
politica românească volatilă. Poate că Gusti a fost un oportunist 
tipic, dar nu a fost un naţionalist radical şi nici un ideolog al 
exclusivităţii etnice. 


O „demografie ştiinţifică”: Sabin Manuilă, continuare 


Prin comparaţie, naționalismul lui Manuilă avea un caracter mai 
radical şi mai dur din punct de vedere ideologic. Cel mai 
important, accentul pus de el pe rolul „biologiei” şi „sângelui” în 
constituirea unei naţiuni sau a unui neam (prefera al doilea 
termen şi aparent l-a folosit mai des decât Gusti) era mult mai 
pronunţat, aspect care, întâmplător, nu este surprinzător pentru 
un discipol al lui Moldovan. Este semnificativ că Manuilă a 
continuat să-şi venereze mentorul pe toată durata vieţii sale. Într- 
un articol din 6 august 1940, Manuilă subscria pe deplin la 
conceptul biopoliticii, aşa cum fusese formulat „cum mulţi ani în 
urmă” de Iuliu Moldovan, „părintele ştiinţei rasiste la noi”. A 
continuat să recomande ideile lui Moldovan ca bază pentru 
acţiunile guvernului în toate sferele38. În 1962, când locuia în 
Statele Unite şi se apropia de sfârşitul vieţii sale (a murit în 1964), 
Manuilă i-a dedicat una dintre ultimele sale publicaţii lui Iuliu 
Moldovan, „un mare om de ştiinţă [şi] ultimul preşedinte al 
«ASTREI»”39. 

Lumea lui Manuilă era una a „luptei etnice”. Noţiunea reflecta 
puternicul discurs rasist, considerat o normă în viaţa politică în 
partea ungară a monarhiei Habsburgilor dinaintea Marelui 


Război40. Această luptă se ducea simultan, presupunea Manuilă, pe 
mai multe fronturi, precum tehnologia, cultura, „dezvoltarea” şi 
„Diologia”. Era lumea unui joc cu sumă nulă, în care câştigul 
pentru un neam însemna o pierdere pentru altul. Mai puţin 
dezvoltate, popoarele „înapoiate? trebuiau să împrumute 
realizările tehnologice şi de altă natură ale „civilizaţiei” de la 
naţiunile mai avansate, pentru a supravieţui şi pentru a-şi împlini 
potenţialul creator. Dar civilizaţia era plină de pericole, deoarece 
putea submina „vitalitatea” unei anumite naţiuni. Această situaţie 
se explica prin rata mai mică a natalității şi adesea rata mai mare a 
mortalităţii ale populațiilor urbanizate. Manuilă numea chiar 
oraşele „cimitirele populaţiei”. Pentru ca oraşele să existe şi să 
crească, populaţiile lor trebuiau reînnoite continuu prin afluxul 
demografic din teritoriile rurale: „vitalitatea” sau „vigoarea 
biologică” a unui neam se găsea la sate. Aici se afla prin urmare 
problema crucială- oraşele erau necesare pentru că „generau 
civilizaţia” şi, prin urmare, modernitatea, dar sătenii erau şi ei 
necesari pentru că erau „generatori de populaţie” şi „apărătorii 
tradiţiei”. Era sarcina guvernului să garanteze echilibrul corect 
dintre cele două. 

În România exista încă o problemă, cea a „dezechilibrului” 
dintre compoziţia etnică a populaţiei din centrele urbane şi de la 
ţară: în timp ce în sate etnicii români predominau, în oraşe erau în 
minoritate faţă de „străini”- rezultatul unor decenii de 
„maghiarizare”, „rusificare” şi „germanizare”. Manuilă credea că, 
deoarece populaţiile urbane tind să dispară în câteva generaţii 
dacă nu sunt suplinite prin influxul de migranţi de la sate, centrele 
urbane româneşti se vor fi românizat spontan în câteva decenii. 
Pentru Manuilă, faptul că etnicii români aveau o rată mai mare a 
natalității decât cea a celor mai multe minorităţi era un semn 
providenţial, „manifestarea vigorii lor biologice mult mai mari”42. 
Statul trebuia să apere această „vigoare”, luptând în acelaşi timp 
împotriva mortalităţii mari din rândul etnicilor români, mai ales al 
copiilor, pentru a le stimula creşterea demografică. 

În pofida perspectivei optimiste a lui Manuilă privind „vigoarea 
biologică” a neamului românesc, el insista totuşi că, pentru ca 
românizarea oraşelor să aibă succes, statul trebuia să ia măsuri 
suplimentare. În special, trebuia să împiedice asimilarea 


românilor care se mutau în oraşe practic străine, să ghideze 
fluxurile de populaţie de la ţară în centrele urbane, în aşa fel încât 
să garanteze sosirea etnicilor români în oraşele care aveau nevoie 
de românizare, în timp ce nonromânii urmau să meargă în oraşele 
pe deplin româneşti din Vechiul Regat, ca să fie asimilați. 
Bineînţeles, statul trebuia să împiedice şi influxurile necontrolate 
ale populațiilor străine din afară, mai ales dacă aveau o „valoare 
intrinsecă de rasă” dubioasă (aici a propus urmarea exemplului 
Statelor Unite)43. În plus, încă din 1929 — într-un articol pentru care 
a primit un premiu de la Academia Română şi care l-a făcut foarte 
cunoscut- a afirmat că „îndatorirea patriotică a fiecărui guvern 
român” era „întărirea elementului românesc la graniţă [a ţării] şi 
slăbirea elementelor cu tendinţele centrifugale [respectiv 
minoritățile etnice] din acele regiuni” prin „organizarea unui 
schimb de populaţie cu ţările unde avem consângeni rupţi de 
trupul neamului nostru. În toate ţările cu care ne învecinăm, avem 
asemenea consângeni”44. Faptul că aceasta nu a fost o reclamă 
întâmplătoare din partea unui autor care, de altfel, părea să aibă 
discursul unui specialist moderat şi „obiectiv” se poate observa din 
reiterarea aceleiaşi idei în memorandumul său confidenţial din 
1932 şi în discursul său din noiembrie 1935 de la conferinţa 
prezidată de ministrul Instrucțiunii, Cultelor şi Artelor, dr. 
Constantin Angelescu45. 

La sfârşitul anilor 1920 şi în cea mai mare parte a anilor 1930, 
Manuilă nu vedea în general asimilarea cetăţenilor români de altă 
etnie ca un pericol pentru neamul românesc. Ca director al 
recensământului populaţiei din 1930, a introdus o întrebare 
suplimentară legată de neam, alături de limba maternă şi religie. 
Recenzorii au fost instruiți că răspunsurile trebuie să fie pur 
voluntare. Chiar dacă un respondent insista pe o identitate care nu 
avea niciun sens pentru recenzor- de exemplu, un individ de 
religie musulmană care se identifica drept polonez -, aceştia 
trebuiau să o înregistreze, după ce încercau mai întâi să explice 
incompatibilitatea unui astfel de răspuns46. Această inovaţie avea 
o implicaţie politică. Deoarece în Transilvania dinaintea Primului 
Război Mondial recensămintele ungare nu înregistraseră etnia, ci 
doar limba maternă, mulţi evrei asimilați lingvistic şi unii membri 
ai altor minorităţi au fost practic numărați ca maghiari, numărul 


acestora crescând astfel. Permiţând unor asemenea oameni să-şi 
indice etnia alături de limba maternă, Manuilă spera — corect, după 
cum s-a dovedit- să demonstreze că preponderența etnicilor 
români faţă de etnicii maghiari din regiune era mai mare decât 
sugerau recensămintele ungare47. 

Dar o astfel de strategie se opunea convingerilor altor făuritori 
de naţiune români — de exemplu, cei care insistau că secuii erau „în 
realitate” români maghiarizați, care trebuiau să se întoarcă la 
„adevărata” lor identitate naţională, adică să fie reromânizaţi, sau 
cei care urmau aceeaşi strategie de reromânizare vizavi de 
ucrainenii din Bucovina48. Ca răspuns la aceste critici, Manuilă a 
subliniat că, din raţiuni de stat, sentimentele psihologice ale unui 
individ de apartenenţă la un grup etnic sau altul erau mai 
importante decât „biologia” sa: dacă un individ prefera să-şi scrie 
numele de familie Bukur (în maghiară) în loc de Bucur (în română) 
şi se declara ungur, însemna că „s-a înstrăinat cu totul de noi”49. 

Totuşi, nu trebuie să acordăm prea mare importanţă accentului 
pus de Manuilă pe psihologie şi cultură în raport cu „biologia”. Cel 
puţin parţial, acesta se explică prin unele calcule politice privind 
furnizarea unor statistici referitoare la Transilvania mai favorabile 
românilor, aşa cum am menţionat deja. Apoi, identitatea naţională 
era pentru Manuilă un concept rigid şi exclusivist. Puteai fi român, 
maghiar sau evreu, dar nu mai multe odată. De exemplu, nu te 
puteai simţi maghiar din punct de vedere cultural şi să fii un bun 
cetăţean român. Bineînţeles, nu ne putem aştepta la o sensibilitate 
postmodernă de la un demograf român din anii 1930, dar este 
important să reținem că o astfel de înţelegere a identităţii etnico- 
naţionale alimenta suspiciunea şi intoleranţa faţă de toţi cei care 
erau pe deplin români din punct de vedere cultural. Iar ostilitatea 
lui Manuilă faţă de românii de altă etnie era într-adevăr puternică. 
De exemplu, atunci când în memorandumul său din 1932 a 
recomandat crearea unui subsecretariat de stat al minorităţilor cu 
puteri extinse, atrăgea atenţia că acesta nu putea fi condus sub 
nicio formă de un membru al unei minorităţi etnice: 


Acei care au făcut vreodată politică minoritară [aluzia la participarea 
sa în politică de partea minorităţii româneşti în Transilvania pe timpul 
Imperiului Austro-Ungar] ştiu foarte bine ce valoare au declaraţiile 


oficiale de loialitate ale minorităţilor şi în ce măsură Statul îşi poate 
încredința siguranţa pe mâna minorităţilor5o. 


În plus, preferința lui Manuilă pentru „psihologie” faţă de 
„biologie” avea limitele sale. O excepţie o formau romii. Încă din 
1934, într-un interviu în care îşi exprima îndoiala privind noţiunea 
de „rasă pură”, a insistat în acelaşi timp că existau totuşi „trăsături 
rasiale bine definite”, a căror existenţă nu putea fi negată, 
deoarece se stabiliseră „ştiinţific”. Romii, de exemplu, aveau sânge 
care nu era de origine europeană şi care îi predispunea la „a râvni 
bunurile altora”. Faptul că „trăiau în promiscuitate” nu făcea decât 
să evidenţieze pericolul pe care îl reprezentau51. Începând din 
1940 a scris o serie de texte, unele publicate, altele confidenţiale, în 
care, într-un limbaj foarte explicit, invoca „soluţia” radicală la 
„problema ţiganilor”: „Amestecul ţigănesc în sângele românesc 
este cea mai disgenică influenţă care afectează rasa noastră” 
(noiembrie 1940); „Marea problemă rasială a României este 
problema ţiganilor [...] nu s-a făcut nimic până acum să se rezolve 
această problemă” (la începutul anului 1941); şi „Ţiganii din 
România (o punere la punct a lor ca problemă de Stat)” (probabil la 
începutul anului 1942). Personalul institutului său a dedicat doar 
în 1941 1.741 de ore pentru a studia modurile de realizare a unei 
asemenea soluţii5?. 

Multă vreme, Manuilă a avut o reputaţie de iudeofil, atât pe 
plan intern, cât şi extern53. Această reputaţie nu este una meritată. 
Manuilă nu a fost un antisemit visceral, paranoic (paranoia sa era 
axată mai ales pe maghiari şi romi), dar nu a protestat împotriva 
antisemitismului. Evreii nu erau preocuparea sa primară, dar 
considera că prezenţa lor în ţară era în detrimentul bunăstării 
acesteia şi că trebuiau „înlăturaţi” - în general, fiind forţaţi să 
emigreze, dar locul în care aveau să meargă, în Palestina sau 
altundeva, nu prezenta interes pentru el. În anii 1930, Manuilă îi 
ataca în mod regulat pe refugiații din est, atât evrei, cât şi ruşi, care 
ar fi venit în număr mare şi aveau tendinţa de a destabiliza 
„echilibrul dintre profesii” şi nu doreau să fie asimilaţi54. 

Este adevărat totuşi că naţionaliştii de dreapta l-au acuzat de 
iudeofilie, care era acelaşi lucru cu lipsa patriotismului. 
Îngrijorarea lor era că cercetarea statistică a lui Manuilă nu reuşise 


să le confirme afirmaţiile exagerate despre „milioanele” de evrei 
care „au invadat” România după Primul Război Mondial, în cea 
mai mare parte ca refugiaţi de pe teritoriul fostului Imperiu Rus. 
Cifra recensământului din 1930 — 728.115 evrei sau 4% din totalul 
populaţiei — era departe de a le satisface dorinţa de a-şi confirma 
propriile prejudecăţis5. Manuilă a simţit nevoia să se apere. Într-un 
memorandum adresat guvernului la sfârşitul anului 1938 a 
explicat discrepanţa dintre percepţie şi realitate după cum 
urmează. Evreii erau incomparabil mai urbanizaţi decât etnicii 
români (68% faţă de 16,5%) şi erau puternic concentrați în comerţ 
şi împrumuturile monetare (31,3%), precum şi în alte „profesii 
profitabile”. Prin urmare, evreii „apăreau la vedere necontenit şi 
pretutindeni unde circulau oamenii şi bunurile” şi astfel aveau o 
vizibilitate mai mare decât alte grupuri etnice. Totuşi, înregistrarea 
unui număr mai mic de evrei nu însemna că nu exista o problemă 
evreiască, ci doar că avea un caracter mai mult „calitativ” decât 
„cantitativ”. 


Adevărul este că România nu poate suporta presiunea nici a unei 
populaţii evreeşti de 780.000 evrei [...]. 

Nu exista nici o altă ţară din lume, unde problema evreească să se 
prezinte atât de grav ca în România, tocmai datorită aspectului 
suprapopulaţiei calitative evreeşti din ţara noastră [...]. 

Socotesc că nu există nici o altă problemă demografică care să 
intereseze mai mult viaţa economică a ţării decât aceasta56. 


Ca în cazul multor naţionalişti români, ideile lui Manuilă au 
cunoscut o oarecare radicalizare la sfârşitul anilor 1930, dar 
momentul de cumpănă a trecut în 1940. Fără îndoială, conceptul 
lui de „politică de populaţie”, aşa cum l-a formulat la sfârşitul 
anilor 1920 şi la care a aderat până în 1940, conţinea deja un 
potenţial semnificativ de  metamorfozare într-o formă 
respingătoare şi violentă de rasism, dar erau necesare 
transformări profunde ale politicii internaţionale din Europa şi din 
țara sa pentru ca aceasta să se producă. Putem data cu precizie 
această metamorfoză: vara anului 1940. La sfârşitul lunii mai a 
acelui an, textele lui Manuilă conţineau prea puţine indicii care 
puteau să prezică transformările profunde din gândirea sa ce au 


avut loc doar câteva luni mai târziu57. Dar la 6 august 1940, vorbea 
deja despre o politică a populaţiei îndreptată spre „omogenizarea 
etnică” completă a ţării printr-un schimb masiv de populaţie cu 
țările învecinate în care existau „români de sânge”. Un astfel de 
schimb era „un remediu eroic, dureros, dar necesar”. „Întreaga 
acţiune a Statului trebuie să fie pătrunsă de grija progresului 
demografic al ţării.” Un astfel de progres nu putea fi separat de 
îmbunătăţirea „calitativă? a națiunii- de aici necesitatea 
îndrumării acţiunilor statului prin conceptul de biopolitică, aşa 
cum fusese definit de Iuliu Moldovanss. 

Manuilă şi-a explicat punctul de vedere mai detaliat într-un 
memorandum din 19 decembrie 1940, în care a pledat pentru o 
„politică de populaţie” mai sistematică, incluzând atât creşterea 
cantitativă, cât şi îmbunătăţirea calitativă a populaţiei, schimbul 
de populaţie, colonizarea şi transferarea de populaţii pe baza 
experienţei puterilor Axei şi a succeselor înregistrate de acestea în 
„cucerirea spaţiilor vitale”59. Într-un articol din numărul pe 
ianuarie 1941 al Buletinului eugenic şi biopolitic, Manuilă a 
subliniat importanţa „biologiei”, a menţinerii păturii sociale a 
ţăranilor pentru „vitalitatea naţiunii” şi a selecţiei deliberate a unei 
elite naţionaleso. În memorandumul său din primăvara anului 
1941, el vorbea despre „idealul naţional” care „trebuia să fie 
obţinerea omogenităţii etnice integrale în graniţele fireşti ale 
românismului, în timpul cel mai scurt posibil, şi apoi stabilirea 
fundamentului cultural genuin pentru valorificarea românismului 
în concurenţa dintre popoare”61. Manuilă şi-a petrecut următorii 
ani din viaţă în serviciul acestui „ideal”, lăsând o amprentă 
puternică pe gândirea şi acţiunile guvernului român de la acea 
dată. 

Începând cu sfârşitul anului 1940, limbajul folosit de Manuilă 
împotriva evreilor a devenit semnificativ mai violent. În acelaşi 
memorandum din primăvara anului 1941 în care ataca romii, 
considerându-i cea mai mare problemă rasială a României, 
Manuilă a vorbit şi despre nevoia urgentă de a-i obliga pe evrei să 
emigreze, adăugând că prioritatea nu era emigrarea evreilor 
bătrâni şi bogaţi, ci a celor tineri şi săraci. Cum de obicei aceşti 
oameni nu emigrau, „problema” a rămas nerezolvată. Într-o 
referinţă voalată la evoluţia politicii naziste antisemite a adăugat 


ameninţător: „Problema aceasta, ca toate celelalte, are momentul 
ei, care nu trebuie pierdut sub niciun motiv şi care poate apare în 
orice moment”62. 

Limbajul lui Manuilă exprimă extrem de clar motivele care stau 
la baza acestei transformări ideologice. În esență, a rămas 
credincios ideii fundamentale privind necesitatea ca anumite 
naţiuni mai slabe şi mai mici, ca România, să se dezvolte pe liniile 
trasate de vecinii lor mai puternici şi mai dezvoltați. „Singura” 
diferenţă era că, de data aceasta, Germania nazistă, şi nu 
democraţiile occidentale, precum Franţa şi Marea Britanie, era cea 
care trasa drumul spre viitor. Logica lui Manuilă - ca şi a multor, 
dacă nu a majorităţii membrilor clasei intelectuale şi politice 
româneşti- era simplă: deoarece Germania copleşise Franţa în 
războiul-fulger din mai-iunie 1940, supremaţia sa pe continentul 
european era asigurată pentru mulţi ani. Prin urmare, Germania 
înlocuise Franţa ca model de dezvoltare. Faptul că „politica de 
populaţie” de natură rasială era o piatră de hotar a politicii interne 
şi externe naziste era un semn clar că şi România trebuia să adopte 
o orientare similară. Iată ce a scris Manuilă în august 1941 despre 
logica noii sale versiuni de „politică a populaţiei”: 


Dirijarea politicii de populaţie este cel mai nou capitol al tehnicii 
moderne de guvernământ. Ea nu se poate face în mod empiric şi nici 
nu se poate experimenta. Pentru că o greşeală tactică poate să întârzie 
ritmul de progres cantitativ şi calitativ al unei populaţiuni, schimbând 
raportul de forţe între popoare. 

Politica de populaţie trebuie să fie şi cauza, şi efectul politicii generale. 
Ea tinde să devină un ideal politic, spre care năzuiesc popoarele 
dinamice, cari manifestă dorinţa vitală de dominare63. 


Nu există nicio îndoială în privinţa ţărilor la care se gândea 
Manuilă atunci când vorbea despre „popoarele dinamice”. Dar 
alegerea cuvintelor sale sugerează de asemenea că vedea noua 
realitate politică din Europa şi România ca pe o şansă de a 
implementa preceptele sale de „politică de populaţie” şi 
„biopolitică” de o manieră mai completă, fără compromisuri şi 
ezitări. Nu putem să nu avem sentimentul că, la sfârşitul anului 
1940 şi în 1941, Manuilă, ca şi fostul său mentor Moldovan şi alţi 


eugenişti, credea că succesele Germaniei le justificau punctul de 
vedere. Se simţea o atitudine de genul „nu v-am spus că aşa o să 
fie?” în scrierile lor de la acea dată. 


Capitolul 6 


Schimbul de populaţie cu Bulgaria: 
„O oportunitate ratată”? 


Negocierea schimbului de populaţie 


În toamna anului 1941, România a făcut, pentru prima dată în 
istoria sa, un schimb masiv de populaţie. Politica de „omogenizare 
etnică” prin schimb de populaţie, discutată şi respinsă în 
negocierile cu ungurii privind Transilvania, a avut ca rezultat 
migrații de populaţii forţate masive, ca parte a unui acord cu 
Bulgaria referitor la sudul Dobrogei. Deşi schimbul a fost realizat 
de un nou guvern al lui Ion Antonescu, care la acea dată împărțea 
puterea cu Garda de Fier, schiţa planului acestuia fusese alcătuită 
sub conducerea lui Ion Gigurtu şi Manoilescu, luând o formă 
concretă în timpul negocierilor cu Bulgaria. (Manoilescu a rămas 
în funcţie zece zile după demisia lui Gigurtu şi şi-a părăsit poziţia 
în 14 septembrie 1940.) 

Aceste negocieri, demarate în 19 august la Craiova, i-au pus pe 
diplomaţii români faţă în faţă cu o situaţie chiar mai dificilă decât 
cea cu care s-au confruntat la Turnu-Severin şi Viena. Încă din 31 
iulie, Hitler se hotărâse asupra modului în care voia rezolvată 
disputa teritorială dintre cele două ţări: retrocedarea întregului 
Cadrilater Bulgariei, nordul Dobrogei rămânând în mâinile 
românilor. Această pierdere teritorială era mult mai mare decât 
erau românii pregătiţi să ia în calcul, dar nu suficient de mare 
pentru a-i satisface complet pe bulgari, care încă sperau să 
primească toată Dobrogea. Hitler le-a transmis clar poziţia sa atât 
bulgarilor, cât şi românilor, la aproximativ aceeaşi dată2. 


Drepturile româneşti asupra sudului Dobrogei erau 
considerabil mai discutabile decât cele asupra Transilvaniei, 
deoarece la momentul anexării sale în 1913, etnicii români 
alcătuiau doar un foarte mic procent din populație şi, în pofida 
tuturor eforturilor de românizare din perioada interbelică, aceştia 
erau încă o minoritate în 1940 (vezi capitolul 2). Când provincia a 
fost anexată pentru prima dată în 1913, unii intelectuali români, 
inclusiv istoricul Nicolae Iorga, au protestat public împotriva 
anexării, considerând-o nefondată şi potențial dăunătoare țării, 
fiindcă din cauza ei prea multe persoane de altă etnie decât cea 
română au devenit cetățeni. Citate din aceste declarații publice au 
fost folosite corespunzător de publiciştii şi diplomații bulgari, 
inclusiv în timpul negocierilor de la Craiova, pentru a demonta 
poziția românească cu privire la sudul Dobrogei3. 

Opinia publică românească a rămas în mare măsură 
indiferentă la soarta Cadrilaterului4. În Consiliul de Coroană din 20 
august 1940, în care s-a discutat tactica de negociere de la Craiova 
şi Turnu-Severin, Iorga s-a exprimat încă o dată în favoarea 
retrocedării sudului Dobrogei către Bulgaria, repetând afirmaţia sa 
sarcastică din 1913 că românii nu aveau niciun drept istoric şi 
etnic asupra regiunii: „Dacă câştigăm o prietenie [cu Bulgaria] cu 
preţul lui, nu am plătit-o prea mult”. Declaraţiile lui Vaida-Voevod 
au fost similare cu cele ale lui Iorga şi se pare că această poziţie 
reprezenta punctul de vedere al majorităţiis. Liderii Partidului 
Naţional Ţărănesc, care denunţau Dictatul de la Viena şi 
acceptarea acestuia de către Carol, simțeau şi ei că nu merita să 
lupţi pentru Cadrilater şi că drepturile româneşti asupra regiunii 
erau îndoielnice. 

În plus, Germania şi Italia nu erau singurele ţări care puneau 
presiune pe România pentru a ceda Cadrilaterul Bulgariei - Marea 
Britanie şi Franţa făceau acelaşi lucru. Încă din mai 1939, Londra a 
sugerat că Bucureştiul ar trebui să ia în calcul o astfel de 
posibilitate pentru a scoate Bulgaria de sub influenţă germană şi 
pentru a o aduce în Antanta balcanică. Urmând acest sfat, românii 
au început să negocieze fără prea mare tragere de inimă cu 
Bulgaria, dar negocierile au eşuat curând, pierzându-se ocazia de a 
rezolva această dispută în condiţii mai puţin umilitoare7. La 4 
septembrie 1940, Winston Churchill a declarat în Camera 


Comunelor că a crezut întotdeauna că sudul Dobrogei ar trebui 
retrocedat Bulgariei, iar lordul Halifax, ministrul de Externe, a 
salutat negocierile dintre Bulgaria şi România pe această 
problemăs. 

În august-septembrie 1940, nu bulgarii şi românii au fost cei 
care au decis care avea să le fie graniţa, ci Hitler. Pe 4 septembrie 
1940, acesta a hotărât în cele din urmă că negocierile se 
prelungiseră prea mult şi a cerut ca acestea să ia imediat sfârşit în 
condiţiile indicate în telegramele sale către Sofia şi Bucureşti din 
31 iulie: retrocedarea sudului Dobrogei către Bulgaria, nici mai 
mult, nici mai puţin. Tratatul care stipula acelaşi lucru a fost 
semnat trei zile mai târziu”. 

Întârzierile de la Craiova nu au fost rezultatul disputei 
teritoriale în sine: deoarece poziţia lui Hitler era cunoscută încă de 
la început, nu erau prea multe de negociat. Adevărata problemă a 
negocierilor era schimbul de populaţie. Propunerea a fost 
prezentată de delegaţia românească condusă de Alexandru 
Cretzianu, unul dintre cei mai lucizi şi mai educați diplomaţi 
români, la acea dată secretarul general al Ministerului Afacerilor 
Externe de la Bucureşti. Insistenţa românilor pe ideea lor a dus la 
introducerea articolului 3 al Tratatului de la Craiova privind 
schimbul obligatoriu de etnici bulgari din nordul Dobrogei cu 
etnici români din partea de sud a aceleiaşi regiuni istorice10. 

Şi în acest caz, diferenţa dintre politica față de Dobrogea şi 
Transilvania era frapantă. Pierderea nordului Transilvaniei în 
favoarea Ungariei i-a făcut imediat pe români să-şi piardă interesul 
faţă de schimbul de populaţie. Ulterior, pe întreaga durată a celui 
de-al Doilea Război Mondial, guvernul român a descurajat în mod 
activ emigrarea etnicilor români din nordul Transilvaniei, 
posibilitate stipulată în Dictatul de la Viena cu Ungaria. Motivul 
acestei inversări a politicii era convingerea românilor că, deoarece 
supremaţia numerică a etnicilor români faţă de etnicii maghiari a 
constituit principalul argument al anexării Transilvaniei de către 
România după Primul Război Mondial, menţinerea acestei situaţii 
era o condiţie sine qua non pentru retrocedarea nordului 
Transilvaniei în favoarea românilor în cele din urmă11. Spre 
deosebire de cedarea nordului Transilvaniei, renunţarea la sudul 
Dobrogei a fost percepută la acea dată ca o pierdere permanentă. 


Fiindcă revenirea sudului Dobrogei la România nu era o problemă 
importantă pentru guvernul român, acesta a decis că era 
momentul să avanseze pe calea spre „purificarea etnică” completă. 

Astfel, avântul iniţial pentru schimbul de populaţie a fost 
ideologic şi prin urmare Cretzianu a propus mai întâi schimbul 
tuturor etnicilor bulgari din România cu toţi etnicii români din 
Bulgaria12. Propunerea, acceptată iniţial de bulgari, a fost 
denunţată de ambele tabere, din motive diferite. Românii erau 
îngrijoraţi de discrepanţa cifrelor. Ei estimau că după pierderile 
teritoriale din vara anului 1940, aproximativ 80.000 de etnici 
bulgari locuiau în România, în timp ce sursele bulgare indicau că, 
potrivit recensământului din 1926, numărul de etnici români din 
Bulgaria, împreună cu aromânii, era de 69.08013. Românii bănuiau 
că bulgarii trişau şi că de fapt numărul lor era de 80.000, aşa cum 
estima Victor Cădere, ministrul român de la Sofia, sau chiar de 
300.000, aşa cum credea Florescu, preşedintele Societăţii Culturale 
a Românilor din Bulgaria „Timoc”14. Dar cum puteau fi verificate 
aceste date pentru a determina etnia a mii şi mii de oameni din 
Bulgaria? Aşa cum a observat Cădere, bulgarii nu aveau să permită 
înfiinţarea unor comisii mixte însărcinate cu stabilirea adevărului, 
în timp ce societăţile culturale ale românilor din Bulgaria erau 
prea slabe pentru a fi de vreun ajutor. Prin urmare, singurul mod 
posibil de a avansa era pe „baza declaraţiilor individuale”, în 
realitate acte strict voluntare. Totuşi, dat fiind că etnicii români din 
Bulgaria nu aveau „sentimentul solidarităţii etnice” din cauza 
„condiţiilor vitrege”, a continuat Cădere, nu toţi etnicii români vor 
lua hotărârea de a emigra. Cel mai probabil, oamenii cei mai bogaţi 
şi mai valoroşi din punct de vedere economic vor rămâne în 
Bulgaria, iar săracii se vor hotări probabil să emigreze. Aceşti 
oameni aveau să fie o povară pentru stat. 

Astfel, după ce a declarat că „ideea schimbului de populaţii 
integral apare ca un imperativ naţional”, Cădere a continuat 
spunând că în acest caz concret era bine să se procedeze cu 
precauţie. Ideea sa era de a cere doar emigrarea etnicilor români 
din Cadrilater şi nici măcar a tuturor acestora, ci doar a 
coloniştilor de după Primul Război Mondial. Locuitorii mai vechi 
de origine etnică română ai regiunii puteau să rămână în sudul 
Dobrogei15. De fapt, propunerea lui Cădere a sabotat angajamentul 


ideologic al lui Manoilescu faţă de „schimbul de populaţii integral”, 
deoarece acceptarea acestuia însemna că doar cei care erau nevoiţi 
să emigreze din Bulgaria - coloniştii de pe pământurile confiscate 
de la populaţia locală care urmau să fie forțați de autorităţile 
bulgare să fugă din Bulgaria — aveau să fie schimbaţi. 

Cretzianu a fost imediat de acord cu această propunere şi chiar 
şi Manoilescu a acceptat-o în 20 august. Conform acestei formule, 
emigrarea avea să fie obligatorie pentru bulgarii din România şi 
românii din Cadrilater „până la coincidenţa numerelor [lor]” şi 
opţională pentru restul minorităţilor respective din celor două 
ţări16. 

Totuşi, bulgarii, după ce au fost de acord cu schimbul 
obligatoriu de populaţie, şi-au schimbat ulterior poziţia. Motivele 
lor i-au fost explicate lui Cretzianu de Svetoslav Pomenov şi T. 
Teodorov din delegaţia bulgară după cum urmează. În primul 
rând, Bulgaria avea propria experienţă în acceptarea refugiaților 
din Balcani ca urmare a războaielor pierdute şi a schimbului de 
populaţie cu Grecia17. Sofia ştia că strămutările masive cauzau 
tragedii umane enorme şi că schimbul de populaţie nu era 
semnificativ diferit de expulzare: aşa cum a declarat Teodorov, 
când etnicii bulgari „schimbaţi” cu Grecia au sosit în Bulgaria, nu 
erau într-o stare mai bună decât refugiații din alte părţi din 
Balcani. De asemenea, populaţia bulgară transferată întâmpina 
dificultăţi extrem de mari în a primi compensaţii pentru 
proprietăţile lăsate în urmă în Grecia, deşi acestea erau stipulate 
prin tratat. În al treilea rând, Bulgaria nu avea suficient teritoriu 
pentru a-i găzdui pe toţi bulgarii din România; într-adevăr, bulgarii 
se aşteptau ca sudul Dobrogei să fie părăsit de coloniştii români, 
devenind astfel disponibilă pentru strămutării o suprafaţă 
considerabilă de teren, pe care statul bulgar se angajase deja să o 
retrocedeze foştilor proprietari ai pământurilor confiscate de 
statul român de la localnici, astfel încât, în cele din urmă, 
suprafeţele de teren libere pentru cei veniţi din România aveau să 
fie nesemnificative. În fine, guvernul bulgar nu era interesat să-i 
vadă plecând pe etnicii români din Bulgaria, deoarece îi considera 
cetăţeni loiali ai statului18. 

Prin urmare, bulgarii au propus ca toate schimburile de 
populaţie să fie voluntare. Această sugestie era, bineînţeles, în 


interesul lor, deoarece coloniştii români ar fi plecat cu certitudine 
din sudul Dobrogei, pământurile lor fiind retrocedate foştilor 
proprietari bulgari. Pe de altă parte, dacă această idee ar fi fost 
acceptată, Bulgaria nu ar fi fost obligată să absoarbă un număr 
mare de etnici bulgari din România. Sub presiunea puternică din 
partea Germaniei de a încheia disputa rapid, românii şi-au 
modificat încă o dată poziţia. Cretzianu a propus ca schimbul 
obligatoriu să se limiteze doar la sudul şi la nordul Dobrogei, dar 
ca etnicilor români locuitori ai sudului Dobrogei să li se permită să 
rămână şi să se semneze un alt pact odată cu tratatul principal, 
privind protecţia minorităţilor în ambele ţări. Bulgarii au fost de 
acord cu ideea de a limita schimbul la Dobrogea, dar au refuzat 
ferm să ia în calcul a doua şi a treia propunere. Au sugerat de 
asemenea ca tratatul să stipuleze expres posibilitatea de a organiza 
în viitor un schimb voluntar de populaţie pentru restul ţărilor. În 
26 august, Manoilescu a acceptat propunerile bulgarilor, dar a 
insistat că tratatul privind minoritățile trebuia semnat. A fost atât 
de supărat de refuzul încăpățânat al bulgarilor de a accepta un 
astfel de tratat (bănuia că aceştia se pregăteau să-i „sacrifice 
etniceşte”), încât a ameninţat chiar cu întreruperea discuţiilor. În 
realitate, refuzul bulgarilor de a semna un tratat separat privind 
minoritățile se baza în principal pe bănuiala lor privind intenţiile 
românilor: au calculat că un tratat privind minoritățile le-ar putea 
oferi românilor o bază legală pentru a se amesteca în afacerile 
interne ale Bulgariei şi poate, într-o zi, să emită pretenţii la 
teritoriul bulgar20. 

Totuşi, românii nu erau în poziţia de a trece la ameninţări şi au 
trebuit să cedeze la ambele puncte. Dar, când totul părea pregătit 
pentru semnarea tratatului, bulgarii şi-au dat brusc seama că 
Cretzianu îi păcălise: deşi proiectul de tratat limita schimbul de 
populaţie la Dobrogea, nu spunea nimic despre numărul de 
oameni care urmau să fie schimbaţi. Aşa cum i-a transmis 
Pomenov lui Cretzianu cu doar două ore înainte de ceremonia de 
semnare, ei presupuseseră mereu că numărul etnicilor bulgari 
care aveau să fie obligaţi să părăsească sudul Dobrogei nu putea fi 
mai mare de 42.000 şi acum doreau o scrisoare formală care să le 
confirme presupunerea. În mod cert, bulgarii erau de bună- 
credinţă: recensământul românesc din 1930 număra 39.100 de 


etnici bulgari în nordul Dobrogei şi 42.000 era numărul lor 
probabil aproximativ din 1940, pe baza ratei natalității lor 
naturale21. Dar Cretzianu a refuzat sec să-şi angajeze ţara cu 
privire la orice cifră, invocând ca scuză că acest aspect nu se 
discutase până atunci şi că, prin urmare, era prea târziu de 
abordat în etapa respectivă. Şi era, într-adevăr, târziu, deoarece 
Hitler era deja iritat. Bulgarii au trebuit să accepte refuzul lui 
Cretzianu de a negocia cifrele (el le-a spus totuşi că estimase că 
aproximativ 56.000 de etnici bulgari aveau să părăsească nordul 
Dobrogei) şi să semneze tratatul în aceeaşi zi22. 

Tactica lui Cretzianu i-a adus ţării sale o victorie diplomatică 
minoră: guvernul său avea acum şansa de a face mai mult loc 
pentru strămutarea etnicilor români din Cadrilater, care urmau să 
se refugieze într-o Românie redusă ca teritoriu. Dar pentru a 
transforma această posibilitate în realitate, guvernul trebuia să 
dezrădăcineze şi să expulzeze fără milă nu doar etnicii bulgari 
autodeclaraţi, ci şi pe cei care se identificaseră în recensământul 
din anii 1930 drept etnici români. Pe scurt, guvernul trebuia să 
desemneze un anumit procent din cetăţenii ţării drept etnici 
bulgari, apoi să-i expulzeze. Deşi absurditatea ideii era evidentă, 
nicio persoană însărcinată cu implementarea politicii nu s-a opus 
principiului. 

Acordul special privind schimbul de populaţie a fost semnat în 
aceeaşi zi cu tratatul. Acordul prevedea crearea unei Comisii Mixte 
pentru supravegherea punerii în aplicare a schimbului de 
populaţie; această comisie avea dreptul să creeze subcomisii mixte 
cărora le putea delega puterile sale (articolul IX). Era răspunderea 
guvernului român să pregătească listele de persoane care urmau 
să facă parte din schimb, adică etnicii români din sudul Dobrogei şi 
etnicii bulgari din nordul Dobrogei. Dacă totuşi autorităţile 
bulgare, după preluarea administraţiei asupra sudului Dobrogei, 
aveau să identifice anumiţi locuitori drept etnici români, puteau 
cere transferul acestora în România (însă obligaţiile ulterioare ale 
românilor nu erau stipulate clar [articolul VIII]). Aceste persoane 
îşi puteau contesta identitatea în faţa Comisiei Mixte sau a 
subcomisiilor23. 

Conform regulilor Comisiei Comune (Anexa C la Tratat), listele 
cu persoanele desemnate pentru schimb urmau să fie alcătuite pe 


baza recensământului românesc din 1930, „corectat şi completat 
cu modificările intervenite între timp” (articolul 1). Aceste liste 
trebuiau afişate în toate localităţile; persoanele care se regăseau pe 
ele aveau dreptul să-şi conteste identificarea ca etnici români sau 
bulgari în faţa comisiilor comune care urmau să-şi anunţe sosirea 
în fiecare localitate; comisia avea dreptul să audieze toate părţile 
interesate, ceea ce însemna, aparent, atât persoanele implicate, cât 
şi autorităţile care alcătuiseră listele (articolul 5). Subcomisiile 
aveau dreptul să corecteze, cu acordul Comisiei Comune, erorile 
materiale din listele create de autorităţile locale. Totuşi, 
contestaţiile din partea persoanelor care în recensământul din 
1930 fuseseră înregistrate ca etnici bulgari, precum şi din partea 
membrilor familiilor lor, adică soțiile şi minorii, urmau să fie 
respinse fără drept de apel (de plein droit) (articolul 4)24. 

Evident, aceste prevederi erau contradictorii. În timp ce 
articolul 1 părea să exprime clar că doar cei care se identificaseră 
drept etnici bulgari la recensământul din 1930 şi membrii 
familiilor lor şi descendenţii acestora urmau să fie „evacuaţi”, 
articolul 4 prevedea că pe liste puteau fi incluşi în cele din urmă şi 
alţii, care nu se considerau etnici bulgari şi nu se înregistraseră ca 
atare, dar pe care autorităţile îi identificau drept etnici bulgari. 
Dacă aceşti oameni doreau ca numele lor să fie şterse de pe liste, 
trebuiau să-şi apere cauza şi să demonstreze că „în mod obiectiv” 
nu erau etnici bulgari. Aceste prevederi reflectau un compromis 
făcut de cele două părţi în timpul negocierilor. Ulterior, ele au 
devenit un motiv de dispută în timpul celor trei luni de 
implementare a schimbului de populaţie (14 septembrie 1940 — 14 
decembrie 1940). Bulgarii au încercat sistematic să limiteze 
numărul de posibili imigranţi, invocând articolul 1, în timp ce 
românii au susţinut că acest articol avea o aplicabilitate limitată: 
deoarece regulile au fost aprobate după ce listele fuseseră deja 
alcătuite, ele aveau mai mult rolul de a legitima munca făcută 
decât de a îndruma acţiunile celor care au depus-o25. 


Realizarea schimbului de populaţie 


Dat fiind intervalul de timp limitat în care întregul proces trebuia 
să aibă loc- ambele părţi voiau să încheie transferul până la 
mijlocul lunii decembrie, înainte ca anotimpul rece să se instaleze 
şi ca Dunărea să devină nenavigabilă —, graba şi arbitrarul au fost 
inevitabile în alcătuirea listelor. Mai grav, legionarii au jucat un rol 
special în identificarea şi „evacuarea” (eufemismul oficial pentru 
„deportare”) etnicilor bulgari. Să ne amintim că în Dobrogea baza 
de putere a legionarilor era în comunitatea aromânilor, care 
nutreau puternice resentimente faţă de bulgari. G(eorge?) 
Ciumetti, un etnic aromân şi activist legionar, a fost numit la 8 
septembrie 1940 în funcţia de comisar general pentru Dobrogea 
însărcinat cu coordonarea transferului de populaţie26. Paramilitari 
legionari recunoscuţi oficial ca „poliţia legionară” au fost 
însărcinaţi cu sprijinirea poliţiei şi jandarmilor pentru 
îndeplinirea atribuţiilor legale, inclusiv „evacuarea” persoanelor 
identificate ca etnici bulgari27. 

Autorităţile erau conştiente că aproape niciun bulgar, fie 
autodeclarat sau identificat ca atare de autorităţi, nu voia să 
emigreze şi erau îngrijorate că etnicii bulgari ar putea încerca să se 
ascundă în alte zone din ţară, în afara Dobrogei, pentru a scăpa de 
„evacuare”. Din acest motiv, au luat măsuri de restricţionare 
temporară a călătoriilor din nordul Dobrogei spre interiorul 
ţării28. Din cauză că nu s-au stabilit criterii clare pentru 
determinarea originii etnice a unei persoane, orice putea să aibă 
efect: denunţul unui vecin, un nume care suna bulgăreşte, faptul 
că locuiai într-o zonă considerată „bulgară”, că aveai un bunic 
bulgar sau chiar că erai perceput ca fiind indezirabil din punct de 
vedere politic. 

Imediat după încheierea transferului de populaţie, la începutul 
anului 1941, la consulatele româneşti au început să curgă cererile 
pentru permisiunea de revenire din Bulgaria. Aceste documente le 
oferă istoricilor o perspectivă unică asupra condiţiilor haotice în 
care avea loc identificarea viitorilor evacuaţi. De exemplu, bunicul 
din partea tatălui al unei persoane pe nume Pavel Dumitru era un 
colonist român transilvănean din nordul Dobrogei căsătorit cu o 
localnică de origine bulgară şi de atunci descendenţii lor locuiau în 
partea bulgară a oraşului Tulcea. Mama solicitantului era de 
origine aromână şi unchii săi din partea tatălui locuiau în alte 


regiuni ale ţării. În pofida tuturor acestor aspecte şi ignorând 
faptul că la momentul semnării Tratatului de la Craiova Dumitru 
îşi efectua stagiul militar, fiind considerat, aşa cum a declarat, „un 
element bun”, eliberându-i-se certificat de bună purtare, a fost 
arestat de poliţia legionară, înghesuit într-un camion şi dus dincolo 
de graniţă „în mai puţin de 24 de ore” de la sosirea sa acasă 
(probabil în permisie) de la regiment. Evident, cazul său nu a fost 
investigat corespunzător de subcomisia la care a făcut apel, 
contestând includerea sa pe lista evacuaţilor2s. 


Fotografia 6.1. Etnici români la bordul unui bac traversând Dunărea 
din sudul în nordul Dobrogei, toamna 1940. Pentru majoritatea 
celor evacuaţi, aceasta era a doua strămutare prin care treceau. 

Prin amabilitatea Arhivelor Naţionale ale României. 


Într-o altă cerere, Angela Gheorghiu le solicita autorităţilor, în 
numele celor doi nepoți ai săi „evacuaţi” şi al unei nepoate, să le 
permită să se întoarcă în ţară. După cum a explicat, tatăl lor 
decedat era român „neaoş” (deoarece nu a raportat etnia mamei, 
trebuie să presupunem că era bulgăroaică). La momentul alcătuirii 
listelor, aceşti oameni au reuşit să obţină de la tribunalul judeţean 
un certificat privind originea lor etnică, emis pe baza declaraţiilor 
martorilor oculari cu privire la etnia română a tatălui lor. Totuşi, 


acest document a fost respins ca fiind insuficient fundamentat, dar 
nu s-a oferit nicio explicaţie cu privire la ce tip de document ar fi 
fost considerat satisfăcător, „când e ştiut că în legislaţia română nu 
există vreo lege sau vreo altă modalitate care să indice cum trebuie 
confecţionat un asemenea act”, a adăugat solicitanta30. 

Dumitru G.S. Slavescu, Ion G.I. Jelescu şi Aletu G.I. Jelescu au 
susținut că iniţial au reuşit să-şi „dovedească” (nu este clar cum) 
originea etnică română, dar apoi au fost denunţaţi într-o scrisoare 
anonimă ca fiind bulgari şi „evacuaţi” în consecinţă. În denunţul 
anonim din oraşul Hârşova, judeţul Constanţa, din iunie 1942, se 
insinua că în toamna anului 1940 unele persoane bogate au reuşit 
să obţină permisiunea de a rămâne în România mituind oficiali; 
ancheta deschisă în acest caz pare să fi confirmat corupţia oficială 
la momentul „evacuării”31. 

Deoarece acordul privind schimbul de populaţie nu conţinea 
prevederi despre familiile mixte, acestea nu au făcut obiectul unor 
excepţii. Drept urmare, dacă unul dintre soţi era identificat ca etnic 
bulgar, întreaga familie era deportată. Acest lucru a dus uneori la 
destrămarea unor familii şi la cererea unuia dintre soţi să fie 
reprimit în România, cu preţul abandonării familiei sale în 
Bulgaria. În august 1941, câteva românce care îşi urmaseră soţii 
bulgari în Cadrilater, au scris într-o cerere (o citez cu păstrarea 
gramaticii şi punctuaţiei originale): 


Cu ce oare am greşit noi, că soţii noştri au fost bulgari; de ce atâtea 
suferinţe pentru nişte femei, cari nu au vrut altceva decât să fie soţii 
fidele şi s-au urmat soţii atunci când au fost evacuaţi obligatoriu din 
Dobrogea. 

Aici suntem consideraţi ca străini; căci însuşi Primul Ministru Bulgar a 
declarat în Sobranie că au venit din România 66.000 de bulgari şi 5.000 
de corcituri; când suntem socotiți ca străini ce rost mai are rămânerea 
noastră în Bulgaria. 


Astăzi după aproape un an de zile de când suntem despărțiți de scumpe 
noastră Ţară, astăzi după un an de zile de suferinţele printre străini şi 
lacrimi vărsate fără să fie cineva să ne înţeleagă această durere, [...] Vă 
rugăm: daţi-ne voie să ne întoarcem în Ţară, pentru a ne sacrifica 
pentru ea, şi dacă nu se poate cu soţii noştri numai nouă singure 
pentrucă vrem ca Românce să murim pentru România 32. 


Cu toate acestea, autorităţile române ezitau să emită permise de 
întoarcere, indiferent cât de bine întemeiate erau cererile, 
deoarece se gândeau că emiterea câtorva astfel de permise va duce 
la creşterea vertiginoasă a numărului de cereri de reîntoarcere33. 

Să nu uităm că, prin cererea permisiunii de a se întoarce în ţara 
natală, un deportat se expunea acuzațiilor de lipsă de loialitate din 
partea autorităţilor bulgare; depunerea unor cereri repetate 
presupunea o tărie excepţională de caracter şi determinare. De 
exemplu, într-o zi din 1943 (nu este indicată o dată în document), 
Gheorghe D. Mircea a fost în audienţă la consulul român general 
de la Sofia, căruia i-a cerut permisiunea să se întoarcă în ţară. 
După trei zile a fost chemat de şeful bulgar al poliţiei locale, care i- 
a pus întrebări despre motivul vizitei. Explicaţiile lui Mircea l-au 
enervat la culme pe polițistul bulgar, care s-a răstit la el, spunând 
că el este bulgar. La aceasta, conform povestirii lui Mircea, el a 
răspuns după cum urmează: 


Mă simt Român în sufletul meu şi puteţi să faceţi ce ştiţi cu mine, însă 
eu vreau să mă duc în Ţara mea şi m-a întrebat: dacă eşti român, de ce 
ştii bulgăreşte şi eu i-am spus că am învăţat carte în timpul ocupaţiei pe 
1916, am şi certificat însă sunt român34. 


În toamna anului 1941, oficialii români însărcinaţi cu alcătuirea 
listelor cu viitorii evacuaţi erau ghidaţi de ideea „cu cât mai mulţi 
oameni evacuaţi din nordul Dobrogei, cu atât mai bine”. 
Autorităţile româneşti au reuşit să identifice aproximativ 75.000 de 
„etnici bulgari” în nordul Dobrogei, adică de aproape două ori mai 
mult decât indica recensământul din 193035. Paradoxal, ideea 
„purificării etnice” se baza pe înţelegerea identităţii etnice drept 
ceva solid şi imuabil, iar acum aceiaşi oameni devotați acestui 
concept dovedeau prin înseşi acţiunile lor că etnicitatea putea fi 
manipulată, că, în loc să fie solid şi „obiectiv”, era un concept 
flexibil şi depindea de mai mulţi factori, dintre care rudenia era 
doar unul. Dar, odată ce autorităţile s-au hotărât cu privire la cine 
era „cu adevărat” membru al uneia sau alteia dintre etnii, insistau 
că problema era închisă pentru totdeauna. 

Românii au sperat iniţial să-i „evacueze” pe cei desemnaţi ca 


„Dulgari” înainte de începerea verificărilor de către Comisia Mixtă 
şi este cert că o parte din populaţie a fost într-adevăr expulzată 
fără ca plângerile să fie audiate de acest organism36. Dar 
speranţele românilor de a-i „evacua” pe toţi cei 75.000 de „bulgari” 
au fost zădărnicite de decizia celeilalte părţi de a nu permite 
trecerea noii frontiere decât pe baza unui permis emis de Comisia 
Mixtă. Cretzianu, care nu a avut nicio putere de decizie în ce 
priveşte punerea în aplicare a tratatului, simţea că onoarea sa era 
în joc şi că românii acționau cu rea-credinţă. În nicio situaţie, 
credea el, numărul de „bulgari” nu putea depăşi 56.000 (cifră 
calculată aparent pe baza datelor recensământului din 1930 plus 
creşterea naturală, dar era şi ea în mod cert exagerată)37. Sub 
presiunea românilor, bulgarii au cedat în cele din urmă şi, la 
sfârşitul lunii octombrie, au ridicat plafonul la peste 56.000. Totuşi, 
românii au fost nevoiţi la rândul lor să accepte începerea 
negocierilor privind numărul maxim de viitori „evacuaţi”. În 25 
octombrie, părţile au căzut de acord asupra unui plafon de 60.000 
de „evacuaţi” sub rezerva, introdusă la cererea românilor, ca 
negocieri suplimentare să poată duce la un nou tratat privind un 
schimb suplimentar de populaţie3s. 


De asemenea, înţelegerea din 25 octombrie a simplificat 
criteriile de desemnare a celor care urmau să fie deportaţi. 
Conform acesteia, nordul Dobrogei a fost împărţit în două părţi, 
cea de la sud şi cea de la nord de linia de cale ferată Constanța- 
Cernavodă. Din partea de sud, toate persoanele identificate ca 
„etnici bulgari” de autorităţile româneşti urmau să fie „evacuate”; 
din satele situate în partea de nord, doar cei asupra cărora se 
ajungea la un consens în Comisia Comună urmau să plece în 
Bulgaria, în timp ce din oraşele din partea de nord doar cei 
înregistraţi ca etnici bulgari în recensământul din 1930 făceau 
obiectul schimbului de populaţie39. Astfel, „etnicitatea” a ajuns să 
depindă de locul de reşedinţă al individului, contrar principiului 
de bază al naţionalismului. 


Această înţelegere a uşurat procedura şi, la 2 decembrie 1940, 
Nicolae Dianu, copreşedintele Comisiei Comune, a raportat că 
„evacuarea” a luat sfârşit. La această dată, românii „evacuaseră” 


aproximativ 60.000 de bulgari (bulgarii au afirmat că de fapt 
numărul a fost de 63.000) şi au acceptat 104.000 de etnici români 
din sudul Dobrogei. Totuşi, de la această dată, bulgarii au încetat 
efectiv să mai accepte evacuaţi, deşi în nordul Dobrogei au rămas 
6.000-7.000 de „bulgari”, „jumătate la oraşe, jumătate la sate, 
cărora comisiile mixte le-au elaborat actele” (de origine etnică 
bulgară). Între timp, în Cadrilater, autorităţile bulgare au 
identificat 7.000-8.000 de persoane înregistrate ca etnici români în 
recensământul din 1930, dar care refuzau cu încăpățânare să se 
mute în nordul Dobrogei. Dianu a propus (1) fie ca şi unii, şi ceilalţi 
să fie evacuaţi, (2) fie să nu se mai efectueze niciun alt transfer40. 

Conform surselor bulgare, majoritatea „etnicilor români” care 
refuzau să părăsească sudul Dobrogei pentru a merge în nord 
locuiau în oraşul Tutrakan (fostul oraş românesc Turtucaia). În 12 
noiembrie 1940, aceştia au înaintat o cerere guvernului bulgar 
pentru a fi excluşi de la expulzarea în România. Aceştia susțineau 
că niciunul dintre ei nu se înregistrase vreodată ca etnic român şi 
că listele recensământului din 1930 pe care se regăseau fuseseră 
falsificate de recenzorii români. De asemenea, afirmau că erau 
etnici bulgari şi că singura lor dorinţă era să rămână în propria 
țară: 


Suntem bulgari fiindcă mamele noastre ne-au alăptat cu lapte bulgar. 
Suntem bulgari fiindcă am auzit mai întâi graiul bulgăresc. 

Suntem bulgari fiindcă sângele nostru a fost vărsat în luptele pentru 
eliberarea fortăreței noastre Tutrakan... 

Cine suntem? 

Întrebaţi-ne şi vă vom răspunde. 


Aceşti oameni afirmau şi că erau atât de îngroziţi de gândul că 
urmau să fie expulzați în România, încât erau gata să se sinucidă41. 
Dar autorităţile bulgare nu au fost impresionate şi nu este dificil de 
înţeles motivul: deoarece, ca regulă generală, identificarea etnică 
era voluntară în recensământul românesc din 1930 şi deoarece 
aceşti oameni au ales să se identifice ca etnici români, loialitatea 
lor faţă de „bulgarism” (bulgarştina) era îndoielnică, conform 
logicii naţionalismului. Mai mult decât atât, bulgarii aveau 
propriile motive să expulzeze cât mai mulţi indivizi de etnie 


nonbulgară din Cadrilater (pe lângă „evacuaţii” din nordul 
Dobrogei, se aşteptau ca etnicii bulgari care părăsiseră regiunea 
din 1918 în 1940 să vrea să se întoarcă şi să-şi recupereze 
proprietăţile) şi la începutul strămutărilor încercaseră să-i oblige 
pe evrei să se mute, pe care românii îi refuzaseră42. 

Tensiunea dintre cele două părţi cu privire la această problemă 
a escaladat atât de mult, încât s-au ameninţat reciproc cu un nou 
arbitraj german. În 5 decembrie 1940, ministrul român de Afaceri 
Externe, Mihail Sturdza, i-a ordonat ministrului român de la Berlin 
să informeze guvernul german cu privire la refuzul bulgarilor de 
a-i accepta pe cei 10.000 de etnici bulgari rămaşi, identificaţi ca 
atare de Comisia Mixtă în nordul Dobrogei şi să indice posibilitatea 
ca guvernul român să ceară un nou arbitraj de la puterile Axei. În 
18 ianuarie, ministrul României la Sofia, Filotti, i-a ameninţat 
practic pe bulgari cu arbitrajul, dar aceştia şi-au menţinut poziţia: 
ameninţarea cu arbitrajul era probabil o cacealma şi bulgarii înşişi 
o folosiseră anterior43. La mijlocul lunii decembrie, bulgarii au 
recurs la un mijloc de presiune mai puternic: au adus la graniţa cu 
România un număr de „etnici români” desemnaţi în vederea 
expulzării. Românii s-au răzbunat pe măsură, ducând la graniţa cu 
Bulgaria un număr de „etnici bulgari” programaţi pentru 
„evacuare”. Aceşti oameni au fost mutaţi de colo colo pentru o 
perioadă pe o vreme rece de decembrie, până când guvernele le-au 
permis să se întoarcă la casele lor. Confruntându-se cu un blocaj, 
guvernele au trebuit să negocieze o nouă înţelegere44. 

Negocierile au durat până în 11 aprilie 1941, când s-a semnat în 
cele din urmă un protocol privind un schimb suplimentar de 
populaţie. Acesta prevedea transferul a 4.700 de etnici români din 
Cadrilater în schimbul a 3.600 de etnici bulgari din zonele rurale 
din nordul Dobrogei. Etnicitatea acestor oameni trebuia 
reverificată de comisiile mixte şi, dacă mai puţin de 3.600 de 
persoane erau confirmate ca etnici bulgari în nordul Dobrogei, 
atunci numărul trebuia completat cu locuitori din oraşe identificaţi 
ca etnici bulgari după aceleaşi criterii. O noutate importantă era 
excluderea familiilor mixte din schimbul de populaţie. Guvernele 
au căzut de acord că, odată cu acest schimb, problema va fi 
considerată închisă definitiv45. 

Activitatea subcomisiilor a durat de la 22 aprilie până la 9 mai şi 


schimbul a avut loc între 15 mai şi 10 iunie 1941. S-a realizat în 
condiţii mai ordonate şi într-o atmosferă mai relaxată. Iniţial, de pe 
lista de 9.820 de locuitori din nordul Dobrogei care urmau să fie 
evacuaţi au fost şterse numele a 3.611 membri ai familiilor mixte, 
1.734 au fost identificaţi ca având o altă origine etnică decât cea 
bulgară, iar 1.322 erau din rândul „celor dispăruţi, morţi sau 
înregistraţi de mai multe ori”. Drept urmare, doar 3.153 de 
persoane au fost identificate ca „bune de evacuat”. Nu este clar 
dacă autorităţile româneşti au putut folosi sugestia lui Dianu ca la 
selectarea „bulgarilor” în vederea „evacuării” să devină priorităţi 
criterii precum dimensiunea proprietăţii funciare şi siguranţa 
politică. De partea bulgarilor, dintr-un grup de 7.000-8.000 de 
persoane pregătite iniţial pentru „evacuare” (românii s-au plâns că 
nu au primit niciodată listele complete), doar 3.689 de persoane au 
fost identificate ca „bune de evacuat”46. 

Aşa cum nota raportul românesc privind schimbul, comisia a 
constatat „numeroase înscrieri arbitrare, care ar putea apărea ca 
făcute din duşmănie personală şi deasemeni, omisiuni dictate de 
un sentiment cu totul opus”. În primul caz, comisia a menţionat 
exemplele a două femei de origine armeană din Cadrilater 
înregistrate ca etnici români şi, ca urmare, programate pentru 
„evacuare”, în pofida etnicităţii lor armene evidente. În al doilea 
caz, raportul făcea referire la numeroase exemple de „etnici 
bulgari” din nordul Dobrogei care au obţinut certificate de origine 
etnică română de la organisme ce nu aveau competenţă în această 
problemă, precum municipalităţile sau barourile (delegaţia 
românească din Comisia Mixtă a trebuit să emită o circulară prin 
care recomanda acestor entităţi să nu mai emită certificate). 
Raportul punea astfel de cazuri pe seama „sentimentalismului 
exagerat, caracteristic oriental, care face pe mulţi ca, din milă, să 
aibă eclipse faţă de lucruri evidente”. Această formulare trădează 
percepţia, aparent larg răspândită în birocraţia românească, 
potrivit căreia duritatea era la ordinea zilei, deoarece era un semn 
de „modernitate”. Compasiunea pentru ceilalţi era un semn de 
înapoiere şi „orientalism”. Raportul concluziona: 


Dealtfel, în acest schimb de populaţiuni, se cere adeseori o deosebită 
tărie de caracter pentru a nu păcătui prin exces de generozitate, fiind 


în mijlocul populaţiei, şi asistând la situaţii impresionante, inerente 
desprinderii familiilor din locurile unde au avut rădăcini, foarte adânci 
în multe cazuri, mai ales la noi în Ţară, unde viaţa a fost deosebit de 
comodă47. 


Pe lângă faptul că au fost obligaţi să se despartă de pământul 
lor natal şi de rude, „evacuaţii” au avut şi pierderi materiale 
considerabile. La plecarea din Cadrilater, mulţi colonişti români au 
vandalizat proprietăţile lăsate în urmă, precum casele, hambarele 
şi livezile. Pe de altă parte, jandarmii români îi supuneau adesea 
pe etnicii bulgari la percheziţii umilitoare la punctele de trecere a 
frontierei (toţi evacuaţii trebuiau să predea aurul oficialilor Băncii 
Naţionale a României). În cel puţin un caz infam, un jandarm a 
smuls un dinte de aur din gura unui bulgar înmărmurit. Au fost 
raportate şi cazuri de viol din partea jandarmilor. Bulgarii au 
estimat ulterior că pierderile strămutaţilor bulgari s-au ridicat la 
suma imensă de 2 miliarde de leva şi au transmis părţii adverse 
cererea de despăgubire, pe care românii, în mod previzibil, au 
refuzat să o onoreze48. Românii puteau formula contrapretenţii 
mai puţin credibile, poate din cauză că atât retragerea populaţiei 
de etnie română din Cadrilater, cât şi „evacuarea” etnicilor bulgari 
din sudul Dobrogei au avut loc sub supravegherea şi protecţia 
armatei, poliţiei şi jandarmeriei române, dar şi românii au notat că 
mulţi refugiaţi ajungeau la destinațiile lor din nordul Dobrogei în 
condiţii extrem de precare, cu animalele ostenite din cauza 
efortului depus în călătoria lungă, neasigurându-li-se hrană 
adecvată49. Până la sfârşitul războiului, relaţiile româno-bulgare 
au fost marcate de tensiuni şi acuzaţii reciproce privind terenurile 
abandonate, evaluări ale recoltelor lăsate pe câmpuri şi casele 
părăsite sau distruse de foştii proprietari. În pofida încercării 
guvernelor de a soluţiona aceste probleme prin semnarea unor 
acorduri în aprilie şi decembrie 1943, vizând stingerea litigiilor pe 
diverse chestiuni rezultate din Tratatul de la Craiova şi din 
implementarea acestuia, disputele au continuat chiar până în 
194450. 


Strămutarea 


Pe lângă „etnicii bulgari”, şi etnicii germani au fost evacuaţi din 
nordul Dobrogei, conform convenției româno-germane din 22 
octombrie 1940. (Aceasta prevedea „repatrierea” etnicilor germani 
din Dobrogea şi din sudul Bucovinei.) Selectarea evacuaţilor a fost 
încredinţată biroului special creat sub conducerea Legaţiei 
Germane la Bucureşti, numit Deutsche Abwicklungsstelle fur die 
Umsiedlung (DAS), cu agenţi în diverse judeţe din România, 
precum şi a reprezentantului Fihrerului pentru problemele 
privind repatrierea (Beauftragter des Führers für 
Umsiedlungsfragen [BFU]) din România. Deşi BFU avea un omolog 
în persoana şefului delegației numit de guvernul român pentru 
aceleaşi probleme, în realitate acționa independent. BFU şi DAS au 
fost cele care i-au identificat, conform criteriilor rasiale naziste, pe 
etnicii germani, le-au evaluat proprietățile şi le-au organizat 
transportul; pentru cei identificați drept etnici germani, transferul 
era voluntar doar la nivel declarativ, fiind de fapt „evacuaţi” forțat. 
Guvernul român a acceptat să acorde statului german compensații 
pentru proprietățile deportaților în valoare de 2 miliarde de lei. 
Până în 20 noiembrie 1941, această sumă fusese plătită, în cea mai 
mare parte ca bunuri româneşti diverse, în special petrol. Toţi 
etnicii germani din nordul Dobrogei- 12.123, conform 
recensământului din 1930 — au fost evacuaţi împreună cu membrii 
familiilor lor dacă erau „arieni”, în noiembrie-decembrie 1940 şi 
mai-iulie 1941; numărul total al celor evacuaţi din ambele 
provincii a fost de aproximativ 76.500. Etnicii germani au lăsat în 
urmă aproximativ 26.100 de hectare de pământ în nordul 
Dobrogei51. 

Plecarea „etnicilor bulgari” din nordul Dobrogei a lăsat 
aproximativ 113.600 de hectare de teren arabil disponibil pentru 
plasarea expulzaţilor etnici români din Cadrilater. Pe lângă fostele 
proprietăţi funciare germane, statul român a dobândit 
aproximativ 140.000 de hectare în nordul Dobrogei52. Conform 
surselor româneşti, etnicii români evacuaţi din Cadrilater au 
abandonat acolo 227.361 de hectare de teren arabil53. Prin urmare, 
guvernul român avea un deficit de 90.000-113.000 de hectare de 


teren arabil necesar pentru compensarea tuturor ţăranilor din 
Cadrilater. Evacuaţii români din Cadrilater aveau aproximativ 
21.900 de gospodării, dar în nordul Dobrogei au fost abandonate 
doar 14.487 de gospodării, dintre care 1.100 necesitau reparaţii 
considerabile. Prin urmare, românii au estimat că puteau „plasa” 
doar aproximativ 12.700 de familii din Cadrilater în nordul 
Dobrogei54. 

Iniţial, evacuaţii din sudul Dobrogei au fost mutaţi dincolo de 
Dunăre, majoritatea în judeţul Ialomiţa, de unde au fost aduşi 
ulterior în nordul Dobrogei în locul „etnicilor bulgari”, iar etnicii 
germani au fost „evacuaţi” din regiune55. La 8 septembrie 1941, 
guvernul a înfiinţat Comisariatul General al Dobrogei şi la 18 
septembrie în acelaşi an a fost creat Subsecretariatul de Stat al 
Colonizării şi Populaţiilor Evacuate. Una dintre principalele sarcini 
ale acestui subsecretariat era să se ocupe de „plasarea” evacuaţilor 
din Cadrilater (celelalte erau sprijinirea refugiaților din nordul 
Transilvaniei, Basarabia şi nordul Bucovinei)56. Dar, din cauză că 
întreaga operaţiune s-a desfăşurat în regim de urgenţă şi nu a 
existat niciun plan elaborat anterior pentru implementarea sa, a 
urmat haosul. Ciumetti, care a ocupat funcţia de comisar general 
pentru Dobrogea până la sfârşitul lunii ianuarie 1941, i-a favorizat 
pe aromâni la „plasarea” strămutaţilor. Aşa cum a descoperit 
ulterior o comisie guvernamentală, aromânii au primit cele mai 
bune şi mai bine amplasate dintre gospodăriile părăsite de 
germani, care, conform Convenţiei, nu au avut voie să ia cu ei 
unelte agricole şi animale”. 

Preferinţa sistematică pentru aromâni în detrimentul etnicilor 
români şi concentrarea evacuaţilor în satele cu pământ mai fertil şi 
alte condiţii mai bune pentru agricultură au creat tensiuni între 
românii localnici şi nou-veniţi. Manifestând vădit resentimente tot 
mai puternice, legiunea de jandarmi din judeţul Tulcea a raportat 
următoarele Inspectoratului din Constanţa: 


a) Macedonenii oameni primitivi, recalcitranţi, ascultă numai de 
conducătorii lor, trăesc în trândăvie, stând toată ziua în cafenele. 
b) Românii săraci, se ţin numai de beţii, certuri, leneşi58. 


Pentru a remedia situaţia şi „în scopul de a se realiza o înfrățire 


cât mai sinceră şi reală a populaţiei macedo-române cu populaţia 
băştinaşă”, Comisia guvernamentală pentru studierea situaţiei 
strămutaţilor din Cadrilater în frunte cu inspectorul general al 
Jandarmeriei, generalul Constantin Vasiliu, a propus, în martie 
1941, o nouă strămutare a lor astfel încât să se evite concentrarea 
de aromâni în comunităţi separate59. Se pare că această propunere 
nu a avut nicio consecinţă. Dar abia în 26 august 1941 s-a adoptat 
Decretul-lege nr. 2396, care a creat baza legală pentru acordarea 
definitivă a pământului ca proprietate privată coloniştilor-evacuaţi 
din Cadrilater. Aceştia urmau să primească parcele de 10 hectare 
evaluate la valoarea din 1940 plus 5% (care, dată fiind inflaţia 
galopantă, reprezenta considerabil mai puţin decât valoarea de 
piaţă); această sumă trebuia plătită din compensaţia pe care 
fiecare evacuat urma să o primească din Bulgaria pentru 
proprietăţile abandonate în Cadrilater. Deoarece Bulgaria nu a 
acordat compensaţii, această prevedere a rămas literă moartă. 

Autorităţile au estimat că pe terenul şi proprietăţile lăsate libere 
în nordul Dobrogei prin „evacuarea” germanilor şi „etnicilor 
bulgari”, puteau fi „plasate” aproximativ 12.700 de familii de 
evacuaţi din Cadrilater. Până în septembrie 1943, nu mai puţin de 
11.678 de colonişti - cap de familie primiseră noile parcele şi alţi 
1.200 de colonişti se aflau în procesul de primire a parcelelor. Dar 
acesta se desfăşura lent, iar parcelarea a continuat până în 194760. 
Totuşi, chiar dacă toţi cei 12.700 de colonişti ar fi fost „plasaţi” în 
nordul Dobrogei, aproximativ 9.200 de familii sau 44.500 de 
evacuaţi din Cadrilater ar fi rămas fără o locuinţă sau o sursă de 
venit stabilă. 

Guvernul a început să caute o soluţie la această problemă - una 
dintre numeroasele probleme legate de refugiaţi (în România 
existau mai mult de o sută de mii de refugiaţi din Basarabia, 
nordul Bucovinei şi nordul Transilvaniei) în toamna anului 1941. 
În 18 septembrie 1941, generalul Grigorescu, însărcinat cu 
teritoriul şi transferul de populaţie din Dobrogea, a sugerat într-un 
memorandum adresat guvernului ca evacuaţii români din 
Cadrilater care nu puteau fi „plasaţi” pe terenul şi proprietăţile 
bulgarilor „evacuaţi” să fie „plasaţi” pe proprietăţile rurale ale 
evreilor expropriaţi de stat. (Despre acestea şi alte exproprieri de 
proprietăţi ale evreilor, vezi capitolul 13.) Deoarece aromânii erau 


comercianţi renumiţi, ar fi trebuit „folosiţi” pentru a lua locul 
evreilor locali care, mai ales în Moldova, „au monopolizat 
comerţul”1. De fapt, Grigorescu a propus să se folosească 
problema populaţiei româneşti strămutate din Cadrilater ca mijloc 
de promovare a „purificării etnice”. Această propunere avea să 
devină curând politica oficială a statului român. 


Schimbul de populaţie din 1940 cu Bulgaria este un subiect 
incomod în România contemporană. Când studiam acest subiect la 
Arhiva Ministerului român al Afacerilor Externe am observat cu 
uimire că în câteva cazuri eram primul specialist care lucra cu 
unele dintre dosarele relevante. Chiar istoricii care au studiat 
această problemă preferau să vorbească despre ea de o manieră 
faptică, lipsită de valoare, făcând-o astfel parte din discursul 
grandios despre lupta eroică a guvernului român cu nenumăratele 
probleme cu care se confrunta ţara după 1940 ca urmare a 
pierderilor teritoriale în faţa vecinilor săi agresivi62. Dar această 
istorie este foarte importantă datorită numărului enorm, după 
standardele româneşti, de persoane implicate şi experienţei lor 
traumatice, precum şi din perspectiva consecinţelor sale pentru 
evoluţia guvernamentalităţii factorilor de decizie şi birocraţilor 
români. Tratamentul perfid şi brutal la care cetăţenii români de 
naţionalitate „greşită” — dintre care majoritatea nu făcuseră nimic 
ilegal şi care nu voiau altceva decât să li se permită să trăiască în 
ţara în care se născuseră şi crescuseră - au fost supuşi de propriul 
guvern a fost fără precedent în istoria românească modernă. Odată 
pusă în practică şi considerată fezabilă, ideea că cetăţenii români 
puteau fi marcați ca „străini”, în pofida autoidentificării lor, apoi 
expulzați - împotriva voinţei lor clar exprimate — şi înlocuiţi cu 
alţii percepuți ca făcând parte din neamul românesc a devenit una 
dintre convingerile factorilor de decizie şi politicienilor români. 


Aşa cum am demonstrat în această parte I, în vara anului 1940 
s-a produs o profundă reorientare a politicii interne şi externe 
româneşti. Pe scena internaţională, România s-a îndepărtat de 
aliatul său tradiţional, Marea Britanie, şi s-a orientat spre 
Germania nazistă. Pe plan intern, românii au proclamat un stat 
„totalitar” modelat după exemplul german şi cel italian. Această 


schimbare a implicat ascensiunea la putere a naţionaliştilor de 
dreapta, intransigenţi, care până în acel moment nu aveau decât o 
influenţă limitată în politica ţării, în afară de un scurt episod de 
conducere cuzistă. Principalul lor scop pe plan intern era 
„purificarea etnică”. Formulat pentru prima dată în 1936 de 
Nichifor Crainic, acest program fuziona multe elemente ale 
gândirii naţionaliste care circulaseră mulţi ani în diverse cercuri 
de dreapta. De asemenea, a avut ca punct de plecare experienţa 
statului român în ceea ce priveşte colonizarea şi strămutarea, pe 
care susţinătorii dreptei româneşti au interpretat-o în funcţie de 
propriile fantezii ideologice. 

Susţinătorii dreptei româneşti erau progermani deoarece 
credeau că într-o Europă dominată de nazişti visul lor la o 
Românie „pură” din punct de vedere etnic putea fi realizat în cele 
din urmă şi încă într-un timp scurt. Asta a avut în vedere Manuilă 
atunci când, în memorandumul înaintat lui Ion Antonescu la 
mijlocul lunii octombrie 1941 a făcut referire la „împrejurările 
istorice favorabile” în care s-ar fi aflat ţara. Totuşi, deşi susţinătorii 
dreptei au salutat intrarea României într-o alianţă cu puterile Axei, 
nu au fost nici simpli lachei ai naziştilor şi nici imitatorii lor 
fanatici. Aceştia îşi aveau propria agendă ce rezona cu cea a 
naziştilor, dar nu era identică cu aceasta. În special, spre deosebire 
de nazişti, susţinătorii dreptei din România îşi conceptualizau 
națiunea nu în termeni rasiali, ci etnonaţionalişti. Prin urmare, 
tindeau să considere că toţi indivizii de altă etnie erau o 
ameninţare la adresa naţiunii lor, deşi afirmau că unii dintre 
aceştia, în special evreii, erau îndeosebi nocivi. 


Partea a Il-a 


Provincia model 


Capitolul 7 


Noul regim 


„A trebuit să înşel, să mint şi să calc un jurământ 
solemn” 


Carol al II-lea a abdicat în 6 septembrie 1940 şi în aceeaşi zi fiul său 
a devenit, pentru a doua dată în viaţa sa, regele Mihai I. Generalul 
Ion Antonescu, pe care Carol îl numise cu două zile înainte noul 
prim-ministru al României, a devenit dictatorul ţării, cu titlul 
răsunător de „Conducător”, un titlu fără precedent în istoria 
română, o traducere a termenului german Fiihrer. Din acel 
moment şi până la finalul participării României în al Doilea Război 
Mondial de partea Germaniei naziste — adică până la lovitura de 
stat din 23 august 1944, când a fost înlăturat de la putere de regele 
Mihai şi arestat —, Antonescu a coordonat politica internă şi politica 
externă a statului român. Puterile sale nu erau limitate de nicio 
constituţie (chiar şi cea din 1938 fusese „suspendată” oficial de 
Carol la 5 septembrie, fără a mai fi reactivată vreodată), alegeri sau 
parlament, având posibilitatea să schimbe legile după bunul plac. 
A sosit momentul să analizăm mai detaliat această personalitate. 
Născut pe 2 iunie 1882, la Piteşti, în familia unui ofiţer militar, 
Ion Antonescu a absolvit Şcoala de Cavalerie din Bucureşti în 1904. 
Numele său a devenit cunoscut prima dată publicului larg în 1907, 
când, în calitate de căpitan, a luat parte la înăbuşirea brutală a 
unei mari revolte ţărăneşti în Moldova. Atunci când, la ordinele 
sale, compania sa a tras în mulţimea de protestatari din oraşul 
Galaţi, s-au înregistrat 26 de victime. De asemenea, a declarat că 
intenţiona să bombardeze satele protestatarilor cu şrapnel, deşi nu 


este sigur dacă a luat aceste măsuri sau dacă doar a ameninţat că 
va face astfeli. În orice caz, în această perioadă şi-a câştigat porecla 
de „Câinele roşu”, din cauza culorii părului şi a caracterului său. 
Subordonaţilor le era teamă de Antonescu, obişnuind să spună 
despre el că „muşcă atunci când te aştepţi mai puţin” şi superiorii 
îl respectau2. 

În 1916, la începutul Primului Război Mondial, Antonescu era 
şeful statului-major al generalului Constantin Prezan, care a 
comandat Armata de Nord în Transilvania; retragerea trupelor lui 
Prezan a fost mai ordonată decât acţiunile altor unităţi româneşti 
din provincie. Când Prezan a fost transferat în sud pentru a 
organiza defensiva împotriva bulgarilor care avansau, Antonescu 
l-a urmat. Chiar dacă şi această bătălie a fost pierdută, prestaţia 
celor doi a fost apreciată din nou în termeni pozitivi. Ca urmare, 
chiar la sfârşitul anului 1916, Prezan a fost promovat la 
conducerea Marelui Stat-Major român şi Antonescu a ajuns şeful 
Biroului său de Operaţiuni. Principalul rival al lui Prezan, 
generalul Averescu, a susținut în memoriile sale că Antonescu 
„părea să conducă totul” şi că aceasta era de asemenea impresia 
multora dintre subordonații lui Prezan (atât Prezan, cât şi 
Averescu aveau să fie avansați la rangul de mareşal în 1930)3. În 
1917, Prezan a răspuns de planificarea operaţiunilor defensive din 
Moldova şi Antonescu a servit din nou sub conducerea sa. Aceste 
operaţiuni, cunoscute ca bătăliile de la Mărăşti, Mărăşeşti şi Oituz, 
au fost nişte victorii. În 1919, Prezan şi Antonescu au coordonat 
ofensivele româneşti împotriva Armatei Roşii ungare, încheiate 
prin intrarea trupelor româneşti în Budapesta, în august acelaşi 
an. Antonescu a încheiat Primul Război Mondial având gradul de 
locotenent-colonel, fiind decorat cu cea mai înaltă distincţie 
militară românească şi câştigându-şi reputaţia unui ofiţer 
competent şi ambițios. 

Antonescu a participat ca membru al delegaţiei române la 
Conferinţa de pace de la Paris. În 1923 a fost pentru scurt timp 
ataşat militar la Paris şi a deţinut aceeaşi funcţie la Londra din 
1923 până în 1926. La întoarcerea sa în România, Antonescu a fost 
numit comandantul Şcolii Superioare de Război din Bucureşti în 
1927 şi avansat la gradul de general de brigadă în 1931. Aparent, o 
vreme a fost carlist şi, la 1 decembrie 1933, a fost numit, la 


insistența regelui însuşi, şef al Marelui Stat-Major român. A 
acceptat această funcţie cu condiţia să aibă libertate deplină de 
acţiune în toate problemele legate de armată şi reînarmare. Regele 
a acceptat la început condiţiile lui Antonescu, dar când acţiunile 
generalului au părut să amenințe interesele Elenei Lupescu, Carol 
l-a destituit, în 11 decembrie 1934. Demiterea lui Antonescu, văzut 
ca un general competent şi cinstit, a afectat negativ popularitatea 
lui Carol şi a îmbunătăţit imaginea generalului în faţa opiniei 
publices. 

Începând cu acel moment, cariera lui Antonescu a stagnat şi 
până în decembrie 1937 a rămas la conducerea Diviziei 3 
Infanterie, desfăşurată în oraşul Ploieşti. În această perioadă a 
dezvoltat mania persecuției: credea că poliţia secretă a regelui, 
Siguranţa, îl spiona şi că la ordinul monarhului s-a inventat 
acuzaţia de bigamie împotriva celei de-a doua soţii ale sale, cu care 
se căsătorise pe când lucra la Paris (i-a apărat onoarea cu succes la 
tribunal). Este posibil ca unele dintre aceste suspiciuni să fi fost 
adevărate, dat fiind că Siguranţa spiona practic pe toată lumea, 
inclusiv miniştrii, şi că insinuările calomnioase şi distrugerea 
imaginii reprezentau un mijloc „normal” de a face politică în 
România la acea dată. Dar în imaginaţia lui Antonescu, acestea au 
căpătat proporţii fantastice şi a început să se considere victima 
unor „forţe oculte”, pe care le-a identificat drept evrei, „străini”, 
masoni şi alţi „duşmani ai naţiunii”7. 

În această perioadă, Antonescu a intrat în legătură cu liderul 
Gărzii de Fier, Corneliu Zelea Codreanu, cu care simpatiza în mod 
evident, dar fără să-i accepte şi programul pentru politica externă, 
deoarece Antonescu continua să sprijine orientarea profranceză şi 
probritanică, pe care o considera firească pentru ţara sas. 

Pe de altă parte, în privinţa problemelor de afaceri interne, 
Antonescu avea multe lucruri în comun cu extremiştii de dreapta 
din România, în principal deoarece, ca şi aceştia, era un naţionalist 
radical. Încă din iulie 1922, ataşatul militar francez la Bucureşti, 
Victor Petin, nota în corespondenţa diplomatică la Paris că, pe 
lângă calități precum „o inteligenţă foarte experimentată, 
brutalitate şi duplicitate, un mare orgoliu [şi] o voinţă feroce de a 
reuşi”, „extrema xenofobie” era una dintre „caracteristicile 
marcante”9 ale lui Antonescu. Pentru ca xenofobia lui Antonescu 


să fie numită extremă, trebuia comparată cu punctele de vedere 
ale colegilor săi din rândul ofiţerilor români, care numai 
cosmopolite nu erau. Antonescu a fost de asemenea un antisemit 
visceral şi se mândrea cu acest lucru, după cum sugerează 
următorul episod. Când era la conducerea academiei militare din 
Bucureşti, între 1927 şi 1933, Antonescu a primit la un moment dat, 
în ajunul examenului de admitere, un bilet de la o cunoştinţă care 
îl informa că unul dintre ofiţerii care făceau cerere de admitere, cu 
un nume de familie ce suna româneşte, era de fapt evreu. „Ce 
faci?”, i-a scris cunoştinţa acestuia. „D-ta, care eşti un antisemit, 
bagi jidanii la şcoală?” 


I-am luat memoriul şi am văzut că mama lui era evreică. Atunci, am 
intrat la examenul oral, la care nu luam parte de obicei, l-am frecat 
două ceasuri şi apoi l-am întrebat: Ai convingerea că nu eşti pregătit să 
intri la Şcoala de Război? Mi-a răspuns: Da, am această convingere. El 
era bine pregătit, dar când un profesor vrea să te trântească, te 
trânteşte10. 


Pentru cineva care se putea lăuda cu aşa ceva în timpul unei 
sesiuni a Consiliului de Miniştri, considerând că este un act nobil 
care merita apreciere şi emulaţie, simpatia cu ţelurile interne ale 
extremiştilor de dreapta români îi venea uşor, chiar dacă pentru o 
perioadă a avut rezerve cu privire la politica lor externă. 

Simpatiile naţionaliste de dreapta ale lui Antonescu l-au 
pregătit pentru reorientarea sa ulterioară din politica externă. Aşa 
cum s-a exprimat Mihai Antonescu, ruda îndepărtată, confidentul, 
avocatul (a apărat-o pe soţia lui Antonescu în cazul acuzațiilor de 
bigamie) şi cel mai de încredere aghiotant al lui Ion Antonescu, în 
interogatoriul său din aprilie 1946, Ion Antonescu „era filoenglez. 
Era însă un naţionalist, un om de dreapta. S-a apropiat de 
Germania prin cercurile de dreapta”11. 

În pofida căderii în dizgrație a lui Antonescu din 1934, Carol a 
acceptat totuşi, la sfârşitul lunii decembrie 1937, o cerere din 
partea lui Octavian Goga, care tocmai devenise prim-ministru, de 
a-l numi pe Ion Antonescu ministru al Apărării. Referitor la această 
decizie, pe care a luat-o cu oarecare ezitare, Carol a notat în 
jurnalul său că era „o ultimă încercare [de a coopera] cu acest om 


ambițios instabil”12. Antonescu a fost de acord, dar numai cu 
condiţia să nu se producă nicio schimbare în politica externă a 
țării, adică să nu aibă loc o reorientare spre Germania (cuziştii 
erau germanofili recunoscuţi), iar lui să i se permită o reconciliere 
între „forţele naţionaliste” ale ţării, adică între Partidul Naţional 
Creştin şi Garda de Fier. Într-adevăr, Antonescu a încercat să 
împiedice violențele împotriva Gărzii de Fier dezlănţuite atât de 
forţa paramilitară a Partidului Naţional Creştin - Lăncierii —, cât şi 
de poliţie şi jandarmerie. După demiterea guvernului Goga-Cuza şi 
formarea primului guvern de dictatură regală condus de 
patriarhul Miron Cristea, Antonescu a continuat să ocupe funcţia 
de ministru al Apărării pentru o scurtă perioadă, dar fiindcă se 
opunea în continuare represiunilor împotriva Gărzii, a fost demis 
la sfârşitul lunii martie 1938, când s-a remaniat guvernuli3. La 
procesul lui Codreanu din mai 1938, Antonescu s-a exprimat ferm 
în apărarea inculpatului şi în noiembrie 1938 a protestat împotriva 
condiţiilor inumane de la închisoarea din Chişinău, unde erau 
ţinuţi legionarii (la acea dată era la conducerea Corpului 3 Armată 
desfăşurat în Basarabia). Ca urmare a protestului său a fost trecut 
în rezervă 


Fotografia 7.1. Ion Antonescu (stânga) şi Corneliu Zelea Codreanu la staţiunea 
montană Predeal, la mică distanţă de Bucureşti, decembrie 1937. Această 


întâlnire ar fi trebuit să fie secretă, dar un fotograf amator i-a recunoscut pe 
schiori şi a oferit fotografia presei. Prin amabilitatea Bibliotecii Academiei 
Române. 


Această demitere ar fi putut pune capăt carierei lui Antonescu 
dacă nu s-ar fi declanşat criza politică din vara anului 1940. La 
începutul lunii iulie, generalul demis a înaintat un memorandum 
monarhului, în care se opunea deciziei de a abandona fără luptă 
Basarabia şi nordul Bucovinei şi a prezentat această umilinţă ca 
rezultat al unei lungi serii de greşeli comise de rege (Antonescu a 
permis răspândirea acestui text în cercurile politice). Totuşi, 
memorandumul conţinea puţine idei constructive şi, în afară de un 
apel că „trebuie schimbat şi sistemul, şi oameni”, nu cuprindea 
nimic despre ceea ce trebuia făcut pentru a îndrepta situaţia15. 
Carol, care l-a primit în audienţă pe Antonescu în 1 iulie, nu şi-a 
putut da seama exact ce dorea generalul, cu excepţia formării unui 
nou guvern din care să facă parte Antonescu16. 

În acelaşi timp, Antonescu se consulta intens cu diverşi lideri 
politici şi la scurt timp după întâlnirea sa cu Horia Sima, un nou 
lider legionar, a fost arestat la domiciliu şi apoi internat la 
Mănăstirea Bistriţa din Valahia17. Această manevră a lui Carol a 
produs o reacţie puternică în cercurile diplomatice germane, care 
îl considerau pe general o persoană ce putea fi folositoare pentru 
planurile lor din România18. În 9 iulie, ambasadorul german la 
Bucureşti, Wilhelm Fabricius, l-a vizitat pe nou-numitul prim- 
ministru Ion Gigurtu şi i-a spus că arestarea lui Antonescu „ar 
putea face o impresie foarte proastă” la Berlin19. 

La această dată, perspectiva lui Antonescu asupra intereselor 
româneşti la nivel internaţional suferise o transformare profundă. 
Impresionat de căderea Franţei, a devenit pe deplin convins de 
invincibilitatea Germaniei şi că deznodământul războiului era 
predeterminat. Aşa cum avea să-i explice lui Hudiţa, care a sosit la 
vila sa din Predeal pe 22 septembrie 1940 pentru a-i transmite 
memorandumul partidului său în care se exprima dezacordul cu 
Antonescu în toate aspectele majore ale politicii interne şi externe, 
el rămânea un francofil şi căderea Franţei, pe care o atribuia 
efectului nociv al „cancerului comunist”, îi provoca o suferinţă 
imensă. „Dacă Franţa ar mai fi în picioare şi ar lupta mai departe, 


hotărât, ca român mi-ar fi imposibil să lupt în contra ei ca aliat al 
Germaniei.” A mărturisit că nu se simţea la fel de ataşat de Marea 
Britanie cum se simţea faţă de Franţa. Mai mult, era convins că 
Marea Britanie îşi trăia ultimele zile, lipsită de orice şansă de a 
rezista atacului iminent al celei mai bune maşinării militare din 
lume, maşinărie care funcţiona, aşa cum spunea Antonescu, „ca un 
ceasornic”. Prin urmare, România nu avea decât un singur drum 
de urmat: să devină un aliat cât mai apropiat al Germaniei şi astfel 
să-i fie pe plac suficient de mult încât aceasta să prefere România 
rivalilor săi din regiune. Până la urmă, dacă şansa Franţei stătea în 
„încadrarea în noua ordine pe care o va face Hitler în Europa”, ce 
altă opţiune putea avea România? 


Eu sunt convins că ţara noastră nu poate supravieţui decât mergând 
alături de Hitler şi Mussolini, stăpâni definitivi ai Europei. Cu ajutorul 
lor eu nădăjduiesc să pot elibera Basarabia şi nordul Bucovinei şi, 
poate, dacă îmi va ajuta Dumnezeu, şi Ardealul de Nord20. 


Trebuie să-i recunoaştem lui Antonescu meritele: din momentul 
în care a ajuns la această concluzie şi cât timp s-a aflat la putere, a 
rămas loial acestui nou crez al său în politica externă. 

Totuşi, ar fi prea simplist să atribuim convertirea lui Antonescu 
la cauza Germaniei doar faptului că a reevaluat situaţia militară 
din Europa în urma înfrângerii Franţei. Ca naţionalist radical şi 
antisemit, Antonescu simpatiza profund etosul şi ţelurile naziştilor. 
A recunoscut acest lucru 16 luni mai târziu, în timpul unei 
conversații cu Nicolae Lupu, unul dintre liderii Partidului Naţional 
Ţărănesc21. După ce şi-a reiterat convingerea că victoria Germaniei 
era aproape şi că America va avea nevoie de ani de zile pentru a se 
înarma suficient încât să facă faţă capacităţilor militare germane, 
Antonescu a afirmat că dincolo de faptul că nu credea în 
potenţialul „democraţiilor anglo-americane” de a obţine victoria, 
nici măcar nu îşi dorea acest lucru, „pentru că Europa trebuie să se 
elibereze o dată pentru totdeauna de dominaţia francmasonilor şi 
evreilor”22. Astfel, în opinia lui Antonescu, noua Europă condusă 
de nazişti era în mod clar preferabilă celei conduse de democrați. 


Acesta este motivul pentru care, la momentul internării lui 
Antonescu la Bistriţa, când germanii s-au interesat de el, cel mai 
probabil prin intermediul lui Mihai Antonescu şi a unui ataşat al 
Forţelor Aeriene germane, colonelul Alfred Gerstenberg, cu privire 
la disponibilitatea sa de a colabora cu Berlinul, au primit un 
răspuns pozitiv ferm şi sincer23. La eliberarea sa, pe 1 septembrie 
1940, Antonescu a devenit imediat ţinta unor intrigi lansate de 
Legația Germană şi anumiţi germanofili influenţi, precum Valer 
Pop şi Vetturia Goga, văduva lui Octavian Goga şi prietenă a soţiei 
lui Antonescu, Maria. Valer Pop, care se bucura de încrederea 
regelui, a generalului şi a lui Fabricius, pare să fi jucat un rol 
important în eliminarea ultimelor dubii ale ministrului german 
care, în 4 septembrie, încă se întreba dacă Antonescu avea să 
implementeze cu loialitate Dictatul de la Viena24. 

La începutul lunii septembrie 1940, mai mulţi factori erau în 
favoarea lui Antonescu: reputaţia sa de luptător împotriva 
abuzurilor regelui şi a camarilei sale, o carieră militară 
îndelungată şi respectabilă, modul în care era perceput de 
legionari şi în alte cercuri naţionaliste şi relaţiile tot mai bune cu 
germanii. Alţi factori în favoarea lui Antonescu au fost 
popularitatea în cădere liberă a lui Carol, blamat de toată lumea 
pentru umilinţa naţională din lunile anterioare de vară, 
nemulțumirile tot mai mari ale armatei şi, în fine, tulburările din 
ţară, parţial spontane, parţial organizate de legionari şi Partidul 
Naţional Ţărănesc, care cereau abdicarea regelui. În această 
situaţie, Carol s-a lăsat convins de Valer Pop că numirea lui 
Antonescu ca prim-ministru era singurul mod de a redobândi 
controlul şi, în 4 septembrie, a acţionat în consecinţă25. Dar la 5 
septembrie, regele s-a confruntat cu o cerere fără precedent din 
partea noului său prim-ministru de a i se acorda imediat puteri 
dictatoriale ca singurul mod de a salva ţara şi tronul lui Carol. În 
condiţiile agravării continue a situaţiei, regele a fost din nou de 
acord, transferându-i toate puterile lui Antonescu şi suspendând 
constituţia din 1938, doar pentru a primi o nouă cerere: să abdice — 
singurul mod de a salva dinastia şi de a scăpa cu viaţă din mâinile 
protestatarilor. Totuşi, Carol a încercat încă o dată să schimbe 
situaţia în favoarea sa, ordonând arestarea lui Antonescu, dar 
acesta avea deja controlul deplin asupra forţelor armate. În 6 


septembrie, Carol a abdicat în cele din urmă, s-a urcat în tren 
împreună cu Elena Lupescu, luând foarte multe bunuri de valoare, 
şi a părăsit ţara pentru totdeauna26. 

În comunicatul său din 13 septembrie 1940, Antonescu a 
susținut că, după ce a primit mandatul de la rege pentru a forma 
un nou guvern, s-a consultat cu diverşi lideri politici care totuşi au 
precizat că se vor alătura noului guvern doar după abdicarea lui 
Carol27. O perioadă lungă, istoricii au tins să accepte această 
versiune a evenimentelor, dar publicaţiile recente dezvăluie că 
aceasta a fost o minciună inventată de Antonescu28. De fapt, nu s-a 
consultat cu nimeni după numirea sa în funcţie, cu excepţia lui 
Horia Sima, noul lider al legionarilor, pe care l-a încurajat să 
continue acţiunile anticarliste. În acelaşi timp, Antonescu a 
ordonat armatei şi poliţiei să nu folosească armele împotriva 
protestatarilor. Toate acestea s-au făcut pentru a pune o presiune 
în plus asupra lui Carol ca să accepte cererile tot mai mari ale 
generalului29. 

Este important că, în 9 septembrie, adică înainte de a inventa o 
versiune mai acceptabilă a evenimentelor, adresându-se naţiunii 
la radio, Antonescu a afirmat: „Pentru prima dată în viaţa mea a 
trebuit să înşel, să mint şi să calc un jurământ solemn, cerând 
abdicarea Regelui, căruia îi jurasem credinţa”30. Această afirmaţie 
era mai aproape de adevăr, dar totuşi falsă sub un aspect 
important: Antonescu a minţit cel puţin o dată înainte de a începe, 
în 2 septembrie, să facă presiuni asupra lui Carol pentru a-i acorda 
puteri dictatoriale. În 2 septembrie, în timpul întâlnirii, din proprie 
iniţiativă, cu Maniu şi Hudiţa, şi-a exprimat acordul deplin cu 
punctul acestora de vedere, conform căruia, după abdicarea lui 
Carol, trebuia format un nou guvern de uniune naţională, alcătuit 
din reprezentanţi ai PNȚ şi PNL, cu Maniu ca prim-ministru, Dinu 
Brătianu ministru al Afacerilor Externe şi Antonescu ministru al 
Apărării, un guvern care să refuze implementarea Dictatului de la 
Viena31. În realitate, la această dată Antonescu trecuse deja de 
partea cauzei germane şi luase hotărârea să cedeze paşnic 
ungarilor nordul Transilvaniei. Într-o întâlnire cu Hudiţa din 22 
septembrie, Antonescu a recunoscut că îşi încălcase promisiunea 
făcută lui Maniu şi şi-a explicat decizia de a accepta funcţia de 
prim-ministru în baza convingerii sale că va putea servi naţiunii 


mai bine decât oricare politician de profesie32. 


Statul Naţional Legionar şi căderea acestuia 


Cooptarea la guvernare a Gărzii de Fier a fost o altă precondiţie (pe 
lângă implementarea Dictatului de la Viena) pentru ca Antonescu 
să primească sprijin german în încercarea sa de a ajunge la putere, 
la începutul lunii septembrie 194133. Odată Carol îndepărtat şi 
având un control întărit, Antonescu a făcut o înţelegere cu Garda 
de Fier. Regimul astfel instaurat în 14 septembrie a fost numit 
Statul Naţional Legionar- ce reflecta, conform unui martor, 
compromisul dintre dorinţa Gărzii de a crea un „stat legionar” pur 
şi hotărârea lui Antonescu de a nu ceda prea mult teren. Garda de 
Fier a fost proclamată „singura mişcare recunoscută în noul stat”, 
dar obiectivul său a fost definit într-un mod limitat, ca „ridicarea 
morală şi materială a poporului român şi dezvoltarea puterilor lui 
creative” (articolul 2)34. În Consiliul de Miniştri, Antonescu a fost şi 
mai inflexibil: „Toată partea politică o face mişcarea. În guvernare 
însă partidul nu se amestecă”35. Cu alte cuvinte, Garda urma să 
servească drept vehicul de propagandă pentru deciziile care se vor 
fi luat fără participarea sa. 

În primul său guvern, Antonescu s-a autonumit preşedinte şi l-a 
numit pe Horia Sima, un lider al Gărzii de Fier, adjunctul său; cu 
toate acestea, Sima nu a primit niciun portofoliu ministerial. 
Legionarii deţineau cinci ministere (din nouăsprezece): Afacerile 
Externe (Mihail Sturdza), Afacerile Interne (generalul Constantin 
Petrovicescu), Educaţia, Cultura şi Artele (Traian Brăileanu), Presa 
şi Propaganda (Alexandru Constant) şi Munca, Sănătatea şi 
Protecţia Socială (Vasile Iasinschi). Ion Antonescu, ca şef al statului, 
deţinea toate puterile legislative şi executive36. Toate celelalte 
funcţii erau deţinute de generali de armată şi ofiţeri aleşi de 
Antonescu sau de aşa-numiţii „specialişti tehnici”, dintre care unii 
erau membri importanţi ai partidelor politice de dinainte de 1938. 
Elitele din Bucureşti ale vremii ştiau că „între Antonescu şi 
Legionari este încheiat un pact pe care niciuna din părţi n-are 


intenţia să-l execute sincer” şi că fiecare parte spera să îşi 
zdrobească rivalul cu ajutorul germanilor37. 

Într-adevăr, deşi exista o apropiere între Antonescu şi Gardă, 
acesta şi legionarii aparţineau unor lumi foarte diferite. 
Antonescu, în pofida conflictelor sale cu Carol şi a maniei 
persecuției din partea camarilei regale, era un membru al elitei 
tradiţionale româneşti. Nimic din trecutul său nu sugera că 
favoriza ideea unei înlăturări a clasei conducătoare româneşti sau 
o revoluţie violentă împotriva acesteia. Ca persoană crescută în 
spiritul ordinii şi disciplinei, ura tot ceea ce sugera anarhie şi 
fărădelege, sinonime pentru el cu „comunismul”. Prin contrast, 
majoritatea membrilor Gărzii de Fier proveneau din clasele 
inferioare şi în special din generaţia mai tânără, ale căror şanse de 
a face carieră se blocau în societatea românească ce se dezvolta 
prea lent din perioada interbelică. Arzând de dorinţa răzbunării 
împotriva celor pe care îi considerau adepţii unei clase politice 
corupte şi perfide, ei considerau lovitura de stat din 4-6 septembrie 
un început, şi nu sfârşitul „revoluţiei” lor. 

În plus, după ce Garda de Fier a ajuns la putere, numărul 
membrilor săi a crescut, mulţi dintre aceştia vânând o poziţie; 
numărul total de membri a ajuns, conform estimărilor lui Sima, la 
500.000 în toamna anului 194138. Aşa cum a susţinut ulterior unul 
dintre liderii Gărzii, Ştefan Palaghiţa, Sima era obsedat de 
creşterea numărului de membri ai Gărzii, astfel încât în toamna 
anului 1940 oricine putea fi acceptat în mişcare şi i se oferea chiar 
o cămaşă verde — un semn al statutului superior al purtătorului ei 
în cadrul mişcării39. Conducerea Gărzii era divizată: în timp ce 
majoritatea (numiţi simişti) îl sprijinea pe Horia Sima, o minoritate 
strânsă în jurul tatălui lui Corneliu Codreanu, Ion Zelea Codreanu 
(numiţi codrenişti) i se opunea visceral lui Sima şi îl considera un 
provocator. Spre deosebire de Sima, care dorea înfiinţarea 
imediată a unui regim legionar „pur”, codreniştii credeau că era 
necesară o perioadă de pregătire în vederea preluării conducerii, 
pe durata căreia trebuiau să împartă puterea cu Antonescu. Grupul 
lui Sima era format din oameni relativ tineri şi fără experienţă. 
Sima însuşi nu avea decât 35 de ani în 1941 şi singura slujbă pe 
care o avusese până atunci era cea de profesor de limba română la 
o şcoală gimnazială într-un oraş mic, Caransebeş, din Banat. Sima 


era al optsprezecelea pe lista de posibili succesori ai lui Codreanu; 
primii treisprezece au fost asasinați în timpul represiunii carliste 
din 1938-1939. Al doilea nivel de oficiali legionari abia atingea 
vârsta de 30 de ani40. 


= PA Reritiveeee 


Fotografia 7.2. Generalul Ion Antonescu şi Horia Sima, liderul Gărzii de Fier, 
ambii în picioare la tribună, sub zvastică şi un portret enorm al lui Codreanu, 
îi salută pe legionari, Bucureşti, toamna 1940. Prin amabilitatea Arhivelor 
Naţionale ale României. 


În aceste condiţii, nu este de mirare că Sima şi susţinătorii săi 
au început, din primele zile ale regimului, să piardă controlul 
asupra propriei mişcări. Fie din cauza lipsei de experienţă, fie din 
pricina dorinţei lor de a nu pierde din popularitate printre 
membrii de rând, într-o perioadă în care o confruntare cu 
Antonescu devenea tot mai probabilă, conducerea lui Sima nu a 
reuşit să-şi controleze elementele radicale41. Aceşti radicali 
acționau din ce în ce mai violent împotriva oricui considerau că se 
făcuse vinovat de persecutarea Gărzii de Fier sub Carol. 

Comportamentul violent al militanţilor legionari a devenit 
cunoscut în cercurile politice din Bucureşti încă de la instalarea lor 
la putere42. Până la sfârşitul lunii noiembrie fuseseră opriţi de la a- 
şi asasina duşmanii politici datorită promisiunii lui Antonescu că îi 
va aduce în faţa justiţiei pe cei vinovaţi de violenţe împotriva 
legionarilor sub conducerea lui Carol43. La această dată, Antonescu 


era cu adevărat dispus să facă acest lucru, ordonând arestarea şi 
anchetarea suspecţilor44. Mai exact, în închisoarea Jilava de lângă 
Bucureşti erau închise şi îşi aşteptau procesul 64 de persoane 
acuzate de abuz de putere împotriva legionarilor, printre care un 
fost prim-ministru, un fost ministru al Justiţiei şi şeful poliţiei 
secrete din timpul lui Carol. Dar frustrarea şi furia legionarilor, 
care mocniseră timp de două luni, au erupt în noaptea de 26/27 
noiembrie 1940. Un grup de militanţi legionari care cu o zi înainte 
participaseră la slujba de deshumare a rămăşiţelor lui Codreanu, 
aflate la mică adâncime, într-un mormânt din cimitirul închisorii, 
au pătruns în celulele în care erau închişi foşti oficiali carlişti şi i- 
au ucis. În aceeaşi zi, legionarii i-au luat din casele lor pe istoricul 
Nicolae Iorga şi pe economistul Virgil Madgearu, secretarul general 
al Partidului Naţional Ţărănesc, şi i-au dus pe câmpul din 
apropierea lacului Snagov, lângă Bucureşti, unde i-au torturat şi i- 
au ucis45. În pofida multor dezacorduri dintre Iorga şi Madgearu în 
timpul vieţii lor, un singur lucru îi unea: erau inamici publici ai 
Gărzii de Fier. 

Aceste crime odioase au provocat o reacţie puternică din partea 
lui Antonescu, care a cerut dizolvarea imediată a poliţiei 
legionare - unităţi paramilitare cu aşa-zisul rol de a „sprijini” 
poliţia de stat, dar care de fapt acționau independent. De această 
dată, Sima a trebuit să accepte şi să emită un ordin prin care onora 
cererea lui Antonescu, dar teroarea împotriva duşmanilor politici 
ai Gărzii a continuat şi în decembrie, deşi la o scară mai redusă. 
Spre sfârşitul anului 1940, poliţia secretă română a primit o 
informaţie conform căreia în toată ţara se pregătea o „noapte a 
Sfântului Bartolomeu”, în care toţi oponenții politici ai Gărzii şi toţi 
evreii urmau să fie masacrați, şi le-a ordonat tuturor prefecţilor să 
ia măsurile de precauţie necesare pentru a garanta securitatea 
cetăţenilor. Fie datorită acestor măsuri, fie pentru că informaţia 
era greşită, la acea dată nu s-a întâmplat nimic46. 

La începutul lunii ianuarie 1941, situaţia s-a deteriorat din 
nou47. Violenţa s-a generalizat şi nimeni nu se mai simţea în 
siguranţă. Pe toate drumurile principale, conform spuselor lui 
Constantin Mihăescu, prietenul lui Hudiţa şi proprietar al unei 
firme de reparaţii auto, legionarii opreau călători la întâmplare, îi 
percheziţionau şi îi jefuiau48. Dată fiind teama generalizată tot mai 


mare, nu este de mirare că în oraşul Craiova, de exemplu, la acea 
vreme circulau zvonuri conform cărora legionarii plănuiau să 
otrăvească apa oraşului pentru a-i ucide pe toţi locuitorii49. 

Conform datelor oficiale, până la 21 ianuarie, când a început 
revolta legionarilor, 450 de persoane din toată ţara au fost 
„maltratate”, 323 reţinute ilegal, 9 asasinate şi în 88 de case 
legionarii au intrat cu forţa50. Aceste cifre erau totuşi incomplete şi 
ascundeau intenţionat dimensiunea obsesiei Gărzii de Fier faţă de 
„străini” şi în primul rând faţă de evrei. Gardiştii au fost cei care au 
iniţiat politica de „românizare” ce avea rolul de a deposeda toţi 
nonromânii, evreii în primul rând, de bunurile lor de producţie, de 
a-i elimina din toate sferele activităţii economice şi de a-i înlocui cu 
etnici români. Tot legionarii au fost cei care au implementat aceste 
politici în timpul Statului Naţional Legionar, adesea prin violenţă şi 
ilegalităţi. 

Conform Decretului-lege nr. 3361 din 4 octombrie 1940, 
Ministerul Economiei a primit dreptul „ori de câte ori va socoti 
necesar să numească fără motivare, pe lângă orice întreprindere, 
un comisar de românizare”51. Este uimitor că decretul-lege nu 
preciza puterile şi rolul comisarilor, în afara celui de a se asigura 
că toţi deţinătorii de acţiuni la purtător dintr-o firmă şi le vor 
transforma în acţiuni nominale şi se vor înregistra la autorităţi; 
după înregistrare, orice tranzacţie cu aceste acţiuni şi cu altele 
avea nevoie de permisiunea comisarului pentru a deveni legale. 
Decretul-lege nu spunea nimic despre criteriile în baza cărora 
comisarii de românizare trebuiau să elibereze sau să refuze 
eliberarea unor asemenea permise. Articolul 7 menţiona că 
aceleaşi cerinţe privind înregistrarea acţiunilor se aplicau în cazul 
întreprinderilor ungare, pentru care „inspectori de control au fost 
sau vor fi numiţi”. 

Documentele de arhivă ne ajută să înţelegem logica din spatele 
acestui decret-lege enigmatic. Un memorandum trimis ministrului 
Economiei Naţionale (scris probabil la începutul toamnei anului 
1940) propunea, ca represalii împotriva persecutării etnicilor 
români din nordul Transilvaniei, să se ia măsuri de „reciprocitate”, 
supunând unui control strict întreprinderile românilor de origine 
etnică maghiară. În acest sens aveau să fie numiţi „inspectori de 
control” superiori. Memorandumul preciza că existau aproximativ 


şase mii de astfel de întreprinderi în România, 97% dintre ele în 
Transilvania52. Autorul propunea numirea refugiaților din 
teritoriile retrocedate în funcţii de inspectori, în special a aşa- 
numiţilor  „intelectuali”, adică foştii funcţionari publici şi 
învățătorii, avocaţii şi preoţii53. 

Această din urmă recomandare a fost legiferată prin Decretul- 
lege nr. 3280 din 28 septembrie 1940 şi pusă ca atare în aplicare, 
doar că au fost vizate nu numai întreprinderile maghiare, ci şi cele 
evreieşti şi cele deţinute de cetăţeni români de altă etnie, inclusiv 
întreprinderile deţinute de cetăţenii altor state54. Pentru că nu era 
clar ce anume trebuiau să facă „inspectorii de control? şi 
„comisarii românizării” şi pentru că cel puţin unii dintre ei, dacă 
nu majoritatea, erau legionari sau naționaliști înflăcăraţi, aceştia 
tindeau să se considere luptători pentru românizaress. Alţii 
încercau pur şi simplu să profite de pe urma întreprinderilor pe 
care trebuiau să le „controleze” sau să le „românizeze”. Aşa cum s- 
a plâns directorul unei fabrici de textile în martie 1941, inspectorul 
de control al firmei, Eugen Bârsan, „un legionar, la numirea sa în 
funcţie a cerut concedierea imediată a tuturor celor 104 evrei 
angajaţi (dintr-un total de 986 de angajaţi), deşi directorul, el 
însuşi, conform afirmațiilor sale, „un naţionalist vajnic”, insista ca 
destituirile să aibă loc treptat, „pentru ca producţia să nu sufere”. 
În pofida opiniei directorului, Bârsan a concediat de unul singur 66 
de angajaţi, majoritatea evrei, dar şi cehi şi germani (nu este clar 
dacă erau sau nu cetăţeni români). Când directorul a protestat, a 
fost chemat la postul local de poliţie (controlat probabil de 
legionari), unde a fost interogat patru ore. Deşi conducerea a 
continuat să insiste că printre refugiații din regiune nu se găseau 
oameni care să poată fi angajaţi nici măcar ca muncitori 
necalificaţi, Bârsan a cerut ca prietenii săi din rândul refugiaților 
să fie angajaţi şi să fie remuneraţi, „însă nu cu un salar de 
batjocură”. După revolta legionarilor, Bârsan a dispărut cu tot cu 
cheia de la seiful în care se ţineau banii5s. 

Comisarii au devenit atât de odioşi, încât funcţia le-a fost 
desfiinţată de Antonescu în 14 ianuarie 1941; controlorii au 
rezistat puţin mai mult şi funcţia lor a fost abolită la 1 iunie 194157. 
Cum Ministerul de Interne se afla în mâinile generalului legionar 
Petrovicescu şi toţi prefecţii erau de asemenea legionari, nu este de 


mirare că poliţia de stat a cooperat cu legionarii la comiterea 
abuzurilor, în loc să le împiedice5s. 

Gardiştii din toată ţara răpeau şi privau de libertate proprietari 
de întreprindere de altă etnie decât cea română, în primul rând 
evrei, ameninţându-i şi torturându-i pentru a semna acte false de 
„vânzare” la preţuri ridicol de mici a proprietăţilor lor unor etnici 
români, adesea ei înşişi legionari, sau către mişcarea legionară ori 
organizaţiile afiliate. De exemplu, în oraşul Făgăraş, membrii 
organizaţiei locale legionare i-au obligat pe toţi comercianții locali 
evrei să-şi „transfere” proprietăţile mişcării după ce au fost bătuţi 
pentru a semna documente de vânzare în alb59. Fiindcă victimele 
legionarilor includeau cetăţeni străini care locuiau pe teritoriul 
românesc, legaţiile (ambasadele) Argentinei, Braziliei, Marii 
Britanii, Franţei, Greciei, Uniunii Sovietice, Statelor Unite şi Turciei 
au protestat când cetăţenii lor au fost abuzaţi în mod similar6o. 


Toate dovezile disponibile sugerează că evreii au fost ţinta 
principală a atacurilor legionarilor. De exemplu, conform datelor 
de la Curtea de Apel Constanţa (jurisdicţia sa acoperea întreaga 
provincie a Dobrogei) adunate la scurt timp după suprimarea 
revoltei legionare, tribunalele judeţene au primit plângeri privind 
61 de cazuri de violenţă împotriva unor indivizi, precum şi de 
distrugere, însuşire ilegală, vânzare forţată, confiscare şi ocupare 
ilegală a proprietăţilor de către legionari. Din această listă, 39 de 
cazuri implicau evrei (63,9% din total), iar restul creştini de diverse 
origini etnice61. Trebuie notat că, potrivit datelor recensământului 
din 1930, evreii alcătuiau 0,7% din populaţia din nordul Dobrogei, 
adică semnificativ mai puţin decât media naţională de 4%62. Astfel, 
este posibil ca în provinciile cu un procent mai mare, precum 
Moldova, proporţia de victime ale legionarilor în rândul evreilor să 
fi fost şi mai mare, iar cazurile individuale ştiute sugerează şi ele 
acelaşi lucru. Cealaltă minoritate care a devenit ţinta preferată a 
atacurilor legionarilor au fost etnicii greci. Motivul este că mulţi 
lideri aromâni din Garda de Fier îi considerau pe etnicii greci 
responsabili pentru pretinsele atrocități comise de autorităţile 
greceşti împotriva coetnicilor lor din Tracia; în noiembrie 1940, un 
grup de tineri aromâni legionari au răpit câţiva etnici greci, 
inclusiv doi cetăţeni greci, şi le-au jefuit proprietăţiles3. 


„Românizarea” astfel urmărită a devenit o problemă majoră 
pentru regim şi Conducătorul era tot mai îngrijorat. Încă de la 
început era neliniştit cu privire la persoanele desemnate de 
legionari pentru a ocupa diferite funcţii în stat, deoarece se temea 
că, prin acţiunile lor nepricepute şi grăbite, acestea puteau 
produce ţării daune inacceptabil de mare. În 21 septembrie s-a 
exprimat clar că, deşi sprijinea românizarea, credea că trebuie 
efectuată „în mod progresiv şi nu prin măsuri violente, care să-mi 
creeze o situaţie grea”, acţiunile rapide erau pur şi simplu 
imposibile, deoarece ţara nu avea suficienţi etnici români instruiți 
care îi puteau înlocui pe toţi „străinii”64. După câteva zile, vorbind 
despre „problema evreească”, Antonescu a declarat că s-a angajat 
„să-i deie afară peste tot”, dar a adăugat imediat că simţea că ţara 
nu era pregătită să facă acest lucru imediat65. Aproximativ o lună 
mai târziu a afirmat că „românizarea produce un vid pe care nu-l 
putem acoperi”66. 

La mijlocul lunii septembrie, Sima a iniţiat un schimb de 
scrisori cu Conducătorul despre situaţia economică. El a atribuit 
dificultăţile economice tot mai mari dominaţiei vechilor cadre 
carliste şi a cerut o tranziţie accelerată spre ceea ce numea o 
„economie dirijată”, în care prioritate să primească persoanele 
desemnate politic în defavoarea „specialiştilor tehnici”. Ca răspuns, 
Antonescu i-a învinovăţit în totalitate pe militanţii legionari şi a 
cerut sec trecerea Gărzii de Fier sub comanda sa: 


Nu se poate doi şefi de orchestră să conducă, în acelaşi timp, aceeaşi 
orchestră. [...] 

Trebuie ca atât guvernul, cât şi partidul să aibă încredere totală şi să 
asculte în toate de acelaşi om67. 


La 1 noiembrie, Antonescu se gândea deja că, dacă legionarii 
aveau să continue abuzurile, se va „despărţi de ei”, dar la sfârşitul 
lunii decembrie încă ezita deoarece, aşa cum s-a exprimat, „trebuia 
să ţină seama de protectorii lor politici”, adică germanii6s. Din 
fericire pentru el totuşi, atitudinea conducerii naziste faţă de el se 
îmbunătăţea rapid. În timpul vizitei sale la Berlin din 21-23 
noiembrie 1940 a reuşit să-l impresioneze pe Hitler vorbind direct 


şi apărând fără menajamente ceea ce credea că sunt drepturile 
naţionale ale României în problema transilvăneană. Din acel 
moment, Fiihrerul a devenit admiratorul lui Antonescu69. În 
timpul întâlnirii cu Hitler din Obersalzburg, din 14 ianuarie 1941 
(Sima a fost şi el invitat de Hitler, dar a refuzat să meargă, 
contribuind astfel la declinul credibilităţii sale în ochii Fuhrerului), 
a reuşit să smulgă de la Hitler asigurarea verbală că Germania nu 
considera prezenţa Gărzii la putere o condiţie sine qua non pentru 
a întreţine bune relaţii cu România. Hitler a adăugat apoi că 
Antonescu era singurul om potrivit să-şi conducă țara70. 

De la începutul lunii ianuarie au existat semne clare că atât 
legionarii, cât şi Antonescu se pregăteau pentru o confruntare 
armată71. Legionarii păreau să fi pierdut deja din popularitate în 
societatea românească şi armata îi ura72. Pe de altă parte, se 
bucurau de un oarecare sprijin în rândul membrilor poliţiei şi 
sperau de asemenea (în mod eronat) că anumite unităţi ale 
armatei îi vor susţine în eventualitatea unei confruntări armate73. 
Revolta a fost declanşată de asasinarea unui ofiţer german, 
maiorul Döring, în noaptea de 18 ianuarie, la Bucureşti, de un 
agent al serviciilor secrete greceşti şi britanice74. Antonescu a 
răspuns prin demiterea, în 20 ianuarie, a ministrului legionar al 
Afacerilor Interne, generalul Petrovicescu, acuzându-l că nu a 
reuşit să garanteze securitatea trupelor germane în România. 
Această decizie i-a făcut pe legionari să se revolte deschis începând 
de a doua zi şi până la amiaza zilei de 23 ianuarie. 

Iniţial, legionarii au înregistrat unele succese, reuşind să ocupe 
unele clădiri publice importante din Bucureşti şi din ţară, dar 
armata şi majoritatea forţelor de poliţie i-au rămas credincioase lui 
Antonescu. Conducătorul a înlocuit prompt toţi prefecţii legionari 
cu ofiţeri de armată loiali şi s-a baricadat în clădirea Preşedinţiei 
Consiliului de Miniştri. Deşi avea un avantaj militar copleşitor, nu 
voia să folosească forța împotriva răzvrătiţilor şi le-a ordonat 
soldaţilor să nu deschidă focul decât dacă erau atacați. Negocierile 
iniţiate de un grup de legionari mai moderați au eşuat, deoarece 
condiţiile lui Sima- demisia lui Antonescu din funcţia de 
preşedinte al Consiliului de Miniştri, numirea lui Sima în această 
funcţie şi formarea unui guvern legionar „pur”- erau 
inacceptabile pentru Conducător75. 


Intervenţia germană a pus capăt în cele din urmă revoltei. La 
21 ianuarie, Hitler a emis „Directiva privind Comportamentul 
Trupelor Germane din România”, în care le ordona comandanților 
să ia în mod clar partea lui Antonescu în „declaraţiile lor oficiale şi 
neoficiale” despre criză; în caz de necesitate şi la cererea lui 
Antonescu, trebuiau să-l sprijine militar. De asemenea, Hitler l-a 
sunat pe Antonescu şi i-a spus că avea nevoie de „o armată română 
sănătoasă”, şi nu de „fanatici”. Date fiind importanţa strategică a 
petrolului românesc pentru eforturile de război germane şi 
preocuparea principală a lui Hitler de a menţine calmul în Balcani, 
decizia sa era de înţeles. În dimineaţa următoare, trupele germane 
desfăşurate în Bucureşti au defilat pe străzile oraşului, sprijinul lor 
pentru „ordine” devenind astfel evident76. În aceeaşi zi, violenţa 
legionarilor a ajuns la apogeu şi unii credeau că legionarii aveau să 
câştige. În seara următoare au avut loc cele mai grave pogromuri 
antisemite din Bucureşti, în special în cartierele Lipscani şi 
Dudeşti. Legionarii şi-au jefuit, violat, torturat, mutilat, decapitat şi 
şi-au împuşcat victimele, profanând şi incendiind sinagogile77. 


Fotografia 7.3. Ion Antonescu (stânga) discută cu Adolf Hitler sub privirile 
unor oficiali nazişti. Data exactă din 1940-1944 şi locul sunt necunoscute. 
Prin amabilitatea United States Holocaust Memorial Museum. 


În aceeaşi noapte, Hermann Neubacher, „ministrul german 
special pentru probleme economice”  (Sondergesandte für 
Witschaftsfragen) la Bucureşti, i-a invitat pe Sima şi pe alţi lideri 
legionari la reşedinţa sa privată şi le-a spus fără menajamente că 
„conducerea Reichului vedea în persoana mareşalului Antonescu 
garanţia cea mai sigură (zuverlăssigte) pentru ordine în ţară, care 
avea o importanţă deosebită pentru economia de război a 
Germaniei”7s. Legionarii, a insistat Neubacher, nu aveau altă 


opţiune decât să predea armele. Sima s-a lăsat convins şi a semnat 
o capitulare. Dar, fiindcă nu a reuşit să transmită ordinul tuturor 
adepților săi, unii dintre aceştia au continuat să reziste. În zorii 
zilei de 23 ianuarie, armata a acţionat şi, după câteva altercaţii, 
revolta a luat sfârşit79. 

Raportul oficial din 13 februarie înregistra 21 de soldaţi morţi şi 
53 de răniţi şi 374 de civili morţi, inclusiv 118 evrei, doar în 
Bucureşti, precum şi 281 de răniţi în rândul civililor. Dar cifrele 
reale au fost cu siguranţă mai mari. Federaţia Evreiască a raportat 
630 de evrei morţi şi 400 de dispăruţi, mult mai mulţi grav răniţi şi 
sute ale căror proprietăţi au fost jefuite sau distruse. Gheorghe 
Barbul, secretarul şi interpretul lui Antonescu, a scris după război 
că, „din partea românilor, bilanţul acelor zile critice a fost de două 
mii de morţi, cei mai mulţi erau evrei”. Revolta antisemită a afectat 
în mod direct cel puţin 1.360 de evrei. Două sute de camioane 
încărcate cu bijuterii şi bani lichizi au fost descoperite după 
înăbuşirea revoltei8o. 

Sima şi germanii credeau că această capitulare avea să fie 
urmată de o amnistie şi de reluarea discuţiilor cu Antonescu, dar 
Conducătorul avea cu totul alte planuri pentru legionari. Până în 
25 februarie, 5.714 gardişti au fost arestaţi şi transferați în 
tribunale militare. Şapte participanţi la masacrul de la Jilava au 
fost condamnaţi la moarte şi executaţi; alţii au primit pedepse care 
variau de la detenţie de câteva luni la închisoare pe viaţă. Din acest 
moment, toţi foştii gardişti s-au aflat sub supravegherea constantă 
a poliţiei până la sfârşitul regimului Antonescu şi toate 
manifestaţiile legionarilor au fost reprimate de autorităţi. Dar 
majoritatea liderilor, aproximativ trei sute în total, au fost luaţi de 
germani în Reich, cu acordul secret al lui Antonescu, care nu voia 
să pună sub acuzare oameni care i-au fost alături în conducerea 
țării cu doar două luni înainte. Aceştia au trăit în Germania sub 
supravegherea poliţiei, aşteptând momentul în care germanii i-ar 
fi putut considera din nou utilis1. 

Conform Decretului nr. 314 din 14 februarie 1941, Statul 
Naţional Legionar a fost desfiinţat şi ţara a devenit o dictatură 
militarăs2. Cu două săptămâni înainte, în 27 ianuarie, s-a format 
un nou guvern în care toate funcţiile erau deţinute de oamenii lui 
Antonescu, majoritatea ofiţeri de armată, dar şi de unii foşti 


politicieni din partidele de dinainte de 1938 şi birocraţi cu cariere 
de succes în timpul lui Carol83. 


Vederile şi stilul politic ale Conducătorului 


În confruntarea sa cu Garda de Fier, Antonescu s-a descris ca un 
apărător al legalităţii, dreptăţii şi umanităţii şi este foarte posibil să 
fi crezut în această imagine despre sine84. Din când în când, insista 
chiar că dreptatea nu i se poate refuza nimănui, nici măcar 
evreilor, care trebuiau de asemenea să primească un tratament 
umans5. Dar nu trebuie să ne încredem în totalitate în aceste 
declaraţii. Aşa cum demonstrează acţiunile ulterioare ale lui 
Antonescu, era capabil să ordone arestări şi detenţii în lagărele de 
concentrare fără proces; să suspende statul de drept în anumite 
regiuni ale ţării şi să ordone masacre, deportări şi reprimări 
monstruoase împotriva a mii şi mii de civili. Pe scurt, la sfârşitul 
administraţiei sale se făcuse vinovat de crime împotriva 
umanităţii, deşi în confruntarea cu Sima a făcut multe afirmaţii 
aparent raţionale. 

O mare parte din ceea ce a afirmat în timpul conflictului său cu 
legionarii pare să fi izvorât dintr-o logică a confruntării mai mult 
decât dintr-o convingere profundă. Lupta sa pentru putere l-a făcut 
să-şi formuleze divergenţele cu Garda de Fier într-un mod care 
sugera mai multă substanţă decât exista în realitate. Pe de altă 
parte, în timpul conflictelor a avut tendinţa să acorde mai puţină 
atenţie unor elemente din propria sa Weltanschauung, care erau 
similare cu crezul legionar. Un astfel de element era devotamentul 
său faţă de purificarea etnică totală a ţării. 

Cât timp a împărţit puterea cu legionarii, Antonescu a vorbit 
ocazional despre hotărârea sa de a realiza puritatea etnică a 
României. La 18 septembrie 1940, în timp ce explica programul 
guvernului său nou-format, a spus: „Trebuie să curăţăm ţara 
aceasta de toate elementele străine”s6. În 27 septembrie acelaşi an, 
a sprijinit românizarea cu o ieşire violentă: 


Îi dăm afară peste tot, îi aruncăm fără mijloace de existenţă, îi dăm 
afară din şcoli, din situaţii sociale, din profesiunile libere [...]. Vom veni 
cu dispoziţii prin care ne infiltrăm în viaţa economică. Toate 
magazinele evreeşti, toată industria vor trebui să primească elemente 
româneşti87. 


Dar, după ce a afirmat acest lucru, a adăugat imediat că simţea că 
ţara nu era pregătită pentru astfel de acţiuni. În general, în această 
primă etapă a conducerii sale a promovat românizarea şi 
purificarea etnică, dar nu atât de mult cât s-a opus sau a încetinit 
acţiunile legionarilor, despre care credea că dăunează economiei 
ţării, stabilităţii interne şi poziţiei internaţionale. 

Dar la scurt timp după înlăturarea rivalilor săi de la putere, 
Antonescu şi-a reiterat devotamentul faţă de viziunea unei naţiuni 
pure din punct de vedere etnic şi a descris mai precis modul în 
care acest ţel trebuia atins. Voia să fie atât radical, cât şi practic: 


În programul generalului Antonescu [...] stă această intenţie ca un far 
luminos: să ajungem ca Statul să fie un stat românesc şi viaţa lui să fie 
dirijată de români. Vom pătrunde în comerţ şi industrie, însă încetul cu 
încetul, cu metode înțelepte, nu barbare. Vom pătrunde în toate 
activităţile vieţii industriale, dar numai pe măsură ce vom avea 
elemente pregătite şi ne vom putea organiza astfel, ca circulaţia să 
favorizeze tot ce este românescas. 


A propus să se înceapă „de la vârf”, adică de la bănci, şi să se 
ofere siguranţa că din acel moment băncile acordau credite numai 
etnicilor români. Guvernul avea să românizeze apoi toate fabricile, 
obligându-le să-i înlocuiască pe angajaţii de altă etnie cu etnici 
români; urma comerţul, din nou începând cu comerţul en gros şi 
ajungând la cel cu amănuntul. Odată ce „străinii” erau concediaţi 
din toate funcţiile, nu va mai exista „promiscuitate între români şi 
jidani [ca şi între ceilalţi străini]”89. Aveau să se creeze ghetouri 
pentru evreii din Bucureşti şi din alte oraşe mari, iar evreii urmau 
să nu mai aibă voie să locuiască la ţară şi în târguri. De asemenea, 
romii aveau să fie adunaţi şi obligaţi să trăiască într-o rezervaţie 
din Delta Dunării (o regiune cunoscută pentru climatul nesănătos, 
care favoriza apariţia malariei). Maghiarii aveau să fie expulzați şi 
ei din Bucureşti (nu se oferea niciun indiciu cu privire la destinaţia 


lor posibilă). Acest aranjament era considerat provizoriu, 
acceptabil doar în măsura în care nicio altă soluţie nu era 
disponibilă. De îndată ce veneau „timpuri lineştite”, „îi vom trece 
peste graniţă, în regiunile care se vor fixa ulterior”91. 

„Timpurile” erau totuşi în plină schimbare şi opiniile lui 
Antonescu deveneau de asemenea tot mai radicale. În 15 februarie 
1941 avea deja un ton mai ferm decât cu doar o săptămână înainte: 


În principiu, profităm de această ocazie, ca să curăţăm ţara de tot ce 
este străin. Nu mai avem presiunea britanică [referire la tratatele 
privind protecţia minorităţilor] şi nici alte presiuni. Vom curăţi ţara de 
străini92. 


În 4 aprilie 1941, Antonescu a transmis aceleaşi instrucţiuni 
ministrului Afacerilor Interne, generalul Dumitru Popescu, de 
alcătuire a unor planuri detaliate privind deportarea „străinilor” 
din capitala românească93. 

A devenit şi mai radical după declanşarea războiului împotriva 
Uniunii Sovietice. În 6 octombrie 1941, era cât se poate de hotărât: 


Tendinţa mea este ca să fac o politică de purificare a rasei româneşti şi 
nu voi da înapoi în faţa niciunei piedici ca să realizez acest deziderat 
istoric al neamului nostru. 

Dacă nu profităm de situaţia care se prezintă azi pe plan internaţional 
şi european, pentru a purifica Neamul Românesc, scăpăm ultima ocazie 
pe care istoria ne-o pune la dispoziţie. Şi eu nu vreau s-o scap, pentru 
că, dacă aş scăpa-o, desigur că generaţiile viitoare mă vor blama. Pot 
aduce şi Basarabia înapoi, şi Transilvania, dacă nu purific Neamul 
Românesc n-am făcut nimic, căci nu frontierele fac tăria unui neam, ci 
omogenitatea şi puritatea rasei lui. Şi acesta urmăresc în primul 
rândo4. 


Totuşi, în pofida acestor declaraţii şi a altora similare făcute de 
Antonescu, din acest moment şi până la sfârşitul regimului său nu 
a renunţat niciodată complet la ideile sale anterioare conform 
cărora românizarea şi „purificarea”, dacă erau efectuate prea 
rapid, ar avea consecinţe economice şi politice dezastruoase 
pentru ţară. De exemplu, în timpul unei conferinţe cu 
reprezentanţi ai industriei româneşti, comerţului şi băncilor din 6 


decembrie 1941, a răspuns pozitiv la cererea antreprenorilor ca 
termenul-limită stabilit pentru concedierea tuturor evreilor din 
întreprinderi- 31 decembrie a aceluiaşi an- să fie prelungit, 
deoarece întreprinderile româneşti aveau „încă” nevoie de 
specialiştii evrei: „Românizarea va trebui să se facă, însă ea nu 
trebuie să producă o catastrofă economică a Neamului Românesc. 
Trebuie să o facem cu toată prudenta şi înţelepciunea necesare”95. 

Antonescu trebuia să ia în calcul şi posibilele repercusiuni 
internaţionale împotriva politicii sale faţă de minorităţi. Deşi îi 
plăcea să creadă că nu mai existau presiuni externe semnificative 
asupra României pentru a o forţa să-şi respecte obligaţiile privind 
tratamentul minorităţilor, ştia foarte bine că lucrurile nu stăteau 
aşa. În primul rând, existau minorităţi de care nu se putea atinge 
datorită poziţiei României ca aliat al Germaniei şi al sateliților săi. 
Aceste minorităţi includeau germani, italieni şi maghiario. În al 
doilea rând, deşi din iulie 1940 Antonescu devenise un admirator 
al puterii militare germane şi credea ferm în victoria germană, nu 
a presupus niciodată că după război toţi duşmanii acestei ţări 
aveau să dispară din scenă. Mai curând credea că războiul se va 
încheia printr-o conferinţă de pace la care Germania şi aliaţii ei, pe 
de o parte, şi puterile occidentale şi aliaţii lor, pe de altă parte, vor 
negocia o nouă ordine internaţională. Era preocupat ca la o astfel 
de conferinţă România să se afle pe o poziţie puternică de 
negociere. Din această perspectivă, relele tratamente aplicate 
minorităţilor puteau atrage un cost inacceptabil de mare. De 
exemplu, în 26 februarie 1942, a făcut următoarele afirmaţii în 
Consiliul de Miniştri: 


Ca să nu slăbim poziţia noastră la Vest [...] să fim concilianţi, pentru că, 
dacă vom face astfel [adică vom trata minoritățile în mod brutal], când 
vom veni la Pacea Generală, vor veni ungurii şi vor spune că şi noi am 
făcut la fel altora97. 


La 27 martie în acelaşi an, a amintit un caz de atrocități comise 
de armata română în Basarabia, în 1919, când „o divizie de 
cavalerie la Bălţi [...] a distrus vreo 7 sate şi a omorât o mulţime de 
oameni [ca represalii la un caz de omor a trei soldaţi din efectivul 
diviziei]”. Acest caz, a spus el, aproape a făcut ca la „Conferinţa de 


Pace de la Paris [să se revină] asupra hotărârii de a ni se da 
Basarabia, pentru că: suntem o ţară de barbari. [...] Sunt lucruri 
mici, cari pot fi plătite scump”98. 

Politicile lui Antonescu faţă de minoritățile din România au fost 
astfel determinate de doi factori contradictorii, dar la fel de 
puternici: percepţia că curățirea completă a ţării de populaţia de 
altă etnie era o prioritate absolută şi hotărârea sa fermă ca ţara sa 
să nu plătească un preţ prea mare pentru aceasta. Tensiunea 
dintre aceste două imperative era foarte puternică, deoarece ele 
implicau convingerile sale cele mai profunde şi alcătuiau nucleul 
filozofiei sale personale. 

Trebuie notat că opinia lui Antonescu despre starea naţiunii 
române era foarte proastă; o numea chiar „Abisinia Europei” — o 
expresie extraordinară pentru un naţionalist autoproclamat, 
trădând, am putea spune, un puternic complex de inferioritate99. 
În ceea ce priveşte motivul pentru această situaţie, nu avea niciun 
dubiu: era rezultatul activităţii dăunătoare a „străinilor”. 
Pătrunderea progresivă a „străinilor” şi tratamentul prea generos 
aplicat lor de guvernele româneşti precedente, a declarat el odată, 
„au slăbit [pe români] intern, tot timpul [...]. Aceasta a fost cauza 
tuturor slăbiciunilor interne”100. Problema veneticilor (sinonim cu 
„străinii”), a declarat el cu altă ocazie, „este destul de gravă, [... 
deoarece] ducea Națiunea Română la pieire, aşa cum duce 
măcelarul vita la abator”101. „Străinii” îi exploataseră fără milă pe 
români timp de secole: 


Noi muncim ca nişte robi şi ei profită. Totdeauna s-a întâmplat aşa cu 
Naţia aceasta; am robit la străini, pentru că suntem dezorganizaţi, 
pentru că n-a existat armonie între elementele de conducere; pentru că 
nu s-a lucrat de acord şi în unire, permiţându-se astfel să se strecoare 
printre noi toate liftele străine, care ne-au speculat întruna şi au stors 
toată Naţia aceasta102. 


Întreaga imagistică a degenerării era legată inexorabil de ideea 
activităţii maligne răspândite a „străinilor”: prin simpla lor 
angajare în activităţi comerciale, au corupt şi au degradat 
națiunea, condamnând-o astfel la o înapoiere perpetuă, la rolul de 
„Abisinia Europei”. 


Antonescu era obsedat de curăţenie, pentru el un semn al 
sănătăţii, atât fizice, cât şi spirituale: 


Cine are murdărie în curte, acela aduce boala şi murdăria de acolo în 
casă; şi cine are murdărie în casă însemnează că are murdărie şi în 
suflet. Se leagă toate lucrurile acestea între ele. N-aveţi să vedeţi un om 
curat în persoana lui să fie şi hoţ. Nu există, pentru că acela este curat 
şi la suflet103. 


„Străinii” erau consideraţi de Conducător paraziți şi, ca atare, 
reprezentau atât un simptom, cât şi o cauză a degenerării 
Naţiunii104. Prin urmare, era „logic” să se considere că răspândeau 
diverse boli, fie pentru că erau ei înşişi contaminaţi şi nu aveau 
igiena corectă, fie pentru că voiau să-i ucidă pe români105. Pentru 
Antonescu, simplul fapt că „străinii” locuiau alături de români nu 
era altceva decât o „promiscuitate” intolerabilă şi imorală106. 

Dacă România era „Abisinia Europei”, atunci Antonescu era 
„salvatorul” ei. Activitatea sa la cârma statului trebuia să ducă la 
nu mai puţin decât restaurarea dreptăţii istorice care i se refuzase 
multă vreme Națiunii: 


Neamul Românesc trebuie să fie, în primul rând, neam tare prin el 
însuşi [...]. Încetul cu încetul trebuie să fie liberat de ceea ce s-a făcut în 
trecut — fie din greşeală, fie din uşurinţă, fie din interes sau din rea- 
credinţă [...]. Dar eu am datoria ca, încetul cu încetul, să repar ceea ce 
s-a făcut. Această reparaţie este foarte grea. Mă costă foarte multă 
luptă, foarte mulţi nervi, mă costă foarte multă răbdare, foarte mult 
tact. Dar trebuie s-o fac. Şi astfel, încetul cu încetul, vreau să repun 
Neamul Românesc în drepturile lui107. 


În 16 noiembrie 1943 vorbea de parcă îşi asigurase deja locul în 
istorie: „Singur am salvat națiunea în mai multe ocaziuni. Singur o 
voi salva-o şi acum”108. 

Însă am căuta în zadar indicii în numeroasele luări de cuvânt 
ale lui Antonescu, în Consiliul de Miniştri sau în alte foruri cu 
privire la ce anume trebuia făcut pentru a schimba situaţia aşa-zis 
profund nesatisfăcătoare în care Antonescu găsise națiunea în 
septembrie 1940 şi pentru a-i împlini destinul. Conducătorul ducea 
lipsă de idei. Deşi îi plăcea să se creadă un mare reformator al ţării, 


un revoluţionar chiar, suntem frapaţi de numeroasele asemănări 
dintre epoca lui Antonescu şi a lui Carol, în special ultimele luni ale 
conducerii fostului rege109. Nu au existat schimbări semnificative 
nici în structura instituţională a guvernului central, nici în politica 
economică, şi până şi reorientarea spre puterile Axei a fost 
realizată de Carol. 

Totuşi, a existat un domeniu în care viziunea şi politica lui 
Antonescu au fost diferite de cele ale lui Carol: hotărârea sa de a 
realiza omogenizarea etnică a ţării. Deşi Carol s-a făcut vinovat de 
facilitarea unei treceri radicale spre dreapta în ultima etapă a 
conducerii sale, cu greu putea fi numit naţionalist şi cu atât mai 
puţin un naţionalist radical sau antisemit. Antonescu însă a ajuns 
să perceapă omogenizarea etnică drept cruciada sa personală şi 
jurământul suprem făcut în numele naţiunii române. În cele din 
urmă, pentru el „salvarea Națiunii? a ajuns să însemne două 
lucruri: recrearea României Mari şi curăţarea naţiunii de toţi 
„străinii”110. 


Capitolul 8 


Proiectul „Provincia model” 


Spiritul vremii 


Dacă angajamentul lui Antonescu de a realiza epurarea etnică 
reflecta convingerile sale de durată, acesta izvora de asemenea din 
idei comune dreptei româneşti. Deşi Antonescu a evitat să menţină 
la putere membri ai guvernului Ion Gigurtu, deoarece îi considera 
un punct slab, pentru că semnaseră umilitorul Dictat de la Viena, 
nu a dus niciodată lipsă de voluntari nerăbdători să servească sub 
comanda sa şi să participe la implementarea programului său1. 
Guvernul lui Ion Antonescu a fost în principal o administraţie 
condusă de militari, cu amestecul prietenilor personali ai 
dictatorului şi al câtorva „specialişti tehnici” aşa-zis neutri, care de 
fapt erau carierişti cinici, gata să servească sub comanda oricui şi 
să implementeze orice program, atât timp cât primeau salarii bune 
şi beneficii frumoase. Membrii partidelor sau guvernelor de 
dinainte de 1938 sau pur şi simplu personalităţi bine-cunoscute, cu 
un profil politic bine definit, erau puţini la număr, lista acestora 
limitându-se probabil la următorii trei. Primul era Mircea 
Vulcănescu, sociolog şi membru al şcolii Gusti, un intelectual de 
dreapta care se bucura de o oarecare notorietate şi simpatizant al 
Gărzii de Fier. Vulcănescu şi-a construit o carieră de succes în 
Ministerul de Finanţe; deoarece a fost suficient de prudent încât să 
se abţină de la a sprijini revolta legionară, Antonescu l-a răsplătit 
cu un post de subsecretar de stat la Ministerul de Finanţe, în 27 
ianuarie 1941. Vulcănescu a deţinut această funcţie până la 
căderea regimului, în 23 august 1944. Al doilea, Constantin 
Dănulescu, unul dintre foştii lideri ai Partidului Naţional Creştin, a 


fost subsecretar de stat pentru Muncă, Sănătate şi Protecţie Socială 
din 12 iulie 1941 până în 10 mai 1943. Pe lângă aceştia, Alexandru 
Ottulescu, un celebru naţional-liberal, a fost guvernatorul Băncii 
Naţionale. În cele din urmă, anumite poziţii secundare din 
administraţie erau deţinute de membrii PNL şi PNȚ (interzise 
oficial, dar semitolerate de guvern). 

Deşi Antonescu a fost destul de explicit cu privire la intenţia sa 
de a curăța ţara de „străini” şi deşi el şi Mihai Antonescu, ruda sa 
îndepărtată şi cel mai apropiat susţinător, au dat unele dintre cele 
mai barbare ordine în Consiliul de Miniştri, care au dus la 
măcelărirea a mii şi mii de evrei, nu s-a înregistrat nicio demisie 
din guvern în semn de protest faţă de astfel de decizii şi nu s-a 
auzit nicio voce care să le pună la îndoială din principiu 
înţelepciunea sau acceptabilitatea3. Toţi membrii guvernelor lui 
Antonescu (două după revolta legionarilor, unul care a depus 
jurământul în 27 ianuarie 1941 şi un altul în 1 ianuarie 1943, plus 
multe remanieri pe parcurs) au fost astfel complici la crimele 
regimului. Deşi doar puţini dintre ei au participat la adoptarea şi 
implementarea măsurilor criminale, toţi şi-au dat acordul tacita. 

În ce măsură reflecta un astfel de comportament opiniile în 
societatea românească în ansamblu? Deşi nu putem oferi un 
răspuns definitiv la această întrebare în volumul de faţă, putem 
afirma cu siguranţă că, la sfârşitul anului 1940, în 1941 şi posibil 
până cel puţin la mijlocul anului 1942, politica lui Antonescu de 
alianță cu Hitler şi Mussolini se bucura de un sprijin larg în 
societatea românească. În plus, multe persoane educate erau 
conştiente că o astfel de alianţă avea implicaţii serioase pentru 
ideologia guvernului, aranjamentele constituţionale şi politicile 
faţă de evrei şi alte minorităţi naţionale; şi, în fine, că mulţi dintre 
cei conştienţi de toate acestea erau dispuşi să accepte consecinţele 
fără proteste. 

În toamna anului 1940, mulţi oameni din România simțeau că, 
dată fiind situaţia ţării, guvernul nu avea decât două opţiuni: 
alianţa cu Uniunea Sovietică sau cu Germania. Evident, preferau 
Germania lui Hitler, şi nu Uniunea Sovietică a lui Stalin. Când 
Antonescu scria în 27 februarie 1941, ca răspuns la unul dintre 
memorandumurile lui Iuliu Maniu, care se opunea politicii sale 
externe, că o alianţă cu Uniunea Sovietică era o „imposibilitate 


morală şi de fapt”, vorbea, cu siguranţă, în numele naţiunii5. Mai 
mult, la această dată mulţi români abia aşteptau de fapt un război 
cu sovieticii. Aşa cum Ghiţă Pop, nepotul lui Maniu şi unul dintre 
colaboratorii săi cei mai apropiaţi, i-a spus lui Ioan Hudiţa în 15 
martie 1941, PNȚ avea să se confrunte cu mari dificultăţi dacă nu 
sprijinea iminentul război cu sovieticii. Şi chiar în ajunul 
războiului antisovietic, memorialistul nota poziţia unui alt 
intelectual român respectat, folcloristul Gheorghe Kirileanu, care, 


ca foarte mulţi români, urăşte atât de mult bolşevismul şi 
imperialismul rusesc, încât e gata să treacă peste orice argument 
politic. „Să dezrobim mai întâi Basarabia şi nordul Bucovinei, zice el, şi 
apoi vom mai vedea ce avem de făcut; porcului îi trebuie dat peste rât 
cu orice găseşti la îndemână, şi azi noi trebuie să ne folosim de atacul 
de Hitler, fără care nu ne-am putea lua dreptul nostru”7. 


George I. Duca, diplomat şi fiul prim-ministrului PNL Ion Duca, 
asasinat la 29 decembrie 1933 de legionari, un anglofil şi 
germanofob declarat, scria următoarele în jurnalul său în 21 iunie 
1941, în ajunul atacului împotriva Uniunii Sovietice: 


Românii vor colabora pentru ocuparea Basarabiei şi Bucovinei, poate şi 
mai departe. Faţă de fericirea de a putea în sfârşit scăpa, ca Român şi 
European de groaznicul spectru Sovietic, aştept cu nerăbdare frăţia de 
arme cu Nemţii, şi voi urmări victoriile Germane pentru prima oară cu 
nesaţ!a. 


Într-adevăr, Maniu, Hudiţa şi poate alţi câţiva lideri PNȚ au 
rămas imuni la astfel de argumente şi sentimente. Ca şi sub 
conducerea lui Carol, ei s-au opus ferm unei alianţe cu Hitler din 
două motive. În primul rând, le-a rămas nezdruncinată 
convingerea că Hitler avea să piardă războiul în cele din urmă, 
argumentând că Aliaţii dispuneau de mult mai multe resurse decât 
puterile Axei. Acest argument, deşi corect la o analiză finală, nu 
părea convingător la acea dată pentru marea masă a 
compatrioţilor, care, asemenea lui Antonescu, erau foarte 
impresionați de eficienţa militară a germaniloro. În al doilea rând, 
Maniu şi Hudiţa insistau că victoria Germaniei era cu mult mai 
periculoasă decât cea sovietică, deoarece România nu va avea loc 


ca ţară independentă într-o Europă dominată de Reich şi, posibil, 
nici națiunea română. Hudiţa afirmase la un moment dat că „sub 
bolşevicii pierdem, cel mult, clasa dirigentă, zece, cincisprezece mii 
de oameni, în timp ce sub nemți am pierde toată naţiunea”10. Din 
nefericire pentru Maniu şi susţinătorii săi, astfel de afirmaţii, deşi 
posibil corecte, nu puteau fi dovedite - pur şi simplu deoarece 
informaţiile descoperite după război despre planurile naziste 
privind reconstrucţia rasială a Europei erau secretul strict păzit al 
Berlinului la acea dată11. Dinu Brătianu avea aceeaşi poziţie în 
toate aspectele politicii externe ca Maniu şi Hudiţa, dar era izolat 
în partidul pe care în mod formal îl conducea12. 

Susţinătorii lui Antonescu şi ai politicii acestuia de alianţă cu 
Hitler nu erau dispuşi, în general, să discute implicaţiile opțiunii 
sale pentru politicile interne ale României, dar ocazional făceau 
acest lucru. De exemplu, în 5 mai 1941, Hudiţa s-a întâlnit cu 
Mihail Ghelmegeanu şi Mihail Ralea, foşti membri PNȚ care au 
părăsit partidul în 1938 pentru a se alătura guvernului dictaturii 
regale13. Ca mulţi alţi foşti carlişti, aceştia erau acum susţinători 
entuziaşti ai lui Antonescu şi admiratori ai lui Hitler. „Decât 
teroarea bolşevică”, a spus Ralea, „prefer de o sută de ori dictatura 
lui Hitler şi a lui Mussolini, ea reprezentând triumful civilizaţiei 
faţă de obscurantismul criminal al bolşevismului”. Ghelmegeanu a 
fost şi mai explicit: 


Este inutil să mai insistăm asupra trecutului [...] astăzi trebuie să fim 
realişti şi să înţelegem că mortul nu se mai întoarce de la groapă şi că 
democraţia a pierit pentru vecii vecilor14. 


„Realismul” era ceea ce oportuniştii politici de toate felurile 
credeau că le lipseşte lui Maniu şi oamenilor lui, în timp ce ei îl 
aveau din plin. Este important că Ion Antonescu avea aceeaşi 
opinie: era un realist, în timp ce opoziţia trăia într-o lume a 
fanteziei. Pentru el, realismul presupunea disponibilitatea de a te 
adapta la Noua Europă dominată de nazişti15. Aşa cum s-a 
exprimat într-o declaraţie de presă la sfârşitul lunii ianuarie 1941, 
era hotărât să adapteze națiunea română la noul spirit al vremii şi 
la viitoarea formă a Europei de Sud-Est. 


Toată lupta şi aşezarea marii revoluţii naţional-socialiste germane şi 
înfăptuirile fasciste ne vor sluji ca temeiuri de experienţă pentru a altoi 
pe sufletul şi nevoile româneşti rodul acestor organizări de popoare, 
temeiuri de lume nouă16. 


Mihai Antonescu, susținătorul Conducătorului, a devenit cel 
mai entuziasmat de noua ordine şi cel mai important propagandist 
al său. Născut în 1904 în satul Nucet din Valahia, a studiat dreptul 
la Universitatea din Bucureşti din 1922 în 1926, unde a obţinut 
doctoratul. Apoi a practicat şi a predat dreptul cu succes, mai întâi 
la Academia de Înalte Studii Comerciale şi Industriale şi ulterior la 
Universitatea din Bucureşti, devenind profesor în 1936. În 1935 a 
apărat-o pe soţia lui Ion Antonescu, care fusese acuzată de 
bigamie, şi a câştigat procesul17. Mihai Antonescu s-a implicat şi în 
politică, devenind din noiembrie 1938 membru al Partidului 
Naţional Liberal al lui Gheorghe Brătianu şi un anticarlist 
hotărâti8. După procesul de bigamie a devenit un apropiat al lui 
Ion Antonescu şi, posibil prin intermediul acestuia, al legionarilor, 
fără a le câştiga totuşi încrederea (se spune că legionarii detestau 
stilul său de viaţă „burghez”)19. În vara şi la începutul toamnei din 
1940, Mihai Antonescu a jucat un rol important ca intermediar 
între generalul Antonescu şi legația germană20. 

După lovitura de stat, Conducătorul l-a numit pe Mihai 
Antonescu ministru de Justiţie, iar după înăbuşirea revoltei 
legionare l-a promovat în funcţia de ministru secretar de stat. 
Această funcţie, neobişnuită în sistemul românesc de guvernare, a 
fost creată probabil pentru a-l aduce pe Mihai Antonescu în poziţia 
de adjunct, fără a-l numi astfel în mod evident. De la mijlocul lunii 
aprilie prezida deja regulat şedinţele de guvern în timpul 
frecventelor absenţe ale Conducătorului. În 27 mai 1941 a fost 
numit ministru al Propagandei Naţionale, înlocuindu-l pe Nichifor 
Crainic, şi în 21 iunie a devenit vicepreşedinte al Consiliului de 
Miniştri. În 29 iunie a fost numit ministru al Afacerilor Externe21. 
Avea să deţină aceste funcţii până la sfârşitul dictaturii lui Ion 
Antonescu22. Colaborarea dintre cei doi Antonescu era atât de 
strânsă, încât semăna uneori cu un duumvirat: în Preşedinţia 
Consiliului de Miniştri, un organism care centraliza corespondenţa 
cu ministerele, au fost create două cabinete, unul militar şi unul 


civil, conduse de Ion Antonescu şi, respectiv, Mihai Antonescu. 
Judecând după tipul materialelor de arhivă din fondurile lor, 
împărţirea responsabilităţilor între cei doi nu era clară; cabinetul 
militar avea responsabilităţi mai mari, dar şi cabinetul civil era 
foarte important în supravegherea unor domenii semnificative din 
administraţia publică. Aşa cum s-a exprimat Crainic, după 
înăbuşirea revoltei legionare, Mihai Antonescu a devenit un 
factotum în guvern23. 


Fotografia 8.1. Nichifor Crainic ţinând prelegerea intitulată 
„România şi Noua Europă”, Berlin, iulie 1944. 
Prin amabilitatea Arhivelor Naţionale ale României. 


Orientarea lui Mihai Antonescu în politica externă a avut o 
evoluţie comună cu cea a multor intelectuali români. În anii 1920 
şi 1930 a fost francofil şi principala sa carte a fost un panegiric al 
Ligii Naţiunilor şi al rolului acesteia în menţinerea păcii 
internaţionale; de asemenea, a fost un susţinător puternic al 
menţinerii sistemului de tratate internaţionale rezultate din 
Primul Război Mondial, inclusiv tratatele privind minoritățile, însă 
nu pentru conţinutul lor, ci ca element al sistemului internaţional 
care trebuia protejat- credea el- în întregime24. La sfârşitul 
anului 1938, în problemele de politică internă se orienta spre 
dreapta, aşa cum atestă comentariul său asupra constituţiei 
româneşti din 1938, în care a subliniat importanţa etnicităţii ca 
element definitoriu al apartenenţei depline la naţiune25. 

În toamna anului 1940 şi la începutul anului 1941 era deja 
entuziasmat de puterea militară germană şi împărtăşea pe deplin 
convingerea Conducătorului că Germania avea să câştige războiul 
şi locul României era de partea acesteia26. Dar spre deosebire de 
şeful său, Mihai Antonescu a încercat să studieze mai îndeaproape 
ideologia nazistă, despre care ştia foarte puţine la început 
(necunoaşterea limbii germane a fost un obstacol major în această 
privinţă). Aşa cum ne sugerează observaţia sa de la conferinţa 
interministerială din octombrie 1942, a citit (probabil după 1940) 
câţiva dintre teoreticienii germani ai războiului rasial (evident, 
într-o traducere cerută personalului său) şi a fost îngrozit de 
radicalismul viziunii lor şi de recomandările lor politice27. 

Nu mai târziu de aprilie 1941 a devenit un admirator public al 
lui Hitler şi al naţional-socialismului, aşa cum demonstrează clar 
cuvântarea sa la radio cu ocazia zilei de naştere a lui Hitler. A fi 
naţionalist, conform Fuhrerului- explica Mihai Antonescu =, 
însemna să institui „ideea de mândrie rasială şi a luptei pentru 
dreptul suveran al rasei...”. Meritul lui Hitler consta în „adâncirea 
naţionalismului prin punerea lui pe fundamentul biologiei şi 
rasei”28. Mihai Antonescu însuşi credea deja cu pasiune în această 
viziune; din acest moment şi până a început să se îndoiască de 


deznodământul războiului, limbajul „biologiei” şi „rasei” avea să 
devină laitmotivul discursului său politic şi atunci când se adresa 
publicului şi miniştrilor din guvern. Când l-a înlocuit pe Crainic la 
Ministerul Propagandei Naţionale, această schimbare s-a reflectat 
imediat în nuanţările naţionaliste şi rasiste mai militante din presa 
românească29. 

Dintre numeroasele persoane dezagreabile de la conducerea 
guvernului românesc din al Doilea Război Mondial, este posibil ca 
Mihai Antonescu să fi fost cel mai abominabil. „Avea ambiţii 
apocaliptice şi o vanitatea fără frâu”, citându-l pe Crainic, el era de 
asemenea cinic, răzbunător, rău, brutal şi logoreic şi, ca mulţi alţi 
megalomani, suferea de un puternic complex de inferioritate30. 
Ajuns în vârful ierarhiei dintr-un capriciu al prietenului şi 
protectorului său, în primele zile ale războiului împotriva Uniunii 
Sovietice se credea un demiurg al noii lumi, pe care era hotărât să 
o construiască potrivit preceptelor radicale naţionaliste redefinite 
sub influenţele naziste. El a fost cel care a formulat viziunea 
strategică a regimului şi a contribuit la concretizarea unora dintre 
politicile sale cele mai barbare. 


„Un moment istoric” 


Deşi mulţi români voiau război cu Uniunea Sovietică, Ion 
Antonescu era nerăbdător ca acesta să se declanşeze. Deja în 23 
noiembrie, în timpul primei sale întâlniri cu Hitler la Berlin, a 
precizat că era hotărât nu doar să se alăture Pactului Tripartit (a 
semnat documentul respectiv a doua zi), ci şi să „lupte alături de 
puterile Axei pentru victoria civilizaţiei”31. Hitler, la rândul său, a 
sugerat că relaţiile dintre Berlin şi Moscova se deteriorau şi se 
poate să fi făcut chiar referire la posibilitatea unui război între cele 
două ţări. Antonescu a revenit în ţară considerând că războiul era 
iminent şi a ordonat reorganizarea armatei pentru a o pregăti 
pentru războiul ce urma22. În ianuarie 1941 a convocat un comitet 
interministerial pentru producţia de armament şi le-a spus 
tranşant membrilor acestuia că Germania avea să atace curând 


Uniunea Sovietică şi că România trebuia să fie pregătită pentru 
această eventualitate. În luna februarie a ordonat mobilizarea 
generală33. 

La întâlnirea lor de la München din 12 iunie 1941, Hitler i-a 
spus lui Antonescu că hotărâse să atace Uniunea Sovietică. A 
subliniat clar că Germania nu era îndeosebi interesată de 
participarea trupelor româneşti la operaţiunile împotriva Armatei 
Roşii, deoarece avea suficiente forţe pentru a o învinge singură, 
apoi l-a întrebat pe Antonescu dacă preferă să ia parte la război 
sau să rămână neutru. Antonescu a răspuns că vrea să participe 
din prima zi: „România nu îl va ierta niciodată pe Antonescu dacă 
va ordona armatei pe loc repaus în timp ce trupele germane 
mărşăluiesc împotriva ruşilor”34. Opinia lui Antonescu despre 
campania iminentă era „foarte pozitivă”, i-a spus lui Hitler. De fapt, 
românul era mai optimist decât germanul: în timp ce Hitler credea 
că războiul avea să dureze aproximativ 22 de săptămâni, 
Antonescu era convins că avea să se încheie până în toamna anului 
194135. 

Aşa cum Raoul Bossy, ministrul român la Berlin, a notat în 
jurnalul său la 11 iunie, Antonescu visa deja la anexarea unor 
teritorii din Ucraina sovietică, la expulzarea slavilor şi evreilor din 
teritoriile respective şi la înlocuirea acestora cu etnici români36. 
Când Hitler l-a informat pe Conducător despre intenţia sa de a-l 
pune la comanda forţelor germano-române combinate desfăşurate 
de-a lungul graniţei româno-sovietice, creând în acest scop un 
„Grup de armate Antonescu” special, Antonescu a fost „vizibil 
măgulit”37. 

Când a început războiul, în 22 iunie, şi trupele româneşti au 
intrat în acţiune alături de germani, cei doi Antonescu erau într-o 
stare euforică. Acest lucru s-a reflectat în cuvântarea adresată 
naţiunii în această zi la radio de Mihai. Vicepreşedintele 
Consiliului de Miniştri a început prin a invoca ideea că războiul 
este un mijloc de purificare naţională şi manifestarea supremă a 
luptei pentru existenţă, în care victoria era singurul criteriu al 
valorii naţionale. De asemenea, războiul servea unităţii naţionale. 
Apoi, Mihai Antonescu a vorbit despre „biologie”, care, împreună 
cu „voinţa şi lupta, religia şi [...] dreptatea imanentă şi îndârjirea 
de a câştiga” aveau să determine care naţiune urma să 


supravieţuiască şi care să „piară”. După ce a făcut referire la 
restabilirea dreptăţii istorice, care avea să se realizeze prin 
reanexarea teritoriilor din est, a afirmat că „dreptul românesc” 
aştepta armata naţiunii în teritoriul „de dincolo de Nistru precum 
şi oriunde bat inimile române”. A prezentat apoi războiul ca pe o 
luptă rasială împotriva „masei slave, cu amorfismul ei social 
degrădător”, şi ca pe o luptă ideologică împotriva bolşevismului, 
fiindcă acestea (adică rasa şi bolşevismul) „tindeau să distrugă 
viaţa vechilor rase europene [...] să răstoarne însăşi baza [...] 
civilizaţiei noastre străvechi”3s. Elementul esenţial al victoriei era 
alianţa cu Germania şi conducerea „marelui Führer”, care „azi 
prăbuşeşte cetatea anarhiei sociale din lume [comunismul]”, aşa 
cum ieri a „ars cetatea ipocriziei şi a prejudecăţilor iudeo- 
capitaliste”39. Pe scurt, acesta era programul revizuit al regimului 
lui Antonescu: purtarea, într-o alianţă cu Germania, a unui război 
rasial şi ideologic în est, purificarea — ideologică şi rasială sau 
„Diologică” - a naţiunii române, restaurarea României Mari, 
extinderea graniţelor sale şi, astfel, asigurarea unui loc important 
pentru ţară în noua Europă şi în noua lume dominată de Germania 
nazistă. 

Mihai Antonescu era şi mai explicit atunci când se adresa 
guvernului, ale cărui şedinţe le prezida acum. Cu cinci zile înainte 
de atacul împotriva Uniunii Sovietice a făcut o declaraţie în 
Consiliul de Miniştri care lega politica din provinciile răsăritene ce 
aveau să fie eliberate în curând de viziunea asupra României 
postbelice. Declaraţia transmitea un sentiment al urgenţei fără 
precedent: 


Neamul românesc, întâlnind acest moment istoric, pe care nu ştiu câte 
veacuri lucrând să-l mai putem întâlni, noi trebuie să folosim acest ceas 
ca să facem purificarea populaţiei40. 


Astfel, în opinia lui, războiul rasial din est trebuia însoţit de 
eforturi intense şi accelerate de „purificare” a ţării în interiorul 
graniţelor sale. Apoi a început să vorbească numai despre politica 
din provinciile răsăritene: 


De aceea, Basarabia şi Bucovina vor aminti politica lui Titus în ce 


priveşte anumite populaţiuni de origine etnică- şi vă asigur că nu 
numai în ce priveşte evreii, dar în ce priveşte toate naţionalităţile — 
vom ajunge să practicăm o politică de totală şi violentă înlăturare a 
elementelor străine41. 

[...] Nu numai din punct de vedere românesc, din punctul de vedere al 
securităţii etnice, rasiale a poporului românesc, dar şi dintr-un înalt 
scop de civilizaţie şi de unificare al civilizaţiei europene, trebuie să 
ajungem să practicăm o metodă aspră în contra slavilor. Ei vor trebui 
să intre sub sfera noastră de influenţă şi pe teritoriile noi dobândite să 
creăm o luptă şi mijloacele de asigurare a acestei lupte împotriva 
slavilor. 

Prin urmare, în ce priveşte Basarabia şi Bucovina, ca şi teritoriile 
transnistriene, care se vor încorpora în suveranitatea românească, va 
trebui să aplicăm o politică de purificare şi unificare şi de unificare a 
rasei printr-un fenomen de emigraţiune42. 


Chişinău , 

Harta 3. Basarabia şi Bucovina, 1941-1944 


Deşi semnificaţia generală a acestui text cumplit este destul de 
transparentă, ceea ce uimeşte la prima vedere este trecerea 
constantă de la un nivel de declaraţii foarte abstracte, generalizate 
la discutarea politicii dintr-o singură parte a teritoriului românesc. 
Explicaţia acestui paradox se găseşte în menţionarea de către 
Mihai Antonescu a faptului că Basarabia şi Bucovina „trebuiau să 
fie celule de experienţă pe care să construim o nouă ordine 
economică şi administrativă, pe care apoi să o ducem şi în restul 
ţării”43. Astfel, logica lui poate fi reconstruită după cum urmează: 
scopul regimului era să reconstruiască întreaga ţară; purificarea 
etnică era o parte indispensabilă a unei asemenea reconstrucţii. 


„Eliberarea” Basarabiei şi Bucovinei şi posibila anexare a unor 
teritorii de dincolo de Nistru ofereau regimului ocazia de a face un 
experiment de epurare etnică şi de reorganizare administrativă a 
provinciilor. Experienţa avea să fie folosită apoi drept bază pentru 
o politică similară în restul României. 


Viziunea 


Mihai Antonescu a dezvoltat această temă în discursurile sale din 2 
şi 3 iulie în faţa reprezentanţilor comunităţilor de refugiaţi din 
Basarabia, Bucovina şi din teritoriul de la est de fluviul Nistru 
(românii numeau acest teritoriu Transnistria) şi în faţa viitorilor 
funcţionari din provincie care se îndreptau spre Basarabia şi 
Bucovina. A început prin a afirma că politicile guvernelor 
româneşti anterioare din Basarabia şi Bucovina erau greşite în 
mod fundamental, deoarece tindeau să dezavantajeze populaţia 
locală în favoarea politicienilor şi birocraţilor de la Bucureşti44. Nu 
urma o întoarcere la acest trecut. În schimb, în provincii avea să se 
instaleze un regim administrativ complet nou, sub supravegherea 
personală a lui Ion Antonescu. „Purificarea radicală” urma să fie 
primul, dar nu şi singurul principiu al acestui nou program. Noul 
regim avea să fie în aceeaşi măsură administrativ şi militar, 
precum şi „foarte sever”. Urma să se creeze „un zid de 
impermeabilitate” în jurul provinciilor, circulaţia bunurilor şi 
oamenilor între ele şi restul ţării fiind sever restricţionată şi legile 
naţionale având iniţial o aplicare foarte limitată în aceste teritorii. 
Scopul era crearea noilor provincii cu o populaţie purificată şi 
reeducată, cu o economie eficientă, dar strict „naţională”. După ce 
le-a amintit viitorilor administratori că generalul Antonescu era 
hotărât să reorganizeze radical statul în aşa fel încât „aşezarea [...] 
acestuia să fie făcută pe baze noi, pe baze sănătoase, pe baze 
temeinice şi definitive”, vicepreşedintele Consiliului de Miniştri a 
exclamat: „Sunteţi făuritori de Stat nou, de Neam nou”. Încă o dată, 
Basarabia şi Bucovina trebuiau să constituie „nu numai temeiuri 
de viaţă nouă, dar exemple pentru reconstrucţia Statului nostru”45. 


Faptul că aceste declaraţii bombastice reflectau viziunea 
dictatorului însuşi se deduce din afirmaţiile celui din urmă pe 
această temă din sesiunea Consiliului de Miniştri din 6 octombrie 
1941, care, prin toate elementele sale constitutive, era practic 
identică cu tezele lui Mihai Antonescu citate mai sus: necesitatea 
de a transforma radical şi de a purifica etnic ţara şi decizia de a 
face din Basarabia şi Bucovina terenul de testare a acestei viziuni, 
începând cu „purificarea” lor de toate „elementele străine”. La 
această întâlnire, dictatorul s-a referit pentru prima dată la 
Basarabia ca la „o provincie model” pentru restul României46. 

Este necesară o analiză mai amănunţită a acestei logici şi a 
implicaţiilor sale. Primul lucru care trebuie clarificat aici este de 
unde i-a venit lui Antonescu ideea de a transforma o anumită 
unitate socială într-un „model”. Răspunsul este relativ simplu, 
deoarece această noţiune era bine cunoscută în România 
interbelică. Aparent, îşi are originea în reforma agrară de după 
Primul Război Mondial, una dintre consecinţele neintenţionate ale 
acesteia fiind fragmentarea unor moşii mari, ce erau în general 
mai eficiente şi mai bine organizate, având o tehnologie şi know- 
how mai bune decât micile ferme ţărăneşti. Pentru a contracara 
argumentul criticilor, conform cărora reforma avea să ducă la o 
scădere a productivităţii, guvernul naţional-liberal a răspuns prin 
rezervarea a 30.000 de hectare de teren arabil în diferite regiuni 
ale ţării pentru a fi vândute către „agricultori pricepuţi”, selectaţi 
dinainte, în loturi de 10-15 hectare (adică mai mult decât loturile 
standard de 3-7 hectare), „pentru formarea de ferme model şi 
ferme demonstrative care să servească de îndemn şi călăuză 
pentru cultivarea intensă a pământului”47. Aparent, această 
experienţă nu a avut un succes foarte mare, deoarece în anii 1930 
şi 1940 în ţară exista sentimentul larg răspândit că reforma dusese 
la o mare „pulverizare” a proprietăţii funciare, ceea ce a creat, 
într-adevăr, probleme grave în agricultura românească48. Dar PNȚ 
a continuat să invoce sprijinul de stat pentru „fermele model” ca 
mijloc de regenerare economică49. 

Lui Carol al II-lea, care credea în rolul de organizare şi de 
Kulturtrăger al statului, îi plăcea să creeze astfel de unităţi model şi 
unul dintre numeroasele obiective ale activităţii Serviciului Social 
era să faciliteze crearea unor „«centre model», în sate şi oraşe, a 


căror acţiune să poată fi extinsă în zona înconjurătoare” şi chiar a 
unor „«plăşi sanitare model» [care] puteau fi [...] uşor transformate 
în «plăşi sociale model»”50. Carol i-a ordonat chiar lui Gusti la un 
moment dat să înfiinţeze „un sat model” în localitatea Dioşi, care 
fusese distrusă de un cutremurs51. Astfel, intenţia lui Antonescu de 
a crea încă o „instituţie model” nu era cu totul ieşită din comun şi 
subordonații săi erau obişnuiţi cu acest tip de limbaj şi de gândire. 
Totuşi, diferenţa era că de această dată nu se discuta despre o 
întreprindere sau un sat, ci despre două provincii întregi 
programate să devină „modele”, iar proiectul presupunea 
suspendarea statului de drept în aceste teritorii şi recursul masiv 
la violenţă. Dar şi acest lucru corespundea megalomaniei lui 
Antonescu şi spiritului vremii. 

Întreaga serie de experimente trebuia să se desfăşoare în 
provincii. Pentru început, aici urma să se testeze reforma 
administraţiei locale, ale cărei idei de bază fuseseră propuse de 
ministrul german Karl Pflaumer, un „vechi combatant” în cadrul 
SS, numit ofiţer de legătură cu Conducătorul şi care era apreciat de 
cei doi Antonescu pentru „expertiza” sa în sfera administraţiei 
locale, transferului de populaţie, colonizării şi internării evreilor în 
lagărele de concentrare52. Pflaumer era în România din martie 
1941 şi studiase, printre altele, sistemul administrativ al ţării; a 
decis că era prea centralizat şi împiedica luarea deciziilor pe plan 
local. Plănuia să reformeze administraţia românească după criterii 
germane. A propus crearea provinciilor ca unităţi administrative, 
conduse de guvernatori cu puteri ample, şi transferarea o mare 
parte din răspunderile şi puterile de la nivelul administrativ al 
judeţului, condus de un prefect, la o plasă, condusă de un pretor. 
Puterile comunei urmau să fie limitate. Toţi oficialii locali aveau să 
devină funcţionari civili profesionişti, care urmau să se bucure de 
funcţie pe termen nelimitat, la egalitate cu puterea 
judecătorească53. Mihai Antonescu a asimilat această viziune şi 
ulterior a încercat să elaboreze planuri detaliate de reformă 
administrativă locală ca parte a reorganizării fundamentale a 
statului54. Dar nu a ieşit nimic din toate acestea, cu excepţia unei 
structuri administrative aparte în Basarabia şi Bucovina, care au 
rămas o excepţie în administraţia românească de stat până la 
finalul controlului românesc asupra acestor regiuni, în 1944. 


De asemenea, Pflaumer a fost cel care a propus transformarea 
Basarabiei şi Bucovinei în terenul de testare a reformei 
administrative şi l-a convins pe Ion Antonescu să renunţe la planul 
său iniţial de a institui o administraţie militară în provincii. În 
schimb, avea să fie înfiinţată o administraţie civilă, conform 
directivelor lui Pflaumer, de un tip cu totul special: guvernatorii 
urmau să primească puteri foarte mari, devenind autonomi faţă de 
ministerele de la Bucureşti55. Dictatorul a promovat cu tărie 
această idee56. Viziunea lui Ion Antonescu era să conducă de unul 
singur provinciile, prin intermediul reprezentanților săi 
plenipotenţiari, numiți ulterior guvernatori, în calea cărora să nu 
stea nicio formalitate birocratică sau juridică şi niciun control 
birocratic de la Bucureşti57. Aşa cum a afirmat dictatorul însuşi, 
guvernatorii aveau să fie „suverani” în provincii5s. 

Aceste principii se regăsesc, cu mici modificări, în Decretul-lege 
nr. 790 din 3 septembrie, care anula efectiv statul de drept în 
provincii şi le izola de restul ţării59. Conform articolului 25 al 
decretului, legile ţării aveau aplicabilitate limitată în provincii şi 
oricare dintre acestea putea fi suspendată prin ordinul 
guvernatorului, dacă dictatorul era de acordso. De fapt, la început 
Ion Antonescu i-a încurajat pe guvernatori să încalce legile, dacă 
„interesele naţionale” o cereaus1. Ministerele şi-au pierdut aproape 
complet prerogativele în favoarea directoratelor create în 
provincii (finanţe, economie naţională, educaţie etc.), ai căror 
directori erau subordonați doar guvernatorului; ministerelor li s-a 
interzis chiar să primească plângeri din provincii62. 

Gestenberg, 1941-1944. Prin amabilitatea United States Holocaust Memorial 
Museum. 


Chiar şi corespondenţa dintre autorităţile centrale şi guvernele 
provinciilor avea să se poarte printr-un „serviciu special de 
legătură” între Bucureşti, pe de o parte, şi Chişinău şi Cernăuţi, pe 
de altă parte, numit Cabinetul Civico-Militar pentru Administrarea 


şi Reorganizarea Bucovinei, Basarabiei şi Transnistriei (CBBT) sub 
conducerea secretarului preşedinţiei Consiliului de Miniştri, 
Ovidiu Vlădescu; fiecare minister trebuia să delege un reprezentat 
care să servească drept ofiţer de legătură63. În 13 noiembrie 1941, 
Ion Antonescu i-a instruit pe guvernatorii nou-numiţi în funcţie să 
ignore toate dispoziţiile primite direct de la Bucureşti: „Vă rog să 
luaţi notă de ceea ce spun, domnilor guvernatori: Să rupeţi tot ce 
vă vine la autorităţi şi vă rog să le trimiteţi rupte înapoi”64. 
Antonescu a decretat ca departamentele din Bucureşti să selecteze 
cele mai bune cadre şi să le trimită în aceste provincii; aceşti 
funcţionari aveau să primească o creştere salarială de 30% şi alte 
beneficii65. 

Birocraţia de la Bucureşti s-a opus acestei extravaganţe 
administrative, considerând-o- pe bună dreptate- opusă 
fundamental tradiţiei constituţionale a ţării şi intereselor 
birocraţilor înşişi66. Dar măsura avea o logică perversă. Viziunea 
utopică a unei Românii purificate şi reconstruite radical nu putea 
fi transpusă în realitate prin mijloace legale şi, în adâncul 
sufletului său, Conducătorul era probabil conştient de acest lucru. 
Pentru a-şi îndeplini idealul, trebuia anulat statul de drept, sau 
statul „normativ”, şi introdus în schimb „statul prerogativelor”, în 
care ordinul administrativ avea să guverneze în locul legii67. 
Dictatorul ezita încă să abolească statul de drept în întreaga 
Românie, conştient fiind de posibilele consecinţe economice şi 
sociale ale unei astfel de măsuri. Dar ceea ce nu era posibil la 
nivelul întregii ţări i s-a părut realizabil în cele două provincii 
răsăritene care, aşa cum ştia, erau devastate de război şi ar fi avut 
nevoie de o reconstrucţie radicală pentru „a şterge urmele 
bolşevismului”6s. Şi aşa s-a întâmplat că acelaşi lider care s-a opus 
crimelor legionarilor ca apărător al legalităţii a încurajat 
fărădelegea ca principiu de guvernare în propriile „provincii 
model”. 


Armata: „Să exploateze un curent antisemit legitim” 


Prima sarcină care trebuia îndeplinită pentru a transforma 
Basarabia şi Bucovina în provincii „model” era epurarea lor de 
evrei. De ce evreii, şi nu toate minoritățile, aşa cum evident voia 
Antonescu, conform propriilor declaraţii69? Se pare că au existat 
două motive principale pentru identificarea evreilor ca victime 
imediate ale ingineriei sociale a lui Antonescu. Primul era de 
natură internaţională, al doilea de natură internă. Într-o Europă 
dominată de Germania nazistă, evreii erau amenințați 
pretutindeni şi era „normal” ca aliaţii Germaniei să-i persecute, iar 
Antonescu conştientiza acest lucru. Mai mult decât atât, în timpul 
întâlnirii lor de la München, din 11 iunie 1941, Hitler îl va fi 
informat pe Antonescu cu privire la decizia sa de a-i supune pe 
evreii din Uniunea Sovietică unui „tratament special”, deşi nu se 
ştie precis cât de detaliate erau expunerile lui Hitler către 
Antonescu70. Trebuie notat totuşi că până la acel moment naziştii 
şi conducerea Wehrmachtului stabiliseră deja principiile generale 
ale „războiului lor de anihilare” din est, din care o parte 
importantă era exterminarea adepților perspectivei ostile asupra 
lumii (comunismul); dintre aceştia, evreii ocupau locul de onoare, 
conform fanteziilor rasiale naziste. În 4 iunie, abominabilele 
directive (Rechtlinien) privind comportamentul trupelor germane 
din est au fost distribuite la nivel de divizie şi pe 6 iunie nu mai 
puţin  abominabilul  Kommissarbefehl a fost semnat de 
feldmareşalul Wilhelm von Keitel, comandantul comandamentului 
suprem german. Deşi aceste documente încă nu stabileau în 
principiu exterminarea tuturor evreilor din teritoriile ce urmau să 
fie ocupate, ele stabileau deja cadrul „tratamentului” monstruos 
împotriva evreilor, din care făceau parte execuțiile în masă. Au 
fost create patru Einsatzgruppen, de fapt brigăzi SS de 
exterminare; Einsatzgruppe „D” a fost alocată segmentului 
românesc al frontului”1. Dacă Hitler era hotărât să-i execute în 
masă pe evreii din „est”, atunci de ce să rămână Antonescu în 
urmă? Fuhrerul, care între timp devenise un guru pentru 
Antonescu, a înştiinţat aliaţii şi admiratorii săi cum voia să 
procedeze ei cu evreii din est, iar dictatorul român era hotărât să 
se ridice la înălţimea aşteptărilor idolului său72. 

Motivul intern consta în antisemitismul armatei române, 
alimentat de perceperea larg răspândită a unei trădări masive a 


evreilor în iunie 1940, la momentul retragerii românilor din aceste 
teritorii, după ultimatumul sovietic din 26 iunie 194073. Fără a 
discuta detaliile evenimentelor reale din provincii la sfârşitul lunii 
iunie şi începutul lunii iulie 1940, încercăm mai jos să facem o 
analiză sumară a aspectelor care au legătură directă cu tema cărţii 
de faţă. 

Autorităţile române au investigat şi au adunat date despre 
circumstanţele retragerii de cel puţin trei ori: imediat după 
retragerea din 1940, după „eliberarea” provinciilor în 1941 şi în 
1944, la ordinul lui Antonescu din 4 decembrie 1943, ca parte a 
eforturilor de pregătire a documentaţiei pentru Conferinţa de 
pace74. În general, cu cât datele erau mai vechi şi funcţia 
reporterului inferioară, cu atât acesta se apropia de evenimentele 
reale din teren şi cu atât mai de încredere tinde să fie mărturia sa. 
Ofițerii superiori erau ferm convinşi că felul în care se comporta 
fiecare locuitor depindea de etnia sa, iar rapoartele lor rezumative 
tindeau să sprijine această preconcepţie. Dar, dacă ne concentrăm 
asupra rapoartelor ofiţerilor de grad inferior, găsim o varietate de 
experienţe atât de mare, încât orice încercare de a le împărţi pe 
categorii etnice bine delimitate este sortită eşecului. 

Deşi respondenţilor li s-a cerut să facă deosebire între 
atitudinile etnicilor români, pe de o parte, şi cele ale grupurilor 
minoritare, pe de altă parte, față de evacuarea românilor şi sosirea 
sovieticilor, aceştia au evitat uneori să facă acest lucru, preferând 
să se refere la „populaţia locală” în general75. De exemplu, 
conform unui raport din 1940 privind evacuarea jandarmilor din 
sudul Basarabiei: 


La Vâlcov populaţia s-a dedat la devastări în stil mare. [...] În oraşul 
Izmail s-au petrecut mari dezordini. Populaţia a devastat magazinele. 
[...] Populaţia a împiedicat evacuarea autopompelor primăriei. Ofiţerul 
comandant a fost omorât. Populaţia în stare de beţie a brutalizat pe 
refugiaţi, căutând să-i linşeze76. 


Conform unui raport din 1940 privind evacuarea satului 
Grinăuţi (nordul Basarabiei), când trenul a sosit în gara din oraşul 
apropiat Bălţi, „populaţia civilă [locală...] în timp ce se descărca 
furau tot, înjurând pe tot ce este român din regat spunând că 


averea am făcut-o pe spatele lor şi să rămână tot la ei”77. 
Comandantul legiunii de jandarmi Cetatea Albă a concluzionat că 
în toate cele trei judeţe din sudul Basarabiei, atât etnicii români, 
cât şi membrii grupurilor minoritare erau „foarte agitaţi contra 
românilor cari se evacuau şi-n special contra armatei inclusiv 
jandarmilor şi perceptorilor [...]. În satele şi comunele unde au fost 
jefuite coloane armatei şi jandarmii, românii basarabeni operau 
cot la cot cu ceilalţi minoritari”78. Totuşi, în alte localităţi oamenii 
nu au manifestat sentimente antiromâneşti la fel de puternice. De 
exemplu, în satul Răuțel, unde s-a raportat că atât etnicii români, 
cât şi membrii minorităţilor erau calmi, dar trişti, sau în satul 
Năpădeni, tot din nordul Basarabiei, unde românii erau „agitaţi şi 
îngrijoraţi”, în timp ce evreii „nu s-au manifestat”79. 

Pe de altă parte, au existat situaţii în care raportorii i-au 
identificat pe evrei ca manifestând o ostilitate aparte faţă de 
români, cum a fost cazul satului Ciuleni, unde s-a consemnat că 
evreii i-au oprit pe jandarmii care se retrăgeau, s-au bucurat că 
aceştia plecau, dar nu au comis abuzuri împotriva lor, sau cazul 
satului Parcova, unde evreii nu au recurs la violenţă, dar au fost 
observați cu banderole roşii pe braţe (nordul Basarabiei)so. Dar 
jandarmii i-au văzut şi pe etnicii români (numiţi în acest caz 
moldoveni) ridicând pumnul la românii care se retrăgeau şi 
bucurându-se de plecarea lors1. În puţine cazuri s-au raportat acte 
de agresiune din partea „bandelor de evrei”, precum în apropierea 
oraşului Bălţi, unde „o bandă ce avea în frunte pe evreul Fux 
proprietar a 3 maşini de piaţă” din respectivul oraş i-a atacat şi i-a 
dezarmat pe jandarmii care se retrăgeau şi o altă „bandă de evrei 
sub conducerea Dr-ului Vais [din comuna Goldeni, acelaşi județ)” 
care a procedat la fels2. În ceea ce priveşte atacurile împotriva 
jandarmilor, în localitatea Sângerei aceştia au fost dezarmaţi „de 
către populaţie şi judecătorul Aghiniei [etnic român] precum şi de 
către alţi funcţionari Români printre care şi învățătorul Neculai 
Mocanu [un alt etnic român] şi avocaţi Basarabeni”s3. 

În general, membrii elitelor locale (în principal etnici români) 
care au decis să rămână sub ocupaţie sovietică au fost primii care 
şi-au manifestat loialitatea faţă de noii stăpâni, probabil deoarece 
simțeau că se confruntau cu o ameninţare mai mare decât ceilalţi 
membri mai puţin proeminenţi ai societăţii locale. În 30 iunie 1940, 


Carol al II-lea a scris în jurnalul său că cele mai sumbre premoniţii 
ale sale privind Frontul Renaşterii Naţionale fuseseră confirmate 
de veştile din Basarabia, unde „mulţi colaboratori de acolo s-au 
arătat complet bolşevizaţi, fiind cei dintâi care au primit cu 
drapele roşii şi flori trupele sovietice”84. 

Cu toate acestea, rapoartele tindeau să împartă populaţia locală 
în trei grupuri distincte: etnicii români întristaţi de plecarea 
autorităţilor româneşti; evreii trădători care le atacau, le umileau, 
le băteau şi le jefuiau; şi celelalte minorităţi, cărora li se puteau 
imputa mai puţine, dar care nici ele nu erau bine intenţionate. De 
exemplu, comandantul legiunii de jandarmi din Bălţi, Lovin 
Scarlat, ai cărui subordonați au raportat toate cazurile citate mai 
sus, înregistrate în nordul Basarabiei, a concluzionat, în pofida 
rapoartelor, că „starea de spirit a populaţiei române era foarte 
îngrijorată, în schimb populaţia minoritară şi în special evreii erau 
foarte satisfăcuţi de noua situaţie”s5. 

Presa românească antisemită i-a acuzat imediat pe evrei de 
toate problemele pe care le-au întâmpinat militarii şi jandarmii 
români în retragere. Se remarcă ziarul lui Nicolae Iorga, Neamul 
Românesc, care a publicat în 6 iulie 1940 articolul celebrului istoric 
intitulat „De ce atâta ură?”, care spunea: 


Se adună şi cresc văzând cu ochii documentele şi materialele, actele 
oficiale şi declaraţiile luate sub jurământ. 

Înalţi magistrați şi bravi ofiţeri care şi-au riscat viaţa ca să apere cu 
puterile lor retragerea şi exodul românilor au văzut cu ochii lor 
nenumărate acte de sălbăticie, uciderea nevinovaţilor, lovituri cu 
pietre şi huiduieli. 

Toate aceste gesturi infame şi criminale au fost comise de evreimea 
furtunoasă, ale cărei valuri de ură s-au dezlănţuit ca sub o comandă 
nevăzută. 

De ce atâta ură? etc.86. 


Este semnificativ că, în timp ce se redacta acest articol, armata 
aduna documente care contraziceau  generalizări precum 
„nenumărate acte de sălbăticie, uciderea nevinovaţilor”. De 
exemplu, conform raportului statului-major român de la 
(sfârşitul?) lunii iulie 1940, în timpul retragerii s-au pierdut cinci 
ofiţeri, dintre care doi s-au sinucis, doi au fost împuşcaţi de ruşi şi 


unul a fost împuşcat de jandarmi „pe când fugea” [nu se indicau 
alte circumstanţe]a7. Dar rapoartele de presă precum cel citat 
anterior creau deja „un curent antisemit puternic” în ţară, aşa cum 
a afirmat Hudiţa, care a călătorit cu trenul de la Bucureşti la 
Constanţa şi a auzit conversațiile pasagerilor care discutau despre 
evenimentele din provinciile din est. Aceştia îi condamnau în 
unanimitate pe evrei pentru tot ce se întâmplase acoloss. 


Totuşi, prin această afirmaţie nu negăm că mulţi evrei din 
Basarabia (şi posibil din Bucovina) erau de fapt procomunişti în 
ajunul preluării regiunilor de către sovietici şi erau fericiţi să vadă 
Armata Roşie intrând pe teritoriul provinciilorao. Dar 
manifestarea- adesea alături de alţi localnici- a simpatiei 
prosovietice în iunie 1940 este diferită de comiterea actelor de 
violenţă împotriva românilor în retragere, de care evreii erau 
acuzaţi în mod obişnuit. Asemenea violenţe nu au avut loc cu 
adevărat niciodată, cel puţin nu la un nivel care să poată justifica 
isteria antisemită. 

Sunt posibile mai multe explicaţii psihologice ale tendinței 
armatei române de a exagera participarea evreilor la 
demonstrațiile antiromâneşti şi la violenţa incomensurabilă: 
tendinţa de a-i considera pe evrei persoane ostile, care conspirau 
împotriva românilor, o tendinţă ce corespundea antisemitismului 
dominant în rândul trupelor; indignarea faţă de faptul că evreii se 
afişau „peste tot” şi nu se ascundeau în casele lor, conform 
normelor sociale din România interbelică; şi nevoia psihologică de 
a găsi o explicaţie pentru faptul insuportabil că populaţia 
basarabeană sau cel puţin o parte considerabilă a acesteia, se 
bucura de plecarea trupelor şi autorităţilor româneşti, şi nu le 
deplângea90. Următorul exemplu este suficient pentru a ilustra 
această idee. Comandantul Regimentului 6 Cavalerie, colonelul C. 
Berlescu, a raportat următoarele: 


Pe tot timpul cât am traversat Basarabia începând dela Briceni şi până 
la Prut, toate satele erau eşite la margine de drum şi la margine de 
pădure, aşteptând ca şi fiara prada, să treacă tancurile sovietice şi să 
dezarmeze unităţile noastre împărțindu-le toate materiale de le aveam. 
[...] Atitudinea tuturor ţăranilor în special Români, am găsit de tristă 


memorie. Ei au fost cei dintâi care au devalizat unităţile de materiale 
cai şi bagaje, cu sprijinul tancurilor sovietice. 


Şi totuşi, Berlescu a dat vina pe „emisarii evrei” pentru 
instigarea la sentimente antiromâneşti în rândul localniciloro1. 
Evident, colonelul Berlescu a fost martorul unei realităţi pe care o 
găsea respingătoare şi insuportabilă. Ţăranii români basarabeni, în 
loc să deplângă plecarea armatei şi autorităţilor româneşti (şi 
astfel a colonelului Berlescu însuşi), nu se gândeau decât cum să 
profite de pe urma neputinței acestora. Pentru a explica această 
realitate, a propus un motiv simplu: evreii erau cei care îi incitau 
pe ţăranii români la trădare. Maiorul N. Cristescu, din acelaşi 
regiment, a depus mărturie că populaţia română basarabeană, 
după ce trăise în România Mare timp de douăzeci de ani, până la 
momentul retragerii autorităţilor române, dădea dovadă de lipsa 
oricărui sentiment naţional românesc şi jefuia fără scrupule 
trupele româneşti în retragere, bucurându-se de umilinţa lor. 


Pretutindeni se auzeau strigăte de: „Jos armata de ţigani, jos regăţenii 
care ne-au supt sângele timp de 22 de ani”. 


Dar asemenea superiorului său, a adăugat că tot acest 
comportament ruşinos era cauzat de incitările evreilor92. 

Unii dintre ofiţerii români au început să-şi exprime dorinţa de 
răzbunare împotriva evreilor în rapoartele scrise imediat după 
încheierea retragerii.  Sublocotenentul Vlad Ciobanu, din 
Regimentul 6 Cavalerie, după ce a menţionat că „evreimea din 
târgul Briceni [din nordul Basarabiei] s-a purtat foarte obraznic şi 
de neiertat chiar faţă de noi” (fără a oferi totuşi detalii), a adăugat: 


De aceea noi acei care am trecut pe această direcţie şi am suferit ce am 
suferit cerem cu insistenţă ca într-o eventuală acţiune în Basarabia să 
ne dea drumul tot pe această direcţie, pentru a şterge depe faţa 
pământului pe viperele neamului nostru care ne-au vândut ţara93. 


Unii dintre ofiţerii superiori români au considerat că 
evenimentele din timpul retragerii trupelor româneşti din 1940 
erau o oportunitate extraordinară de a întări sentimentul 


antisemit al soldaţilor lor, despre care credeau că formează o parte 
indispensabilă a patriotismului românesc. Astfel, comandantul 
Diviziei 2 Cavalerie, generalul Mihail Racoviţă, a raportat la 
începutul lunii iulie 1940 că el şi alţi comandanţi erau nerăbdători 
„să exploateze [...] un curent antisemit legitim [...] pentru a cultiva 
îndârjirea contra armatei sovietice care a permis dezmăţ iudaic”94. 
Astfel de sentimente au fost cele care, probabil, au întărit 
hotărârea lui Ion Antonescu de a începe să-şi pună în aplicare visul 
la o Românie „pură” din punct de vedere etnic, prin epurarea 
evreilor din Basarabia şi Bucovina. 


Pogromul de la Iaşi: parte a unui „plan general”? 


În ajunul invaziei Uniunii Sovietice, în armata română isteria 
antisemită era în creştere. În 17 iunie, comandantul unei mari 
unităţi române, având apelativul secret „Dragoş”, a protestat 
împotriva unei decizii de a scuti anumite categorii de evrei 
(veterani de armată, invalizi şi cei decoraţi cu ordine militare) de 
obligaţia de a le preda autorităţilor aparatele de radio. Citând 
exemplul unui evreu prins în timp ce ar fi tăiat fire de telefon şi 
care a fost împuşcat pe loc, a concluzionat: „Oricâte drepturi li se 
va acorda evreilor vor continua cu acţiunea de subminare a 
intereselor  statului”95. Ion Antonescu, a cărui imaginaţie 
antisemită bogată îi alimenta o viziune apocaliptică asupra 
activităţii evreieşti distrugătoare şi omniprezente, contribuia el 
însuşi la această stare de spirit. La 20 iunie 1941 le-a ordonat 
prefecţilor din judeţele din Moldova, nordul Dobrogei şi din două 
judeţe învecinate din Valahia, în interesul luptei împotriva 
spionilor şi agenţilor terorişti sovietici aşa-zis sprijiniți de 
„populaţia iudeo-comunistă”, să-i concentreze pe toţi locuitorii 
evrei ai oraşelor între 18 şi 60 de ani în „cartiere evreieşti”. 
Autorităţile erau obligate să ia ostatici din rândul evreilor astfel 
concentrați, care aveau să fie împuşcaţi în cazul „când se va 
produce vreun act de rebeliune sau terorism”9. În 22 iunie, Ion 
Antonescu a ordonat ca toţi evreii din satele din Moldova să fie 


„evacuaţi” fie în lagărul de concentrare din Târgu Jiu, judeţul Gorj 
(Valahia), fie chiar în oraşele din Moldova97. 


e: 


Fotografia 8.3. Evrei adunaţi în faţa gării din Iaşi, selectaţi de poliţiştii români 
pentru deportare, 29-30 iunie 1941. Prin amabilitatea Beit Lohamei Haghetaot. 


Imediat după izbucnirea războiului, armata a cerut şi alte 
măsuri antisemite. În 27 iunie, comandantul Armatei IV, generalul 
de corp de armată Nicolae Ciupercă, a cerut „evacuarea” evreilor 
din oraşele Vaslui, Huşi şi Bârlad din Moldova. „Prezenţa acestor 
elemente în aceste garnizoane în zonă operativă”, susţinea el, 
„prezintă un pericol prin aceea că demască toate mişcările şi 
locurile de staționare a unităţilor în subordine”. După 
îndepărtarea evreilor, a continuat el, „controlul tuturor evreilor 
spioni, paraşutiştilor etc. veniţi din Rusia Sovietică se poate face cu 
uşurinţă ştiind că nu mai există niciun bărbat valid în aceste 
garnizoane”9. Evident, în imaginaţia generalului, toţi spionii şi 
paraşutiştii sovietici erau evrei. Acţionând probabil pe baza unor 
asemenea cereri, Ion Antonescu a comunicat în aceeaşi zi 
comandantului garnizoanei din Iaşi, colonelul Constantin Lupu, 
ordinul de a lua măsuri pentru „evacuarea populaţiei evreieşti din 
oraşul Iaşi [care trebuia] făcută totală”99. 

În 26 iunie, oraşul a fost bombardat de sovietici. 
Bombardamentul a stârnit panică în rândul populaţiei locale. În 
zorii zilei de 27 iunie, soldaţii români şi germani, acţionând 
aparent din proprie iniţiativă, au început percheziţii neautorizate 
în cartierele evreieşti, căutând un misterios transmiţător radio 
care ar fi ghidat avioanele sovietice. În aceeaşi zi s-au tras focuri de 


armă, a căror sursă nu a fost stabilită niciodată. În haosul care a 
urmat şi care s-a intensificat în timpul nopţii, armata şi poliţia 
române au tras unii împotriva celorlalţi; ambele părţi i-au 
învinovăţit pe evrei pentru aceste schimburi de focuri100. A 
început un pogrom, în care populaţia locală, împreună cu poliţia şi 
armata, atât germană, cât şi română, i-au atacat pe evrei, ucigând 
mii dintre aceştia. Ion Antonescu l-a sunat pe colonelul Lupu în 28 
iunie la ora 23 şi, după ce l-a întrebat de ce încă nu restabilise 
ordinea în oraş, a ordonat evacuarea imediată a tuturor evreilor, 
adică 45.000 de persoane. Evreii urmau să ajungă pe diverse rute 
în lagărul de concentrare din Târgu Jiu101. A doua zi, mii de evrei 
au fost înghesuiți în vagoane de marfă şi încuiaţi în ele, fără a fi 
aprovizionaţi cu apă şi mâncare şi fără să aibă nici aer destul. 
După şapte zile de călătorie, unul dintre „trenurile morţii”, aşa 
cum au ajuns să fie cunoscute ulterior, a oprit la Călăraşi şi un altul 
la Podu Iloaiei (o gară aflată la 15 kilometri de Iaşi, până la care 
trenul a făcut opt ore) şi evreilor li s-a permis în cele din urmă să 
iasă. Aproximativ două mii de călători au fost găsiţi morţi. Aşa cum 
arată cele mai recente calcule, acest pogrom monstruos, împreună 
cu „trenurile morţii”, a dus la moartea a 8.000-15.000 de oameni102. 

Deşi principalele detalii ale acestui eveniment sunt cunoscute 
de decenii întregi, istoricii continuă încă să-i dezbată cauzele. Din 
1946, când Matatias Carp a publicat celebra sa Carte neagră, care 
documenta persecuția evreilor români din al Doilea Război 
Mondial, în care sugera că serviciile secrete româneşti şi germane 
au pregătit pogromul cu mult timp înainte, această versiune nu şi-a 
pierdut niciodată susţinătorii103. Recent, Jean Ancel a făcut încă un 
pas şi a sugerat că Ion Antonescu însuşi a coordonat întregul 
proces; pogromul, susţinea Ancel, făcea parte din „planul mare” de 
exterminare a evreilor din România, începutul „soluţiei finale” în 
stil românesc104. 


Dar dovezile în favoarea afirmațiilor lui Ancel par fragile, 
neavând surse sigure105. Mai mult, această interpretare nu 
reuşeşte să explice unele fapte binecunoscute. De exemplu, 
versiunea lui Ancel nu poate explica de ce Ion Antonescu - care 
iniţial a acceptat versiunea armatei asupra evenimentelor („evreii 
au tras în trupă şi deci merită sancţiunile ce li s-au aplicat de 


germani”) şi a refuzat să-l creadă pe directorul general al poliţiei, 
generalul Emanoil Leoveanu, care a raportat că pogromul a fost 
provocat de un grup de legionari locali, fiind implicaţi şi câţiva hoţi 
din localitate — şi-a schimbat complet poziţia după doar câteva zile. 
În 4 iulie a emis un ordin către armată în care evenimentele din 
Iaşi au fost catalogate drept „dezordinele [care] au pus armata şi 
autorităţile într-o lumină cu totul nefavorabilă”. Reafirmându-şi 
hotărârea de a elibera națiunea de evrei, Antonescu a afirmat că 
ceea ce s-a întâmplat la Iaşi era o mare ruşine pentru armată, din 
moment ce „soldaţii, din proprie iniţiativă şi de multe ori numai în 
scopul de a jefui sau a maltrata, atacă populaţia evreească şi 
omoară la întâmplare”. Guvernul, dar şi alte instituţii aveau 
prerogativele de a începe şi a controla toate măsurile represive, a 
avertizat el, şi oricine încălca această normă avea să fie pedepsit 
sever106. Conducătorul a comandat de asemenea o nouă anchetă, 
de data aceasta din partea Serviciului de Informaţii Secrete (SIS), 
care a ajuns la aceeaşi concluzie ca generalul Leoveanu107. 

Dacă Antonescu a fost autorul masacrului, de ce a ordonat 
anchete asupra evenimentului şi l-a condamnat ca pe o ruşine 
naţională, în loc să rămână la versiunea iniţială, mai profitabilă 
din punct de vedere propagandistic? Pe scurt, o perspectivă ce 
evidenţiază haosul, violenţa şi pierderea controlului de către 
autorităţi, care au fost incapabile să evalueze corect situaţia, 
percepând-o prin prisma propriei propagande antisemite, pare să 
fie mai apropiată de adevăr decât o perspectivă conform căreia 
pogromul a fost desfăşurarea unui plan conceput dinainte de 
autorităţi10g. 


Capitolul 9 


Curăţarea terenului (I): masacrele 


Logistica crimelor în masă: armata 


Deşi Ion Antonescu a pus capăt în cele din urmă, chiar dacă prea 
târziu pentru prea mulţi, violenţei antisemite din Iaşi, în Basarabia 
şi în nordul Bucovinei a încurajat-o. În acest capitol şi în următorul 
prezentăm evoluția acestei operaţiuni. Conform planurilor 
Wehrmachtului, ofensiva pe sectorul româno-sovietic al frontului 
urma să înceapă în 2 iulie, după ce se realiza o breşă strategică mai 
la nord, în Galiţia. Rolul de trupe de şoc a fost atribuit Armatei XI 
germane (comandată de general-colonelul Eugen Ritter von 
Schobert) în nordul Basarabiei, trupele româneşti jucând un rol 
auxiliar. Până la 2 iulie, românii urmau să exercite presiune 
asupra trupelor sovietice şi să încerce să ocupe capetele de pod de 
pe malul de est al Prutului1. 

În aceste două săptămâni dinaintea breşei Armatei XI, trupele 
româneşti au comis prima lor crimă majoră împotriva evreilor din 
Basarabia, masacrându-i pe evreii din Sculeni. Acest eveniment a 
fost anchetat în detaliu după război, atât în România, cât şi în 
Uniunea Sovietică, şi poate fi reconstituit cu destul de multă 
acurateţe?. 

Sculeniul a fost ocupat de Regimentul 6 Infanterie român şi de 
Regimentul 305 german în prima zi a războiului, adică în 22 iunie 
1941, iar în următoarele două zile acestea au reuşit să extindă 
capul de pod în jurul acestei localităţi. Totuşi, presiunea militară 
sovietică fiind tot mai mare, românii şi germanii au fost forţaţi să 
evacueze capul de pod şi aproape să abandoneze Sculeniul. 
Trupele româneşti au intrat în panică, potrivit cel puţin unui 


martor ocular, şi în acel moment s-a luat decizia de evacuare a 
populaţiei civile pe malul drept, adică românesc, al râului3. 
Căpitanul Ion Stihi şi sublocotenentul Eugen Mihăilescu, foşti 
legionari, au răspândit zvonul că regimentul era atacat din spate şi 
că toţi evreii din localitate luau parte la acest asalt. Cei doi ofiţeri 
au venit cu ideea de a-i identifica şi a-i ucide pe toţi evreii din 
Sculeni, iar comandantul regimentului, colonelul Emil Matieş, şi 
comandantul Diviziei 14 Infanterie, generalul Gheorghe Stavrescu, 
şi-au dat acordul. 


Fotografia 9.1. Ion Antonescu pe Frontul de Est, cca 1941, locaţie exactă 
necunoscută. Prin amabilitatea Arhivelor Naţionale ale României. 


Odată ce populaţia a trecut Prutul, s-a creat o comisie de 
selecţie, formată din locuitori din Sculeni cu viziuni extremiste, 
majoritatea foşti membri ai partidului cuzist. Un fost primar al 
Sculeniului şi membru al Gărzii de Fier, Gheorghe Cimpoieş, care a 
luptat în Regimentul 27 Artilerie, a sosit pentru a ajuta la procesul 
de selecţie, după ce a obţinut o permisie de la comandantul 


regimentului său. Printre evacuaţi, comisia a identificat 
simpatizanți şi colaboratori sovietici evrei şi nonevrei. În 27 iunie 
1941, soldaţii români, sprijiniți de voluntari dintre locuitorii 
Sculeniului, i-au împuşcat cu mitralierele pe cei 311 evrei, bărbaţi, 
femei şi copii, în apropiere de satul românesc Stânca Roznovanu. 
Au percheziţionat apoi cadavrele pentru lucruri de valoare şi le-au 
spus ţăranilor din partea locului să le îngroape. Unii membri ai 
comisiei de selecţie au cerut să fie executaţi şi nonevreii 
prosovietici din Sculeni. Aparent, românii au ezitat şi au trimis un 
emisar la superiorii din oraşul laşi din apropiere, pentru 
instrucţiuni. Acesta a revenit cu răspunsul că nonevreii trebuiau 
eliberaţi, ceea ce s-a şi întâmplat. În aproximativ două săptămâni, 
după ce România a preluat din nou controlul asupra Basarabiei, 
evacuaţii s-au întors în Sculeni. Colaboratorii sovietici au fost 
arestaţi, acuzaţi de înaltă trădare şi judecaţi la curtea marţială, 
unde au primit diverse sentinţe, dar pedeapsa cu moartea nu a fost 
aplicată4. 

Sub multe aspecte importante, masacrul de la Stânca 
Roznovanu (sau Sculeni) a creat un tipar ce avea să fie reluat pe tot 
teritoriul Basarabiei şi, într-o măsură mai mică, în nordul 
Bucovinei. În primul rând, masacrele au fost comise de armata şi 
jandarmeria română, cu participarea extremiştilor şi a 
oportuniştilor locali. În al doilea rând, localnicii au jucat un rol 
crucial în identificarea, adunarea şi escortarea evreilor la locul de 
execuţie; aceştia au luat parte uneori la execuţii şi/sau la uciderea 
răniților şi la jefuirea cadavrelor celor masacrați. În al treilea rând, 
activiştii sovietici nonevrei au fost identificaţi şi arestaţi în acelaşi 
timp cu evreii, iar aceiaşi localnici care au ajutat la îngroparea 
cadavrelor au cerut şi execuţia nonevreilor, dar aproape 
întotdeauna (au existat excepţii rare) românii au refuzat astfel de 
cereri. Ulterior, aceşti colaboratori sovietici nonevrei au fost 
judecaţi şi au primit sentinţe diferite, dar niciodată pedeapsa cu 
moartea. Cu toate acestea, după masacrul din Stânca Roznovanu, 
nu va mai fi nevoie de acordul superiorilor pentru executarea 
evreilor şi nici nu se vor mai cere instrucţiuni privind 
comportamentul faţă de nonevreii prosovietici. Ofițerii cu grad 
inferior au ştiut clar care erau bazele politicii de epurare şi voinţa 
înaltului comandament românesc, cel puţin în linii mari. Pentru a 


da un singur exemplu, la 8 iulie 1941, Regimentul 13 Vânători de 
Munte a intrat în satul Cupca (Kupka) din nordul Bucovinei. 
Comandantul regimentului, colonelul Justin Marinoiu, a ordonat 
imediat arestarea şi împuşcarea tuturor evreilor. A insistat ca 
evreii din satele învecinate Serata, Adâncata şi Chelmeneţ să aibă 
parte de acelaşi tratament. Aşa cum a depus mărturie la procesul 
de după război subordonatul său, colonelul Ernest Albustin, 
Marinoiu nu a avut ordine să procedeze astfel şi a acţionat din 
proprie iniţiativă. Pretutindeni, evreii erau acuzaţi că ar fi atacat 
din spate trupele româneşti, când de fapt erau ucişi doar pentru că 
erau evrei5. 

Deşi iniţiativele militarilor de a ucide în masă au constituit o 
parte importantă a „operaţiunii de epurare”, munca murdară a 
fost apanajul în general al echipelor de execuţii special create în 
acest scop. Documente de arhivă făcute publice recent ne permit să 
urmărim modul în care a fost aplicat acest mecanism al 
masacrelor sistematice într-o unitate militară, Regimentul 7 
Cavalerie din Divizia 5 Cavalerie, care a luptat în nordul Basarabiei 
în iunie-iulie 19416. În iunie 1941, regimentul a fost desfăşurat în 
nordul Moldovei, în apropiere de râul Prut. În 21 iunie, 
comandantul său, colonelul Gheorghe Carp, a fost chemat la postul 
de comandă al Diviziei 5 Cavalerie. După ce s-a întors la regiment, 
i-a convocat pe ofiţeri şi i-a anunţat că războiul avea să înceapă a 
doua zi. A adăugat că, la intrarea în Basarabia, se vor răzbuna pe 
evrei pentru umilințele pe care le-au provocat regimentului în 
timpul retragerii acestuia din Basarabia cu un an mai înainte”. La 
începutul lunii iulie 1941, regimentul a traversat Prutul fără 
victime, iar în satul de graniţă Cuconeşti comandanții de pluton au 
fost convocați încă o dată. Colonelul Carp a ordonat să se formeze 
echipe de execuţie conduse de subofiţeri cu care „să curăţe de 
evrei şi comunişti toate localităţile” prin care avea să treacă 
regimentul, ucigând pe oricine, „de la faşă până cu barba albă”s. 

Batalionul de specialităţi a primit ordin să asigure personal 
pentru această sarcină. Comandantul său, căpitanul Leon 
Ostrovschi, s-a adresat oamenilor săi cu aceleaşi cuvinte pe care le 
auzise de la şeful său, colonelul Carp, apoi le-a cerut celor 
„destoinici, curajoşi şi hotărâți” să facă un pas înainte. Opt 
subofiţeri din plutonul de pionieri s-au oferit voluntari, dar din 


plutonul de transmisiuni nu s-a oferit decât unul singur. Iritat, 
căpitanul Ostrovschi şi-a admonestat oamenii din plutonul de 
transmisiuni, spunându-le că îi era ruşine de ei. Cu toate acestea, 
nu s-au oferit alţi voluntari. Le-a ordonat apoi locotenentului 
Alexandru Ciobanu şi sublocotenentului Gheorghe Gheorghiu să 
selecteze călăi din acest pluton, ceea ce aceştia au şi făcut imediate. 

Ceea ce a urmat seamănă uimitor de mult cu povestea 
„contribuţiei” Batalionului Poliţiei de rezervă 101 la Holocaustul 
din Polonia, aşa cum a fost relatată de Christopher Browning în 
celebra sa carte10. Oamenii de rând, recruți din armata română, 
majoritatea ţărani, mai rar meşteşugari şi muncitori cu trei sau 
patru clase, atât cei care s-au oferit voluntari, cât şi cei selectaţi de 
superiorii lor, au fost transformați peste noapte în ucigaşi 
disciplinaţi şi de încredere, care nu dădeau niciodată greş în 
„datoria” lor de a ucide bărbaţi neînarmaţi, femei şi copii. Deşi unii 
dintre ei au susţinut în timpul interogatoriilor de după război că 
au ucis împotriva voinţei lor şi că au fost constrânşi, există puţine 
probe în acest sens11. De fapt, nimeni din echipele de execuţii nu a 
fost pedepsit vreodată pentru refuzul de a împuşca şi de a ucide. 

Totuşi, execuțiile extrajudiciare ale civililor s-au confruntat 
uneori cu oprobriul unor soldaţi români. Într-o declaraţie din 1950, 
sergentul Alexandru Arbore a mărturisit că, după executarea unui 
grup de evrei la Edineţ la care a participat şi el la ordinul 
comandantului său (Arbore nu a făcut parte din echipele de 
execuţii), Leon Bran, adjunctul comandantului Batalionului, le-a 
spus că „nu am făcut bine ceea ce am făcut şi nici nu o să ajungem 
bine”. Un alt martor ocular a raportat că „în regiment se discuta 
foarte mult în jurul acestor oameni [membrii echipelor de 
execuţie]”, blamându-i în mod evidenti2. 

„Realizările” echipelor de execuţii din Regimentul 7 Cavalerie 
au fost într-adevăr impresionante. Doar în Basarabia, au ucis sute, 
poate chiar mii de civili, majoritatea evrei, dar şi pe cei care au 
colaborat cu sovieticii în 1940 şi 1941. În cazul acestora din urmă, 
crimele se limitau în general, dar nu întotdeauna, la indivizii înşişi, 
în timp ce familiile lor erau cruţate. Echipele de execuţii din 
Regimentul 7 Cavalerie au continuat acest tip de acţiuni după 
traversarea Nistrului. Situaţia era destul de similară în alte unităţi 
româneşti mari. Foarte bine documentate sunt mai ales crimele 


săvârşite de- conform lui Jean Ancel- „un grup foarte mic de 
soldaţi” sub comanda maiorului Gheorghe Vartic, locţiitorul 
generalului Olimpiu Stavrat, comandantul Diviziei 7 Infanterie. 
Această divizie avansa în ţinutul Herţa din nordul Bucovinei şi în 
ţinuturile învecinate din nordul Basarabiei. Vartic era pretor al 
Diviziei 7, iar responsabilităţile sale includeau supravegherea 
serviciilor de ariergardă şi siguranţa ariergărziii3. În această 
calitate, Vartic se subordona şi generalului Ion Topor, Mare Pretor 
al armatei române, unul dintre personajele-cheie ale operaţiunilor 
de epurare. Oriunde ajungea divizia sa, Vartic şi echipele sale de 
execuţii lăsau în urmă mormane de cadavre, majoritatea evrei, 
bărbaţi, femei şi copii, executaţi aleatoriu sub pretextul atacării 
trupelor româneşti din spate şi uneori fără niciun pretext. În 
general, Vartic nu era popular în rândul soldaţilor români, care îl 
considerau un „om rău, peste măsură, se purta brutal cu toţi”, şi 
chiar generalul Stavrat, care îl susţinea de obicei, i-a reproşat odată 
că i-a mânjit reputaţia: „Uite ce mi-a făcut Vartic, parcă noi am fi 
măcelari”, se spune că ar fi afirmat Stavrat după ce a aruncat o 
privire la un morman de cadavre14. 

Însă acţiunile armatei erau limitate, deoarece înaintarea era 
prea rapidă, iar numărul soldaţilor însărcinaţi cu crimele în masă 
era destul de mic. Cel puţin unii dintre comandanţi nu voiau ca în 
crimele în masă să fie implicaţi mulţi dintre oamenii lor de teama 
demoralizării şi a indisciplinei. În anumite situaţii, dădeau ordine 
explicite pentru a opri asasinatele în masă şi a limita rolul armatei 
la adunarea şi transferarea evreilor către jandarmi, preferând 
astfel să le lase acestora „treaba murdară”, aşa cum a fost cazul 
colonelului Măinescu, comandantul Diviziei 5 Cavalerie, în iulie 
194115. 


Logistica asasinatelor în masă: jandarmeria 


Jandarmeria română a jucat un rol şi mai mare în „purificarea” 
etnică a Basarabiei şi Bucovinei. Jandarmii erau membrii poliţiei 
militare însărcinaţi cu menţinerea ordinii în zonele rurale. 


Unitatea locală de bază cuprindea un post de jandarmi condus de 
un subofițer (de obicei caporal) care putea să aibă soldaţi recruți în 
subordine, în funcţie de caz. Postul era responsabil cu situaţia 
dintr-un sat sau un grup de sate învecinate, numit comună. Pe 
lângă jandarmii civili, exista o jandarmerie militară, însărcinată cu 
apărarea ariergardei frontului. 

În ajunul războiului împotriva Uniunii Sovietice, s-au înfiinţat 
unităţi suplimentare de jandarmi în teritoriile din nordul 
Bucovinei şi Basarabiei ce aveau să fie „eliberate” în curând, 
conduse de aceiaşi ofiţeri şi subofiţeri care lucraseră aici înainte de 
iunie 1940. În timpul operaţiunilor militare din Basarabia şi nordul 
Bucovinei, acestea erau subordonate armatei, mai exact, Marelui 
Pretor, generalul Ioan Topor, care servise înainte ca inspector 
general adjunct (şef) al jandarmeriei ţării (avea să revină în 
această funcţie în toamna anului 1941, când s-a desfiinţat cea de 
Mare Pretor). Imediat după „eliberarea” provinciilor şi deplasarea 
frontului mai spre est, jandarmeria din Basarabia şi Bucovina a 
reintrat în subordinea inspectorului general al jandarmeriei, 
generalul Constantin „Piki” Vasiliu. Vasiliu a jucat un rol central în 
pregătirea logisticii asasinatelor în masă16. 

Probabil că Vasiliu a fost cel care a venit cu ideea de a rechema 
în noile provincii „eliberate” aceleaşi efective de jandarmi care 
serviseră aici înainte de iunie 1940 şi care fuseseră apoi dispersate 
în unităţi de jandarmi din întreaga ţară. Obiectivul era facilitarea 
epurării etnice şi politice, deoarece se credea că aceşti oameni 
aveau să îi deosebească rapid pe „trădători” şi evrei de loialişti şi 
creştini17. Trebuie menţionat faptul că în România interbelică 
efectivele de jandarmi, principalul instrument de supraveghere şi 
manipulare a populaţiei din partea guvernului, erau dominate de 
cultura arbitrarului şi samavolniciei administrative. Folosind 
expresia inspirată a lui Michael Mann, ofiţerii şi subofiţerii de 
jandarmerie fuseseră mulţi ani „închişi” într-o instituţie al cărei 
etos îi învățase să se supună superiorilor lor fără crâcnire şi să 
folosească la ordin violenţa împotriva civililori8. De asemenea, 
antisemitismul făcea parte din această cultură, dat fiind că în 
România interbelică evreii erau consideraţi agenţii comunismului, 
iar jandarmii erau folosiţi adesea pentru a-i hărţui19. 

În plus, Vasiliu s-a hotărât să apeleze la serviciile membrilor 


partidelor extremiste aflate, chipurile, în afara legii, ale căror 
sentimente antisemite şi disponibilitate de a folosi violenţa 
împotriva evreilor nu puteau fi puse la îndoială. Astfel, în ajunul 
intrării armatei şi jandarmeriei române în Basarabia, locotenentul 
în rezervă Constantin Popoiu, care a fost şeful cuzist al organizaţiei 
de partid din judeţul Hotin din 1929 până în 1940, a fost numit 
comandant adjunct al legiunii de jandarmi din Hotin. A deţinut 
această funcţie până la sfârşitul anului 1941, adică în perioada cea 
mai violentă a operaţiunilor de epurare, şi se ştia că avea misiunea 
specială de a încuraja sentimentele antisemite în rândul 
jandarmilor români şi de a desfăşura o politică criminală 
împotriva evreilor şi a comuniştilor20. 


În intervalul 2-6 iulie 1941, generalul Vasiliu i-a chemat în 
portul dunărean Galaţi pe ofiţerii jandarmeriei care trebuiau să se 
întoarcă în sudul Basarabiei, la Roman, oraş din centrul Moldovei, 
pe cei care se îndreptau spre centrul şi nordul Basarabiei şi la 
Fălticeni, oraş din sudul Bucovinei, pe cei din nordul Bucovinei (şi 
o parte dintre cei din nordul Basarabiei, care a fost inclusă în 
provincia refăcută şi extinsă Bucovina). Cele întâmplate în aceste 
locuri, mai ales la Galaţi şi la Roman şi mai puţin la Fălticeni, pot fi 
reconstituite în baza mai multor relatări ale unor martori oculari 
adunate în dosarele proceselor postbelice. 

La Roman a participat şi generalul Ioan Topor, dar generalul 
Vasiliu a fost vioara întâi în toate localităţile. Generalii le-au expus 
ofiţerilor ordinele lor pentru provinciile ce urmau să fie „eliberate” 
în scurt timp. Au evidenţiat faptul că prioritatea era „curățirea 
terenului” de comunişti („suspecţi”) şi de evrei. Ofițerii de 
jandarmerie interogaţi după război de anchetatorii crimelor de 
război au dat declaraţii diferite cu privire la cât de expliciţi 
fuseseră Vasiliu şi Topor referitor la ceea ce presupunea acţiunea 
de „curăţire”. În timp ce unii au declarat că Vasiliu şi Topor 
specificaseră că evreii şi alţi suspecți trebuiau omorâţi pe loc de 
jandarmi, alţii au insistat că generalii ordonaseră adunarea 
evreilor şi a suspecţilor şi internarea lor în lagăre de concentrare şi 
ghetouri sau trimiterea lor în faţa curţii marţiale pentru noi 
anchete21. Căpitanul Laurenţiu Stino, care a făcut cea mai detaliată 
descriere a faptelor petrecute la Roman, a declarat că Vasiliu şi 


Topor i-au incitat pe jandarmi „să se răzbune” pe „duşmanii lor”, 
Topor menţionându-i explicit pe evrei. Când au plecat, colonelul 
Teodor Meculescu, inspectorul jandarmeriei pentru provincia 
Basarabia, le-a ordonat jandarmilor „să se răzbune sângeros pe cei 
care, la vremea evacuării Basarabiei, erau împotriva lor, să fie 
nemiloşi faţă de toţi, mai ales faţă de evrei, de la copiii de ţâţă la 
bătrâni”22. Probabil că Vasiliu şi Topor voiau ca în primele zile şi 
săptămâni după „eliberare” să fie ucişi cât mai mulţi evrei şi alţi 
suspecți, deşi au avut reţineri în a da acest ordin ilegal ei înşişi. 
Astfel, în cele din urmă, succesul operaţiunii de „curăţire” 
depindea de cooperarea de bunăvoie a subordonaţilor lor. 

Faptul că în Basarabia aproape toate au decurs conform 
planului s-a datorat în principal executării fără compromisuri a 
ordinelor lui Vasiliu de către inspectorul jandarmeriei din 
provincie, colonelul Teodor Meculescu. De multe ori le-a ţinut el 
însuşi discursuri oamenilor săi, îndemnându-i să ucidă toţi evreii. 
Meculescu a distribuit chiar în rândul acestora un ordin scris la 
şapirograf, de ucidere a tuturor evreilor şi suspecţilor, pe care însă 
a fost suficient de prudent să-l ceară înapoi şi să-i distrugă 
copiile23. Mulţi dintre foştii săi subalterni au declarat în timpul 
proceselor postbelice că Meculescu îi presa constant să ucidă şi îi 
ameninţa cu pedepse severe- până la execuție- pe cei care 
îndrăzneau să nu îl asculte24. În realitate, niciun subaltern nu a 
fost executat, dar cel puţin într-un caz un jandarm, Stoenescu, care 
ar fi încercat să ascundă un evreu pe care avea ordin să îl împuște, 
a fost trimis la curtea marţială şi condamnat la închisoare pentru 
trei luni25. În timpul unei inspecții din judeţul Ismail, din sudul 
Basarabiei, Meculescu a întrebat câţi „suspecţi” fuseseră executaţi 
acolo şi după ce a primit răspunsul „doisprezece” a mormăit: 
„[Prea] puţini”. 

Strădania lui Meculescu nu a fost în zadar: timp de aproximativ 
două luni- de la începutul lunii iulie până la sfârşitul lunii 
august —, oamenii săi au ucis sistematic evrei. Masacre comise de 
jandarmi soldate cu peste o sută de victime au avut loc în oraşele şi 
satele Tatar Bunar, între 120 şi 140 (sudul Basarabiei); Tătăreşti, 
500; Călăraşi, 130; Hânceşti, 100; Brăviceni, 260; Slobozia, între 250 
şi 300; Ţigăneşti, 100; Marianăucă de Sus, între 130 şi 140 (centrul 
Basarabiei); Pepeni, 300; Telenești, 150; Hereşeni, 100; Ineşti, 250; 


şi Volocineţ, 200 (nordul Basarabiei)26. Acestea sunt masacre 
dovedite; este posibil să fi existat şi altele care nu au fost niciodată 
cercetate corespunzător. În plus, grupuri mici de evrei sau indivizi 
care au încercat să se ascundă în iulie şi august 1941 au fost ucişi 
sistematic în toate zonele rurale din Basarabia. 

Totuşi, în zonele rurale din Bucovina, lucrurile nu au decurs la 
fel de „lin”. În acest sens, există mai multe explicaţii, dintre care 
cea mai importantă este refuzul omologului lui Meculescu din 
această provincie, colonelul Ioan Mânecuţă, de executa „ordinul de 
epurare” la fel de necruţător pe cât îl aplicase Meculescu în 
Basarabia. Mânecuţă, care nu a luat parte la întâlnirea de la 
Fălticeni, a primit ordinul de la generalul Topor, apoi l-a transmis 
subalternilor săi, comandanții legiunilor de jandarmi de la nivel de 
judeţ27. Totuşi, Mânecuţă nu s-a evidenţiat drept zelos în ceea ce 
priveşte punerea în aplicare a ordinului şi chiar s-a distanțat de 
acesta28. Conform unui martor ocular, le-a spus jandarmilor să 
procedeze „cum îi lăsa conştiinţa şi în cadrul legii”29. 

Această situaţie a dat naştere unor rezultate diferite în diferite 
judeţe şi chiar localităţi, în funcţie de moralitatea şi de perspectiva 
asupra lumii a fiecărui ofiţer de jandarmi. Astfel, răspunsurile a 
doi maiori din legiunile judeţene de jandarmi, Traian Drăgulescu şi 
Gheorghe Berzescu (judeţele Hotin şi, respectiv, Storojineţ), au fost 
foarte diferite. Drăgulescu nu era antisemit; era căsătorit cu o 
evreică şi avea o căsnicie fericită. Dar Drăgulescu era de asemenea 
oportunist şi ipocrit30. Se temea că îşi va pierde slujba, că nu va 
mai fi promovat sau, şi mai rău, că va fi trimis pe front. Prin 
urmare, s-a hotărât să procedeze ca Mânecuţă: să transmită 
ordinul mai departe pe cale ierarhică, dar să se abţină să-l execute, 
lăsându-i pe oamenii săi să îl aplice după cum le dicta conştiinţa31. 
Drept urmare, consemnările jandarmeriei din judeţul Hotin sunt 
neuniforme: în timp ce în unele sate evreii au fost împuşcaţi, în 
altele au fost „doar” arestaţi şi deportaţi32. 

De asemenea, maiorul Gheorghe Berzescu a primit ordinul să 
curețe teritoriul de la generalul Topor prin intermediul colonelului 
Mânecuţă, la fel ca Drăgulescu, dar, spre deosebire de acesta, nu l-a 
transmis mai departe pe cale ierarhică, acesta neavând efect pe 
teritoriul aflat sub supravegherea sa. Într-adevăr, se pare că 
niciunul dintre posturile de jandarmi aflate sub comanda lui nu a 


participat la operaţiunile criminale din iulie şi august 1941, deşi au 
luat parte la arestările şi bătăile aplicate activiştilor sovietici33. 
Jandarmii lui Berzescu s-au comportat altfel nu numai decât cei ai 
lui Drăgulescu, ci şi decât jandarmii din judeţul învecinat, Cernăuţi 
(al căror comandant era maiorul Constantin Cichendel). 
Consemnările Comisiei Sovietice Extraordinare de investigare a 
crimelor de război ale naziştilor şi complicilor acestora arată că 
oamenii lui Cichendel au ucis în iulie şi august 1941 zeci, poate 
chiar sute de evrei şi mulţi activişti sovietici, deşi cele mai mari 
masacre au fost comise de armatele română şi germană, de 
exemplu în judeţul Storojineţ34. 

Diverse consemnări din Basarabia şi nordul Bucovinei şi din 
diferite judeţe din Bucovina arată că nivelul de rigurozitate al 
operaţiunilor de epurare a depins de participarea comandanților 
militari români şi a ofiţerilor de jandarmerie. Deşi iniţiativa şi 
ordinul veneau de sus, scara şi intensitatea operaţiunilor 
depindeau de ofiţerii de rang mijlociu. 


Nordul Bucovinei: români, ucraineni, germani - şi 
evrei 


Românii nu au fost singura forţă implicată în epurarea provinciilor 
de evrei în vara anului 1941. Situaţia a fost complexă mai ales în 
nordul Bucovinei, unde exista o mişcare naționalistă ucraineană 
puternică şi bine pusă la punct, condusă de Organizaţia 
Naţionaliştilor Ucraineni (ONU)35. După cum susține Mariana 
Hausleitner, ucrainenii au fost minoritatea cea mai suspectată şi 
mai persecutată din Bucovina interbelică; acest lucru era cauzat de 
faptul că naţionaliştii ucraineni considerau Bucovina o parte 
constitutivă a „teritoriilor ucrainene”, iar la sfârşitul anului 1918 
ucrainenii au făcut eforturi să unifice partea de nord a Bucovinei, 
unde formau de fapt majoritatea, cu Ucraina independentă, prinsă 
la acea dată în luptele dintre Roşii şi Albii din războiul civil rus. 
Doar sosirea armatei române în Bucovina le-a permis românilor să 
strivească mişcarea naționalistă ucraineană din provincie36. Deşi 


în anii 1920 ucrainenii din Bucovina sprijineau în majoritatea lor 
forțele româneşti moderate şi democratice, de exemplu Partidul 
Social Democrat, spre sfârşitul anilor 1930 ucrainenii, mai ales cei 
tineri, au început să fie atraşi de naționalismul extrem şi de 
antisemitism. Această nouă generaţie de militanţi ucraineni din 
Bucovina acţiona în strânsă legătură cu liderii ucraineni din Galiţia 
învecinată37. După cum afirma recent John-Paul Himka, spre 
sfârşitul anilor 1930 mişcarea naționalistă ucraineană din Galiţia s- 
a radicalizat semnificativ, devenind tot mai exclusivistă, în spiritul 
tendinței dominante la acea dată în Europa Centrală: 


Limbajul a devenit mai violent, ideologia mai violentă, practicile 
politice mai violente. Multe dintre forţele motrice ale Gărzii de Fier din 
România şi ale Ustaşilor din Iugoslavia au stat în spatele 
naţionalismului ucrainean din Galiţia interbelică 3s. 


O transformare ideologică similară a avut loc în rândul 
naţionaliştilor ucraineni din Bucovina care, spre sfârşitul anilor 
1930, s-au dedicat idealului unei Ucraine ca stat pur din punct de 
vedere etnic39. 

Spre sfârşitul anilor 1930, Organizaţia Naţionaliştilor Ucraineni 
a înfiinţat o reţea de puncte operative în Bucovina, care s-au 
bucurat de un sprijin larg în rândul ucrainenilor locali, în special 
în judeţul situat cel mai la nord, Storojineţ, la graniţa cu Galiţia. 
Mulţi dintre aceşti oameni au reuşit să supravieţuiască ocupaţiei 
sovietice din 1940-1941 şi chiar să se integreze în structurile de stat 
sovietice; au reuşit de asemenea să ascundă foarte multe arme de 
ochiul vigilent al organelor de securitate sovietice40. În 1941, aceşti 
susținători ONU din Bucovina, sub comanda directă a Comitetului 
Naţional Ucrainean din Lublin, au creat detaşamente ale Gărzii 
Naţionale Ucrainene, şi-au alcătuit organe ale puterii locale şi au 
controlat efectiv situaţia în perioada de după plecarea sovieticilor 
şi până la sosirea trupelor româneşti. După cum îi raporta 
guvernatorul Bucovinei lui Ion Antonescu în septembrie şi 
octombrie 1941, primul steag arborat în multe localităţi din 
judeţele Cernăuţi şi Storojineţ era cel ucrainean. De asemenea, 
milițiile ONU au atras în numeroase ambuscade trupele Armatei 


Roşii aflate în retragere41. Conform tuturor surselor disponibile — 
sovietice, române şi evreieşti —, odată cu stabilirea controlului lor 
în aceste localităţi, milițiile ONU au trecut la epurarea acestora de 
evrei. 

Evenimentele din satul Stăneştii de Jos, judeţul Storojineţ, care 
au fost cercetate după război de sovietici şi români au fost probabil 
reprezentative pentru localităţile în care ONU a preluat temporar 
controlul. Ele s-au desfăşurat după cum urmează42. La începutul 
lunii iulie 1941, după retragerea sovieticilor şi înainte de sosirea 
trupelor române, un comitet naţionalist ucrainean până atunci 
clandestin a preluat controlul satului. A trecut imediat la arestarea 
evreilor locali, deţinuţi ulterior în biroul primarului şi în clădirea 
gaterului local. Conform relatării unuia dintre acuzaţi, membrii 
comitetului aveau ordin să-i aresteze pe toţi evreii şi să-i predea 
trupelor române după sosirea acestora43. Indiferent dacă ordinul 
respectiv prevedea sau nu uciderea evreilor, naţionaliştii 
ucraineni au început să îi omoare înainte de a stabili contactul cu 
armata română. Când au sosit trupele române a început un 
pogrom, iar numărul arestărilor şi omorurilor a crescut. Crimele 
au continuat până la sosirea jandarmilor români, sub conducerea 
maiorului Berzescu, care a emis imediat ordine pentru oprirea 
masacrului44. Au fost ucişi între 80 şi 130 de localnici, majoritatea 
evrei din Stăneştii de Jos, dar printre victime se numărau şi 
oameni din satele apropiate. Unele crime au fost comise cu o 
cruzime ieşită din comun. În afară de Stăneştii de Jos, miliția 
naționalistă ucraineană a arestat, a maltratat şi a ucis evrei şi la 
Milie, Răstoace şi foarte posibil şi în alte localităţi45. 

Pe lângă naţionaliştii români şi ucraineni, şi Einsatzgruppe (Eg) 
D germană a ucis evrei în masă în nordul Bucovinei. Eg D, sub 
comanda Gruppenfuihrerului SS Otto Olehndorf, era formată în 
principal din membri ai trupelor Waffen-SS, la care se adăugau 
câţiva membri ai Batalionului 9 Poliţie în Rezervă de la Berlin- 
Spandau. La acea dată, Eg D cuprindea probabil mai puţin de 1.000 
de oameni şi a fost divizată în următoarele unităţi mobile care 
trebuiau să acţioneze autonom în spatele frontului: patru 
Sonderkommando (Sk 10a, Sk 10b, Sk 11a şi Sk 11b) şi 
Einsatzkommando (Ek) 1246. Împreună cu alte Einsatzgruppen (A, 
B şi C) care acționau în sectoarele frontului la nord de Eg D, această 


unitate a fost înfiinţată şi instruită în primăvara şi la începutul 
verii anului 1941 în oraşul Pretzsch din Prusia. Eg D a părăsit 
oraşul la sfârşitul lunii iunie, ajungând la Piatra Neamţ, în 
provincia românească Moldova, trei zile mai târziu, unde a fost 
trecută sub comanda Armatei XI germane47. 

La această dată, Eg D, ca şi alte Einsatzgruppen, avea ca misiune 
„colectarea [Erfassung] de materiale politice ale inamicului şi de 
persoane periculoase din punct de vedere politic (evrei, emigranţi, 
terorişti, activişti politici şi ai Bisericii); [...] [şi] garantarea 
securităţii politice a teritoriilor ocupate; trebuia să acţioneze astfel 
încât să pună bazele eliminării finale a bolşevismului...”48. Şeful 
Einsatzgruppen, Reinhard Heydrich, folosea uneori un limbaj mai 
explicit în comunicările sale cu comandanții acestor unităţi, aşa 
cum s-a întâmplat la conferinţa de la Berlin din 17 iunie 1941, când 
a făcut referire la „pericolul special al evreimii” în ceea ce a numit 
„conflictul perspectivelor asupra lumii” şi a subliniat clar că era 
necesară aplicarea unui „tratament mai dur” evreilor în campania 
împotriva Uniunii Sovietice decât cel la care erau supuşi în 
Polonia49. Dar încă nu fusese emis niciun ordin - fie scris, fie oral — 
de „lichidare” a tuturor evreilor; mai mult decât atât, la această 
dată Heydrich credea în continuare că execuțiile, deşi inevitabile şi 
necesare, trebuiau săvârşite cu precauţie, pentru a nu provoca 
pagube masive economiei locale şi infrastructurii sociale (mai ales 
sistemului de sănătate)50. Pe scurt, evreii erau consideraţi duşmani 
ideologici şi implacabili împotriva cărora trebuiau să fie luate 
măsuri dure, inclusiv execuțiile în masă, chiar de la primele semne 
de împotrivire, dar încă nu se luase decizia de punere în aplicare 
fără compromis a unei politici de anihilare totală a acestora (avea 
să fie luată mai târziu, posibil în august sau septembrie 1941) şi, 
prin urmare, nu fusese comunicată către Einsatzgruppen - fapt 
reflectat de acţiunile lor din teritoriu din primele săptămâni ale 
războiului, inclusiv în Basarabia şi Bucovina. 

Spre deosebire de jandarmeria română, a cărei sferă de 
responsabilitate erau zonele rurale, unităţile Ek şi Sk acționau de 
regulă în oraşe. Armata III română a intrat în Cernăuţi în 5 iulie, 
iar Ek 10b (comandant Alois Persterer, fost şef al SD-Abschnitt 
Salzburg), a doua zi52. Persterer a convocat imediat o şedinţă cu 
oamenii săi şi le-a transmis că trebuiau să lichideze „potenţialii 


duşmani”, inclusiv „notabilii evrei, de exemplu din sfera religioasă, 
economică, comuniştii, comisarii şi posibil (glaublich), cum a 
mărturisit un martor, ţiganii”53. Între timp, soldaţii români 
percheziţionau deja casele evreilor, arestându-i- uneori cu 
sprijinul creştinilor locali — şi ucigându-i într-un mod dezorganizat, 
nesistematic şi la întâmplare. Aproximativ şase sute de cadavre au 
fost adunate din tot oraşul după trei zile de violenţe arbitrare din 
partea militarilor români; multe dintre aceste cadavre erau 
desfigurate de explozii54. 

Ek 10b a acţionat mai metodic: în 7 iulie a percheziţionat 
cartierele evreieşti şi a arestat sute de evrei „suspecţi”, pe care i-a 
supus unor „interogatorii”. Deşi astfel nu s-au obţinut informaţii 
„utile din punct de vedere politic”, Ek 10b a selectat totuşi 101 
bărbaţi cu vârsta între 20 şi 40 de ani şi în principal din rândul 
elitei intelectuale evreieşti şi i-a împuşcat în grupuri mici la 
periferia oraşului Cernăuţi, unde i-a înhumat într-o groapă 
comună55. În acelaşi timp, armata şi poliţia române efectuau 
propriile percheziţii şi arestări, căutând mai ales evrei care nu 
puteau face dovada că locuiseră în oraş înainte de 28 iunie 1940, 
dar şi pe alţii consideraţi „suspecţi” din orice motiv, inclusiv faptul 
că erau lideri religioşi. Persoanele arestate au fost închise în fosta 
Casă Naţională Evreiască, unde Ek 10b, care a plecat din Cernăuţi 
în aceeaşi zi pentru a avansa spre est, dusese şi alţi deţinuţi evrei; 
în acea zi, în Casă se aflau aproximativ 2.000 de evreise. În 9 iulie, 
„peste 500 de evrei” selectaţi de români din rândul celor din Casă 
au fost duşi în lunca Prutului şi împuşcaţi de militarii români, 
cadavrele fiind înhumate tot acolo, într-o groapă comunăs”. 
Deţinuţii rămaşi au fost, chipurile, eliberaţi; mulţi dintre ei au fost 
mitraliaţi de români la ieşirea din Casă sau ucişi la o distanţă mai 
mare, pe străzile oraşului5s. Supraviețuitorii evrei au estimat că în 
primele trei zile de la „eliberarea” oraşului Cernăuţi au fost ucişi 
1.400-2.000 de evrei (la sosirea românilor în oraş, aici locuiau 
aproximativ 50.000 de evrei)59. 

Deşi românii, ucrainenii şi germanii arestau, maltratau şi 
ucideau evrei, obiectivele lor nu erau identice şi, de fapt, românii 
erau îngrijoraţi de hotărârea cu care acționau ucrainenii. 
Naţionaliştii ucraineni îi ucideau pe evrei ca parte a campaniei lor 
de a pune bazele unui stat ucrainean pur din punct de vedere etnic, 


iar operaţiunile lor criminale ţineau de intenţia lor de a prelua 
Bucovina. Autorităţile române erau conştiente de această 
intersectare a violenţei antisemite ucrainene cu intenţiile 
antiromâneşti ale ucrainenilor. Maiorul Berzescu, comandantul 
Legiunii de Jandarmi Storojineţ, a mărturisit în interogatoriile de 
după război că, atât timp cât s-a aflat la comandă, nu a avut 
„neplăceri decât cu naționaliștii ucraineni” şi şi-a descris acţiunile 
de arestare şi trimitere a naționaliștilor ucraineni în lagăre ca fiind 
menite să îi apere pe evrei de aceştia60. 

Germanii, care considerau ONU la acea vreme aliata lor în lupta 
împotriva ruşilor şi comuniştilor, au descoperit cu uimire că 
românii vedeau în naţionaliştii ucraineni din nordul Bucovinei 
propriul lor „duşman naţional” şi chiar o problemă mai mare decât 
evreii. Într-un raport de la mijlocul lunii iunie înaintat lui 
Heydrich, Ek 10b a afirmat că autorităţile române încercau să se 
folosească de circumstanţele războiului pentru a-i înlătura pe 
liderii ucraineni. La această dată, Ek primise deja instrucţiuni să 
încerce să redirecţioneze atenţia românilor de la „problema 
ucraineană” spre lupta împotriva „amenințării evreieşti”. Mai ales, 
pentru a le impune românilor necesitatea să acţioneze mai ferm în 
„problema evreiască”, Ek trebuia să „efectueze raiduri în adunările 
evreilor şi să scoată la lumină conspiraţiile” şi să „îi apere pe 
ucrainenii valoroşi, în special liderii ONU, inclusiv cu ajutorul 
schimbului lor cu comunişti români”61. 

Într-adevăr, este cunoscut faptul că la 6 iulie 1941 Ek 10b a dat 
foc sinagogii din Cernăuţi cu scopul de a atrage atenţia românilor 
cu privire la gradul de răspândire a presupuselor sentimente 
antisemite din oraş. În plus, germanii au reuşit să obţină eliberarea 
a 216 activişti ucraineni din lagărul de concentrare de la Sadagura. 
Totuşi, în linii mari, nu par să fi realizat prea multe pentru a 
influenţa politica românească faţă de evrei. După trei zile de 
violenţe antisemite şi asasinate în masă, autorităţile române de la 
Cernăuţi au dispus oprirea acestora, în timp ce arestările liderilor 
ucraineni au continuat. Drept urmare, Ek 10b a fost dezamăgită de 
ceea ce considera a fi calmarea furiei antisemite româneşti2. În 
mod paradoxal, unii ofiţeri din poliţia română credeau de 
asemenea că prea mulţi evrei din Cernăuţi supravieţuiseră 
primului val de execuţii, dar dădeau vina pe Ek, al cărei zel 


antisemit ar fi slăbit după primele execuţii în masă63. 

Deşi germanii preferau ca aliaţii lor antisemiţi să ajungă la un 
compromis, au tras rapid concluzia că un astfel de deznodământ 
nu era posibil. Conform Ek 10b, după 10 iulie românii au început 
să îi aresteze pe ucrainenii care desfăşurau activităţi politice şi 
uneori jandarmii pur şi simplu îi împuşcau. În astfel de 
circumstanţe, o criză imediată (unmittelbar) era de aşteptat. Pe 
termen lung, situaţia se prezenta într-o lumină şi mai pesimistă: 


Fie Bucovina va fi împărţită [între români şi ucraineni] după criterii 
naţionale, fie va avea loc strămutarea ucrainenilor care trăiesc acolo. 
Altfel, se va ajunge la conflictul de multă vreme dintre Ucraina şi 
România64. 


Cu toate acestea, în vara şi în toamna anului 1941, oficialii 
germani din Cernăuți- mai întâi reprezentanţi Ek 10b, apoi SD 
(adică SS şi serviciile de informaţii ale Partidului Nazist) şi 
consulatul german - i-au protejat pe naționaliștii ucraineni şi chiar 
le-au permis liderilor ucraineni să îşi instaleze sediul biroului lor 
de conducere în clădirile pe care le ocupaus5. În septembrie 1941, 
intelectualii naţionalişti ucraineni au redactat şi au trimis un 
memorandum ambasadei germane de la Bucureşti, în care cereau 
sprijinul pentru eventualul transfer al nordului Bucovinei către 
viitorul stat ucrainean liber. Cererea se baza pe pretenţia că etnicii 
ucraineni erau populaţia cea mai veche din regiune şi, prin 
urmare, singurii îndreptăţiţi să o administreze. Când poliţia 
secretă română a obţinut o copie a acestui memorandum, a iscat o 
ceartă serioasă între cei doi aliaţi. După cum îi scria guvernatorul 
Corneliu Calotescu lui Ion Antonescu pe 7 octombrie 1941, „atâta 
timp cât mişcarea ucraineană va fi alimentată - într-un fel sau 
altul — de autorităţile germane, ea nu va înceta; dimpotrivă, ea va 
lua proporţii îngrijorătoare”67. 

Totuşi, între timp relaţia dintre naţionaliştii ucraineni şi nazişti 
se deteriorase. Deoarece una dintre cele două facţiuni ONU, 
banderiştii (susţinătorii lui Stepan Bandera), a adoptat o poziţie 
explicit antigermană, germanii au purces la oprimarea violentă a 
ONU începând cu septembrie 194168. Românii au sporit presiunea 
diplomatică şi în februarie 1942 au avut în cele din urmă succes: 


germanii au închis biroul ONU din Cernăuţi şi au încheiat 
colaborarea cu ucrainenii din Bucovina. În acelaşi timp, românii 
au intensificat represiunea împotriva activiştilor ucraineni. Până 
la 12 ianuarie 1942, tribunalul militar al Diviziei 8 române 
desfăşurată în regiune a condamnat 334 de indivizi- toţi 
ucraineni- la expulzarea din ţară pentru infracţiuni precum 
„trecerea frauduloasă a frontierei, ofensa naţiunii, [şi] răspândirea 
de ştiri false”. Autorităţile româneşti au încercat o asemenea 
expulzare în Guvernământul General (Polonia ocupată) şi 
Comisariatul german din Ucraina (Ucraina ocupată), dar, pentru că 
germanii s-au opus, doar o parte dintre aceste persoane au fost 
expulzate; în 22 aprilie 1942 Ion Antonescu a ordonat trimiterea 
persoanelor rămase (nu se cunoaşte numărul exact) într-un lagăr 
de concentrare69. 

Deşi au eliminat activitatea naționalistă ucraineană, oficialii 
români se gândeau la o strategie pe termen lung pentru a face faţă 
„problemei ucrainene” din nordul Bucovinei, unii dintre aceştia 
sugerând un curs mai moderat, iar alţii insistând asupra unor 
măsuri antiucrainene radicale. De exemplu, generalul Corneliu 
Dragalina, guvernatorul provinciei din martie 1943, deşi insista că 
măsurile represive aplicate ucrainenilor erau necesare şi 
inevitabile, sugera totuşi că ar fi fost de dorit anumite concesii în 
sfera culturii, a educaţiei şi a limbii serviciului religios în bisericile 
locale70. Pe de altă parte, Sabin Manuilă era necruţător. Într-un 
memorandum înaintat lui Ion Antonescu la cererea acestuia din 
urmă în noiembrie 1941, vorbea despre Bucovina ca „una din 
regiunile de luptă etnică de desnaţionalizare şi renaţionalizare cele 
mai caracterizate” (subliniere în original) şi încheia cu următoarea 
recomandare: 


O soluţie definitivă nu poate fi realizată decât prin evacuarea 
ucrainenilor din Bucovina şi Basarabia eventual în cadrul unei 
repatrieri de Români de peste Nistru. Numai [prin] astfel de acţiuni, 
acţiunea iredentă ucraineană, activă în cei 20 de ani de după război şi 
activă şi acum, ar putea fi complet anulată71. 


După cum vom vedea în continuare, această recomandare a fost 


luată drept bază pentru planificarea pe termen lung a 
reconstrucției celor două provincii. 


Alte masacre din oraşe 


În 12 iulie 1941, Mihai Antonescu a trimis două telegrame identice 
către colonelul Alexandru Rioşanu şi generalul Constantin 
Voiculescu, la acea dată reprezentanţi plenipotenţiari în Bucovina 
şi, respectiv, Basarabia. Aceste telegrame cuprindeau instrucţiuni 
cu privire la relaţia dintre autorităţile militare şi civile şi la 
sarcinile imediate ale noilor administrații din provincii72. Din 
punct de vedere juridic, se considera că teritoriile erau sub regim 
occupatio bellica, adică autorităţile civile erau subordonate celor 
militare- un  subterfugiu menit, într-adevăr, să faciliteze 
persecuția evreilor şi a altor „indezirabili” sub pretextul necesităţii 
militare. Prima sarcină a autorităţilor a fost formulată după cum 
urmează: 


Curăţirea terenului de comunişti, înlăturarea bolşevicilor, a 
elementelor nesigure şi a evreilor provocatori din teritoriu; înlăturarea 
evreilor de la sate73. 


Aici, eufemismul „înlăturare” însemna asasinarea în masă în 
majoritatea cazurilor. În ansamblu, această formulă sugerează 
faptul că tratamentul evreilor din zonele rurale şi al celor din 
oraşe trebuia să fie oarecum diferit: în timp ce în zonele rurale toţi 
evreii trebuiau ucişi, în centrele urbane „doar” cei consideraţi 
periculoşi şi „provocatori” trebuiau omorâţi. Într-adevăr, în 
majoritatea oraşelor, comportamentul românilor pare să fi urmat 
un tipar ce corespunde acestei interpretări. În primele trei zile de 
la sosirea trupelor „eliberatoare”, cartierele de evrei au fost 
prădate şi evreii maltrataţi şi uneori ucişi la întâmplare. În acelaşi 
timp, evreii şi, mai rar, nonevreii „suspecţi” au fost identificaţi şi 
executaţi. Pentru identificarea „elementelor suspecte”, se puteau 
folosi documente sustrase de la NKVD sau, dacă nu se descopereau 
astfel de documente, era suficientă uciderea liderilor evrei, aşa 


cum s-a întâmplat în Hotin, unde rabinii locali au fost executaţi. 
Evreii rămaşi trebuiau să fie adunaţi într-o închisoare sau într-un 
ghetou improvizat. Dacă se producea un accident, cum ar fi un 
zgomot puternic noaptea, în apropierea garnizoanei germane sau 
române, acesta avea să fie folosit ca pretext pentru execuţii în 
masă ale evreilor. 


Fotografia 9.2. Liderii comunităţii evreieşti din Bălţi, cu o oră înainte 
de a fi executaţi de trupe germane. United States Holocaust Memorial Museum, 
prin amabilitatea Yad Vashem Photo Archives. 


Iată cum s-au desfăşurat evenimentele în capitala basarabeană 
Chişinău. Trupele române şi germane au sosit în 16 iulie şi a doua 
zi a intrat în Chişinău şi Ek 11a (comandată de Paul Zapp, fostul şef 
al biroului SD din Kassel şi scriitor naţionalist german). Oraşul era 
pustiu. Ruinele clădirilor publice şi ale întreprinderilor fumegau: 
NKVD reuşise să pună în aplicare politica sovietică de pârjolire a 
acestei localităţi mai eficient decât în alte oraşe din Basarabia şi 
Bucovina74. Din cei peste 40.000 de locuitori evrei ai oraşului în 
1930, în iulie 1941 rămăseseră aproximativ 9.000, majoritatea 
bătrâni sau bolnavi, uneori sprijiniți de membrii familiei care 
refuzaseră să îi abandoneze”5. Au fost atacați imediat de trupele 
germane şi române, care au jefuit şi au ucis la întâmplare. Ek 11a a 
avut noroc, în sensul că a reuşit să descopere documente NKVD ce 
dovedeau propriile încercări de a crea o organizaţie clandestină de 
sabotori şi terorişti. Oamenii Ek, împreună cu poliţia română, au 
trecut imediat la arestarea şi executarea oricărui individ despre 


care considerau că ar avea legătură cu NKVD. Drept urmare, până 
la 24 iulie executaseră, conform statisticilor germane, 77 de „lideri 
politici” comunişti şi 68 de bărbaţi evrei76. 

Pentru comandantul militar român al oraşului, colonelul 
Dumitru Tudose, aceste execuţii nu erau decât începutul „soluţiei 
finale a problemei evreilor din Chişinău”77. Una dintre primele 
acţiuni ale lui Tudose, numit în funcţie în 18 iulie, a fost crearea 
ghetoului evreiesc din oraş, unde i-a adus pe toţi evreii din 
Chişinău şi din împrejurimi78. Numărul total al persoanelor din 
ghetou la sfârşitul lunii iulie 1941 se apropia de 10.50079. Într-o 
noapte de la sfârşitul lunii iulie a avut loc o tragere de focuri de 
armă în vecinătatea depozitului de cărbuni al oraşului, pe care 
Zapp a propus-o drept pretext pentru o „acţiune” antisemită; 
Tudose a fost de acordao. Zapp a selectat 551 de victime. Mai întâi 
au fost împuşcaţi femeile şi copiii, apoi bărbaţii, obligaţi în 
prealabil să împingă cadavrele în şanţe1. Câţiva evrei în vârstă au 
fost cruţaţi şi li s-a ordonat să acopere cadavrele cu pământ, apoi 
să se întoarcă în ghetou şi să le spună celorlalţi că fraţii lor au fost 
executaţi din cauză că erau comunişti şi că restul aveau să fie la 
rândul lor ucişi: „Dacă evreii vor pactiza cu inamicul pe viitor, vor 
împărtăşi aceeaşi soartă”82. 


Fotografia 9.3. Evreice sub pază militară românească, adunate pe stradă 
înainte 
de a fi executate de membri ai Sonderkommando 11a, iulie 1941. 
Arhivele YIVO Institute for Jewish Research, New York. 


Un alt masacru a avut loc după ce Ek 11a a plecat spre răsărit. 
La sfârşitul lunii august, mai mulţi evrei din ghetou au fost trimişi 
să muncească la calea ferată de la gara Ghidighici, la câţiva 
kilometri vest de Chişinău. La 28 august, un tren care ducea soldaţi 
români spre front s-a oprit în această gară. Soldaţii care au coborât 
din tren i-au agresat verbal pe evrei şi au aruncat cu pietre în ei; ca 
urmare, doisprezece evrei au fost răniţi grav şi au trebuit 
transportaţi la spitalul din Chişinăus3. Au depus plângere la 
autorităţile din Chişinău, care au dispus deschiderea unei anchete. 
Comisia, sub conducerea generalului Paniţiu, a concluzionat, în 
ciuda tuturor probelor, că evreii au fost cei care au provocat 
disputa şi că soldaţii români au fost nevoiţi să riposteze. Deşi 
această versiune era complet neplauzibilă, Tudose a ales să 
acţioneze în baza ei. În 29 iulie şi-a informat superiorii despre 
incident şi despre decizia sa de a „aplica sancţiuni”84. Toţi cei 350 
de evrei din grupul iniţial au fost împuşcaţi de soldaţii Companiei 2 
din Batalionul 10 Mitraliere Divizionar sub comanda locotenent- 
colonelului Nicolae Deleanu şi a maiorului Eugen Bălăceanu. 
Soldaţii au tras la ordinul lui Deleanu „Dă-le apă” 


Fotografia 9.4. Evrei adunaţi pentru muncă silnică la Chişinău, vara sau 
toamna anului 1941. Arhivele YIVO Institute for Jewish Research, New York. 


Este posibil să fi existat şi alte masacre la scară largă în 
Chişinău, deoarece Comisia Sovietică Extraordinară a descoperit o 
groapă comună în zona de deal a oraşului care nu este menţionată 


în alte surse. Conform unui martor ocular, aproximativ patru sute 
de evrei au fost executaţi în acest loc la sfârşitul lunii iuliess. 

De la începutul lunii august 1941, „tratamentul” aplicat evreilor 
de unităţile Eg D s-a înăsprit şi mai mult, posibil ca urmare a 
ordinului verbal al lui Himmler, transmis prin intermediul lui 
Heydrich, „de a executa de acum înainte toţi evreii adunaţi pe 
motive rasiale”87. Evreii din cel mai estic oraş basarabean, Tighina 
(Bender), au fost printre primele victime ale acestei noi politici. 
Majoritatea evreilor din Tighina au fugit spre est, alţii au fost 
maltrataţi şi ucişi la întâmplare de soldaţii români după ocuparea 
oraşului, dar la sosirea Ek 11b (comandant Bruno Müller, care a 
condus în 1939 operaţiunile de securitate pentru unul dintre 
Kommando-urile Einsatzgruppe I din Polonia) mai existau evrei în 
ghetou. În august, Müller le-a ordonat oamenilor săi să execute toţi 
evreii — 155 de persoane de vârste diferite şi de ambele sexe —, ceea 
ce au şi făcut într-o singură zi88. 

Un alt masacru a fost comis de jandarmii români din legiunea 
Chilia la instigarea Untersturmfiihrerului SS Heinrich Fröhlich din 
Ek 11b în satul Tătăreşti din sudul Basarabiei, în 9 august. În acea 
zi, Fröhlich i-a transmis căpitanului român Gheorghe Vetu, 
comandant adjunct al legiunii de jandarmi Chilia, un ordin scris 
din partea lui Ion Antonescu, ce ar fi reflectat un acord la care 
ajunsese Conducătorul cu SD-Kommando-urile din Chişinău. 
Conform mărturiei lui Vetu de mai târziu, Antonescu a ordonat 
executarea tuturor celor 451 de evrei aflaţi în lagărul Tătăreşti 
(aparent, fuseseră aduşi aici de români din satele învecinate). 
Aceşti oameni au fost împuşcaţi în aceeaşi zi în care a venit ordinul 
lui Vetu. Subalternii lui Vetu au declarat ulterior că acesta a 
percheziţionat cadavrele evreilor executaţi şi şi-a însuşit bunurile 
de valoare ale acestora. A fost acuzat de corupţie şi găsit vinovat în 
1943. În timpul acestor anchete, a dezvăluit circumstanţele în care 
i-a fost transmis ordinul lui Antonescus9. Curtea Marţială l-a găsit 
vinovat de corupţie, dar nu a cercetat legalitatea sau măcar 
existenţa ordinului emis de Antonescu. 

Există motive să credem că acordul la care făcea referire 
Fröhlich în comunicarea sa către Vetu prevedea executarea tuturor 
evreilor aflaţi în lagăre în sudul Basarabiei. Într-adevăr, oarecum 
concomitent cu masacrul de la Tătăreşti, armata română a comis 


asasinate în masă de proporţii fără precedent într-un alt oraş din 
sudul Basarabiei, Cetatea Albă (Bilgorid-Dnestrivsk din Ucraina de 
astăzi). La fel ca oriunde altundeva, evreii au fost agresati, jefuiţi şi 
ucişi de soldaţii români la sosirea acestora. Supraviețuitorii evrei 
din oraş şi din satele învecinate au fost adunaţi şi închişi în 
sinagogile locale, 2.500-3.500 de persoane în total; 12 activişti 
sovietici de origine noniudaică au fost închişi odată cu aceştia. În 
august, colonelul Marcel Petală, pretor al Armatei III, a sosit în oraş 
şi le-a transmis ofiţerilor garnizoanei militare un ordin verbal 
(autorul ordinului nu a fost menţionat) de executare a tuturor 
evreilor internaţi în lagăr. La execuţia ce a urmat, maiorul Horia 
Olteanu, un ofiţer din Serviciul de Informaţii Secrete, căpitanul 
Alexandru  Ochişor, comandantul companiei de apărare a 
garnizoanei, şi maiorul Virgil Drăgan, comandantul pieţei oraşului, 
au jucat rolurile principale, Ochişor fiind la conducerea plutonului 
de execuţie. Toţi evreii au fost aduşi noaptea cu camioanele la 
cariera din afara oraşului şi împuşcaţioo. 

Totuşi, trebuie menţionat faptul că în alte părţi ale provinciei 
evreii din oraşe aflaţi deja în lagăre nu au fost executaţi în masă. În 
alte lagăre de concentrare şi ghetouri din Basarabia şi Bucovina, 
evreii au fost înfometați, bătuţi, jefuiţi şi uneori împuşcaţi ca 
modalitate de „pedepsire”, dar nu s-au înregistrat cazuri de 
„lichidare” totală a tuturor deţinuţilor. De ce această discrepanţă în 
politică? Sursele disponibile nu permit un răspuns definitiv la 
această întrebare, dar putem presupune că el ţine de demografie. 
Densitatea populaţiei din sudul Basarabiei era mult mai redusă 
decât în restul provinciilor; procentul evreilor în populaţia locală 
era semnificativ mai mic decât în întreaga Basarabie. Conform 
recensământului din 1930, evreii alcătuiau 3,3% din populaţie în 
judeţul Cetatea Albă şi 2,8% în judeţul Ismail, spre deosebire de 
7,2% în întreaga provincie91. Deoarece armata română a ajuns în 
sudul Basarabiei mai târziu decât în centru şi în nord, evreii de aici 
au avut mai mult timp să fugă spre est decât cei din alte părţi ale 
provinciei. Evreii fiind puţini la număr şi răspândiţi în tot sudul 
Basarabiei, au putut fi executaţi fără să se facă mult caz. În schimb, 
evreii din lagărele de concentrare mult mai mari din nord au fost 
înscrişi pe liste pentru deportare, şi nu pentru execuţie. Uciderea 
tuturor ar fi creat inevitabil prea multă publicitate, această soluţie 


fiind exclusă. 


Hecatombe pe Nistru 


Când Hitler şi Antonescu au discutat politica împotriva evreilor 
„din est” în 11 iunie la München, nu au reuşit să ajungă la un acord 
privind coordonarea acţiunilor germane şi române. Antonescu, 
care, aşa cum am menţionat deja, era la acea dată mai optimist 
decât Hitler cu privire la o victorie rapidă şi totală împotriva 
sovieticilor, simţea că Fiihrerul era de acord că putea începe 
deportarea evreilor spre est în timpul campaniei, astfel încât 
imediat după sfârşitul victorios al războiului evreii puteau fi 
„trecuţi dincolo de Urali”92. Dar dacă s-a ajuns, într-adevăr, la un 
asemenea acord, Hitler nu l-a comunicat ca atare armatei. Această 
neînțelegere a generat suferințe cumplite şi moartea a mii de evrei. 

Urmând instrucţiunile lui Antonescu, în iulie 1941 jandarmeria 
militară a primit ordine să împingă coloanele de evrei care 
supravieţuiseră primului val de masacre spre est, dincolo de 
Nistru93. Dar condiţiile din aceste prime zile erau atât de haotice, 
încât jandarmii din unele unităţi de armată îi duceau de fapt pe 
evreii din Basarabia şi Bucovina spre vest, dincolo de Prut, spre 
restul României, în loc de est. Marele Pretor al armatei române, 
generalul Topor, a trebuit să emită - de două ori, în 9 şi 17 iulie — 
un ordin care interzicea expres astfel de practici94. Conform 
datelor germane, până la sfârşitul lunii august nu mai puţin de 
27.000 de evrei au fost comasaţi pe malul de vest al Nistrului, în 
apropierea oraşului Moghilev. Pe lângă evrei, românii au expulzat 
de asemenea un număr necunoscut de ucraineni şi alţi etnici 
„indezirabili” din Chişinău spre Nistru, în principal pe cei care 
sosiseră în provincii după 28 iunie 194095. 

Politica românească de deportare a evreilor spre est în timpul 
operaţiunilor militare a deranjat comanda Armatei XI germane în 
ariergarda căreia erau împinşi aceşti oameni. Din punctul de 
vedere al armatei germane, transporturile de provizii către trupele 
din linia întâi aveau prioritate faţă de epurarea etnică. Germanii 


au cerut în termeni fără echivoc sistarea acestei practici. Deoarece 
românii au refuzat să ţină cont de această cerere, germanii au 
blocat deportările de evrei peste Nistru şi au început să-i trimită 
înapoi spre Basarabia şi Bucovina. 

Ion Antonescu s-a plâns pe 16 august 1941 ambasadei germane 
de la Bucureşti că acţiunea armatei germane contravenea 
înţelegerii la care ajunsese cu Hitler la Minchen, referitoare la 
„tratamentul” evreilor din est97. Mihai Antonescu i-a transmis 
aceeaşi plângere ministrului Pflaumer prin intermediul lui 
Constantin Voiculescu. Acest mesaj este o dovadă clară că politica 
faţă de evrei a fost discutată şi cu Pflaumer, precum şi că epurarea 
provinciilor de evrei era considerată o parte dintr-un program mai 
amplu de strămutare, în care avea să fie folosită experienţa 
germană. 

Între timp, românii au decis să blocheze transferurile de evrei 
peste râu înapoi în provincii şi să îi trimită din nou la est de Nistru 
pe evreii care ajunseseră înapoi99. Drept răspuns, comandamentul 
german a însărcinat Sk 10b şi Sk 11a să îi împingă forţat pe evreii 
basarabeni şi bucovineni înapoi în provincii, chiar împotriva 
rezistenţei încăpăţânate a românilor. Evreii urmau să fie trimişi 
forţat înapoi în Basarabia pe ascuns. Erau duşi de la un pod la altul 
mai ales noaptea; cei care nu puteau să meargă din cauza stării 
precare de sănătate şi a epuizării- sute de oameni se aflau în 
această situaţie — erau împuşcaţi. În ultimele zece zile din august, 
germanii au reuşit în cele din urmă să forţeze o coloană de evrei să 
traverseze podul de la Ilampol înapoi spre Basarabia şi o altă 
coloană, mai mică, a reuşit să treacă Nistrul la Karatin100. Unii 
dintre evreii deportaţi pe care românii refuzau categoric să îi 
accepte înapoi pe teritoriul lor au fost împuşcaţi de soldaţii români 
şi germani. Comisia Internaţională pentru Studierea Holocaustului 
în România estimează că numărul acestora a fost între opt şi zece 
mii101. Fără îndoială, românii ştiau de aceste execuţii, deoarece 
Eugen Cristescu, şeful Serviciului de Informaţii Secrete român 
(poliţia secretă), a făcut referire la această tragedie în declaraţia sa 
scrisă din timpul anchetelor de la Moscova din iunie 1945102. Dar 
guvernul Antonescu nu a înaintat aliaţilor nazişti nicio solicitare 
de explicaţii şi niciun protest; în cele din urmă, germanii au făcut 
ceea ce voiau românii; aceştia din urmă le puteau fi recunoscători 


pentru munca murdară pe care o făcuseră pentru ei. 


Uciderea în masă a evreilor şi creştinii locali 


Arestarea, reținerea şi uciderea evreilor din oraşe au fost acţiuni 
relativ simple. În primele zile după retragerea sovietică, trupele 
române şi germane erau staționate în număr mare în oraşe şi 
puteau fi desfăşurate masiv în asemenea scopuri. Mai mult decât 
atât, evreii locuiau în general în cartiere separate şi erau uşor de 
găsit, de scos din casele lor şi de adus la punctele de colectare. 
Sprijinul localnicilor nu era o cerinţă crucială pentru succesul 
acestei operaţiuni şi, prin urmare, nu este menţionat decât rareori 
în surse103. Situaţia a fost diferită în zonele rurale, unde mici 
grupuri de jandarmi erau trimise adesea să cerceteze satele şi să îi 
escorteze pe evrei pe distanţe lungi până la lagăr şi/sau să îi 
execute. În aceste circumstanţe, sprijinul şi participarea activă ale 
creştinilor locali erau importante şi foarte căutate de armata şi 
jandarmeria română. 

În 8 iulie, şeful Secţiei a 2-a (Informaţii) a Marelui Stat-Major 
(şeful Marelui Stat-Major era la acea dată generalul de brigadă 
Alexandru Ioaniţiu) a emis un ordin telefonic către şeful Biroului 2 
al statului-major al Armatei IV (comandantul armatei era generalul 
de corp de armată Nicolae Ciupercă), locotenent-colonelului 
Alexandru Ionescu, să ia măsuri „pentru înlăturarea elementului 
iudaic de pe teritoriul basarabean [Bucovina fusese deja 
«eliberată»] prin organizarea şi acţionarea de echipe, cari 
devansează trupele române”. Drept răspuns, Ionescu a raportat în 
13 iulie că adoptase deja un plan în această privinţă şi că începând 
cu 9 iulie fusese pus deja în mişcare. Echipele înfiinţate în acest 
scop aveau misiunea „de a crea în sate o atmosferă defavorabilă 
elementelor iudaice, în aşa fel încât populaţia singură să caute a le 
înlătura prin mijloace ce vor găsi mai indicate şi adaptabile 
împrejurărilor. La sosirea trupelor române, atmosfera trebuie să 
fie deja creată şi chiar trecut la fapte”. Echipele trebuiau să fie 
alcătuite din „elemente [...] din populaţia basarabeană eliberată de 


sub stăpânirea sovietică, cu sentimente verificate”, de preferinţă 
din familiile celor care „au suferit prigoana din partea autorităţilor 
sovietice”. Aceşti oameni urmau să răspândească- „prin rude, 
cunoscuţi şi elemente anticomuniste - ideea apărării colective 
contra pericolului iudaic” (subliniere în original). Recrutarea lor 
trebuia făcută apelând la „sentimentele lor patriotice”, precum şi 
prin „satisfacerea anumitor doleanţe [ale lor] de natură ce ar putea 
fi imediat satisfăcută”. Totodată, le mai puteau fi făcute „propuneri 
[privind] acordarea [pe viitor] a recompenselor morale şi 
materiale pentru activitatea desfăşurată pe tărâmul naţional”104. 
Într-adevăr, chiar înainte ca ordinul cartierului general citat 
mai sus să fie emis, armata română acţionase deja în spiritul 
acestuia, deoarece multe surse arată că sosirea trupelor române în 
satele şi oraşele din provincie a fost precedată de zvonul că 
românii voiau ca creştinii locali să desfăşoare pogromuri 
împotriva evreilor. Localnicilor li s-a spus că li se dădeau una-trei 
zile pentru a comite orice act de violenţă împotriva vecinilor lor 
evrei. Practic, fiecare supravieţuitor evreu din zonele rurale din 
provincii a menţionat pogromuri în primele trei zile ale noului 
regim; crimele organizate au avut loc simultan sau imediat după 
un pogrom105. Aparent, a existat o singură excepţie. Conform 
mărturiei unui anume Khaim Shamis din satul Vârtecăuţi din 
nordul Bucovinei, nu s-a săvârşit niciun pogrom în localitate. Când 
au venit românii, i-au arestat pe evreii locali, 12 familii în total, şi i- 
au escortat la marginea satului, la locul de execuţie. Însă creştinii 
locali, aflând despre intenţiile românilor, s-au adunat şi i-au 
aşteptat la mijlocul drumului pe viitorii asasini şi i-au implorat în 
genunchi să elibereze victimele. Astfel, evreii au fost eliberaţi106. 


„Pogrom” este un termen generic folosit după al Doilea Război 
Mondial pentru a descrie violențele populare împotriva evreilor 
din Basarabia şi nordul Bucovinei107. Într-adevăr, în toate 
localităţile provinciilor s-au putut identifica multe dintre acţiunile 
caracteristice asociate de regulă cu acest termen: încălcarea legii şi 
ordinii, prădarea proprietăţilor, bătăi la întâmplare şi umilirea 
victimelor, precum şi uciderea lor ocazională108. Dar termenul 
„pogrom” ascunde diferenţe majore între tiparele violenţei 
populare: în timp ce în unele locuri pogromiştii s-au concentrat 


asupra jafurilor şi bătăilor, fără a comite crime sistematice, în 
altele i-au ucis sistematic şi intenţionat pe evrei. 

Un exemplu din primul tip de pogrom s-a înregistrat în oraşul 
Sochireni (Sokiriani în limba rusă şi ucraineană), care a aparţinut 
provinciei Bucovina în 1941-1944109. În 8 sau 9 iulie 1941, cercetaşi 
români au intrat în oraş, iar ofiţerul care îi comanda a ţinut un 
discurs pătimaş împotriva bolşevicilor şi evreilor, folosind ca 
tribună tancul mic cu care intrase în oraş. A fost urmat la această 
tribună improvizată de un preot creştin ortodox local, care a 
binecuvântat armata română, şi de un asistent medical, 
Krokhmaliuk, care a vorbit în acelaşi spirit ca ofiţerul. Imediat 
după aceea, jandarmii, care păreau să fi sosit odată cu militarii, au 
anunţat că pogromul era permis. Au urmat jafuri şi violenţe care 
au continuat trei-patru zile- oarecum mai mult decât în alte 
localităţi110. 

În iunie 1945, victimele din rândul evreilor şi-au amintit de 
aceste zile ca de o perioadă petrecută în iad. Dr. Landau, un medic 
de la spitalul local, de exemplu, a povestit cu amărăciune şi uluire 
cum aceiaşi oameni cărora nu le refuzase niciodată ajutorul 
medical, deşi nu putuseră să îl plătească, au intrat în casa lui şi i-au 
jefuit familia de tot ceea ce aveau, lăsându-i efectiv în pielea goală. 
Nimeni nu s-a oferit să îi ajute; nimeni nu l-a primit nici pe el, nici 
pe familia sa în casă. Evreii nu numai că au fost deposedaţi de 
toate bunurile personale (le-au fost smulşi până şi dinţii de aur), ci 
şi tinerele au fost violate, atât de localnici, cât şi de militarii 
români. 

Date fiind relatările îngrozitoare privind cruzimea, josnicia şi 
violenţa generalizată, numărul omorurilor este surprinzător de 
scăzut. 30 de persoane au fost ucise în total dintr-o populaţie de 
aproximativ 1.200 de evrei care locuiau la acea dată în 
Sochireni111. Evident, acest pogrom s-a axat pe jaf şi îmbogăţire 
personală, şi nu pe uciderea sistematică. 

Un tip diferit de pogrom s-a produs în nordul Bucovinei, în satul 
ucrainean Nepolocăuţi (districtul Cernăuţi)112. Ca şi în Stăneştii de 
Jos (vezi mai sus), în Nepolocăuţi pogromul şi uciderea evreilor au 
început înainte de sosirea românilor. Violenţa a fost declanşată de 
doi ţărani ucraineni localnici care, conform mărturiei unuia dintre 
acuzaţi, „au organizat un grup pentru uciderea evreilor”113. 


Anchetatorii sovietici au fost alertaţi de acest pont şi au încercat să 
cerceteze mai amănunţit: bănuiau că grupul avea şi alte scopuri pe 
lângă uciderea evreilor, fiind de fapt un nucleu al organizaţiei 
naţionaliste ucrainene. Au insistat asupra acestui aspect în cazul 
fiecărui martor ocular şi inculpat, dar au primit invariabil un 
răspuns negativ. Anchetatorii au fost nevoiţi în cele din urmă să 
renunţe să mai caute o grupare naționalistă ucraineană 
clandestină, deşi putem bănui că de fapt sătenii i-au indus în 
eroare. 

Instigatorii au provocat panică strigând: „Evreii şi bolşevicii vin 
să-i ucidă pe creştini!”. S-a declanşat pogromul: nonevreii au intrat 
cu forţa în casele evreilor, prădându-le proprietăţile şi bătându-i 
fără milă. Un număr de evrei au fost arestaţi şi duşi la podul de 
peste râul Ceremuş, unde au fost împunşi cu ţăruşi şi furci, împinşi 
în apă şi înecaţi. A doua zi au sosit românii şi arestările şi 
asasinatele au continuat. Jandarmii păreau să fi dezvoltat un 
„sistem” pentru asasinatele în masă: cu ajutorul localnicilor, i-au 
executat pe bărbaţii evrei, în timp ce femeile şi copiii au fost 
arestaţi şi ulterior deportaţi în Transnistria. Au fost ucişi în total 
aproximativ 40 de evrei; nu este clar câţi dintre ei au fost ucişi de 
localnicii ucraineni la pod şi câţi au fost executaţi ulterior de 
jandarmii români114. Dar supraviețuitorii evrei par să fi avut 
sentimentul puternic că fiecare localnic nonevreu era posibilul lor 
ucigaş115. 

Astfel, două elemente deosebesc evenimentele sângeroase din 
Stăneştii de Jos şi Nepolocăuţi de cele din Sochireni: prezenţa unui 
grup uşor identificabil de organizatori care au reuşit să declanşeze 
violențele antisemite înainte de sosirea trupelor române şi 
hotărârea motivată ideologic a organizatorilor şi a sătenilor de a 
ucide evrei, şi nu doar de a se servi din bunurile acestora. De 
exemplu, doi martori susţin că unul dintre liderii pogromului de la 
Nepolocăuţi, Andrei Varzar, ar fi strigat la evrei: „l-aţi vrut pe 
sovietici... Nu mai sunt, au venit germanii şi românii, îi vor omori 
pe toţi evreii...”116. Este sigur că în Stăneştii de Jos grupul de 
ucigaşi era format din membri ONU şi este posibil ca situaţia să fi 
fost aceeaşi şi în Nepolocăuţi. 

Un caz similar de violenţe populare antisemite la scară largă 
conduse de un grup de ucigaşi locali motivaţi ideologic s-a 


înregistrat în satul Ghirova din centrul Basarabiei, dar cu o 
diferenţă semnificativă: organizatorii nu erau naționaliști 
ucraineni, ci foşti membri ai partidului cuzist. La 27 iunie - adică 
înainte ca armata germano-română să treacă Prutul — foşti cuzişti 
au format ceea ce anchetatorii sovietici au numit ulterior 
„comitetul temporar al puterii române”. Acest comitet şi-a trimis 
emisarii dincolo de liniile frontului pentru a stabili o legătură cu 
trupele române; ei s-au întors cu ordinul de a aresta toţi evreii şi 
comuniştii şi cu anunţul că era permis un pogrom împotriva 
evreilor. Pogromul a urmat imediat şi Comitetul a dispus arestări. 
Până la 30 iunie, majoritatea evreilor şi activiştilor sovietici locali 
erau deja arestaţi. Germanii şi românii au intrat în sat pe 2 sau 3 
iulie şi, la aceeaşi dată, toţi evreii şi activiştii sovietici fuseseră 
reţinuţi. A doua zi, toţi cei 72 de evrei, printre care zece familii 
locale şi un număr necunoscut de evrei din alte sate, precum şi 
cinci activişti sovietici, au fost împuşcaţi la ordinul şefului postului 
de jandarmi, subofiţerul Golgojan117. 

Conform martorilor oculari, în cele şase zile dintre arestare şi 
execuţie, evreii au fost păziţi practic de întregul sat, „astăzi de cei 
de pe o uliţă, mâine de pe alta”118. De asemenea, localnicii au fost 
mobilizați să sape o groapă şi unii dintre ei au luat parte la 
execuţie. Înainte de execuţie, evreii au fost dezbrăcaţi şi sătenii le- 
au luat hainele. Nu s-au înregistrat nicio încercare de a salva vieţile 
evreilor sau vreun protest împotriva masacruluii19. Martori 
oculari şi-au adus aminte cazuri de o cruzime extremă împotriva 
evreilor; de exemplu, un martor ocular şi-a amintit execuţia cu 
sânge-rece, de către un anume Vasile Mateescu, a unui copil evreu 
care supravieţuise primei salve a plutonului de execuţie 120. 

Totuşi, în majoritatea satelor basarabene, adunarea, arestarea 
şi exterminarea evreilor au avut loc după sosirea jandarmilor 
români121. În acest scop, jandarmii recrutau de regulă un mic grup 
de voluntari locali, în timp ce rolul celorlalţi creştini se limita la cel 
de privitori pasivi. Aceşti voluntari locali par să fi acţionat din unul 
din trei motive, prezentate în continuare, sau dintr-o combinaţie a 
acestora. În primul rând, puteau fi motivaţi ideologic, adică erau 
ferm convinşi că evreii erau duşmanii de moarte ai românilor (sau 
ai creştinilor, în general), responsabili de problemele cauzate 
locuitorilor provinciei de ocupaţia sovietică. Trebuie evidenţiat în 


acest context faptul că sovieticii au provocat, într-adevăr, mari 
greutăţi populaţiei din Basarabia şi nordul Bucovinei, inclusiv 
arestări, deportări şi confiscarea proprietăţilor. Cea mai 
traumatizantă amintire sunt deportările din 12-13 iunie 1941. S-a 
estimat că în aceste două zile sovieticii au deportat aproximativ 
30.000 de oameni din Basarabia şi nordul Bucovinei122. Lista 
categoriilor de persoane desemnate de sovietici în vederea 
deportării era extrem de vagă, iar perioada dintre luarea deciziei 
la Moscova (la mijlocul lunii mai 1941) de a deporta mii de oameni 
şi arestare şi deportare era extrem de scurtă; această situaţie a 
încurajat arbitrarul din partea oficialilor locali cărora li s-a 
încredinţat sarcina de a întocmi listele cu persoane pasibile de 
deportare123. 

Acest lucru explică de ce mulţi creştini locali i-au atacat violent 
pe oficialii sovietici mărunți care nu au reuşit să plece odată cu 
trupele sovietice în retragere. Totuşi, aşa cum indică sursele, evreii 
au îndeplinit rareori asemenea funcţii pentru sovietici, întrucât 
aceştia — conştienţi de antisemitismul predominant - au făcut mari 
eforturi să selecteze din rândul creştinilor funcţionari locali. Foştii 
activişti sovietici care erau creştini au fost de fapt protejaţi de 
jandarmi împotriva furiei vecinilor lor. În schimb, jandarmii care 
se întorceau le spuneau localnicilor că toți evreii, inclusiv bătrânii 
şi copiii, erau singurii responsabili pentru ororile orânduirii 
sovietice. Este dificil să ne dăm seama cine ar fi putut crede aşa 
ceva — cu excepţia celor care aveau convingeri antisemite înainte 
de sosirea sovieticilor. 

Oportunismul şi în special dorinţa de a obţine favoruri din 
partea autorităţilor române care se întorseseră constituie al doilea 
set de motive. La intrarea într-un anumit sat, militarii sau 
jandarmii români numeau de obicei un primar şi, uneori, 
viceprimarii. Imediat după această numire, românii ordonau ca 
evreii şi activiştii sovietici să fie adunaţi, duşi într-un anumit loc, 
de obicei un club, o şcoală sau la subsolul acestora, unde să 
rămână închişi până la noi ordine. După execuţii, corpurile erau 
îngropate, iar primarul şi viceprimarii nou-numiţi trebuiau să ia 
parte la această acţiune124. 

Primarii trebuiau să selecteze un grup de ajutoare pentru 
îndeplinirea rapidă şi eficientă a sarcinilor. O parte dintre cei la 


care se apela urmau să primească o funcţie permanentă în noua 
administraţie a satului, cel mai adesea cea de gardian public, 
cunoscută de regulă ca gardist. Funcţiile gardiştilor includeau 
menţinerea ordinii publice, supravegherea sătenilor, arestarea 
paraşutiştilor şi partizanilor sovietici şi reținerea străinilor 
suspecți, precum şi constrângerea sătenilor să efectueze diferite 
lucrări publice, cel mai adesea repararea drumurilor şi construirea 
unor clădiri publice - o corvoadă extrem de nepopulară. Pentru 
aceste sarcini, gardiştii primeau un salariu de mizerie, completat 
uneori cu diverse privilegii din partea jandarmilor (de exemplu, 
mai puţină muncă publică împovărătoare etc.)125. 

Toate aceste funcţii, chiar şi cele mai neînsemnate, erau foarte 
râvnite de localnici. Deşi mulţi primari aveau să fie înlocuiţi de 
români la scurt timp după numirea lor în funcţie şi nu toţi ucigaşii 
aveau să devină gardişti sau oficiali de nivel inferior, în iulie 1941 
cei care deţineau o poziţie de autoritate, fie ea şi temporară, erau 
nerăbdători să îşi demonstreze disponibilitatea de a sluji guvernul. 
Uciderea evreilor era considerată un test al loialității, pe care erau 
hotărâți să îl treacă. 

Corupţia este al treilea tip de motiv. Din perspectiva 
jandarmilor români, care au fost însărcinaţi cu uciderea unui 
număr cât mai mare de evrei în cel mai scurt timp posibil, 
participarea activă a localnicilor era crucială. În acest scop, 
românii au recurs adesea la cel mai sigur şi mai simplu mijloc: 
mita. Posibilitatea de a se îmbogăţi uşor şi rapid îi motiva pe 
oamenii cei mai depravaţi, scursurile societăţii locale, să sară în 
ajutorul românilor. Este grăitor faptul că în multe cazuri de 
corupţie evidentă principalele personaje negative erau ţăranii mai 
săraci şi mai puţin educați decât ceilalţi (bedniak, negramotni şi 
malogramothni, în limbajul sovieticilor) şi aparent dispreţuiţi uneori 
de consătenii lor126. Aceşti indivizi reprobabili au fost cei care au 
jucat rolul principal în unele dintre cele mai oribile şi mai barbare 
masacre din Basarabia şi nordul Bucovinei în vara anului 1941. 

Deşi doar puţini creştini locali s-au oferit voluntari pentru 
„acţiuni” antisemite, majoritatea locuitorilor nonevrei au rămas 
indiferenți la soarta evreilor. În sursele primare sunt rareori 
menţionate încercări de a salva vieţile evreilor, fie prin ascunderea 
lor sau prin proteste împotriva execuţiei acestora. În afară de 


protestul sus-menţionat al locuitorilor din Vârtecăuţi împotriva 
executării evreilor locali de către români, se mai poate cita cazul 
satului Bârnova, unde, conform declaraţiei sergentului Constantin 
Teodorescu, membru al plutonului de execuţie al Regimentului 7 
Cavalerie, plutonul a arestat, cu ajutorul unui localnic, un grup de 
evrei în subsolul unei case şi i-a escortat la postul de comandă. 
Printre arestaţi se aflau un bătrân, un băiat, o femeie şi două fete, 
dintre care una avea un copil mic în braţe. Când i-au văzut, un 
grup de localnice s-au apropiat de comandantul român, rugându-l 
să o elibereze pe fata cu copil mic. Femeile au spus că „fata de 
evreu ce era cu copilul în braţe a fost o fată necăjită, care a muncit 
tot timpul la toţi oamenii din sat”127, fapt ce a avut ca rezultat 
eliberarea ei. De asemenea, se mai pot cita câteva cazuri de creştini 
locali care şi-au ascuns vecinii evrei în primele zile cruciale de 
violenţă nestăvilită de după sosirea românilor128. 

După căderea Uniunii Sovietice, Institutul Yad Vashem din 
Ierusalim şi-a intensificat eforturile pentru a-i identifica pe 
salvatorii creştini ai evreilor din fostele republici sovietice. Până 
nu demult, identificase 12 cazuri din Moldova, dintre care patru 
din Basarabia şi şase de pe malul de est al Nistrului. Cazul lui 
Paramon Lozan din oraşul Nisiporeni din centrul Basarabiei este 
cu precădere impresionant. În iulie 1941, era directorul şcolii 
locale în care au fost închişi evreii. În ajunul execuţiei acestora, 
după ce a aflat ce soartă îi aştepta, Lozan i-a descuiat şi i-a lăsat să 
plece. A fost executat câteva zile mai târziu, dar nu este clar dacă a 
fost pedepsit pentru eliberarea evreilor sau pentru că era activist 
sovietic- majoritatea directorilor de şcoală erau activişti 
sovietici —, caz în care eliberarea evreilor putea fi considerată o 
circumstanţă agravantă129. 

Raritatea extraordinară a acestor cazuri confirmă faptul că 
indiferența creştinilor locali faţă de soarta vecinilor lor evrei a fost 
un factor-cheie ce a favorizat succesul politicii de epurare etnică. 
Românii, spre deosebire de germanii din Ucraina învecinată şi din 
alte părţi ale Uniunii Sovietice, se întorceau în ceea ce considerau a 
fi teritoriul lor naţional. Reinstituiau ceea ce credeau, asemenea 
multor altor oameni din Europa şi din lume, că este autoritatea lor 
legitimă. Cu alte cuvinte, spre deosebire de germani, nu erau 
cotropitori şi nu nesocoteau opinia creştinilor locali, mai ales a 


celor pe care îi considerau etnici români. Dacă aceşti oameni — 
dacă nu majoritatea, atunci un număr semnificativ - ar fi protestat 
împotriva persecutării şi uciderii vecinilor lor evrei, nimic din 
toate acestea nu s-ar fi putut întâmpla. În schimb, asemenea 
proteste au fost foarte rare, ceea ce a facilitat semnificativ acţiunile 
criminale ale românilor. 


Capitolul 10 


Curăţarea terenului (II): deportarea 


Ghetourile şi lagărele de concentrare temporare 


Deşi Antonescu a ordonat încă de la mijlocul lunii iulie 1941 
crearea de lagăre şi ghetouri în Basarabia şi Bucovina, viteza şi 
modul în care acest ordin a fost executat au depins de oficialii de 
nivel mediu1. Astfel, în timp ce ghetoul din Chişinău a fost înfiinţat 
la ordinul comandantului oraşului, colonelul Dumitru Tudose, la 
22 iulie 1941, la Cernăuţi ghetoul a fost creat cu o întârziere 
considerabilă2. Conform declaraţiilor lui Traian Popovici, primarul 
oraşului în august 1941 - mai 1942, motivele acestei întârzieri au 
fost opoziţia sa faţă de acest ordin barbar şi amânările colonelului 
Alexandru Rioşanu, plenipotenţiarul lui Antonescu în provincies. 
Măsurile antisemite s-au intensificat abia după moartea subită a 
lui Rioşanu în urma unei operaţii nereuşite în 30 august şi după 
sosirea noului guvernator numit, generalul Corneliu Calotescu. 
Totuşi, ghetoul nu a fost creat până în 11 octombrie. 

Aparent, primele lagăre temporare în zonele rurale ale 
provinciilor au fost înfiinţate de jandarmii din oraşe sau din satele 
mai mari cu populaţii substanţiale de evrei, în care nu fuseseră 
ucişi toţi evreii în primele trei zile sângeroase ale noului regim. 
Conform declaraţiei căpitanului Stino Laurenţiu din legiunea de 
jandarmi Bălţi, în fiecare legiune de jandarmi s-au creat unu-două 
lagăre4. La 24 iulie, guvernatorul Basarabiei, Voiculescu, a ordonat 
prefecturilor să creeze lagăre pentru evrei. A urmat o campanie de 
integrare a lagărelor mai mici în unele mai mari, timp în care 
evreii, deja epuizați, au fost mutaţi în coloane pe distanţe de zeci 
de kilometri. 


Iniţial, lagărele au fost gândite ca măsură preliminară pentru 
deportarea evreilor „spre est”. Cu toate acestea, refuzul armatei 
germane de a permite masarea evreilor în spatele ei a întârziat 
deportarea. Autorităţile române au fost complet luate prin 
surprindere de această situaţie. Încă din 17 iulie, Marele Pretor al 
armatei române, generalul Ioan Topor, a trimis impacientat o 
telegramă Secţiei a I-a a Marelui Stat-Major, însărcinată cu 
problemele evreieşti. Potrivit declaraţiilor lui Topor, Divizia 8 
adusese deja în lagărele din nordul Basarabiei aproximativ 3.500 
de evrei şi avea informaţii că alţi 5.000 de evrei erau pe drum. 
A adăugat: „Nu are cine să-i păzească. Nu are cine să-i hrănească. 
Rugăm a ordona ce facem cu ei”s. 

Dat fiind că nicio autoritate, civilă sau militară, nu dorea să îşi 
asume răspunderea pentru soarta evreilor internaţi în lagăr, 
aceştia mureau cu zecile în fiecare zi. Conform mărturiei 
căpitanului Stino Laurenţiu după război, în lagărele de 
concentrare de la Răuțel şi Limbeni din judeţul Bălţi „foarte mulţi 
evrei au murit acolo din cauza mizeriei, deoarece până s-a 
clarificat cine să-i hrănească, Prefectura, Cercul de Recrutare sau 
Legiunea, nu-i hrănea nimeni”7. Conform instrucţiunilor verbale 
ale lui Antonescu către oficialii judeţului Bălţi din 17 iulie, toţi 
evreii trebuiau să fie folosiţi la repararea şi curăţarea clădirilor 
bombardate fără platăs. Deşi zece zile mai târziu ministrul 
Afacerilor Interne, Popescu, a emis un ordin conform căruia toţi 
evreii trebuiau plătiţi „în raport cu munca ce o prestează [...] aşa 
cum li se dă la toată lumea”, de fapt acesta nu era cazul în 
Basarabia şi nordul Bucovinei. După cum raporta inspectoratul 
regional de poliţie din Chişinău, în a cărui jurisdicție se aflau la 
acea dată unele dintre lagărele şi ghetourile basarabene, către 
guvernator la începutul lunii septembrie, evreii fuseseră într- 
adevăr „folosiţi” pentru diverse munci, dar nu primiseră nicio 
plată deoarece, potrivit spuselor inspectorului, autorităţile „nu 
aveau fonduri”. Prin urmare, evreii trebuiau să se întreţină 
vânzând nimicuri pe care reuşeau să le aducă în lagăre10. 

Pentru că sănătatea celor internaţi se deteriora de la o zi la alta, 
lagărele de concentrare se transformau în focare de epidemii, fiind 
astfel un pericol real atât pentru localnicii creştini, cât şi pentru 
trupele române desfăşurate în apropiere. După cum îi scria 


comandantul lagărului  Vertujeni guvernatorului Voiculescu 
probabil la începutul lunii septembrie 1941: 


Din cauza marii îngrămădiri, din cauza lipsei de săpun şi petrol, toată 
această populaţie s-a parazitat complet [...] nu este apă suficientă, nici 
putinţa de a ne aproviziona cu nimic din cele ce trebuie unei 
aglomerări atât de mari. E lipsă complectamente de hrană, situaţia este 
desperată. Din punct de vedere sanitar nu avem medicamente, nu 
avem etuve, nu sunt mijloace de deparazitare, nu avem săpunul 
necesar şi nici petrol, deci ne aşteaptă urmările11. 


Urmările au inclus izbucnirea unei epidemii de tifos care a 
ameninţat să se răspândească în localităţile învecinate. În 16 
septembrie, guvernatorul Voiculescu a trimis o scrisoare 
autorităţilor raionului în care afirma: 


Evreii neavând alimente, schimbă obiecte ca: covoare, plapămi, perne, 
cearşafuri etc. locuitorilor din satele învecinate pentru alimente 
necesare hranei. [...] 

Obiectele ce se vând locuitorilor fiind murdare şi pline de paraziți, 
poalele se pot răspândi în rândul populaţiei. 


Prin urmare, Voiculescu a dat ordin „să se împiedice cu orice 
chip schimburile semnalate, fiind primejdie de răspândirea bolilor 
contagioase”12. Este grăitor faptul că acest ordin nu cuprindea 
nicio măsură de îmbunătăţire a situaţiei celor internați. Atât timp 
cât evreii mureau fără a-i contamina pe localnicii noniudaici, nu 
era nicio problemă pentru Voiculescu. De fapt, se poate bănui că 
autorităţile erau uşurate când aflau că populaţia de evrei se 
diminua de la o zi la alta. Conform mărturiei unui supravieţuitor 
evreu din ghetoul Chişinău, Voiculescu obişnuia să îşi întrebe 
adjutantul în fiecare dimineaţă: „— Câţi jidani au murit azi în 
«getou»? — Şapte, Domnule Guvernator. — Cum? Numai atâtea?”, 
răspundea Voiculescu13. Deşi este imposibil să verificăm această 
relatare, ea pare să reflecte fidel spiritul politicii româneşti. 

Conform datelor colectate în decembrie 1941 de Comitetul 
pentru investigarea neregulilor din ghetoul din Chişinău (această 
comisie este cunoscută de asemenea drept Comisia Niculescu, după 
numele preşedintelui său, generalul Constantin Niculescu), în 


toamna anului 1941 existau între 70.000 şi 80.000 de evrei în 
lagărele şi ghetourile din Basarabia şi nordul Bucovinei14. Unele 
lagăre şi ghetouri erau gigantice, precum Vertujeni, numărul 
deţinuţilor apropiindu-se de 23.000 (capacitatea lagărului era 
estimată de comandantul său la 15.000), Mărculeşti, cu cel puţin 
9.000 de deţinuţi şi posibil mai mult, Edineţ, cu aproximativ 11.000, 
Secureni, cu aproximativ 10.000, şi ghetoul Chişinău, unde 
numărul deţinuţilor depăşea 11.00015. Dar existau şi locuri mai 
mici de internare, precum Soroca, cu aproximativ 3.500 de 
deţinuţi, Bălţi, cu 2.500, Cahul, cu 500, Orhei, cu 300 şi Vâlcov, cu 
3516. Nu este surprinzător că există mai multe date despre lagărele 
şi ghetourile mai mari, dar putem presupune că dinamica situaţiei 
şi logica de bază erau pretutindeni aceleaşi, chiar dacă detaliile 
difereau de la un loc la altul. 

Autorităţile au luat în cele din urmă măsuri pentru a le asigura 
deţinuţilor ceva hrană abia la mijlocul lunii septembrie şi, cel 
puţin în unele locuri, aceştia au început să primească bani (35 de 
lei pe zi) pentru munca grea, precum repararea drumurilor. Dar 
hrana era neîndestulătoare şi, cu siguranţă, insuficientă pentru a 
supravieţui, iar plata era de asemenea mai mică decât nivelul de 
subzistență. De exemplu, în Edineţ prefectura a alocat 300-400 de 
grame de pâine pe zi, din care doar jumătate li se distribuia celor 
care nu aveau niciun mijloc de subzistență, în timp ce autorităţile 
voiau să vândă cealaltă jumătate cu 10 lei kilogramul. Când această 
încercare a eşuat din cauza neputinței multor evrei de a plăti şi 
când pâinea a început să putrezească, autorităţile au dat vina pe 
deţinuţi, spunând că de fapt aveau bani, dar că nu cumpărau, 
sperând ca pâinea să fie distribuită gratuit. În Secureni, unde 
situaţia era aparent mai bună, autorităţile asigurau totuşi doar 200 
de kilograme de pâine gratis într-un lagăr cu aproximativ 10.000 
de oameni, vânzând restul cu 13 lei kilogramul, ceea ce însemna că 
pentru o zi întreagă de muncă grea un deţinut putea să cumpere 
mai puţin de trei pâini17. 

Încercarea de a forţa persoane sărăcite să cumpere pâine la 
preţuri umflate, pe lângă faptul că este complet iraţională, poate fi 
considerată şi un fel de corupţie oficială, deoarece scopul său era 
de a rezolva problemele financiare ale autorităţilor locale. Dar au 
existat şi cazuri bine documentate de corupţie privată, când 


oficialii au exploatat soarta evreilor în beneficiul personal. Cel mai 
cutremurător caz a fost cel al comandantului lagărului Vertujeni, 
locotenent-colonelul Vasile Agapie, şi al adjunctului său, căpitanul 
Sever Budărescu. După ce au găsit la presa locală de ulei, o 
proprietate confiscată de la evrei, o rezervă de ulei, au organizat 
producţia a 2.000 de kilograme de săpun, din care nu au distribuit 
nici măcar o mică parte deţinuţilor, ci le-au vândut populaţiei 
locale şi au băgat în buzunar cea mai mare parte a profitului. De 
asemenea, cei doi au introdus diverse taxe pentru localnici şi 
deţinuţi deopotrivă, precum taxa pe schimbarea bunurilor pentru 
hrană1s. 

Nu se poate stabili exact câţi evrei au murit în lagărele 
temporare şi în ghetouri din cauza bolilor, a epuizării şi a 
înfometării, dar nu există nicio îndoială că rata mortalităţii era 
foarte ridicată. Astfel, doar în ghetoul Chişinău, conform datelor 
poliţiei (probabil subestimate), între 15 august şi 25 octombrie au 
murit aproximativ 800 de evrei19. La 10 octombrie poliţia a 
înregistrat moartea a 18evrei din ghetoul Chişinău; în 12 
octombrie încă 18 decese şi în 13 octombrie alte 10. În medie, se 
înregistrau între 5 şi 10 decese pe zi20. Anchetatorii Comisiei 
Sovietice Extraordinare au descoperit 150 de gropi comune în 
cimitirul Vertujeni, unde erau înhumați deţinuţii din lagărul local. 
S-au exhumat trei dintre acestea, fiecare cu câte „72 de cadavre în 
medie”21. În lagărul Edineţ, conform martorilor oculari ale căror 
declaraţii au fost înregistrate de aceeaşi Comisie, zilnic mureau 
10-15 oameni, ridicând numărul total la 304, ale căror cadavre 
erau înhumate în gropi comune la 400 de metri de lagăr22. 


Deportarea 


Deşi încercarea românilor de a-i scoate pe evrei din provinciile 
„eliberate” imediat după intrarea armatei a eşuat, din cauza 
împotrivirii armatei germane, ei nu au renunţat la ideea de a 
curăța la un moment dat aceste teritorii de evrei. Totuşi, pentru că 
rezistenţa sovietică se întărea şi războiul dura mai mult decât se 


aşteptase iniţial Antonescu, a trebuit să conceapă un aranjament 
provizoriu care să îi permită să îşi continue planul. La 30 august 
1941, în oraşul Tighina din vestul Basarabiei, generalii Hauffe şi 
Tătăranu au semnat, în numele armatei germane şi, respectiv, al 
celei române, un acord intitulat „Înţelegeri asupra siguranţei, 
administraţiei şi exploatării economice a teritoriilor între Nistru şi 
Bug (TRANSNISTRIA) şi Bug-Nipru (Regiunea Bug-Nipruy)” (acest 
document a ajuns să fie cunoscut drept Convenţia de la Tighina)23. 
Convenţia a fost consecinţa unei înţelegeri prealabile între 
Antonescu şi Hitler în urma unui schimb de scrisori dintre cei doi 
din 14şi 17 august24. În esenţă, Hitler le-a oferit românilor 
teritoriile dintre Nistru şi Nipru, dar Antonescu nu a acceptat decât 
regiunea mai mică, cea dintre Nistru şi Bugul de Sud (avea să 
devină cunoscută drept Transnistria), invocând lipsa resurselor 
administrative. Convenţia de la Tighina a pus bazele juridice ale 
administraţiei româneşti în Transnistria, în timp ce regiunea Bug- 
Nipru a fost alocată germanilor, românii fiind răspunzători doar 
pentru securitatea din regiune. 


Articolul 7 al convenției afirma următoarele: 


Evacuarea evreilor 

Evacuarea evreilor peste Bug nu este posibilă în prezent. Ei trebuesc 
deci concentrați în tabere de muncă şi întrebuinţaţi la lucru, până când 
după terminarea operaţiunilor evacuarea lor spre Est va fi posibilă. 


Această prevedere exprima punctul de vedere al armatei 
germane, afirmat ferm în relaţiile sale cu românii în anterioarele 
două luni. Dar în egală măsură, oferea autorităţilor lui Antonescu 
ocazia să realizeze epurarea etnică a Basarabiei şi Bucovinei de 
evrei ducându-i în Transnistria, unde aveau să îşi aştepte 
deportarea mai departe spre est, la finalul ostilităţilor. Conform 
mărturiei lui Gheorghe Alexianu, guvernatorul Transnistriei din 
august 1941 până în ianuarie 1944, într-un interogatoriu de după 
război, în septembrie 1941 doi ofiţeri ai Marelui Stat-Major român, 
ale căror nume nu şi le amintea, l-au vizitat la reşedinţa sa din 
Tiraspol şi l-au informat cu privire la un ordin (evident, unul 
verbal) din partea lui Ion Antonescu, conform căruia trebuia să 


organizeze deportarea tuturor evreilor din Bucovina şi Basarabia. 
În această etapă, conform aceleiaşi surse, Antonescu încă mai 
credea că evreii nu vor mai rămâne mult timp în Transnistria, ci 
vor fi deportaţi curând mai departe spre est25. Alexianu nu a fost 
deloc încântat de o astfel de sarcină şi a rugat toţi factorii de 
răspundere de la Bucureşti ca deportarea să se efectueze „treptat”, 
astfel încât capacităţile sale limitate de primire să nu fie 
suprasolicitate26. 

Aproximativ în acelaşi timp, Ion Antonescu i-a dat un ordin 
verbal lui Voiculescu, la Tighina, să înceapă deportarea. În 7 
septembrie, generalul Topor a emis instrucţiuni conform cărora 
„evacuarea” avea să înceapă în 10 septembrie din lagărul 
Vertujeni27. Printre altele, aceste instrucţiuni cuprindeau 
următorul text cu sens obscur: „Modul de comportare faţă de cei ce 
nu se supun? (Alexianu)”. Semnificaţia acestui consemn a fost 
dezvăluită de comandantul Companiei 60 de Poliţie, locotenentul 
Augustin Roşca, într-o declaraţie în faţa Comisiei Niculescu din 
decembrie 194128. Pe scurt, însemna că toţi evreii care nu puteau 
ţine pasul cu coloana, „fie din neputinţă, fie din boală”, trebuiau 
executaţi, ori „să fie Alexianu”. Roşca, însărcinat cu escortarea 
evreilor din lagărul Secureni, a primit ordinul de a trimite, cu 
două-trei zile înainte de plecarea convoiului, pe unul dintre 
subordonații săi în localităţile de pe traseu pentru a pregăti terenul 
pentru execuţii. Aceştia trebuiau să mobilizeze premilitarii din sate 
să sape gropi pentru aproximativ o sută de cadavre fiecare. Aceste 
gropi trebuiau săpate la o distanţă de zece kilometri una de alta, 
suficient de departe de sate „pentru a nu se auzi tipetele şi focurile 
de arme” de locuitorii acestora. 

Roşca a oferit o descriere detaliată a modului în care i s-a 
explicat semnificaţia consemnului „Alexianu”. Mai întâi, a fost 
chemat să se întâlnească cu locotenent-colonelul Ion Palade de la 
Marele Stat-Major care, totuşi, deşi l-a informat pe Roşca despre 
deportarea iminentă, a fost prudent şi nu a vorbit explicit despre 
execuţii. În schimb, s-a referit indirect la „consemnul special” pe 
care Roşca urma să îl primească pe alte canale. Maiorul 
Drăgulescu, la acea dată superiorul direct al lui Roşca, a fost cel 
care, la ordinul lui Palade, i-a explicat acestuia semnificaţia 
„consemnului special”. Dar Drăgulescu a refuzat să lase ceva în 


scris, în pofida solicitărilor lui Roşca şi ale altor ofiţeri din 
companie. Este grăitor faptul că inspectorul basarabean de 
jandarmi Meculescu, foarte discret, nu a menţionat „Alexianu” în 
instrucţiunile scrise privind deportarea pe care le-a trasat ca 
urmare a ordinului lui Topor; în schimb, a făcut referire doar la 
„legile, ordonanţele şi decretele-lege în vigoare” ca ghid de acţiune 
cu privire la evreii indisciplinaţi29. 

Un asemenea comportament laş, care îi obliga de fapt pe ofiţerii 
cu grade inferioare să comită acte criminale în timp ce şefii lor se 
ascundeau în spatele unui zid de anonimitate, era comun în 
administraţia română care se ocupa cu problemele evreieşti din 
provincii, iar tiparul a fost stabilit, fără îndoială, de Antonescu 
însuşi. Intenţiile dictatorului de a comite un genocid ieşeau la 
suprafaţă doar într-un acces de furie, aşa cum s-a întâmplat, de 
exemplu, în şedinţa Consiliului de Miniştri din 16 decembrie 1941, 
când a ordonat deportarea evreilor din Odessa, centrul 
administrativ al Transnistriei, în următorul mod explicit, violent: 


Bagă-i în catacombe, bagă-i în Marea Neagră, dar scoate-i din Odessa. 
Nu vreau să ştiu nimic. Poate să moară o sută, poate să moară o mie, 
poate să moară toţi, dar nu vreau să moară nici un funcţionar sau 
ofiţer român30. 


Acest „nu vreau să ştiu nimic” este un lapsus linguae freudian 
perfect: Antonescu nu voia „să ştie nimic” despre asasinatele în 
masă; evreii trebuiau doar să „dispară”, ca şi cum nu ar fi existat 
niciodată. Comportamentul subalternilor direcţi ai Conducătorului 
denota aceeaşi mentalitate. 


Fotografia 10.1. Evrei din Chişinău deportaţi în Transnistria sub supravegherea 
soldaţilor români, toamna târziu 1941. Prin amabilitatea Westermann 
Unternehmensarchiv, Sammlung Reinhold Sterz, Braunschweig. 


Roşca a mărturisit că acest ordin a fost implementat in toto şi, 
drept urmare, aproximativ 500 de evrei au fost împuşcaţi pe 
drumul de la Secureni la Atachi, oraşul de pe Nistru de unde au 
traversat fluviul spre Transnistria. Aceeaşi afirmaţie a fost 
valabilă, conform Comisiei, şi pentru „tratamentul” evreilor 
deportaţi din lagărul Edineţ (operaţiunea s-a desfăşurat sub 
comanda adjunctului lui Roşca, locotenentul Victor Popovici) 
Deşi nu există dovezi clare din surse româneşti privind deportarea 
evreilor din alte lagăre, supraviețuitorii evrei din lagărele 
Mărculeşti şi Vertujeni şi din ghetoul Soroca menţionează execuţii 
prin împuşcare pe drumul spre oraşul Rezina de pe Nistru, de 
unde erau deportaţi în Transnistria. În special, aceştia 
menţionează adesea pădurea Cosăuţi în care, conform mai multor 
mărturii, jumătate din cei care alcătuiau coloana din lagărul 
Vertujeni au fost împuşcaţi sau îngropaţi de vii32. Se ştiu mult mai 
puţine detalii despre deportarea din lagărele mai mici din sudul 
Basarabiei, dar dovezile existente sugerează că şi aici „modul 
Alexianu” a fost aplicat fără milă 

Majoritatea evreilor din ghetoul Chişinău au fost deportaţi între 
8 octombrie şi 30 octombrie în condiţii care le-au redus şansele de 
supravieţuire: li s-au asigurat foarte puţine căruţe trase de cai (nu 


mai mult de o căruţă la 70 de deportaţi), li s-a permis să ia doar 
„Dagajele strict necesare” (cea mai mare parte fiindu-le luate apoi 
de jandarmi) şi au fost nevoiţi să parcurgă distanţe nerealist de 
lungi (80 de kilometri în patru zile şi 46 de kilometri în trei zile) pe 
vreme rea, într-o toamnă neobişnuit de rece şi de ploioasă34. Este 
posibil ca primul convoi de 1.500 de evrei să fi fost împuşcat în 
apropiere de satul Peresecina, dintre Chişinău şi Orhei, de 
jandarmii Legiunii Lăpuşna, sub conducerea colonelului Nicolae 
Caracaş, şi ca ultimul grup, de 180 de evrei, să fi suferit aceeaşi 
soartă într-un loc necunoscut, deşi dovezile în acest sens sunt 
oarecum insuficiente35. 

Nu se poate calcula numărul evreilor care au murit din „cauze 
naturale” în timpul deportărilor, dar în mod cert a fost de ordinul 
miilor36. Conform Comisiei Internaţionale pentru Studierea 
Holocaustului în România, numărul evreilor exterminați în 
primele şase luni după „eliberarea” provinciilor ar trebui estimat 
la 45.000-60.00037. Conform datelor colectate de guvernul român la 
începutul lunii septembrie 1942, până la sfârşitul anului 1941 
aproape 86.000 de evrei au fost deportaţi din Bucovina şi 
aproximativ 56.000 din Basarabia3s. 

Înainte de a fi lăsaţi în Transnistria, evreii din Basarabia au fost 
deposedaţi de banii româneşti, de valută, de aurul şi de bijuteriile 
pe care au încercat să le ia cu ei în timpul deportării. Guvernatorul 
Voiculescu a fost primul care a pus problema, la 21 august, dacă 
evreilor trebuia să li se permită să îşi schimbe rublele în lei, aşa 
cum făceau locuitorii celorlalte provincii. Drept urmare, Antonescu 
a ordonat ca Banca Naţională a României (BNR) să nu mai schimbe 
ruble pentru evrei. La 5 octombrie a adăugat că toţi leii aflaţi în 
posesia evreilor trebuiau schimbaţi în RKS (Reichskassenscheinen, 
sau certificate de credit ale Reichului, o cvasimonedă emisă de 
germani pentru circulaţie în teritoriile sovietice ocupate, inclusiv 
Transnistria) şi toate metalele preţioase şi bijuteriile în RKS sau în 
ruble, dar „în niciun caz nu în lei”. În implementarea acestei 
decizii, BNR a stabilit un curs de schimb special pentru evrei, de 40 
de lei la o rublă (pentru restul populaţiei rata era iniţial de un leu 
la o rublă), şi a decis ca toate metalele preţioase şi bijuteriile să fie 
schimbate în lei pe baza ratei oficiale pentru aur, care era la 20% 
din valoarea sa de piaţă. Drept urmare, evreii trebuiau să 


primească doar o sutime din preţul de piaţă al valorilor lor39. La 
graniţa cu Transnistria, evreii au fost pur şi simplu deposedaţi de 
valori40. De fapt, nu doar metalele preţioase şi bijuteriile au fost 
„schimbate” astfel, ci şi toată valuta găsită asupra evreilora1. 
Jandarmii şi reprezentanţii BNR care i-au percheziţionat pe evrei, 
fie imediat la plecarea din ghetouri şi lagăre, fie imediat după 
traversarea Nistrului, au dat adesea dovadă de brutalitate şi 
lăcomie42. 

În timp ce evreii se aflau încă în ghetouri şi lagăre şi mai ales în 
timpul deportărilor şi în perioada imediat următoare, atât 
autorităţile din provincii, cât şi cele de la Bucureşti au primit 
nenumărate  denunţuri din partea localnicilor, militarilor, 
jandarmilor şi funcţionarilor civili cu privire la tot felul de acte de 
corupţie care aveau loc pe seama acestei mase de oameni sărăciţi, 
umiliţi şi scoşi în afara legii. Soldaţi, ofiţeri, funcţionari civili sau 
pur şi simplu trecători erau nerăbdători să le vândă diverse bunuri 
evreilor la preţuri foarte umflate, să le devalizeze casele 
abandonate, să îşi însuşească proprietăţile acestora şi să le 
exploateze forţa de muncă pentru sume infime sau chiar fără să îi 
plătească deloc. Mai ales jandarmii şi reprezentanţii BNR au fost 
acuzaţi că îşi însuşeau bunurile de valoare ale evreilor în loc să le 
predea guvernului. Când aceste denunţuri au ajuns în cele din 
urmă la Ion Antonescu, acesta s-a înfuriat peste măsură. În cadrul 
unei „discuţii” speciale la Bucureşti, din 4 decembrie, la care au 
participat guvernatorii provinciilor şi ai Băncii Naţionale şi alţi 
demnitari, a făcut referire la ceea ce „s-a întâmplat” în provincii 
(se pare că dădea crezare tuturor acuzațiilor înainte de a fi 
verificate) ca la „cea mai mare decepţie [...] din cariera sa”, 
explicându-şi afirmaţia după cum urmează: 


Eu când am luat măsuri în contra evreilor, nu le-am luat în contra 
individului, ci în contra colectivităţii, care a jefuit Neamul Românesc. 
Eu apăr Națiunea. Colectivitatea evreească trebuie să plătească şi 
lucrul trebuia să fie ordonat. 


A face comunitatea evreiască să „plătească” naţiunii româneşti 
era, în perspectiva lui Antonescu, un act de dreptate reparatorie, 
oarecum „moral”. Dar, dacă un individ român profita de suferinţa 


evreilor, comitea un act ruşinos, astfel „pătând regimul” şi oferind 
muniţie duşmanilor Naţiunii43. 

Dictatorul refuza să se gândească la faptul că politica sa era cea 
care alimenta cele mai josnice instincte ale concetăţenilor săi, 
transformându-i astfel în brute dezumanizate. Comisia Niculescu a 
descris în mod elocvent legătura dintre politică şi efectele sale 
demoralizatoare: 


Sentimentul unanim, că ei [evreii] erau deja scoşi de sub ocrotirea 
legilor, făcea ca orice părticică de autoritate să-şi amplifice puterea şi 
să încurajeze samavolnicia. 

În special, cu ocazia evacuărilor, atât înainte de pornire, cât şi pe 
traseele urmate, când convoaiele acestor evrei se reduceau la simple 
turme anonime, fără personalitate şi fără identitate, când viaţa lor nu 
mai prezenta o noţiune demnă de protejat, atmosfera abuzivă a crescut 
în intensitate, contaminând ca o molimă aproape toate conştiinţele, cu 
rosturi sau fără rosturi, în asemenea operaţii44. 


Deşi a încercat să protejeze armata română („în general, 
omenia şi bunul tratament au fost criteriile de manifestare faţă de 
evrei, din partea ofiţerilor şi trupei de pază, precum şi a 
jandarmilor-escorte”), Comisia a folosit cuvinte dure când a descris 
comportamentul localnicilor din timpul deportărilor: „ţărani şi 
derbedei” care atacau coloanele pentru a jefui victimele nefericite, 
căruţaşi care cereau de la femeile şi copiii evrei preţuri tot mai 
mari sub ameninţarea că îi lasă pe drumuri şi grupuri de localnici 
care se ascundeau în lanurile de porumb pentru a se năpusti 
asupra câte unui evreu care rămânea în urma convoiului45. 
Locotenentul Augustin Roşca a afirmat: „Pe drum stăteau ţăranii; 
ca şi corbii aşteptând să poată fura ceva. Eu am văzut cum un 
ţăran a tras un galoş dela un evreu mort într-o căruţă”46. 

Când supraviețuitorii evrei, ale căror mărturii au fost adunate 
la Cernăuţi la începutul anilor 1990, au vorbit despre localnicii din 
satele şi oraşele din Basarabia şi Bucovina, doar rareori au 
menţionat forme de sprijin din partea acestora. Amintindu-şi de 
perioadele petrecute în lagăre şi în drum spre Transnistria, au 
vorbit aproape întotdeauna despre violenţă, violuri şi jafuri; prin 
urmare, îi considerau aproape invariabil pe localnici o 
ameninţare, numindu-i „fascişti”, „bandiți? sau „trădători”47. 


Suntem tentaţi să tragem concluzia că această degradare în masă a 
localnicilor din Basarabia şi Bucovina, sugerată de toate sursele 
existente, a fost o altă consecinţă tragică a politicilor de epurare 
etnică. 


Cernăuţiul: o excepţie? 


Intenţia lui Voiculescu a fost de a deporta toţi evreii din Basarabia, 
astfel încât, aşa cum se exprima în scrisoarea adresată 
jandarmeriei, poliţiei şi armatei în 10 octombrie, după încheierea 
acţiunilor de „purificare”, „să nu se găsească pe teritoriul 
[Basarabiei] vre-un evreu, indiferent din ce cauză”48. Inspectorul 
de jandarmerie, colonelul Meculescu, era de acord cu el: cu o zi 
înainte dăduse un ordin în care afirma că „evreii botezați sunt 
consideraţi evrei şi sunt evacuabili şi internabili”49. Dar la 22 
octombrie, când majoritatea evreilor fuseseră deja deportaţi, 
Voiculescu a primit o telegramă de la Bucureşti care îl informa 
despre ordinul lui Antonescu emis la cererea unui grup de bărbaţi 
creştini din Basarabia căsătoriţi cu evreice de a le lăsa pe 
consoartele lor să rămână: „Vă implorăm Domniei Voastre să nu ne 
distrugă căminurile încheiate de mai mulţi ani, să nu ne ridice 
tovarăşele de viaţă...”. Antonescu i-a lăsat pe evreii „care sunt în 
această situaţie, cât şi acelora creştinaţi mai de mult sau cari au 
fost cu adevărat buni români” să rămână în Basarabia50. Decizia 
lui Antonescu şi o oarecare temperare a zelului pentru purificare 
în urma vizitei Comisiei lui Niculescu la Chişinău au făcut ca un 
număr mic de evrei să rămână în ghetoul din Chişinău, după ce 
Antonescu a cerut oficial oprirea temporară a deportărilor în 13 
noiembrie51. La începutul lunii ianuarie, în ghetoul din Chişinău 
rămăseseră aproximativ 300 de evrei. Dar în mai 1942 s-au reluat 
deportările şi la sfârşitul lunii iulie au fost deportaţi alţi 231 de 
evrei. La începutul lunii august 1942, mai erau încă 183 de evrei în 
Chişinău, dintre care 178 aveau autorizaţia de a rămâne şi cinci 
aşteptau deportarea; 125 au rămas în alte localităţi din provincie, 
toţi având autorizaţii52. 


Dar în Bucovina situaţia a evoluat diferit. În 7 septembrie 1942 
în provincie mai locuiau încă 19.080 de evrei; din acest număr, 
guvernatorul avea de gând să deporteze 6.826 în viitorul 
apropiat53. Deoarece toate deportările au fost „suspendate” (de 
fapt, încheiate) în ziua de 13 octombrie a aceluiaşi an, „doar” o 
parte dintre aceşti oameni au fost deportaţi până la 10 septembrie 
1942, iar la 1 octombrie în provincie mai erau încă 17.963 de 
evrei54. Pentru a explica această discrepanţă faţă de procesul din 
Basarabia este necesară o analiză mai atentă a situaţiei din oraşul 
Cernăuţi. 

Multe dintre faptele cunoscute se regăsesc în memoriile din 
1945 ale lui Traian Popovici, primarul Cernăuţiului din august 1941 
până în iunie 1942, căruia Institutul Yad Vashem din Ierusalim i-a 
acordat titlul de „Drept între popoare” în 1969 pentru rolul său în 
salvarea multor evrei de la deportarea în Transnistria. Născut în 
1892 în familia unui preot ortodox din satul Ruşii Mănăstioarei din 
sudul Bucovinei, Popovici era, ca mulţi dintre tinerii români din 
acea perioadă, un naţionalist înflăcărat. În timpul Primului Război 
Mondial, a fugit în România şi a luptat în armata română până la 
sfârşitul războiului. Apoi a devenit avocat şi a profesat la Cernăuţi. 
În iunie 1940 a fugit la Bucureşti pentru a scăpa de ocupaţia 
sovietică. În 1941 era un susţinător al lui Ion Antonescu, căruia îi 
era recunoscător, ca mulţi alţi români, pentru înăbuşirea revoltei 
legionarilor. După recucerirea oraşului în iunie 1941, la invitaţia 
lui Antonescu, Popovici l-a însoţit pe colonelul Rioşanu, 
plenipotenţiarul lui Antonescu în Bucovina de la acea dată, pentru 
a ajuta la restabilirea administraţiei româneşti. Printr-un concurs 
de împrejurări, Rioşanu l-a numit pe Popovici primar al oraşului — 
funcţie pe care acesta nu o urmărea, aşa cum a mărturisit- la 1 
august 1941, iar Ion Antonescu a confirmat această decizie în scurt 
timp55. 


Fotografia 10.2. Traian Popovici, „Drept între popoare”. United States 
Holocaust Memorial Museum, prin amabilitatea Yad Vashem Photo Archives. 


Încă de la începutul mandatului său de primar al oraşului 
Cernăuţi, Popovici s-a opus politicii de stigmatizare şi izolare a 
evreilor şi a fost sprijinit în acest sens, după cum a afirmat în 
memoriile sale, de „întregul aparat funcţionăresc al primăriei”. 
Popovici credea că Rioşanu nu era cu adevărat antisemit şi că se 
opunea tacit acestei politici barbare. Dar după moartea prematură 
a lui Rioşanu la 30 august 1942, presiunea antisemită s-a 
intensificat şi, pe fondul unor iniţiative antisemite din partea mai 
multor autorităţi militare şi civile, evreii mai puteau face plângeri 
şi primi ajutor psihologic şi material doar în biroul primarului 

În 10 octombrie, guvernatorul Calotescu recent numit în funcţie 
l-a anunţat pe Popovici în prezenţa generalului Topor, a 
locotenent-colonelului Gheorghe Petrescu de la Marele Stat-Major 
şi a maiorului Stelian Marinescu, şeful cabinetului guvernatorului, 
despre decizia lui Ion Antonescu de a-i interna imediat pe toţi 
evreii din oraş într-un ghetou57. Popovici a protestat vehement. A 
vorbit despre „faptul răspunderii cu care se încarcă personal în 


istorie”, despre „dificultăţile ce le vor întâmpina [românii] la 
conferinţa păcii”, „de umanitate, de omenie, de blândeţea 
tradiţională a românului, de barbarie, de cruzime, de crimă, de 
ruşine”. Popovici a invocat toate „virtuțile strămoşeşti, a înfierat 
sadismul rasial”. A făcut apel la sentimentul de onoare al 
ascultătorilor săi: 


Domnule guvernator, revoluţia franceză care a dat omenirii dreptatea 
şi libertatea a costat numai 11.800 victime, pe când d-ta trimiţi la 
moarte în pragul iernii peste 50.000 suflete. [...] Cum vrei să intri în 
istorie, alături de Robespierre? 


În acest moment, guvernatorul Calotescu a ezitat: „[Al]ceasta le 
spuneam şi eu domnilor, am aceeaşi teamă, dar d-nii sunt trimişi 
anume pentru a supraveghea executarea ordinului; să mă mai 
gândesc”. Apoi locotenent-colonelul Petrescu a intervenit: „D-nule 
primar, cine va scrie istoria, jidanii? Eu vin să-ţi plivesc grădina de 
neghină şi d-ta te opui?”. La care Popovici a răspuns tăios: „D-nule 
colonel, grădina mi-o plivesc singur, iar în ceea ce priveşte istoria 
nu o vor scrie numai jidanii, că nu e lumea numai a lor, o vor scrie 
istoricii tuturor popoarelor... Mă tem că vei citi încă domnia ta 
istoria la care vrei să contribui”58. 

Această scenă incredibilă este dovada puterii spiritului lui 
Popovici şi a devotamentului său neclintit faţă de o înţelegere 
umanistă generoasă a identităţii naţionale române. Versiunea lui 
Popovici asupra românismului nu excludea, ci, dimpotrivă, 
presupunea valori ale umanităţii şi decenţei. Pentru el, virtuțile 
naţiunii sale includeau compasiunea, toleranța şi „bunătatea”, iar 
naționalismul său detesta cruzimea şi barbarismul. Din punctul lui 
de vedere, deportarea iminentă nu era doar inumană, ci şi o 
acţiune lipsită de patriotism, antiromânească. Efectul discursului 
său trebuie să fi fost uriaş, mai ales luând în considerare faptul că 
vorbea o română frumoasă, uşor arhaică, ce amintea de limba 
folosită de preoţii ortodocşi în slujbele lor de duminică. 

Popovici era susţinut de generalul Vasile Ionescu, comandantul 
militar al provinciei la acea dată. Ionescu a intrat în cameră la 
sfârşitul conversaţiei, „negru la faţă, mâhnit şi frânt sufleteşte”, şi 
i-a aruncat următoarele vorbe lui Calotescu: „Eu zic să nu faci, d- 


nule general. E porcărie ce intenţionăm a face. E păcat, e mare 
păcat. Mai bine nu veneam în Bucovina să fiu martor la atâta 
sălbăticie”59. 

Totuşi, Popovici a fost constrâns să participe la înfiinţarea unui 
ghetou, sperând în continuare că va reuşi să uşureze suferinţa 
evreilor şi să le împiedice deportarea. Dar la 12 octombrie, la o altă 
şedinţă din biroul guvernatorului la care au luat parte şefii 
diverselor departamente din administraţia guvernatorului, 
preşedintele curţii de apel din provincie şi procurorul provinciei şi 
comandantul militar, Calotescu şi-a anunţat decizia de a-i deporta 
pe toţi evreii din oraş începând cu 14 octombrie. Cu această ocazie, 
Popovici a fost singurul care a vorbit în apărarea evreilor. Totuşi, 
ambii magistrați au părăsit şedinţa invocând independenţa justiţiei 
şi neimplicarea în deciziile administrative. Deşi Popovici nu afirmă 
acest lucru în mod explicit, generalul Ionescu pare să nu fi 
exprimat nicio poziţie de data aceasta. Singura concesie pe care 
Popovici a reuşit să o obţină de la superiorii săi a fost scutirea de la 
deportare a evreilor botezați şi a evreilor cu merite speciale pentru 
naţiune (în total, 100-120 de persoane)s0. 

În acest moment soarta evreilor din Cernăuţi părea să fie 
pecetluită, dar la 15 octombrie Calotescu a purtat o discuţie la 
telefon cu Ion Antonescu, care l-a anunţat de decizia sa de a scuti 
de la deportare 15.000-20.000 de evrei din oraş „cu merite [...] la 
dezvoltarea economiei ţării”. Aparent, Popovici credea că acţiunile 
sale au fost cele care au dus la această răsturnare bruscă a politicii, 
dar în memoriile sale a evitat - din motive rămase necunoscute — 
să explice „prin ce mijloace şi cu ajutorul cui am încercat să 
influenţez voinţa Mareşalului”61. Documentele de arhivă ne permit 
să desluşim acest mister. 

La 15 octombrie 1941, consulul german din Cernăuţi, Fritz 
Gebhard Schelhorn, a avut o audienţă la Calotescu. A doua zi i-a 
trimis un memorandum guvernatorului în care a expus 
argumentul pe care îl susținuse cu o zi înainte62. Pe scurt, 
Schelhorn s-a opus deciziei de deportare a tuturor evreilor 
deoarece erau absolut indispensabili „pentru refacerea vieţii 
economice la Cernăuţi” şi în special în procesarea şi exportarea 
produselor lemnoase, cea mai importantă industrie locală. De 
asemenea, o astfel de acţiune putea să împiedice efortul german de 


război, susţinea consulul. Soluţia lui Schelhorn a fost selectarea 
evreilor indispensabili „desigur numai în măsura strictului necesar 
[pentru reconstrucţia economică]” şi scutirea lor temporară de la 
deportare. Evreii selectaţi urmau să fie lăsaţi până când li se 
puteau găsi înlocuitori din rândul localnicilor nonevrei. 


După cum se prezintă situaţia, cel mai bun instructor este chiar evreu 
şi am credinţa că cele mai bune rezultate va da sistemul de a dubla pe 
fiecare evreu, ce lucrează independent, prin un ajutor neevreu, pe care 
să fie obligat de a-l introduce şi specializa într-o măsură cât se poate de 
mare. Evreul ar putea să fie înlăturat din viaţa economică în momentul 
când respectivul înlocuitor ar fi în stare, după părerea unor experţi, să 
preieie complet lucrul evreului. Aceasta va trebui însă să se aducă la 
îndeplinire fără nici o excepţie. În acest fel se vor putea creşte urmaşi, 
cari după sârguinţă şi capacitate, mai curând sau mai târziu, vor fi în 
situaţia de a-i înlocui pe toţi evreii ce activează în viaţa economică din 
Cernăuţi şi a-i face să fie dispensabili63. 


Care a fost motivul din spatele intervenţiei lui Schelhorn? În 
memoriile sale, a susținut că a fost motivat de consideraţii 
umanitare şi de o aversiune faţă de persecutarea unor oameni 
nevinovaţi. A insistat de asemenea că a inventat argumentul 
indispensabilităţii economice a unor evrei din Cernăuţi pentru a 
salva cât mai multe vieţi, fără să creadă cu adevărat în propriile 
afirmaţii64. Indiferent dacă explicaţia sa este adevărată sau nu, un 
lucru este clar: intervenţia sa şi argumentul său că unii evrei 
indispensabili pentru economia locală (utilizabili) trebuiau excluşi 
temporar de la deportare pentru a-şi pregăti succesorii din 
rândurile nonevreilor la locurile lor de muncă şi în propriile 
întreprinderi au fost cele care l-au făcut pe Antonescu să-şi 
revizuiască ordinul iniţial65. 

Calotescu i-a însărcinat pe Schelhorn, Ionescu şi Popovici cu 
selectarea evreilor „«lucrători specialişti», necesari 
întreprinderilor industriale”, dar consulul german s-a sustras, 
pretextând că nu se amestecă în afacerile interne ale României6s. 
Popovici i-a convocat pe liderii comunităţii evreieşti şi le-a cerut să 
pregătească o listă cu cei scutiţi, alocând în acest scop cea mai 
mare încăpere din sediul său. Vestea că anumiţi evrei aveau să 
rămână în oraş a mobilizat mulţi antisemiţi în încercarea de a 


reduce numărul lor, în timp ce Popovici şi un cerc restrâns de 
români din oraş cu aceeaşi mentalitate încercau să salveze cât mai 
mulţi evrei posibil. Unii afacerişti care aveau angajaţi evrei au 
cerut de asemenea ca acestora să li se permită să rămână67. Când 
lui Calotescu i s-au prezentat 180 de liste, a cerut ca numărul 
evreilor scutiţi să fie redus substanțial- de exemplu, prin 
reducerea la jumătate a listei cu 48 de arhitecţi şi cu o treime a 
celei cu 256 de medici6s. Munca de „revizuire” şi „verificare” a fost 
efectuată de comisia formată din funcţionari ai primăriei sub 
conducerea lui Popovici şi Ionescu, care trebuiau să reziste 
presiunilor exercitate de departamentul de românizare şi de 
poliţia secretă, printre alte agenţii, mânate de propriul 
antisemitism fervent69. 

Deoarece nu s-au stabilit criterii ale „necesităţii economice” şi 
timpul disponibil era nerealist de scurt, comisia a lucrat într-o 
tensiune extremă. Existau nenumărate acuzaţii de părtinire şi de 
corupţie. În 29 decembrie 1941, poliţia secretă a raportat zvonuri 
că se dădea mită pentru autorizaţiile de scutire de la deportare pe 
baza cărora evreii erau eliberaţi din ghetou; se zvonea şi că în 
ghetou evreii colectau obiecte de valoare „pentru Dl Primar”70. 
Poliţia secretă era convinsă, de fapt, că toţi oficialii din echipa 
primarului, începând cu Popovici, erau „corupți de evrei”. Astfel de 
zvonuri şi acuzaţii au dus la crearea Comitetului pentru 
investigarea neregulilor din ghetoul din Cernăuţi (Comisia 
Siminel), care şi-a prezentat raportul la sfârşitul anului 194171. 
Comisia nu a reuşit să dovedească veridicitatea acuzațiilor, deşi a 
descoperit că, într-adevăr, nu exista un „sistem” pentru eliberarea 
(sau revocarea ulterioară) a autorizaţiilor, şi a recomandat ca un 
număr de demnitari implicaţi în procesul de selectare şi verificare, 
în principal din primărie, începând cu Popovici şi Ionescu, să fie 
anchetați de procurori de la curtea marţială. Nu se ştie dacă s-au 
luat unele măsuri în consecinţă la recomandarea comisiei72. 

Deşi Traian Popovici nu poate fi bănuit, este posibil ca 
fenomenul de corupţie să fi fost larg răspândit în rândul celor 
implicaţi în procesul de „selectare şi verificare” şi Popovici însuşi 
pare să fi făcut aluzie în acest sens în memoriile sale. De exemplu, 
este evident că, atunci când directorul departamentului de 
românizare, Eugen Pavlescu, cunoscut ca fiind extrem de corupt şi 


un antisemit visceral, a propus ca alţi 550 de evrei să fie 
consideraţi indispensabili pentru economia locală, a fost mituit în 
acest sens73. Dar trebuie să ne amintim că membrii poliţiei secrete 
erau antisemiţi înverşunaţi care nu ar fi ezitat să folosească 
acuzaţii de corupţie ca pe cel mai sigur mijloc de a submina poziţia 
oficialilor considerați  filosemiţi. Astfel, ar fi nedrept să 
presupunem că toţi românii din Cernăuţi, cu unica excepţie a lui 
Popovici, care a intervenit în numele evreilor, erau călăuziţi de 
consideraţii mercantile. 

Este cunoscut faptul că un număr destul de mare de români 
bucovineni care nu au fost implicaţi direct în acest proces au 
protestat împotriva deportărilor planificate, inclusiv fostul 
ministru pentru Bucovina din guvernul de la Bucureşti şi şeful 
organizaţiei din provincie a Partidului Naţional Ţărănesc, Teofil 
Sauciuc Săveanu, şi consilierul curţii regale Gherman74. Alţii au 
încercat să salveze anumiţi evrei de la ororile deportării. De 
exemplu, se ştie că mitropolitul ortodox din Cernăuţi, Tit Simedrea, 
şi consilierul său, Gheorghe Rusu, au salvat cel puţin o familie de 
evrei75. Cert este că la ordinul mitropolitului Simedrea din ajunul 
Anului Nou 1943, toţi preoţii din Cernăuţi au citit o predică 
împotriva urii antisemite, afirmând că ea este „anticreştină, [iar] 
evreii sunt fiinţe umane lăsate de Dumnezeu”76. Supraviețuitorii 
evrei din oraşul Cernăuţi menţionează de asemenea sprijinul 
primit - surprinzător de frecvent în comparaţie cu Basarabia - de 
la locuitorii oraşului, uneori binefăcătorii lor supunându-se unui 
risc considerabil77. Aceste fapte susţin reputaţia oraşului Cernăuţi 
ca oază de toleranţă în Europa Centrală şi de Est, reputaţie ce 
datează din vremurile austriece, deşi cultura politică a oraşului se 
deteriorase considerabil de atunci până în anul 194178. 

Odată ce evreii erau desemnaţi ca „neutilizabili”, erau trecuţi pe 
liste în vederea deportării. Evreii din Cernăuţi au fost duşi la 
Mogilev, pe malul de est al râului Nistru, cu trenul, în vagoane 
pentru vite. De la Mogilev, majoritatea urmau să fie deportaţi mai 
departe spre est, pe jos. Înainte de a pleca din Cernăuţi, erau 
supuşi unor percheziţii corporale de reprezentanţii BNR pentru a li 
se găsi obiecte de valoare, pe care apoi erau obligaţi să le 
„schimbe” la aceleaşi rate sub valoarea pieţei ca în cealaltă 
provincie79. 


Procese similare de selectare a evreilor „utilizabili” şi de 
deportare a tuturor celorlalţi au avut loc simultan în alte localităţi 
din Bucovina. La fel ca în Cernăuţi, criteriile erau serviciile aduse 
de evreii individuali economiei locale, dar şi în aceste cazuri multe 
depindeau de atitudinea şi nivelul de antisemitism al anumitor 
funcţionari. De exemplu, în judeţul Hotin, guvernatorul a propus 
selectarea a 50 de meşteşugari pentru a fi scutiţi de deportare, deşi 
prefectul Vlictor?] Popovici a hotărât să limiteze numărul la 40 
(împreună cu membrii familiilor lor, numărul ajungea la 126). În 
judeţul Dorohoi, prefectul Ioan Barcan a hotărât să permită unui 
număr destul de mare de evrei (până la 2.316) să rămână, decizie 
care a provocat un scandal. Inspectorul pentru românizare, Al. 
Adam, l-a denunţat pe respectivul prefect la Ministerul Muncii, 
acuzându-l că lua partea evreilor şi că dăuna procesului de 
românizare a economiei localego. 

În februarie 1942, la Cernăuţi existau încă peste 21.000 de evrei, 
dintre care 16.931 aveau autorizaţii emise de comisia de selectare 
şi aproximativ 5.000 fuseseră consideraţi „neutilizabili”, dar nu 
fuseseră deportaţi până la 13 noiembrie, când Antonescu a ordonat 
suspendarea deportărilor. Pentru majoritatea evreilor din această 
ultimă categorie, Traian Popovici a semnat şi a emis autorizaţii 
înainte de a-i lăsa să plece din ghetou. Aparent, eliberarea 
acestor autorizaţii a constituit principalul cap de acuzare 
împotriva lui Popovici, deoarece nu avea nicio autoritate în acest 
sens. În confruntarea lui Popovici cu antisemiţii din Cernăuţi, care 
aveau legături puternice în armată, poliţia secretă, administraţia 
provinciei şi la Camera Muncii şi Camera de Comerţ şi Industrie 
din oraş, atacul a fost condus de maiorul Marinescu, şeful de 
cabinet al guvernatorului, cu aprobarea tacită a acestuia. În iunie 
1942, Marinescu a avut în cele din urmă câştig de cauză: ministrul 
Afacerilor Interne, generalul Jacques Popescu, l-a înlăturat pe 
Popovici din funcţie şi a numit primar un antisemit înverşunat, pe 
Dimitrie Galeş82. 

Deportările au fost reluate la începutul lunii iunie 1942. Primii 
candidaţi la deportare au fost evreii care scăpaseră în toamna 
anului 1941 datorită suspendării acţiunii de către Conducător; 
singurele excepţii permise de guvernator erau evreii de peste 70 de 
ani. Primul tren către Transnistria a plecat la 8 iunie 1942, cu 1.781 


de evrei din Cernăuţi şi 76 din restul provinciei. În 11 iunie, 308 
evrei din judeţul Dorohoi au avut aceeaşi soartă. Al treilea 
transport a plecat la 15 iunie, cu 1.139 de evrei din Cernăuţi şi 12 
din alte judeţe ale provinciei. Al patrulea transport, care a plecat la 
26 iunie, trebuia să ducă evrei care reuşiseră să scape de 
precedentele două deportări din iunie, precum şi evrei consideraţi 
suspecți din punct de vedere politic, cei care se eschivau de la 
obligaţia de a munci şi cei care au fost „îndepărtați din 
întreprinderile şi autorităţile publice [...] ca inutili”. Totuşi, atât de 
mulţi evrei au fost informaţi despre „acţiunea” iminentă şi au 
reuşit să scape, încât autorităţile nu au putut să atingă cota 
planificatăs3. Din disperare, au organizat adevărate raiduri în 
cartierele evreieşti şi în parcurile publice, arestând şi deportând 
fiecare evreu pe care l-au putut prinde; nici măcar rezidenții unui 
azil de nebuni nu au fost cruțațis4. La această dată, au fost 
deportaţi 1.110 evrei din Cernăuţi şi 52 din judeţul Dorohois5. 

Dar indiferent care a fost numărul evreilor „neutilizabili” 
incluşi în ultimul transport, simplul fapt că au fost luaţi în vizor 
însemna că, din perspectiva autorităţilor, perioada de tranziţie 
prevăzută în memorandumul lui Schelhorn se încheiase şi că 
venise în sfârşit vremea „purificării” totale. Presiunea antisemită a 
început să crească în mod constant. La 15 iulie şi 8 august 1942, 
Camera Muncii şi, respectiv, Camera de Comerţ şi Industrie din 
Cernăuţi i-au trimis guvernatorului câte un raport privind rolul 
evreilor în comerţul şi industria oraşului. Conform raportului 
Camerei Muncii, dintre cei 1.891 de evrei angajaţi în industrie şi 
ateliere meşteşugăreşti şi în rândul autorităţilor locale, 888 erau 
necalificaţi sau neînregistraţi ca meseriaşi, deşi se prezentau ca 
atare; prin urmare, Camera Muncii (sau un referent din cabinetul 
militar al guvernatorului, pe baza raportului Camerei) a cerut 
deportarea acestora. Conform Camerei de Comerţ şi Industrie, din 
580 de evrei angajaţi de firmele comerciale, 323 nu erau decât 
„paraziți economici”. Mai mult decât atât, această Cameră a 
afirmat că prin menţinerea angajaţilor evrei în unele firme, în 
timp ce altora li se refuza acest „privilegiu”, „s-a creat o situaţie de 
concurenţă ilegală şi periculoasă pentru celelalte întreprinderi [...] 
conduse de adevăraţi comercianţi români cu un ideal curat 
românesc”. În consecinţă, Camera Muncii a propus ca nu numai cei 


323 de evrei necalificaţi să fie deportaţi, ci şi restul evreilor să fie 
verificaţi şi doar în unele cazuri rare săli se permită să mai 
rămână trei luni, timp în care trebuiau să îi instruiască pe cei care 
îi înlocuiau. La expirarea celor trei luni, evreii trebuiau deportaţi 
„fără şovăire”. „Comandamentul suprem naţional” - românizarea 
comerţului —, insista Camera, se va fi realizat numai după 
purificarea completă a oraşului de evrei, fără nicio excepţiese. 
Funcţionarii publici care sperau să primească locuinţele viitorilor 
deportaţi au protestat împotriva suspendării deportărilor în 
noiembrie 1941, angajaţii creştini erau deranjaţi de ceea ce 
considerau a fi „situaţia privilegiată” a colegilor lor evrei şi 
„patrioţii” autointitulaţi au înfiinţat un comitet pentru a susţine 
„eliberarea” rapidă şi totală a ţării de evrei, pe care îi numeau „cele 
mai periculoase fiinţe şi factorii principali ai acestui război”87. 

La 15 august, guvernatorul a emis o ordonanţă care introducea 
reguli noi şi mai stricte privind angajarea evreilor. Aceasta limita 
numărul de evrei pe care îi putea angaja o mică afacere şi perioada 
maximă de angajare a unui evreu. Pentru o mică afacere ce făcea 
comerţ cu amănuntul sau cu ridicata, această perioadă era de trei 
luni şi un evreu nu putea fi angajat în niciun caz după 1 noiembrie 
1942: „termenul expiră de drept”. În întreprinderile industriale, 
perioada maximă de angajare era de la patru la şase luni, în 
funcţie de abilităţile evreului. Toate întreprinderile care angajau 
forţă de muncă evreiască trebuiau să asigure „dublarea” 
numărului de angajaţi evrei cu etnici români care aveau să le ia 
locul tutorilor lor după ce aceştia erau îndepărtaţiss. 

Chiar după suspendarea deportării la 13 octombrie 1942 şi în 
pofida mai multor prelungiri ale „termenului final” pentru 
concedierea angajaților evrei, presiunea pe întreprinderile 
bucovinene de a da afară personalul evreiesc şi de a-l înlocui cu 
etnici români a continuat. Evreii concediati în aceste condiţii nu au 
mai fost deportaţi în Transnistria; în schimb, au fost transferați sub 
jurisdicţia armatei, care îi „folosea” la muncă obligatorie la diverse 
lucrări. De asemenea, puteau fi deportaţi pentru diverse abateri 
administrative (de exemplu, dacă nu purtau semnul cu Steaua lui 
David, dacă încălcau interdicţia de a ieşi după o anumită oră etc.) 
în lagărele de concentrare învecinate din Sadagura, Edineţ, Vlaşca 
şi Hotin89. 


La sfârşitul anului 1942 şi începutul anului 1943, prezenţa 
evreilor în Bucovina era considerată încă temporară, până la 
reluarea deportării finale. Armata, interesată de continuarea 
procesului de românizare a economiei deoarece astfel creştea 
automat forţa de muncă de care putea dispune pentru muncile 
grele, a început să suspecteze că ritmul „purificării” din Bucovina 
era exagerat de lent. Răspunzând acuzațiilor de filosemitism, 
guvernatorul a raportat Marelui Stat-Major în 2 noiembrie 1942 că 
muncise din greu mai bine de un an pentru a înlocui evreii din 
firmele locale şi că „evacuase” deja 90.000 de evrei din Bucovina în 
Transnistria; prin urmare, era „cel mai dintâi ca această 
operaţiune să reuşească pe deplin”. Dar situaţia din provincie era 
„cu totul specială”: faptul că evreii erau încă angajaţi în unele 
firme nu se datora „intereselor lor, ci intereselor economiei 
naţionale”90. Mai târziu, în 29 decembrie 1942, guvernatorul 
Calotescu a aprobat o cerere de la Directoratul pentru Românizare 
(!) de a angaja 11 specialişti evrei pentru doar trei luni, timp în 
care urmau să fie pregătiţi înlocuitorii etnici români, iar la 
18 martie 1943 un comerciant român a făcut referire la „termenul- 
limită final” de 1 aprilie 1943 într-o cerere de prelungire a 
dreptului de a angaja un evreu91. 

Schimbarea în politică s-a produs abia după ce Calotescu a fost 
înlăturat din funcţia de guvernator în martie sau aprilie 1943. Noul 
guvernator, generalul Corneliu Dragalina, a relaxat presiunea 
asupra evreilor; toate cererile de prelungire din timpul 
administraţiei sale au fost aprobate fără alte discuţiis2. Evreii care 
locuiau în oraş la acea dată au avut destule şanse să 
supravieţuiască până la eliberarea Cernăuţiului de către Armata 
Roşie în 29 martie 1944. 

Evreii deportaţi din provincii în Transnistria (sau, mai bine 
spus, cei câţiva care au reuşit să ajungă acolo în viaţă şi să 
supravieţuiască) nu au avut decât o şansă infimă să se întoarcă la 
casele lor înainte de reocuparea provinciilor de către Armata Roşie 
(Transnistria, nordul Bucovinei şi nordul Basarabiei au ajuns sub 
control sovietic la mijlocul lunii aprilie; restul Basarabiei a fost 
recucerit de Armata Roşie în august 1944). În 8 iulie 1943, Ion 
Antonescu a aprobat întoarcerea din Transnistria în România a 
anumitor categorii de evrei, precum invalizii de război, văduvele şi 


orfanii, „părinţii celor căzuţi pe câmpul de onoare”, foşti soldaţi 
din armata română, evrei botezați înainte de 1920 şi cei de peste 70 
de ani, printre alţii. Pe 12 noiembrie în acelaşi an, a emis un ordin 
de începere a repatrierii tuturor evreilor din Basarabia şi 
Bucovina, începând cu categoriile sus-menţionate şi cu 
„profesioniştii specialişti necesari în ţară”93. În decembrie 1943, 
aproximativ 7.000 de evrei au intrat pe teritoriul României din 
Transnistria, în principal cei din judeţul Dorohoi; la scurt timp 
după aceea, autorităţile au încercat să faciliteze emigrarea a 5.000 
de copii evrei orfani în Palestina94. 


Capitolul 11 


Costul utopiei 


Dacă Basarabia şi Bucovina au fost, în ochii lui Antonescu şi ai 
locotenenţilor săi, un teren de testare pentru purificarea etnică 
totală a României, atunci consecințele economice ale acestui 
experiment nu puteau decât să îi sperie. Bucovina şi Basarabia (în 
această ordine) au fost provinciile în care rolul economic al 
evreilor era cel mai mare din România. Conform datelor 
Institutului Central de Statistică, în 1930 evreii controlau 79,3% din 
comerţ, 66,4% din finanţe şi 35,3% din întreprinderile industriale 
din Bucovina şi 77,4% din comerţ, 54,8% din finanţe şi 42,3% din 
întreprinderile industriale din Basarabia1. Distrugerea comunităţii 
evreieşti a generat o catastrofă economică, mai ales în Basarabia, 
unde „purificarea” a fost practic completă. 

Comerţul a fost primul care a avut de suferit. Poliţia din judeţul 
Suceava (sudul Bucovinei), de exemplu, a raportat în noiembrie 
1941 că una dintre consecinţele deportării a fost că „aproape 
întreaga viaţă economică a oraşului a încetat brusc, lovind în 
primul rând pe românii din oraş, cari din cauza stării lor materiale 
precare nu aveau provizii suficiente pentru un timp mai 
îndelungat”2. În decembrie 1941, poliţia din Suceava a numit 
situaţia „periclitată” şi a pus-o explicit pe seama „evacuării 
evreilor”3. Distrugerea comerțului era invocată constant în 
plângerile din provincii, deşi autorităţile preferau să păstreze 
tăcerea cu privire la explicaţiile acestui dezastru4. Prima reacţie a 
autorităţilor a fost să ordone Institutului Naţional al Cooperaţiei 
(INCOOP) să deschidă magazine în provincii, dar rezultatele au fost 
nesatisfăcătoare. După cum raporta maiorul Dragulescu la sfârşitul 
anului 1941, magazinele INCOOP aveau atât de puţine mărfuri, 
încât „nici nu contau pentru masa mare a populaţiei ţărăneşti”. 


Jandarmii credeau că localnicii erau în stare de disperare, ea „fiind 
speculată de duşmanii ţării”5. 

Situaţia a devenit atât de alarmantă, încât în decembrie 1941 a 
ajuns subiect de discuţie la o şedinţă a Marelui Stat-Major 
prezidată de Conducătorul însuşi. În şedinţă s-a recunoscut că, 
„prin evacuarea evreilor din Basarabia şi Bucovina, comerţul şi 
mica industrie au fost complet dezorganizate. Zdruncinarea 
produsă astfel vieţii economice s-a simţit mult în sânul populaţiei, 
mai ales în mediul rural”. În timpul şedinţei s-au discutat- iar 
Antonescu a aprobat- o serie de măsuri menite să remedieze 
situaţia, precum apelul la etnicii români, în special la cei tineri, de 
a se muta în satele din provincii pentru a umple golul creat în 
comerţ şi meşteşuguri; acordarea de credite preferenţiale de către 
stat unor asemenea voluntari; şi instruirea autorităţilor locale „să 
sprijine crearea şi desvoltarea cooperativelor organizate pe 
comune sau pe judeţ”. Dar concomitent cu aceste măsuri trebuiau 
luate altele, „care să împiedice pe minoritari de a se infiltra în viaţa 
economică a provinciilor desrobite”6. 

Din mai multe motive, precum lipsa de interes a românilor în 
ceea ce priveşte dobândirea deprinderilor necesare pentru 
ocupațiile din comerţ şi industrie,  indisponibilitatea 
întreprinderilor din celelalte regiuni ale României de a investi în 
provincii, din cauza nesiguranţei din timpul războiului şi a 
obiectivelor divergente ale factorilor de decizie români, doar o 
mică parte a acestui program de însănătoşire economică a fost 
pusă în practică. Comerţul din zonele rurale nu şi-a revenit, aşa 
cum reiese din următoarea confesiune elocventă inclusă în 
memorandumul pregătit de  Subsecretariatul de Stat al 
Românizării, Colonizării şi Inventarului la cererea Camerei de 
Comerţ Germano-Române din Bucureşti, din februarie 1943: 


Toate târgurile şi târguşoarele basarabene, bucovinene şi moldovene, 
aşezate la drumurile de mare circulaţie şi la intersecțiile drumurilor pe 
cari trebuia să se scurgă toate produsele ţării şi care aveau un rol 
esenţial în mişcarea comercială de odinioară a acestor provincii, azi, 
prin plecarea evreilor care le acaparaseră, sunt paralizate”. 


Singurul succes real pe care administraţia basarabeană putea 


să şi-l aroge era „punerea în funcţiune” a majorităţii 
întreprinderilor locale. Dar acest lucru s-a făcut împotriva intenţiei 
explicit exprimate a guvernului de la Bucureşti de a nu transfera 
fostele întreprinderi evreieşti în proprietatea statului. Aşa cum 
insista Mihai Antonescu, care avea o aversiune puternică faţă de 
orice amintea de etatizare, o evoluţie într-o asemenea direcţie avea 
să suprasolicite în mod inevitabil capacităţile administrative ale 
statului şi să ducă la o scădere a productivităţii întreprinderilor 
respectives. Totuşi, în Basarabia guvernatorul a trebuit să recurgă 
la administrarea de către autorităţile publice ca unic mod de a se 
folosi de fostele active productive evreieşti}. Chiar şi închirierea (şi 
nu vânzarea) fostelor întreprinderi evreieşti către etnici români s- 
a dovedit a fi o problemă insurmontabilă, aşa cum atestă 
statisticile următoare. Conform guvernatorului Basarabiei, în 
decembrie 1942, dintr-un total de 1.050 de întreprinderi industriale 
din provincie, doar opt au fost închiriate antreprenorilor privaţi, 
iar guvernatorul spera să închirieze alte 43 de întreprinderi până 
în primăvara următoare10. 

În Bucovina, care era una dintre cele mai bogate provincii ale 
României Mari şi care a suferit mai puţin decât Basarabia din 
cauza politicii sovietice a pământului ars din 1941, situaţia a 
evoluat oarecum diferit. Provincia, şi în special Cernăuţi, a devenit 
un punct de atracţie pentru tot felul de vânători de avere din 
întreaga Românie, câştigându-şi porecla de „California României”. 
După cum scria jurnalistul român evreu Marius Mircu în 1945, 


oameni în toată firea şi-au părăsit ocupaţii cinstite, profesiuni, meserii 
rentabile (ofiţerii au demisionat din armată), dar care cereau oarecare 
osteneală, şi au pornit la Cernăuţi să se îmbogăţească prin jaf [orice 
român etnic putea să închirieze o fabrică sau un magazin foste 
evreieşti, la un preţ neglijabil]. Ca şi căutătorii de aur din California, 
care după ce au adunat o cantitate de aur, plecau, nu-i mai interesa ce 
lăsau în urmă, californienii de la Cernăuţi, după ce transformau în 
fabricile obţinute toată materia primă găsită în cantităţi mari, sau după 
ce vindeau uriaşul stoc de marfă din prăvălia arendată, lăsau totul 
baltă şi se întorceau acasă, în oraşul lor, cu averea adunată11. 


Românizarea era un proces corupt pe tot teritoriul României, 
dar mai ales în Bucovina. Şeful departamentului românizării din 


Bucovina, profesorul Eugen Pavlescu, era un coruptibil notoriu: le- 
a împărţit foste proprietăţi evreieşti prietenilor şi rudelor lui la 
preţuri nesemnificative, fără a se deranja să înregistreze stocurile 
de materii prime din respectivele întreprinderi. Pavlescu a fost 
înlăturat din funcţie la ordinul lui Antonescu în februarie 1942 şi 
supus unei anchete, împreună cu mulţi alţi oficiali12. Deja în 
martie 1942 existau 69 de anchete deschise împotriva unor diverşi 
oficiali doar din Cernăuţi, la care s-au adăugat apoi alte două; 
totuşi, în aprilie 1943, doar patru dintre acestea au ajuns în 
instanţă, iar 14 au fost închise sub diferite pretexte. Chiar şi atunci 
când unii oficiali au fost găsiţi vinovaţi, au primit sentinţe ridicol 
de mici, de obicei o lună sau două de închisoare13. 

Nu este de mirare că bugetele administraţiei din provincie au 
înregistrat pierderi uriaşe şi că aveau nevoie de subvenţii 
constante de la guvernul central. De exemplu, venitul la bugetul 
basarabean ajungea la sfârşitul lunii noiembrie 1942 la 
1.902.446.902 lei, din care 1.602.500.000 de lei proveneau din 
subvenţii de la Bucureşti14. Situaţia a rămas practic aceeaşi până la 
sfârşitul administraţiei româneşti în provincie15. Situaţia bugetară 
din Bucovina era atât de catastrofală, încât Ministerul de Finanţe a 
refuzat bugetul provinciei şi, ca urmare, biroul guvernatorului a 
trebuit să aprobe cheltuieli de fapt ilegale. Când situaţia a fost 
prezentată Consiliului de Miniştri la sfârşitul lunii septembrie 
1942, Mihai Antonescu le-a explicat guvernatorilor consternaţi 
perspectiva birocraţilor de la Bucureşti după cum urmează: 


Dv. - şi Basarabia şi Bucovina - aţi luat de la Stat foarte mulţi bani. [...] 
În schimb, când a fost vorba de venituri de adus Statului, dv. aţi obţinut 
o serie întreagă de avantaje. Prin urmare, nu este uşor pentru Stat, 
pentru puterea centrală, ca să creeze, în interiorul aceluiaşi Stat, un 
regim de privilegiu pentru anumite provincii şi să menţină pentru 
populaţia de aici tot atâtea sarcini, cu care să compenseze drepturile pe 
care vi le-a dat dv. în Basarabia şi Bucovina16. 


Aşadar, aparent, experimentul  Conducătorului provoca 
suferinţe întregii naţiuni. 

O altă consecinţă nedorită a distrugerii evreimii din provincii a 
fost prăbuşirea totală a sistemului de sănătate publică şi servicii 


medicale. Plângerile legate de lipsa medicilor şi a farmaciştilor au 
apărut imediat după masacrarea şi internarea evreilor în lagăre, 
dar măsurile guvernului în acest sens au fost insuficiente17. În 
iulie 1943, Ministerul Sănătăţii a trebuit să recunoască faptul că 
doar o treime din medicii trimişi din România în Basarabia 
ajungeau la destinaţie şi că autorităţile nu reuşeau să elimine 
complet epidemia de tifos care se răspândea în provincieis. 
Dimensiunea reală a dezastrului a devenit evidentă la sfârşitul 
războiului, când mii de oameni au murit de tifos, în pofida 
încercărilor oficialilor sovietici de a împiedica răspândirea bolii19. 

Dar la sfârşitul anului 1941 şi în prima jumătate a anului 1942, 
Ion Antonescu îşi dorea cu ardoare să creadă că viziunea sa se 
materializa în est. Timp de aproximativ douăsprezece luni- din 
iunie 1941 până cel puţin în aprilie 1942 şi posibil chiar mai 
târziu - Basarabia şi Bucovina au fost oarecum o prioritate pentru 
dictator. Printre problemele războiului şi multe alte sarcini, a găsit 
timp să facă vizite în provincii, acordând atenţie unor detalii 
uneori mărunte, făcându-le numeroase „recomandări 
administrative” subordonaţilor săi din teritoriu şi, ulterior, 
relatându-şi descoperirile miniştrilor săi înmărmuriţi. 

După ce a vizitat Basarabia şi Bucovina în primăvara anului 
1942, Antonescu s-a întors la Bucureşti inspirat de ceea ce văzuse 
sau de ceea ce credea că văzuse. Era sigur că lucrurile se îndreptau 
în direcţia cea bună. La sfârşitul lunii aprilie 1942, le-a spus 
miniştrilor săi: 


Pot spune că în Basarabia administraţia este îndrumată pe căi aproape 
ideale. Am găsit peste tot primării model, posturi de jandarmi model, 
şcoli model, preturi model. [...] este ceva de revoluţie pentru cine se 
duce şi vede ce se petrece la faţa locului. 


Antonescu a spus că văzuse şi în Bucovina „lucruri extraordinar 
de interesante: toate chestiunile puse la punct, muncă pricepută şi 
făcută cu suflet şi patriotism [...]. Am găsit toate spitalele în stare 
bună [...]. [Unele din ele] putem să le ducem în mijlocul Europei şi 
să spunem: Poftiţi, îndrăzniţi şi comparaţi aceste instituţii cu ale 
dv. şi nici una din ele nu va putea fi criticată”. Şi această situaţie 
fericită, s-a grăbit să adauge, era într-un contrast puternic cu 


situaţia din Vechiul Regat, cu totul nesatisfăcătoare. Deşi nimeni nu 
putea să atingă perfecțiunea, 


am această ambiţie şi dorinţă pentru Neamul Românesc, să arăt şi ţării 
şi străinătăţii că acest Neam este capabil de o altă administraţie, de o 
altă moralitate şi de un alt spirit de jertfă. Şi dovada este în parte 
făcută, pentru că [în provinciile dezrobite şi în Transnistria] noi am 
reuşit să punem [...] ordine, şi ordine exemplară. [...] Dovada este 
făcută că românul nu poate fi mai prejos, că nu poate să fie numai 
abisinianul Europei, ci şi germanul şi francezul Europei, dacă are 
exemplul20. 


Bineînţeles, toate acestea erau pure fantezii, aşa cum însuşi 
guvernatorul Voiculescu a afirmat ulterior. lată câteva dintre 
evaluările lui Voiculescu din timpul călătoriei sale într-un număr 
de comune din Basarabia în noiembrie 1942. În satul Peresecina, 
judeţul Orhei, „Administraţia comunei nu s-a preocupat deloc de 
problema construcţiilor şi a reparaţiunilor”. La grădiniţă, „este o 
stare de lucruri cu totul îngrijorătoare care nu mai poate dura nici 
un moment”. Cantina şcolii nu servea scopului său. La Şcoala 
primară nr. 2 din oraşul Orhei erau „neorânduială şi murdăria 
peste tot, clasele neornate şi neînegrijite; [...] copii murdari; 
prezenţa şcolarilor la cursuri nefăcută şi necunoscută”21. Nu 
tocmai o instituţie model. 

Totuşi, o vreme Ion Antonescu a apărat ferm autonomia 
provinciilor în toate privinţele, inclusiv cele financiare, împotriva 
tuturor atacurilor din partea birocraţilor de la Bucureşti, deprimaţi 
din cauză că pierduseră controlul asupra unor părţi din teritoriul 
naţional22. Dar începând cu vara anului 1942, Conducătorul a 
început să îşi piardă vizibil din interesul pentru proiectul 
„provinciilor model”, iar birocraţii de la Bucureşti au profitat de 
această oportunitate pentru a-şi relua atacurile la adresa 
drepturilor speciale ale guvernatorilor. Mihai Antonescu le-a luat 
partea. Printr-o serie de decrete-lege, prerogativele acestora au fost 
reduse, în timp ce ministerele şi-au extins controlul asupra unor 
administrații din provincie23. În 30 ianuarie 1943, guvernatorul 
Basarabiei, generalul Constantin Voiculescu, a înaintat guvernului 
o cerere prin care solicita ca Decretul-lege nr. 18 din 13 ianuarie 
1943 să fie abrogat, pe motiv că desfiinţa conceptul însuşi de 


autonomie a provinciilor aşa cum îl gândise Ion Antonescu. Acest 
concept cuprindea, după cum sublinia guvernatorul, 
transformarea provinciilor într-un „câmp de experienţă, un şantier 
de lucru şi muncă, pentru a crea şi dovedi Neamului ceeace în 
decursul vremurilor s-ar fi putut realiza şi nu s-a realizat”. Deşi 
guvernatorul avea evident dreptate în sensul că adoptarea 
decretului-lege nu însemna decât abrogarea conceptului iniţial, 
cererea sa a fost refuzată dintr-un motiv pur tehnic24. 

La scurt timp după aceea, în martie, generalul Constantin 
Voiculescu şi omologul său din Bucovina, generalul Corneliu 
Calotescu, au fost demişi din funcţiile lor de guvernatori ai 
provinciilor după ce au fost acuzaţi de neglijenţă. Li s-a reproşat că 
au permis deteriorarea gravă şi risipirea fostelor proprietăţi ale 
evreilor, germanilor şi proprietarilor absenţi, care trebuiau 
distribuite coloniştilor din Vechiul Regat şi veteranilor de război25. 
Acesta a fost sfârşitul proiectului. Ulterior, nu s-au mai întreprins 
alte măsuri de „purificare” naţională şi reconstrucţie în provincii, 
deşi nu s-a dat niciodată o declaraţie oficială privind revizuirea 
fundamentală a planului iniţial. 

Dar, paradoxal, dispariţia aproape completă a evreilor nu a 
însemnat că „problema” evreilor era „rezolvată”. În special în 
Basarabia, autorităţile erau copleşite constant de denunţuri 
împotriva puţinilor evrei cărora li se permisese să rămână în 
provincie şi care erau acuzaţi în mod repetat de nelegiuiri 
inimaginabile. De exemplu, în 12 iulie 1942, ziarul Raza din 
Chişinău a publicat un articol ce denunța două familii de evrei care 
locuiau în centrul municipiului. Delictele lor constau în faptul că 
achiziţionau alimente din piaţa locală, purtau haine de calitate şi 
îşi lăsau copiii să se joace cu câinii în curte, râzând atunci când 
aceştia lătrau la trecători. Autorul a văzut în fapta din urmă cel 
mai sigur semn că evreii continuau să îi urască pe români şi le 
cerea deportarea. Ancheta poliţiei ce a urmat nu a reuşit să 
descopere nicio dovadă în sprijinul acestei afirmaţii2e. 

Autorităţile din Basarabia au intrat în panică la aflarea veştii, în 
iunie 1942, că o echipă de experţi evrei venea de la Bucureşti 
pentru a-i număra pe locuitorii evrei din Basarabia ca parte a unui 
recensământ naţional al „locuitorilor având sânge evreiesc”27. 
Comisarul de poliţie Ion Gh. Filimon, comandantul detaşamentului 


de poliţie de la gara din Ungheni, raportându-i guvernatorului 
sosirea echipei, sublinia clar că, deşi nu îi putuse opri să intre în 
provincie, deoarece aveau hârtii semnate de la Marele Stat-Major, 
nu putea să înţeleagă o asemenea lipsă de vigilenţă din partea 
armatei, care le permitea „acestor elemente capabile de acte de 
spionaj şi chiar de atentate etc.” să călătorească pe o cale ferată de 
importanţă strategică28. Guvernatorul Voiculescu a fost de acord; i- 
a trimis imediat o cerere lui Ion Antonescu să facă o excepţie 
pentru Basarabia şi să permită desfăşurarea recensământului 
numai cu resursele administraţiei locale. În acelaşi timp şi chiar 
înainte de a primi aprobarea lui Antonescu, a ordonat ca toţi 
experţii evrei să fie trimişi înapoi peste Prut29. 

În martie 1943, Inspectoratul Regional de Poliţie din Chişinău a 
primit un denunţ din partea unui informator al poliţiei din judeţul 
Bălţi. Conform afirmațiilor informatorului, evreii care munceau în 
detaşamentul de reparare a drumului din oraşul Făleşti (erau 
trimişi acolo din Vechiul Regat la cererea trupelor desfăşurate în 
apropiere, care aveau nevoie de mai mulţi muncitori) nu erau 
supravegheați corespunzător. Aveau acces la documente 
confidenţiale şi chiar secrete şi, în general, aveau un 
comportament suspect. În anchetele ce au urmat, oficialii de la 
Chişinău au ajuns la concluzia că toate acuzaţiile erau lipsite de 
temei şi au considerat întreaga situaţie o farsă ridicolă. Trădând o 
oarecare oboseală faţă de isteria antisemită, au recomandat poliţiei 
din Bălţi că din acel moment informaţiile pe care aceasta urma să 
le trimită la Chişinău „nu trebuie să fie rezultatul unei obligaţiuni 
programate, ci al realităţii sub raportul preocupărilor profesionale, 
contrar ne vom face robi ai corespondenţei inutile”30. 

Această paranoia persistentă şi ridicolă a fost un alt efect al 
experimentului lui Antonescu pe care Conducătorul l-a descoperit 
cu amărăciune: în loc să vindece fobiile, epurarea etnică de fapt le- 
a exacerbat. 


Capitolul 12 


Ce ştiau? Ce au făcut? 


Primul lucru pe care l-au făcut autorităţile după ce au epurat 
provinciile de evrei a fost să încerce să uite şi să îi facă şi pe alţii să 
uite ce s-a întâmplat cu victimele lor. În acest scop, în declaraţiile 
lor oficiale, au recurs la eufemisme, precum „În sate nu se mai 
găseşte în prezent nici un evreu” sau „marea majoritate a evreimii 
[...] după desrobire nu a mai fost găsită, fiind plecată cu tovarăşii 
săi de jaf, omoruri şi îngenunchere a lumii”, ori „chestiunea 
evrească” a primit „soluţia spontană şi firească” „în urma 
retragerii, odată cu armatele bolşevice, a majorităţii populaţiei 
evreeşti” sau, pur şi simplu, „evreii au plecat”1. Într-o manieră care 
ar putea fi descrisă cel mai bine ca orwellianism avant la lettre, 
autorităţile au folosit acest limbaj înşelător după ce Antonescu 
însuşi a dezvăluit publicului român, în octombrie 1941, într-un 
răspuns publicat la memorandumul doctorului Wilhelm 
Filderman, fost preşedinte al Federaţiei Uniunii Comunităţilor de 
Evrei, care protesta împotriva deportării evreilor, că evreii din cele 
două provincii au fost „trecuţi în ghetouri pregătite pentru ei pe 
Bug”2. 


Dezvăluirea surprinzătoare a lui Antonescu se referea la 
deportări. În ceea ce priveşte campania de asasinate în masă din 
iulie şi august 1941, tăcerea autorităţilor şi a presei a fost totală. 
Dar chiar şi aşa, multe persoane din Bucureşti au primit informaţii 
despre masacre direct de la soldaţi şi jandarmi sau de la alţi 
oameni care au vizitat provinciile. Şi cu greu putea fi altfel, date 
fiind dimensiunile „operaţiunii” şi numărul de făptaşi şi martori 
oculari. Astfel, Mihail Sebastian, scriitor român şi evreu asimilat, a 
scris în jurnalul său în 21 şi 22 august 1941 despre modul în care 


un cunoscut de-al lui, locotenentul de cavalerie Vicky Hillard, care 
a vizitat Bucureştiul într-o scurtă permisie, a povestit despre 
masacrele asupra evreilor din Basarabia şi de dincolo de Nistru: 
„Multe sute, mii de evrei împuşcaţi. El, simplu locotenent, ar fi 
putut ucide sau ordona să se ucidă oricâţi evrei. Şoferul său care l- 
a adus la Iaşi a împuşcat patru”3. Puțin mai târziu, la sfârşitul lunii 
noiembrie şi începutul lunii decembrie a aceluiaşi an, un alt 
scriitor şi memorialist român evreu, Emil Dorian, a consemnat 
conversațiile pe care le-a purtat cu Gheorghe Brătianu şi Mihai 
Ralea, care făceau referire la masacrarea evreilor din Basarabia şi 
Bucovina ca la ceva firesc4. Mai ales Ralea „le-a furnizat o serie de 
amănunte în legătură cu uciderile în Basarabia şi Bucovina [care] 
sunt atât de oribile, a scris Dorian, că îţi încrâncenează carnea 
auzindu-le”5. 


Fotografia 12.1. Ioan Hudiţa, an necunoscut. 
Prin amabilitatea lui Dan Berindei. 


Liderii Partidului Naţional Ţărănesc au fost informaţi despre 
masacrele din Basarabia şi Bucovina nu mai târziu de începutul 
toamnei anului 1941, deoarece în 10 septembrie acest aspect fusese 
deja discutat în şedinţa de organizare a partidului din Bucureşti. 
Cu toate acestea, domnii care au pus problema „masacrelor făcute 
de trupele româno-germane în rândurile populaţiei evreeşti” au 
insistat că „evreii recunosc ei singuri că toate ororile săvârşite la 


Iaşi şi Chişinău sunt opera numai a trupelor germane şi că cele 
româneşti n-au participat la ele”. În pofida naturii aparent 
contradictorii a acestor declaraţii, publicul ar fi vrut să dea crezare 
asigurărilor referitoare la nevinovăția trupelor române, aşa cum o 
făcuseră liderii partidului cu două luni înainte: şi atunci au 
preferat să dea vina pe soldaţii germani pentru pogromul de la 
Iaşi6. Când, mai târziu în cursul acelui an, partidul a primit 
informaţii despre deportarea evreilor, biroul a adoptat- în 
unanimitate — o poziţie care condamna o astfel de politică, dar unii 
dintre membrii săi păreau să aibă îndoieli, mai ales 
vicepreşedintele Ion Mihalache, un alt lider al opoziţiei care a 
plecat voluntar pe front puţin mai târziu în acelaşi an7. Deşi 
Hudiţa şi un alt vicepreşedinte, Nicolae Lupu, au condamnat ferm 
deportarea şi persecutarea evreilor în general, prietenul personal 
al lui Hudiţa, antreprenorul Constantin Mihăescu, care acorda 
sprijin financiar pentru PNȚ, şi-a exprimat unele rezerve, „găsind 
explicabile «până la un punct» aceste represalii”s. De asemenea, în 
organizaţiile de partid din Basarabia şi Bucovina unii lideri au 
manifestat mai multă compasiune faţă de suferinţa evreilor decât 
alţiio. 

Aşadar, nu este de mirare că la 19 ianuarie 1942, atunci când 
partidul a protestat împreună cu liderul Partidului Naţional 
Liberal Dinu Brătianu împotriva „condamnabilelor excese contra 
evreimii”, a făcut-o într-un mod oarecum ambiguu, sugerând că 
aceste excese au fost „săvârşite sau probabil inspirate de 
germani”10. Nu putem decât să tragem concluzia că Antonescu a 
reuşit să continue „experimentul” oribil în provinciile din est în 
contextul unei împotriviri vagi din partea opoziţiei politice. 
Aceasta ar fi putut obţine informaţii corecte despre ceea ce se 
petrecea, dar a preferat să le ignore parţial pentru a nu se implica 
prea mult în susţinerea cauzei unei minorităţi izolate şi 
nepopulare. 


x k k 


Regimul instituit la începutul lunii septembrie 1940 se voia a fi 
o negare a erei lui Carol al II-lea, dar în realitate era hotărât să 
continue strategia predecesorului său imediat, ultimul guvern 


carlist al lui Ion Gigurtu. În sfera politicii externe, aceasta 
presupunea o orientare spre Germania nazistă şi Italia fascistă, în 
timp ce în sfera politicii interne se caracteriza prin autoritarism şi 
hotărârea de a realiza omogenizarea etnică. Deşi au existat unele 
diferenţe între cei doi stâlpi ai Statului Naţional Legionar, 
generalul Ion Antonescu şi Garda de Fier, ambele părţi erau 
hotărâte să conducă ţara în această logică. Excluderea Gărzii de 
Fier de la guvernare şi suprimarea sa ca partid în ianuarie 1941 au 
avut drept consecinţă imediată o anumită moderare a mijloacelor 
prin care guvernul a urmărit să realizeze omogenizarea etnică. 
Deşi nu mai puţin devotat decât legionarii ideii de puritate etnică 
totală a ţării, Ion Antonescu nu voia să afecteze ordinea internă, să 
dăuneze reputației internaţionale a României şi să producă pagube 
inacceptabile economiei naţionale. Prin urmare, expulzarea 
minorităţilor naţionale trebuia realizată „ordonat” şi sub controlul 
eficient al administraţiei de stat. 

Odată cu intrarea României în al Doilea Război Mondial în 22 
iunie 1941, politica lui Ion Antonescu a suferit o radicalizare 
bruscă. Starea de euforie a dictatorului şi a ajutorului său cel mai 
de încredere, Mihai Antonescu, din primele luni ale războiului şi-a 
găsit expresia în disponibilitatea lor de a folosi mijloace de o 
violenţă fără precedent împotriva evreilor din cele două provincii 
de est, Basarabia şi Bucovina. Masacrarea evreimii din Bucovina şi 
Basarabia de către armata şi jandarmeria române în colaborare cu 
germanii şi prin contribuţiile extremiştilor naţionalişti ucraineni, 
urmată de deportarea supravieţuitorilor în Transnistria, a făcut 
parte dintr-un plan de transformare a celor două provincii în 
„modele” pentru restul României. În anticiparea omogenizării 
etnice a ţării după război, Basarabia şi Bucovina trebuiau să fie 
dovada vie că românii puteau să prospere într-o ţară epurată de 
străinii de altă etnie. Astfel, toate celelalte minorităţi naţionale 
trebuiau să urmeze aceeaşi cale ca evreii. Şi, în cele din urmă, 
noua ordine administrativă pe care dictatorul intenţiona să o 
instituie în Basarabia şi Bucovina trebuia să fie un exemplu de 
aplicat în toată România după sfârşitul războiului. 

Totuşi, numai prima etapă a viziunii lui Antonescu a fost 
îndeplinită, dar costul uman al acestei inginerii sociale a fost 
îngrozitor. Cruzimea românilor împotriva evreilor l-a impresionat 


până şi pe Hitler, care le-a recomandat-o oficialilor nazişti. În tot 
acest timp, creştinii locali au fost corupți şi demoralizaţi, iar 
pagubele produse economiei provinciilor au fost enorme şi, cel 
puţin pe termen scurt, ireparabile. Însă în etapele ulterioare ale 
războiului politica românească a devenit tot mai moderată, spre 
nemulţumirea Berlinului. Două dintre consecinţele acestei 
transformări au fost abandonarea experimentului monstruos din 
provinciile de est şi evitarea unor suferinţe zadarnice pentru alte 
mii de oameni. Cum şi de ce a avut loc această transformare 
constituie temele principale ale părţii a III-a. 


Partea a III-a 


Între vis şi realitate 


Capitolul 13 


Românizarea 


Un mijloc pentru atingerea unui scop 


Românizarea a fost o politică de expulzare a tuturor străinilor şi în 
primul rând a evreilor din economia naţională şi de înlocuire a lor 
cu etnici români. Iniţiată de Garda de Fier în timpul Statului 
Naţional Legionar, a fost continuată după desfiinţarea acesteia la 
sfârşitul lunii ianuarie 1941, deşi într-un ritm mai puţin febril şi 
într-un mod pretins legal mai organizat. Aşa cum va deveni 
evident în cele ce urmează, principalele instituţii cărora le-a fost 
încredinţată această politică fuseseră înfiinţate, iar actele juridice 
care le reglementau activitatea promulgate chiar înainte de 
începerea războiului cu URSS. Dar în primele două luni de război, 
când armata şi jandarmeria române şi-au dezlănţuit furia 
ucigătoare împotriva evreilor din Basarabia şi Bucovina, politica 
regimului a trecut printr-o radicalizare atât de bruscă, încât părea 
că se va renunţa cu totul la conceptul de expulzare treptată a 
evreilor şi că toţi evreii români, nu numai cei care locuiau în 
provinciile de est, urmau să fie expulzați în scurt timp „în est”. 
Această percepţie a fost creată de o serie de declaraţii ale 
Conducătorului, atât publice, cât şi adresate numai celor mai 
apropiaţi colaboratori ai săi. În ansamblu, declaraţiile sunt dovada 
că în primele luni ale războiului Antonescu se gândea serios la 
extinderea măsurilor de „purificare” dincolo de provinciile din est 
spre restul României. Astfel, aşa cum îşi va aminti cititorul, la 22 
iunie Ion Antonescu a ordonat ca toţi evreii cu vârsta între 18 şi 60 
de ani care locuiau pe teritoriul Moldovei de la graniţa cu Uniunea 
Sovietică pe Prut şi până la Siret să fie deportaţi în lagărul de 


concentrare Târgu Jiu din Valahia şi ca restul evreilor din 
provincie să fie concentrați în centrele din judeţele respective. Deşi 
acest ordin a fost provocat de cererile armatei de înlăturare a 
evreilor consideraţi trădători din zonele de front, Ion Antonescu 
însuşi a dat un sens mai larg acestei măsuri, legând-o de viziunea 
sa asupra „purificării” etnice1. Şi-a făcut cunoscute intenţiile într-o 
telegramă amenințătoare trimisă lui Mihai Antonescu în 3 
septembrie 1941, de la marele cartier care se afla atunci la Tighina, 
de unde coordona asediul Odessei. Făcând referire la informaţia 
conform căreia unii dintre evreii internaţi erau eliberaţi din 
lagăre, a numit această eliberare o „greşeală” şi a continuat 
explicându-şi motivele. Evreii — arăta Conducătorul — erau cei mai 
periculoşi şi mai nemiloşi duşmani ai românilor. Comisarii evrei 
din Armata Roşie erau cei care cu „perseverenţă diabolică împing 
pe ruşi din spate cu revolverul şi îi ţin să moară până la unul pe 
poziţie”. 


Trebuie să se înţeleagă de toţi că nu este luptă cu slavii, ci cu evreii. 
Este o luptă pe viaţă şi pe moarte. 

Ori învingem noi şi lumea se va purifica, ori înving ei şi devenim sclavii 
lor. 


Prin urmare, Conducătorul a concluzionat că toţi evreii 
trebuiau „să fie readuşi în lagăre, preferabil în cele din Basarabia 
fiindcă de acolo îi voiu împinge în Transnistria, imediat ce mă voiu 
degaja de actualele griji. [...] Nu economicul primează în aceste 
momente, ci viaţa naţiunei însăşi”2. 

După aproximativ patruzeci şi cinci de zile, Conducătorul şi-a 
făcut timp să scrie un răspuns — pe care a ordonat să fie publicat — 
la memorandumul doctorului Filderman, în care liderul evreu 
protesta împotriva deportării evreilor din Basarabia şi Bucovina. 
Antonescu şi-a justificat ordinele făcând referire la pretinsele 
fărădelegi comise împotriva soldaţilor români în 1940 şi la 
atrocitățile sovieticilor împotriva prizonierilor de război români, 
pe care le-a pus din nou pe seama evreilor. Antonescu a luat în râs 
afirmaţia lui Filderman conform căreia evreii din România nu 
puteau fi consideraţi răspunzători pentru ceea ce făcuseră „evreii 
ruşi” [respectiv, basarabeni] deoarece, conform spuselor sale, „ura 


lor [a evreilor basarabeni] este a tuturor [evreilor]”3. Pentru că toţi 
evreii erau în aceeaşi măsură ostili românilor, trebuiau trataţi în 
cele din urmă la fel, sugera puternic Conducătorul. Răspunsul lui 
Antonescu a fost preluat de cea mai mare parte a presei, care l-a 
prezentat ca pe un act de mare curaj şi o dovadă a calităţilor sale 
de mare conducător, implicaţiile lui antisemite brutale devenind 
evidente pentru toată lumea4. 

Nu este de mirare că mulţi oameni din România simțeau la acea 
dată că se apropia ziua „rezolvării problemei evreeşti”, potrivit 
relatării unui important ziar antisemit. În toamna şi la începutul 
iernii anului 1941, evreii din Bucureşti trăiau sub teroarea unei 
deportări iminente - sau chiar ceva mai grav. După cum scria 
Mihail Sebastian în jurnalul său în 20 octombrie 1941: 


E o demenţă antisemită, pe care nimic nu o poate opri. Nu e nicăieri 
nici o frână, nici o rațiune. [...] o pură bestialitate, fără control, fără 
ruşine, fără conştiinţă, fără scop, fără ţintă. Orice, absolut orice e 
posibils. 


Dar timpul a trecut şi scenariul cel mai rău nu s-a adeverit. Pe 
lângă dificultăţile tot mai mari de pe front şi percepţia tot mai 
răspândită conform căreia războiul se putea prelungi mai mult 
decât se anticipase, un alt factor pare să fi contribuit la temperarea 
Conducătorului - protestele neaşteptat de puternice din partea 
unor diverse cercuri împotriva consecinţelor economice negative 
„neprevăzute” ale „scoaterii” bruşte a evreilor din satele şi oraşele 
din Moldova. Deoarece mulţi dintre evreii „scoşi” erau specialişti 
cu calităţi indispensabile, aceste măsuri au dus multe fabrici şi alte 
întreprinderi în pragul falimentului. Prin urmare, proprietarii şi 
administratorii lor au umplut efectiv Ministerul Afacerilor Interne 
cu cereri de întoarcere a angajaţilor evrei, invocând 
imposibilitatea de a-i înlocui cu specialişti etnici români. Pentru a 
da un exemplu tipic, la 25 iunie 1941, o distilerie din satul 
Ghidigeni, judeţul Tutova (Moldova), a cerut Ministerului 
Afacerilor Interne să îl elibereze pe Isidor Krantz, „maestru de 
fabricaţie a fabricei”, fără de care fabrica ar fi trebuit să oprească 
producţia de alcool. O astfel de situaţie ar fi afectat negativ 
„industriile în legătură cu apărarea naţională” şi colectarea de 


impozite, insistau administratorii. Erau dispuse să depună un gaj 
pentru Krantz6. 

Încă din 24 iunie 1941, Ministerul Afacerilor Interne a trebuit să 
emită instrucţiuni prin care scutea de la deportare „personalul de 
conducere evreesc în întreprinderile industriale cari lucra pentru 
economia naţională [acest personal urmând] să rămâie mai 
departe la conducere”. Tot aşa urmau „să rămâie pe loc medicii sau 
farmaciştii evrei, a căror evacuare ar lăsa satele fără asistenţă 
sanitară”7. Totuşi, excepţiile decretate nu au rezolvat toate 
problemele provocate de „evacuarea” precipitată a evreilor şi de 
recrutarea lor de către armată la diferite munci în folos obştesc, 
aşa cum arată cererea înaintată de Căile Ferate Române 
Ministerului Afacerilor Interne la 1 iulie. Citând imposibilitatea 
înlocuirii „evreilor de profesiune ingineri, arhitecţi, subingineri, 
conducători tehnici, conducători arhitecţi, desenatori etc.”, CFR 
cerea ca toţi aceştia să rămână la slujbele lor; în caz contrar, 
„lucrările [...] a căror efectuare nu îngăduia întârzieri” aveau de 
suferite. Eliberarea evreilor din lagăre, efectuată ca răspuns la 
astfel de cereri, a provocat furia lui Ion Antonescu şi l-a făcut să îi 
scrie lui Mihai Antonescu telegrama din 3 septembrie citată mai 
sus. Dar la mai puţin de o săptămână, vorbind în Consiliul de 
Miniştri, dictatorul s-a arătat de acord cu politica de scutire de la 
deportare şi internare a „evreilor care sunt folositori economiei 
naţionale”. Referindu-se la sfaturile primite din diferite cercuri 
neidentificate, a declarat că statul trebuia să facă deosebire între 
evreii „utili vieţii economice” şi cei „inutili”. Prin urmare, le-a 
ordonat miniştrilor săi ai Economiei Naţionale şi Finanţelor să 
creeze o comisie pentru selectarea evreilor „utili şi inutili” şi 
pentru a se asigura că doar evreii cu adevărat utili aveau să fie 
scutiţi, iar restul „evacuaţi” sau „folosiţi” în detaşamentele de 
muncă forţatăo. 

Vorbind în faţa aceluiaşi public a doua zi, Mihai Antonescu a 
explicat în continuare semnificaţia strategiei în curs de elaborare. 
A început prin a sublinia încă o dată că „noi nu putem să-i scoatem 
pe evrei într-o noapte” şi că o încercare de a face acest lucru ar 
paraliza pur şi simplu economia. Pentru a evita o catastrofă, 
românizarea trebuia să se producă lent, dar constant; evreii 
trebuiau obligaţi să muncească „în colaborare obligatorie” cu 


etnicii români care urmau să fie selectaţi de camerele de comerţ 
locale. „Colaborarea” de lungă durată avea să îi facă pe români să 
dobândească diferite deprinderi de la evrei şi, astfel, să creeze 
condiţiile pentru „înlocuirea” finală a celor din urmă. Odată 
îndeplinită această sarcină şi găsită o „soluţie internaţională” la 
„problema evreească” prin „repatrierea” lor, guvernul urma să se 
ocupe de „această înlocuire”10. 

Cu aceste cuvinte, politica regimului Antonescu faţă de evreii 
din România (cu excepţia Basarabiei şi Bucovinei) a luat în cele din 
urmă forma în care se va aplica până la sfârşitul acestuia. 
Obiectivul final fiind „repatrierea” tuturor evreilor de pe teritoriul 
românesc, punerea ei în aplicare a fost amânată până când liderii 
români hotărau că a sosit momentul şi că se întruneau condiţiile 
externe (identificarea „soluţiei internaţionale”) şi cele interne 
(românizarea totală a economiei) pentru o lovitură finală reuşită. 

Aşadar, românizarea nu poate fi redusă la jefuirea masivă 
organizată a bunurilor evreilor sau la o încercare de a îmbunătăţi 
soarta cadrelor române în detrimentul omologilor lor evrei. 
Românizarea poate fi înţeleasă mai bine ca o serie de măsuri 
intermediare ce au pus bazele unei expulzări fezeabile şi fără 
costuri economice mari a evreilor din ţară. După cum se exprimase 
Ion Antonescu în instrucţiunile sale din 7 mai 1943, până la 
sfârşitul războiului românizarea trebuia să fie „totală”11. 
Rezultatul final al acestui proces avea să fie o Românie fără evrei, 
într-o Europă lipsită de evrei şi dominată de nazişti. 


Românizarea proprietăţilor evreieşti 


Au existat două aspecte de bază ale acestei politici: românizarea 
proprietăţilor evreieşti şi  românizarea personalului din 
întreprinderi.  Românizarea proprietăților evreieşti a fost 
încredințată Subsecretariatului de Stat al Românizării, Colonizării 
şi Inventarului. SSSRCI era condus de un oficial cu funcție de 
ministru al guvernului; la sfârşitul anului 1942, personalul SSSRCI 
era format dintr-un ministru, doi secretari generali, doi inspectori 


generali, doi comisari şi o mulţime de oficiali de rang mediu, 190 în 
total. Numărul total de angajaţi ajungea la 469, dintre care 257 cu 
normă întreagă şi 212 cu jumătate de normă, plătiţi cu ora; bugetul 
SSSRCI pentru 1942 era de 269,6 milioane de lei12. Pe lângă faptul 
că se ocupa de aspecte legate de românizarea proprietăţilor 
evreieşti, SSSRCI avea şi alte atribuţii importante, inclusiv alocarea 
fondurilor de ajutorare de la guvern refugiaților din nordul 
Transilvaniei; „plasarea” refugiaților şi evacuaţilor din sudul 
Dobrogei pe foste proprietăţi evreieşti, germane şi altele 
disponibile; şi planificarea unor operaţiuni masive de colonizare şi 
strămutare pentru perioada postbelică. 

În pofida profilului său public înalt, a multiplelor 
responsabilităţi şi a aparatului birocratic mamut de care dispunea, 
realizările SSSRCI au fost modeste. Românizarea s-a realizat 
complet şi neobosit într-un număr relativ limitat de sfere, şi anume 
în agricultură şi industria de procesare a alimentelor, silvicultură 
şi industria cherestelei, transporturi navale şi locuinţe din mediul 
urban. O serie de legi emise în 1940 şi 1941 prevedeau 
exproprierea tuturor proprietăţilor evreieşti din aceste domenii în 
schimbul unor rente de la guvern ce reprezentau aproximativ 
10-15% din valoarea reală şi care, în realitate, nu s-au plătit 
niciodată13. Până la începutul toamnei din 1943, guvernul a 
expropriat de la evrei 45.035 de hectare de teren arabil şi 47.455 de 
hectare de pădure, precum şi un număr substanţial de afaceri cu 
gatere, mori şi prese de ulei. De asemenea, au fost expropriate 
imobile cuprinzând în total 75.385 de apartamente în zone urbane 
şi 146 de nave fluviale şi maritime14. 

Înainte de expropriere, evreii deţineau o parte foarte mică din 
totalul suprafeţelor de teren arabil şi forestier - substanţial mai 
mică decât cota lor din totalul populaţiei ţării (2,7%, fără teritoriile 
pierdute) —, dar o parte semnificativă din întreprinderile de 
procesare a alimentelor (16,4% în total, din care 15,2% în zonele 
rurale) şi a celor de prelucrare a lemnului (13% în total şi 8,4% în 
zonele rurale)15. Probabil că aceste industrii au fost alese pentru o 
românizare neobişnuit de rapidă deoarece ocupau un loc central 
în imaginaţia naționalistă românească: întrucât se presupunea că 
între națiunea română, glie şi codru există o legătură mistică, 
prezenţa evreilor în agricultură şi industria forestieră îi irita pe 


naţionaliştii români. În aceeaşi logică, vasele ce navigau sub 
pavilion românesc, dar care erau deţinute de etnici „străini” erau 
considerate o anomalie deranjantă. În ceea ce priveşte locuinţele 
din mediul urban, exproprierea a fost o măsură relativ simplă, fără 
riscuri şi rentabilă. De asemenea, a fost foarte populară în rândul 
orăşenilor români, care sperau să se mute- şi unii chiar s-au 
mutat — în apartamentele confiscate de la evrei, pe care le-au luat 
în chirie la preţuri foarte mici16. 

Dar în toate celelalte sfere guvernul a preferat să acţioneze 
prudent, temându-se de o posibilă dezorganizare economică 
generată de românizarea prea rapidă. După cum se exprima Mihai 
Antonescu în 21 martie 1941: 


Un fond urban este un lucru static. Transferarea lui se poate realiza în 
condițiuni mult mai uşoare. 

Un fond comercial şi industrial este o fiinţă, o viaţă, nu poţi s-o treci 
dintr-o parte în alta fără să respecţi regulile organice ale vieţii17. 


Românizarea trebuia întreprinsă lent, a continuat el, doar în 
măsura în care antreprenorii, administratorii şi proprietarii 
eficienţi de origine română erau instruiți să preia controlul de la 
„străini”18. 

SSSRCI, înfiinţat prin Decretul-lege nr. 1219 din 2 mai 1941, pe 
bazele Subsecretariatului de Stat al Colonizării şi Populaţiei 
Evacuate, avea mai multe sarcini în sfera românizării 
proprietăţilor. În primul rând, trebuia să gestioneze, să dea în 
arendă şi, în cele din urmă, să lichideze proprietăţile expropriate, 
acţionând prin intermediul unui Centru Naţional de Românizare 
special creat, subordonat SSSRCI19. 

Titus Dragoş, care a condus SSSRCI din 5 decembrie 1941 până 
în 4 noiembrie 1943, a fost responsabil pentru succesul modest al 
SSSRCI în îndeplinirea acestei sarcini. Dragoş, transfug din 
rândurile PNȚ, a fost promovat în această funcţie de Mihai 
Antonescu cu scopul de a face o oarecare ordine în haosul care 
domnea în timpul predecesorului său, generalul Eugen 
Zwiedeneck. Înainte de numirea sa, Dragoş a fost secretar general 
la Ministerul de Finanţe şi servise anterior ca magistrat la 


controversatul birou de reclamaţii al Ministerului Culturii20. 
Dragoş era naţionalist şi nu se opunea românizării. Dar nu era nici 
fanatic, fiind mai interesat de evitarea daunelor pe care le-ar fi 
putut provoca economiei o românizare precipitată decât de 
punerea în practică a acesteia în mod forțat21. 

A doua sferă a răspunderii SSSRCI era controlul asupra 
capitalului străin din ţară - înţeles în termeni de naţionalitate şi 
etnicitate şi, în special, de apartenenţă la evreime —, obiectivul final 
fiind transferarea acestuia în mâinile etnicilor români. Astfel, CNR 
şi SSSRCI au preluat sarcinile comisarilor românizării şi 
inspectorilor de control, care au fost deturnaţi de legionari la 
sfârşitul anului 1940 şi care au contribuit la dificultăţile economice 
ale ţării din cauza lăcomiei şi incompetenţei lor22. Exista 
aşteptarea ca noile agenţii să lucreze legal şi transparent pentru a 
evita acuzaţiile potenţial dăunătoare conform cărora românizarea 
s-ar fi transformat într-un proces corupt, îmbogăţindu-i peste 
noapte pe cei aflaţi la putere. Cel mai important instrument de 
control era obligaţia de transformare a tuturor acţiunilor ordinare 
din societăţile pe acţiuni în acţiuni nominale (procedură numită 
„nominalizare”) şi înregistrarea lor la stat- iniţial la Ministerul 
Economiei Naţionale şi apoi la SSSRCI. Această obligaţie a fost 
introdusă pentru prima dată la mijlocul lunii iulie 1940 pentru 
acţiunile ordinare din industria petrolului, pentru a-i împiedica pe 
acţionarii occidentali, în special pe cei englezi, să îşi retragă 
capitalul din ţară. Odată cu înfiinţarea funcţiilor de inspector de 
control la 5 octombrie 1940, întreprinderile pentru care erau 
numiţi inspectorii trebuiau să treacă de asemenea prin procesul de 
nominalizare. Decretul-lege nr. 529 din 3 martie 1941 a extins 
această obligaţie la toate acţiunile deţinute de cetăţeni străini şi, în 
cele din urmă, Decretul-lege nr. 811 din 25 martie 1942 a 
generalizat-o pentru toate societăţile pe acţiuni. Acţiunile ordinare 
nenominalizate şi neînregistrate urmau să fie confiscate de stat. 
Până în august 1943, conform datelor oficiale, aproximativ 80% 
dintre toate societăţile pe acţiuni şi-au îndeplinit această obligaţie 
şi statul a devenit proprietarul a aproape 433.000 de acţiuni cu o 
valoare nominală de circa 191 de milioane de lei23. 

Nominalizarea şi înregistrarea acţiunilor au fost gândite ca 
precondiţii pentru exercitarea unui control eficient asupra 


proprietăţilor cetăţenilor străini, evreilor şi, pe cât posibil, ale 
cetăţenilor români „străini” de altă etnie decât evreii. Decretul-lege 
nr. 529 din 3 martie 1941 le-a interzis cetăţenilor străini să dispună 
de proprietăţile lor fără permisiunea Ministerului Economiei 
Naţionale, ulterior a SSSRCI; această prevedere viza atât societăţile 
pe acţiuni, cât şi toate celelalte proprietăţi ale cetăţenilor străini în 
ţară. Decretul-lege nr. 351 din 1 mai 1942 a extins aceste prevederi 
la toate proprietăţile evreilor din România. Deşi o asemenea 
interdicţie nu s-a extins niciodată la proprietăţile tuturor 
cetăţenilor români de altă etnie, multe dintre acestea erau de fapt 
supuse aceluiaşi tip de control. Astfel, conform Decretului-lege nr. 
533 din 3 martie 1941, acelaşi tip de interdicții se aplicau tuturor 
întreprinderilor în care serviseră comisari pentru românizare sau 
inspectori de control, iar Ministerul Economiei Naţionale, ulterior 
SSSRCI, a primit dreptul de a extinde din orice motiv aceleaşi 
interdicții şi asupra altor întreprinderi. Mai mult decât atât, Legea 
nr. 51 din 20 ianuarie 1942 dădea dreptul guvernului să instituie 
„Măsuri de conservare” asupra oricărei întreprinderi supuse 
controlului conform Decretului-lege nr. 533. Potrivit acestei decizii 
a Consiliului de Miniştri, SSSRCI urma să numească inspectori sau 
administratori cu puteri extinse asupra întreprinderilor vizate. 
Până la sfârşitul anului 1942, SSSRCI numise 176 de inspectori şi 
administratori care supravegheau activităţile unor întreprinderi în 
valoare de 15 miliarde de lei. Rolul principal al acestor inspectori şi 
administratori era să promoveze românizarea personalului şi să 
facă întreprinderea să colaboreze în principal cu întreprinderi 
controlate de etnici români24. După cum remarca Titus Dragoş cu 
privire la aplicarea acestei prevederi, „românizarea tinde să aibă 
observatorul său în fiecare întreprindere neromânească”25. 
Principalul obiectiv al tuturor acestor măsuri de control a fost 
blocarea transferului de capital în străinătate şi/sau către străini, 
înţeleşi atât în sensul cetăţeniei străine, cât şi al cetăţenilor români 
de altă etnie decât cea română, precum şi încurajarea transferului 
de capital către etnici români. Deoarece fiecare tranzacţie avea 
nevoie de o autorizaţie de la SSSRCI, această agenţie putea să 
influenţeze fluxurile de capital prin acordarea sau retragerea 
autorizaţiilor de tranzacţionare. Statisticile următoare oferă o 
imagine privind funcţionarea în practică a acestui mecanism: în 


anul bugetar 6 decembrie 1940 — 6 decembrie 1941, SSSRCI a primit 
315 cereri de autorizare a unor achiziţii imobiliare de la cetăţeni 
străini, dintre care 271 au fost aprobate; 48 de cereri de 
achiziţionare a unor acţiuni, dintre care 45 au fost aprobate; şi 94 
de cereri de achiziţionare a unor întreprinderi comerciale şi 
industriale, dintre care 91 au fost aprobate. În aceeaşi perioadă, 
SSSRCI a primit 183 de cereri de la cetăţeni străini pentru a vinde 
proprietăţi imobiliare, dintre care 105 au fost aprobate; 17 cereri 
de a vinde acţiuni, dintre care 14 au fost aprobate; şi 9 cereri de a 
vinde companii comerciale şi industriale, toate fiind aprobate. În 
ceea ce priveşte cererile din partea evreilor, niciuna pentru 
achiziţii imobiliare; 2 pentru achiziţie de acţiuni, amândouă 
aprobate; şi 161 pentru achiziţia de întreprinderi comerciale şi 
industriale, dintre care 158 au fost aprobate. Când vorbim despre 
cererile evreilor de autorizaţii pentru vânzarea unor proprietăţi 
imobiliare, cifrele au fost de 42 şi, respectiv, 39. Toate cele 19 cereri 
de vânzare de acţiuni au fost aprobate, precum şi cele două cereri 
de vânzare a unor întreprinderi comerciale şi industriale. Ceea ce 
frapează la aceste statistici este predominanţa clară a aprobărilor 
în raport cu refuzurile. Acest fapt arată clar că, în general, politica 
nu a avut succesul scontat. De fapt însă, a fost chiar mai puţin 
eficientă decât sugerează statisticile. Toate tranzacţiile cu acţiuni 
efectuate pe bursa din Bucureşti (acestea nu au fost incluse în 
statisticile de mai sus), în care erau implicaţi în principal evrei, 
practic singurii jucători de pe piaţă, au fost aprobate de SSSRCI26. 
Mai mult decât atât, refuzul de a aproba o anumită cerere de 
autorizare a unei tranzacţii nu însemna că respectivul capital avea 
să fie transferat de la proprietarul său la un etnic român sau către 
statul român reprezentat de CNR; singura consecinţă urma să fie 
menţinerea stării de fapt. În august 1943, SSSRCI a raportat 
următoarele rezultate slabe a peste doi ani de muncă: 525 de 
imobile, 147 de întreprinderi comerciale şi industriale şi 72 de 
pachete de acţiuni cumpărate de etnici români „de la diverşi 
străini”27. 

Un alt domeniu în care SSSRCI a generat multă birocraţie, dar 
nu a avut nicio realizare notabilă a fost aşa-numita „luptă 
împotriva camuflării intereselor evreeşti”. Guvernul suspecta că 
unii proprietari evrei, speriaţi de posibilitatea unei „românizări 


efective” şi a exproprierii, aranjau vânzarea fictivă a proprietăţilor 
lor către etnici români cu care aveau înţelegeri secrete conform 
cărora, în schimbul unei anumite sume, foştii proprietari 
continuau să exercite controlul efectiv asupra proprietăţilor lor şi 
primeau venitul aferent. În consecință, în 12 martie 1942 s-a 
aprobat Legea nr. 196, conform căreia toţi evreii sau toate 
întreprinderile în care evreii deţineau mai mult de 25%, care îşi 
înstrăinau în orice fel proprietăţile imobiliare, industriale sau 
fondurile comerciale, acţiunile şi aşa mai departe după 6 
septembrie 1940, precum şi toate persoanele fizice şi juridice care 
achiziţionau respectivele proprietăţi de la aceştia trebuiau să 
trimită declaraţii formale la o comisie specială a SSSRCI care să 
ateste veridicitatea contractului încheiat. Dacă ambele părţi sau un 
participant evreu la tranzacţie declara că aceasta era fictivă, 
proprietatea trebuia returnată proprietarului său real, adică unui 
evreu. Dar, dacă ambele părţi declarau că tranzacţia era reală, însă 
comisia stabilea contrariul, sau dacă un evreu insista că era reală, 
în timp ce un cumpărător afirma contrariul şi comisia confirma 
veridicitatea afirmației cumpărătorului, proprietatea trebuia 
confiscată de stat. Legea prevedea pedepse aspre pentru cei care 
camuflau interesele evreieşti28. 

Scopul legii era să asigure statului mai mult control asupra 
bunurilor deţinute de evrei. Mijlocul principal pentru atingerea 
acestui scop consta în a-i face pe evrei să participe cu onestitate la 
procesul de verificare: declarând că o tranzacţie era fictivă, un 
evreu putea să obţină înapoi bunul respectiv, cu excepţia cazului 
în care acesta aparţinea unei categorii ce făcea subiectul 
exproprierii, conform altor legi ale românizării, precum locuinţele 
din mediul urban. Pe de altă parte, legea îi ameninţa pe evrei cu 
confiscarea proprietăţii „camuflate”, dacă tăinuiau caracterul fictiv 
al tranzacţiei şi comisia reuşea să probeze că aceasta era falsă. 
Totuşi, prin natura lucrurilor, în cazul în care ambele părţi 
continuau să insiste asupra veridicităţii unei tranzacţii, comisia îi 
putea dovedi falsitatea numai în condiţii cu adevărat excepţionale. 
De exemplu, în noiembrie 1943, comisia SSSRCI a dispus 
confiscarea unei fierării sub pretextul că noul său proprietar etnic 
român nu participa de fapt la administrarea afacerii şi nu putea să 
răspundă la unele întrebări simple despre funcţionarea acesteia29. 


Totuşi, în majoritatea cazurilor — peste 90% - în care o tranzacţie 
era declarată nulă şi neavenită, decizia se baza pe declaraţiile 
părţilor implicate şi astfel nu ducea la confiscarea bunului 
respectiv. Până în august 1943, comisiile specializate ale SSSRCI au 
verificat 57.502 tranzacţii, soldându-se cu confiscarea a nouă 
clădiri, 23 de întreprinderi comerciale (de fapt, magazine mici), 
şapte camioane şi un pachet de acţiuni la bursă30. Evident, 
progresul românizării nu era spectaculos. 

Mulţi etnici români, majoritatea proprietari de magazine şi 
meşteşugari care se aşteptau să profite de pe urma campaniei 
antisemite a guvernului, erau frustraţi. În solicitările adresate 
SSSRCI, cereau ca diverse afaceri ale evreilor fie să le fie vândute la 
un preţ mai mic decât cel al pieţei, fie să le fie concesionate în 
termeni preferenţiali. Într-un asemenea caz, proprietarul român al 
unei tipografii, Mihail Velceanu din oraşul Bocşa-Montana din 
Banat, a cerut să i se „dea” o maşină plană dintr-o tipografie 
evreiască din vecinătate pentru că nu îşi putea procura una. Ca 
răspuns, SSSRCI a explicat, aşa cum a făcut-o în toate cazurile 
similare, că nu exista nicio bază legală pentru a da curs cererii şi îl 
sfătuia pe autorul ei să negocieze un contract de cumpărare cu 
proprietarii evrei31. Ca şi cum ar fi răspuns unor acuzaţii de lipsă 
de voinţă în realizarea românizării, Dragoş a recunoscut în 
broşura sa din 1942 că „o măsură radicală pe plan general, în 
domeniul economic, nu s-a luat până astăzi”. A adăugat, ca scuză, 
că „legile economice” impuneau menţinerea „stabilităţii şi 
continuității” şi că „circumstanţele producţiei de război” nu puteau 
fi ignorate. Dar guvernul avea să decidă, îşi asigura cititorii, asupra 
„adâncirii românizării” la momentul oportun32. 

Nu a existat totuşi niciun consens în cadrul guvernului cu 
privire la definirea exactă a unui asemenea „moment oportun”. 
Conform mărturiei lui Dragoş din octombrie 1944, în iunie şi 
decembrie 1942, Ministerul Economiei Naţionale a înaintat un 
proiect de lege care prevedea exproprierea întreprinderilor 
industriale deţinute de evrei, dar el s-a opus ferm acestei 
propuneri deoarece ar fi dus în mod cert la un dezastru economic, 
iar proiectul a fost retras33. Nu este surprinzător faptul că a crescut 
numărul suspiciunilor şi acuzațiilor conform cărora Dragoş nu era 
atât o soluţie, cât o problemă pentru românizare, iar Ion 


Antonescu l-a eliberat din funcţie în 4 noiembrie 1943. La această 
dată, Conducătorul era convins că Dragoş se făcea vinovat de 
„proteguirea intereselor evreeşti”34. Ovidiu Vlădescu, locotenentul 
de încredere al lui Ion Antonescu şi, până la această numire, şeful 
biroului de legătură al Basarabiei, Bucovinei şi Transnistriei, a fost 
desemnat să îl înlocuiască pe Dragoş. Dar era deja prea târziu şi 
până la căderea regimului nu s-a mai întreprins nicio altă acţiune 
notabilă de românizare. 


Înlocuirea angajaţilor evrei cu etnici români 


Pe lângă românizarea proprietăţilor evreilor, regimul a urmărit şi 
românizarea personalului întreprinderilor, înțeleasă ca 
înlăturarea tuturor angajaţilor evrei şi înlocuirea lor cu etnici 
români. Conform Decretului-lege nr. 3825 din 12 noiembrie 1940, 
toate firmele româneşti trebuiau să îşi concedieze angajaţii evrei 
până la 31 decembrie 1941. Controlul asupra punerii în aplicare a 
acestei legi a fost încredinţat Ministerului Muncii, Sănătăţii şi 
Protecţiei Sociale (de aici înainte Ministerul Muncii). Dacă 
ministerul ajungea la concluzia că o anumită întreprindere nu 
aplica legea în mod corect, urma să transfere cazul pentru 
adjudecare unei comisii juridice speciale, creată pe lângă 
Ministerul de Justiţie, cu participarea unor reprezentanţi ai 
ministerelor Muncii şi Economiei Naţionale. În cazul în care 
comisia confirma concluzia Ministerului Muncii, acesta dispunea 
sechestrul sau lichidarea firmei. În cazuri de „necesitate absolută”, 
Ministerul Muncii putea să acorde o prelungire de maximum şase 
luni. De asemenea, conform decretului-lege, Ministerul Muncii 
putea să ordone unei întreprinderi să angajeze etnici români care 
să muncească alături de angajaţii evrei până la concedierea 
acestora, pentru a dobândi deprinderile necesare de la ei. Aceste 
„elemente” româneşti (cunoscute ulterior ca drept dublanți) 
trebuiau să primească un salariu egal la început cu 50%, apoi cu 
75% din salariul angajatului evreu respectiv. Decretul-lege nr. 4117 
din 19 decembrie 1941 prevedea deschiderea unei linii de 


creditare de 50 de milioane de lei pentru plata salariilor 
dublanţilor etnici români35. 

Pentru punerea în aplicare a acestui decret-lege, ministrul 
Muncii a dat un ordin în 21 decembrie 1940 prin care se înfiinţa o 
nouă entitate birocratică, numită Oficiul Central de Românizare, 
care i se subordona36. OCR a devenit astfel, după Ministerul 
Economiei Naţionale şi ulterior SSSRCI, cea mai importantă 
instituţie însărcinată cu românizarea. La mijlocul anului 1942, 
avea 90 de inspectori în Bucureşti şi 55 în provincii37. După cum se 
observă clar din cele de mai sus, statutul juridic al OCR era net 
inferior celui al SSSRCI. De fapt, OCR nu şi-a exercitat niciodată cea 
mai importantă putere de care teoretic dispunea — sechestrul sau 
lichidarea unei întreprinderi ce nu reuşise să îşi românizeze 
personalul. Legea nr. 576 din 31 august 1943 elimina oficial cu 
totul o asemenea posibilitate, citând „condiţiile excepţionale ale 
economiei de război”, dar chiar şi înainte de această modificare, 
prevederea relevantă din decretul-lege iniţial fusese literă 
moartă3s. 

Mulţi naţionalişti români au considerat realizările OCR cu totul 
insuficiente. Încă din iulie 1941, inspectorul general al Ministerului 
Muncii observa că lipsa de progres în românizarea personalului 
din firme „a stârnit un şir nesfârşit de nemulțumiri” în rândul 
tinerilor români care voiau să îi înlocuiască pe evrei la locurile de 
muncă mult râvnite. OCR nu a reuşit să sprijine suficient „o luptă 
acută” pe care „tinerele elemente româneşti” o duceau împotriva 
„patronilor şi salariaţilor evrei, cari fac toate stăruinţele şi toate 
sacrificiile să-şi păstreze stăpânirea în comerţ şi industrie în ţară”. 
Din cauza neajunsurilor legii şi a slăbiciunii şi incompetenţei 
instituţionale a OCR - continua inspectorul general —, la opt luni de 
la adoptarea legii situaţia era aceeaşi ca înainte şi micile progrese 
pe care românizarea le-a înregistrat cu adevărat priveau exclusiv 
„posturi fără nici o însemnătate”39. 

Inspectorul general a propus o serie întreagă de măsuri pentru 
a schimba această situaţie, inclusiv modificarea legii, oferind 
puteri suplimentare pentru OCR, înăsprind pedepsele împotriva 
celor care nu se supuneau şi aşa mai departe. Nu s-a obţinut totuşi 
niciun rezultat şi la începutul lunii martie 1942 raportul de 
activitate al OCR cuprindea aceeaşi listă de probleme ca cele 


înregistrate de inspectorul general. La 1 august 1942, ministrul 
Muncii a raportat guvernului că, în urma măsurilor luate de 
ministerul său, numărul de angajaţi evrei înregistraţi pe tot 
teritoriul României a scăzut de la 28.225 în 16 noiembrie 1940 la 
17.134 în decembrie 1941, ceea ce însemna o diminuare a 
procentului de evrei din forţa de muncă de la 11,8 la 7,13%. 
Angajatorii a 16.292 din cei 17.134 de evrei angajaţi au cerut 
permisiunea de a-i menţine la locul de muncă şi după termenul- 
limită (31 decembrie 1941); s-au acordat 14.356 de autorizaţii. Deşi 
aceste cifre ar putea fi considerate o „realizare” importantă a 
ministerului, ministrul Muncii trebuia să recunoască faptul că, în 
realitate, cei concediaţi erau în principal angajaţi cu ora, iar 
personalul salariat- principala ţintă a concedierii pentru 
românizare — rămânea alcătuit preponderent din evrei. Ministrul a 
afirmat încă o dată că trebuia adoptată o nouă lege care să confere 
ministerului său puteri suplimentare şi, din nou, nu s-a luat nicio 
măsură în urma propunerii sale40. 

Au existat mai multe motive pentru care românizarea 
personalului avansa lent. În primul rând, pur şi simplu nu existau 
suficienţi etnici români calificaţi care să îi înlocuiască pe angajaţii 
evrei. Pentru a rezolva această problemă, Ministerul Muncii le-a 
oferit diverse tipuri de sprijin elevilor etnici români de la diferite 
şcoli comerciale şi industriale (conform Decretului-lege nr. 3825 
din 12 noiembrie 1940, evreii nu mai aveau dreptul să se înscrie la 
astfel de cursuri)41. Dar, în general, absolvenţii etnici români erau 
consideraţi mult mai slabi decât cei evrei. În mediul de afaceri se 
credea că aceşti absolvenţi nici măcar nu erau interesaţi de o 
carieră în sectorul privat, ci căutau locuri de muncă în 
administraţia publică. Iată ce îi scria, de exemplu, Camera de 
Comerţ şi Industrie din oraşul Turnu Măgurele ministrului Dragoş 
în ianuarie 1942: 


Elementele cu şcoli practice, gimnazii, licee comerciale şi academii 
comerciale, trebuie să mărturisim, sunt insuficient pregătite sub raport 
profesional, iar sub raport intelectual cu cunoştinţe bogate, însă fără 
aplicare la viaţa practică. 

Toate elementele pregătite în aceste şcoli în primul rând că nu sunt 
convinse de importanţa profesiunii de comerciant. [...] 


Întreprinderile se feresc de a-i lua să facă practică, din cauza lipsei de 
conştiinciozitate, elevii plecând dela ideea de a se fofila dela muncă şi a 
obţine de complezenţă certificatele de studii, acest talisman în virtutea 
căruia pornesc în căutarea de slujbe la instituţiile de stat42. 


Nu este de mirare aşadar că întreprinderile evitau să îi angajeze 
şi, în multe cazuri, preferau să îşi păstreze angajaţii evrei, aşa cum 
arată exemplul fabricii de textile „[esătoriile reunite” din 
Bucureşti. În iunie 1942, OCR a primit o plângere din partea lui 
Gheorghe Gh. Nicolescu, absolvent al şcolii de textile din Bucureşti. 
Nicolescu spunea că după absolvire a primit o recomandare de la 
OCR pentru a fi numit dublantul unui specialist evreu de la fabrica 
respectivă. Dar la sosirea sa directorul fabricii, Cutzonica, a refuzat 
să îl angajeze. Cutzonica le-a spus direct lui Nicolescu şi 
inspectorului OCR care îl însoțea: „Mie îmi este egal dacă în acest 
post este Dl. Nicolescu sau Rosenthal” (numele evreului pe care 
Nicolescu a fost numit să îl „dubleze”). În ciuda presiunii OCR, 
Cutzonica s-a opus cu încăpățânare şi a recurs la diverse 
subterfugii pentru a evita să îl angajeze pe Nicolescu43. Această 
plângere a dus la o rafală a activităţii la OCR, care a efectuat o serie 
de inspecții în fabrică. După cum sugerează raportul final (nedatat) 
inclus în acest dosar, în momentul în care Nicolescu a apărut la 
porţile fabricii, administraţia acesteia avusese deja o experienţă 
negativă cu dublanţii numiţi de OCR. În special, din 8 august 1941 
până în 2 aprilie 1942, fabrica, în care 23 dintre evreii angajaţi 
fuseseră deja „dublaţi”, a mai primit alte 12 recomandări de la OCR 
pentru „dublare”. Dintre acestea, şapte persoane nu au apărut la 
locul de muncă sau s-au retras la aproximativ o lună după 
prezentarea formală şi colectarea beneficiilor materiale44. 

În august 1943, preşedintele OCR, Ştefan Petrescu, a 
concluzionat că la întrebarea dacă obiectivele legii din 15 
noiembrie 1940 privind  românizarea personalului din 
întreprinderi au fost îndeplinite avea un răspuns „pe cât de 
categoric pe atât de dureros: Nu!”. De data aceasta Petrescu a 
indicat un alt obstacol major în calea românizării: din cauză că 
inflaţia creştea tot mai rapid, întreprinderile declarau salarii ale 
angajaţilor mai mici decât în realitate pentru a evita plata 
impozitelor. Deoarece dublanţii primeau de la stat 75% din 


salariile „oficiale” ale angajaţilor evrei, erau tot mai puţin 
interesaţi să obţină slujbe care nu le garantau nici măcar 
subzistenţa. Petrescu a sugerat o întreagă serie de măsuri pentru a 
rezolva această problemă - din nou, fără niciun efect45. 

Totuşi, când se adresau publicului, cei care se ocupau de 
românizare încercau să prezinte o imagine mai bună. Conform 
datelor furnizate de ministrul Muncii, Constantin Dănulescu, 
ziarului Timpul în iunie 1943, dintr-un total de 28.225 de angajaţi 
evrei (21.394 de salariaţi şi 6.831 de angajaţi cu ora) din 
întreprinderile româneşti la 16 noiembrie 1940, până la 1 martie 
1943 rămăseseră doar 6.506 evrei (5.199 de salariaţi şi 1.307 de 
angajaţi cu ora), adică 21.718 evrei fuseseră concediaţi. 

Nu există o explicaţie a discrepanţei dintre cifre şi nici nu 
putem să aflăm care erau corecte şi care nu (deşi am putea bănui 
că documentele confidenţiale sunt surse de informaţii mai de 
încredere decât declaraţiile publice). Dar indiferent de poziţia 
guvernului, această politică a cauzat privaţiuni materiale grave şi o 
disperare profundă miilor de evrei români concediaţi şi familiilor 
lor46. Fiind concediaţi fără niciun alt motiv în afară de etnicitatea 
proprie şi neavând şanse să îşi găsească un alt loc de muncă, aceşti 
oameni nu puteau să obţină nici măcar compensaţiile băneşti la 
care alţi angajaţi aveau dreptul, din cauză că legea prevedea un 
prag foarte scăzut al plăţilor pe care patronii le puteau acorda 
totuşi evreilor (fără a fi obligaţi), chiar dacă ar fi vrut. Fără niciun 
mijloc de a-şi întreţine familiile, evreii concediaţi au fost 
transformați rapid dintr-o forţă de muncă productivă într-o povară 
pentru comunitatea evreiască, care trebuia să îi sprijine, şi în cele 
din urmă pentru întreaga ţară. Singurul răspuns la această dilemă 
autoimpusă era, din punctul de vedere al conducătorilor, 
eliminarea grabnică a evreilor din România. Astfel, românizarea 
nu crea doar condiţiile pentru „purificarea” României de evrei, ci o 
făcea şi inevitabilă, în cazul în care politica rămânea neschimbată. 


Alţi etnici „străini” 


Evreii au fost principala ţintă a românizării, dar nu singura. 
Idealul românizării era expulzarea din economia naţională a 
tuturor celor care nu erau de etnie română. Dar, spre deosebire de 
evrei, toate sau majoritatea celorlalte minorităţi se aflau sub 
protecţia statelor „lor”. Etnicii germani şi italieni erau practic de 
neatins. Etnicii ungari şi bulgari, ale căror ţări erau aliaţii 
Germaniei, se aflau într-o situaţie mai puţin favorabilă, dar erau 
totuşi sub protecţia puterilor Axei. Nici măcar etnicii greci, sârbi, 
croaţi, ruşi şi alţii asemenea, ale căror ţări erau duşmanii puterilor 
Axei, nu erau la fel de vulnerabili ca evreii, deoarece guvernul 
credea că după război ţările acestora urmau să aibă un cuvânt de 
spus pe scena internaţională, chiar dacă erau înfrânte în război. 
Soluţia practică era românizarea directă a proprietăţilor şi 
locurilor de muncă ale evreilor, pe baza unor legi speciale, 
discriminându-i în acelaşi timp şi expulzându-i în cele din urmă pe 
toţi ceilalţi etnici „străini” în secret, prin ordine confidenţiale şi 
instrucţiuni administrative. 

Într-un raport informativ din iulie 1942, directorul 
Departamentului  Organizaţiilor Profesionale din Comerţ şi 
Industrie al Ministerului Economiei Naţionale a opinat că, deşi 
după înfiinţarea SSSRCI misiunea de a implementa românizarea a 
fost preluată de la Ministerul Economiei Naţionale şi transferată 
acestei instituţii, ministerul nu putea rămâne în afara luptei 
istorice pentru restaurarea drepturilor naţionale ale românilor47. 
Folosind ca bază juridică Legea nr. 125 din 24 februarie 1941 
privind reglementarea comerţului, ministerul a emis instrucţiuni 
în 17 martie 1941 conform cărora trebuiau respinse toate cererile 
cetăţenilor români de origine etnică evreiască, maghiară, rusă, 
bulgară, armeană, turcă, greacă şi „iugoslavă” referitoare la 
crearea unor întreprinderi comerciale şi industriale noi, 
extinderea sau modificarea domeniului lor de activitate, 
schimbarea sediului şi aşa mai departe. Directorul a afirmat că 
această politică a fost implementată „temeinic” şi a descris detaliat 
modul în care diverşi proprietari de întreprinderi „străini” au fost 
obligaţi să semneze acorduri de asociere cu etnici români şi în care 
statutele revizuite ale întreprinderilor nu erau înregistrate până 
când etnicilor români nu li se acordau drepturi preferenţiale de 
administrare, proprietate şi mai ales moştenire. Raportul insista că 


în acest domeniu sensibil nu se putea publica niciun document şi 
recomanda ca politica să fie urmată ferm în continuare. Directorul 
a concluzionat că astfel ministerul 


a dus o dârză acţiune de românizare a vieţii economice, cu toată 
modestia şi liniştea necesară menţinerii echilibrului economic fără [...] 
a se mărgini la anumite procentagii şi categorii de [cetăţeni] străini, ci 
mergând până acolo încât a introdus restricţiuni chiar în ceeace 
priveşte anumite categorii de minoritari48. 


Ceea ce directorul numea „modestia şi liniştea” poate fi 
considerat mai curând „perfidia şi falsitatea”, pentru că această 
politică presupunea înşelarea constantă şi sistematică atât a 
publicului român, cât şi a guvernelor străine. Într-adevăr, în 
perioada în care a fost scris raportul, Ministerul Afacerilor Externe 
nega toate acuzaţiile din partea misiunilor diplomatice străine 
conform cărora cetăţenii români de originea etnică respectivă erau 
discriminați sistematic când făceau cereri de eliberare a 
autorizaţiilor pentru desfăşurarea de diverse activităţi economice. 
O asemenea discriminare exista, spunea ministerul, dar numai în 
privinţa evreilor, în timp ce toţi ceilalţi cetăţeni erau trataţi în mod 
egal de stat şi legea nu permitea nicio măsură discriminatorie 
împotriva lor49. 

SSSRCI urma aceeaşi direcţie ca Ministerul Economiei, doar că 
mai lent. În urma recomandării Băncii Naţionale a României ca 
toate cererile de autorizare pentru cumpărarea de acţiuni de către 
cetăţenii străini să fie refuzate, SSSRCI a început să respingă 
constant asemenea cereri pentru toţi cetăţenii maghiari şi bulgari 
(deşi le aproba în cazul germanilor şi italienilor) şi să-i 
discrimineze pe membrii minorităţii armene, care în acest caz 
straniu erau trataţi precum cetăţenii naţiunilor duşmane50. La 
scurt timp după numirea lui Dragoş la conducerea SSSRCI, 
Subsecretariatul a început să colecteze date despre originea etnică 
a tuturor proprietarilor de întreprinderi comerciale şi industriale 
din ţară (până atunci, SSSRCI colectase date doar despre cetăţenia 
proprietarului)51. În raportul său de activitate din august 1942, 
Dragoş a făcut referire la datele statistice despre originea etnică a 


proprietarilor de întreprinderi comerciale şi industriale din ţară, 
ce erau „atât de utile acţiunii ce întreprindem şi mai avem de 
întreprins”, dar al cărei conţinut nu putea fi dezvăluit la acel 
moments52. 

Colectarea acestor date a continuat şi s-a încheiat în august 
1943. Conform acestor statistici, valoarea totală a întreprinderilor 
comerciale şi industriale din România de la acea dată era de 
76.521.557.414 lei, din care 37.401.565.462 de lei, adică mai puţin 
de jumătate, aparţineau etnicilor români53! Este uşor de imaginat 
disperarea naţionaliştilor români la aflarea acestor cifre: după trei 
ani de regim dictatorial declarat dedicat românizării totale a 
economiei naţionale, într-un context internaţional extraordinar de 
propice — aşa cum considerau naționaliștii - pentru experimentele 
lor, țelul era la fel de îndepărtat ca oricând. 

Încercările de a duce românizarea dincolo de limitele 
„problemei evreieşti” şi de a o extinde asupra tuturor cetăţenilor 
români de altă etnie au creat o nouă problemă pentru decidenţii 
politici din România: trebuiau stabilite criteriile de definire a 
etnicităţii româneşti. Problema era gravă mai ales deoarece 
proprietăţile care aparținuseră evreilor expropriaţi (bunuri 
imobiliare din zonele rurale şi urbane, întreprinderile din 
industria de prelucrare a alimentelor şi a lemnului) urmau să le fie 
date în administrare doar etnicilor români54. Prin urmare, toţi 
participanţii la licitaţiile publice erau obligaţi să prezinte 
certificate de origine etnică ce trebuiau emise de autorităţile locale. 
Totuşi, natura unor astfel de documente şi criteriile de stabilire a 
etnicităţii nu erau determinate prin lege55. 

Deşi încă din 20 martie 1941 Ministerul de Justiţie a raportat că 
lucra la un proiect de lege care urma să cuprindă criterii clare ale 
etnicităţii române, s-a confruntat cu obstacole insurmontabile56. O 
broşură intitulată „Originea etnică”, publicată în 1941 de Eugen 
Dimitrie Petit, consilier la Înalta Curte de Casaţie din Bucureşti, 
care este posibil să fi fost implicat în redactarea acestui proiect de 
lege, prezintă o imagine clară a felului de dificultăţi cu care s-au 
confruntat juriştii şi legiuitorii români atunci când s-au ocupat de 
această problemă. Petit a început prin a afirma că de atunci înainte 
originea etnică avea să fie un laitmotiv al legislaţiei româneşti şi că 
etnicitatea era o „realitate fiziologică”. Apoi a recunoscut că, deşi 


iniţial problema i se păruse foarte simplă, a ajuns la concluzia că 
era de fapt foarte dificilă57. În primul rând, românii nu erau o 
„rasă pură”, ci mai curând un amestec de daci, romani şi slavi 
(Petit l-a citat în acest sens pe Constantin C. Giurescu). Prin urmare, 
„de origine etnică română este acela în venele căruia curge 
amestecul de sânge daco-romano-slavic, cu preponderența 
primelor două”58. Aşa stând lucrurile, un individ născut dintr-un 
părinte etnic român şi unul, de pildă, francez (cum se poate să fi 
fost cazul lui Petit însuşi, judecând după numele său de familie) 
sau italian - şi aceştia descendenţi ai romanilor — era tot etnic 
român, iar un individ născut dintr-un etnic slav şi un etnic român 
era de asemenea de origine etnică română. Nici măcar un adaos de 
„sânge” tătar sau grec nu descalifica de la statutul de etnic român, 
deoarece mulţi boieri români avuseseră origini tătare sau grecești, 
ceea ce nu îi împiedicase să contribuie la progresul naţiunii 
române. Singurii cetăţeni români de altă etnie erau cei care aveau 
adaosul de sânge evreiesc sau maghiar. Dar cum se poate detecta 
un asemenea adaos? Numele de familie nu erau de mare ajutor, 
deoarece se ştia că mulţi cetăţeni români de altă etnie decât cea 
română îşi schimbaseră numele, iar unii etnici români aveau 
nume cu rezonanţă neromânească. În plus, înregistrarea 
sistematică a stării civile se introdusese în România abia în 1865, 
ceea ce făcea practic imposibilă alcătuirea genealogiilor 
îndelungate. Deşi Petit încerca să susțină că problema se putea 
totuşi rezolva, a recomandat doar ca persoanei care insista să îşi 
probeze etnia română să i se permită să folosească „toate dovezile” 
de care dispunea, iar procurorii să fie obligaţi „să cerceteze toate 
denunţurile” contra persoanelor bănuite de falsificarea 
certificatului de apartenenţă la etnia românăs59. 


În aproximativ aceeaşi perioadă în care juriştii români 
dezbăteau asupra modului de legiferare a criteriilor de etnicitate, 
antropologii români ajungeau la concluzia că sângele nu conţinea 
un răspuns la întrebarea referitoare la diferenţa dintre „substanţa 
etnică” românească şi cea a vecinilor românilor. În particular, 
Alexandru Manuilă, fiul lui Sabin Manuilă, iniţiase cercetarea 
serologică în România, după ce studiase această metodologie la 
Geneva sub îndrumarea lui Eugene Pittard, antropolog de renume 


mondial care făcuse cercetări rasiale în România la începutul 
secolului XX60. Descoperirile lui Alexandru Manuilă i-au dezamăgit 
profund pe naţionaliştii şi eugeniştii români: acesta a concluzionat 
că nu există nicio diferenţă între compoziţia sângelui etnicilor 
români şi cea a vecinilor balcanici ai României. Asemenea tuturor 
celorlalte popoare balcanice, românii se trăgeau din pelasgi 
(populaţia pregrecească a peninsulei), traci şi iliri, iar amestecul de 
sânge roman din vinele lor era nesemnificativ. Diferenţele dintre 
români şi vecinii lor erau culturale, nu biologice, a concluzionat 
Alexandru Manuilă61. Acest punct de vedere a fost respins în 
revista Geopolitica şi geoistoria, publicată în 1941-1944 de un grup 
de intelectuali de dreapta, printre care şi Sabin Manuilă. „Cum 
adică”, îl întreba indignat un critic semnat I.C. (probabil Ion Conea, 
un alt membru al consiliului editorial) pe tânărul cercetător, 
„suntem spiritualiceşte latini, dar somaticeşte balcanici? Trupul 
rămâne acelaşi, dar spiritul se schimbă (mereu) prin împrumut”62. 
Totuşi, respingerea descoperirilor lui Alexandru Manuilă ca fiind 
nişte inepţii nu a ajutat la soluţionarea problemelor practice de 
identificare şi certificare a etnicităţii indivizilor. 

În plus, existau şi dificultăţi politice. Când Ion Antonescu şi-a 
dat seama că Berlinul putea percepe adoptarea unei legi privind 
etnicitatea românească drept o încercare de a-i lipsi pe cetăţenii 
români etnici germani de egalitatea în faţa legii cu etnicii români, 
a ordonat suspendarea lucrului la proiectul de lege. „N-am nevoie 
să mă cert cu Berlinul”, a spus63. Şi astfel, emiterea certificatelor de 
etnie a rămas în întregime la latitudinea unor oficiali de rang 
inferior care nu erau ghidaţi de niciun fel de cadru juridic. 
Inevitabil, arbitrarul domnea. Uneori lipsa de politeţe era 
considerată o dovadă suplimentară a faptului că un anumit 
„străin” etnic merita să fie printre primii expulzați din economia 
naţională, aşa cum s-a întâmplat cu proprietarul de etnie greacă al 
unui magazin din Bucureşti, care a fost nepoliticos cu un inspector 
pentru românizare în februarie 1942, după părerea acestuia. 
Dragoş a recomandat „scoaterea” imediată a acestei persoane din 
domeniul său de activitate64. Altfel spus, Dragoş era de acord cu 
inspectorul său, considerând că lipsa de respect faţă de un agent al 
statului era o circumstanţă agravantă a „infracţiunii” iniţiale: 
aceea de a fi un mic comerciant, fără a fi de etnie română. 


| 


Românizarea în „provinciile mode 


În Basarabia şi Bucovina, românizarea a evoluat într-o direcţie 
foarte diferită. Trebuie remarcat faptul că înainte de asasinatele în 
masă şi deportarea evreilor o altă minoritate — etnicii germani - a 
fost evacuată din provincii. Împreună cu etnicii germani 
„repatriaţi” din sudul Bucovinei în toamna anului 1940 (vezi 
capitolul 6) conform unei convenţii germano-române, cu două luni 
înainte 93.500 de etnici germani din Basarabia şi 42.400 din 
Bucovina au fost „repatriaţi” în Reich, potrivit unui acord special 
semnat între sovietici şi germani65. Evacuarea etnicilor germani şi 
„scoaterea” violentă a evreilor, adică eliminarea a două grupuri 
etnice, cele mai dinamice şi mai „avansate” din punct de vedere 
economic, au creat — sau cel puţin aşa considerau autorităţile — o 
situaţie ideală pentru românizarea economiei locale. În Basarabia, 
de exemplu, procentul de etnici români din rândul proprietarilor şi 
personalului din întreprinderile comerciale a crescut de la 16% în 
1940 la 91,55% în februarie 1942. Această creştere însemna că până 
în 1942 nu doar germanii şi evreii fuseseră excluşi din comerţul şi 
industria provinciei, ci au fost expulzați şi majoritatea membrilor 
altor minorităţi - ucraineni, ruşi, bulgari şi găgăuzi, 31,3% din 
totalul populaţiei provinciei, conform recensământului efectuat de 
Institutul Central de Statistică în august 194166. Totuşi, elita 
conducătoare nu era mulţumită cu un astfel de „progres” 
extraordinar şi îşi propunea eliminarea completă a tuturor 
cetăţenilor români de altă etnie67. 

În 1942, guvernul a iniţiat o legislaţie care avea să interzică 
explicit activitatea din comerţ şi industrie din provincii pentru toţi 
românii de altă etnie. Deşi acest proiect de lege a fost aprobat de 
Ministerul Muncii, nu a ajuns niciodată în codul de legi6s8. Totuşi, 
autorităţile din provincii au continuat să folosească decrete 
administrative şi ordine verbale pentru a atinge acest obiectiv. Una 
dintre primele măsuri luate de Voiculescu după numirea sa în 
funcţia de guvernator a fost să emită Ordonanţa nr. 9, prin care 
toate licenţele de angajare în activităţi comerciale şi industriale 
emise înainte de 28 iunie 1940 erau declarate nule. Puțin mai 
târziu, toate licenţele emise înainte de 31 decembrie 1941 au fost 


anulate şi s-a început eliberarea altora noi. În fiecare dintre aceste 
etape românii de altă etnie au fost discriminați, chiar dacă 
regulamentele publicate nu menţionează niciodată originea etnică 
română drept o condiţie pentru a beneficia de licenţăso. În urma 
eforturilor neîncetate ale administraţiei basarabene, în august 
1943 procentul de etnici români din rândul proprietarilor şi 
angajaţilor atingea maximul istoric de 99,01%70. Acest „progres” a 
fost dificil de realizat mai ales în sudul Basarabiei, unde în multe 
sate doar notarii şi învățătorii erau de etnie română. dat fiind 
statutul lor de funcţionari publici, nu erau în drept să se implice în 
comerţ. Totuşi, soluţia recomandată de administraţia provinciei nu 
a fost relaxarea interdicţiilor aplicate localnicilor de altă etnie 
decât cea română pentru a le permite să devină comercianţi, ci 
autorizarea învăţătorilor şi notarilor să fie în acelaşi timp 
comercianţi, ca excepţie de la regula generală71. 

Deşi nu au ieşit la iveală date statistice comparabile pentru 
Bucovina, aceeaşi politică de expulzare sistematică din economia 
locală a locuitorilor de altă etnie- în principal ucraineni în 
Bucovina - a fost în mod cert pusă în aplicare şi aici, cel puţin până 
la numirea generalului Alexandru Dragalina ca guvernator. 
Această politică a fost invariabil sursa plângerilor înaintate 
germanilor de liderii ucraineni locali. Drept răspuns la aceste 
plângeri, guvernatorul Calotescu afirma la 24 octombrie 1941 că 
„îndepărtarea ucrainenilor dela comerţ, industrie etc., aceasta nu 
formează [...] o prigoană, ci, după cum este şi natural, dacă se 
urmăreşte a se face românizare, apoi ea trebuie făcută în primul 
rând cu românii”72. 

La fel ca în restul României, fostele proprietăţi ale evreilor din 
provincii au fost concesionate doar etnicilor români — fie în urma 
unor licitaţii publice, fie, mai adesea, printr-o decizie a 
administraţiei locale. În Basarabia era necesară o recomandare de 
la poliţie cu privire la comportamentul pretendentului în timpul 
sovieticilor şi, în general, la siguranţa pe care o oferea din punct de 
vedere politic. Până şi o aluzie vagă şi imposibil de verificat a unui 
ofiţer de poliţie conform căreia „nu s-a constatat [...] că [persoana 
respectivă] s-ar fi manifestat în viu grai ostil statului român, însă 
din informaţiuni ar nutri idei anticomuniste” sau „ca sentimente 
româneşti lasă de dorit” era suficientă pentru a-i nega privilegiul 


de a dobândi asemenea trofee la care în realitate nu aveau acces 
decât etnicii români loiali73. Concesionarea acestor proprietăţi nu 
a adus totuşi fluxurile de venit anticipate la bugetul public 
deoarece autorităţile se confruntau constant cu probleme de 
colectare74. Nici măcar confiscarea bunurilor de la evreii 
deportaţi, care trecuseră Nistrul, precum şi a altor bunuri mobile 
evreieşti „părăsite” de ei în casele lor nu a dat rezultatul scontat. 
După cum sublinia clar în raportul său de la sfârşitul lui noiembrie 
1941 sublocotenentul Ioan Smegner, însărcinat cu inventarierea 
bunurilor confiscate de la evrei la punctul de control Otaci, toate 
aceste bunuri- „câteva zeci de vagoane”- erau păstrate „în 
condiţii improprii conservării lor”, au fost umede, „în stare de 
putrefacție” şi „supuse deteriorării”75. Când, în decembrie 1943, 
administraţia din Bucovina a încheiat inspecția privind 
gestionarea bunurilor „provenite de la evrei”, a folosit aceleaşi 
cuvinte şi unele mai dure: bunuri „de miliarde, devastate, imobile 
deteriorate”, proprietăţi date în chirie „care nu se mai pot folosi” şi 
aşa mai departe. 

Hotărârea obsesivă de a româniza complet industria şi 
comerţul din Basarabia a fost un obstacol serios în calea renaşterii 
economiei din provincie. Ca de obicei, pur şi simplu nu existau 
suficienţi etnici români instruiți şi toate eforturile de a-i instrui nu 
au dat rezultatele scontate. De exemplu, guvernul a ordonat 
INCOOP să înfiinţeze şcoli comerciale pentru etnicii români, dar 
până în august 1943 doar 423 de elevi erau înscrişi la acestea — 
mult prea puţini pentru întreaga Basarabie. Încercările de a atrage 
comercianţi, meşteşugari şi antreprenori etnici români din restul 
țării pentru a-şi deschide afaceri în Basarabia au avut de asemenea 
rezultate slabe77. Politica de concesionare a întreprinderilor 
industriale — foste proprietăţi ale evreilor sau germanilor — către 
etnicii români a produs dezamăgire: în august 1943 existau 614 
întreprinderi industriale funcţionale în Basarabia, dintre care 263 
fuseseră oferite spre concesionare prin licitaţii publice, dar numai 
125 concesionate efectiv, ceea ce însemna că majoritatea 
întreprinderilor industriale erau încă gestionate de autorităţile 
locale — situaţie pe care guvernul încerca cu disperare să o evite”. 
Băncile româneşti, inclusiv instituţiile specializate create pentru 
finanţarea  românizării, acordau extrem de greu credite 


concesionarilor fostelor proprietăţi evreieşti sau germane, 
deoarece nu le puteau ipoteca. În pofida recomandărilor 
imperative ale Conducătorului la adresa băncilor, Basarabia 
rămânea în urma celorlalte provincii în privinţa acordării de 
împrumuturi pentru românizare?79. 

Dar cel mai mare eşec al administraţiilor din provincii a fost 
politica lor faţă de fostele proprietăţi ale evreilor şi germanilor din 
zonele rurale, adică terenurile arabile, păşunile şi casele adiacente. 
De obicei, autorităţile contabilizau aceste proprietăţi împreună cu 
bunurile oamenilor deportaţi de sovietici chiar în ajunul atacului 
germano-român. În Basarabia se înregistrau 17.000-22.000 de 
asemenea victime ale represiunii sovietice şi 3.600-6.000 în nordul 
Bucovinei. Din cauză că familii întregi fuseseră deportate, 
proprietăţile lor rămăseseră neocupateao. La sfârşitul anului 1942, 
în Bucovina existau 35.185 de hectare de teren arabil „liber” şi 
11.759 de case nelocuite în mediul ruralsı. În Basarabia, la 
aproximativ aceeaşi dată, existau 399.677,5 hectare de teren arabil 
„liber” şi 61.030 de case nelocuites2. 

Colonizarea acestor proprietăţi cu ţărani români avizi de 
pământ nu ar fi trebuit să prezinte dificultăţi. Trebuie amintit în 
acest context că în aceeaşi perioadă în România existau 
aproximativ 12.500 de familii de etnici români din sudul 
Dobrogei- care nu puteau fi instalaţi în nordul provinciei din 
cauză că nu exista teren arabil- şi aproximativ 140.000 de 
refugiaţi transilvăneni, majoritatea fermieri. Mulţi dintre aceşti 
oameni ar fi vrut să primească pământ în Basarabia şi Bucovina ca 
să se aşeze aici pentru totdeauna83. Totuşi, guvernul s-a opus 
presiunii de a începe colonizarea provinciilor până când a fost 
prea târziu. 

La 25 iunie 1941, Mihai Antonescu a ordonat SSSRCI să 
întocmească planuri de colonizare a Basarabiei şi Bucovinei cu 
refugiații din sudul Dobrogei şi nordul Transilvaniei, dar la 5 
septembrie 1941 Ion Antonescu a anulat această decizie şi a 
suspendat colonizarea celor două provincii pe o perioadă 
nedeterminată. Au existat două motive pentru această schimbare 
de situaţie: în primul rând, dictatorul le promisese deja soldaţilor 
decoraţi în războiul în curs că vor primi loturi mari de teren în 
Basarabia şi Bucovina şi, deoarece nu ştia cât de mult avea să 


dureze războiul şi câţi soldaţi va decora până la final, a decis să 
aştepte sfârşitul ostilităţilor. În al doilea rând, prevedea 
deportarea - din nou, probabil la sfârşitul războiului- a tuturor 
minorităţilor naţionale din Basarabia, Bucovina şi, poate într-un 
viitor mai îndepărtat, din Transilvania, pentru a transforma 
provinciile într-un „absolut, un tot omogen românesc”. Colonizarea 
provinciilor avea să înceapă cu adevărat numai după încheierea 
acestei operaţiuni4. 

Într-adevăr, în martie 1942, posibil sub influenţa unui torent de 
cereri din partea românilor neîmproprietăriţi din sudul Dobrogei, 
Antonescu a dispus începerea colonizării provinciilor, dar în mai 
1942 punerea în aplicare a politicii a fost oprită din nou, iar 
ulterior nu au mai avut loc alte colonizări în Basarabia şi 
Bucovinas5. În august 1943, în Bucovina existau 543 de ţărani 
colonişti şi 122 de comercianţi colonişti împreună cu familiile lor 
din sudul Dobrogei, iar în sudul Basarabiei 1.235 de familii de 
țărani colonişti. Aceşti oameni au fost aduşi în provincii de 
autorităţi; în plus, „numeroşi plugari” au venit fără autorizaţii sau 
cu autorizaţii false; în august 1942, 172 de asemenea familii se 
stabiliseră în Basarabia. Tuturor acestor oameni, indiferent dacă 
fuseseră aduşi de autorităţi sau veniseră din proprie iniţiativă, le- 
au fost date în arendă foste proprietăţi ale evreilor sau 
germanilor. 

Decizia de a suspenda colonizarea pe fostele proprietăţi 
evreieşti şi germane a avut consecinţe dezastruoase. Proprietăţile 
nepăzite au fost prădate de sătenii din împrejurimi. O comisie 
guvernamentală care a monitorizat proprietăţile în sudul 
Basarabiei în octombrie 1942 a descoperit că doar 15% dintre 
acestea mai puteau fi folosite şi a estimat că erau necesare 10.000 
de vagoane cu diverse materiale pentru a le restaura pe celelalte. 
Deşi membrii comisiei au pus devastarea pe seama Armatei Roşii şi 
a „evreilor”, cu siguranţă ştiau care era adevărul. Printre soluţiile 
propuse s-au numărat înfiinţarea unui corp de gardieni pentru 
protejarea proprietăţilor şi chiar introducerea pedepsei cu 
moartea pentru prădarea acestoras7. Prima propunere a fost pusă 
în practică la un cost atât de mare, încât a mărit substanţial 
deficitul bugetar al provinciei care a trebuit acoperit prin subvenţii 
suplimentare de la Bucureşti. Mai grav, rezultatele au fost 


neglijabilesa. La sfârşitul lunii februarie sau la începutul lunii 
martie 1943, Calotescu, guvernatorul Bucovinei, şi Voiculescu, 
guvernatorul Basarabiei, au fost demişi din funcţie, după ce au fost 
acuzaţi de proasta gestionare a proprietăţilor „libere”. În ziua de 
13 mai a aceluiaşi an, când Consiliul de Miniştri a discutat 
propunerea guvernatorilor nou-numiţi în funcţie de a creşte 
substanţial numărul paznicilor, Antonescu a mormăit că şi poliţia 
trebuia supravegheată: „Vezi ce s-a întâmplat sub Voiculescu şi 
Calotescu: paznicii furau”89. 

S-au făcut măsurători şi calcule ale proprietăţilor „libere” ca să 
se găsească o soluţie pentru a le distribui viitorilor colonişti, 
concomitent cu planurile de evacuare finală din provincii a tuturor 
persoanelor de altă etnie decât cea română. Încă din august 1941, 
Institutul Central de Statistică a efectuat un studiu detaliat al 
Basarabiei şi Bucovinei, acordând atenţie mai ales minorităţilor şi 
proprietăţilor acestora. Caracterul datelor colectate nu lăsa loc de 
interpretări privind legătura lor cu „purificarea” iminentă a 
teritoriului90. La sfârşitul lunii aprilie sau la începutul lunii mai 
1942, apoi în noiembrie 1942, dictatorul a însărcinat Ministerul 
Afacerilor Interne şi SSSRCI să facă un plan pentru „evacuarea” 
nonromânilor din sudul Basarabiei şi recolonizarea regiunii cu 
„elemente româneşti”91. În 2 decembrie 1942, Dragoş a prezentat 
un set de documente ce constituiau un adevărat plan elaborat 
pentru epurarea etnică totală a Basarabiei şi Bucovinei şi pentru 
colonizarea celor două provincii cu cei mai de încredere etnici 
români, veteranii de război decoraţi având întâietate (găsiţi o 
analiză detaliată a acestui plan în capitolul 17)92. 

Guvernul român testa sentimentele de la Berlin privind 
posibilitatea unei expulzări masive a ucrainenilor din provinciile 
sale de est încă din noiembrie 1941 şi, în 16 decembrie, Mihai 
Antonescu le-a comunicat miniştrilor că după discuţiile cu Hitler a 
ajuns la concluzia că, „în orice caz, Statul Român nu are nici o 
limitaţiune în ceea ce priveşte politica pe care vrea să o facă cu 
elemente alogene de pe teritoriul său” (se referea în principal la 
ucraineni)93. În provincii, faptul că se pregăteau noi deportări, de 
această dată ale minorităţilor etnice neevreieşti, era un secret ştiut 
de toţi. De exemplu, în iunie 1942, trupele de frontieră au raportat 
că în nordul Bucovinei ucrainenii se aşteptau să fie deportaţi 


curând din provincie şi în aproximativ aceeaşi perioadă poliţia 
secretă a consemnat un zvon similar în rândul minorităţilor din 
Basarabia94. În decembrie 1942, directorul Românizării din 
Chişinău a afirmat că „problema evreească fiind rezolvată [...] 
rămâne de rezolvat problema celorlalte minorităţi”95. 

Un grup de oameni de origine slavă, aproximativ 10.000 de 
familii de ţărani ucraineni şi polonezi, majoritatea din Galiţia de 
Est, precum şi un număr mai mic de colonişti din sudul şi estul 
Ucrainei, au fost trataţi de autorităţile române cu o severitate 
aparte. Ei au fost instalaţi de autorităţile sovietice pe foste 
proprietăţi ale germanilor în sudul Basarabiei, la începutul anului 
194196. Imediat după întoarcerea românilor, aceşti oameni şi-au 
exprimat dorinţa de a se întoarce în ţările lor natale. În toamna 
anului 1941 unii dintre ei au ajuns în Transnistria, dar germanii nu 
le-au permis să călătorească spre Comisariatul german al Ucrainei 
(Reichskommissariat Ukraine) şi nici spre Guvernământul General 
(Polonia ocupată de Germania nazistă), suspectând că sunt 
„nedemni de încredere din punct de vedere politic” (politisch 
unverlăsslich, citat în germană în nota Preşedinţiei Consiliului de 
Miniştri). Deoarece toate încercările ulterioare ale românilor, care 
le-au interzis acestor suflete nefericite să se întoarcă în Basarabia, 
să obţină permisiunea germanilor de a se întoarce în ţările lor 
natale s-au soldat cu eşec, trăiau în „cea mai neagră mizerie”97. În 
primăvara anului 1942, conducerea Basarabiei a cerut 
permisiunea de la Bucureşti să „evacueze” toţi polonezii şi 
ucrainenii în Transnistria şi să îi interneze în ghetouri şi lagăre de 
concentrare pentru a fi folosiţi la muncă forţată. În septembrie 
1942, conducerea provinciei raporta: „Coloniştii [...] aşezaţi de 
sovietele [...] o parte s-au retras cu bolşevici, iar cei ce au rămas au 
fost trimişi în Transnistria, spre locurile lor de baştină”99. 
Informaţia nu era pe deplin corectă însă, deoarece în februarie 
1943 aproximativ 10.000 de polonezi se aflau încă în Basarabia. La 
această dată, conducerea basarabeană a informat Bucureştiul că 
polonezii, „după ce au vândut tot ce aveau”, trăiau în „completă 
delăsare din punct de vedere higienic, fiind lipsiţi complet de 
alimente şi lucruri de primă necesitate”100. Abia în martie 1943 Ion 
Antonescu le-a permis în cele din urmă polonezilor să rămână în 
Basarabia şi a ordonat „să li se dea posibilitatea să trăiască [...] în 


condiţii omeneşti”101. 

Nu este dificil de identificat motivul pentru care planul de 
deportare a tuturor persoanelor de altă etnie decât cea română din 
Basarabia şi Bucovina nu a fost pus niciodată în practică (cu 
excepţia evreilor). După cum se exprima însuşi Antonescu la 6 
septembrie 1941, deportarea ucrainenilor din Basarabia şi 
Bucovina era „o chestiune de oportunitate politică şi până acum nu 
am ajuns încă la o situaţie”102. Din fericire pentru potenţialele 
victime, momentul pe care îl aştepta nu a sosit niciodată şi 
avertismentul său a rămas doar o amintire a tragediilor care s-ar fi 
putut întâmpla, dar care nu s-au întâmplat niciodată. 


Capitolul 14 


Deportarea romilor 


Romii ca alteri ai românilor 


Romii au fost o altă minoritate, după bulgari şi evrei, parţial 
epurată din România în timpul lui Ion Antonescu. Ar putea părea 
surprinzător deoarece, spre deosebire de practic toate celelalte 
minorităţi şi în special de evrei, romii nu erau consideraţi „mai 
dezvoltați” decât etnicii români. Dacă una dintre raţiunile din 
spatele ideii de purificare etnică totală a României a fost 
îndepărtarea „străinilor” care ar fi exploatat națiunea română şi ar 
fi împiedicat progresul etnicilor români în profesii şi, în general, în 
economia naţională, atunci o asemenea rațiune nu funcţiona şi în 
cazul romilor, care erau, cu puţine excepţii, pătura socială cea mai 
săracă, cea mai năpăstuită şi în general cea mai dispreţuită din 
societatea românească. De asemenea, prezenţa romilor pe 
teritoriul României nu putea fi considerată o ameninţare la 
securitatea ţării: nu aveau o „patrie externă”1 căreia i-ar fi putut fi 
utilă prezenţa lor, ca pretext pentru revendicări teritoriale 
împotriva României. 

Mai mult decât atât, după cum observa Viorel Achim, cel mai 
important istoric român care a studiat recent istoria romilor din 
România, în perioada interbelică romii nu făceau obiectul unui 
atac sistematic din partea presei naţionaliste sau a partidelor şi 
nici nu constituiau o preocupare a guvernelor României ale 
vremii2. Totuşi, cu toate că romii erau în general invizibili în 
România interbelică, atitudinea faţă de ei era una negativă. 

Trebuie notat în acest context că de la apariţia romilor pe 
teritoriile româneşti la sfârşitul secolului al XIV-lea şi până la 


mijlocul secolului al XIX-lea, ei au fost sclavii statului, ai 
mănăstirilor sau ai boierilor români3. Nici după emanciparea lor 
(fără a li se acorda pământ sau alte proprietăţi) nu au devenit de 
fapt cetăţeni cu drepturi depline, ci au fost consideraţi un corp 
străin tolerat de națiunea română binevoitoare4. În timpul 
reformei agrare de după Primul Război Mondial, romilor li s-a dat 
pământ numai în cazuri rare, deoarece foarte puţini dintre ei se 
înregistraseră ca membri ai comunităţilor săteşti (această 
înregistrare era o condiţie sine qua non pentru a primi pământ). 
Chiar şi romii care au primit pământ în timpul reformei l-au 
vândut rapid în multe cazuri deoarece, conform lui Achim, 
„cultivarea pământului nu era ocupaţia lor preferată”. La 
începutul celui de-al Doilea Război Mondial, majoritatea romilor 
locuiau în cartiere ţigăneşti în oraşele sau la marginea satelor 
româneşti. Romii îşi câştigau existenţa oferind servicii valoroase 
pentru economia agrară tradiţională, în special în localităţile 
izolate aflate la mare distanţă de pieţe, unde ţăranii puteau găsi 
produse mai bune şi mai ieftine. Ţăranii care nu aveau acces la 
pieţe se puteau baza pe romi ca producători de vase şi linguri din 
lemn, unelte agricole din fier şi alte produse în fierării 
preindustriale tradiţionale şi în ateliere ambulante. Uneori se 
specializau în comerţul cu amănuntul şi în anumite meşteşuguri ce 
nu erau de regulă considerate „tipic ţigăneşti”, precum creşterea 
porcilor în satul transilvănean Şanţ”. Femeile îşi ofereau serviciile 
ca ajutoare pentru casnicele românce şi erau considerate o forţă de 
muncă ieftină, mai ales în situaţii neprevăzute. De asemenea, larg 
răspândite erau practici precum ghicirea viitorului, cerşetoria şi 
furtişagul, care nu sunt considerate un păcat în cultura tradiţională 
a romilor, dacă sunt făcute pentru întreţinerea familiei şi fără 
lăcomie excesivăs. 

Nu era imposibil ca romii să fie asimilați treptat în cultura 
dominantă a comunităţilor sedentare în care trăiau. Conform 
recensământului din 1930, doar 37,2% dintre toţi cei înregistraţi ca 
romi au indicat „limba țigănească” drept limba maternă, iar două 
treimi dintre ei vorbeau româna, maghiara (în localităţile în care 
predomina această etnie) sau altă limbă decât cea maternăo. 
Conform sociologului Aurel Boia, care a sintetizat cercetările 
studenţilor lui Gusti din satul transilvănean Şanţ, unii romi au 


dobândit o avere modestă după emancipare, au renunţat la 
caracteristicile culturii lor tradiţionale şi chiar la identitatea lor, 
rupând legăturile cu comunitatea părinţilor lor şi afirmând că sunt 
români. S-au înregistrat cazuri de căsătorii interetnice facilitate de 
lipsa diferenţelor religioase dintre romi şi etnia majoritară din 
comunitatea în care locuiau; copiii rezultați din asemenea căsătorii 
erau consideraţi de regulă membrii ai etniei majoritare. 

Boia a lăudat asimilarea romilor în cultura română şi chiar a 
echivalat-o cu modernizarea ţării şi în special a comunităţii 
romilor. Dar ceea ce pentru Boia şi alţi români cu orientare 
liberală era un semn de progres pentru românii mai naţionalişti 
era un blestem. Secole îndelungate de sclavie a romilor au facilitat 
crearea în psihicul popular a unui stereotip negativ legat de rom, 
ca fiinţă inferioară pe care etnicii români trebuiau să o ţină la 
distanţă şi sub un control ferm. Acest stereotip era predominant în 
cultura ţăranilor români, după cum o arată clar analiza lui 
Shannon Woodcock asupra folclorului românesc10. De asemenea, o 
anxietate similară legată de starea socială se putea identifica în 
rândul românilor educați. În opinia istoricului român Sorin Mitu, 
de la sfârşitul secolului al XVIII-lea, când românii au început să se 
considere o naţiune etnică distinctă, au trăit cu teama de a nu fi 
percepuți drept națiunea care ocupa poziţia inferioară între 
popoarele învecinate11. Anxietatea extremă a românului legată de 
propriul statut inferior şi-a găsit expresia în evidenţierea 
diferenţelor dintre el şi „ţigan”, un alter „noneuropean” şi 
„necivilizat”. Românii considerau insuportabil refuzul străinilor de 
a vedea prăpastia dintre ei şi romi. De exemplu, George Potra, un 
istoric român care a publicat în 1939 prima monografie extrem de 
utilă asupra istoriei romilor din România, relatând opinia unui 
italian care călătorise în teritoriile româneşti în 1815 conform 
căreia romii alcătuiau o parte considerabilă a populaţiei din 
Valahia şi Moldova, s-a grăbit să îl contrazică explicând că 
procentul romilor din totalul populaţiei era de fapt foarte mic. 
Potra, care nu era un naţionalist şi un inamic fervent al romilor, a 
explicat greşeala italianului sugerând că acesta ar fi putut face 
confuzie între ţăranii români loviți de sărăcie şi epuizați din cauza 
muncii şi romi. Potra dădea astfel de înţeles că românii care nu 
erau loviți de sărăcie şi epuizați din cauza muncii nu puteau fi luaţi 


drept romi12. 

Nu este surprinzător faptul că vecinii României foloseau 
etnonimul rom ca insultă rasială la adresa românilor. De exemplu, 
când căpitanul Andrei N. Ifrim din Divizia 12 a raportat situaţia 
retragerii românilor din Basarabia la sfârşitul lunii iunie 1940, a 
evidenţiat ca un fapt important că „jidanii” dintr-una din 
localităţile prin care treceau au strigat la soldaţii români „Jos 
țiganii!”13. Ion Antonescu a remarcat odată în Consiliul de Miniştri 
că etnicii români din noile provincii (pe care le suspecta de lipsă de 
loialitate faţă de România Mare) nu au apreciat niciodată la 
adevărata sa valoare contribuţia locuitorilor Vechiului Regat la 
marea unire din 1918: pentru ei, observa el, „eram ţigani, buni 
numai să ne vărsăm sângele [în Marele Război] şi să dăm aurul 
nostru [pentru sprijinirea organizaţiilor lor]”14. În interogatoriul la 
care a fost supus înainte de procesul său, Ion Antonescu a afirmat 
că în perioada interbelică Ungaria a reuşit să convingă Europa că 
România era „o ţară de ţigani, oameni care nu ştiu să-şi 
administreze ţara”15. 

Stereotipurile despre romi erau atât de puternice, încât până şi 
celor mai iluminati reprezentanţi ai elitelor româneşti li se părea 
firesc să folosească peiorativele ţigan şi țigănie cu referire la orice 
considerau reprobabil, de pildă un comportament politic, o 
încăpere mizerabilă sau vulgarităţi. Două exemple sunt suficiente 
pentru a ilustra această afirmaţie. loan Hudiţa, unul dintre cei mai 
perspicace şi cu vederi largi politicieni români din epocă, avea 
prejudecăţi puternice împotriva romilor şi folosea în mod obişnuit 
în jurnalul său apelative rasiale romofobe. Hudiţa avea o plăcere 
deosebită să indice caracteristica „ţigănească”- tenul- a 
oponenților săi politici ca explicaţie pentru comportamentul lor 
deranjant. Astfel, în opinia lui Hudiţa, „ţigani” erau Nichifor 
Crainic, liderul colaboraţionist francez Pierre Laval, publicistul 
antisemit Pamfil Şeicaru, Sfat, legionar fanatic şi vecinul lui 
Hudiţa, precum şi Mihail Ghelmegeanu, fost carlist şi transfug din 
PNŢI6. Emil Dorian, medic evreu român şi scriitor, plângându-se în 
jurnalul său de antisemitismul din suburbiile Bucureştiului în care 
lumea „îți trimite prin fereastră toate înjurăturile vulgare 
[antisemite]”, a adăugat melancolic că toate acestea nu făceau 
decât să confirme că „periferia bucureşteană era încă, în multe 


privinţe şi în multe locuri, o ţigănie neschimbată”17. După cum 
vom arăta mai jos, când Dorian a scris aceste rânduri (aprilie 
1943), o mare parte, dacă nu majoritatea romilor din Bucureşti, 
fuseseră deja deportaţi în Transnistria. Făcând referire la romi în 
acest context, Dorian nu sugera neapărat că în suburbii erau prea 
mulţi romi, ci că moravurile oamenilor erau încă prea „ţigăneşti”. 
I-a scăpat ironia faptului că se plângea de josnicia rasismului 
folosind un jargon implicit rasist. 


Protejarea „purității rasei”: ideologia 


Într-un astfel de climat, romii se aflau sub o ameninţare 
permanentă, chiar dacă nu constituiau o preocupare imediată a 
presei şi a politicienilor naţionalişti de dreapta1. În anii 1930 şi în 
timpul războiului, atacul împotriva lor a fost condus de eugeniştii 
români din şcoala lui Iuliu Moldovan, dintre care s-au remarcat în 
special Iordache Făcăoaru şi Petru Râmneanţu, după cum am 
menţionat în capitolul 419. Canalul prin care semnalul lor de 
alarmă a ajuns până la vârful conducerii României a fost Sabin 
Manuilă, a cărui opinie primea atenţia lui Antonescu în tot ceea ce 
ținea de aşa-numita politică a populaţiei, inclusiv „problema 
țigănească”. Probabil că Manuilă a fost autorul luării de poziţie 
prin care se propunea crearea unui Consiliu Naţional pentru 
Politica Populaţiei, aprobată de Antonescu cu entuziasm în 23 mai 
194120. Deşi Antonescu nu a făcut referire la „problema 
țigănească” în nota din rezoluţia pe marginea textului lui Manuilă, 
în textul său acesta a identificat „problema ţiganilor” drept „marea 
problemă rasială a «Românilor». Ei constituesc cel mai numeros 
grup etnic după Români şi în acelaşi timp ei sunt elementul de 
promiscuitate şi disgenie din ţara noastră. Nu s-a făcut nimic 
pentru rezolvarea problemei ţigăneşti”21. 

Afirmația lui Manuilă conform căreia romii erau minoritatea 
cea mai mare din România contravenea datelor din recensământul 
din 1930, dar nu a fost o greşeală neintenţionată. Cu cel puţin alte 
două ocazii Manuilă a explicat de ce, în opinia sa, în ţară existau 


mult mai mulţi romi decât arătau datele recensământului din 
193022. În primul rând, mulţi romi refuzau să îşi dezvăluie 
„adevărata” identitate şi chiar „protestau energic” dacă erau 
identificaţi ca atare23. În al doilea rând, mulţi etnici români, fiind 
conştienţi de conotaţiile negative ale termenului „ţigan”, l-au 
folosit „cu rezerve şi ezitare” când au făcut referire la vecinii lor, 
mai ales dacă aceştia erau asimilați din punct de vedere cultural. 

Pentru Manuilă, acesta era un punct slab ce trăda o lipsă de 
„conştiinţă etnică” din partea românilor care au facilitat eforturile 
romilor de „camuflare sau pierdere a ţiganilor în masa populaţiei 
majoritare”. O asemenea fuziune era un pericol grav deoarece 
romii erau „o primejdie rasială, în măsura în care, în viitor, 
neamul nostru îşi caută să îşi păstreze o substanţă biologică mai 
pură şi tinde conştient la un mai înalt ideal românesc de 
umanitate”. Manuilă se îndrepta evident spre concluzia (pe care 
totuşi nu a explicat-o niciodată) că romii trebuiau segregaţi de 
etnicii români şi, chiar mai bine, scoşi din România. Pentru 
identificarea şi izolarea lor, recomanda „o laborioasă serie de 
cercetări antropologice şi serologice” (la care a adăugat, 
surprinzător, că „practic vorbind [o astfel de cercetare] era 
aproape de nerezolvat”)24. 

Românii care îi urau pe romi erau convinşi că ţara era plină de 
romi. Dacă Manuilă s-a abținut să facă o evaluare a numărului 
„real” al romilor, alţii au fost mai expliciţi. În opinia lui Iordache 
Făcăoaru, de exemplu, în România erau 400.000 de romi, în timp ce 
fratele său, Gheorghe Făcăoaru, considera că sunt 600.00025. 
Renumitul sociolog român Ion Chelcea, care a condus 
departamentul de etnografie al institutului lui Manuilă în timpul 
celui de-al Doilea Război Mondial, a afirmat în cartea sa publicată 
în 1944 sub egida institutului că romii ajungeau la 525.000, adică 
dublu faţă de cât indicase recensământul din 1930 (262.051)26. Este 
curios faptul că niciunul dintre aceşti autori nu a sugerat numărul 
de romi care ar justifica afirmaţia hazardată a lui Manuilă că romii 
constituiau „cel mai numeros grup etnic din România”, deoarece 
conform recensământului din 1930 existau 1.425.507 maghiari, 
745.421 de germani şi aşa mai departe27. 

Deşi limbajul folosit de Râmneanţu, Iordache Făcăoaru şi 
Manuilă cu referire la romi era extrem de violent, cei trei nu au 


spus în mod explicit cum anume trebuia „rezolvată” „problema 
ţiganilor”. În schimb, încă din 1940, Gheorghe Făcăoaru a propus 
internarea tuturor romilor nomazi şi „seminomazi” în lagăre de 
muncă forţată, unde aveau să „fie sterilizaţi [aşa că cu] prima 
generaţie am scăpat de ei” (subliniere în original). Romii sedentari 
urmau să fie sterilizaţi. Locurile lor aveau să fie ocupate de 
„elemente ale naţiei, fie din ţară sau de peste hotare”, şi în special 
de aromâni28. Ion Chelcea a propus aceleaşi soluţii în monografia 
sa din 1944, în care afirma că destinul naţiunii române depindea 
de măsurile luate de stat împotriva romilor29. Chelcea, care 
împărtăşea toate ideile de bază ale grupului Moldovan şi care îi 
cita adesea pe Moldovan, Râmneanţu şi Iordache Făcăoaru cu 
aprobarea lor, avea o singură idee net diferită de cele ale lui 
Gheorghe Făcăoaru: a propus exceptarea rudarilor (un grup de 
romi sedentari) de la aceste măsuri deoarece credea că din punct 
de vedere etnic nu erau romi, fiind numiţi ţigani dintr-o eroare 
(Chelcea credea că rudarii puteau fi descendenţii populaţiei 
preromane a ţării, posibil daci)30. După cum vom arăta mai jos, cu 
această excepţie, politica lui Antonescu a urmat asemenea 
recomandări cu o precizie uimitoare, în principiu şi în practică. 


Fotografia 14.1. Chipuri ale războaielor rasiale româneşti. Aceste imagini 
ce reprezintă stereotipuri rasiale (inclusiv chipuri de evrei, „asiatici”, slavi şi 
romi) sunt incluse într-o broşură publicată în 1942 de Guvernământul 
Basarabiei cu titlul Basarabia eliberată. Prin amabilitatea Bibliotecii Academiei 
Române. 


Antonescu şi romii: decizia fatidică 


Ion Antonescu s-a ocupat pentru prima dată de „problema 
țiganilor” la începutul lunii februarie 1941, când a încercat să îşi 
formuleze programul de purificare etnică a ţării într-o şedinţă a 
Consiliului de Miniştri. Era nemulţumit mai ales din cauză că 
romii, împreună cu alte „elemente slabe”, chipurile, îşi câştigau 
traiul fără să muncească. A declarat că toţi romii din Bucureşti ar 
trebui să fie „scoşi”. Romii puteau fi aşezaţi în satele de romi şi 
„ocupaţi” (n-a explicat prin ce metode) de pescuit sau puteau fi 
„plasaţi” pe proprietăţi mari în Bărăganul din apropiere, în colonii 
de muncă forţată păzite de poliţie, astfel încât „să nu poată 
scăpa”31. A revenit asupra chestiunii în 4 aprilie 1941, într-o 
şedinţă a Consiliului de Miniştri în care şi-a împărtăşit impresiile 
despre „pătrunderea” romilor în Bucureşti. După ce şi-au creat 


propriul „centru mare” în una dintre suburbiile oraşului, în fiecare 
dimineaţă romii veneau 


până în Piaţa Victoriei, cum merg soldaţii pe câmpul de luptă, şi cu 
copii, răspândiţi, şi când ajung în Piaţa Victoriei — eu îi văd — unii o iau 
pe Bulevard, alţii pe Calea Victoriei etc. Se despart automat, aşa 
pătrund în Bucureşti şi invadează toate pieţele32. 


Imagistica şi limbajul milităreşti folosite de dictator sugerează 
că îi considera pe romi duşmani care purtau în mod conştient un 
război rasial împotriva naţiunii române. Prin urmare, statul 
trebuia să acţioneze ferm şi fără întârziere. Toţi romii care locuiau 
în Bucureşti trebuiau identificaţi şi deportarea lor pregătită. 
Trebuiau să li se construiască bordeie în judeţul apropiat Ialomiţa, 
unde aveau să fie puşi la muncă pe proprietăţile mari. Asemenea 
sate de romi urmau să fie păzite de santinele. Bucureştiul era doar 
începutul, apoi romii trebuiau „scoşi” din toate oraşele româneşti 
întrucât erau pretutindeni o pacoste, din cauză că toţi erau 
infectați cu sifilis sau alte boli33. 

Referirile lui Antonescu la romi ca purtători de diverse boli 
sugerează că era influenţat de medicii români îngrijoraţi de 
ameninţarea epidemiilor. Într-adevăr, în aproximativ aceeaşi 
perioadă experţii de la Ministerul Sănătăţii au identificat romii ca 
fiind o ameninţare pentru sănătatea publică. În primele luni ale 
anului 1941, medicul N(icolae?) Cădere a fost însărcinat de 
minister să cerceteze modul de răspândire a tifosului în regiunile 
Suceava şi Iaşi. Concluziile sale, prezentate sub forma unui raport 
la minister, erau fără echivoc: zonele locuite de romi din satele 
româneşti erau principala sursă a acestei epidemii. Motivele erau 
stilul de viaţă al romilor, sărăcia şi atitudinea lor refractară faţă de 
toate normele de igienă pe care încercau să le impună autorităţile. 
În plus, romii care locuiau în aceste sate erau seminomazi: în 
fiecare primăvară plecau din sate şi îşi câştigau existenţa 
folosindu-se de resursele din pădurile din apropiere- făceau 
linguri şi alte obiecte din lemn, culegeau fructe de pădure pentru a 
le vinde şi adunau lemne de foc pentru ţăranii localnici. În timp ce 
îşi vindeau produsele etnicilor români, le răspândeau şi boli. 
Cădere era extrem de sceptic cu privire la şansele de a schimba 


modul de viaţă al romilor şi recomanda aşezarea lor forţată în 
colonii de muncă unde 


s-ar putea stabili care din aceste elemente ar putea în urma 
disciplinării şi organizării vieţii lor să devină buni cultivatori de 
pământ şi numai aceştia să mai rămână legaţi de pământul pe care îl 
iau în stăpânire, restul în urma unui amănunţit examen relativ la 
aptitudinile şi capacitatea de muncă să fie îndrumați către profesiunile 
pentru practicarea cărora au înclinări şi aptitudini deosebite. 

Va mai rămâne un număr de elemente incapabile de orice fel de 
muncă. 

Faţă de aceştia va trebui căutată o soluţiune care oricât s-ar părea de 
îndrăzneață, totuşi societatea va trebui să fie scutită de un balast inutil 
şi chiar apăsător, care constituie în primul loc o primejdie pentru 
sănătatea publică34. 


Ca şi Manuilă, Cădere a evitat să spună ce ar fi vrut să facă 
guvernul cu acest „balast”, dar se putea observa cu uşurinţă că 
soluţia pe care o imagina presupunea „scoaterea” unei părţi 
considerabile a romilor de pe teritoriul României35. Unii birocraţi 
români din posturi importante erau de acord cu gândirea lui 
Cădere şi, imediat după ce românii au ocupat Transnistria şi au 
transformat-o într-o groapă de gunoi pentru cei indezirabili din 
punct de vedere etnic, i-au resuscitat recomandările, dându-le în 
acelaşi timp un înţeles mai radical. În 5 octombrie 1941, Ovidiu 
Vlădescu, secretar general al Preşedinţiei Consiliului de Miniştri, a 
înaintat rezumatul raportului lui Cădere către Ministerul 
Afacerilor Interne. Vlădescu cerea opinia ministrului cu privire la 
oportunitatea deportării dincolo de Nistru nu doar a romilor care 
făceau obiectul recomandărilor lui Cădere, ci şi a „restului 
țiganilor deoarece majoritatea lor formează un pericol permanent 
pentru sănătatea publică, iar din punctul de vedere al economiei 
naţionale sunt o pacoste”.Vlădescu voia astfel deportarea tuturor 
romilor din România. Totuşi, Conducătorul a stabilit că „chestiunea 
aceasta va fi tranşată mai târziu”36. În 28 mai 1942, Ministerul de 
Justiţie a cerut „scoaterea ţiganilor din oraşe şi izolarea lor în 
tabere de muncă forţată din cauza numeroaselor cazuri de furt ce 
săvârşesc”. De această dată Antonescu a fost de acord cu 


propunerea, deşi, după cum vom vedea, ea nu a fost niciodată pusă 
în aplicare în întregime37. Documentele citate contrazic afirmaţia 
lui Viorel Achim conform căreia deportarea romilor a fost doar 
responsabilitatea lui Ion Antonescu - sau chiar un capriciu al 
acestuia: existau mulţi entuziaşti ai măsurilor antiromi la diverse 
niveluri ale birocraţiei din guvernul român şi din rândul experţilor 
guvernamentali, iar Antonescu nu era cel mai radical dintre ei38. 

În mai 1942 politica şi-a dobândit sfera şi forma definitive. La 1 
mai 1942, Conducătorul a ordonat Ministerului de Interne să 
pregătească un plan pentru deportarea romilor nomazi39. După 
mai puţin de două săptămâni, la 13 mai, s-a hotărât să lărgească 
sfera operaţiunii. Ca răspuns la telegrama guvernatorului 
Alexianu, care se plângea de lipsa forţei de muncă din Transnistria, 
a ordonat ca vagabonzii şi romii, care nu cunosc niciun meşteşug, 
muncitorii fără pământ şi loc de muncă şi refugiații să fie trimişi în 
Transnistria. Conform aceloraşi ordine, persoanele din primele 
două categorii aveau să fie trimise în Transnistria obligatoriu, iar 
cei din a treia categorie, doar dacă se ofereau voluntar40. În 
realitate însă, doar romii au fost supuşi acestei măsuri. 

Decizia de a limita deportarea la romi s-a luat între 14 şi 17 mai, 
deoarece la data din urmă Ministerul de Interne a ordonat 
Directoratului General de Poliţie şi Inspectoratului General al 
Jandarmeriei să efectueze „în mod absolut precis” un recensământ 
al tuturor romilor din următoarele două categorii: 


1. Ţiganii nomazi [...]. 2. Ţiganii stabili (şi anume doar acei care, deşi 
nenomazi sunt condamnaţi [de tribunale], sunt recidivişti sau nu au 
mijloace de existenţă sau ocupaţie precisă din care să trăiască în mod 
cinstit prin muncă şi deci constituie o povară şi un pericol pentru 
ordinea publică). 


Toţi romii din cele două categorii trebuiau înregistraţi 
împreună cu familiile lor, adică soțiile şi copiii minori sau adulţi, 
dacă aceştia din urmă locuiau cu părinţii. După cum vom arăta, 
erau aceleaşi categorii de romi desemnaţi a fi înregistraţi prin 
ordinul din 17 mai 1942, care au fost ulterior deportaţi în 
Transnistria. Din acel moment nu a mai existat nicio schimbare 
fundamentală a politicii până când s-a luat decizia de suspendare a 


deportărilor, în 13 octombrie 1942. 

Astfel, deciziile legate de mii de romi au fost luate în grabă în 
decurs de două-trei săptămâni la sfârşitul lunii aprilie şi în mai 
1942, deşi principiile de bază fuseseră discutate de guvern mai 
bine de un an de zile. Această observaţie ne face să ne întrebăm ce 
anume a fost atât de special în această perioadă încât l-a făcut pe 
dictator să progreseze cu proiectul la care se gândise atât de mult 
timp. Dată fiind lipsa oricăror înregistrări ale unor discuţii pe acest 
subiect în guvern sau între Antonescu şi subordonații săi din 
aceste săptămâni fatidice, istoricul nu are de ales decât să încerce 
să facă inferenţe din contextul general al evenimentelor. Prima 
observaţie care se poate face cu certitudine este că la sfârşitul lunii 
aprilie 1942 în cercurile conducătoare din România exista 
consensul că „ceva trebuie făcut” în legătură cu „problema 
țiganilor”. Deşi decizia a fost luată doar de Antonescu, acesta avea 
toate motivele să creadă că urma să fie susţinută cu entuziasm de 
oficialii de stat de la diferite niveluri. În al doilea rând, decizia 
Conducătorului este în acord cu starea sa de spirit optimistă de la 
acel moment. În primăvara anului 1942 Conducătorul îşi revenise 
complet de pe urma şocului suferit când Wehrmacht a fost învinsă 
la Moscova în decembrie 1941 şi era din nou optimist în ceea ce 
priveşte şansele încheierii rapide a războiului42. Prin urmare, în 
vara anului 1942, încrederea lui Antonescu i-a întărit hotărârea de 
a-şi relua atacul împotriva etnicilor „străini” din România. În al 
treilea rând, există motive să credem că dictatorul a fost influenţat 
de exemplul nazist în măsurile sale antiromi mai mult decât a 
dezvăluit vreodată. Astfel, începând cu octombrie 1941, soldaţii 
români au avut o implicare semnificativă în operaţiunile militare 
din Crimeea, unde Einsatzgruppe D extermina sistematic romii 
locali43. Este posibil ca soldaţii români să fi luat parte din când în 
când la aplicarea măsurilor antiromi deoarece un supravieţuitor 
rom din regiune a depus mărturie în faţa Comisiei Sovietice 
Extraordinare că soldaţii români au transportat în decembrie 1941 
un grup de romi locali la locul de execuţie, unde au fost împuşcaţi 
de germani44. Indiferent dacă Antonescu şi-a dat sau nu acordul 
pentru o asemenea participare (până acum nu au ieşit la lumină 
dovezi care să confirme sau să infirme această ipoteză), putem 
presupune că era la curent cu acţiunile antiromi ale naziştilor. Este 


frapant de asemenea că atât campaniile naziste împotriva 
romilor - din interiorul şi din afara Reichului —, cât şi deportările 
româneşti din 1942 i-au vizat prioritar pe romii nomazi, deşi nu 
acesta este tiparul ce reiese din declaraţiile lui Antonescu din 
Consiliul de Miniştri din iarna şi primăvara anului 1941. Astfel, nu 
ar fi o exagerare să presupunem că dictatorul şi-a conceput politica 
românească împotriva romilor după modelul german45. 


„Ecarisaj polițienesc” 


Odată cu ordinul din 17 mai emis de Ministerul de Interne, politica 
de epurare a ţării de romii „periculoşi” a intrat în etapa sa practică. 
După cum se întâmpla adesea în România, poliţiei şi jandarmeriei 
li s-a dat un termen foarte scurt: recensământul trebuia încheiat 
până la 31 mai şi până pe 10 iunie toate registrele relevante 
trebuiau primite de minister. Din momentul înregistrării, romii în 
cauză nu aveau dreptul să părăsească localităţile în care fuseseră 
identificaţia6. În 22 mai, Antonescu a emis un ordin pentru 
începerea deportării celor două categorii de romi, dar fără a indica 
datele47. 

La sfârşitul lunii mai, lon Antonescu a ordonat, printr-o 
telegramă cifrată trimisă de la vila sa din Predeal, aflată la poalele 
Munţilor Carpaţi, începutul deportării romilor nomazi „ca prim 
act” „în cadrul unor măsuri generale de îndepărtare a elementelor 
parazitare şi dezordonate”. Deportarea trebuia efectuată în secret 
absolut, „astfel ca nici şatrele şi nici jandarmii să nu cunoască 
scopul final”48. Astfel, deportarea a început la 1 iunie, adică înainte 
ca datele recensământului să fie procesate şi ca guvernul să 
cunoască pe deplin situaţia. Nu se poate invoca altă explicaţie a 
acestei proceduri grăbite în afară de deteriorarea bruscă a stării de 
sănătate a lui Antonescu în mai; din acel moment, Conducătorul a 
rămas la reşedinţa sa până spre sfârşitul toamnei anului 194249. 
Din cauza acestei grabe, atât organizarea logistică a deportării — 
stabilirea rutelor, a numărului romilor din fiecare tren, a staţiilor 
de îmbarcare, a modurilor de aprovizionare —, cât şi deportarea în 


sine au trebuit să se desfăşoare simultan şi în mare pripă, ceea ce a 
generat multă confuzie şi interpretări divergente ale ordinelor 
existente la diferitele niveluri ale administraţiei50. 

Generalul Vasiliu a fost cel însărcinat cu operaţiunea. Începând 
cu ianuarie 1942, a deţinut funcţia de secretar de stat în Ministerul 
de Interne. Atât jandarmeria, însărcinată cu menţinerea ordinii în 
zonele rurale, cât şi poliţia, care se ocupa de oraşe, îi erau direct 
subordonate. Vasiliu intenţiona să deporteze cât mai mulţi romi 
posibil, deoarece credea că toţi erau criminali. Cu această ocazie, la 
fel ca în vara anului 1941, când a pregătit operaţiunile de 
„epurare” din Basarabia şi nordul Bucovinei, a dat dovadă de 
brutalitatea şi perfidia caracteristice. A făcut referire la deportarea 
romilor ca la un „ecarisaj poliţienesc”51. Dorinţa sa de a deporta 
cât mai mulţi romi era atât de mare, încât uneori se certa cu 
celelalte departamente cu privire la semnificaţia exactă a 
ordinelor Conducătorului şi chiar denatura instrucţiunile primite 
de la superiori. 

Acest lucru s-a văzut pentru prima dată în timpul deportării 
romilor nomazi. Astfel, într-o scrisoare din 31 iulie către 
inspectoratele regionale, Vasiliu a informat jandarmeria şi poliţia 
că evacuarea romilor nomazi fusese „complet terminată”. În pofida 
acestei declaraţii, a anunţat o „perioadă de graţie” de 15 zile, în 
care toate unităţile erau obligate să verifice „dacă nu se mai 
găseşte neevacuat vreun sălaş de ţigani nomazi” pe teritoriul aflat 
sub jurisdicţia lor52. „Perioada de graţie” a fost apoi prelungită de 
mai multe ori, astfel încât deportările romilor nomazi au continuat 
până în 2 octombrie. Au fost deportaţi în total 11.474 de romi 
nomazi, cu 2.286 mai mulţi decât au fost înregistraţi în 
recensământul jandarmilor din 25 mai 194253. 

Vasiliu a dat dovadă de şi mai multă inventivitate în etapa 
următoare a deportărilor, când au fost deportaţi romii din a doua 
categorie. În 20 iulie, Corpul 1 Armată Teritorial a raportat la 
comandamentul general că soldaţii romi erau informaţi că 
familiile lor fuseseră deportate în Transnistria. Comandantul 
corpului de armată a cerut instrucţiuni cu privire la politica faţă de 
soldaţii romi54. Ministrul de Interne a primit probabil acest protest 
deoarece în 22 iulie i-a ordonat lui Vasiliu să înceapă verificarea 
rezultatelor recensământului din mai şi să îi împartă pe toţi romii 


înregistraţi în a doua categorie în două grupuri: cei care erau 
„mobilizați sau mobilizabili, precum şi părinţii, soțiile şi copiii lor” 
şi cei care nu erau în această situaţie. Primul grup avea să fie scutit 
de deportare şi internat în lagăre de muncă din România, iar al 
doilea grup făcea obiectul deportării55. Totuşi, în 25 iulie, când 
Vasiliu le-a ordonat subordonaţilor, să înceapă această verificare, a 
limitat prima categorie la soţii şi copiii minori56. În schimb, colegul 
lui Vasiliu, directorul general al poliţiei, colonelul Nicolae?) 
Davidescu (subordonat atât ministrului, cât şi lui Vasiliu), a păstrat 
în ordinul său definiţia iniţială, mai largă, a familiilor bărbaţilor 
romi: „părinţi, soţii şi copii”57. 

Recensământul din mai a identificat 31.438 de romi din a doua 
categorie, dar după verificare 12.497 au fost aleşi pentru 
deportaress. Astfel, mai bine de jumătate (56,5%) dintre toţi 
bărbaţii romi şi membrii familiilor lor selectate iniţial pentru 
deportare au fost scutiţi deoarece armata avea nevoie de ei. 
Jandarmii au selectat pentru deportare 62,7% din toată populaţia 
de romi înregistrată în recensământul din mai în categoria a doua 
de romi, deşi poliţia a selectat doar 27,4%59. Diferenţa constituie 
costul uman al obsesiei lui Vasiliu faţă de „pericolul ţigănesc”. În 
plus, Vasiliu şi adjunctul său, colonelul Constantin Tobescu, care a 
semnat în 26 august instrucţiunile privind modul de efectuare a 
deportărilor, au considerat scutirile acordate romilor „mobilizați şi 
mobilizabili” drept temporare, aceştia fiind „rămaşi pentru 
evacuare în reprizele următoare”60. 


Unii dintre subordonații lui Vasiliu împărtăşeau entuziasmul 
acestuia de a efectua un „ecarisaj polițienesc”. Atunci când, la 
începutul lunii august, oficialii de la Bucureşti au primit listele cu 
romii selectaţi din toată ţara pentru deportare, au descoperit că 
şapte legiuni de jandarmi (dintr-un total de 62, sau 11,3%) au 
raportat o creştere substanţială a cifrelor înregistrate în 
recensământul din mai. Ca răspuns la cererea lui Vasiliu de a da 
explicaţii, comandanții legiunilor şi-au învinovăţit subordonații, 
şefii de post, pentru lipsa de vigilenţă în efectuarea 
recensământului din mai sau au invocat „dificultăţi obiective”, 
precum absența romilor în momentul recensământului6I. 
Comandanții au insistat că trebuiau folosite noile liste, şi nu cele 


vechi, dezvăluind un mod de gândire foarte similar filosofiei lui 
Vasiliu însuşi. Astfel, comandantul Legiunii Vâlcea a dezvăluit că 
„motivul pentru care [ei au] trecut pe tabele [...] un număr mai 
mare de ţigani este că toţi aceştia fiind predispuşi a comite oricând 
infracţiuni, am socotit că este momentul când să ne scăpăm de 
aceşti refractari ai ordinei şi siguranţei publice”. Comandantul 
Legiunii Covurlui şi-a consemnat pur şi simplu convingerea că 
romii periculoşi identificaţi de puţin timp meritau deportarea, 
deoarece „nu aveau niciun mijloc de subzistență”, dând astfel de 
înţeles că toţi romii săraci erau infractori62. 

Antonescu a ordonat ca deportarea celei de-a doua categorii de 
romi să înceapă la 25 august63. Deportările au început în 2 
septembrie şi au durat până pe 16 septembrie. Spre deosebire de 
romii nomazi care au fost „împinşi” de jandarmi de la o legiune la 
alta până când au ajuns în Transnistria, romii sedentari au fost 
transportaţi cu nouă trenuri64. Iniţial, Antonescu voia ca romii să 
fie deportaţi atât pe calea ferată, cât şi pe apă, dar Vasiliu nu a fost 
de acord cu această idee şi s-a impus, deşi directorul general al 
poliţiei a sprijinit-o. Romii au fost escortaţi în coloană sub 
supravegherea unităţilor de jandarmerie şi poliţie spre gări, apoi li 
s-a ordonat să urce în trenuri65. Domnea haosul; trenurile aveau 
adesea mai puţine vagoane decât se planificase iniţial, dar 
deportații trebuiau înghesuiți în ele oricum, pentru că nu era loc 
de întârzieri. Trenurile erau adesea întârziate în timpul mersului, 
acordându-se prioritate transporturilor de trupe şi muniții. De 
exemplu, un tren a parcurs cei 200 de kilometri dintre Ungheni şi 
Tighina din Basarabia în trei zile în loc de una. Pentru că 
deportaților li s-au oferit raţii insuficiente pe baza estimărilor 
iniţiale privind durata călătoriei (o pâine şi jumătate pe zi) şi 
pentru că întârzierile au mărit de două-trei ori durata 
transportului, mulţi deportaţi au fost înfometați. Deşi jandarmii au 
încercat să găsească alimente suplimentare, starea deportaților era 
atât de jalnică, încât jandarmii care păzeau un tren din Oltenia au 
trebuit să îi închidă în gară ca să nu „devasteze” livezile locale în 
căutare de hrană. O parte dintre deportaţi au murit pe drum, 
printre care şi copii66. 

Insuficienţa vagoanelor i-a oferit lui Vasiliu un pretext 
convenabil pentru a limita cantitatea de bagaje pe care fiecare rom 


avea dreptul să o ia la cât putea duce o persoanăs7. La procesul din 
mai 1946, Vasiliu a afirmat că a fost nevoit să impună această 
limită din cauza dificultăţilor tehnice întâmpinate de căile ferate 
române, dar a „uitat” să adauge că el a fost cel care s-a opus ideii 
de a folosi transportul pe apă ca mijloc suplimentare. Proprietăţile 
romilor au fost inventariate de autorităţile locale, apoi transferate 
Centrului Naţional de Românizares9. 

Vasiliu le-a permis explicit, în 10 septembrie, subordonaţilor săi 
să deporteze mai mulţi romi decât fuseseră înregistraţi în 
recensământul din august70. Drept urmare, numărul total de romi 
sedentari deportaţi până la 9 octombrie 1942 a fost de 13.245, cu 
748 mai mulţi decât cifra din a doua categorie de romi 
„deportabili” înregistrată în recensământul din august71. 
Jandarmii au explicat această discrepanță după cum urmează: unii 
romi nu au vrut să se despartă de rudele lor şi s-au alăturat 
voluntar convoaielor care se îndreptau spre gările locale. Aceeaşi 
scuză a fost folosită pentru a explica de ce familiile bărbaților 
mobilizați şi mobilizabili se aflau în rândul celor deportați72. 

Deşi este adevărat că anumiţi romi au scris declaraţii prin care 
cereau permisiunea de a-şi urma rudele în Transnistria, au existat 
alte motive pentru neconcordanţa cifrelor73. Unul dintre acestea a 
fost identificat de Vasiliu drept „curentul [care] se crease printre 
țigani că vor fi împroprietăriți în Transnistria”74. Diateza pasivă 
folosită de Vasiliu aici ascundea faptul că adesea jandarmii înşişi 
au fost cei care s-au străduit să creeze acest „curent” în rândul 
romilor. De exemplu, un grup de romi din satul moldovean 
Berzunţi au cerut să fie scutiţi de la deportarea în Transnistria, 
deşi oficialii locali din jandarmerie le-au spus, după cum au scris în 
cererea lor, că „urmează să fie împroprietăriți în diferite regiuni 
de acolo”75. Aşa cum a mărturisit un rom supravieţuitor, 
„autorităţile” au fost cele care au făcut propagandă sloganului „În 
Transnistria frumoasă, să vă dăm pământ şi casă”76. 

Mai mult decât atât, în ultimul moment înaintea deportării, 
anumite legiuni de jandarmi, după ce au aflat că unii romi au 
reuşit să scape de custodie şi ştiind că pot livra mai mulţi romi 
decât erau înregistraţi pentru deportare fără a fi penalizaţi de 
Vasiliu, dar că vor suporta consecinţele dacă vor livra mai puţini, 
pur şi simplu i-au înlocuit pe romii lipsă cu alţii. Romii din urmă, 


au afirmat ei, „se dovediseră între timp că şi aceştia intrau în 
aceeaşi categorie, adică nemobilizabili şi periculoşi ordinei 
publice”77. Cel mai probabil, jandarmii pur şi simplu i-au arestat şi 
i-au deportat pe romii pe care i-au găsit. 

Totuşi, trebuie să precizăm că sarcina jandarmilor era, într- 
adevăr, dificilă deoarece criteriile de selecţie erau, în pofida 
părerii lui Vasiliu, care le numea „precise”, extrem de vagi78. În 
primul rând, diferenţa dintre romii nomazi (şi repetăm că toţi 
aceştia trebuiau deportaţi, fără excepţia bărbaţilor mobilizați şi 
mobilizabili) şi cei sedentari nu era atât de clară pe cât îşi 
imaginau birocraţii de la Bucureşti7o. Mulţi romi, deşi aveau 
domiciliul în anumite localităţi, călătoreau în lunile de vară prin 
toată ţara în căutare de muncă sezonieră; dacă erau prinşi de 
jandarmi prin satele sau în centrele urbane unde nu erau 
domiciliaţi, de regulă erau consideraţi nomazi, arestaţi şi deportaţi 
imediat. De exemplu, Chiodorean Miclescu, un cărămidar, a fost 
arestat în timp ce se deplasa spre sediul fabricii de cărămizi din 
judeţul Putna (Moldova) în compania altor cărămidari, toţi angajaţi 
ca muncitori sezonieri; jandarmii care au arestat acest grup 
escortau o coloană de romi nomazi spre Transnistria. Conform lui 
Miclescu, jandarmii pur şi simplu le-au ordonat cărămidarilor 
romi să se alăture convoiului şi i-au transferat în Transnistria fără 
să facă investigaţiile sau înregistrările cuvenitego. Ion D. Păun, 
invalid de război din satul Miloşeşti din Valahia, într-o cerere 
adresată ministrului de Interne de a le permite membrilor familiei 
sale să se întoarcă din Transnistria, a explicat că aceştia au fost 
arestaţi şi li s-a ordonat să se alăture unui grup de deportaţi în 
timp ce se întorceau acasă dintr-un sat alăturat, unde munceau la 
câmp81. 

Mai mult decât atât, contrar presupunerilor birocraţilor de la 
Bucureşti, nu era întotdeauna uşor să deosebeşti un rom de un 
etnic român. Deşi toţi nomazii erau consideraţi automat romi şi 
astfel deportaţi, romii sedentari duceau uneori un stil de viaţă 
foarte similar cu cel al vecinilor lor etnici români şi vorbeau limba 
română în activitatea lor de zi cu zi. În această situaţie, jandarmii 
au folosit adesea cel mai simplu criteriu: culoarea pielii. Astfel, 
primarul oraşului Târgovişte s-a plâns ministrului de Interne la 
sfârşitul lunii septembrie 1942 că poliţia oraşului îi înregistrase pe 


tigani” (ghilimele în original) potrivit unui criteriu „defectuos 
pentru că, întâi, nu există o normă precisă de distincţiune decât 
culoarea [pielii] şi de aici o întreagă serie de abuzuri”. Primarul 
era supărat mai ales din cauză că, după deportări, viaţa economică 
a oraşului intrase într-un blocaj deoarece nu doar romii, ci şi cei 
care „după culoare erau bănuiţi [ca atare]” se aşteptau la noi 
deportări în orice zi82. 

Nu este surprinzător faptul că mulţi oameni au cerut scutiri de 
la deportare pe motivul că nu sunt romi, ci etnici români, deşi 
culoarea pielii lor era mai închisă decât cea a unui român „tipic”. 
De exemplu, un grup de cetăţeni din oraşul moldovean Huşi au 
cerut să fie excluşi de pe lista de „bănuiţi ţigani” deoarece erau 
etnici români. Listele erau pline de greşeli, scriau reclamanţii, 
pentru că „la facerea recensământului nu s-au ales după acte, ci 
după faţă, care e mai negru era socotit ca ţigan”. Ca buni români, 
continuau  reclamanţii, salutau deportarea „ţiganilor” şi 
expulzarea „jidanilor”; erau distruşi însă de faptul că aceiaşi 
„jidani” râdeau acum în văzul lumii de nenorocirea lor83. 

Limbajul folosit de mulţi reclamanţi pare desprins dintr-un 
manual de antropologie (post)modern, atât de creativi erau aceşti 
oameni de regulă semianalfabeţi în a găsi mijloace pentru a 
exprima natura complexă a identităţii lor. De exemplu, un soldat 
care cerea repatrierea familiei sale din Transnistria, unde fusese 
deportată deoarece el era „de origine ţigan”, se definea după cum 
urmează: „Sunt român şi doresc să mor român”84. Alţii se refereau 
la ei înşişi ca la „ţigani de neam românesc, românizaţi, nu de neam 
nomad”s5. Un alt reclamant a evitat cu totul problema spinoasă a 
etnicităţii şi a scris pur şi simplu despre nedreptatea comisă 
familiei sale când el „lupta pe front pentru ca să apăr neamul şi 
ţara din care făceau parte soţia şi copilaşii mei”s6. Evident, pentru 
toţi aceşti oameni, „a fi de origine etnică țigănească” nu era 
incompatibil cu a fi român, cu a aparţine naţiunii române — idee 
care li se părea absurdă intelectualilor şi birocraţilor români 
naționaliști. 

După ce au identificat „ţigani” şi au făcut deosebire între 
„tiganii nomazi” şi cei „sedentari”, jandarmii şi poliția trebuiau să 
îi selecteze pe cei din urmă care, citând ordinul lui Vasiliu din 22 
iulie, erau „condamnaţi, recidivişti sau n-au mijloace de existenţă 


sau o ocupaţie precisă din care să trăiască în mod cinstit”87. Ca şi 
cum această formulă nu ar fi fost suficient de vagă, în 
corespondenţa birocratică a factorilor însărcinaţi cu deportarea ea 
a fost deseori utilizată în variante net diferite. Astfel, adjunctul lui 
Vasiliu, colonelul C. Tobescu, în ordinul său din 25 iulie către 
inspectoratele şi legiunile de jandarmi, a indicat că deportarea 
romilor nenomazi urma „să înceapă (sic!) cu cei condamnaţi 
pentru crime şi orice fel de delicte, recidivişti, pungaşii de 
buzunare, pungaşii din tren, bâlciuri, borfaşii, precum şi toţi acei 
pentru cari aveţi indicii că trăiesc din furt”8s. Ofițerii de rang 
inferior transmiteau această formulă în termeni şi mai vagi89. Atât 
ambiguitatea formulei, cât şi transmiterea sa nonşalantă şi 
imprecisă în corespondenţa birocratică făceau ca jandarmii şi 
poliţiştii să aibă o marjă mare în a decide pe cine deportau, 
precum şi cât de mare era numărul celor supuşi deportării. Este 
inutil să mai spunem că cei din urmă nu aveau drept la recurs. 
Arbitrarul era la ordinea zilei. 

În acest context, unităţile individuale de jandarmerie şi poliţie 
s-au comportat diferit: deşi cele mai multe dintre ele au considerat 
deportarea o şansă de a efectua un „ecarisaj polițienesc”, puţine au 
dat dovadă de reţinere şi chiar s-au folosit de ambiguitatea 
instrucţiunilor superiorilor lor pentru a scuti cât mai mulţi romi 
posibil de această suferință. Astfel, în judeţul Teleorman, 
jandarmii, după ce au încheiat recensământul, au identificat alţii 
21 de romi „dubioşi” care, credeau ei, „se ocupau numai de furturi 
fără a practica vreo meserie şi trăiau din urma furturilor ce comit”. 
Întrucât aceşti romi erau „periculoşi pentru societate”, 
comandantul legiunii a cerut permisiunea de a-i deporta „pentru a 
descărca judeţul de asemenea ţigani”90. Jandarmii din Legiunea 
Constanţa au dat dovadă de cea mai mare brutalitate, selectând în 
vederea deportării unul dintre cele mai mari procente din 
populaţia recensământului din 1930- 497 din 2.049 (24%)91. 
Printre ei se numărau bărbaţi „mobilizați sau mobilizabili” ori 
soțiile lor pe care legiunea i-a deportat, cu permisiunea 
Bucureştiului, ca persoane care au cerut „evacuarea” odată cu 
rudele lor92. (Aceiaşi jandarmi au efectuat în toamna anului 1940 
deportarea etnicilor bulgari şi a tuturor celor „suspectaţi” că sunt 
bulgari.) Deşi nu putem verifica astfel de cereri din perioada 


deportării, se ştie că în decembrie 1942 mulţi deportaţi au protestat 
împotriva „evacuării” lor ca fiind ilegală, afirmând că fie ei înşişi, 
fie soţii lor erau „mobilizabili”. Vasiliu a înaintat aceste cereri 
comandantului legiunii, cerându-i avizul pentru veridicitatea 
informaţiilor. Comandantul legiunii a dat aviz negativ în toate 
cazurile, folosind un clişeu: „Se cupă numai cu cerşitul, vrăjitoria şi 
furtişagul” sau „se ocupă cu cerşitul, vrăjitoria, ghicitul şi furtul”93. 
Probabil că în toate aceste cazuri s-a respectat opinia legiunii. 

Pe de altă parte, Legiunea Timiş-Toronthal (Banat) a înregistrat 
346 de romi ca aparţinând celei de-a doua categorii la 
recensământul din august, dar comandantul legiunii, maiorul Ioan 
Peşchir, a folosit orice pretext pentru a-i salva pe cei mai mulţi 
dintre ei de suferinţa deportării; drept urmare, doar 78 de romi au 
fost deportaţi de fapt. Peşchir a scutit 76 de romi ca fiind 
„mobilizabili”; 14 au putut obţine un certificat de la tribunalele 
locale „că nu au fost condamnaţi şi deci au răsturnat bănuielile 
vagi şi învinuirile fără probe după care s-au ghidat şefii de posturi 
când i-au raportat [pentru deportare]”; şase au putut dovedi că au 
proprietăţi şi doi că efectuaseră diverse „servicii în comună”, 
precum cel de „hingher”. În toate aceste cazuri, membrii familiilor 
lor au fost şi ei scutiţi. În fine, 163 pur şi simplu „erau dispăruţi sau 
lipsă la domiciliu”94, fapt în care Peşchir vedea că ei „au pornit în 
toate părţile cu diferite meserii sau comerţ”. Nu ştim dacă maiorul 
Peşchir a fost pedepsit pentru neglijarea atribuţiilor, dar 
subordonații săi au suportat consecinţele. Într-un caz oarecum 
similar, Petre Costea, şeful postului de jandarmi din satul valah 
Preajba, a permis mai întâi ca patru romi să scape de deportare 
aducându-i la tren după plecarea acestuia şi, ulterior, când i s-a 
ordonat să îi aresteze şi să îi trimită în Transnistria cu un alt 
convoi, a pretins că nu erau de găsit, deşi se ascundeau de fapt în 
acelaşi sat. Vasiliu i-a aplicat lui Costea măsuri disciplinare 
severe96. 

Atunci când, în 21 septembrie, Vasiliu a raportat Marelui Stat- 
Major rezultatele deportărilor, a afirmat ferm că era convins că 
doar prima etapă a operaţiunii fusese realizată şi că se aştepta ca 
alte deportări să urmeze în scurt timp. În aceeaşi zi a ordonat 
Directoratului General de Poliţie să înceapă verificarea „ţiganilor 
cu caziere, achitaţi sau condamnaţi, urmând ca până în primăvara 


anului 1943 să fie evacuaţi din ţară, în Transnistria”97. Deşi încă nu 
s-a găsit un ordin similar adresat unităţilor de jandarmi, se pare că 
el a fost emis, deoarece unele unităţi au raportat rezultatele unui 
nou recensământ. Din ordinul lui Vasiliu, pe care a lăsat de 
înţeles că l-a dat în urma instrucţiunilor primite de la Conducător, 
lipsesc în mod frapant referirile la scutirea de la deportare a 
romilor mobilizați şi mobilizabili şi a familiilor lor99. Marele Stat- 
Major a fost de acord cu această politică, deşi presupunea 
trimiterea unui număr de soldaţi direct de pe front în exilul din 
Transnistria100. În raportul său către Ministerul de Interne din 9 
octombrie, Vasiliu a sugerat ca toţi cei neevacuaţi până la acel 
moment din a doua categorie de romi, în total 18.262, să fie 
deportaţi înainte de primăvara anului 1943101. 

Noul recensământ (al treilea) trebuia finalizat până la 1 
noiembrie102. Desfăşurarea acestuia a produs o adevărată panică 
în rândul romilor. De data aceasta, veştile despre condiţiile 
îngrozitoare din Transnistria se răspândiseră în toată ţara şi 
nimeni nu îşi făcea iluzii cu privire la primirea „pământului şi 
casei” în „Transnistria frumoasă”. Oamenii se grăbeau să afle dacă 
sunt înregistraţi ca „ţigani periculoşi” şi, dacă aflau că sunt, le 
cereau autorităţilor să îi scoată de pe liste, recurgând la argumente 
precum etnicitatea lor aşa-zis „corectă”, comportamentul paşnic, 
lipsa  cazierului, o proprietate imobiliară, stăpânirea unor 
deprinderi utile şi serviciul militar loial în războaiele României. 
Uneori, reuşeau să îi convingă pe etnicii români să intervină în 
numele lor, depunând mărturie în favoarea comportamentului lor 
şi a serviciilor utile pe care le ofereau comunităţii103. 

În 2 octombrie, Ion Antonescu a decis să suspende deportările 
romilor până în primăvara anului 1943, iar în 13 octombrie Mihai 
Antonescu a anunţat în Consiliul de Miniştri suspendarea pe 
termen nedeterminat a tuturor deportărilor104. (Mai multe despre 
această declaraţie aflăm în capitolul următor.) Astfel, a treia 
deportare în masă a romilor nu a avut loc niciodată, dar 
deportările mai mici au continuat până la sfârşitul lunii ianuarie 
1944. Anunţând schimbarea de politică la Inspectoratul General al 
Jandarmeriei în 14 octombrie 1942, Vasiliu a precizat că din acel 
moment „nu se mai trimite nici o categorie de ţigani”, dar o unitate 
de jandarmi trebuia să ceară deportarea dacă credea că anumiţi 


„ţigani neevacuaţi [cari] prin prezenţa lor prezintă un pericol 
contra ordinii publice”. Limbajul ordinului era clar - fiecare cerere 
din partea unităţilor de jandarmi de a „evacua” romi individuali 
avea să fie acceptată, aşa cum s-a şi întâmplat105. Câteva fonduri 
din arhive conţin materiale privind deportarea multor grupuri 
mici selectate pentru a fi comis diferite infracţiuni, dovedite sau 
nu106. Într-un caz ilustrativ, Vasiliu a ordonat că, dacă un grup de 
romi aduşi la proces (infracţiunea nu era specificată) nu erau găsiţi 
vinovaţi, trebuiau deportaţi în Transnistria; astfel, în mod implicit, 
romii găsiţi vinovaţi trebuiau mai întâi să îşi execute pedeapsa, 
apoi să fie deportaţi107. Uneori, până şi romii „mobilizabili” şi 
familiile lor au fost deportaţi, iar alteori scutiţi; se pare că nu a 
existat un tipar clar108. Nu există niciun mod prin care să evaluăm 
numărul total de ţigani deportaţi de la sfârşitul anului 1942 până 
în 1944. 


Zădărnicirea repatrierii romilor deportaţi 


Dacă mulţi jandarmi şi ofiţeri de poliţie din România au văzut 
deportarea romilor ca pe o oportunitate de a scăpa ţara de „o 
pacoste”, pentru autorităţile din Transnistria deportarea a fost un 
blestem. Confruntându-se cu o masă de oameni sărăciţi şi 
înfometați şi dispunând de puţine resurse materiale, financiare, 
precum şi de un efectiv insuficient, le speria ideea că erau 
responsabile de soarta refugiaților; aceste autorităţi doreau ca în 
România să vină înapoi cât mai mulţi romi deportaţi. În 28 
octombrie, prefectul judeţului Oceacov din Transnistria, colonelul 
V. Gorski, i-a trimis o telegramă lui Antonescu, informându-l că 


printre cei aproape 14.000 ţigani evacuaţi în acest judeţ se găsesc foarte 
mulţi care nu intrau în prevederile de evacuare, nefiind nomazi şi nici 
cu cazier stop Printre ei se găsesc invalizi şi văduve de război, luptători 
în actualul război, decoraţi cu Virtutea Militară, femei şi copii cu soţi şi 
părinţi pe front, părinţii cu copii şi ginere pe front, proprietari de 
imobile, meseriaşi calificaţi, negustori cu bune situaţii materiale de la 
oraşe stop 


Gorski a continuat prin a afirma că nu avea cum să-i hrănească 
pe aceşti oameni decât o perioadă foarte limitată şi că, în aceste 
condiţii, 10-20 dintre ei mureau în fiecare zi109. Antonescu a citit 
acest document aproape de 20 noiembrie şi s-a înfuriat: „Este 
opera nefastă a jandarmeriei, care nu a executat cu conştiinţă 
ordinul meu”110. La această dată, uitase deja atât conţinutul 
propriului ordin, cât şi că fusese de acord cu ideea lui Vasiliu de a 
continua deportarea romilor, inclusiv a celor din categoria 
„mobilizați şi mobilizabili” şi a familiilor lor. I-a ordonat 
ministrului de Interne să investigheze situaţia, astfel ocolindu-l pe 
Vasiliu şi exprimându-şi lipsa de încredere în el. 

Problema era gravă şi Vasiliu trebuia să răspundă. La începutul 
lunii decembrie a auzit zvonuri conform cărora guvernatorul 
Transnistriei ar fi creat mai multe comisii formate din ofiţeri de 
jandarmerie din provincie (erau de fapt subordonați 
guvernatorului, şi nu ministerului de la Bucureşti) pentru a 
ancheta situaţia romilor sedentari deportaţi şi pentru a alcătui liste 
cu cei deportaţi, deşi erau invalizi şi veterani din Primul Război 
Mondial, şi cu văduvele acestora, cu membrii familiilor celor ucişi 
sau care au luptat în războiul în curs şi care au fost ulterior lăsaţi 
la vatră, cu membrii familiilor bărbaţilor de pe front, precum şi cu 
etnicii români şi turci deportaţi în mod greşit ca romi. Vasiliu a 
perceput această acţiune ca pe o încercare de a discredita 
operaţiunea şi de a-i submina poziţia. Dacă Alexianu avea mai 
multă putere de decizie, majoritatea romilor deportaţi se întorceau 
în România111. Pentru a contracara acest atac, Vasiliu a creat trei 
comisii formate din ofiţeri de jandarmerie pentru a investiga 
situaţia romilor sedentari deportaţi „şi pentru a se pune capăt 
nenumăratelor reclamaţiuni asupra evacuărilor făcute în mod 
neregulat şi care de cele mai multe ori s-au constatat că sunt în 
totul neîntemeiate”. Comisiile trebuiau să alcătuiască liste cu romii 
din categoriile eligibile pentru excluderea de la deportare, precum 
invalizii din Marele Război şi din războaiele în curs, bărbaţii 
„mobilizați sau mobilizabili”, etnicii români deportaţi din greşeală 
ca romi şi, în fine, cei care nu aparţineau niciuneia dintre 
categoriile de mai sus, dar care puteau invoca alte motive 


pertinente pentru a obţine scutiri. Romii trebuiau să prezinte 
documente care să certifice veridicitatea reclamaţiilor lor112. O 
comparaţie între instrucţiunile lui Alexianu şi cele ale lui Vasiliu 
dezvăluie că acesta din urmă a limitat sever motivele pentru care 
un rom deportat putea cere o scutire şi, mai mult, prin faptul că a 
stipulat prezentarea actelor necesare pe care mulţi deportaţi nu 
aveau cum să le aibă, a micşorat şansa acestora de a o primi, 
încercând astfel să menţină spiritul şi efectele politicii iniţiale. 

Conform  rezumatului rapoartelor comisiilor pregătit de 
personalul Inspectoratului General al Jandarmeriei în ianuarie 
1943, 7.341 de romi au cerut repatrierea, dintre care 3.941 puteau 
prezenta documente în sprijinul cererilor lor şi 3.433 nu aveau 
astfel de documente asupra lor. Dintre romii care aveau 
documente pentru a-şi susţine cererile, 2.272 aparţineau categoriei 
„mobilizați sau mobilizabili şi membrii familiilor lor” — suficient de 
mulţi pentru a-i acuza pe Vasiliu şi pe subordonații săi de 
neglijarea atribuţiilor de serviciu113. Totuşi, Vasiliu a supravieţuit 
acestui scandal şi chiar a reuşit să îi împiedice pe romii deportaţi 
să revină în ţară cât timp Transnistria a fost guvernată de 
România. Succesul său s-a datorat sprijinului acordat de Marele 
Stat-Major român. Deşi mulţi ofiţeri superiori români au susţinut 
cererile soldaţilor romi de a le permite familiilor lor să se întoarcă 
în ţară, Marele Stat-Major nu a sprijinit cauza deportaților şi a 
acceptat în cele din urmă, la 31 octombrie 1943, să lase toţi 
deportații la vatră şi să-i şteargă din registrele armatei (ceea ce 
totuşi nu a împiedicat acelaşi organism să propună, la 13 august 
1944, mobilizarea foştilor deportaţi care se întorceau la acea dată 
în România, după pierderea Transnistriei, mergând înaintea 
armatelor sovietice)114. 

Chiar înainte ca cele trei comisii să îşi încheie activitatea, 
Vasiliu a ordonat unităţilor de jandarmerie şi poliţie să verifice 
veridicitatea aceloraşi numeroase reclamaţii primite din 
Transnistria de biroul său şi de alte birouri guvernamentale şi să 
prezinte avize cu privire la oportunitatea întoarcerii 
reclamanţilori15. De fapt, acest ordin făcea ca şi romilor din 
categoria „mobilizați şi mobilizabili şi membrii familiilor lor” să li 
se poată respinge cererile, dacă jandarmii considerau că 
întoarcerea lor era „inoportună”. La această dată, jandarmii şi 


ofiţerii de poliţie cu siguranţă ştiau ce voia Vasiliu de la ei, dar, 
dacă totuşi nu înțelegeau, acesta nu ezita să le explice clar. De 
exemplu, la 1 februarie 1943, Vasiliu a mustrat Directoratul 
General de Poliţie din cauză că unităţile de poliţie dădeau prea 
multe avize pozitive: ministerul trebuia să respingă „aproape în 
unanimitate [evident, voia să spună totalitate]” aceste păreri 
pentru că, dacă ministerul accepta sugestiile lor, atunci ar fi trebuit 
să îi „aducă pe toţi [romii] înapoi”116. În 5 februarie, Tobescu a 
sintetizat rapoartele unităţilor de poliţie şi jandarmerie după cum 
urmează: din 1.623 de capi de familie a căror situaţie a fost 
verificată, 1.312 au fost respinşi şi doar 311 au primit aviz 
favorabil pentru a fi repatriați. Toţi cei 1.312 au fost etichetaţi ca 
indezirabili sub pretexte precum furt, vrăjitorie, sărăcie personală 
şi aşa mai departe. Pretenţiile de origine etnică română erau 
adesea „dovedite” cu ajutorul unor certificate de etnie „țigănească 
adevărată” emise de autorităţile locale la cererea jandarmilor117. 
Nu era de ajutor nici dacă aveai un fiu pe front pentru că, aşa cum 
a sugerat Legiunea Dolj (Valahia), părinţii unui soldat rom „nu 
aveau nimic comun cu fiul lor care este major”118. 

Dar nici măcar cei care au primit permisiunea de a se repatria 
nu au avut voie să se întoarcă imediat deoarece, aşa cum le-a 
reamintit Tobescu, la 20ianuarie 1943 Ministerul de Interne 
interzisese întoarcerea în România a tuturor romilor deportaţi în 
Transnistria până în mai 1943119. În luarea acestei decizii, 
ministrul de Interne a luat în calcul un raport al Ministerului 
Muncii, conform căruia romii care se întorceau din Transnistria 
erau purtători de tifos120. În cele din urmă, puţini romi au avut 
posibilitatea să se întoarcă în România până la retragerea 
românilor din Transnistria. Unul dintre cei norocoşi a fost un 
soldat pe nume Zoltan Stoica, care a reuşit să îi atragă atenţia 
reginei-mamă Elena (mama regelui Mihai), aflată în vizită la 
spitalul în care acesta era internat după amputare. Stoica i-a spus 
povestea sa reginei, care i-a solicitat ajutorul lui Mihai Antonescu. 
Acesta a ordonat imediat întoarcerea familiei lui Stoica din 
Transnistria, pentru ca „soldatul care şi-a făcut datoria pe front să 
ştie că i se respectă familia şi drepturile lui”121. 

După ce au făcut practic imposibilă întoarcerea deportaților 
romi, Vasiliu şi oamenii săi au depus eforturi pentru a împiedica 


intrarea lor clandestină în România. La începutul lunii februarie 
1943 sau chiar mai înainte, Vasiliu a ordonat ca toţi romii care se 
întorceau clandestin din Transnistria să fie arestaţi şi trimişi 
înapoi122. Vasiliu nu voia să le permită nici măcar familiilor 
romilor „mobilizabili” să rămână în ţară. În 27 februarie 1943, a 
ordonat că, dacă „mobilizabilii” care se întorceau erau chemaţi 
înainte de 15 aprilie, lor şi familiilor lor li se permitea să rămână; 
în caz contrar, ele trebuiau deportate, deoarece, „[şi] de acolo pot 
la nevoie cu ordin de chemare a fi readuşi la unităţile cari îi 
cheamă, familiile lor rămânând acolo în Transnistria”123. Se pare 
că începând cu momentul respectiv, această directivă a fost 
aplicată sistematic până în ianuarie 1944, când Vasiliu a hotărât ca 
romii aflaţi în această situaţie să nu mai fie trimişi înapoi în 
Transnistria124. În 15 martie 1944, Mihai Antonescu a ordonat 
subinspectoratului de jandarmi din Odessa să ia măsuri pentru 
evacuarea tuturor cetăţenilor români din provincie, indiferent de 
originea etnică125. În 4 aprilie 1944, Tobescu le-a explicat 
subordonaţilor: „Faţă de evenimentele actuale, nu se pot face 
transporturile de persoane din Transnistria”126. Într-adevăr, 
Armata Roşie deja traversase în forţă Bugul şi se îndrepta spre 
Odessa, pe care a cucerit-o în 10 aprilie. 

Dar, deşi în primăvara anului 1944 deportaților li s-a permis în 
cele din urmă să se întoarcă în ţara lor, nu au fost primiţi cu 
braţele deschise. În 19 aprilie 1944, Tobescu a ordonat ca toţi romii 
refugiaţi din Transnistria să fie „opriţi pe loc şi puşi la muncă”127. 
După nouă zile, Inspectoratul General al Jandarmeriei a emis 
instrucţiuni mai detaliate care prevedeau instalarea celor întorşi 
pe moşii, crearea unui regim de muncă grea pentru aceştia, 
limitări severe privind deplasările şi contactul lor cu populaţia 
locală, precum şi pedepsirea fizică brutală a celor care „s-ar abate 
de la îndatoririle ce li se impun”128. Atunci când, în iunie 1944, 
legiunea de jandarmi din Galaţi l-a informat pe Vasiliu despre un 
grup de romi reveniţi în ţară care mureau efectiv de foame din 
cauză că majoritatea erau „copii sau bătrâni neputincioşi”, şeful 
jandarmilor a răspuns că el nu poate cere guvernului hrană pentru 
cei leneşi şi că nu are de gând să hrănească trântori. Vasiliu a 
declamat: „Cine vrea să muncească va trăi; cine nu să fi rămas în 
Transnistria, unde îi ţinea administraţia”129. Chiar după lovitura 


de stat din 23 august 1944, care l-a înlăturat pe Antonescu şi a dus 
la instalarea unui guvern cu participarea partidelor democratice 
(alături de comunişti), romii întorşi în ţară au mai fost ţinuţi în 
lagăre de concentrare timp de două săptămâni, până în 16 
septembrie 1944, când au fost eliberaţi în cele din urmă şi „lăsaţi la 
ocupațiile lor, îndrumându-i la diferite munci” la ordinul 
ministrului de Interne130. 

Condiţiile de trai pentru romii din Transnistria erau atât de 
îngrozitoare, încât rata mortalităţii lor era monstruos de mare. De 
asemenea, au existat cazuri de împuşcare a romilor de către 
germani şi, potrivit unor afirmaţii ale contemporanilor, şi de către 
români131. Câţi romi au murit în Transnistria? În opinia lui Achim, 
aproximativ jumătate din cei 25.000 de deportaţi, dar este posibil 
ca această estimare să fie prea mică132. Unele dintre documentele 
publicate sugerează posibilitatea ca cifra reală să fie mult mai 
mare, dar nu vom şti probabil niciodată răspunsul exact133. 


Rasă, infracţionalitate şi opinia publică românească 


Deportarea unui procent semnificativ din romii români a fost 
gândită ca parte a campaniei de „purificare” etnică a României sau 
a avut la origine preocuparea regimului pentru problema ordinii şi 
prevenirii infracţionalităţii? Achim crede că ambele presupuneri 
sunt corecte, dar sugerează că cea din urmă a jucat un rol mai 
mare în decizia regimului decât prima134. Anumite fapte par să 
sprijine o astfel de interpretare, în principal limbajul folosit de 
Antonescu şi de locotenenţii săi cu mai multe ocazii cu referire la 
această campanie. Astfel, în ordinul de la sfârşitul lunii mai 1942 
de începere a deportării romilor nomazi, dictatorul a indicat că 
aceasta făcea parte din „măsurile generale de îndepărtare a 
elementelor parazitare şi dezordonate”135. Şi, în data de 10 
septembrie a aceluiaşi an, ministrul de Interne, după ce i-a atras 
atenţia directorului general al poliţiei cu privire la rata în creştere 
a infracţionalităţii, i-a ordonat să „aresteze imediat răufăcătorii şi 
după cercetări, dacă se constată vinovăția lor, să fie deportaţi în 


lagărele de ţigani din Transnistria”136. 

Dar, în afară de aceste declaraţii şi altele similare, putem cita 
texte care sugerează că pentru Antonescu îndepărtarea „ţiganilor 
periculoşi” a făcut parte din „purificarea etnică” a ţării. A făcut 
această afirmaţie în instrucţiunile sale din 22 mai 1942137. Să nu 
uităm nici că, din punctul de vedere al lui Antonescu, toţi străinii 
erau „paraziţi”, destinaţi, pe termen lung, eliminării. Romii au 
ajuns să fie atacați direct mai devreme decât alte minorităţi (în 
afară de evrei) din cauză că Antonescu imita politica nazistă şi 
considera că prezenţa supărătoare a romilor în spaţiile publice 
româneşti desfigura națiunea română şi confirma astfel jignirile 
străinilor conform cărora România era o „ţară de ţigani”138. Este 
semnificativ şi că, deşi guvernul îşi prevedea posibilitatea de a-i 
îndepărta pe etnicii români „parazitari” împreună cu romii, 
această idee nu a fost pusă în aplicare niciodată. Dacă, în urma 
unei anchete, autorităţile ajungeau la concluzia că o anumită 
persoană era de etnie română, şi nu țigănească, o excludeau de la 
deportare139. Astfel, naționalismul etnic şi antropologia rasială au 
fost factori decisivi care au influenţat tratamentul romilor de către 
guvernul român în perioada 1942-1944. 

Care era atitudinea etnicilor români de rând faţă de 
persecutarea romilor? Achim nu este ambiguu în acest sens: 
„Deportarea romilor”, afirmă el, „nu a fost o măsură populară”140. 
Raportul final al Comisiei Internaţionale pentru Studierea 
Holocaustului în România repetă şi dezvoltă şi această teză141. În 
sprijinul acestei afirmaţii, atât Achim, cât şi CISHR citează 
numeroase cereri din partea localnicilor români de a-i scuti pe 
anumiţi romi de la deportare pentru că, de exemplu, aceştia 
prestau servicii utile sau erau muncitori buni, persoane paşnice şi 
aşa mai departe. Dar niciuna dintre surse nu menţionează că 
majoritatea acestor cereri au fost înaintate după încheierea 
deportării romilor sedentari în septembrie 1942 şi în timpul sau 
imediat după al treilea recensământ al romilor. Acest recensământ 
a convins mulţi romi că de data aceea erau vizaţi toţi, chiar şi cei în 
mare parte asimilați. Deoarece toată lumea ştia din experienţa 
anterioară că un recensământ anticipa noi deportări, mulţi romi 
au încercat şi au reuşit să îşi convingă unii vecini etnici români să 
scrie cereri pentru scutirea lor de la deportarea iminentă, 


conţinând argumente care, credeau ei, aveau să fie convingătoare 
pentru autorităţi. 

În schimb, protestele împotriva deportării romilor nomazi şi a 
celor sedentari „periculoşi” erau surprinzătoare prin absenţa lor. A 
afirma, aşa cum o face Raportul final, că regina-mamă şi Marele 
Stat-Major s-au opus acestei măsuri este în cel mai bun caz o 
interpretare greşită. Este adevărat că vestitul compozitor George 
Enescu a protestat vehement împotriva deportării muzicienilor 
romi, dar gestul său, deşi indiscutabil unul nobil, nu poate fi văzut 
ca o apărare a comunităţii romilor în ansamblui42. În apărarea 
romilor s-a făcut auzită o singură voce publică, cea a lui Constantin 
Brătianu, preşedintele Partidului Naţional Liberal. Totuşi, 
memorandumul elocvent şi în ton grav al lui Brătianu înaintat lui 
Antonescu în 16 septembrie a fost semnat doar de el, şi nu în 
numele partidului său143. Pe de altă parte, deşi poliţia secretă a 
raportat în 23 octombrie 1942 că liderii Partidului Naţional 
Ţărănesc şi-au exprimat sprijinul pentru poziţia adoptată de 
Constantin Brătianu, nu par să îi fi trimis un protest scris lui 
Antonescu, aşa cum au făcut-o în ianuarie 1942 împotriva 
persecutării evreilor144. 

În general, societatea românească a rămas indiferentă la 
suferinţa romilor deportaţi. După cum îşi amintea în 2002 un 
supravieţuitor rom, când în primăvara sau vara anului 1944 a 
reuşit împreună cu un prieten să se furişeze înapoi în România din 
Transnistria, cei doi au încercat să îşi ascundă identitatea etnică în 
timp ce cerşeau hrană din cauză că, atunci când etnicii români 
„auzeau că am fost şi în Transnistria şi că suntem ţigani, nici nu se 
uitau la noi: «Plecaţi de aici, hai!»”145. Nici nu putem accepta 
sugestia lui Achim conform căreia protestele etnicilor români 
împotriva deportării romilor au fost esenţiale pentru oprirea 
acesteia. Atunci când, în 13 octombrie 1942, Mihai Antonescu a 
anunţat suspendarea tuturor deportărilor, această decizie s-a 
datorat unor consideraţii de mare strategie, şi nicidecum 
protestelor populare. 


Capitolul 15 


Oprirea deportărilor şi schimbarea direcţiei 


În discursul său lung şi oarecum confuz din sesiunea Consiliului 
de Miniştri din 13 octombrie 1942, Mihai Antonescu şi-a exprimat 
îngrijorarea cu privire la lipsa de coordonare între diversele 
agenţii guvernamentale care se ocupau de deportare şi a promis 
crearea unei comisii interguvernamentale care să se ocupe de 
această problemă. Până la anunţarea altor decizii, a adăugat el, nu 
se mai efectuau deportăriI. 

Declaraţia lui Mihai Antonescu a surprins multă lume întrucât 
contrazicea aproape tot ceea ce făcuse şi afirmase guvernul în 
1942. În afară de romii din toată ţara şi evreii din Bucovina, 
diverse grupuri de evrei din restul ţării fuseseră deportate în 
Transnistria în vara şi toamna anului 1942, iar autorităţile se 
pregăteau să deporteze mult mai mulţi. De la sfârşitul iernii până 
în primăvara şi vara anului 1942, Ion Antonescu a emis o serie de 
decizii prin care dispunea arestarea, internarea şi deportarea unor 
categorii diverse de evrei, precum „comuniştii activi” şi cei care îşi 
stabiliseră reşedinţa la Bucureşti fără permis oficial (19 februarie) 
sau a tuturor evreilor din Ungaria care trecuseră graniţa română 
(2 mai). În 10 iulie a ordonat Ministerului de Interne să studieze 
posibilitatea deportării evreilor din sudul Transilvaniei, cu 
excepţia „intelectualilor necesari pentru nevoile noastre (medici, 
ingineri etc.) şi a industriaşilor necesari, pentru conducerea 
diferitelor întreprinderi” pentru a face loc refugiaților din 
Transilvania cedată. În 8 august a ordonat deportarea în 
Transnistria a tuturor „evreilor comunişti identificaţi” şi a tuturor 
evreilor internaţi în lagărul de concentrare de la Târgu Jiu, unde 
erau închişi toţi cei suspectaţi „de activitate sau simpatizanți 
comunişti”. În cele din urmă, la 31 august, într-o adnotare pe 


marginea datelor statistice despre alcătuirea etnică a oraşelor 
româneşti, şi-a reafirmat hotărârea de a „trece peste tot şi peste 
orice greutate pentru a purifica total naţia de această neghină 
[adică de cei de altă etnie decât cea română)”. 

Nu doar minoritățile naţionale au fost selectate în vederea 
deportării: de data aceasta au fost atacate şi minoritățile religioase. 
În mai şi iulie, Ion Antonescu a ordonat deportarea membrilor 
unor secte neoprotestante2. Nu se poate identifica un sistem în 
aceste declaraţii incoerente şi parţial repetitive şi nu li se poate 
asocia un alt sens decât cel care denotă obsesia continuă a lui 
Antonescu faţă de toate tipurile de „alter”, precum şi starea sa 
psihică precară. 

Marele Stat-Major, care se ocupa de munca forţată a evreilor, a 
emis în 27 iunie 1942 instrucţiuni generale privind organizarea 
acesteia, care prevedeau deportarea în Transnistria a bărbaţilor 
evrei care se eschivau de la munca forţată, împreună cu familiile 
acestora3. Marele Stat-Major era atât de entuziast în ceea ce 
priveşte politica de deportare a „evreilor infractori”, încât la 1 
august a alcătuit liste cu aproximativ 12.500 dintre aceştia, care 
urmau să fie deportaţi împreună cu familiile lor4. 

Nu toţi aceşti oameni au fost deportaţi. Există dovezi privind 
deportarea a 598 de evrei de pe întregul teritoriu al României la 
începutul lunii septembrie, dintre care unii erau „suspecţi” de 
comunism sau ceruseră repatrierea în URSS în 1940, precum şi 
privind deportarea din Bucureşti, în 22 septembrie, a 160 de evrei 
arestaţi de armată pentru „infracţiuni” legate de regimul de muncă 
obligatorie5. Generalul Vasiliu a menţionat în şedinţa Consiliului 
de Miniştri din 13 octombrie că 1.538 de evrei „care au activat în 
Mişcarea Comunistă şi acei care au făcut mai de mult cereri pentru 
expatrierea [...] în Rusia au fost trecuţi peste Nistru” (cel mai 
probabil în vara-toamna anului 1942)6. Conform lui Vasiliu, câteva 
sute de „infractori” evrei selectaţi de statul-major pentru deportare 
fuseseră arestaţi şi închişi în două dintre şcolile evreieşti din 
Bucureşti şi aşteptau să fie deportaţi”. 

Dar pericolul principal pentru evreii din România în 1942 nu 
venea din partea guvernului României, ci a Germaniei nazistes. În 
20 ianuarie 1942, Conferinţa de la Wannsee ce a reunit oficiali 
nazişti de rang inferior i-a inclus explicit pe evreii din România în 


planurile Soluției Finale, adică uciderea lor în lagărele morţii. La 
această dată, naziştii presau deja guvernul român să participe 
activ la acest plan. Încă din 16 decembrie 1941, guvernul român, 
acţionând la sugestia lui Hauptsturmfiihrer SS Gustav Richter, un 
„consilier pentru chestiunea evreiască pe lângă Legația germană 
din Bucureşti (Berater für die Judenfragen bei der Deutschen 
Gesandtschaft Bukarest)’, care făcea parte din personalul 
ambasadei germane încă din aprilie 1941, a dizolvat Federaţia 
Uniunii Comunităţilor Evreieşti şi a înlocuit-o cu Centrala evreilor, 
echivalentul românesc al Judenrat-ului german. Conducerea 
Centralei a fost numită de guvern şi principala sa sarcină a fost 
realizarea unui recensământ al „locuitorilor având sânge 
evreiesc”10. În februarie 1942, Mihai Antonescu a definit rolul lui 
Richter în România la o întâlnire cu un grup de naţionalişti 
veterani (de fapt, cuzişti) după cum urmează: 


Trebuie să lucrăm şi pe plan internaţional, nu numai pe plan intern şi 
se găseşte în România Dr. Richter, specialist german, care în colaborare 
cu guvernul Reichului stabileşte de comun acord cu mine bazele unor 
soluţii internaţionale, cari să poată să constituie perspective de 
lichidare a problemei evreeşti pentru totdeauna11. 


Recensământul „locuitorilor având sânge evreiesc” a fost 
efectuat în 20 mai 1942 şi momentul ales sugerează că această 
măsură aparent inutilă (ultimul recensământ al populaţiei ţării, în 
care evreilor li s-a acordat o atenţie specială, fusese efectuat în 6 
aprilie 1941 de Institutul Central de Statistică) era legată fără 
îndoială de deportarea iminentă12. 

Prima referire la acordul înalţilor oficiali români privind planul 
german de deportare a tuturor evreilor români în lagărele morţii 
datează din 22 iulie 1942. La această dată, Mihai Antonescu, 
conform raportului ambasadorului Killinger din 12 august către 
Berlin, şi-a exprimat într-o scrisoare personală adresată lui Gustav 
Richter acordul în legătură cu planurile de deportare a evreilor 
români. Deportarea trebuia să înceapă din sudul Transilvaniei. 
Mihai Antonescu a precizat - afirma Killinger - că acest plan era în 
acord cu dorinţele Conducătorului13. Negocierile s-au purtat în 
mare secret, astfel încât au luat parte doar el, Conducătorul, omul 


lor de legătură cu Berlinul pe această temă (cel mai probabil Radu 
Lecca, „împuternicit al guvernului pentru reglementarea 
regimului evreilor”, numit în februarie 1942) şi „cineva din 
Serviciul Secret german” (Richter)14. Aparent, românii voiau să 
lase cât mai puţine urme în documente şi probabil că o parte 
dintre documentele importante care le-ar fi demonstrat vinovăția 
au fost distruse de asemenea la sfârşitul regimului la ordinul lui 
Mihai Antonescu, aşa cum a sugerat Ancel15. 

Iată motivul pentru care aproape toate informaţiile pe această 
temă foarte importantă se găsesc în arhivele germane. Faptul că 
istoricii depind în mare măsură de documentele germane le 
creează o problemă serioasă, deoarece germanii fie au fost 
intenţionat amăgiţi de români, fie s-au amăgit singuri cu privire la 
intenţiile acestora. Există motive să credem că în ceea ce românii 
considerau a fi în principiu un plan teoretic de viitor, o deportare 
ce avea să fie realizată la momentul oportun nedefinit, germanii 
vedeau un plan de acţiune imediată. Germanii şi-au dat seama de 
diferenţele dintre cele două perspective abia atunci când guvernul 
român a anunţat public suspendarea tuturor deportărilor, la 
mijlocul lui octombrie 1942. Dar este posibil ca schimbarea din 
politica românească să fi avut loc mult mai devreme. Astfel, este 
important să avem în vedere percepţia greşită a germanilor. 

În 26 iulie, şeful Gestapo şi al Secţiei a IV-a a Biroului Principal 
de Securitate al Reichului, Gustav Muller, a scris într-o scrisoare 
adresată subsecretarului Martin Luther de la Ministerul de Externe 
german că pregătirea pentru deportarea evreilor români putea să 
înceapă în 10 septembrie. Pentru aceasta, Muller a cerut 
colaborarea ministerului, care şi-a dat acorduli6. Germanii voiau 
să îi deporteze pe evreii români în lagărul de exterminare de la 
Belzec, din apropiere de Lublin, care fusese renovat între timp şi 
capacităţile sale de exterminare fuseseră mărite17. Dar ziua de 10 
septembrie a venit şi nimic nu s-a întâmplat. Germanii au încercat 
să îi impulsioneze pe români şi pe la mijlocul lunii septembrie 
şeful căilor ferate din Berlinul de Est l-a invitat pe omologul său de 
la căile ferate române (CFR) în capitala germană pentru a lua parte 
la o conferinţă „privind stabilirea mersului trenurilor speciale cu 
evreii din România”. Generalul T.C. Orezeanu, directorul general al 
CFR, care nu era antisemit, a rămas perplex. A cerut o explicaţie de 


la Radu Lecca; acesta, într-un răspuns din 24 septembrie, a citat un 
ordin al lui Ion Antonescu către Ministerul de Interne, conform 
căruia „evacuarea evreilor din Ţară se pregăteşte în cele mai mici 
amănunte de Ministerul Afacerilor Interne pe baza indicaţiunilor 
date de Domnul Mihai Antonescu”18. Până la urmă, CFR a decis să 
nu ia parte la conferinţa de la Berlin19. 

Explicaţia refuzului CFR-ului de a participa la conferinţă se 
găseşte în partea ordinului lui Ion Antonescu pe care Lecca a omis- 
o în scrisoarea sa către Orezeanu. Acest ordin a fost transmis in 
toto de Killinger superiorilor săi de la Berlin în 26 noiembrie 1942. 
Killinger a relatat o conversaţie între consilierul ambasadei 
germane, Gerhard Stelzer, şi Mihai Antonescu, din 22 octombrie. 
La această dată, germanii ştiau deja că politica românească faţă de 
evrei evoluase într-o direcţie neaşteptată şi că deportările fuseseră 
amânate pe termen nelimitat. Au cerut o explicaţie. Mihai 
Antonescu a recurs la diverse subterfugii (Spitzfindigkeit) pentru a 
explica această schimbare şi, în cele din urmă, pentru a se absolvi 
de orice răspundere, i-a înmânat pur şi simplu lui Richter o 
fotocopie a ordinului (nedatat) al lui Antonescu: 


Evacuarea este doar în curs de studiere. Implementarea e amânată. Va 
începe la momentul oportun. Până atunci, va fi pregătită în cele mai 
mici detalii de Ministerul de Interne, pe baza instrucţiunilor emise de 
DI M. Antonescu20 (subliniere în original). 


Asemănarea practic completă (o mică diferenţă este inerentă 
dublei traduceri — din română în germană şi invers) dintre cea mai 
mare parte din ultima propoziţie cu textul citat de Lecca este 
dovada faptului că acest ordin a fost emis înainte de 24 septembrie 
şi că, atunci când Orezeanu a cerut mai multe instrucţiuni de la 
minister, în urma răspunsului primit de la Lecca, i s-au oferit 
suficiente informaţii pentru a trage concluzia că participarea CFR- 
ului la conferinţă era considerată neoportună. 

Probabil că românii au început să aibă ezitări cu mai mult timp 
înainte. După cum explica Killinger în acelaşi mesaj, în 27 august 
consilierul ambasadei, Stelzer, i-a înmânat un bilet lui Mihai 
Antonescu, cerându-i explicaţii cu privire la poziţia guvernului 
român în problema deportării. Deoarece nu a primit niciun 


răspuns, în 9 octombrie Stelzer a cerut din nou o explicaţie de la 
Mihai Antonescu. Vicepreşedintele Consiliului de Miniştri nu a 
oferit un răspuns concret, dar a încercat să dea impresia că poziţia 
României nu se schimbase. Comportamentul evaziv al lui Mihai 
Antonescu era cu siguranţă un semn că la această dată politica era 
în curs de revizuire21. 

Am putea afirma că germanii înşişi au contribuit la eşecul 
propriilor eforturi. În 8 august 1942, Richter, probabil încercând să 
pună presiuni suplimentare pe guvernul român, a publicat în 
buletinul oficial de presă al ambasadei germane din Bucureşti, 
Bukarester Tageblatt, un articol în care descria clar detaliile 
iminentei „epurări complete (die vollständige Sâuberung) a 
României de evrei”. Conform acestui articol, la sfârşitul 
„operaţiunii” din toamna anului 1943, doar aproximativ 17.000 de 
evrei „utili din punct de vedere economic” aveau să rămână în 
țară22. Articolul a alertat comunitatea evreilor cu privire la 
pericolul cu care se confrunta şi a dus la o intensificare a activităţii 
reprezentanţilor acesteia pentru a încerca să împiedice 
implementarea planului monstruos23. Toţi evreii influenţi, 
indiferent de diferendele lor politice şi personale, precum dr. 
Filderman, un partizan al asimilării evreilor în cultura şi societatea 
românească, rabinul-şef Alexandru Şafran, liderii sionişti Mişu 
Benvenisti şi Avram Leiba Zissu, s-au implicat în numeroase 
încercări de a contacta opoziţia politică românească şi pe liderii 
bisericii, nunțiul papal Andrea Cassulo şi pe ambasadorul elveţian 
Rene de Weck pentru a-i convinge să intervină în favoarea 
evreilor. Unii dintre cei contactaţi, inclusiv Constantin Brătianu şi 
Iuliu Maniu, mitropolitul ortodox al Ardealului, Nicolae Bălan, şi 
cei doi diplomaţi menţionaţi anterior au trimis memorandumuri 
prin care protestau împotriva planurilor de deportare sau şi-au 
exprimat opoziţia puternică faţă de deportarea iminentă. Regina- 
mamă Elena şi-a făcut cunoscută opoziţia faţă de asemenea planuri 
în termeni fără echivoc şi un grup de intelectuali români (a căror 
identitate este imposibil de stabilit, pentru că raportul poliţiei 
secrete care a relatat acest eveniment nu conţine numele lor şi 
memorandumul original nu a fost găsit) i-au cerut regelui Mihai să 
oprească deportările24. 

În 13 septembrie, secretarul de stat al SUA Cordell Hull a 


declarat că națiunea americană era solidară cu poporul evreu şi în 
aproximativ aceeaşi perioadă ambasada elveţiană a transmis 
guvernului român o notă de protest de la Washington, amenințând 
că guvernul federal ar putea lua măsuri represive împotriva 
românilor din Statele Unite, dacă evreii români sunt deportaţi în 
Transnistria. Deşi această notă de protest menţiona doar 
deportările în Transnistria, a fost interpretată la Bucureşti în 
contextul pregătirilor pentru deportările spre Belzec25. Este posibil 
ca această presiune să fi fost proverbiala picătură care a umplut 
paharul. Îndoielile liderilor români au crescut şi Ion Antonescu s-a 
hotărât în cele din urmă să respingă oferta germană de a-i deporta 
pe evrei în Polonia în 1942 şi de a suspenda orice alte deportări. 
Poate că nu vom şti niciodată data exactă a acestei decizii, dar 
probabil că a fost luată între 8 august şi 24 septembrie, mai 
degrabă în septembrie26. 

Totuşi, suspendarea nu a însemnat anularea şi pentru o vreme 
Lecca şi Richter au continuat să lucreze la planurile de deportare. 
La 11 septembrie, Lecca i-a prezentat lui Antonescu planul său 
pentru „evacuarea” evreilor din sudul Transilvaniei. Planul lui 
Lecca nu menţiona nici intervalul de timp în care urma să aibă loc 
deportarea, nici destinaţia celor deportaţi; planul sublinia că 
„locurile rămase vacante în viaţa economică” în urma deportării 
vor fi ocupate de refugiații din nordul Transilvaniei. Lecca 
prevedea câteva excepţii, dintre care categoria cea mai importantă 
erau evreii „utili vieţii economice şi vieţii profesionale”. Această 
categorie îi includea pe evreii care puteau să prezinte un carnet de 
scutire de muncă obligatorie (de fapt, o autorizaţie de a fi angajat 
temporar în diverse întreprinderi) emis de Ministerul Muncii, 
precum şi pe „medici, farmacişti, ingineri şi chimişti”. Celelalte 
categorii scutite erau evreii căsătoriţi cu persoane de altă origine 
decât cea iudaică, evreii botezați înainte de 9 august 1940, evreii 
străini, văduvele, invalizii, orfanii din războaiele româneşti, evreii 
foşti membri ai Gărzii Naţionale Române din Transilvania şi 
veteranii decoraţi. Merită să notăm în acest context că aceleaşi 
criterii au fost folosite pentru eliberarea de scutiri de la deportare 
în nordul Bucovinei. În 15 septembrie, Richter şi-a alcătuit propriul 
memoriu despre măsurile necesare pentru deportările iminente, 
care cuprindea criterii ceva mai restrictive pentru excepţii (numite 


temporare, detaliu care lipsea din planul lui Lecca). Conform 
acestui plan, trebuiau deportaţi evreii din toată România, nu doar 
din sudul Transilvaniei. Ca şi în cazul planului lui Lecca, acest 
document nu făcea referire la un interval de timp pentru această 
operaţiune, dar preciza că evreii figurau pe lista pentru deportare 
a Guvernământului General27. Chiar şi în 30 septembrie 1942, 
Lecca, răspunzând la întrebarea lui Dragoş privind planurile de 
„evacuare” a evreilor din Bucureşti (Dragoş era interesat în 
principal să afle câte case rămâneau nelocuite după o asemenea 
„evacuare”), a dezvăluit că „programul nostru este de a evacua toţi 
evreii găsiţi inutili în câmpul economiei naţionale în Polonia”28. 

În timp ce Lecca şi Richter planificau deportarea în Polonia, 
deportările spre Transnistria au continuat, aşa cum am discutat 
anterior, până în 13 octombrie. Aşadar, declaraţia lui Mihai 
Antonescu de la această dată trebuie considerată un semn al 
evoluţiei continue a politicii guvernului, şi nu un moment de 
cumpănă, deoarece se referea doar la deportările în Transnistria, 
deşi decizia de a suspenda deportările spre Polonia a fost luată cu 
săptămâni înainte. Pe de altă parte, în acel moment guvernul 
analiza încă posibilitatea de a reveni la politica de deportare, 
atunci când şi dacă soarta războiului se schimba în favoarea 
Germaniei şi a aliaţilor săi. 

Care a fost forţa principală care a influenţat evoluţia politicii 
regimului faţă de evrei? După cum susţinea recent Sebastian Baltă 
în mod convingător, aceasta a constat în considerente de politică 
externă, şi nu în poziţia adoptată de opoziţie şi de liderii religioşi. 
În opinia lui Baltă, încă din primăvara anului 1942, liderii români 
şi în special Mihai Antonescu aveau o perspectivă asupra 
deznodământului probabil al războiului net diferită de cea a 
germanilor. Deşi considerau că o victorie germană în est era încă 
destul de probabilă, chiar dacă nu mai era sigură, credeau că 
războiul se va sfârşi printr-o conferinţă de pace la care Germania 
şi România, ca aliat al său, vor trebui să negocieze cu Marea 
Britanie şi Statele Unite. Cu alte cuvinte, în acest moment nu mai 
credeau în posibilitatea unei victorii categorice a puterilor Axei 
împotriva Aliaților. Baltă datează primele tatonări ale românilor 
cu Occidentul şi în special cu Statele Unite la sfârşitul primăverii 
anului 1942, când românii visau să medieze o pace separată cu 


puterile occidentale, care ar fi permis crearea unei alianţe 
antisovietice a puterilor occidentale, pe de o parte, şi cu Germania 
şi aliaţii săi, pe de altă parte, cu scopul de a forma un front comun 
de „apărare a Europei” împotriva amenințării bolşevice. Deşi 
asemenea speranţe erau complet naive, fiind bazate pe înţelegerea 
greşită a dimensiunilor angajamentului puterilor occidentale faţă 
de distrugerea Germaniei hitleriste şi a aliaţilor săi, ele erau 
sincere şi au dus la ajustări majore ale marii strategii a 
României29. 


Semnul cel mai vizibil al schimbării perspectivei internaţionale 
a Bucureştiului a fost înfiinţarea de către Mihai Antonescu a unei 
comisii pentru pregătirea documentelor în vederea conferinţei de 
pace (cunoscută ca Biroul Păcii), anunţată de el la o întâlnire 
special organizată a oficialilor guvernului şi experţilor academici 
de la Ministerul Afacerilor Externe în 16 iunie 1942. Trebuiau 
pregătite diverse materiale — statistice, istorice, propagandiste şi 
aşa mai departe- pentru a susţine revendicările teritoriale ale 
României la un asemenea forum. Mihai Antonescu gândea în 
termenii experienţei de după Primul Război Mondial şi, în special, 
voia să evite repetarea a ceea ce considera a fi o prestație slabă a 
României la Versailles. De data aceasta, insista el, ţara sa va ajunge 
mult mai bine pregătită la masa negocierilor30. 

La momentul desfăşurării acestei întâlniri, ofensiva germană de 
pe Frontul de Est evolua spectaculos şi starea de spirit a românilor 
era optimistă, dar până în septembrie 1942 situaţia se schimbase. 
Existau tot mai multe probleme în relaţiile comerciale dintre cele 
două ţări, Germania nereuşind să livreze bunurile industriale şi 
mai ales echipamentele militare promise partenerului său mai mic 
în schimbul livrărilor de petrol şi alimente. Ofițerii români se 
simțeau deseori ofensaţi de atitudinea brutală a comandanților 
germani faţă de ei şi considerau că germanii le foloseau soldaţii 
drept carne de tun, trimiţându-i în cele mai periculoase sectoare 
ale frontului fără să le livreze muniţia necesară şi fără să le asigure 
transportul şi chiar hrana. Pe frontul de la Stalingrad, unde 
Armatele III şi IV române erau desfăşurate pe flancurile Armatei 
VI germane, care avansa, românii erau deja, la începutul toamnei 
anului 1942, într-o stare atât de proastă, încât au ajuns la concluzia 


că nu vor rezista contraofensivei probabile a ruşilor. Totuşi, toate 
încercările lor de a convinge înaltul comandament german să le 
asigure întăriri sau să redesfăşoare trupele au eşuat31. 

Despre numărul tot mai mare de probleme s-a discutat în două 
întâlniri ale liderilor celor două ţări în septembrie şi octombrie 
1942, de fiecare dată spre nemulţumirea românilor. În 22 
septembrie, Mihai Antonescu a purtat o conversaţie cu Joachim 
von Ribbentrop, ministrul de Externe german, în care a propus — 
fără succes - semnarea unui tratat de alianţă formal între cele 
două ţări. În schimb, von Ribbentrop a încercat să-l convingă pe 
omologul său român că situaţia de pe frontul de la Stalingrad 
evolua în direcţia cea mai pozitivă şi că întreaga rezistenţă a 
ruşilor avea să fie zdrobită în 48 de ore. Aşa cum a depus mărturie 
în anchetele de după război (decembrie 1945) Gheorghe Davidescu, 
la acea dată secretar general în Ministerul de Externe, atunci când, 
imediat după această conversaţie, l-a întrebat pe Mihai Antonescu 
dacă are încredere în evaluările germanilor, cel din urmă a 
răspuns că nu dădea crezare spuselor lui Ribbentrop şi „probabil 
că evenimentele vor lua cu totul altă întosătură”32. 

Conform lui Gheorghe Barbul, secretarul şi translatorul lui Ion 
Antonescu, în 10 octombrie a avut loc o întâlnire între Ion 
Antonescu şi Hitler la cartierul general german din Prusia de Est 
(până la această dată, Antonescu se însănătoşise). Aceste discuţii au 
decurs şi mai prost decât cele dintre Mihai Antonescu şi 
Ribbentrop şi toate încercările lui Antonescu de a-i face cunoscută 
Fuhrerului gravitatea situaţiei trupelor româneşti de pe frontul de 
la Stalingrad au eşuat: pur şi simplu, Hitler refuza să-l creadă. Aşa 
cum îşi aminteşte Barbul în memoriile sale, Antonescu a fost atât 
de dezamăgit şi supărat de această conversaţie, încât i-a spus 
secretarului său pe drumul de întoarcere în România: „Germania a 
pierdut războiul [...]. Acum trebuie să ne concentrăm eforturile ca 
să nu-l pierdem pe al nostru”33. 

Conform lui Baltă, încercările de a zădărnici deportarea 
evreilor au avut succes doar datorită faptului că, la această dată, 
Ion Antonescu începuse deja să aibă dubii cu privire la 
deznodământul războiului34. Să nu înţelegem că îşi imagina 
căderea totală a Germaniei naziste — a refuzat cu încăpățânare să 
creadă într-un asemenea deznodământ cât timp s-a aflat la putere. 


Mai curând, potrivit calculelor sale şi ale lui Mihai Antonescu, 
războiul urma să se încheie printr-un fel de remiză, în care 
Germania, chiar şi slăbită, va putea hotări într-o oarecare măsură 
organizarea lumii postbelice. Aşa cum i-a spus Ion Antonescu în 
august 1941 lui Nicolae Lupu, unul dintre liderii Partidului 
Naţional Ţărănesc, „chiar învinsă, Germania [va] rămâne încă 
suficient de puternică pentru a-şi putea apăra aliaţii ei 
europeni”35. Totuşi, era în interesul României să recâştige într-o 
anumită măsură încrederea anglo-americanilor, deşi rămânea un 
aliat al naziştilor3. Cei doi Antonescu credeau că, întrucât evreii îi 
puteau influenţa pe britanici şi pe americani, era contraindicat să 
ia măsuri drastice împotriva celor dintâi. Aşa cum s-a exprimat 
Conducătorul în Consiliul de Miniştri încă din 16 decembrie 1941, 
la momentul contraofensivei sovietice din Moscova şi al primelor 
sale dubii cu privire la capacitatea Germaniei de a se impune, era 
posibil ca războiul să se încheie cu „o pace de compromis şi la 
masa verde sau în spatele mesei verzi să stea jidanul”37. Aşa cum 
avea să raporteze Killinger Berlinului la 13 martie 1943, mareşalul 
şi-a schimbat poziţia vizavi de „soluţia radicală” promovată de 
germani în „problema evreească” nu din considerente economice 
sau umaniste, ci pentru a nu „stârni democraţiile occidentale 
împotriva lui”38. 

Dintr-un anumit punct de vedere, Ion Antonescu a fost 
constant: deşi voia să epureze ţara de toate minoritățile, a 
presupus întotdeauna că orice direcţie pe care o putea urma 
depindea de situaţia politică internaţională a României. În 1941, 
când era convins că germanii vor fi victorioşi, îi considera pe evrei 
complet lipsiţi de apărare şi a luat imediat cele mai drastice măsuri 
împotriva lor. Dar, de îndată ce a început să se îndoiască de 
capacitatea Germaniei de a se impune şi să gândească în termenii 
mesei negocierilor, la care britanicii şi americanii ocupau o poziţie 
dominantă, nu a mai considerat că evreii erau lipsiţi de protecţie. 
Şi astfel, a concluzionat el, se impunea o politică mai prudentă. 
Acest raţionament i-a salvat pe evreii din Vechiul Regat şi din sudul 
Transilvaniei şi, implicit, pe romi de la deportarea în lagărele de 
concentrare naziste din Transnistria în toamna anului 1942. 

Totuşi, refuzul de a urma politica nazistă de exterminare fizică 
a evreilor nu a avut ca efect renunţarea la ideea de a curăța 


România de această minoritate: chiar în contextul modificat, 
scopul rămânea acelaşi, deşi se recurgea la alte mijloace. În locul 
exterminării fizice, guvernul a hotărât să promoveze emigrarea 
evreilor în Palestina (practic, singura destinaţie posibilă la acea 
dată pentru evreii care voiau să părăsească ţara). Deşi emigrarea 
era aşa-zis „voluntară”, având în vedere climatul politic din ţară, 
evreii care au avut această opţiune au adoptat-o din constrângere. 
Emigrarea era de asemenea extrem de costisitoare şi de 
periculoasă. Evreii au fost obligaţi să plătească sume exorbitante 
pentru transport. Fiindcă guvernul păstra vapoarele moderne 
pentru utilizarea în război, emigranții erau transportaţi în nave 
mici, prost echipate. Britanicii nu le permiteau evreilor să reintre 
în Palestina în număr mare şi au pus presiune asupra Turciei să 
refuze vizele de tranzit pentru emigranții evrei. Totuşi, în pofida 
tuturor acestor dificultăţi aparent insurmontabile, evreii au 
emigrat în grupuri mici (în cea mai mare parte ilegal) în 1940 şi 
1941. Emigrarea aproape s-a oprit din 24 februarie 1942, atunci 
când, după ce i s-a refuzat accesul în apele Turciei, un vas 
românesc de mici dimensiuni, Struma, având la bord aproximativ 
760 de refugiaţi evrei, a fost torpilat (probabil din greşeală) şi 
scufundat de un submarin sovietic în apropiere de Istanbul, 
supraviețuind doar doi pasageri39. 

La sfârşitul anului 1941 şi începutul anului 1942, în perioada 
antisemită cea mai radicală a guvernului român, acesta aproape a 
interzis emigrarea evreilor. În19 decembrie 1941, Mihai 
Antonescu l-a asigurat pe ambasadorul german Killinger că, din 
acel moment, emigrarea evreilor în Palestina avea să fie 
interzisă40. Dar nu şi-a respectat promisiunea şi Struma a navigat 
cu permisiunea guvernului. Chiar înainte ca regimul să hotărască 
interzicerea deportărilor, căuta moduri prin care să reia şi să 
accelereze emigrarea evreilor. Aşa cum s-a exprimat Mihai 
Antonescu într-o şedinţă a Consiliului de Miniştri din 30 iunie 
1942, el era de acord, „dacă Statul Român putea să facă o politică 
de emigrare, să scoată din ţară cât mai multe elemente străine”41. 
Când guvernul a decis să renunţe la deportări, facilitarea emigrării 
a devenit singurul mod de „rezolvare a problemei evreeşti”. În 
octombrie 1942 a creat o comisie interministerială pentru a studia 
această problemă, cu participarea lui Vasiliu, Dragoş şi a altor 


demnitari; în cercurile guvernamentale s-au dezbătut diverse 
proiecte pentru facilitarea emigrării (temele prioritare erau 
modalităţile de deposedare a evreilor care plecau de capitalul 
lor)42. Când germanii au aflat care erau intenţiile românilor, au 
protestat şi au pus presiune pe Bulgaria să refuze vizele de tranzit 
pentru evreii români43. Ca răspuns la protestele germanilor, într- 
un memorandum românesc din 13 martie 1943 se afirma: „Pentru 
rezolvarea problemei evreieşti în România există, în opinia 
noastră, o singură soluţie: emigrarea”44. 

La începutul anului 1943, dr. Filderman a cerut permisiunea 
guvernului să organizeze emigrarea a 5.000 de copii evreii orfani 
din Transnistria, iar guvernul a fost de acord. Din cauza presiunii 
germane asupra Bulgariei pentru a refuza vizele de tranzit şi din 
cauza faptului că guvernul român nu era dispus să aloce nave ale 
statului pentru această operaţiune, transporturile au început abia 
pe 24 martie 1944 şi până pe 15 mai doar aproximativ 1.000 de 
orfani evrei au părăsit România cu cinci nave de mici dimensiuni. 
În total, doar aproximativ 5.000 de evrei au reuşit să emigreze din 
România în Palestina în timpul războiului45. 

În general, cu cât şansele victoriei Germaniei şi a aliaţilor săi 
scădeau, cu atât mai moderată devenea politica românească faţă 
de evrei. Încă din 20 martie 1943, Mihai Antonescu, luând cuvântul 
în şedinţa Biroului Păcii, şi-a exprimat îngrijorarea că Europa îi 
vedea pe români ca pe un „popor cel mai tolerant, cu spirit 
creştin”, ca persecutori ai evreilor46. De asemenea, Ion Antonescu 
era tot mai preocupat să nu fie considerat responsabil pentru 
soarta evreilor din teritoriile ocupate ale Uniunii Sovietice47. La 
sfârşitul anului 1943, Ministerul de Externe a trimis instrucţiuni 
către consulatele sale din străinătate ca tuturor evreilor români 
care locuiau în ţările respective şi care voiau să se întoarcă în 
România să li se acorde vize de intrare. Astfel, ministerul a revenit 
la poziţia sa precedentă, care permitea germanilor să aplice în 
cazul evreilor români care locuiau în afara României aceeaşi 
politică de „deportare în est” (sintagmă însemnând uciderea lor), 
pe care o aplicau propriei populaţii de evrei şi cetăţenilor evrei din 
țările ocupate4s. 

Totuşi, deşi nu i-a mai ucis şi nu i-a mai deportat pe evrei, Ion 
Antonescu nu voia să se revină la situaţia de dinainte de 


introducerea măsurilor antisemite în toamna anului 1940. Abia în 
18 august 1944, adică după debarcarea Aliaților în Normandia, 
distrugerea Grupului de Armate Centru german în Belarus şi în 
estul Poloniei şi la doar câteva zile înainte de o nouă ofensivă 
sovietică în Basarabia şi Moldova, care avea să precipite căderea 
regimului său, Conducătorul a interzis poliţiştilor şi jandarmilor să 
evacueze evreii din oraşe spre provincie (s-au făcut asemenea 
evacuări pentru minimalizarea pierderilor cauzate de 
bombardamentele aeriene). Conform ordinului său, „pe viitor nici 
un evreu, sub nici un motiv, nu se va putea instala la sate şi nici în 
Valea Prahovei”49. Ion Antonescu pur şi simplu nu putea suporta 
să-şi vadă distruse „realizările” într-un domeniu de care era atât de 
ataşat — curăţarea ţării de „străini”. 

Schimbul de populaţie „voluntar” cu Bulgaria 


În timp ce România era curățată de evrei şi romi în maniera 
deja descrisă, guvernul planifica să facă schimb de alte minorităţi 
cu ţările învecinate. În 1942-1943, guvernul a fost aproape să facă 
un asemenea schimb cu Bulgaria. Deşi până la urmă nu s-a ajuns la 
implementare decât în foarte mică măsură, merită să analizăm 
pregătirile mai amănunţit, deoarece sunt indicate unele dintre 
capcanele de pe drumul imaginat al realizării „purității etnice” cu 
ajutorul schimburilor de populaţie. 

Să ne amintim că Tratatul de la Craiova referitor la schimbul de 
populaţie (semnat la 7 septembrie 1941) prevedea posibilitatea ca 
părţile să organizeze, pe lângă schimbul obligatoriu din Dobrogea, 
un schimb „voluntar” de etnici ai celeilalte părţi, care locuiau în 
restul teritoriului fiecăreia, în termen de un an de la semnarea 
tratatuluii. În vara anului 1941, autorităţile române şi-au 
manifestat interesul să efectueze un asemenea schimb şi au făcut 
pregătirile preliminare. La începutul lunii iunie 1941, generalul 
Grigorescu, atunci copreşedintele Comisiei Mixte Româno-Bulgare, 
a trimis o cerere Inspectoratului General al Jandarmeriei pentru a 
stabili numărul real de etnici bulgari care locuiau în zonele rurale 
din jurul Bucureştiului. O asemenea anchetă era necesară, a 
explicat Grigorescu, din perspectiva unui posibil schimb de 
populaţie cu Bulgaria şi dat fiind că „în general bulgarii nu vor să 
plece din ţara noastră, în care scop recurg la diferite mijloace 
pentru a se sustrage precizării originei lor etnice”. Grigorescu a 
subliniat că Ion Antonescu se interesa personal de această acţiune 
şi că ancheta trebuia făcută cât mai scrupulos şi mai rapid posibil. 

Dar când Vasiliu a raportat concluziile jandarmilor, Grigorescu 
a fost dezamăgit. Într-o nouă scrisoare adresată lui Vasiliu, din 28 


iunie, s-a plâns că ancheta nu a fost efectuată corect şi că, drept 
urmare, mulţi bulgari nu au fost luaţi în calcul. De exemplu, 
Grigorescu credea că aproape toate cele aproximativ o mie de 
familii care locuiau în satul Chiajna erau de etnie bulgară, dar pe 
listele primite de la jandarmerie erau înregistraţi doar nouă etnici 
bulgari din satul respectiv. A cerut o nouă anchetă şi a insistat ca 
toate persoanele să fie împărţite în următoarele trei categorii: cei 
indezirabili pentru siguranţa statului, cei care erau de origine 
etnică bulgară indiscutabilă şi cei „de origine etnică dubioasă şi 
comportă noi cercetări”. Generalul Vasiliu a fost de acord şi a 
ordonat noi anchete. La începutul lunii iulie, potrivit noului raport 
al legiunii de jandarmi, dintre cei 4.354 de locuitori ai Chiajnei, 
1.090 erau într-adevăr etnici bulgari, ai căror strămoşi fuseseră 
instalaţi acolo în urmă cu 500 de ani de o vorniceasă după care 
satul şi-a primit numele. Deoarece trăiseră atât de mult timp în 
România, „nu mai ştiau bulgăreşte, decât o infimă parte, cei 
bătrâni şi chiar şi aceştia stricat”. Raportul includea liste noi, 
„dintre care 9 sunt bulgari indiscutabili, iar asupra restului 
urmează să se hotărască”. Niciuna dintre aceste persoane nu voia 
să plece din ţară. O situaţie similară s-a înregistrat în satul 
Condurache, unde locuiau 452 de familii ai căror capi erau 
înregistraţi ca etnici bulgari. Pentru că nu voiau să părăsească ţara 
şi fiind speriaţi de zvonurile despre o deportare iminentă, au 
încercat să obţină certificate de origine etnică română, fiind 
sprijiniți în eforturile lor de primar, colonelul în rezervă Zota2. 

Aşa cum sugerează această corespondenţă absurdă, autorităţile 
centrale române acționau plecând de la premisa că omologii lor 
din Bulgaria aveau să pună presiune pe cetăţenii lor etnici români 
ca să „opteze” pentru „emigrarea voluntară”3. Conform articolului 
1 din acordul privind schimbul de populaţie, România nu avea 
dreptul să refuze astfel de cereri de imigrare, dar putea să 
„evacueze” un număr egal de etnici bulgari de pe teritoriul său 
pentru a echivala numărul de „voluntari” din Bulgaria. Iată de ce 
era esenţial ca autorităţile române să pregătească din timp liste cu 
posibili „evacuaţi”. În alcătuirea acestor liste, consideraţiile politice 
şi  „etnicitatea” atribuită erau mai importante decât 
autoidentificarea unei persoane, nemaivorbind despre preferința 
acesteia de a emigra sau de a rămâne în ţară; în ansamblu, din 


cauza acestor metode, caracterul presupus voluntar de schimb a 
devenit o formulă lipsită de conţinut. 

Totuşi, în 1941 nu a avut loc niciun „schimb voluntar”. Deşi 
românii făceau presiuni asupra omologilor lor în această 
problemă, bulgarii s-au opus. Însă în 1942 poziţia bulgarilor s-a 
schimbat şi au cerut reluarea discuţiilor. Începând cu iulie 1942, 
diplomaţii bulgari au vizitat comunităţi de etnici bulgari din sudul 
Basarabiei şi au încercat să-i convingă să ceară repatrierea în 
Bulgaria. Conform rapoartelor poliţiei române din regiune, unii 
etnici bulgari au răspuns vânzându-şi bunurile şi pregătindu-se 
pentru „evacuare”; alţii încercau totuşi disperaţi să scape de o 
posibilă deportare schimbându-şi numele cu unele cu rezonanţă 
mai românească şi obţinând certificare de etnicitate „corectă” de la 
autorităţile localea. 

Iniţial, Mihai Antonescu, care supraveghea această problemă în 
dubla sa calitate de ministru de Externe şi de vicepreşedinte al 
Consiliului de Miniştri, a fost înclinat să fie de acord cu solicitările 
bulgarilor. Dar atunci când, în 26 iulie 1942, a convocat 
reprezentanţii diverselor ministere să discute problema, a aflat că 
majoritatea se opuneau ideii. Pentru aceştia, simplul fapt că 
Bulgaria iniţiase reluarea discuţiilor constituia dovada că aceasta 
nu era în interesul României. În lumea unui joc cu sumă nulă, în 
care trăiau aceşti funcţionari publici, nu exista nimic de care să 
profite simultan şi Bulgaria, şi România. 

Conform criticilor, schimbul le-ar fi oferit bulgarilor avantaje 
substanţiale. De exemplu, la momentul respectiv, Bulgaria, ca aliat 
german, ocupa Macedonia iugoslavă şi vestul Traciei greceşti5. 
Etnicii bulgari din România aveau să fie aduşi în aceste regiuni, 
susțineau ei, întărind astfel pretenţiile Bulgariei asupra teritoriilor 
respective în negocierile postbelice pentru un acord european 
general. (Mihai Antonescu a respins acest argument, afirmând că 
Tratatul de la Craiova nu era valabil pentru aceste teritorii, şi nici 
eventualul tratat nou nu avea să fie.) Mai mult, criticii estimau că 
în Bulgaria existau aproximativ 300.000 de etnici români (0 
exagerare lipsită de temei) care trăiau în principal de-a lungul 
graniţei de vest, adică în zona care ar fi putut deveni obiectul unor 
revendicări teritoriale ale românilor. Astfel, aceştia s-au gândit că 
nu era înţelept să accepte acţiuni care puteau slăbi eventualele 


şanse ale românilor de a anexa regiunile respectives. La acestea, 
Mihai Antonescu a răspuns că nimeni nici măcar nu se gândea la 
aceste cifre enorme de eventuali „evacuaţi” şi că totalul avea să fie 
în jur de 15.000-20.000 de persoane de ambele părţi, schimburile 
făcându-se în grupuri mici, pentru a se ajunge la paritate. Mircea 
Vulcănescu, secretar de stat în Ministerul de Finanţe, a replicat că 
până şi schimburile de grupuri mici constituiau un pericol, 
deoarece le dădeau bulgarilor ocazia de a-i expulza pe românii cei 
mai activi din punct de vedere politic şi pe cei cu o conştiinţă 
etnică puternică, uşurând astfel asimilarea „masei amorfe” a 
restului de etnici români”. Conferinţa s-a încheiat atunci când 
Mihai Antonescu, contrar părerilor exprimate de practic toţi 
participanţii, a afirmat că pur şi simplu nu putea să refuze 
propunerea bulgară, deoarece ar fi dus la un nou arbitraj din 
partea germanilor şi a italienilors. 

Noul acord a fost semnat după multe întârzieri la 1 aprilie 1943 
şi a prelungit termenul pentru schimbul de populaţie „voluntar” 
până la 1 noiembrie la acelaşi an. Voluntarii trebuiau să-şi depună 
declaraţiile personal până în 31 mai 1943 la subcomisiile din Sofia 
şi Bucureşti. Soţiile viitorilor emigranţi aveau dreptul de a refuza 
să se alăture soţilor lor dacă erau de altă etnie. Dar era deja prea 
târziu. Soarta în schimbare a războiului şi nesiguranța tot mai 
mare i-au convins să rămână acasă chiar şi pe cei care ar fi 
preferat de fapt să emigreze. Grigorescu, care vizitase satele 
româneşti din Bulgaria în mai 1943, în calitate de şef al delegaţiei 
române în Comisia Mixtă, a descoperit că, în pofida presiunii 
autorităţilor de a-i convinge pe localnicii români să-şi facă bagajele 
şi să plece, foarte puţini oameni erau dispuşi să facă acest lucru10. 
În acelaşi timp, agenţii poliţiei secrete române raportau că etnicii 
bulgari din Banatul românesc şi sudul Basarabiei, cu foarte puţine 
excepţii, nu voiau să plece în Bulgaria, în ciuda presiunii puternice 
din partea diplomaților bulgari11. 

Îngrijorat că schimbul voluntar planificat nu va avea rezultatele 
dorite, guvernul bulgar şi-a modificat din nou poziţia şi a cerut în 
mai 1943 o amânare a schimbului. Mihai Antonescu a fost de 
acord. Amintindu-şi ce îi spuseseră experţii în vara anului 1942, a 
concluzionat că „propunerile bulgare [iniţiale] vor face din 
schimbul facultativ [acelaşi ca şi cel voluntar] o catastrofă pentru 


românii din Balcani”12. Astfel, a subscris la poziţia criticilor 
schimbului, care l-au considerat de la început un şiretlic al 
bulgarilor. La 22 mai, Comisia Mixtă, respectând instrucţiunile 
celor două guverne, a decis să nu mai accepte cererile de 
emigrare13. Până la 1 noiembrie, 226 de etnici români (94 de 
familii) se mutaseră din Bulgaria în România şi 158 de etnici 
bulgari (62 de familii) din România în Bulgaria14. Acesta a fost 
sfârşitul lipsit de glorie al visului utopic de a nu mai rămâne „nici 
un bulgar” pe pământ românesc, proclamat cu fervoare la 
începutul toamnei anului 1940. 

Pregătirea pentru lumea care nu a mai venit 
niciodată: planificarea schimburilor de populaţie 


Securitatea la graniţă şi omogenizarea etnică: 
Ministerul de Externe (I) 


Aşa cum arată exemplul schimbului „voluntar” de populaţie eşuat 
cu Bulgaria, factorul principal care a împiedicat derularea unor 
asemenea schimburi în timpul războiului a fost nesiguranța legată 
de graniţele postbelice şi temerile că acestea puteau să slăbească 
revendicările românilor de anexare a teritoriilor învecinate. 
Oficialii Ministerului de Externe erau extrem de sensibili la aceste 
considerente. Pentru ei, securitatea teritorială şi- în măsura în 
care era posibil- extinderea teritoriului statului erau mai 
importante decât „purificarea etnică”, deşi aceasta nu a fost total 
exclusă niciodată. 

Românii însărcinaţi cu planificarea schimburilor de populaţie 
postbelice trebuiau să ţină cont de faptul că toate graniţele din 
jurul României se modificau permanent. În 1941 şi 1942, liderii 
români sperau să recâştige în cele din urmă nordul Transilvaniei şi 
nimeni nu era pregătit nici măcar să ia în calcul posibilitatea 
pierderii pentru totdeauna a acestei regiuni. Aparent, existau 
şanse de extindere teritorială spre est- nu numai prin păstrarea 
Basarabiei şi nordului Bucovinei, ci şi prin anexarea Transnistriei 
şi poate şi a altor teritorii aflate şi mai la est. Incertă era şi situaţia 
din sud şi din vest: Iugoslavia nu mai exista, Ungaria ocupa fostele 
teritorii iugoslave Bačka şi Baranja şi voia să le anexeze împreună 
cu vestul Banatului. Bulgaria ocupa cea mai mare parte a 


Macedoniei iugoslave, precum şi cea mai mare parte a vestului 
Traciei greceşti. Ca în multe alte regiuni ale Europei, nimic nu 
părea imposibil. 

Situaţia din Balcani, aşa cum se prezenta după distrugerea 
statelor iugoslave şi greceşti de către Wehrmacht în aprilie 1941, îi 
îngrijora în special pe liderii români. Iniţial păreau să fi crezut că 
agresiunea nazistă împotriva Iugoslaviei avea să ofere României 
şansa să recupereze vestul Banatului1. Din acest motiv, la începutul 
lunii aprilie 1941, Ion Antonescu se gândea să se alăture campaniei 
germano-italiene împotriva Iugoslaviei, dar dezinteresul lui Hitler 
faţă de participarea trupelor româneşti în acel război şi protestele 
vehemente ale partidului lui Iuliu Maniu l-au obligat să renunţe la 
acest plan2. Atunci când, chiar în ajunul invaziei Axei în 
Iugoslavia, Conducătorul a aflat că Ungaria urma să ocupe vestul 
Banatului, le-a dat de înţeles germanilor că avea să ordone 
trupelor româneşti să intervină acolo, chiar dacă asta ar fi 
însemnat un război cu Ungaria. Ca răspuns la presiunea din partea 
României, germanii le-au ordonat ungurilor să nu intre în 
provincie şi ulterior, în timpul războiului, au ocupat-o chiar ei3. 

Românii erau iritaţi de faptul că rivalii lor regionali Bulgaria şi 
Ungaria primiseră cele mai mari recompense teritoriale după 
distrugerea statelor iugoslave (şi, în cazul Bulgariei, a celui 
grecesc). Din punctul de vedere al românilor, situaţia respectivă 
putea duce la deteriorarea permanentă a ceea ce numeau 
„echilibrul balcanic”, în dezavantajul lor. Aceste îngrijorări au fost 
exprimate clar într-un memorandum trimis de Mihai Antonescu 
germanilor şi italienilor în 23 aprilie 1941. Principalul său 
argument era că noul aranjament din regiune afecta „echilibrul 
rasial faţă de slavi”4. Ministrul de Externe român a exprimat 
convingerea guvernului său conform căreia noua situaţie din 
Balcani impunea „o revizuire a tuturor graniţelor din Sud-Estul 
Europei faţă de toate ţările din acest sector” şi a confirmat încă o 
dată revendicările României asupra vestului Banatului. 
Memorandumul propunea trei aranjamente posibile pentru 
teritoriul de la sud de Dunăre: o Macedonie liberă, un stat 
cvasiindependent în estul Macedoniei, în care minoritatea 
românească urma să joace un rol principal, şi un „«condominium», 
o cosuveranitate germano-româno-italiană (eventual bulgară)” pe 


acelaşi teritoriu5. 

Majoritatea soluţiilor propuse plecau de la premisa existenţei 
unor comunităţi româneşti numeroase în vestul Banatului şi în 
regiunea Vardar din Macedonia, în special în sudul extrem al 
acesteia (pe care românii o numeau adesea valea Timocului şi a 
Moravei). Într-adevăr, în aceste regiuni existau comunităţi 
româneşti, dar, ca peste tot în Europa de Sud-Est, existau dispute în 
privinţa numărului membrilor: Bucureştiul afirma că numărul de 
români era de câteva ori mai mare decât statisticile oficiale din 
țările respective. Dificultăţile în atingerea unui acord cu privire la 
statisticile „reale” erau cauzate parţial de identitățile multiple şi 
ambigue ale multor etnici români din Balcani. Aşa cum a scris într- 
o notă de serviciu din primăvara anului 1941 Vanghele S. Hriscu, 
secretarul de presă de la ambasada română din Bulgaria, „românii 
macedoneni nu sunt decât circa 5% naţionalişti militanţi, restul, 
marea majoritate, ori este prudentă, ori are cu adevărat 
sentimente neromâneşti”6. În opinia lui Vasile Stoica, dintre cei 
160.000 de etnici români din Macedonia iugoslavă, 50.000, „deşi 
vorbeau româneşte în familie, au sentimente greceşti şi se 
considerau greci”7. 

Deşi naţionaliştii făceau apel la guvern să se folosească de 
prezenţa acestor comunităţi ca pretext pentru revendicări 
teritoriale în Balcani, unii oficiali români din Ministerul de Externe 
se îndoiau că asumarea unui rol activ în situaţia tulbure din 
Balcani era o idee înţeleaptă. Mai ales Alexandru Cretzianu, 
secretar general în Ministerul de Externe, a criticat implicit 
memorandumul lui Mihai Antonescu din 23 aprilie în propriul 
memorandum trimis Conducătorului în 6 mai. Deşi era de acord că 
România trebuia să facă eforturi pentru a împiedica distrugerea 
„echilibrului din Balcani”, Cretzianu susţinea o abordare mai 
prudentă şi mai puţin provocatoare a problemelor teritoriale şi 
accepta posibilitatea anexării doar a unei părţi mici, din 
extremitatea vestică a Banatului, urmată de un schimb de 
populaţie trilateral cu statul iugoslav reconstituit şi cu Bulgarias. 
Trei luni mai târziu, Cretzianu a ajuns la concluzia că participarea 
României în război cu sovieticii o va pune în conflict cu Marea 
Britanie şi Statele Unite şi a decis să-şi dea demisia în semn de 
protest faţă de intrarea României în război. Mai întâi a trimis însă 


două memorandumuri dure la sfârşitul lunii septembrie şi la 
începutul lunii octombrie 1941, lui Mihai Antonescu şi, respectiv, 
lui Ion Antonescu, în care critica atât modul general în care se 
purta războiul, cât şi planurile de expansiune teritorială în sud şi 
în est. 

În pofida conflictului cu Cretzianu, Mihai Antonescu a asimilat 
parţial în scurt timp abordarea mai prudentă a acestuia faţă de 
politica din Balcani. La sfârşitul lunii mai 1942, luând cuvântul în 
cadrul unei conferinţe administrative dedicată problemei 
refugiaților din Transilvania, Mihai Antonescu a negat că a luat 
vreodată cu adevărat în calcul „să facă România o putere 
balcanică”9. Aşa cum s-a exprimat cu această ocazie, 
memorandumul său din 23 aprilie 1941 avea scopul limitat de a 
încerca „să folosească problema balcanică în care România se 
putea amesteca, prin prezenţa pachetelor numeroase ale 
românilor din Balcani, pentru compensaţii eventuale sau pentru 
politica de echilibru pe care trebuie să o facem”. România avea „să 
nu-şi fixeze nicio orientare de ordin politic şi teritorial decât în 
momentul când va cunoaşte soluţiile de pace şi ordinea teritorială 
din această regiune”10. 

Astfel, se pare că la sfârşitul primăverii anului 1942 se crease 
un consens în cercurile decizionale ale politicii externe româneşti, 
conform căruia, până la terminarea războiului şi stabilirea 
graniţelor postbelice din Balcani, etnicii români trebuiau să 
rămână acolo unde se aflau: prezenţa lor în aşezările tradiţionale 
avea să servească la o conferință de pace drept argument 
suplimentar în favoarea revendicărilor teritoriale eventuale ale 
României şi împotriva celor ale Bulgariei şi Ungariei. Dar după 
stabilirea aranjamentelor teritoriale postbelice, această masă de 
etnici români putea fi folosită în scopul omogenizării etnice a 
României. Această logică se reflecta în planul unui schimb de 
populaţie cuprinzător, pregătit de Vasile Stoica, oficial din 
Ministerul de Externe. 

Vasile Stoica s-a născut în 1889 în satul românesc Avrig din 
Transilvania, într-o familie de ţărani. Şi-a început educaţia la o 
şcoală maghiară şi a continuat-o la un gimnaziu românesc, 
înscriindu-se ulterior la Universitatea din Budapesta, unde a 
absolvit secţia de limbi moderne şi literatură. În 1913 a fost numit 


profesor de limbi moderne la un gimnaziu românesc din 
Transilvania. În 1914, Stoica a părăsit Austro-Ungaria şi s-a stabilit 
în România. Odată cu intrarea României în Marele Război, Stoica s- 
a înrolat voluntar în armată şi a fost rănit de două ori. După 
încheierea unui acord de pace separat cu puterile centrale în 
ianuarie 1918, a plecat în Statele Unite ca să organizeze o legiune 
de voluntari români care să continue lupta în războiul împotriva 
Austro-Ungariei, dar nu a reuşit să facă ce îşi propusese. A 
participat ca expert la Conferinţa de la Paris şi în scurt timp a 
intrat în diplomaţia română, făcând o carieră de succes. După ce a 
muncit ca funcţionar la secţiunea consulară din Statele Unite, a 
fost ministru român în Albania (1930-1932), Bulgaria (1932-1936), 
Letonia şi Lituania (1936-1939) şi Turcia (1939-1940). În 1940, 
pentru o scurtă perioadă, a fost secretar general la Ministerul 
Propagandei Naţionale (sub conducerea lui Constantin C. Giurescu) 
şi a revenit la Ministerul de Externe la începutul anului 1941. A 
continuat să lucreze în acest minister în timpul războiului, având 
rangul diplomatic de ministru plenipotenţiar 

Fotografia 17.1. Vasile Stoica (dreapta) şi regele Mihai, 1940-1947. 
Prin amabilitatea Arhivelor Naţionale ale României. 


Opinia lui Stoica despre situaţia internaţională era apropiată de 
cea a lui Cretzianu din anumite puncte de vedere importante. Ca şi 


Cretzianu, Stoica nu a crezut niciodată într-o victorie deplină a 
Germaniei naziste şi încă din ianuarie 1941 şi-a exprimat 
convingerea că războiul avea să se încheie cu o pace de compromis 
între Germania şi „blocul anglo-saxon”. Prin urmare, în opinia sa, 
cooperarea cu Germania trebuia să fie contrabalansată de 
stabilirea unor relaţii mai bune cu puterile anglo-saxone12. În vara 
anului 1941, Stoica a repetat acest punct de vedere într-o audienţă 
la Mihai Antonescu şi a adăugat că Statele Unite aveau să joace un 
rol foarte important la o eventuală conferinţă de pace13. Până în 
august 1943 ajunsese la concluzia că Germania urma să piardă 
războiul şi a recomandat într-un memorandum adresat ministrului 
său ca România să rupă alianţa cu Germania cât mai curând 
posibil14. Ca şi Cretzianu, Stoica nu împărtăşea interesul lui Mihai 
Antonescu faţă de expansiunea teritorială din Balcani şi a 
recomandat moderaţiai5. În cele din urmă, asemenea fostului 
secretar general al ministerului, Stoica credea în avantajele 
schimbului de populaţie ca singurul mijloc practic de a impune 
pacea pe termen lung în Europa de Sud-Est16. 

Încă din vara anului 1941, Stoica a insistat pe lângă Mihai 
Antonescu că guvernul trebuia să înceapă să pregătească materiale 
de propagandă de folosit pentru a promova interesul naţional al 
României în relaţiile sale cu ambele părţi beligerante. În plus, în 25 
martie 1942, Stoica i-a trimis un memorandum ministrului de 
Externe în care prezenta un plan pentru ceea ce numea „Centrul 
de Cercetare şi Documentare”. Astfel, Stoica a fost unul dintre 
iniţiatorii Biroului Păcii înfiinţat de Mihai Antonescu la 16 iunie 
194217. Stoica spera să fie însărcinat cu şefia acestui organism, dar 
Mihai Antonescu, sătul de ambițiile lui Stoica, a refuzat; în schimb, 
l-a numit pe Stoica la conducerea Biroului pentru Cercetare, un 
organism având funcţii mai curând tehnice şi ambigue, de pe lângă 
Biroul Păcii. Aşa cum se va plânge Stoica mai târziu, Biroul Păcii nu 
avea o „conducere strâns unitară”, fapt care, în opinia sa, a 
contribuit la rezultatul nesatisfăcător al activităţilor sales. 


Totuşi, Stoica a fost o sursă de inspiraţie în Biroul Păcii şi, în 
special, în „secţia etnică, biologică şi statistică” cea mai productivă, 
unde a condus cel puţin o şedinţăi9. În cadrul Biroului, în 
colaborare cu Sabin Manuilă şi adjunctul acestuia, Anton 


Golopenţia, şi probabil cu contribuţia lui Mircea Vulcănescu şi a lui 
Valer Pop, care erau membri ai Comisiei etnice şi statistice, a 
redactat un plan elaborat al unui amplu schimb de populaţie2o. 

Planul intitulat „Problema fruntariei româno-ungare” a fost 
trimis lui Mihai Antonescu la 1 mai 1942. Deşi prevedea schimburi 
de populaţie cu toţi vecinii României, se concentra mai ales asupra 
Transilvaniei şi principalele sale obiective erau să faciliteze 
revenirea acesteia sub suveranitatea română şi să instituie o 
administraţie română în acest teritoriu pe viitor. Spre deosebire de 
planul lui Manuilă din octombrie 1941, textul lui Stoica depindea 
nu de acceptul ungarilor de a reveni la starea de fapt din 1940, ci 
de un acord în privinţa iniţierii discuţiilor pe tema revizuirii 
acordurilor teritoriale post-Dictatul de la Viena, pe baza unor 
concesii reciproce urmate de un schimb de populaţie. O altă 
diferenţă importantă faţă de abordarea lui Manuilă consta în ideea 
lui Stoica de a acorda compensaţii Ungariei pentru concesia 
teritorială anticipată în favoarea României, datorată ţărilor care — 
credea diplomatul român - aveau să se numere printre perdanţii 
războiului: Iugoslavia şi Ucraina. Astfel, Stoica a propus ca Ungaria 
să poată anexa nu doar Bačka şi Baranja din fosta Iugoslavie, ci şi 
cea mai mare parte a vestului Banatului (cu excepţia regiunii sale 
din extrema vestică sau Torontal), plus regiunea din vestul 
Ucrainei dorită de unguri şi asupra căreia şi România avea unele 
revendicări, numită Rusia Carpatică sau Pocuția în limba română, 
adică toată regiunea de astăzi a Transcarpatiei şi părţile de vest ale 
oblasturilor Livov şi Ivano-Frankivsk din Ucraina. 

După anexarea lor de către Ungaria, toate aceste regiuni 
trebuiau epurate de slavi şi de alţi indezirabili etnici şi repopulate 
cu etnici maghiari din Transilvania. În locul acestora din urmă 
trebuiau să fie aduşi etnicii români din părţile Transilvaniei pe 
care România avea să le cedeze Ungariei, precum şi etnici români 
din Balcani. În plus, toţi indivizii de altă etnie decât cea română 
din Basarabia şi Bucovina urmau să fie „transferaţi” în 
Transnistria sau chiar la est de Bug, iar toţi etnicii români din 
Ucraina şi nordul Caucazului urmau să fie duşi în Basarabia şi în 
Bucovina în locul acestora. Sudul Dobrogei urma să-i revină 
României, să fie curăţat de slavii locali şi repopulat cu etnici 
români din Balcani (ceea ce presupunea ca Bulgariei să i se 


permită să anexeze cea mai mare parte din Vardarul Macedoniei şi 
din Tracia de Vest). Şi, în fine, pentru că după efectuarea acestor 
schimburi numărul de persoane dislocate din România şi Ungaria 
avea să fie mai mare decât numărul de persoane aduse, „surplusul 
de populaţie”, dacă putem să-l numim astfel (nu este termenul 
folosit de Stoica), rezultat urma să fie dus în Transnistria sau în 
restul teritoriului din Ucraina şi în Serbia. Planul lua în calcul şase 
ipoteze uşor diferite de concesii teritoriale reciproce, urmate de 
schimburi, dar „surplusul de populaţie” era similar în toate 
cazurile, adică în jur de un milion de oameni, dintre care 
aproximativ 200.000 trebuiau să fie duşi în Serbia, iar restul în 
Transnistria sau mai la est. La finalul acestui text de 60 de pagini, 
Stoica, după ce s-a referit ambiguu la presupunerea (a folosit 
diateza pasivă, făcând astfel neclar a cărui presupunere era) 
conform căreia în România vor avea voie să rămână nu mai mult 
de 50.000 de evrei, a calculat că 664.400 de evrei „în covârşitoarea 
lor majoritate vor fi de asemenea obligaţi să părăsească ţara”, fără 
să explice spre ce destinaţie21. 

Dimensiunea operaţiunii propuse era colosală. În total, 5 
milioane de oameni urmau să fie strămutați sau alungaţi în afara 
graniţelor şi, mai exact, 2.383.000de „alogeni? trebuiau să 
părăsească România şi aveau să fie aduşi 2.070.000 de etnici 
români; aceste cifre nu îi includeau pe cei 664.400 de evrei despre 
a căror soartă Stoica nu a spus nimic. Din cauza concesiilor pe care 
românii urmau să le facă Ungariei şi în pofida reanexării sudului 
Dobrogei, ţara trebuia să aibă în final un teritoriu de 290.000 de 
kilometri pătraţi sau cu 5.000 mai puţin decât România Mare şi o 
populaţie de 16.076.000 de locuitori sau cu 1.981.000 mai puţin 
decât în 1930. Costurile financiare ale operaţiunii urmau să fie atât 
de mari, încât Stoica a propus contractarea unor împrumuturi 
internaţionale pentru a ajuta ţara să o pună în aplicare. Totuşi, 
insista el, sacrificiile meritau să fie făcute pentru că, odată 
transferurile încheiate, România devenea omogenă din punct de 
vedere etnic: etnicii români aveau să constituie 91,56%, în 
comparaţie cu 71,89% în 1930. Astfel, „lipsită complet de balastul 
alogen care paralizează”, națiunea „va depinde apoi aproape 
exclusiv de capacităţile noastre de rasă, de munca şi de disciplina 
noastră”. Şi Stoica a concluzionat: 


Suveranul şi bărbatul de stat cari vor înfăptui această operă de crucială 
însemnătate pentru existenţa noastră vor fi ctitorii cei mai victorioşi ai 
poporului românesc22. 


Dacă Stoica a vrut să pară mai la curent şi mai realist decât 
Manuilă în octombrie 1941, şi-a atins acest scop doar parţial. De 
fapt, întregul său plan susţinut de cartografieri şi statistici 
meticuloase se baza pe presupunerea că Ungaria şi Bulgaria urmau 
să compenseze România pentru achiziţiile lor din fostele teritorii 
iugoslave, dând înapoi României regiunile cedate de aceasta în 
1940. Dar de ce ar fi făcut-o? Nu existau semne că bulgarii sau 
ungurii ar fi acceptat asemenea concesii, aşa cum nu existau 
dovezi că Germania ar fi susţinut România împotriva Bulgariei şi 
Ungariei în probleme teritoriale la sfârşitul războiului. În plus, 
toate părţile trebuiau să se pună de acord în privinţa statisticilor 
demografice, lucru practic imposibil de realizat. În acest context, 
planul lui Stoica nu era decât un exerciţiu de imaginaţie, care trasa 
meticulos o cale spre mirajul unei Românii „pure” din punct de 
vedere etnic. 


Numărarea românilor din est 


Românii însărcinaţi cu planificarea schimburilor de populaţie, 
printre care şi Stoica, trebuiau să opereze cu ceea ce considerau a 
fi date etnografice foarte inexacte: pentru că nu aveau încredere în 
procentele de etnici români din ţările învecinate reieşite din 
recensămintele oficiale, considerând că datele erau falsificate în 
scopuri politice şi că cifrele reale de etnici români erau mult mai 
mari, autorităţile române nu aveau cum să le verifice. Trebuiau să 
se lupte şi cu îngrijorările persistente în privinţa faptului că gradul 
de asimilare a acestor oameni era atât de ridicat, încât îi făcea 
„inutilizabili” în scopul omogenizării etnice a României. Odată cu 
ocuparea teritoriilor sovietice din vest a apărut posibilitatea unică 
de a încerca să găsească o soluţie la cele două probleme. 

În perioada interbelică, un grup mic de publicişti naționaliști, 


dintre care unii refugiaţi politic din teritoriile de la est de Nistru, 
au încercat să menţină un interes viu pentru „problema” acestei 
populaţii, făcând afirmaţii exagerate despre numărul, vechimea 
aşezărilor, prosperitatea lor şi aşa mai departe23. În 1941, vocea lor 
s-a făcut auzită în presa românească în mare parte cenzurată şi, 
ulterior, unii dintre ei au fost angajaţi în diverse stabilimente 
culturale din Transnistria sau în agenţiile birocratice din Bucureşti 
care se ocupau de provinciile din est24. De la aceşti lideri şi din 
propaganda lor Ion Antonescu a împrumutat ideea că la est de 
Nistru locuiau „foarte mulţi români”25. În iulie 1941, Conducătorul 
a ordonat ICS să efectueze un recensământ al etnicilor români din 
teritoriile ocupate de la est de Nistru, dar, pentru că ostilitățile din 
Transnistria au durat până la sfârşitul lunii octombrie, a trebuit să 
reia ordinul în noiembrie şi munca a început abia la începutul 
lunii decembrie26. Atunci când, la 13 noiembrie 1941, Ion 
Antonescu şi-a anunţat în Consiliul de Miniştri intenţia de „a 
aduce” etnici români de la est de Bug în Transnistria, a precizat că, 
înainte de a-şi pune ideea în aplicare, voia să ştie câţi şi ce fel de 
„elemente” erau, precum şi care era „valoarea” lor27. 

Sabin Manuilă a creat două echipe de recenzori, una pentru 
Transnistria, condusă de Henri H. Stahl, şi cealaltă pentru teritoriul 
de la est de Bug, condusă de Anton Golopenţia. Primul şi-a încheiat 
munca în decembrie 1941 şi ianuarie 1942, iar al doilea a trebuit să 
aştepte până în iunie 1942 permisiunea de la Berlin de a intra pe 
teritoriile controlate de nazişti, astfel încât activitatea sa a luat 
sfârşit în vară şi la începutul toamnei anului 194228. 

Timpul limitat pe care recenzorii l-au avut la dispoziţie şi faptul 
că munceau într-un mediu cultural şi lingvistic cu care nu erau 
obişnuiţi i-au obligat să folosească metode simplificate şi 
nepotrivite, de fapt, de identificare şi înregistrare. Recenzorii nu i- 
au contactat pe toţi locuitorii din regiune, ci doar pe moldovenii 
autodeclaraţi care voiau să răspundă apelului lor de a se înregistra 
şi, mai rar, pe cei care aveau să fie identificaţi ca atare de 
informatori. Pentru a le stimula interesul şi pentru a-i motiva pe 
moldoveni să se înregistreze, recenzorii au primit 35.000 de aşa- 
numite „pachete-daruri” de la Consiliul de Patronaj, o organizaţie 
filantropică condusă de soţia lui Ion Antonescu, Maria. Pachetele 
includeau două kilograme de sare, un kilogram de săpun, zece cutii 


de chibrituri, trei pachete de tutun şi o jumătate de kilogram de 
zahăr pentru familiile cu copii mici- toate fiind produse 
importante în regiunea distrusă de război. Totuşi, nu toţi cei care 
şi-au afirmat etnicitatea moldovenească au fost înregistraţi ca 
atare, ci doar cei care vorbeau limba moldovenească (de fapt, un 
dialect al limbii române cu multe împrumuturi slave) sau, cu 
excepţia acestora, care aveau un nume de familie cu rezonanţă 
românească, deşi  slavizat. Nivelul de fluenţă în limba 
moldovenească era evaluat şi consemnat pe lângă alte date 
demografice despre fiecare persoană. Odată cu pachetul, toţi cei 
care se declarau moldoveni primeau câte un  fluturaş 
propagandistic semnat în numele lui Ion Antonescu şi al regelui 
Mihai, tipărit în limba română cu litere chirilice, alfabet cu care 
moldovenii localnici erau familiarizați. În Transnistria, recenzorii 
trebuiau să informeze persoanele înregistrate că scopul 
înregistrării era „repatrierea” lor în cele din urmă (ceea ce putea 
însemna de fapt, aşa cum vom vedea, primirea cetăţeniei române 
în Transnistria anexată), dar în teritoriul de la est de Bug această 
informare era interzisă. De asemenea, recenzorii trebuiau să 
raporteze autorităţilor „starea de spirit politică a localităţilor unde 
au fost numărați moldoveni”29. 

Deşi oamenii lui Manuilă au susţinut ulterior că recensământul 
a avut un caracter pur „ştiinţific” şi „obiectiv”, cadourile şi 
materialele de propagandă au făcut ca întreaga acţiune să fie 
implicit politică. Mai mult, localnicii care acceptau cadourile 
puteau deveni automat suspecți în ochii autorităţilor sovietice la 
reîntoarcerea acestora - fapt care ar fi trebuit să fie evident pentru 
Stahl, Golopenţia şi personalul lor, dar pe care au preferat să-l 
ignore30. 

Descoperirile făcute în urma acestor cercetări trebuie să-i fi 
dezamăgit pe Antonescu şi pe alţi naţionalişti. În primul rând, în 
teritoriile din est au fost identificaţi semnificativ mai puţini 
moldoveni decât speraseră iniţial românii: aproximativ 200.000 în 
Transnistria şi 120.000 la est de Bug, în loc de 1,2 milioane, cum 
speraseră la început să găsească cercetătorii români. De fapt, 
concluziile lor au confirmat recensământul sovietic din 192631. În 
al doilea rând, nivelul de „conştiinţă naţională” a românilor din est 
era atât de scăzut, încât majoritatea nu erau interesaţi de propria 


etnicitate, şi cu atât mai puţin simțeau că românii erau fraţii lor, 
aşa cum aceştia au încercat să-i convingă. lată cum a descris, de 
exemplu, sociologul P. Mihăilescu perspectiva asupra lumii a unui 
moldovean tipic din satul Valea-Hoţului din Transnistria (studenţii 
lui Gusti au ales acest sat pentru cercetarea monografică deoarece 
era un sat moldovenesc „pur”, adică nu era mixt din punct de 
vedere etnic, iar astfel se aşteptau ca locuitorii săi să dea dovadă 
de un grad de conştiinţă naţională mai înalt decât media): 


Moldoveanul din Valea-Hoţului e „moldoveanul din Valea-Hoţului”, nu 
„moldoveanul din Transnistria”, nu „moldoveanul” şi cu atât mai puţin 
„românul”. [...] Singura grupare etnică circumscrisă viu în oamenii din 
Valea-Hoţului e a evreilor. Grupare etnică duşmănită pentru anumite 
implicaţii, socotite de oameni caracteristice acestei naţiuni. [...] Dincolo 
de această grupare de etnic, clară şi trează în conştiinţa oamenilor, 
orice diferenţiere în funcţie de etnicitate nu are decât caracter de 
exterioritate. 


Apoi Mihăilescu a citat un învăţător în vârstă de 19 ani de la şcoala 
locală moldovenească: „Noi nu ne gândim la naţiune, că oamenii 
nu se deosebesc după naţiune, se deosebesc după cum sunt. Asta 
am crezut-o şi nu ştiu cum s-ar schimba”32. Constantin Gheorghe 
Pavel, care a studiat grupuri de etnici români din Crimeea, a fost în 
special incisiv: „Dorul de repatriere nu-i preocupă decât în măsura 
posibilităţilor de lucru şi câştig”33. 

În al treilea rând, Făcăoaru şi Alexandru Manuilă au efectuat 
cercetări antropologice în satele moldoveneşti de pe malul stâng al 
Nistrului (adică în partea de vest a Transnistriei). Făcăoaru şi-a 
prezentat descoperirile în ianuarie 1943, într-un raport de 215 
pagini în care a încercat să răspundă la întrebarea dacă 
moldovenii din est puteau fi consideraţi suficient de „europeni” 
din punct de vedere rasial sau dacă valoarea lor rasială se 
deteriorase prea mult din cauza ratei mari de amestecare cu ruşii 
şi ucrainenii. Deşi doar prima jumătate a raportului său este 
deocamdată cunoscută, acesta lasă impresia că Făcăoaru tindea să 
fie de acord mai mult cu al doilea punct de vedere34. Alexandru 
Manuilă susţinea contrariul: sângele acestor oameni era suficient 
de „european”, dar cercurile de dreapta îl considerau pe Manuilă 
un rebel, iar cercetările sale credeau că sunt îndoielnice35. 


Într-adevăr, unii cercetători, în special Anton Golopenţia, au 
afirmat că, deşi românii din est nu aveau decât o idee vagă despre 
etnicitatea lor, „românitatea [lor] latentă” „ar putea fi complet 
reactualizată” în 20 sau 30 de ani, dacă erau „transplantaţi” într-un 
mediu românesc şi dacă se acordau „îngrijiri speciale” reeducării 
lor. În memorandumul său din mai 1943, Golopenţia a propus să se 
înceapă imediat „repatrierea” lor şi, pentru a le face loc, să fie 
expulzați un număr egal de slavi din Basarabia, Bucovina şi din 
Delta Dunării. Totuşi, Ion Antonescu era sceptic. A stabilit că 
românii din est aveau un nivel prea scăzut de „sentiment naţional” 
pentru a fi de încredere36. Mai târziu, a dezvoltat aceleaşi 
raționamente atunci când, în noiembrie 1943, a refuzat un plan 
elaborat pentru un schimb de populaţie în provinciile din est 
sprijinit de omul său de încredere, Mihai Antonescu. 


Siguranţa la graniţele de est: Ministerul de Externe 


(II) 


Această idee a fost sugerată tot de Cretzianu, care, la 23 iulie 1941, 
într-un memorandum trimis Conducătorului, a propus un schimb 
de etnici ucraineni din nordul Bucovinei şi nordul Basarabiei cu 
etnici români din Ucraina. Forţa acestui document remarcabil de 
vizionar consta în pledoaria împotriva diferitelor planuri de 
expansiune teritorială în est, despre care Cretzianu ştia că se 
discutau la acea dată în cercurile de la guvernarea românească. 
Cretzianu afirma că, indiferent de rezultatul războiului, era extrem 
de improbabil ca importanţa politică şi militară a Rusiei să scadă 
mult timp. Pentru ca expansionismul rus să nu amenințe din nou 
vecinii României de la vest, era în interesul acesteia să sprijine 
crearea unei Ucraine independente. România era interesată să 
întreţină relaţii cât mai bune cu viitorul stat ucrainean şi, prin 
urmare, trebuia să se abţină de la a comite orice acţiuni care 
puteau fi interpretate de această ţară drept ostile. Ideea unui 
schimb de populaţie limitat cu Ucraina, susținută de Cretzianu, 
avea rolul de a minimaliza posibilele neînţelegeri şi dispute 


teritoriale reciproce cu acest viitor vecin; schimbul trebuia realizat 
după război, cu acordul Ucrainei (Cretzianu a recomandat 
recunoaşterea diplomatică a Ucrainei independente de către 
România, cu condiţia ca Ucraina să fie de acord cu acest plan)37. 

În iulie 1941, Mihai Antonescu a respins argumentele lui 
Cretzianu, afirmând că nu credea în viabilitatea unei Ucraine 
independente ce ar gravita inevitabil, în opinia sa, spre Rusia. 
După ce a spus că România nu ar anexa Transnistria până nu îşi 
asigura recâştigarea nordului Transilvaniei, a refuzat să excludă 
posibilitatea unor anexări în est în viitor38. Atât timp cât liderii 
români sperau să anexeze Transnistria, li se părea o imprudenţă să 
„se folosească” de etnicii români de la est de Nistru pentru a 
repopula Basarabia şi Bucovina: aceşti oameni erau necesari 
pentru românizarea Transnistriei după anexarea sa. Dar până la 
mijlocul verii anului 1943, evaluările oficialilor români privind 
situaţia strategică a ţării s-au schimbat substanţial şi ideile 
formulate iniţial în memorandumul lui Cretzianu din 23 iulie 1941 
au fost interpretate diferit. 

În 8 iulie 1943, Titu Rădulescu-Pogoneanu, diplomat român cu 
rangul de secretar al legaţiei, care activa în ministerul de la 
Bucureşti (nu am reuşit să aflu mai multe informaţii despre 
identitatea sa), a prezentat un document intitulat „Consolidarea 
frontierelor de Răsărit şi de Nord ale Spaţiului etnic românesc”. La 
26 iulie acelaşi an, secretarul general al Ministerului de Externe, 
Gheorghe Davidescu, a aprobat şi este posibil să-i fi înaintat acest 
document lui Mihai Antonescu39. Cronologia a fost crucială: în 5 
iulie, armata germană şi-a început ultima ofensivă majoră de pe 
Frontul de Est, operaţiunea cu numele de cod Zitadelle. Zitadelle, 
sau Bătălia de la Kursk, a decurs relativ bine pentru germani până 
în 12 iulie, când a început prima contraofensivă sovietică; 
operaţiunea a fost anulată de Hitler în 17 iulie şi din acel moment 
trupele germane au început să se retragă din Ucraina. Cu fiecare zi, 
şansele de a anexa Transnistria deveneau tot mai slabe. 

Între timp, crescuseră presiunile din toate părţile asupra 
guvernului pentru a organiza transferul refugiaților etnici români 
de la est de Bug în teritoriul aflat sub controlul lor sau cel puţin 
pentru a permite aşezarea lor în acea regiune. Unii dintre aceşti 
oameni încercau să scape de campaniile de recrutare ale 


germanilor pentru a munci în Reich, unde la acea dată se 
înregistra o penurie de forţă de muncă; de fapt, aceste campanii 
presupuneau prinderea, detenţia şi deportarea forţată a 
persoanelor apte de muncă, în special tinere. Nu este de mirare că 
populaţia civilă din zonele ocupate a devenit foarte ostilă acestei 
politici germane40. Alţii fugeau de represaliile sovietice, pe care le 
anticipau, deoarece credeau că se compromiseseră în ochii 
sovieticilor după ce colaboraseră cu autorităţile de ocupaţie 
germane sau româneşti41. Unele autorităţi militare româneşti au 
avut iniţiativa să escorteze transportul acestor oameni spre vest 
sau chiar i-au transportat. De exemplu, ministrul de Război, 
generalul Cristea Pantazi, a ajuns în timpul vizitei sale în nordul 
Caucazului din noiembrie 1942 în satul Moldavanskaia, vorbitor de 
limba română, şi „a iniţiat mutarea” locuitorilor spre vest, aparent 
fără acordul lor42. În iunie sau la începutul lunii iulie 1943, 
guvernatorul Transnistriei, Gheorghe  Alexianu, a propus 
„readucerea” tuturor ucrainenilor din Basarabia şi din Bucovina în 
Ucraina şi trimiterea în locul lor a moldovenilor care locuiau la est 
de Bug43. Până la mijlocul lunii iunie 1943, SSSRCI a creat trei 
comisii de selecţie pentru a-i alege pe moldoveni dintre ceilalţi 
refugiaţi care fugeau spre România; cei selectaţi erau „plasaţi” 
temporar în Transnistria, în aşteptarea permisiunii de a se deplasa 
spre vest44. 

Rădulescu-Pogoneanu pleca de la afirmaţia că, deşi „nu se 
puteau face profeţii cu privire la viitoarea Conferinţă a Păcii”, 
conjunctura politică nu părea să fie favorabilă României45. În ceea 
ce privea graniţele de est ale ţării, cauza românilor era slăbită de 
faptul că în nordul Bucovinei, în nordul şi în sudul Basarabiei, 
populaţia de altă etnie decât cea română, în principal slavii, 
alcătuiau majoritatea. Prin urmare,  Rădulescu-Pogoneanu 
recomanda transformarea situației demografice. Slavii (ucraineni, 
ruşi şi bulgari) din Basarabia, Bucovina şi din Delta Dunării, o altă 
zonă de importanță strategică, trebuiau „evacuați” în Transnistria. 
În locul lor trebuiau aduşi etnicii români din teritoriile de la est de 
Nistru şi veterani de război. În total, 1.394.000 de oameni, dintre 
care 297.000 de evrei- adică cei „evacuați? în 1941 şi cei care 
locuiau încă în Bucovina-, trebuiau să părăsească pentru 
totdeauna teritoriul românesc şi 1.097.000 de etnici români 


trebuiau strămutați în locul lor, dintre care 647.000 erau veterani 
de război şi 450.000 etnici români din Ucraina şi nordul Caucazului 
(numărul acestora din urmă fiind din nou exagerat, de 130.000, în 
comparaţia cu datele echipelor lui Manuilă, deşi Rădulescu- 
Pogoneanu era la curent cu lucrările lor, el singur făcând referire 
la ele în memoriul în cauză). 

Spre deosebire de Cretzianu în 1941, Rădulescu-Pogoneanu 
credea că acest schimb trebuia efectuat imediat, înainte de 
sfârşitul războiului şi fără a aştepta un acord cu Ucraina sau 
Uniunea Sovietică. Era conştient că o astfel de acţiune contravenea 
dreptului internaţional, care interzicea ocupantului să modifice 
aranjamentele juridice din teritoriul respectiv până la anexarea 
formală a acestuia conform unui tratat de pace46. Dar Rădulescu- 
Pogoneanu a respins această îngrijorare, afirmând că dreptul 
internaţional se aplica ţărilor care aparţineau „aceleiaşi 
comunităţi de civilizaţie” şi astfel nu se răsfrângea asupra relaţiilor 
cu sovieticii. În plus, adăuga el într-o notă de subsol revelatorie, 
precedentul se crease deja prin „evacuarea Evreilor şi a Țiganilor 
nomazi”47. 

La 28 august 1943, Vasile Stoica i-a trimis un nou memorandum 
lui Mihai Antonescu, în care a aderat fără rezerve la viziunea şi 
argumentele din documentul lui Rădulescu-Pogoneanu, dar fără să 
facă referire explicit la acesta, şi a cerut implementarea urgentă a 
planului48. Totuşi, Mihai Antonescu a ezitat. Abia după capitularea 
Italiei, în 8 septembrie, când Armata Roşie avansa deja în Ucraina, 
s-a hotărât să acţioneze. La această dată stabilise deja o colaborare 
cu opoziţia şi, în 15 septembrie, Cretzianu, în calitate de ministru 
român nou-numit în Turcia, a plecat la Ankara pentru a negocia cu 
Aliaţii, atât în numele guvernului, cât şi al PNL şi PNȚ, condiţiile 
capitulării României49. În 20 septembrie, Mihai Antonescu a 
convocat o comisie interdepartamentală pentru schimbul de 
populaţie care este posibil să fi existat din 1942, dar care fusese 
inactivă până atunci50. Comisia îi includea pe guvernatorul 
Bucovinei, generalul Dragalina (preşedinte); Vasile Stoica; Mircea 
Vulcănescu; Sabin Manuilă; Anton Golopenţia şi alţi demnitari; 
precum şi reprezentanţi ai Marelui Stat-Major, SSSRCI, alte 
ministere, cabinetele guvernatorilor Basarabiei şi Bucovinei şi alte 
agenţii. În 25 septembrie, comisia a adoptat un plan pentru 


schimbul de populaţie bazat pe documentul lui Rădulescu- 
Pogoneanu51. 

Singura diferenţă substanţială dintre sugestiile iniţiale ale lui 
Rădulescu-Pogoneanu şi decizia comisiei a fost excluderea etnicilor 
bulgari din sudul Basarabiei de la schimbul planificat, 
amendament datorat probabil sensibilităţii crescute a autorităţilor 
româneşti faţă de reacţia probabilă a Bulgariei într-un moment în 
care guvernul român căuta aliaţi în strategia sa de ieşire din blocul 
Axei. Drept urmare, numărul total de oameni care urmau să fie 
deportaţi din România a fost calculat la 930.000, în comparaţie cu 
1.087.000 din schiţa lui Rădulescu-Pogoneanu. Totuşi, cum 
numărul total de etnici români din est trecuţi pe listele pentru 
strămutare era de 450.000, planul prevedea un surplus de 480.000 
de persoane care urmau să fie aruncate în Ucraina ocupată fără 
alocarea unor proprietăţi sau locuinţe acolo. Comisia a recomandat 
începerea imediată a schimbului. 

Graba era justificată, deoarece situaţia de pe front se deteriora 
de la o zi la alta. În 23 octombrie 1943, Armata Roşie a început o 
ofensivă în apropiere de Melitopol, în sud-estul Ucrainei, şi la scurt 
timp după aceea a izolat trupele germane şi româneşti în 
peninsula Crimeea. Ulterior, principala preocupare a 
comandamentului militar românesc a fost să asigure la timp 
retragerea forțelor româneşti din peninsulă, pentru a evita o 
catastrofă precum cea de la Stalingrad. 

Se poate afirma că refugiații români din est au oferit guvernului 
român o oportunitate ideală pentru a umple vidul creat de 
deportarea etnicilor germani şi de „scoaterea” brutală a evreilor 
din Basarabia şi Bucovina. Totuşi, când planul a ajuns să fie 
discutat în Consiliul de Miniştri din 16-17 noiembrie 1943, Ion 
Antonescu l-a respins. Argumentul său a fost că românii din est 
(moldovenii) nu erau de încredere. Trăiseră sub comunism şi era 
posibil să existe mulți spioni sovietici printre ei. A lăsa să treacă în 
România acest „puhoi”, cum îi numea Antonescu pe refugiaţi, 
însemna periclitarea ordinii publice. În plus, Conducătorul le 
promisese veteranilor la începutul războiului că li se va aloca teren 
în provinciile de est şi nu putea să nu-şi respecte cuvântul. Cu toate 
acestea, Conducătorul a făcut unele concesii, acceptând ca 
moldovenii care locuiau la est de Bug să se strămute în 


Transnistria — „cel puţin pentru ca să schimbăm aspectul etnic” al 
provinciei, iar un număr mic de moldoveni transnistreni — 
aproximativ 15.000 - să poată locui în Basarabia şi Bucovina. 
Pentru instalarea acestor grupuri mici, Antonescu a permis 
utilizarea proprietăţilor germane şi evreieşti „libere”. O soluţie şi 
mai bună era împărţirea în două a satelor populate de nonromâni, 
o parte pentru nou-veniţi şi o parte pentru populaţia permanentă 
din restul satului. Dar aceste strămutări trebuiau să fie doar 
temporare: „Deocamdată îi aducem în Basarabia, dar nu le băgăm 
în cap că-i colonizăm şi îi împroprietărim [...] ei nu devin 
proprietarii [...] pământului”52. 

Această decizie a pus capăt tuturor planurilor pentru un 
transfer de populaţie în România din est. Conform datelor 
româneşti, din noiembrie 1943 până în martie 1944, între 1.000 şi 
2.000 de moldoveni şi 2.000 de ruşi şi ucraineni au primit 
permisiunea să traverseze Bugul şi să se strămute în 
Transnistria53. Concomitent, moldovenii din satul Moldovanskaia 
din nordul Caucazului, duşi în noiembrie 1942 în nordul 
Transnistriei, la ordinul generalului Pantazi, au fost transferați în 
sudul Basarabiei54. Până la începutul primăverii anului 1944, 
Armata Roşie a acaparat cea mai mare parte din nordul Bucovinei, 
inclusiv oraşul Cernăuţi şi o parte din nordul Basarabiei. În 18 
martie, Transnistria a fost transferată administraţiei militare 
germane, care a pierdut-o după câteva săptămâni în faţa atacului 
Armatei Roşii. Apoi frontul s-a stabilizat, mai ales de-a lungul 
Nistrului, până la 20 august 1944, când a început o nouă ofensivă 
rusă55. La această dată, aproximativ 1.500 de moldoveni strămutați 
din est locuiau în Basarabia- un număr nesemnificativ în 
comparaţie cu planurile grandioase care îi preocupaseră pe 
politicienii români în timpul celor trei ani dinaintess. 


„Un zid de neclintit” la est: viziunea lui Ion 
Antonescu 


Refuzul încăpățânat al lui Ion Antonescu de a-i lăsa pe moldovenii 


din est în Basarabia şi în Bucovina venea, în afară de neîncrederea 
sa în românii din est, din idealul său de a transforma aceste 
provincii într-un „zid de neclintit” împotriva a ceea ce considera a 
fi veşnicul pericol al invaziei slave din est. La început, Mihai 
Antonescu a împărtăşit şi a promovat puternic această idee, dar a 
abandonat-o ulterior. Conducătorul i-a rămas însă fidel până la 
capăt. Numeroasele declaraţii ale celor doi lideri români pe acest 
subiect din 1941 şi de la începutul anului 1942 pot fi sintetizate 
după cum urmează. Pentru ca Basarabia şi Bucovina să-şi 
împlinească misiunea de bastion împotriva slavilor din est, 
trebuiau purificate etnic şi repopulate cu elementele româneşti 
cele mai de încredere, de preferat cu regăţeni, deoarece românii 
transilvăneni şi aromânii nu erau de încredere. Şi mai bine, noii 
locuitori trebuiau să fie cei testaţi în luptă, adică veteranii de 
război, mai ales cei care primiseră cele mai mari onoruri militate, 
precum ordinul „Mihai Viteazul”. Aceştia urmau să primească 
parcele mai mari (25 de hectare în sudul Basarabiei, 15 hectare în 
centrul Basarabiei şi 10 hectare în nordul Basarabiei şi în 
Bucovina, în funcţie de calitatea solului) şi care nu puteau fi 
înstrăinate, formând astfel o comunitate privilegiată de fermieri- 
războinici, o pavăză la frontiera ţării cu cel mai mare risc57. Planul 
avea un aspect economic, pentru că era conceput să diminueze 
foamea de pământ din ţara care suferea de suprapopulare în 
mediul rural şi să evite „greşelile” reformei agrare de după Primul 
Război Mondial, despre care se credea că crease ferme prea mici şi 
astfel neviabile. Aşa cum a concluzionat Mihai Antonescu: „Trebuie 
să facem o reformă agrară, care, dublată de un caracter naţional, 
să creeze un regim grăniceresc”5s. 

Încă din 16 iulie 1941, când a anunţat „eliberarea” Basarabiei şi 
a nordului Bucovinei, Ion Antonescu le-a promis solemn ţăranilor 
români îmbrăcaţi în uniformă că cei care aveau să se remarce în 
război urmau să primească pământ în teritoriile eliberate, dacă 
voiau să se stabilească acolo59. În 9 septembrie 1941, când mai 
credea încă într-o victorie rapidă, şi-a anunţat în Consiliul de 
Miniştri intenţia de a începe colonizarea Basarabiei şi Bucovinei în 
vara anului următor. Totuşi, pentru că războiul trena, a trebuit (la 
16 decembrie acelaşi an) să-şi anuleze ordinulso. La începutul 
anului 1942, Marele Stat-Major a prezentat un raport privind 


problema colonizării, în care recomanda ca operaţiunea să nu 
înceapă înainte de sfârşitul războiului, deoarece până atunci nu se 
puteau stabili cu certitudine nici numărul de viitori beneficiari, 
nici terenul disponibil pentru colonizare, dat fiind că „graniţele 
definitive ale ţării [...] ar putea fi extinse spre Est sau spre Vest”. 
Antonescu a fost de acord cu aceste concluzii şi i-a transmis textul 
lui Titus Dragoş cu ordinul de a „studia problema”1. 

Astfel, colonizarea a fost amânată până la sfârşitul ostilităţilor, 
dar la finalul lui aprilie sau la începutul lui mai 1942 Antonescu s-a 
răzgândit din nou. Motivul pare să fi fost un raport despre 
activităţile comunităţilor de etnici bulgari din sudul Basarabiei şi 
din Rusia care locuiau în Bulgaria, ce l-a înfuriat din motive 
rămase obscure (documentul nu a ieşit încă la iveală). A ordonat 
SSSRCI, care până în acel moment a lucrat la planurile de 
colonizare doar pe fostele proprietăţi ale evreilor şi germanilor, să 
pregătească, în colaborare cu Ministerul de Interne, un plan 
pentru „evacuarea” tuturor locuitorilor de altă etnie decât cea 
română din sudul Basarabiei şi înlocuirea lor cu etnici români. 
Ordinul era scris într-un limbaj atât de ambiguu (un alt semn al 
tulburării mintale a Conducătorului de la acea dată), încât Dragoş 
şi ceilalţi demnitari s-au contrazis cu privire la semnificaţia sa62. 

Planificarea nu a făcut mari progrese până la sfârşitul lunii 
septembrie 1942, când Antonescu a organizat o întâlnire la care au 
participat Mihai Antonescu, Dragoş, miniştrii Agriculturii şi 
Domeniilor, ministrul de Interne (secondat de Vasiliu) şi al 
Economiei Naţionale şi guvernatorul Voiculescu, pentru a discuta 
planurile de colonizare şi strămutare. Aşa cum sugerează agenda 
conferinţei alcătuită de Conducător, acesta era îngrijorat de 
ocuparea neautorizată a terenurilor abandonate din Basarabia şi 
Bucovina de „infiltratori” din restul ţării, în principal aromâni, de 
presiunea din partea armatei pentru a permite instalarea 
soldaţilor lăsaţi la vatră şi de deteriorarea proprietăţilor 
„părăsite”63. Probabil că în timpul acestei conferinţe (discuţiile nu 
au fost înregistrate) s-a luat decizia de a accelera pregătirile în 
vederea strămutării. 

În toamna anului 1942, Ion Antonescu era încă foarte interesat 
de proiect. În 6 noiembrie 1942, după ce a citit un raport al SSSRCI 
despre etapa în care ajunsese acţiunea, a ordonat agenţiei să-şi 


accelereze „munca teoretică” şi să includă în preocupările sale nu 
numai transferurile de populaţie din Basarabia şi Bucovina, ci şi 
din Transnistria. Şi a adăugat: 


În Basarabia vor fi împroprietăriți basarabeni şi luptători. 
În Transnistria românii aflaţi la Est de Bug şi luptătorii64. 


Unsprezece zile mai târziu a citit o broşură scrisă de un 
profesor de agronomie de la Universitatea din Bucureşti, Agricola 
Cardaş, intitulată „Colonizarea românească”, şi i-a transmis-o cu 
comentarii lui Dragoş, ordonându-i să-şi finalizeze activitatea. 

Evident, Conducătorul considera că ideile lui Cardaş erau 
potrivite. Dragoş a primit mesajul şi în 2 decembrie 1942, atunci 
când i-a prezentat lui Antonescu documentele sale, a precizat că 
atât Cardaş, cât şi alte nume sonore din agronomia bucureşteană 
au făcut parte din echipa care lucrase la planuri65. Deşi până acum 
nu s-a găsit o copie a broşurii lui Cardaş cu comentariile lui 
Antonescu, sunt disponibile alte copii ale broşurii şi nu este dificil 
de văzut ce a provocat entuziasmul Conducătorului. Cardaş gândea 
în termeni grandioşi. Vorbea despre legătura explicită dintre 
colonizare şi omogenizarea etnică, expulzarea minorităţilor etnice 
şi înlocuirea lor cu membrii naţiunii etnice dominante aflaţi în 
străinătate, precum şi despre legătura dintre colonizare şi 
eforturile de a întări clasa ţăranilor, „un izvor necesar al naţiunii”. 
Cardaş era convins că naţiunile cele mai avansate şi cu cele mai 
bune guvernări, Italia fascistă şi Germania nazistă, implementau 
ferm şi cu succes o asemenea politică şi că toate ţările europene o 
vor pune în aplicare în cele din urmă. A vorbit entuziasmat despre 
cât de impresionat a fost în 1939, când a vizitat Libia, de politica 
italiană de dislocare a nativilor şi de colonizare. A fost şi mai 
impresionat de strămutarea etnicilor germani în teritoriile anexate 
de Hitler în Polonia, în 1939; 


Prin exproprieri judicioase fără a clătina economia ţării zeci de mii de 
hectare au fost puse la dispoziţia coloniştilor germani aduşi în 
strălucitul Reich care prin geniala politică a marelui Fiihrer a reuşit să 
strângă într-o massă omogenă pe toţi fiii patriei germane. 


Deşi Cardaş nu a menţionat detalii cu privire la colonizarea din 
România, a precizat că minoritățile trebuiau expulzate din 
Basarabia şi Bucovina şi proprietăţile lor „părăsite” trebuiau 
folosite pentru strămutarea veteranilor de război, a fermierilor din 
restul ţării care nu aveau pământ şi a etnicilor români din 
străinătate67. 

Cardaş nu a explicat în ce context a vizitat Libia, dar cel care l-a 
însoţit în acea delegaţie, Aurel Talaşescu, atunci inspector general 
în Ministerul Agriculturii şi ulterior funcţionar în SSSRCI, a lăsat o 
descriere amănunţită a călătoriei. Excursia a fost organizată de 
guvernul italian fascist în martie 1939 şi au luat parte 
reprezentanţi din „aproape toate ţările lumii, chiar şi Norvegia”, 
aşa cum a scris Talaşescu. Broşura lui Talaşescu, scrisă în franceză 
şi publicată la Bucureşti în 1941, era un panegiric lung la adresa 
regimului italian şi a „realizărilor” sale şi avea un mesaj politic 
clar pentru guvernul român: experienţa italiană trebuia folosită 
pentru viitoarele proiecte de colonizare6s. Putem specula că 
singurul motiv pentru care textul lui Talaşescu nu este menţionat 
în broşura lui Cardaş şi pentru care Talaşescu nu a fost inclus în 
echipa ce a elaborat planul de colonizare din decembrie 1942 a fost 
că la sfârşitul anului 1941 sau începutul anului 1942 a fost demis 
din funcţia sa de la SSSRCI, iar în noiembrie 1942 era anchetat 
pentru deturnare de fonduri69. Textele scrise de Cardaş şi 
Talaşescu constituie dovezi irefutabile ale atracției exercitate de 
politicile fasciste şi naziste de colonizare şi strămutare asupra 
experţilor şi decidenţilor politici români. 

Pachetul lui Dragoş includea un proiect de lege „asupra 
colonizărilor” şi un memorandum explicativ care detalia măsurile 
legislative, administrative şi financiare considerate necesare 
pentru realizarea colonizării şi a transferurilor de populaţie la o 
scară cu adevărat gigantică70. Dragoş nu a vrut să se 
împotmolească în detaliile unor aranjamente teritoriale postbelice 
ipotetice; în schimb, a preferat să se concentreze asupra a ceea ce 
considera a fi cele mai urgente sarcini şi obiectivele imediate 
realizabile. În esenţă, propunea: (1) curăţarea Basarabiei şi 
Bucovinei de toţi „străinii” etnici şi instalarea coloniştilor români 
în aceste teritorii; (2) înlăturarea tuturor nonromânilor care 


locuiau într-o zonă de 60 de kilometri de-a lungul graniţei 
româneşti şi strămutarea etnicilor români în locul lor (teritoriile 
de la punctele 1 şi 2 trebuiau proclamate „regiuni de colonizare”); 
şi (3) „înlocuirea” nonromânilor şi instalarea etnicilor români în 
toate oraşele mici din zonele rurale. Această ultimă propunere viza 
românizarea micilor afaceri şi a comerţului şi era de fapt o 
problemă distinctă de primele două, în sensul că nu era o 
problemă de securitate. Dragoş nu s-a ocupat de colonizarea din 
alte regiuni, dar nu pentru că restul ţării trebuia să rămână 
neromânizat pentru totdeauna. Dimpotrivă, proiectul preciza că 
„ulterior, guvernul avea facultatea să determine [...] noi regiuni şi 
centre izolate de colonizare, acolo unde interesele de românizare 
şi interesele economice o vor cere”71. 

Caracterul utopic radical al viziunii lui Dragoş- şi al lui 
Antonescu — s-a văzut clar în descrierea logisticii colonizării şi a 
organizării viitoarelor aşezări. Dragoş îşi numea abordarea 
„Ştiinţifică” şi o compara cu transferurile de populaţie din România 
interbelică, pe care le considera nesemnificative şi amatoriste. 
Făcând referire la ceea ce numea „exemple deplin edificatoare” ale 
colonizărilor efectuate de fasciştii italieni şi naziştii germani, 
Dragoş afirma că planurile de colonizare româneşti trebuiau să 
atingă obiective „naţionale” şi economice şi, ca urmare, să creeze 
populaţii rurale sănătoase şi stabile, formate din români adevăraţi 
şi patrioţi capabili „să-şi asigure un randament suficient pentru o 
viaţă în condiţii satisfăcătoare”72. Parcelele de pământ alocate 
coloniştilor trebuiau să fie suficient de mari pentru a susţine o 
fermă de familie eficientă, în funcţie de calitatea solului, de climat 
şi de alte condiţii regionale (într-o notă marginală, Antonescu a 
indicat că în Basarabia parcelele trebuiau să fie de 10 hectare în 
nord şi de 15-16 hectare în sud). În plus, se puteau aloca parcele 
mai mari, de până la 100 de hectare, coloniştilor dispuşi să-şi 
asume unele „obligaţii contractuale” cu statul pentru dezvoltarea 
unor recolte importante, iar parcelele mai mici, de 2-3 hectare, 
urmau să fie puse la dispoziţia celor a căror principală sursă de 
venit erau meşteşugurile sau comerţul73. Trebuie să menţionăm că 
asemenea parcele mari, aşa cum şi le-a imaginat Dragoş, ar fi creat 
un grup de fermieri privilegiați într-o ţară în care țărănimea 
suferea de o lipsă cronică de pământ. 


Coloniştii ar fi trebuit să trăiască în comunităţi închise; 
parcelele lor urmau să fie indivizibile şi să nu poată fi vândute sau 
lăsate moştenire decât altor colonişti. La împărţirea loturilor de 
pământ, veteranii din războiul în curs şi mai ales cei care 
primiseră distincţii militare trebuiau să aibă prioritate. Toţi 
solicitanţii trebuiau să îndeplinească anumite condiţii, inclusiv să 
aibă un certificat medical care să ateste că nici capul gospodăriei şi 
nici membrii familiei sale nu sufereau de tuberculoză sau sifilis. De 
asemenea, trebuiau să fie căsătoriţi sau văduvi şi să aibă copii; 
bărbaţii necăsătoriți şi fără copii puteau primi pământ doar 
temporar şi deveneau proprietari numai după ce se căsătoreau. 
Etnicii români care nu erau cetăţeni români puteau deveni 
colonişti după naturalizare. Iniţial, pământul urma să fie distribuit 
pe o perioadă determinată şi doar cei care dovedeau că erau 
„elemente harnice şi de ordine” puteau să devină proprietari de 
fapt la momentul cuvenit74. 

S-ar părea că pachetul lui Dragoş integra diverse aspecte ale 
gândirii naţionaliste româneşti privind omogenizarea etnică. Acest 
proiect era atât radical, cât şi realizabil din punct de vedere 
administrativ. Obiectivul său nu era doar să îndeplinească o 
anumită nevoie socială concretă, cum ar fi satisfacerea setei de 
pământ a ţăranilor români veterani, sau să răspundă unor 
consideraţii de politică externă, precum eliminarea pericolului 
perceput al iredentismului anumitor minorităţi. Mai curând, 
Dragoş şi personalul său proiectau o comunitate privilegiată de 
războinici-agricultori, solidă din punct de vedere ideologic şi 
sănătoasă biologic, care avea să fie una dintre pietrele de temelie 
ale viitoarei Românii purificate şi reconstruite. Pentru a izola 
proiectul de influenţele politice cu potenţial destabilizator, autorii 
au propus crearea unui birou naţional de colonizare cu puteri 
extinse, inclusiv autoritatea de a se asigura „repartizarea 
populaţiei pe teritoriul ţării, în raport cu interesele economice, 
culturale şi de apărare naţională”. Biroul urma să fie independent 
financiar şi trebuia să dispună de un împrumut considerabil pe 30 
de ani de la Banca Naţională, la o rată a dobânzii de 1% pe an. 
Aceste fonduri urmau să fie folosite pentru finanţarea tuturor 
operaţiunilor de colonizare şi pentru a asigura credite 
rambursabile coloniştilor individuali75. 


Planul lui Dragoş a fost singurul despre care se ştie că a fost 
aprobat de Conducător, care l-a distribuit spre diverse 
departamente şi ministere pentru comentarii, în vederea pregătirii 
unui decret final76. În acelaşi timp, Antonescu a respins o 
propunere alternativă mai puţin ambițioasă din partea 
Ministerului Apărării Naţionale, ce reflecta interesele gradelor 
inferioare din armata română. Acest plan prevedea creşterea 
numărului de alocări de terenuri pentru soldaţi, chiar dacă astfel 
parcelele se micşorau. În comentariul său marginal, Antonescu a 
precizat că nu voia să sacrifice eficienţa economică de dragul 
dreptăţii sociale şi a amintit ministerului că, dacă România câştiga 
războiul, „evacuarea  [...] tuturor străinilor” din Basarabia, 
Bucovina şi Transnistria avea să elibereze până la 
„700.000-800.000 de hectare [în cele două provincii] plus 3.000.000 
hectare în Transnistria”, disponibile ulterior pentru colonizare. În 
caz contrar, prevedea un program amplu de lucrări publice pentru 
combaterea şomajului77. Astfel, alegerea proiectului SSSRCI nu a 
fost accidentală, ci reflecta convingerile sale în ceea ce priveşte 
forma colonizării şi strămutării în viitor. 

Faptul că Antonescu a sprijinit planul lui Dragoş însemna şi că 
la sfârşitul anului 1942 Conducătorul se agăța încă de viziunea sa 
măreaţă a unei Românii pure din punct de vedere etnic. În 
propunerea lui Dragoş nu se discuta unde trebuiau să plece toţi 
nonromânii indezirabili (doar din Basarabia şi Bucovina, peste 1 
milion urmau să fie „transferaţi”), dar era cât se poate de clar că nu 
urmau să facă schimb de locuinţe cu cei care se mutau în casele 
lor78. Mai mult, „colonizarea” etnicilor români din centrele rurale 
meşteşugăreşti şi comerciale şi, în special, din cele din estul 
provinciei Moldova însemna „scoaterea” permanentă a evreilor, 
singura minoritate importantă din punct de vedere economic din 
oraşele mici79. Astfel, la această dată, adică la o lună după ce s-a 
anunţat decizia de suspendare a deportărilor, evreii rămâneau 
încă pe listele cu cei care trebuiau să părăsească ţara la sfârşitul 
războiului, dacă nu cu destinaţia lagărele morţii din Polonia, 
atunci în teritoriile din est, împreună cu membrii altor minorităţi. 

La fel ca alte planuri de epurare etnică dezvoltate sub 
conducerea lui Antonescu, planul SSSRCI nu a fost implementat 
niciodată. Deşi la sfârşitul lunii februarie 1943, sub presiunea 


armatei, Ion Antonescu a aprobat instalarea imediată (adică 
înainte de „evacuarea” tuturor celor de altă etnie decât cea 
română) a 15.720 de veterani de război pe 315.152 de hectare din 
Basarabia şi a programat începerea operaţiunii la 1 aprilie 1943, 
probabil că ordinul a fost revocat în scurt timp, deoarece nu s-a 
întreprins nimic (motivele imediate ale acestei decizii încă rămân 
obscure). 

În ceea ce priveşte strămutarea etnicilor români de la est de 
Nistru în Basarabia şi în Bucovina, studiul despre conştiinţa lor 
etnică l-a făcut pe Ion Antonescu să se răzgândească şi să înceapă 
să se opună ideii pe care o susţinuse iniţial. Nu ştim dacă Ion 
Antonescu a citit raportul lui Făcăoaru, dar în mod cert i-a citit şi a 
fost de acord cu cercetătorii români care evidenţiau nivelul scăzut 
al „sentimentului naţional” al românilor din est. A folosit aproape 
textual concluziile acestora atunci când a respins propunerea lui 
Golopenţia din mai 1943 de a începe „repatrierea” imediată a 
românilor din est. Conducătorul a repetat aceleaşi argumente în 16 
şi 17 noiembrie, atunci când a respins planul pentru un schimb de 
populaţie susţinut de comisia interministerială sub conducerea lui 
Mihai Antonescu. Este o ironie faptul că, în acest caz, 
încăpăţânarea şi susceptibilitatea Conducătorului au salvat sute de 
mii de oameni de la multe suferinţe zadarnice. 


Capitolul 18 


Să fie lăsaţi să treacă în străinătate 
şi să rămână acolo 


„Interesul ţării şi al meu este ca toţi cei care vor să plece, să-i las 
să se ducă, pentru că vreau să reconstitui masa curată a Neamului 
Românesc şi să scot, cu pieptenele des, pe toţi străinii din Ţara 
Românească”, a spus Ion Antonescu în şedinţa Consiliului de 
Miniştri din 26 februarie 19421. Deşi a fost pronunţată cu referire 
la situaţia particulară a „evacuării” coloniştilor poloni şi ucraineni 
strămutați de sovietici în Basarabia în 1941, această declaraţie avea 
un sens mai larg. De fapt, reprezenta o politică de facilitare a 
emigrării tuturor etnicilor „străini? din România, apoi de 
interzicere a reintrării lor în ţară. Această politică a fost 
implementată pe ascuns mai degrabă prin ordine administrative 
decât prin măsuri legislative şi era de fapt ilegală, aşa cum a 
dezvăluit studiul SSSRCI din august 19422. Punerea sa în aplicare a 
frizat ridicolul, dar a fost neobosită. Avea avantajul că nu necesita 
negocieri îndelungate şi complexe şi că nu expunea România la 
acuzaţii de tratament barbar împotriva minorităţilor. În 
continuare descriem pe scurt modul în care această politică a 
funcţionat în practică. 

În 17 februarie 1942, după ce a primit un raport de la poliţia 
secretă despre nişte tineri etnici maghiari care trecuseră 
clandestin graniţa în Ungaria pentru a scăpa de încorporarea în 
armata română, Ion Antonescu a dat următoarele instrucţiuni: „Să 
fie lăsaţi în pace. Cine pleacă nu se mai întoarce. Dacă se întoarce, 
trataţi conform legii [ca dezertor]”. Şi, câteva zile mai târziu, pe 
raportul conform căruia iredentiştii maghiari începeau să-i 
îndemne pe tinerii etnici maghiari să fugă în Ungaria, a scris: 


„Foarte bine”3. Aceleaşi cuvinte au fost scrise pe raportul poliţiei 
secrete despre plecarea unui mic grup de studenţi bulgari în 
Bulgaria, din 25 martie 1943, cu completarea: „Să nu fie însă 
reprimiţi”4. Tinerilor ucraineni din nordul Bucovinei şi nordul 
Basarabiei care voiau să se alăture detaşamentelor militare 
naţionaliste ucrainene li se permitea să treacă fără probleme 
graniţa cu Galiţia, deoarece germanii voiau să-i folosească 
împotriva sovieticilor; acestora li se retrăgea cetăţenia română. 
Etnicilor români din Basarabia şi din nordul Bucovinei, care la 
momentul ocupaţiei sovietice au părăsit provinciile şi s-au mutat 
spre interiorul sovietic, fie voluntar, în căutare de muncă, fie 
involuntar, sau care au fost încorporaţi în Armata Roşie şi apoi au 
dezertat sau au fost luaţi prizonieri, li s-a permis, chiar dacă după 
o selectare atentă, să se întoarcă în patria-mamă, dar nu şi 
cetăţenilor români de altă etnie decât cea română. Aceştia au fost 
duşi în Transnistria, unde trăiau sub supravegherea jandarmilor; 
de asemenea, aceşti oameni şi-au pierdut cetăţenia românăe. 
Etnicilor germani evacuaţi din Basarabia şi din Bucovina în 
toamna anului 1940 care voiau să se întoarcă la casele lor nu li s-a 
permis să facă acest lucru, cu puţine excepţii, iar etnicilor 
ucraineni care au plecat odată cu germanii de teama represiunii 
sovietice li s-a interzis să revină, indiferent de situaţie”. 

Retragerea germanilor şi a românilor spre vest, care a început 
după Stalingrad şi a culminat cu invazia sovietică în România în 
august 1944, a făcut ca un număr mare de refugiaţi să fugă dinspre 
vest. Mulţi dintre aceşti refugiaţi colaboraseră cu ocupanţii din Axă 
şi acum încercau disperaţi să scape de NKVD-ul lui Stalin. Unii 
lideri români, inclusiv, de exemplu, ministrul de Război, generalul 
Pantazi, considerau că România avea obligaţia morală să ofere 
asistenţă şi adăpost acestor năpăstuiţi de soartă, dar Conducătorul 
a fost de neclintit. A ordonat ca tuturor cetăţenilor români de altă 
etnie decât cea română, indiferent cât de sigur era că vor fi 
pedepsiţi de sovietici pentru colaborarea cu românii, să li se refuze 
intrarea pe teritoriul românescs. Muncitorii ruşi calificaţi, care în 
februarie 1944 au fost transportaţi, probabil de germani, pentru 
muncă forţată în Germania, pe teritoriul românesc, trebuiau să fie 
strict supravegheați pentru ca niciunul dintre ei să nu rămână în 
ţară. Până şi în 19 mai 1944, Ion Antonescu a ordonat verificarea 


tuturor refugiaților din Basarabia şi trimiterea celor care „nu sunt 
cunoscuţi ca români [etnici...] în Germania” (deşi de data aceasta a 
permis ca „specialiştii necesari” să rămână)10. Chiar şi etnicilor 
ucraineni din nordul Bucovinei (ocupat de Armata Roşie la 
sfârşitul lunii martie şi începutul lunii aprilie 1944) li s-a interzis să 
se refugieze în restul ţării. Mihai Antonescu, care a emis acest 
ordin în 12 ianuarie 1944, a adăugat: „Trebuie în primul rând să se 
reconstruiască blocul românesc în cadrul istoric şi milenar”11. 

Eficienţa tuturor acestor măsuri nu poate fi estimată cantitativ, 
dar în mod cert a fost foarte redusă. Probabil că unicul beneficiu 
dat de acestea a fost sentimentul de satisfacţie pe care poate că l-au 
avut Antonescu şi alţi „purificatori” care lucrau în subordinea lui, 
atunci când au pus în aplicare această politică: „Cel puţin”, se vor fi 
gândit, „facem ceva ca să ne apropiem de idealul nostru, chiar dacă 
situaţia nu ne permite să facem mare lucru”. 


Subiectele dezvăluite în această parte a cărţii arată cum visul de 
a realiza o Românie „pură” din punct de vedere etnic în umbra 
Germaniei naziste a fost zădărnicit de realităţile contextului 
internaţional în schimbare, de evoluţiile militare şi de imperativele 
economiei naţionale. Visul se înrădăcina într-o viziune anistorică 
asupra trecutului României ca pământ care a aparţinut 
„întotdeauna” naţiunii etnice române. Prezenţa oricărui altui grup 
etnic pe teritoriul ţării era considerată o anomalie rezultată din 
maşinaţiile unor forţe externe ostile, care voiau să-i ţină pe români 
înapoiaţi şi subjugaţi. Prin urmare, naționaliștii români au conchis 
că, pentru a crea precondiţiile necesare dezvoltării naţiunii, pentru 
ca românii să-şi poată depăşi înapoierea, toate minoritățile etnice 
trebuiau înlăturate. În perioada succeselor spectaculoase ale 
Germaniei din primele luni ale războiului şi de mai târziu, în 
primăvara şi vara anului 1942, când soarta era de partea naziştilor, 
Ion Antonescu şi subordonații lui au crezut că ţara intra într-o 
perioadă favorabilă fără precedent în istoria sa, când va putea în 
cele din urmă să-şi recreeze mult râvnita omogenitate etnică. 
Multe dintre acţiunile lor din 1941 şi 1942 împotriva evreilor, 
romilor şi altor minorităţi naţionale, precum şi planurile 


guvernului privind acţiunile de „purificare” în viitorul apropiat au 
izvorât din această percepţie. 

Totuşi, în măsura în care liderii români au început să înţeleagă 
că războiul avea o evoluţie contrară aşteptărilor lor iniţiale şi că 
România avea probabil de suferit dacă politica sa împotriva 
evreilor şi altor minorităţi urma să fie considerată barbară de 
posibilii învingători, şi-au moderat acţiunile, şi-au suspendat şi 
ulterior şi-au abandonat planurile cele mai radicale. În acest sens, 
cazul cel mai cunoscut este schimbarea atitudinii în problema 
deportării evreilor, dar schimbarea s-a reflectat de asemenea în 
alte domenii, precum suspendarea deportării romilor şi formele şi 
ritmul românizării. În cazul românizării însă, teama de a nu 
provoca daune prea mari economiei naţionale, dacă înlăturarea 
evreilor şi a altor minorităţi naţionale se producea prea repede, a 
avut o influenţă puternică, în sensul că a moderat atitudinea 
liderilor români, chiar în perioada de început a războiului. 


Nu s-a renunţat niciodată la această viziune în sine şi premisele 
sale de bază nu au fost puse la îndoială. După abandonarea 
politicii de deportare a evreilor s-a impus soluţia de a le facilita 
emigrarea, care în unele situaţii a însemnat a-i obliga să 
părăsească ţara, adesea cu riscul vieţii. Chiar atunci când schimbul 
de minorităţi cu Bulgaria şi Ungaria a fost abandonat ca opţiune 
imediată, „purificarea” provinciilor din est şi întărirea graniţelor 
de la est prin transferuri de populaţie obligatorii au făcut obiectul 
unor cercetări serioase până la sfârşitul anului 1943. Faptul că cea 
din urmă opţiune nu a fost pusă în aplicare s-a datorat priorităţilor 
divergente ale diferitelor ministere, îndoielilor cu privire la gradul 
de încredere prezentat de „frații? etnici de la est şi evaluărilor 
contradictorii asupra cursului probabil al evenimentelor ale 
principalilor lideri, şi nu opoziţiei faţă de ideea în sine. Probabil că 
în ceea ce priveşte atât flexibilitatea şi pragmatismul politicii lor, 
cât şi devotamentul necontestat faţă de idealul unei Românii pure 
etnic, conducătorii României din timpul războiului au putut conta 
pe înţelegerea şi sprijinul unei părţi considerabile a clasei politice 
şi intelectuale a naţiunii. 


Concluzie 


După lovitura de stat din 23 august 1944, care a înlăturat 
regimul lui Antonescu şi a reinstaurat constituţia din 1923 — 
modificată substanţial, apoi la scurt timp abolită de regimul 
controlat de comunişti —, Vasile Stoica a mai lucrat aproximativ doi 
ani în Ministerul de Externei. În timpul ultimilor săi ani în 
serviciul diplomatic, Stoica a continuat să facă ceea ce făcuse 
aproape toată viaţa — să se gândească şi să scrie despre cele mai 
bune modalităţi de apărare a revendicărilor teritoriale ale ţării în 
forumurile internaţionale. Dar de această dată propunerea sa era 
foarte diferită de cea sugerată în 1940-1943. Într-un raport din 
februarie 1946 ce sintetiza activitatea Biroului Păcii, a menţionat 
studiul care conţinea diverse scenarii de schimburi de populaţie, 
dar a afirmat că acestea îşi pierduseră relevanţa în noile 
circumstanţe. În celelalte materiale pe care le-a scris şi pe care le- 
a adunat pentru Conferinţa de Pace de la Paris a încercat să 
demonstreze că tratamentul aplicat minorităţilor naţionale de 
către statul român în perioada interbelică era impecabil. Acest 
comportament făcea dovada- afirma el- că României, ca ţară 
civilizată, trebuia să-i fie alocată întreaga Transilvanie, fără ca 
Ungariei să i se cedeze vreo parte, aşa cum insista aceasta3. O astfel 
de perspectivă nu era nouă pentru Stoica; de fapt, el a scris 
materiale similare pentru conferinţa de pace de după Primul 
Război Mondial şi în anii 1920, pentru a apăra reputaţia ţării sale 
atunci când a fost acuzată de intoleranţă etnică şi antisemitism 
agresiva. 


Această schimbare abruptă şi totală de perspectivă poate fi 
văzută ca o dovadă a duplicităţii şi cinismului lui Stoica. 


Observatorul poate fi tentat să se întrebe când a fost acesta 
autentic- atunci când promova epurarea etnică în calitate de 
mijloc eficient şi legitim al consolidării statului, presupunând astfel 
că doar ţările pure din punct de vedere etnic aveau un viitor, sau 
atunci când, insistând asupra toleranţei şi bunătăţii din fire ale 
românilor, sugera că alcătuirea multietnică a populaţiei unei ţări 
era regula, şi nu excepţia? Totuşi, este posibil ca Stoica să nu fi 
văzut nicio contradicţie între ceea ce susţinea în perioada 
interbelică şi după al Doilea Război Mondial, pe de o parte, şi 
propunerile sale din perioada 1940-1943, pe de altă parte. Ar fi 
putut spune că în ambele cazuri făcea acelaşi lucru- apăra 
interesele superioare ale naţiunii române. Situaţia internaţională a 
fost cea care s-a schimbat, şi nu Stoica; el doar şi-a adaptat 
discursul la aceste schimbări. 

În acest caz, factorul-cheie este faptul că Stoica, atât în perioada 
sa prodemocraţie, cât şi în cea pronazistă, concepea națiunea 
română ca una etnică, o comunitate bazată pe originea sau 
„sângele” comun, din care erau excluşi toţi indivizii de altă etnie 
decât cea română, chiar dacă se născuseră şi trăiseră toată viaţa pe 
teritoriul românesc şi erau cetăţeni ai statului român. În cele din 
urmă, România aparţinea naţiunii etnice române, iar statul, de 
asemenea, aceleiaşi naţiuni. Misiunea guvernului era să apere 
interesele acestei naţiuni, şi nu pe cele ale minorităţilor naţionale, 
a căror prezenţă pe teritoriul naţional românesc şi cu atât mai 
mult loialitatea faţă de el erau problematice. Statul tolera aceste 
minorităţi şi le acorda (de fapt, pretindea că le acordă) drepturi 
egale sau conspira împotriva lor în numele realizării „purității 
etnice” a ţării în funcţie, în cele din urmă, de situaţia 
internaţională sau de percepţia elitelor naţionale asupra acesteia. 
Într-o lume dominată de democraţii, toleranța era cuvântul de 
ordine; prin urmare, românii trebuiau prezentaţi ca având o fire 
bună şi paşnică; într-o lume dominată de nazişti, disciplina, 
cruzimea şi naționalismul radical erau semne de „vitalitate” şi 
impuneau respect. Fie că susţinea prima variantă sau făcea planuri 
pentru a doua, Stoica servea naţiunii sale şi acesta era singurul 
lucru care conta pentru el. 

Să nu uităm că, deşi nu toţi românii erau de acord cu abordările 
lui Stoica în materie de politică externă şi că mulţi nu i-ar fi 


apreciat neapărat înclinația pentru realizarea purității etnice 
printr-un schimb masiv de populaţie, marea lor majoritate îi 
împărtăşeau totuşi ideile de bază despre ceea ce constituia 
națiunea română şi despre modul în care această „naţiune” era 
legată de „ţară” şi de „stat”. Pentru a cita un singur exemplu, în 24 
mai 1944 Hudiţa s-a întâlnit cu George Călinescu, un renumit critic 
literar, istoric şi membru al Academiei Române. La această dată se 
ştia deja că Germania fusese învinsă în război şi că mulţi 
intelectuali români voiau să-şi atragă simpatia liderilor din 
opoziţie, care, aşa cum părea să presupună toată lumea, aveau să 
devină într-o zi conducătorii ţării. Călinescu, la rândul lui, i-a 
mărturisit lui Hudiţa admiraţia sa dintotdeauna pentru el şi pentru 
partidul său; deşi nu fusese niciodată un membru formal al 
partidului, îl votase întotdeauna, deoarece reprezenta democraţia 
în interiorul ţării şi o alianţă cu democraţiile occidentale pe arena 
internaţională. Această atitudine era firească pentru el, a continuat 
Călinescu, pentru că urâse dintotdeauna dictatura, fie ea de stânga 
sau de dreapta. Totuşi, a adăugat fără să fie întrebat, deşi îl detesta 
pe Hitler, nu putea să nu aprecieze unele aspecte ale politicii sale, 
precum „excluderea străinilor sau celor de origine străină din 
corpul naţiunii germane; [Călinescu] ar interzice şi [în România] ca 
persoanele devenite cetăţeni români să nu aibă drepturi politice 
decât cel puţin după trei generaţii, adică, minimum de timp ca să-şi 
poată forma puţin rădăcină în trupul neamului [românesc]”. Este 
uimitor că Hudiţa nu numai că nu a protestat față de această 
confesiune gratuită, ci a fost de acord: „Ideile lui [Călinescu]”, a 
scris el în jurnal imediat după relatarea acestei conversații, „şi 
modul, cu totul liber de a se prezenta mi-au făcut o impresie foarte 
bună”5. Şi - mai spunem o dată - Hudiţa era unul dintre politicienii 
români cei mai luminaţi şi cei mai vizionari şi un membru 
marcant al partidului aflat în opoziţie faţă de regimul lui 
Antonescu şi politica sa de alianţă cu Hitler, partid care a crezut 
întotdeauna că locul naţiunii era de partea democraţiilor 
occidentale, care a protestat împotriva persecutării evreilor şi 
împotriva planurilor de extindere a graniţelor ţării dincolo de cele 
ale României Mari. Aşadar, ce se putea aştepta de la românii mai 
puţin sofisticaţi şi mai „obişnuiţi”, fie din rândul elitelor, fie din 
clasele inferioare? 


Limbajul care punea sistematic semnul egalităţii între neam sau 
o comunitate etnică românească şi o naţiune politică şi care 
presupunea că guvernul era responsabil în principal în faţa 
neamului a fost unicul limbaj politic folosit atât înainte, cât şi în 
timpul celui de-al Doilea Război Mondial. Nu numai Antonescu şi 
echipa sa înțelegeau realitatea şi misiunea lor în aceşti termeni, ci 
şi politicienii şi intelectualii din opoziţie, atunci când protestau 
împotriva celor mai odioase aspecte ale politicii regimului, 
foloseau aceiaşi termeni de referinţă. Aşadar, atunci când se 
exprimau împotriva persecutării evreilor, afirmau că aceasta avea 
să atragă consecinţe negative pentru România după război. Nu s-a 
spus niciodată că evreii, ca cetăţeni ai ţării, aveau dreptul la 
protecţie din partea statului român, asemenea cetăţenilor etnici 
români. Această afirmație este valabilă şi în cazul 
memorandumului doctorului Filderman: acesta funcţiona de 
asemenea în acelaşi sistem semiotic, singurul pe care îl înțelegeau 
majoritatea contemporanilor săi din România. 

Situaţia nici nu putea fi alta. Atunci când, după Primul Război 
Mondial, graniţele României Mari au fost trasate de puterile 
occidentale victorioase conform datelor etnografice, demografia 
etnică a fost pusă la însăşi baza statului. România Mare a fost 
întruchiparea unei naţiuni etnice, o dovadă irefutabilă a existenţei 
şi importanţei sale cruciale. Pentru generaţia care a trăit aceste 
schimbări extraordinare, ce alt limbaj decât cel al naţionalismului 
etnic putea fi mai semnificativ? Cum să nu fii de acord cu 
„adevărul” că etnicitatea nu era şi nici nu trebuia lăsată să fie o 
problemă de alegere privată individuală, ci o preocupare majoră a 
politicii publice? Dacă graniţele statului depindeau de demografia 
etnică a regiunilor sale, nu era logic şi firesc să-ţi imaginezi că 
demografia etnică nu putea fi lăsată la întâmplare, ci trebuia să fie 
o problemă de politică înaltă, ţinută permanent sub privirea atentă 
a guvernării şi de fapt să fie prioritatea oricărui guvern, indiferent 
de orientare? 

Deşi majoritatea românilor vor fi fost mai mult decât probabil 
de acord cu aceste inferenţe, nu toţi vor fi conceput neapărat 
epurarea etnică totală ca „idealul naţional” şi nu toţi cei care vor fi 
fost de acord cu această propunere la un nivel „teoretic” vor fi 
considerat-o realizabilă sau demnă de eforturi persistente. Şi, 


bineînţeles, nu toţi cei dispuşi să ia în calcul o asemenea opţiune 
vor fi fost de acord cu uciderea în masă a civililor de „etnie greşită” 
ca opţiune politică legitimă, ca să nu mai vorbim despre 
consimţământul lor liber de a participa la astfel de atrocități. Dar, 
în mod cert, mulţi au fost atinşi de marasm treptat, atunci când au 
acceptat tacit politica de discriminare oficială a cetăţenilor de altă 
etnie decât cea română, când au luat în calcul schimbul masiv de 
populaţie ca un posibil mod de minimalizare a pierderilor 
teritoriale, când au acceptat tacit viziunea epurării etnice totale ca 
un mijloc dureros, dar benefic pe termen lung pentru consolidarea 
securităţii ţării, precum şi atunci când au ignorat informaţiile 
răspândite despre uciderea în masă a evreilor în teritoriile din est. 
În fiecare dintre aceste etape ale alunecării în marasm a existat un 
argument la îndemână pentru a mai face un compromis moral, 
calea deja parcursă servind ca motiv puternic pentru a nu începe o 
opoziţie tardivă. 

lată cum s-ar fi putut gândi la aceste probleme un român 
obişnuit în perioada 1940-1943: „Nu este oare de datoria fiecărui 
bun român, inclusiv a mea, să apere graniţele ţării? Oare nu sunt 
amenințate aceste graniţe de vecinii ţării? Nu este probabil că 
minoritățile care şi-au avut «patriile» în ţările învecinate nu sunt 
de încredere şi sunt de fapt trădătoare? Şi oare nu este pacea 
preferabilă războiului, în care pot fi ucis alături de alţi buni 
cetăţeni? Atunci de ce să nu accept schimbul de populaţie 
obligatoriu ca mijloc de a evita războiul, de a scăpa de minoritățile 
periculoase şi de a întări, «o dată pentru totdeauna», securitatea 
țării mele? Şi dacă au efectuat o dată un schimb de populaţie cu 
membrii unei minorităţi care locuiau într-o regiune, de ce nu ar 
face acest lucru cu toate minoritățile din toată ţara? Şi dacă este 
posibil şi recomandabil să epurăm România prin schimburi de 
populaţie cu ţările vecine care au conaţionalii «lor» în România, de 
ce să tolerăm prezenţa permanentă a acelor minorităţi care nu au 
«patrii externe»? Nu se poate găsi o «soluţie» internaţională la 
«problema» lor, prin care să fie scoşi din Europa, într-o direcţie sau 
alta? Şi, în fine, dacă sunt de acord cu toate cele de mai sus, chiar 
pot/trebuie/se cuvine să protestez dacă unii dintre membrii acestor 
minorităţi periculoase mor pe parcurs? Oare nu este datoria mea 
ca bun român să mă gândesc mai întâi la interesele naţiunii mele 


şi la restul doar la sfârşit, când voi avea suficient timp şi dispoziţia 
să mă gândesc la astfel de lucruri?”. 


Uciderea în masă a evreilor din Basarabia şi din nordul 
Bucovinei — prima crimă împotriva umanităţii în care statul român 
a fost clar şi fără echivoc vinovat, a doua fiind uciderea în masă a 
evreilor din Transnistria - nu a fost recunoscută niciodată oficial 
de regimul Antonescu. Chiar şi între ei, liderii regimului preferau 
să evite folosirea unui limbaj explicit- cu excepţia primelor 
săptămâni euforice ale războiului împotriva Uniunii Sovietice — 
atunci când vorbeau despre „dispariţia” unei părţi însemnate a 
populaţiei evreieşti din provincii. Astfel, regimul a facilitat- în 
mod conştient sau nu- escapismul cetăţeanului român de rând 
într-o stare de negare a adevărului, despre care puteai afla 
informaţii reale, dacă voiai. Era uşor „să nu ştii”, să pretinzi 
ignoranţa şi să negi răspunderea, în condiţiile în care chiar 
rapoartele birocratice din Basarabia şi din Bucovina puneau 
dispariţia evreilor pe seama „exodului” lor spre est împreună cu 
Armata Roşie, în iunie-iulie 1941, fără nici măcar să menţioneze 
deportarea efectuată la ordinele explicite ale guvernului, ca să nu 
mai vorbim despre recunoaşterea masacrelor despre care nu a 
existat nicio dovadă pe hârtie. 


Într-o anumită măsură, este o eroare să numim „fascist” 
regimul lui Antonescu, deşi istoricii folosesc adesea acest termen 
când se referă la els. Nu a existat un partid sau o mişcare fascistă 
de masă care să sprijine regimul începând din ianuarie 1941 şi cele 
două partide fasciste care au existat în România interbelică — 
cuziştii şi legionarii- au fost suprimate, cei din urmă chiar sever 
persecutați, de fapt, mai grav decât orice altă grupare politică, 
inclusiv comuniştii. Politicienii fascişti nu au jucat un rol 
semnificativ sub Antonescu, care a condus în principal prin 
intermediul generalilor săi de încredere; în măsura în care civilii 
au deţinut poziţii importante în administraţia sa, aceştia erau mai 
ales foşti carlişti lipsiţi de importanţă şi câţiva dezertori din PNȚ şi 
din PNL. Nu au existat formaţiuni militare de partid, precum SA 
sau SS în Germania nazistă. Crimele împotriva umanităţii săvârşite 
sub acest regim au fost planificate, aprobate şi puse în practică de 


funcţionari civili „obişnuiţi”, de armată, de jandarmerie şi de 
poliţie. Acest lucru nu înseamnă că toţi angajaţii în administraţia 
publică, armată, poliţie şi jandarmerie au fost criminali; doar o 
mică parte dintre aceştia s-au mânjit cu sângele civililor 
nevinovaţi; dar majoritatea au consimţit tacit, împăcându-se 
oarecum cu „necesitatea” şi „dreptatea”, în cele din urmă, a unor 
asemenea acţiuni. De asemenea, nu au fost puţini ucigaşii 
entuziaşti, deşi majoritatea răufăcătorilor „doar” au executat 
ordine. Şi doar puţini indivizi s-au luptat cu răul. 

Românilor de astăzi le place să se considere victime ale 
comunismului, un regim opresiv, inuman şi criminal, care le-a fost 
impus din afară de sovietici, instalat cu participarea activă a unor 
străini de altă etnie şi a unui număr foarte mic de etnici români şi 
cu complicitatea democraţiilor occidentale, care au fost de acord să 
lase România în sfera influenţei sovietice. Nu se poate nega că 
acest punct de vedere cuprinde o mare parte de adevăr. Regimul 
comunist a fost excesiv de opresiv, inuman şi criminal; a fost adus 
din afară; şi în prima sa etapă, cea decisivă, a avut un sprijin mare 
din partea minorităţilor etnice şi prea puţin din partea etnicilor 
români (deşi nu se poate nega nici colaborarea ulterioară a 
diverselor segmente ale etnicilor majoritari la perpetuarea şi 
transformarea acestuia într-o formă mai „națională? de 
comunism). lar democraţiile occidentale nu au început războiul cu 
sovieticii pentru eliberarea Europei de Est- fapt care a permis 
regimului comunist să supravieţuiască în România la fel de mult 
cât a durat în Uniunea Sovietică”. 

De asemenea, este corect, aşa cum mulţi români preferă să 
evidenţieze în interpretarea istoriei ţării lor, că în 1940 şi 1941, 
atunci când România a avut de ales între Germania nazistă şi Rusia 
sovietică, majoritatea naţiunii a preferat-o pe prima în detrimentul 
celei de-a doua, de teama comunismului şi a expansionismului 
tradiţional rus, care prezenta o ameninţare mai apropiată şi mai 
evidentă. Aşa cum obişnuiau românii să-şi justifice alegerea la acea 
vreme, citând un proverb românesc, au trebuit „să se facă frate cu 
dracul până treceau podul”s. Dar- şi aici este clenciul — ceea ce 
lipseşte adesea din asemenea relatări este recunoaşterea faptului 
că alianţa României cu Hitler a fost acceptată de majoritatea 
elitelor româneşti de bună voie şi cu entuziasm, în aşteptarea unei 


victorii rapide asupra sovieticilor şi sperând că după război 
România va rămâne în sfera de influenţă germană. Această 
interpretare atrăgea o serie de consecinţe importante, printre care 
o necesitate percepută de a adapta România la lumea viitorului, în 
care Germania nazistă avea să joace un rol principal, şi hotărârea 
de a intra în grațiile liderilor nazişti astfel încât ţara să-şi asigure o 
situaţie mai bună. Folosind o expresie inspirată propusă de Ian 
Kershaw, aşa cum mulţi lideri nazişti de rang mediu din Germania 
„îşi croiau drum spre Führer”, tot astfel făceau şi liderii şi mulţi 
intelectuali români». Ei „îşi croiau drum” spre Germania nazistă şi 
gândeau că lumea dominată de această putere va fi compusă din 
state „disciplinate”, „pure” din punct de vedere etnic, întemeiate pe 
„biologia sănătoasă” a populațiilor lor. 

Liderii români din acea perioadă nu „doar” imitau metodele şi 
politicile naziştilor. Nu, adaptarea lor la o asemenea lume a 
implicat o reinterpretare creativă a doctrinei naziste, ce avea rolul 
de a se potrivi mai bine intereselor României, aşa cum le 
înțelegeau ei. Într-adevăr, între români şi nazişti au existau 
tensiuni în anumite privinţe, de exemplu, modul de împărţire a 
bunurilor lăsate de evreii români deposedaţi, guvernul român 
dorind să rezerve toată prada exclusiv etnicilor români, iar etnicii 
germani din România, cu sprijinul Berlinului, cerându-şi partea. Şi 
românii nu au îmbrăţişat niciodată teoria rasială nazistă în 
totalitate, deoarece erau conştienţi de potenţialul acesteia de a 
nega „valoarea rasială” a românilor. Programul urmat de români a 
izvorât mai mult din gândirea naționalistă radicală românească 
din perioada interbelică decât din doctrina nazistă în sine. Totuşi, 
atât timp cât elitele româneşti au crezut că viitorul ţării lor era să 
rămână multă vreme un satelit al Germaniei naziste alături de alţi 
sateliți, au făcut eforturi pentru a-l convinge pe Hitler să acorde 
României statutul de aliatul cel mai favorizat din Europa de Est. 

Incertitudinile şi soarta schimbătoare ale războiului i-au 
împiedicat pe liderii români să-şi implementeze integral proiectul 
iniţial, dar mica parte pe care au reuşit să o pună în aplicare este 
suficientă pentru a ne îngrozi. Şi cu cât aflăm mai multe despre 
viziunea lor asupra României în Europa postbelică dominată de 
nazişti, cu atât avem mai puţine motive să regretăm că nu au reuşit 
să o transforme în realitate. Preţul pe care cetăţenii României şi, în 


primul rând, toţi evreii şi celelalte minorităţi naţionale ar fi trebuit 
să-l plătească pentru împlinirea acestor fantezii naţionaliste ar fi 
întrecut orice s-a consemnat vreodată în istoria României 
moderne. 

22. Vezi Rostás, O istorie orală, pp. 49, 71-75, 103-104. 

23. Vezi Hudiţa, Jurnal Politic, [1938-1939] (Iaşi: Institutul European, 1998), 

41. Acest paragraf este un compendiu al numeroaselor scrieri ale lui 

pp. 133-150. Totodată, deşi analiza mea se bazează, în esenţă, pe acelaşi 

Vezi articolul lui Manuilă intitulat „What Is an Ethnic Origin?”, în ANI, 
Fond Sabin Manuilă, XII/48. 

Vezi Manuilă, „Structure et évolution de la population rurale”, 

un memorandum adresat ministerelor Economiei. 

Capitolul 6. Schimbul de populaţie cu Bulgaria: 
„O oportunitate ratată”? 

naseleniieto v Țarțtvo Bulgariia na 31 dekemvri 1926 god, vol. 1 (Sofia: 

română ca limbă indigenă. Vezi Prebroiavane na naselenieto na 31 

15. Vezi telegramele lui Cădere din 8 şi 14 august 1940, în ibid., ff. 27-34 şi 
159-170. 

16. Ibid., vol. 235, f. 126. 

19. Vezi telegrama lui Cretzianu privind explicarea de către Pomenov a 

acceptarea de către Bulgaria a schimbului obligatoriu de populaţie ca o 

politic, [1940-1941], pp. 104, 203-204. 

69. Vezi Paul Schmidt, Hitler's Interpreter, ed. R.H.C. Steed (New York: 
Macmillan, 1951), pp.205-206. Antonescu „avea să devină”, scria 
Schmidt, „în anii ulteriori unul dintre intimii lui Hitler, fiind ţinut chiar 
mai aproape decât Mussolini. Era singurul străin căruia Hitler i-a cerut 
chiar sfaturi militare când s-a aflat în dificultate”. 

70. Vezi transcrierile întâlnirilor dintre Antonescu şi Hitler din 22 
noiembrie şi 14 ianuarie în DPEG, seria D, vol. 11, doc. 381, şi ibid., doc. 
652. Vezi Barbul, Memorial Antonescu, pp. 35-36. Vezi şi Baltă, Rumänien 
und Grofsmăchte, pp. 105-112, 147-149. Conform lui Barbul, în timpul 
întâlnirii dintre Hitler şi Antonescu din Berchtesgaden la mijlocul lunii 
decembrie 1941, Hitler i-a spus direct lui Antonescu că şi el a trebuit „să 
scape de fanatici” şi a făcut referire la Röhm. 

71. Cf. Pe marginea prăpastiei, vol. 2, pp. 81-150; Hudiţa, Jurnal politic, 
[1940-1941], pp. 201, 209, 222-233. 

72. Este imposibil de măsurat cu precizie opinia publică într-un regim 
autoritar, dar cel puţin aceasta credea cu tărie în Antonescu. Vezi, de 


73; 


74. 
15. 


76. 


Ti: 


78. 


19. 


80. 


exemplu, conversaţia sa cu Hitler, în DPEG, seria D, vol. 11, doc. 652, 
ff. 1088-1089. Această convingere trebuie să se fi bazat pe citirea în 
mod regulat a rapoartelor poliției şi Siguranţei care analizau „stările” 
publicului. În ianuarie 1941, chiar şi liderii PNȚ erau cu totul de partea 
lui Antonescu în confruntarea sa cu legionarii. Vezi Hudiţa, Jurnal 
politic, [1940-1941], p. 228. Valul masiv de sprijin pentru Antonescu 
prin telegrame de felicitare trimise din toată ţara după suprimarea 
revoltei legionarilor a fost de asemenea autentic într-o anumită 
măsură. Vezi Hudiţa, Jurnal politic, [1940-1941], pp. 243 şi urm. Despre 
disponibilitatea armatei de a îneca în sânge Garda în caz de 
confruntare, vezi opinia comandantului trupelor germane din 
România, generalul Erik Hansen, citat în Baltă, Rumänien und 
Grofmăchte, p. 146. 

Despre simpatia prolegionară din rândul membrilor poliţiei din 
Bucureşti şi speranţele deşarte ale legionarilor, conform cărora unele 
unităţi de armată îi vor sprijini, vezi Hudiţa, Jurnal politic, [1940-1941], 
pp. 234, 236; şi Pe marginea prăpastiei, vol. 2, p. 154. 

Despre identitatea asasinului, vezi Veiga, Istoria Gărzii de Fier, p. 298. 
Despre aceste negocieri, vezi Pe marginea prăpastiei, vol. 2, pp. 162-164, 
202-214. 

Despre directiva lui Hitler, vezi Baltă, Rumänien und Grofsmăchte, 
pp. 152-153. Trupele germane au fost invitate prima dată în România 
de Carol la începutul lunii iulie 1940; Antonescu a reînnoit această 
invitaţie în 5 septembrie. Trupele germane urmau să garanteze 
graniţele româneşti şi să ajute la reorganizarea armatei române. 
Trupele au început să sosească la mijlocul lunii octombrie şi pe la 
mijlocul lunii decembrie erau puţin peste 40.000. Vezi ibid., pp. 101-104. 
Despre conversaţia lui Hitler cu Antonescu, vezi Barbul, Memorial 
Antonescu, p. 53. 

Pentru o descriere detaliată a acestor monstruozităţi, vezi Ancel, 
Contribuţii la istoria României, vol. 2, partea I, pp. 407-436. 

Citat în Baltă, Rumänien und Grofsmăchte, p. 155. Baltă citează raportul 
lui Neubacher de la sfârşitul anului 1941 sau începutul anului 1942, 
ceea ce explică de ce Neubacher se referă anacronic la Antonescu ca 
„mareşal”; la această dată, Conducătorul era încă general şi avea să 
devină mareşal în 21 august 1941. Vezi relatarea lui Sima în Sima, Era 
libertăţii, vol. 2, pp. 351-356. 

Ibid., pp. 155-156; Heinen, Die Legion „Erzengel Michael”, pp. 452-453, 
460. 

Vezi Nagy-Talavera, The Green Shirts and the Others, p. 327; Ion 
Şerbănescu, ed., Evreii din România între anii 1940-1944. Izvoare şi 
mărturisiri referitoare la evreii din România, vol. 3: 1940-1942: Perioada 


unei mari restrişti (de aici înainte, Şerbănescu, ed., 1940-1942: Perioada 

unei mari restrişti), partea I, pp. 171-172. Apud Barbul, Memorial Ion 

Antonescu, p. 54. Vezi şi Carp, ed., Cartea neagră, vol. 1, pp. 181, 188, 

203-227, şi Ancel, ed., Documents, vol. 2, doc. 76, pp. 211-253. 

. Vezi Baltă, Rumänien und Grofmăchte, pp. 162-163, şi Ştefan Palaghiţa, 

preot, Istoria Mişcării legionare scrisă de un legionar, pp. 162-173. Deşi 

pentru o vreme germanii au continuat să insiste ca Antonescu să 

reînfiinţeze Garda de Fier şi să devină liderul acesteia, Conducătorul a 

refuzat să ia în calcul o astfel de opţiune şi germanii au cedat în cele 

din urmă. Vezi Baltă, Rumänien und Grofsmăchte, pp. 163-168. Celor 
care li s-a permis să emigreze în Germania au trăit acolo confortabil, 
dar sub supravegherea poliţiei, așteptând momentul când germanii 
aveau să-i folosească drept „guvern de rezervă”, în cazul în care 
situaţia din România degenera. Acest moment s-a produs în 23 august 
1944, când regele Mihai a condus o lovitură de stat care l-a îndepărtat 
pe Antonescu de la putere şi România a schimbat tabăra, declarând 
război Germaniei. Ca răspuns, naziştii au creat un guvern român 
alternativ la Viena, condus de Sima. Liderii legionari au reuşit să scape 
din Germania după sfârşitul războiului. Vezi Ştefan Palaghiţa, preot, 

Istoria Mişcării legionare scrisă de un legionar, pp. 174 şi urm. 

82. Pentru decret, Vezi MO, partea I, nr. 39, 15 februarie 1941. 

83. Pentru membrii guvernului, vezi Benjamin şi Stanciu, eds., Legislaţia 
antievreească, pp. 398-399. 

84. Vezi mai ales scrisoarea sa intitulată „Principiile de bază care trebuie 
să călăuzească toate treptele ierarhice [ale administraţiei publice] în 
exercitarea atribuţiilor lor”, f.d., în Pe marginea prăpastiei, vol. 2, 
pp. 101-102. 

85. Cf., de exemplu, ibid., vol. 1, pp.125, 160, şi Ciucă et al., eds., 
Stenogramele, vol. 1, p. 416, 7 noiembrie 1940. 

86. Ibid., vol. 1, p. 32, 18 septembrie 1940. 

87. Ibid., p. 106. 

88. Ibid., vol. 2, p. 327, 3 februarie 1941. 

89. Românizarea a fost concepută iniţial ca politică îndreptată împotriva 
tuturor „străinilor”, dar în curând s-a concentrat aproape exclusiv 
asupra evreilor: de aici, ambiguitatea limbajului lui Antonescu. Mai 
multe despre acest subiect în capitolul 13. 

90. Ibid., vol. 2, pp. 168-170, 180-181, 6 şi 7 februarie 1941. 

91. Ibid., p. 180. 

92. Ibid., vol. 2, p. 276, 15 februarie 1941. 

93. Astfel de instrucţiuni fuseseră deja emise anterior şi aşa-zisele planuri 
(care totuşi nu s-au găsit) fuseseră deja făcute până la această dată. 
Ibid., vol. 3, p. 94. 

94. Ibid., vol. 5, p. 8, 6 octombrie 2002. 

95. Ibid., vol. 2, p. 397. 

96. De exemplu, în sesiunea Consiliului de Miniştri din 4 decembrie 1941 a 
spus că „pe [evrei] îi pot opera, şi cu germanii, cu cari aş putea să ajung 
la un conflict politic”. Ibid., vol. 5, p.314. Despre alte minorităţi 
„privilegiate”, vezi ibid., vol. 4, pp. 260-261, 3 iulie 1941. Despre rolul 
puţin probabil al Germaniei naziste ca protector al minorităţii române 
din Ungaria şi al minorităţii maghiare din România, vezi Case, Between 
States, capitol 4. 

97. Ciucă et al., eds., Stenogramele, vol. 6, p. 214. 

98. Ibid., p. 386. Antonescu a făcut referire la acţiunile generalului român 
Davidoglu, care în ianuarie 1919 a înăbuşit revolta ţăranilor 
basarabeni, în principal etnici ucraineni, în raionul Hotin, incendiind 
mai multe sate şi împuşcând mulţi civili. Despre aceste evenimente, 
vezi N.V. Berezniakov et al., eds., Hotinskoie vosstaniie: [Sbornik 
dokumentov i materialov] (Chişinău: Ştiinţa, 1976), doc. 47, 116, 243, 
pp. 55, 108-112, 283-284. 


99. Ciucă et al., eds., Stenogramele, vol. 1, p. 149, 3 octombrie 1940. Figura 
de stil despre România ca „Absinia Europei” urma să reapară în 
vocabularul lui Antonescu în aprilie 1942. Cf. ibid., vol. 6, p.458, 17 
aprilie 1942, şi ANI, PCM-CM, 9/1942, 9 aprilie 1942, f. 67. 

100. Ciucă et al., eds., Stenogramele, vol. 6, p. 515, 24 aprilie 1942. 

101. Benjamin, ed., Problema evreească, p. 210, 14 martie 1941, consultarea 
liderului statului cu marile întreprinderi industriale. 

102. Ciucă et al., eds., Stenogramele, vol. 1, p. 184, 10 octombrie 1940. 

103. Ibid., vol. 6, p. 506, 25 aprilie 1942. 

104. Referirile la „străini” ca paraziți se pot întâlni în ibid., vol. 2 şi 3, 9 
ianuarie 1941, şi vol. 5, p. 174, 19 noiembrie 1941. 

105. Astfel, Antonescu credea că romii contaminau întregul Bucureşti cu 
diverse boli (ibid., vol. 3, pp. 94-95, 4 aprilie 1941) şi că doctorii evrei 
ucideau intenţionat ţărăncile române în timp ce acestea năşteau. Mai 
mult, afirma că doctorii militari evrei îi omorau intenţionat pe soldaţii 
români. Ibid., vol. 1, p. 311, 22 octombrie 1940. 

106. Ibid., vol. 2, p. 180, 7 februarie 1941. 

107. Ibid., vol. 6, p. 516, 24 aprilie 1942. 

108. Ibid., vol. 9, p. 545. 

109. Cf. „Suntem într-un regim revoluţionar”. Ibid., vol. 6, p. 393, 23 martie 
1942. 

110. În toamna anului 1940, Antonescu i-a spus lui Sima: „Eu am făcut 
România Mare [...] şi eu voiu reface-o în vechile ei hotare”. Sima, Era 
libertăţii, vol. 1, p. 92. Anterior le-a spus, aşa cum a mărturisit el însuşi, 


atât lui Codreanu, cât şi lui Carol: „Prefer să mor în mocirlă în România 
Mare, decât [să trăiesc] în paradis în România mică”. Ciucă, ed., 
Procesul Mareşalului Antonescu, vol. 3, p. 323. 


Capitolul 8. Proiectul „Provincia model” 


1. Vezi, de exemplu, declaraţia lui Mihai Antonescu despre Valer Pop, în 
ANI, PCM-CM, 514/1942, f. 70. Totuşi, Sima oferă o explicaţie diferită cu 
privire la motivul pentru care Ion Antonescu a refuzat să le ofere 
funcţii în guvernul său lui Manoilescu (motivul era ostilitatea foştilor 
liberali față de Manoilescu, de care Antonescu asculta în general) şi lui 
Gheorghe Brătianu (a cerut patru ministere importante pentru el şi 
prietenii lui, pe care Antonescu le-a considerat un preţ prea mare). Vezi 
Sima, Era libertăţii, vol. 1, pp. 227 şi, respectiv, 41-42. 

2. Cf. plângerile cuziştilor conform cărora Antonescu nu voia să-i angajeze, 
deşi le-a permis membrilor PNL să controleze efectiv Banca Naţională 
şi Banca de Credit Român şi deşi la conducerea Creditului Naţional 
Agricol se afla un reprezentant al PNȚ, în ANI, PCM-CC, 401/1942, 
ff. 154-156. Maniu a încercat să convingă doi membri marcanţi ai PNȚ 
să renunţe la aceste numiri şi la altele similare, dar aceştia au refuzat 
sub pretextul că aceste funcţii aveau doar un caracter pur „tehnic” şi 
Maniu a trebuit să consimtă. Vezi Hudiţa, Jurnal politic, [1941-1942], 
pp. 25, 28, 41, 43, 90, 295, 370. Vezi şi depoziţiile lui Mihai Antonescu 
din timpul interogatoriului său din aprilie 1946 privind diverşi 
reprezentanţi ai PNL şi PNȚ în guvernele lui Antonescu, Ciucă, ed., 
Procesul Mareşalului Antonescu, vol. 3, pp. 127-139. 

3. În 22 octombrie 1941 a fost o explozie la sediul central al 
comandamentului român din Odessa, provocând moartea a 135 de 
oameni. Antonescu a ordonat „să se împuşte 200 de evrei pentru 
fiecare [român] mort şi 100 de evrei pentru fiecare [român] rănit” şi în 
sesiunea Consiliului de Miniştri din 13 noiembrie 1941 a făcut referire 
la acest ordin, întrebând dacă a fost pus în aplicare. În 16 decembrie 
acelaşi an a ordonat să fie „scoşi” toţi evreii rămaşi în Odessa, folosind 
un limbaj care implica omor în masă: „Bagă-i în catacombe, băgaţi-i în 
Marea Neagră, dar scoate-i din Odessa. Nu vreau să ştiu nimic. Poate să 
moară o sută, poate să moară o mie, poate să moară toţi, dar nu vreau 
să moară niciun funcţionar sau ofiţer român”. Vezi Ciucă, ed., 
Stenogramele, vol. 5, pp. 120, 463. Pentru mai multe despre masacrele şi 
deportările din Odessa, vezi Ancel, Transnistria, 1941-1942, vol. 1, 
pp. 182-191. Despre anunţul lui Mihai Antonescu cu privire la măcelul 
în masă al evreilor din Basarabia şi Bucovina vezi mai jos. 


4. În mărturiile lor din timpul investigaţiilor preliminare din aprilie 1946, 
atât Ion, cât şi Mihai Antonescu au ţinut să sublinieze că nu s-au 
confruntat cu opoziţia miniştrilor în implementarea politicii lor. Vezi 
Ciucă, ed., Procesul Mareşalului Antonescu, vol. 3, pp. 37, 41, 398-399. 

5. Vezi Ion Calafeteanu, ed., Iuliu Maniu- Ion Antonescu. Opinii şi 
confruntări politice. 1940-1944 (Cluj-Napoca: Dacia, 1994), p. 65. 

6. Hudiţa, Jurnal politic, [1941], p. 63. 

7. Ibid., p. 198 (20 iunie 1941). 

8. Duca, Cronica unui român în veacul XX, vol. 2, p. 306. 

9. Aceasta a fost principala temă a jurnalului lui Hudiţa. Hudiţa era 
expertul PNȚ pe politică externă şi principala sa funcţie era, judecând 
după jurnalul său, de a menţine ridicat moralul partidului său şi de a 
continua să furnizeze argumente în favoarea poziţiei prooccidentale 
stabilite de Maniu. Vezi, de exemplu, Hudiţa, Jurnal politic, [1940-1941], 
p. 285; [1941], pp. 29, 40, 61, 67, 73, 90, 92. 

10. Ibid., [1940-1941], pp. 49-50, 122, 148-150, mai ales p.149; [1941], 
pp. 188, 196; [1941-1942], pp. 69, 101, 312. Citatul este de pe ultima 
pagină. 

11. Despre aceste planuri, vezi, de exemplu, Ali, „Final Solution”. 

12. Hudiţa, Jurnal politic, [1940-1941], p. 110; [1941], p. 61. 

13. Pentru scurt timp, din 1938 până în 1940, Ghelmegeanu a activat ca 
ministru al Afacerilor Interne şi Ralea ca ministru al Muncii. Înainte de 
a pleca din PNȚ, aveau reputaţia că ar fi de stânga. Atât Ralea, cât şi 
Ghelmegeanu au încercat să se adapteze la comunişti, primul cu mai 
mult succes decât al doilea. După ce comuniştii au preluat puterea şi l- 
au expulzat pe regele Mihai, în decembrie 1947, Ralea a fost numit 
ministru (ambasador) român în Statele Unite; a fost ales membru al 
Academiei Române în 1957. Nu am reuşit să găsesc mai multe 
informaţii despre Ghelmegeanu în afara faptului că a fost unul dintre 
liderii Frontului Plugarilor, o organizaţie politică procomunistă, care a 
împărţit puterea cu Partidul Comunist până la autodizolvarea sa în 
1953, şi membru al delegaţiei române la Moscova în 1948. 

14. Hudiţa, Jurnal politic, [1941], p. 138. 

15. Ibid., [1940-1941], pp. 131, 146-147; [1941], pp. 90-91, 192. 

16. Citat în Lya Benjamin, „Legiferarea românizării şi a stării de drept a 
evreilor. 1940-1944”, în idem., ed., Prigoană şi rezistență în istoria 
evreilor din România 1940-1944. Studii (Bucureşti: Hasefer, 2001), p. 58. 

17. Vezi mărturiile lui Mihai şi Ion Antonescu din timpul interogatoriilor 
din aprilie 1946 în Ciucă, ed., Procesul Mareşalului Antonescu, vol. 3, 
pp. 25, 312-313. 

18. Vezi Hudiţa, Jurnal politic, [1938-1939], p. 97; Baltă, Rumänien und 
Grofimăchte, p.78, n. 280. Gheorghe Brătianu şi un mic grup de 


susţinători au părăsit „istoricul” Partid Naţional Liberal în 1930 din 
cauza dezacordului cu politica de noncooperare cu Carol a conducerii 
PNL. În urma acestei rupturi, Gheorghe Brătianu şi-a creat propriul 
partid minuscul, numit „Partidul Naţional Liberal (Gheorghe 
Brătianu)”, care a fuzionat cu „istoricul” Partid Naţional Liberal în 
1938, când s-a opus loviturii de stat a lui Carol. Vezi Nagy-Talavera, 
Nicolae Iorga, p. 372; şi Haynes, „Reluctant Allies”, pp. 115-116, 123. 

19. Vezi o notă bibliografică despre el, pregătită de legionari la începutul 
anului 1941, publicată în Anatol Petrencu, Basarabia în al doilea război 
mondial, 1940-1944 (Chişinău: Lyceum, 1997), p. 250. 

20. Mihai Antonescu avea să se laude ulterior că rolul său în lovitura de 
stat a fost decisiv, acelaşi cu cel al lui Ion Antonescu, intrând într-o 
polemică ridicolă cu Valer Pop, care aparent credea că propriul rol a 
fost la fel de măreț ca al oricărui altcuiva; Ion Antonescu l-a contrazis şi 
i-a spus sec lui Pop să tacă. În urma acestei respingeri, Pop şi-a dat 
demisia din guvern şi a scris memorii revelatoare despre aceste 
evenimente. Vezi Pop, Amintiri politice, pp. 145-165. Vezi şi aceste 
documente şi altele conexe despre această ceartă în AIH, documentele 
Dimitri G. Popescu, box 2. 


21. Vezi Ciucă, „Introducere”, în idem. et al., eds., Stenogramele, vol. 3, 
pp. v-vi, şi „Lista miniştrilor guvernului Ion Antonescu în perioada 1 
aprilie - 25 iunie 1941”, în ibid., p. xxi. Despre înlocuirea lui Crainic, 
vezi Crainic, Zile albe, zile negre, pp. 340-350, şi depoziţia lui Mihai 
Antonescu din aprilie 1946 în Ciucă, ed., Procesul Mareşalului 
Antonescu, vol. 3, p. 106. 


22. Au existat totuşi perioade de oarecare răceală între cei doi, precum cea 
de la începutul şi sfârşitul anului 1942 şi începutul anului 1943, când 
Ion Antonescu s-a hotărât dintr-odată să reducă prerogativele lui Mihai 
în guvern. Vezi depoziţia lui Mihai în Ciucă, ed., Procesul Mareşalului 
Antonescu, vol. 3, pp. 28, 37, 70-71. 

23. Crainic, Zile albe, zile negre, pp. 335, 340. 


24. Vezi Mihai Antonescu, Organizarea păcii şi societatea naţiunilor, 3 vol. 
(Bucureşti: Tipografia Şcoalelor Militare de Geniu, 1929-1932); M. 
Antonescu, Ce este şi ce poate fi revizuirea tratatelor internaţionale? 
(Revizionismul juridic) (Bucureşti: f.e., 1937). 

25. Mihai Antonescu, Nation et Nationalité dans la nouvelle Constitution 
Roumaine. Extrait du Bulletin 1939 de la Société de Legislation Comparee 
Roumaine (Bucureşti: „Curierul Judiciar”, 1939). În partidul lui 
Gheorghe Brătianu, Mihai Antonescu era însărcinat cu organizaţia de 


26. 


27. 


28. 
29. 


30. 


ŞI. 
32: 


33. 


tineret. 

Vezi Hudiţa, Jurnal politic, [1940-1941], pp. 104, 115, 258. Hudiţa a fost 
colegul lui Mihai Antonescu la Academia de Înalte Studii Comerciale şi 
Industriale, foloseau familiarul „tu” când îşi vorbeau. Hudiţa şi Mihai 
Antonescu se întâlneau destul de des, în pofida opiniilor lor politice tot 
mai diferite, pentru a discuta politică. 

Deoarece un stenograf care a înregistrat aceste lucrări a comis o 
greşeală evidentă legată de data publicaţiei şi probabil numele 
autorului, este extrem de dificil de identificat cartea la care Mihai 
Antonescu făcea referire. Iată un citat, aşa cum a fost înregistrat: „Când 
citeam doctrina lui Klauss, care a scris o carte în anul 1842 despre 
emigraţiunile forţate a populaţiei, mi se părea ceva de imaginaţie 
apocaliptică. El vedea un plan mare pentru Germania, Germania 
trebuia să împingă la răsărit rasele inferioare [...]. Mi se părea că era 
ceva apocaliptic, ceva lipsit de realism. lată, acum asistăm la 
emigraţiuni forţate, la transformări radicale şi toată baza Statului este 
o bază biologică” (ANI, PCM-CM, 522/1942, f. 30). Bănuiesc că Mihai 
Antonescu a făcut referite la Heinrich Claf, Zum deutschen Kriegsziel: 
eine Flugschrift (München: J.F. Lehmann, 1917). 

Vezi Mihai Antonescu, Pro Germania (Bucureşti: f.e., 1941), pp. 13, 15. 

Vezi Cristian Sandache, „Unele consideraţiuni privind temele 
discursului oficial în regimul Antonescu”, în Romania and World War 
II/ România şi cel de-al doilea război mondial, ed. Kurt W. Treptow (Iaşi: 
Centrul de Studii Româneşti, 1996), pp. 207-218. 

Crainic, Zile albe, zile negre, p. 340. Cf. portretul psihologic al lui Mihai 
în Carp, ed., Cartea neagră, vol. 3, pp. 13-14. Carp, care trebuie să-l fi 
cunoscut personal pe Mihai Antonescu, deoarece el însuşi practica 
avocatura şi era membru al aceluiaşi barou din judeţul Ilfov de care 
aparţinea Antonescu, a scris: „Este poate adevărată mărturisirea sa [...] 
că nu a fost niciodată antisemit. În acest caz apare mai josnică şi apasă 
mai greu peste memoria lui atitudinea sa din prima parte a războiului, 
când a fost unul din principalii factori care a declanşat ură sălbatecă şi 
ucigătoare, izvor şi imbold al masacrelor de atunci”. În cercurile 
politice din Bucureşti, Mihai Antonescu era foarte disprețuit. Vezi, de 

deportaţi din nordul Bucovinei. Aceste cifre sunt îndoielnice şi din alt 
motiv: nu este clar dacă evreii expulzați în iulie 1941 au fost luaţi în 
calcul. În plus, numărul deportaților declarat de Alexianu a fost 
substanţial mai mic decât cel declarat de minister. Vezi ibid., ff. 150-151. 

Vezi documentele relevante în ANRM, 706/1/22, ff. 97-105, USHMM, 
RG-54.001M, rola 1, şi nota actualizată a Ministrului de Finanţe în ibid., 
f. 586, vol. 1, RG-54.002M, rola 13. 

Vezi depoziţia unui reprezentant al BNR, Ioan Mihăescu, care a condus 
„schimbul” în lagărele din Mărculeşti şi Vertujeni. Acesta a susţinut că a 
primit un ordin verbal în acest sens de la superiorii săi. ASRI, 40013, 
vol. 1, f. 13, USHMM, RG-25.004M, rola 28, şi ibid., 40013, vol. 6, f. 221, 1/ 
x, rola 29. 

Vezi memorandumul BNR înaintat procurorilor publici, probabil în 
1946, în ASRI, 40010/90, ff. 103-104, USHMM, RG-25.004M, rola 35. 

Vezi materialele despre Mărculeşti în Carp, ed., Cartea neagră, vol. 3, 
doc. 82, pp. 131-133, şi despre lagărele Mărculeşti şi Vertujeni, în ASRI, 
40013, vol. 1, mai ales ff.15-17, 53, 81, 111, 179, 125, USHMM, 
RG-25.004M, rola 28. 

Ciucă et al., eds., Stenogramele, vol. 5, pp. 318-319. 

ANRM, 706/1/69, 44. 

Ibid., ff. 45, 25, 35-37. 

ASRI, 21227, vol. 2, f. 7, USHMM, RG-25.004M, rola 123. 

Raportul dintre cei care s-au exprimat favorabil în privinţa localnicilor 
din Basarabia şi Bucovina şi cei care i-au vorbit de rău în această 
colecţie este de 5 la 24. În mod semnificativ, situaţia s-a schimbat când 
au vorbit despre experienţa lor din Transnistria. În acest caz, 33 de 
supraviețuitori au vorbit despre ajutorul, uneori numit explicit de 
importanţă vitală, din partea localnicilor creştini, adesea identificaţi ca 


48. 
49. 
50. 
51. 


52. 


53. 


54. 


55. 


56. 
57. 


ucraineni; trei au menţionat rele tratamente; şi două mărturii includ 
ceea ce s-ar putea numi o evaluare mixtă. Vezi USHMM, 1995, acc. 1029. 
ANRM, 706/1/22, f. 29, USHMM, RG-54.001M, rola 1. 

ASRI, 20725, vol. 5, f. 92, USHMM, RG-25.004M, rola 24. 

Ibid., 20725, vol. 7, f. 323, rola 25. 

Decizia de a suspenda temporar deportările a fost anunţată de 
Antonescu în Consiliul de Miniştri din 13 noiembrie 1941. Vezi Ciucă et 
al., eds., Stenogramele, vol. 5, p.153. Cu doar o săptămână înainte, 
Voiculescu i-a spus Conducătorului că „în Basarabia, problema 
evreească este rezolvată. Se mai găsesc numai 118 evrei în ghetoul din 
Chişinău, din cari 53 bolnavi în spitale. În curând, vor fi trecuţi peste 
Nistru şi aceştia”. Citat în actul de acuzare a lui Voiculescu; vezi ASRI, 
20725/7, f. 359, USHMM RG-25.004, rola 25. Despre îmbunătăţirea 
tratamentului celor internaţi în ghetou după vizita Comisiei Niculescu, 
vezi ANRM, 1026/1/325, vol. 1, ff. 109-109, USHMM, RG-54.002M, rola 
112. 

Vezi raportul poliţiei secrete către guvernator din 4 august 1942, în 
ANRM, 680/1/447, vol. 4, ff. 448-448v, USHMM, RG-54.001M, rola 12. 
Probabil că cei cinci evrei sus-menţionaţi au fost într-adevăr deportaţi, 
deoarece în octombrie 1943 mai erau doar 177 de evrei în oraş. Vezi 
ibid., 679/1/7219, f. 380, rola 16. 

AMAE, problema 33, dosar nenumerotat, ff.150-151, USHMM, 
RG-25.006M, rola 10. 

Ultima deportare a 500 de evrei din Cernăuţi la 10 septembrie este 
menţionată în Marius Mircu, Ce s-a întâmplat, vol. 2, p. 112. Evreii din 
alte localităţi bucovinene trebuie să fi fost deportaţi şi ei cu această 
ocazie. Despre numărul de evrei din Bucovina la 1 octombrie 1943, vezi 
DACHA, 30/4/50, USHMM, RG-31.006M, rola 14. Discrepanţa dintre 
numărul de evrei din Cernăuţi în septembrie 1942 şi octombrie 1943 nu 
poate fi explicată doar prin deportarea lor continuă. Unii dintre ei ar fi 
trebuit să ajungă în restul ţării sau în Palestina după octombrie 1942, 
când politica regimului faţă de evrei se relaxa treptat. Vezi capitolul 15 
din volumul de faţă. 

Este surprinzător cât de puţine se ştiu despre acest om remarcabil, 
după care a fost numită o stradă din Bucureşti în 2003. Puținele 
informaţii preţioase pe care am reuşit să le descopăr despre el sunt 
disponibile la http://en.wikipedia.org/wiki/Traian_Popovici (accesat la 
17 iulie 2007) şi în memoriile sale. În acest din urmă text, Popovici este 
extrem de succint despre viaţa sa dinainte de a fi numit în funcţia de 
primar al Cernăuţiului (Popovici, Spovedania/Testimony, pp. 7-15). 

Vezi ibid., pp. 19, 23-24. 

Ibid., p. 29. Gheorghe Petrescu era şeful Secţiei a II-a a Marelui Stat- 

63. 

Major, una dintre responsabilitățile sale fiind „problema evreească”. 
Vezi depoziţia sa din aprilie 1953 în ASRI, 21227, vol. 1, f. 104, USHMM, 
RG-25.004M, rola 123. Despre identitatea lui Stelian Marinescu, vezi 
ibid., 2868, vol. 207, f. 83, rola 135. Ordinul a fost transmis de Calotescu 
comandantului militar al provinciei în aceeaşi zi. Vezi ASRC, 307/1/10, 
f. 202, USHMM, RG-31.006M, rola 5. 

Popovici, Spovedania/Testimony, pp. 29-30. 


. Ibid., pp. 30-31. 
. Ibid., pp. 36-37. 
. Vezi ibid., pp. 37-38. 
62. 


Vezi memoriile nepublicate ale lui Fritz Gebhard Schelhorn, 
Aufzeichnung über die Ereignisse während meiner Tätigkeit als Leiter des 
Deutschen Konsulats in Chernowitz, in Jassy, wieder in Czernowitz und 
der Konsularabteilung der Gesendschaft in Bukarest (de aici înainte, 
Schelhorn, Aufzeichnung), AP MAEG, pp. 59-60. Memoriile par să fi fost 
scrise în anii 1960. Ordinul telefonic al lui Ion Antonescu către 
Calotescu care a făcut posibil ca 15.000-20.000 de evrei „necesari 
întreprinderilor industriale” să rămână în Cernăuți este menționat 
expres în raportul Comitetul pentru investigarea neregulilor din 
ghetoul din Cernăuți (numită de aici înainte Comisia Siminel, după 
numele preşedintelui său, locotenent-colonelul Victor Siminel) din 2 
februarie 1942. Vezi ASRI, 2868, vol. 207, f. 86, USHMM, RG-25.004M, 
rola 135. Traducerea în limba română a memorandumului lui 
Schelhorn este disponibilă în ASRC, 307/1/10, ff.210-213, USHMM, 
RG-31.006M, rola 5. Rapoartele lui Schelhorn către superiorii săi de la 
ambasada germană de la Bucureşti şi din Berlin din această perioadă 
confirmă versiunea pe care a expus-o în memoriile sale. Vezi Ottrnar 
Traşcă şi Dennis Deletant, eds., Al III-lea Reich şi Holocaustul din 
România, 1940-1941. Documente din arhivele germane (Bucureşti: 
Editura Institutului Naţional pentru Studierea Holocaustului din 
România „Elie Wiesel”, 2007), pp. 316-319. 

ASRC, 307/1/10, f. 213, USHMM, RG-31.006M, rola 5. 

Aparent, Schelhorn a fost supărat din cauza nerecunoştinţei evreilor 
din Cernăuţi pentru rolul său în salvarea lor şi din cauză că aceştia au 
bănuit că ar fi fost mituit pentru intervenţie. Vezi Schelhorn, 
Aufzeichnung, pp. 84-86. Această bănuială pare să rezoneze cu ezitarea 
lui Popovici de a dezvălui „mijloacele” prin care a încercat să îl 
influenţeze indirect pe Antonescu. 

Din motive care rămân obscure, deşi Schelhorn a pledat doar pentru 
evreii din Cernăuţi, Antonescu a extins metoda sa la oraşele 
bucovinene mai mici, unde unui număr foarte redus de „necesari 
întreprinderilor industriale” li s-a permis să rămână temporar. 


Numărul total — 15.000-20.000 — se referea astfel la întreaga provincie. 

66. Această relatare se bazează în cea mai mare parte pe memoriile lui 
Popovici (Spovedania/Testimony, pp. 39-46) şi pe rapoartele poliţiei 
secrete române şi ale Comisiei Siminel (ASRI, 2868, vol. 207, USHMM, 
RG-25.004M, rola 135). 

67. ASRI, 2868, vol. 207, f. 106, USHMM, RG-25.004M, rola 135. 

68. Ibid., ff. 89, 92. 

69. Ibid., ff. 108-109, 114, 117. 

70. Ibid., f. 33. 

71. Citatul este din ibid., f. 27. 

72. Ibid., ff. 136-144. 

73. Ibid., ff. 105, 108, 140. Vezi şi materialele din anchetele tribunalului 
privind deturnarea unor sume enorme de către Pavlescu în ANI-V, 
Fondul Parchetului General al Curţii de Apel Cernăuţi, 106/1942, 
USHMM, RG-25.019M, rola 59. 

74. Mircu, Ce s-a întâmplat, vol. 2, p. 104. 

75. Mircu, „Oameni de omenie în vreme de neomenie”, în ibid., vol. 3, 
pp. 95-97. 

76. Vezi Ancel, ed., Documents, vol. 4, doc. 212b, p. 408. 

77. În colecţia din Cernăuţi, opt supraviețuitori menţionează sprijinul 
primit din partea locuitorilor nonevrei din Cernăuţi şi doar unul 
menţionează persecuții (doc. 10, 11, 59, 255, 272, 307, 556, 596 şi, 
respectiv, 4, în USHMM, 1995, acc. 1029). 

78. Despre tradiţia de toleranţă din Cernăuţi din timpul erei austriece, 
vezi, de exemplu, Hausleitner, Die Rumânisierung in der Bukowina, 
pp. 29-82; şi Petro Rykhlo, „Mizhkulturni vidnosini i Bukovini 
1918-1919 rr.”, în Serhii Osachuk, ed., Bukovina 1918-1940 rr.: zovnişni 
vplivi ta vnutrişnii rozvitok: materiali i dokumenti (Cernăuţi: Zelena 
Bukovyna, 2005), mai ales p. 119. 

79. Vezi Mircu, Ce s-a întâmplat, vol. 2, pp. 105-106. 

80. Vezi ASRC, 307/1/10, ff. 240-256, 280-281, USHMM, RG-31.006M, rola 5. 

81. Vezi rapoartele Comisiei Siminel în ASRI, 2868, vol. 207, ff. 117-118, 
USHMM, RG-25.004M, rola 135, şi Mircu, Ce s-a întâmplat, vol. 2, 
pp. 108-109. 

82. Vezi ibid. 

83. ASRI, 307/1/246, f. 3, USHMM RG-31006, rola 9. 

84. Acest fapt este menţionat în Mircu, Ce s-a întâmplat, vol. 2, pp. 110-111. 

85. Vezi raportul biroului guvernatorului din 1 iulie 1942, în ASRC, 
307/1/244, USHMM, RG-31.006M, rola 9. 

86. ASRC, 307/3/16, ff. 3-5, USHMM, RG-31.006M, rola 28. 

87. Vezi foaia volantă care a circulat în numele „unui grup de români din 
ţară invalizi”, ibid., fond 38/6/193, 743, iulie 1942, USHMM RG-31.006M, 


88. 


89. 
90. 

92. 


93; 


94. 


rola 19, şi „raport informativ”, poliția Cernăuţi, 28 octombrie 1941, ibid. 
307/3/3 (p. ilizibilă, aproximativ f. 15),USHMM, RG-31.006M, rola 37, şi 
diverse documente (plângeri, cereri etc.), în ibid., 38/4/18 USHMM 
RG-31.006M, rola 23. 

Vezi ibid., 307/3/ilizibil, ff. 367-370, USHMM, RG-31.006M, rola 29. Astfel 
de reguli au fost expuse pentru prima dată în Ordonanţa nr. 5000/1941 
din 15 decembrie 1941, apoi dezvoltate în instrucțiunile privind 
implementarea emise în martie 1942. Întreprinderile care cereau astfel 
de autorizații trebuiau să indice data până la care se solicita 
permisiunea de angajare. 

Vezi ASRC, 307/3/246. 

ASRC, 307/3/17, ff. 293-295, USHMM, 35.006M, rola 28. 


. ASRC, 307/3/16, f. 894, USHMM, RG-31.006M, rola 29, şi ASRC, 307/3/20, 


f. 382, USHMM, RG-3L006M, rola 32. 

Despre schimbarea politicii de angajare a evreilor, vezi materialele 
următoare din acelaşi dosar. Despre destituirea lui Calotescu şi 
Voiculescu, vezi rapoartele Consiliului de Miniştri în Ciucă et al., eds., 
Stenogramele, vol. 9, p. 222. Mircu credea că Dragalina era o excepţie în 
rândul ofițerilor militari români, deoarece nu era antisemit şi era, de 
fapt, receptiv la nevoile şi plângerile evreilor. Vezi „Oameni de 
omenie”, pp. 93-95. Această opinie este sprijinită de caracterizarea 
făcută lui Dragalina de Schelhorn, Aufzeichnung, pp. 65-66. 

Deciziile sunt publicate în Evreii din România între anii 1940-1944. 
Izvoare şi mărturisiri referitoare la evreii din România, vol. 4: Ion 
Şerbănescu, ed., 1943-1944. Bilanțul tragediei- renaşterea speranței 
(Bucureşti: Hasefer, 1998), doc. 270 şi 274, pp. 303, 309-310. 

Vezi Baltă, Rumänien und die Grofmächte, pp. 343-345; şi Carp, ed., 
Cartea neagră, vol. 3, pp. 422-425, 473-478. 


Capitolul 11. Costul utopiei 


1. Vezi ANI, PCM-CM, 397, 20, 35, USHMM, RG-25.0.12M, rola 1. 

2. ASRC, 307/3/2, f. 122, USHMM, RG-31.006M, rola 37. 

3. ANRM, 706/1/10, vol. 1, ff. 178-179, USHMM, RG-54.002M, rola 2. 

4. Vezi plângerile din județele Cernăuţi, Hotin, Câmpul Lung, Dorohoi în 


ANI, IGJ, 79/141, ff.168, 173-175, 182, 185; judeţul Soroca în ibid., 
140/1941, ff. 129, 135, 141; şi judeţul Ismail în ibid., 149/1941, f.17, 
USHMM, RG-25.010M, rolele 4, 11, 12. 


5. Ibid., 79/1941, ff. 173-182, rola 4. 
6. ANRM, 706/1/10, vol. 3, f. 713, USHMM RG-54.002M, rola 2. 
7. ANI-MAD, ONC, ff. 26, 73v. 


8. Cf. Mihai Antonescu în şedinţa Consiliului de Miniştri, 4 februarie 1942: 
„Eu sunt împotriva amestecului Statului în întreprinderile private de 
ordin economic. Cred că un Stat sănătos, care se substituie intereselor 
private, chiar dacă a fost sănătos la început, devine un Stat bolnav”. 
Ciucă et al., eds., Stenogramele, vol. 6, p. 84. 

9. Vezi Guvernământul Basarabiei, Basarabia desrobită. Drepturi istorice, 
nelegiuiri bolşevice, înfăptuiri româneşti (£..: Institutul de arte grafice 
„Mârvan” SAR, 1942), pp.164-168, şi rapoartele de activitate ale 
guvernatorului din 1941 şi 1942 în ANRM, 706/1/509, vol. 2, ff. 206-207, 
226, USHMM, RG-54.002M, rola 10, şi ibid., 706/1/483, vol. 1, f.74, 
USHMM, RG-54.002M, rola 8. 

10. Vezi ibid., f. 171, şi ibid., 706/1/519, vol. 1, f. 206, USHMM, RG-54.002M, 
rolele 8 şi, respectiv, 10. 

11. Mircu, Ce s-a întâmplat, vol. 2, p. 115. 

12. Vezi dosarul lui Pavlescu în ANI-V, 106/942, USHMM, RG-25.019M, rola 
59. 

13. Ibid., A17/943. 

14. AMAN, Fond Guvernământul Basarabiei. Cabinetul Militar, ff. 10, 68, 
USHMM RG-25.003M, rola 124. 

15. Vezi raportul guvernatorului intitulat „Doi ani de muncă românească 
în Basarabia desrobită”, în AMAN, Fond Guvernământul Basarabiei. 
Cabinetul Militar, ff. 19, 21-22, USHMM, RG-25.003M, rola 125. 

16. Ciucă et al., eds., Stenogramele, vol. 8, p. 202. 

17. Cf. asemenea plângeri din toamna anului 1941 în ANI, IGJ, 140/1949, 
ff. 129, 150v, USHMM, RG-25.010M, rola 11, şi ANRM, 706/1/518, vol. 2, 
f.8, USHMM, RG-54.002M, rola 9, cu recunoaşterea de către 
administraţia Basarabiei din aprilie 1943 în ANRM, 706/1/19, vol. 2, 
f. 326, rola 7. 

18. Vezi ibid., f. 582, vol. 2, f. 315, rola 13. 

19. Vezi Petr Mihailovici Şorhikov, TSena voini: krizis sistemi 
zdravoohranenia i demograficheskie poteri Moldavi v period Velikoi 
Otechestvennoi voini (Chişinău: Asoţiaţia mediţinskih rabotnikov im. 
N.I. Pirogova, 1994). 

20. Ciucă et al., eds., Stenogramele, vol. 6, pp. 439-458, 30 aprilie 1942. 

21. AMAN, Fond Guvernământul Basarabiei. Cabinetul militar, ff. 7, 
273-281, USHMM, 25.003M, rola 124. 

22. Vezi, de exemplu, notele sale marginale la propunerea Ministerului de 
Finanţe de a reduce autonomia financiară a provinciilor pe motivul 
cheltuielilor excedentare în ANI, PCM-CC, 453/1942, ff. 9-10. 

23. Aşa cum indică clar schimbul dur dintre guvernatori, miniştri şi Mihai 
Antonescu în şedinţa Consiliului de Miniştri din 29 septembrie 1942, la 
această dată atât Ministerul de Finanţe, cât şi Centrul Naţional al 


Românizării, cu sprijinul lui Mihai Antonescu, îşi reluaseră deja 
prerogativele în sferele respective în provincii. Vezi Ciucă et al., eds., 
Stenogramele, vol. 8, pp. 197-203. 

24. ANRM, 706/1/1123, ff. 283-294, USHMM, RG-54.002M, rola 17. 


25. Vezi ordinul lui Antonescu din 12 aprilie 1943, privind raportul 
comisiei de anchetă a situaţiei proprietăţilor abandonate din provincii 
în DANTC, PCM-CM 174/1940, f. 437, USHMM, RG-25.013M, rola 6. 

26. ANRM, 679/1/6923, ff. 311, 388-389, USHMM, RG-54.001M, rola 8. 

27. Acest recensământ a fost efectuat de Centrala Evreilor, un Judenrat în 
stil românesc însărcinat în principal cu numărarea şi gestionarea 
evreilor. Centrala Evreilor a fost înfiinţată prin Decretul-lege nr. 3415 
din 16 decembrie 1941; aceeaşi lege desființa Federaţia Uniunii 
Comunităţilor Evreieşti. Vezi Benjamin şi Stanciu, eds., Legislaţia 
antievreească, p. 178. 

28. ANRM, 680/1/4474, partea I, f. 155, USHMM, RG-54.001M, rola 11. 

29. Vezi ibid., ff. 220, 225, 270, 292, 351, şi ibid., 696/1/84, ff. 93, 104, 126, 
rola 5; 679/1/6591, f. 289, rola 7; 680/1/4474, partea a III-a, f. 469, rola 12; 
694/3/211, f. 679, rola 20. Antonescu i-a aprobat cererea lui Voiculescu 
pe 6 iulie 1942, vezi ibid., 680/1/4474, partea I, f. 351. 

30. Ibid., 694/3/211, f. 757, rola 20, şi 694/3/274, f. 46, rola 21. 


Capitolul 12. Ce ştiau? Ce au făcut? 


1. Vezi raportul lui Voiculescu din 17 august 1941, în ANRM, 706/1/519, vol. 
1, f.2, USHMM, RG-54.002M, rola 9; Guvernământul Basarabiei, 
Basarabia desrobită, p. 167; „Doi ani de muncă în Basarabia desrobită”, 
AMAN, Fond Guvernământul Basarabiei. Cabinetul militar, ff. 19, 65, 
USHMM, RG-25.003M, rola 125; şi diverse alte documente emise de 
guvernarea Basarabiei, în ANRM, 706/1/483, vol. 3, ff. 611-612; ANI, 
PCM-CM, 174/1940, f. 436, şi 510/1942, ff. 533-534, USHMM, RG-25.013M, 
rolele 5 şi, respectiv, 30. 

2. Vezi memorandumul lui Filderman şi răspunsul lui Antonescu în Ancel, 
ed., Documents, vol. 3, pp. 257-262. Secţia a Il-a a Marelui Stat-Major 
român, care se ocupa de „problema evreilor”, a fost de asemenea atât 
de alarmată de această declaraţie a Conducătorului, încât a scris chiar 
un document special în care îşi exprima poziţia despre acest subiect, 
insistând că România trebuia să urmeze exemplul german şi în această 
privinţă: „Germania n-a lăsat niciodată să apară în presa ei măsurile 
represive luate împotriva evreilor decât atunci când ele erau legiferate 
şi nu priveau decât o latură materială sau pur formală. Acţiunile 


represive brutale n-au fost niciodată date publicităţii, ba dimpotrivă au 
fost întotdeauna desminţite când au fost publicate în presa străină”. 
Vezi ANI, PCM-CM, 87/1941, f. 241, USHMM RG-225.13M, rola 8. 

3. Mihail Sebastian, Jurnal. 1935-1944, editat de Gabriela Omăt şi Leon 
Volovici (Bucureşti: Humanitas, 1996), pp. 374-375. 

4. Gheorghe Brătianu a fost pentru o perioadă în 1941 voluntar pe front şi 
a fost prezent la locul comiterii a cel puţin unui masacru în nordul 
Bucovinei. Vezi ASRI, 20551, vol. 4, ff. 325, 327, şi ibid., vol. 11, f.237, 
USHMM, RG-25.004M, rola 23. Ralea era din Iaşi şi se poate să fi primit 
informaţii de la surse directe despre masacrele din Basarabia 
învecinată. 

5. Emil Dorian, Jurnal din vremuri de prigoană (Bucureşti: Hasefer, 1996), 
pp. 186-189. 

6. Vezi Hudiţa, Jurnal politic [1941-1942], pp. 42, 119. 

7. Ibid., p. 188. 

8. Ibid., pp. 130-131, 200, 209. 

9. Ibid., pp. 135-137, 200. 

10. Calafeteanu, ed., Iuliu Maniu -— Ion Antonescu, p. 116. 


Capitolul 13. Românizarea 


1. Despre acest ordin şi cererea armatei care a stat la baza acestuia, vezi 
capitolul 8. 

2. Publicat în CISHR, Documente, p. 241. 

3. Documentul, datat 18 octombrie 1941, este publicat în Ancel, ed., 
Documents, vol. 3, pp. 259-262; citatul este la p. 262. 

4. Vezi „Unirea”, 30 octombrie 1991, articol retipărit în ibid., p. 318. Vezi 
articole similare din aceeaşi perioadă retipărite în ibid., pp. 304-307, 
315-317, 323-325, 328, şi ibid., vol. 5, pp. 115-130, 178, octombrie şi 

mai ales pp. 76-79. 


Capitolul 18. Să fie lăsaţi să treacă în străinătate şi să 
rămână acolo 


1. Ciucă et al., eds., Stenogramele, vol. 6, p. 198. 

2. ANRM, 706/1/1123, vol. 2, ff. 503, 523-538; USHMM, RG-54.002M, rola 17. 

3. ANI, PCM-CM, 344/942, ff. 216-217, 325. 

4. ASRI, 4904, f. 218; USHMM, RG-25.004M, rola 147. 

5. Vezi AS, 492/1/12, ff. 128-129; USHMM, RG-25.007M, rola 1; ANI, IGJ, 
140/1941, f. 150, USHMM, RG-25.010M, rola 11, şi ibid., 159/1941, f. 11, 
rola 12; ANRM, 706/1/8, f. 141, USHMM, RG-54.002M, rola 1, şi idem, 
706/1/11, vol. 3, rola 3, f. 521. 


6. Vezi ANI, IGJ, 114/1941, USHMM, RG-25.101M, rola 6. 

7. Ciucă et al., eds., Stenogramele, vol. 9, pp. 150-151. 

8. Vezi mai ales instrucţiunile lui Ion Antonescu date în şedinţa Consiliului 
de Miniştri din 12 ianuarie 1944, în ANI, PCM-CM, 228/1944, ff. 843-846. 

9. Vezi instrucţiunile lui Ion Antonescu din 24 februarie 1944, în ibid., 
230/1944, f. 46. 

10. Ibid., f. 127. 

11. Ibid., 273/1944, f. 199. 


Concluzie 


1. Pentru o scurtă perioadă, în 1945, Stoica a fost secretar general al 
ministerului şi în 1946 a participat la Conferinţa de Pace de la Paris ca 
membru al delegaţiei române. A fost arestat în 1947 şi a petrecut mai 
mult de zece ani într-o închisoare comunistă, alături de majoritatea 
celor din elita politică românească din perioada interbelică. 

2. ANI, Fond Vasile Stoica, 1/104. 

3. Ibid., 1/165, 1/168 şi 1/258. 

4. Ibid., 1/118, 1//134, 1/149 şi 1/160. 

5. Hudiţa, Jurnal politic, [1944], pp. 275-276. În original apare mai curând 
termenul „idee” decât „impresie”. Este probabil o greşeală. 

6. Vezi, de exemplu, CISHR, Raport final, passim. Pentru o discuție recentă 
instructivă despre similitudinile şi diferenţele dintre regimurile „de tip 
fascist”, vezi Paxton, The Anatomy of Fascism, pp. 206-220. 

7. Despre istoria comunismului românesc, atât în clandestinitate, cât şi la 
putere, vezi Vladimir Tismăneanu, Stalinism for All Seasons: A Political 
History of Romanian Communism (Berkeley: University of California 
Press, 2003). 

8. Cf. Cretzianu, Relapse into Bondage, p. 244. Cretzianu susține că Mott 
Gunther, pe atunci ambasadorul SUA la Bucureşti, simpatiza cu soarta 
potrivnică a românilor şi obişnuia să repete acelaşi proverb „ori de 
câte ori se discuta despre poziția [României] în raport cu Germania”. 

9. Vezi Ian Kershaw, Hitler, 1936-1945: Nemesis (New York: W.W. Norton, 
2000). 

